
Prolog 


Sâmbătă, 25 septembrie 
Undeva în Zimbabwe, în apropierea văii râului 
Tuli 


Ultimele raze ale soarelui dispăruseră şi stelele începuseră să 
pâlpâie slab pe cerul negru care se boltea deasupra terenului 
arid. O regiune din Zimbabwe extrem de săracă, chiar şi după 
standardele extrem de modeste ale acestei ţări cu probleme. Nu 
se vedeau prea multe lumini care să înfrunte întunericul, iar 
drumurile pavate care să facă legătura dintre satele izolate din 
sudul regiunii Matabeleland şi restul lumii erau şi mai rare. 

Două faruri apărură brusc în întuneric făcând să iasă la iveală, 
pentru câteva secunde, copacii uscați şi tufişurile ţepoase. O 
furgonetă Toyota rablagită se chinuia să păstreze direcţia de-a 
lungul unui drum din pământ bătătorit plin de gropi. Atrase de 
fasciculul mişcător al farurilor, roiuri de insecte zburau în jurul 
maşinii, cele mai multe dintre micile vieţuitoare sfârşind zdrobite 
de parbrizul plin de praf al furgonetei. 

— Merde! înjură printre dinţi Gilles Ferrand, luptându-se din 
greu să stăpânească volanul. Încruntat, francezul înalt, cu barbă, 
se aplecă peste volan, încercând să vadă drumul prin norul de 
praf şi de insecte din faţă. Ochelarii cu lentile groase îi 
alunecaseră în jos pe nas. Işi luă o mână de pe volan ca să şi-i 
pună la loc şi imediat trase o nouă înjurătură fiindcă maşina 
aproape că ieşise de pe drum la o curbă apărută pe neaşteptate. 

— Ar fi trebuit să fi plecat mai repede de la Bulawayo, mârâi el 
în direcţia femeii suple, cu păr cărunt, care şedea în dreapta lui. 
Această aşa-zisă şosea e groaznică chiar şi pe timp de zi. Acum, 
noaptea, e un adevărat coşmar. Ar fi fost bine ca avionul să nu fi 
ajuns aşa de târziu. 

Susan Kendall ridică din umeri. 

— Dacă dorinţele noastre ar fi peşti, Gilles, atunci am fi cu toţii 
morţi din cauza intoxicării cu mercur. Proiectul nostru are nevoie 
de seminţele şi de uneltele care ne-au fost trimise şi atunci când 

te afli în slujba Mamei, trebuie să accepţi şi anumite 
inconveniente. 

Ferrand se strâmbă, sătul până peste cap să o audă pe colega 
lui americancă dându-i lecţii. Erau amândoi veterani în Mişcarea 
Lazarus, luptând pentru salvarea planetei în faţa lăcomiei 
nesăbuite a capitalismului global. Nu-i plăcea deloc să fie tratat 
ca un şcolar neinstruit. 

Fasciculul de lumină al farurilor dezvălui binecunoscuta stâncă 
aflată chiar lângă drum. Francezul răsuflă uşurat. Mai aveau 
foarte puţin până să ajungă la destinaţie -o mică aşezare 
preluată cu trei luni în urmă de către Mişcarea Lazarus. Nu-şi 
aducea aminte care fusese numele iniţial al satului. Primul lucru 
pe care el şi Kendall îl făcuseră, fusese să boteze locul Kusasa. 
Asta însemna Mâine în dialectul local. Era un nume foarte potrivit 
sau cel puţin aşa li se păruse lor. Locuitorii din Kusasa fuseseră 
de acord cu schimbarea şi acceptaseră ajutorul oferit de Mişcare 
cu scopul de a se întoarce la metode naturale şi ecologice de 
cultivare a pământului. Ambii activişti credeau cu tărie că munca 
lor avea să conducă la o adevărată renaştere a agriculturii 
africane pe baze ecologice, o renaştere în totală opoziţie cu 
folosirea de pesticide toxice, îngrăşăminte chimice şi seminţe 
modificate genetic, susţinută de Occident. Americanca era 
convinsă că discursurile sale pline de pasiune reuşiseră să 
cucerească inima locuitorilor mai în vârstă ai satului. Ferrand, 
mult mai cinic ca structură, bănuia că mult mai multă greutate 
avuseseră sumele de bani pe care Mişcarea le oferise cu 
generozitate. La urma urmei, nici nu conta prea mult, îşi spunea 
francezul, din moment ce rezultatele aveau să justifice pe deplin 
mijloacele folosite. 

leşi de pe drumul principal şi continuă să conducă, cu viteză 
redusă, spre pâlcul de barăci, colibe şi ţarcuri pentru animale. 
inconjurat de dealuri domoale, satul Kusasa se afla într-o vale 
îngustă, mărginită de o perdea de tufişuri înalte. Francezul încetă 
să mai înainteze şi claxonă uşor. 

Nimeni nu ieşi în întâmpinarea lor. 

Ferrand opri motorul, dar lăsă farurile aprinse. Rămase 
nemişcat pentru o clipă, cu urechile ciulite. Se auzeau numai 
câţiva câini care urlau. Simţi cum i se ridică părul de pe ceafa. 

Susan Kendall se încruntă. 

— Unde or fi dispărut cu toţii? i 

— Habar n-am. Ingrijorat, Ferrand se dădu jos din maşină. In 

mod normal, maşina ar fi trebuit să fie imediat înconjurată de o 
gloată gălăgioasă care să vocifereze încântată la vederea sacilor 
cu seminţe şi a stivei de unelte din spatele furgonetei. Printre 
colibele cufundate în întuneric din Kusasa nu se vedea însă nici o 
mişcare. 

— Alo? strigă francezul. Rosti apoi cele câteva cuvinte pe care 
le ştia în dialectul Ndebele: Litshone Njani? Bună seara? 

Se auzeau numai câinii care urlau parcă mai tare către cerul 
negru. D 

II trecu un fior. Îşi băgă capul înapoi în cabina maşinii. 

— Ceva nu e în regulă aici, Susan. Trebuie să iei legătura cu ai 
noştri. Acum. Ca o măsură de prevedere. 

Americanca îl privi fix o secundă, cu ochii brusc măriţi. Apoi 
încuviinţă cu o mişcare a capului şi se dădu jos din maşină. Cu 
mişcări rapide montă antena de satelit şi sistemul de telefonie cu 
laptop, pe care îl aveau la ei. Acesta le permitea să comunice cu 
birourile din Paris, dar era folosit, în primul rând, pentru a 
transmite imagini şi rapoarte privind progresele înregistrate 
către site-ul de pe internet al Mişcării Lazarus. 

Ferrand o privea în tăcere. În cea mai mare parte a timpului, 
femeia îl enerva teribil, însă ştia că atunci când trebuie, tipa 
dădea dovadă de un curaj deosebit. Probabil că avea mult mai 
mult curaj decât el. Francezul oftă şi se aplecă sub scaun unde 
se afla fixată lanterna. După un moment de reflecţie, îşi atârnă 
pe umăr cureaua aparatului foto digital. 

— Ce vrei să faci, Gilles? întrebă ea, în timp ce introducea 
codul telefonic al Parisului. 

— Vreau să mă duc să arunc o privire, răspunse el pe un ton 
iritat. 

— Bine. Dar ar trebui să aştepţi întâi să obţin legătura, îi zise 
Kendall. Ţinea receptorul telefonic la ureche. Buzele i se 
strânseră şi mai mult. 

— Nu mai e nimeni la birou. Nu răspund. 

Ferrand se uită la ceas. Franţa era doar cu o oră în urmă faţă 
de ei, însă era weekend. Nu aveau cui să ceară ajutor. 

— Incearcă pe internet, sugeră el. 

Femeia încuviinţă cu o mişcare a capului. | 

Ferrand se strădui să se pună în mişcare. Işi umflă pieptul şi 
începu să înainteze cu paşi mici în direcţia colibelor. Mişca 
lanterna într-un arc larg, încercând să străpungă întunericul din 
faţa lui. O şopârlă, trezită de lumină, trecu în fugă prin faţa lui, 

speriindu-l. Înjură printre dinţi şi continuă să meargă mai 
departe. 

In ciuda vântului rece al nopţii, fruntea i se acoperise de 
sudoare. Ajunse în spaţiul liber din mijlocul satului. Era locul 
favorit de adunare al sătenilor la sfârşitul zilei. Francezul descrise 
un arc cu lanterna pe deasupra solului bătătorit... şi rămase 
împietrit. 

Locuitorii din Kusasa nu aveau să se bucure de sosirea 
seminţelor şi a uneltelor pe care le aduseseră ei. Nu aveau să 
mai fie în avangarda renaşterii agriculturii africane. Pentru că 
erau morţi. Toţi fuseseră ucişi. 

Francezul rămăsese pe loc, incapabil să mai facă vreo 
mişcare, paralizat de groază. Oriunde se uita, nu vedea decât 
cadavre. Spaţiul acela deschis era plin de grămezi de cadavre. 
Deşi contorsionate, ca în urma linei teribile agonii, majoritatea 
trupurilor păreau intacte. Unele dintre ele erau cumva micşorate, 
ca şi cum ar fi fost mistuite de ceva dinăuntru. Câteva fuseseră 
reduse la nişte resturi de oase învelite într-o substanţă vâscoasă 
de culoare roşie. Mii de muşte uriaşe se învârteau pe deasupra 
cadavrelor, un adevărat ospăț pe care îl savurau pe îndelete. Un 
căţeluş împingea cu botul cadavrul contorsionat al unui copil, 
încercând în van să-l trezească la viaţă. 

Gilles Ferrand înghiţi cu greu, abia stăpânindu-se să nu 
vomite. Cu mâini tremurânde, puse jos pe pământ lanterna, îşi 
luă aparatul foto digital care îi atârna pe umăr şi începu să facă 
poze. Cineva trebuia să dea de ştire lumii întregi despre grozăvia 
petrecută aici. Cineva trebuia să povestească despre masacrarea 
unor nevinovaţi, despre masacrarea unor oameni a căror singură 
vină fusese că se situaseră de partea Mişcării Lazarus. 


Patru bărbaţi aşteptau culcaţi la pământ pe culmea unuia 
dintre dealurile care mărgineau satul. Erau îmbrăcaţi în ţinută 
militară de camuflaj, în culorile deşertului şi aveau pe ei veste 
antiglont. Binoclurile cu vedere pe timp de noapte le permiteau 
să urmărească fiecare mişcare din centrul satului, iar senzorii 
montați acolo îi ajutau să audă în căşti orice sunet. 

Unul dintre bărbaţi privea cu atenţie un monitor ecranat cu o 
apărătoare. Individul întoarse capul. 

— Au stabilit legătura cu satelitul. Am intrat pe conexiunea lor. 

Şeful celor patru, un uriaş roşcat cu ochii verzi, zâmbi din 
colţul gurii. 


— Foarte bine. Se întoarse spre omul său pentru a putea 
urmări mai bine ceea ce se afişa pe monitor. Pe ecran defilau 
imagini terifiante - fotografiile făcute cu câteva minute înainte 
de Gilles Ferrand - care se încărcau încet pe site-ul Mişcării. 

Bărbatul cu ochii verzi urmărea imaginile cu atenţie. Brusc, 
spuse cu o mişcare fermă a capului: 

— E destul. Intrerupe-le legătura. 

Subordonatul său execută ordinul, acţionând o tastatură 
alfanumerică. lIntroduse un set de instrucţiuni codate spre 
satelitul de comunicaţii de deasupra lor. O secundă mai târziu, 
imaginile din Kusasa dispărură de pe monitor. 

Bărbatul cu ochii verzi întoarse capul spre ceilalţi doi întinşi 
lângă el. Amândoi erau înarmaţi cu puşti cu lunetă Heckler Koch 
PSG-1. 

— Omorâţi-i. 

işi îndreptă binoclul spre cei doi activişti ai Mişcării Lazarus. 
Francezul şi americanca priveau dezamăgiţi aparatura de 
comunicaţii care părea că nu mai vrea să funcţioneze. 

— inta încadrată, murmură unul dintre lunetişti. Bărbatul 
apăsă pe trăgaci. Glonţul de calibru 7.62 îl lovi pe Ferrand în 
frunte. Francezul căzu pe spate şi se prăbuşi la pământ, 
împroşcând cu sânge şi bucăţi de creier aripa Toyotei. 

Cel de-al doilea lunetist trase o secundă mai târziu. Glonţul 
său o lovi pe Susan Kendall între umeri. Femeia se prăbuşi lângă 
colegul său. 

Bărbatul înalt cu ochi verzii se ridică în picioare. Din întuneric 
îşi făcuseră apariţia alţi oameni de-ai săi, care, îmbrăcaţi în 
echipament de protecţie împotriva contaminării, începuseră să 
coboare spre sat ducând cu ei mai multă aparatură. Şeful îşi 
activă microfonul fixat lângă gură şi, cu ajutorul unei legături 
cifrate prin satelit, raportă superiorilor săi: 

— Aici este Numărul Unu. Câmpul Unu este gata. Evaluarea, 
colectarea şi analiza se desfăşoară conform planului. Bărbatul îşi 
aţinti privirea asupra celor doi activişti. 

— A fost, de asemenea, iniţiat SPARK... aşa cum aţi ordonat. 


Partea I 


Marți, 12 octombrie 
Institutul Teller pentru Tehnologii Avansate, 
Santa Fe, New Mexico 


Locotenent-colonelul medic Jonathan („Jon”) Smith părăsi 
şoseaua Old Agua Fria şi se îndreptă spre intrarea principală a 
Institutului. Işi îngustă ochii ca să vadă mai bine prin ceața 
dimineţii. Departe, în stânga, soarele tocmai începuse să se 
ivească peste falnicele culmi înzăpezite ale munţilor Sangre de 
Cristo. Razele sale luminau acum pantele abrupte, acoperite cu 
stejari, plopi şi pini. Mai jos, la picioarele masivului, arborii făceau 
loc tufelor de iarbă sălbatică cu care era presărat terenul ce 
înconjura Institutul. 

Câţiva dintre protestatarii ce campaseră de-a lungul drumului 
îşi ridicară capetele din sacii de dormit şi urmăreau maşina care 
trecea pe şosea. Unii chiar începură să agite în aer coli mari de 
hârtie pe care scriseseră de mână: OPRIȚI ŞTIINŢA CARE UCIDE, 
NU NANOTEHNOLOGIEI sau LAZARUS TREBUIE SA CONDUCA. Cei 
mai mulţi rămaseră însă în continuare nemişcaţi în adăposturile 
lor, pentru a nu fi nevoiţi să înfrunte frigul dimineţii de 
octombrie. Santa Fe se află la o altitudine de peste 2000 de 
metri şi nopţile deveneau din ce în ce mai reci. 

Smith fu cuprins de un subit acces de simpatie faţă de 
protestatari. Chiar şi cu căldura pornită în maşină, colonelul 
putea să simtă frigul de afară chiar dacă peste haina de camuflaj 
kaki purta o geacă de aviator din piele maro. 

La poartă, un gardian îmbrăcat în uniformă gri îi făcu semn să 
se oprească. Jon cobori geamul de la portieră şi-i întinse 

legitimaţia de ofiţer în cadrul US Army. În fotografia de pe 
legitimaţie se putea vedea un bărbat de patruzeci de ani ai cărui 
pomeţi înalţi şi păr negru îl făceau să semene cu un ţanţoş 
cavaler spaniol. In realitate, sclipirea jucăuşă din ochii de un 
albastru închis ai lui Smith anula complet senzaţia de aroganță 
creată de fotografie. 

— Bună dimineaţa, domnule colonel, îl salută gardianul, fost 
sergent-major la rangeri, pe nume Frank Diaz. După ce verifică 
legitimaţia, acesta se aplecă şi cercetă interiorul maşinii, pentru 
a se asigura că Smith este singur. Colonelul remarcă faptul că 
mâna dreaptă a lui Diaz rămase tot timpul foarte aproape de 
revolverul Bereta de 9 mm pe care gardianul îl avea la şold. 
Butonul tocului era desfăcut, astfel încât revolverul să poată fi 
folosit imediat în caz de nevoie. 

Smith ridică întrebător o sprânceană. De obicei, măsurile de 
securitate de la Institutul Teller nu erau nici pe departe la fel de 
stricte ca în cazul laboratoarelor ultrasecrete de lângă Los 
Alamos, unde se desfăşurau cercetări în domeniul armelor 
nucleare. În mai puţin de trei zile, urma însă să sosească aici 
Samuel Adams Castilia, preşedintele Statelor Unite. O uriaşă 
acţiune de protest antitehnologie fusese organizată astfel încât 
să coincidă cu discursul pe care preşedintele urma să-l ţină la 
Institut. Demonstranţii întâlniți de Smith de-a lungul şoselei în 
dimineaţa aceea nu erau decât primul val din miile de oameni 
care aveau să împânzească zona, în următoarele zile, venind din 
toate colţurile lumii. 

— Te pregăteşti să foloseşti artileria grea împotriva tipilor 
ăştia, Frank? întrebă colonelul, arătând cu degetul spre corturile 
de pe şosea. 

— Sper să nu fie cazul, răspunse Diaz şi ridică din umeri. Ni s-a 
ordonat să fim cu ochii în patru. Protestul ăsta i-a scos din minţi 
pe tipii de la administraţie. Au primit informaţii de la FBI că se 
îndreaptă încoace o grămadă de zurbagii din ăia care abia 
aşteaptă un prilej ca să arunce cu cocktailuri Molotov şi să 
spargă geamuri. 

Smith se încruntă. Acţiunile de protest de acest gen exercitau 
o adevărată atracţie pentru tot felul de anarhişti violenţi, puşi pe 
distrugere. Genova, Seattle, Cancun şi alte câteva oraşe din 
diverse zone ale lumii fuseseră deja scena unor teribile lupte de 
stradă între demonstranţii mascaţi şi forţele de ordine. 

Îngândurat, colonelul schiţă un salut în direcţia lui Diaz şi trecu 

de poartă, îndreptându-se spre locul de parcare. Perspectiva de a 
se trezi în mijlocul unei acţiuni Violente, tocmai aici, nu-l încânta 
deloc. Mai ales că se afla în New Mexico într-un fel de vacanţă. 

„Oricum, era o vacanţă de lucru”, îşi spuse Smith în gând şi 
zâmbi amar. Ca medic militar şi specialist în biologie moleculară, 
colonelul îşi desfăşura activitatea la U. S. Army Medical Research 
Institute of Infectious Diseases! (USAMRIID) din Fort Detrick, 
Maryland. Detaşarea sa la Institutul Teller era numai temporară. 

Direcţia pentru Ştiinţă şi Tehnologie de la Pentagon îl 
trimisese aici la Santa Fe pentru a întocmi un raport în legătură 
cu activitatea din cele trei laboratoare ale Institutului specializate 
în nanotehnologie. Cercetătorii din lumea întreagă erau angajaţi 
într-o competiţie feroce ce avea drept obiectiv dezvoltarea unor 
aplicaţii practice şi profitabile ale acestei tehnologii. Unii dintre 
cei mai buni specialişti din domeniu se aflau aici, la Teller. In 
Institut lucrau la ora aceea, pe lângă echipa proprie de specialişti 
şi echipe de la Harcourt Biosciences şi Nomura Pharmatech. 
Smith nu-şi putea reprima un sentiment de satisfacţie la gândul 
că Departamentul Apărării îi oferise posibilitatea să fie martor la 
dezvoltarea celor mai promițătoare tehnologii ale secolului şi că 
îl mai şi plătea pentru asta. 

Activitatea ştiinţifică care se desfăşura aici avea legătură şi cu 
munca sa. Cuvântul nanotehnologie posedă o paletă incredibil de 
largă de înţelesuri. Simplificând lucrurile, este vorba despre 
crearea unor dispozitive ce pot fi văzute numai cu microscopul 
electronic. Un nanometru este a miliarda parte dintr-un metru, 
aproximativ de zece ori mărimea unui atom. Chiar dacă nu 
reuşeşti să faci un dispozitiv de un nanometru, ci numai unul de 
zece nanometri, tot este vorba despre ceva mai mic decât a 
zecea mia parte din diametrul unui fir de păr uman. 
Nanotehnologia înseamnă inginerie la nivel molecular, tehnologii 
care implică fizică cuantică, chimie, biologie şi supercalculatoare. 

Autorii de cărţi de ştiinţă pentru publicul larg înfăţişaseră deja 
în culori atrăgătoare o lume a viitorului apropiat în care roboţi nu 
mai mari decât câţiva atomi îşi croiesc drum prin interiorul 
corpului omenesc vindecând boli şi refăcând organe afectate. 
Sau îşi rugaseră cititorii să-şi imagineze unităţi de stocare a 
informaţiei de mărimea unui grăunte de sare, în care să poată fi 
înmagazinate toate cunoştinţele umanităţii. Sau la minuscule fire 


1 USAMRIID - Institutul Medical pentru Cercetări în Domeniul Bolilor 
Infecţioase al Trupelor de Uscat Americane. 

de praf care să fie, de fapt, un fel de mineri ai atmosferei, plutind 
în tăcere prin văzduhul poluat şi curăţând mizeria de acolo. 

Pe parcursul săptămânilor petrecute la Institutul Teller, Smith 
văzuse destule pentru a-şi da seama că unele dintre aceste 
realizări greu de închipuit se aflau deja foarte aproape de graniţa 
dintre imaginar şi realitate. 

Colonelul reuşi să-şi bage maşina între două imense 4x4. 
Acestea aveau parbrizul acoperit cu promoroacă, semn că 
oamenii de ştiinţă sau tehnicienii care veniseră cu de 
rămăseseră la laborator peste noapte. Smith dădu din cap 
admirativ. Aceştia erau cei care făceau miracolele posibile, nişte 
indivizi neobosiţi care se hrăneau numai cu cafea neagră, coca- 
cola şi cipsuri de la tonomat. 

Smith ieşi din maşină şi-şi trase până sus fermoarul de la 
jacheta din piele pentru a se apăra de răcoarea aerului dimineţii. 
Trase adânc aer în piept şi reuşi să simtă miresmele aduse de 
vânt din direcţia focurilor aprinse de protestatari pentru gătit. Tot 
mai multe maşini îşi croiau drum pe şoseaua ce ducea la Institut, 
după ce părăsiseră autostrada 25. Colonelul se încruntă. 
Mulțimea se aduna încetul cu încetul. 

Din păcate, nanotehnologia avea şi o potenţială parte 
întunecată care alimenta imaginaţia activiştilor ce se strângeau 
lângă gardul Institutului. Aceştia erau îngroziţi de ideea 
existenţei unor maşini atât de mici, încât să poată să pătrundă 
nestingherite în celulele corpului omenesc şi atât de puternice, 
încât să modifice structura atomilor. Apărători radicali ai 
drepturilor omului avertizau în legătură cu pericolul unor 
„molecule spion”, care să mişune nevăzute în orice spaţiu public 
sau privat. Obsedaţi de teoria conspirației, umpleau forumurile 
de discuţii de pe Internet cu poveşti despre existenţa unor 
minuscule maşini secrete de ucis. Alţii se temeau de posibilitatea 
ca aceste nanomaşinării să o ia razna şi să înceapă să se 
reproducă singure şi să mărşăluiască asemenea măturilor 
fermecate din Ucenicul vrăjitor devorând, în final, tot Pământul şi 
vieţuitoarele de pe el. 

Jon Smith ridică din umeri. Asemenea idei nu puteau fi 
combătute decât prin rezultate tangibile. Numai după ce oamenii 
aveau să vadă cu ochii lor beneficiile oneste ale nanotehnologiei, 
spaimele acestea lipsite de orice rațiune vor începe să dispară. 
Sau cel puţin aşa spera el. Se răsuci pe călcâie într-o mişcare 
bruscă şi se îndreptă cu paşi mari spre intrarea în Institut, 

nerăbdător să vadă ce noi minuni mai făcuseră în timpul nopţii 
bărbaţii şi femeile de acolo. 


La două sute de metri depărtare de gardul din plasă de sârmă, 
Malachi MacNamara stătea cu picioarele încrucişate pe o pătură 
indiană viu colorată, întinsă lângă un arbust de ienupăr. Ochii săi 
de un albastru-deschis erau larg deschişi, însă bărbatul respira 
încet, fără să se mişte. Activiştii din Mişcarea Lazarus ce îşi 
instalaseră  corturile în apropiere erau convinşi că suplul 
canadian, cu faţa sa bătută de vânt, meditează, îşi adună 
energiile mentale şi fizice pentru bătălia crucială ce avea să vină. 
Biologul care lucrase pentru Serviciul Forestier din British 
Columbia? reuşise deja să le câştige admiraţia prin forţa cu care 
cerea realizarea obiectivelor Mişcării prin „acţiune imediată”. 

Planeta noastră este pe moarte, spunea el cu o voce gravă. 
Planeta noastră se sufocă, îngropată sub pesticide şi poluare. 
Știința nu o poate salva. Tehnologia îi face mai mult rău. Aceştia 
sunt adevărații săi inamici, adevărata sursă de contaminare şi 
distrugere. Trebuie să acționăm împotriva lor. Acum. Nu mâine. 
Acum! Cât mai este timp... 

MacNamara îşi reprimă un mic zâmbet când îşi aduse aminte 
de feţele strălucitoare ale ascultătorilor însufleţiţi de retorica sa. 
Talentul său ca orator era mult mai mare decât îşi putuse 
imagina vreodată. 

Observă cu atenţie activitatea care se desfăşura în preajma 
sa. Işi alesese cu grijă locul de meditaţie. De aici putea vedea 
foarte bine cortul mare, din pânză verde, unde fusese stabilit 
punctul de comandă al Mişcării Lazarus. In jur de douăzeci dintre 
cei mai importanţi activişti ai Mişcării atât pe plan naţional, cât şi 
internaţional se agitau în interiorul cortului lucrând febril la 
calculatoarele conectate la site-urile de pe Internet ale Mişcării, 
înregistrându-i pe noii sosiți, pregătind bannere şi pancarte, 
coordonând planurile pentru desfăşurarea acţiunii de protest. Şi 
celelalte grupuri, cum ar fi TechStock, Sierra Club sau Earth First 
îşi stabiliseră propriile centre de comandă în diverse puncte ale 
taberei, însă MacNamara ştia că se afla în locul care trebuie. 

Mişcarea era adevărata forţă din spatele acestei acţiuni de 
protest. Celelalte organizaţii de protecţie a mediului şi de 


> Columbia Britanică, provincie în vestul Canadei, cu deschidere la 
Oceanul Pacific. Capitala provinciei este Victoria, iar Vancouver cel mai 
mare oraş. 

antitehnologie se aflau aici doar ca să fie văzute, încercând cu 
disperare să stăvilească declinul constant al numărului 
membrilor lor şi al influenţei pe care o exercitau. Din ce în ce mai 
mulţi dintre membrii lor devotați abandonau organizaţiile 
respective în favoarea Mişcării Lazarus, atraşi de claritatea 
viziunii Mişcării şi de curajul cu care aceasta înfrunta cele mai 
puternice corporaţii şi guverne din lume. Chiar şi recenta 
măcelărire a adepților Mişcării din Zimbabwe nu fusese nimic 
altceva decât un apel pentru întărirea rândurilor acestei 
organizaţii. Fotografiile reprezentând masacrul din Kusaka 
demonstrau faptul că „oligarhiile corporatiste mondiale” şi 
guvernele marionetă care le serveau interesele începeau să se 
teamă din ce în ce mai mult de Mişcare şi de mesajul acesteia. 

Canadianul cu faţa arsă de soare îşi îndreptă brusc spinarea. 

Remarcase mai mulţi tineri cu înfăţişare dură ce se îndreptau 
din mai multe direcţii spre cortul verde, croindu-şi neabătuţi 
drumul prin mulţime. Fiecare dintre ei ducea atârnat pe umăr un 
sac pentru efecte, lung şi cilindric. Fiecare dintre ei se mişca cu 
agilitatea periculoasă a unui animal de pradă. 

Unul câte unul, tinerii ajunseră la cort şi dispărură înăuntru. 

— la uite ce chestie, murmură Malachi MacNamara fără să-l 
audă nimeni. Ce interesant! 

Casa Albă, Washington. D. C. 


Eleganta pendulă din secolul al XVIII-lea, aşezată lângă unul 
dintre pereţii curbați din Biroul Oval bătu uşor ora douăsprezece. 
Afară, o ploaie rece ca gheaţa se revărsa în valuri din norii 
întunecaţi şi izbea cu putere în ferestrele înalte care dădeau spre 
peluza sudică. Indiferent de ce spune calendarul, iama îşi intrase 
deja în drepturi în capitală. 

Lumina din tavan se reflecta în ochelarii cu ramă de titan ai 
preşedintelui Samuel Adams Castilia, care citea o evaluare a 
riscurilor întocmită de serviciile de informaţii, care tocmai îi 
fusese prezentată. Pe măsură ce citea, se întuneca la faţă. După 
câteva secunde, îşi aruncă privirea spre celălalt capăt al mesei 
lungi din lemn de pin care îi servea drept birou. Vocea lui era 
periculos de calmă. 

— Domnilor, nu ştiu dacă v-am înţeles bine sau nu. Chiar 
vorbiţi serios când îmi propuneţi să renunţ la discursul de la 
Institutul Teller? Când mai sunt trei zile până când urmează să-l 
rostesc? 

— E corect, domnule preşedinte. Ca să fiu mai direct, riscurile 
implicate de călătoria dumneavoastră la Santa Fe sunt 
inacceptabil de mari, spuse calm David Hanson, noul director al 
CIA. Spusele sale fură imediat confirmate şi de Robert Zeller, 
directorul FBI. 

Castilia îşi plimbă repede privirea de la unul la altul, dar se 
concentră asupra lui Hanson. Şeful CIA era cel mai tare dintre cei 
doi, în ciuda faptului că era foarte mic de înălţime şi avea 
aspectul şi manierele unui profesor de colegiu din anii '50, cu 
papionul de rigoare. Nu s-ar fi zis deloc că acest om putea avea 
atâta putere de convingere când venea vorba despre acţiuni 
clandestine şi operaţiuni speciale. 

Şeful FBI, Bob Zeller, deşi un om deosebit, nu reuşise încă să 
cunoască în profunzime agitata viaţă politică din Washington. 
Inalt, cu umeri largi, Zeller arăta foarte bine pe ecranul 

televizoarelor, însă, după părerea celor mai mulţi, acest lucru nu 
era un motiv suficient de bun pentru a ajunge, din funcţia de 
procuror şef în Atlanta, în postul în care se afla acum. Nici măcar 
temporar, până când şeful de personal de la Casa Alba avea să 
găsească pe cineva potrivit. Bine măcar că acest fost jucător de 
fotbal în echipa Marinei era conştient de slăbiciunile sale. Prefera 
să-şi ţină gura închisă în timpul şedinţelor şi, în final, accepta 
punctul de vedere cel mai bine argumentat. 

Situaţia era cu totul alta în cazul lui Hanson. Nu exista altceva 
mai pasionant pentru acest veteran al Agenţiei decât intrigile pe 
scena marii politici. Ocupase multă vreme funcţia de şef al 
Direcţiei Operații din CIA şi reuşise să-şi creeze în tot acest timp 
o puternică bază de sprijin printre membrii comisiilor de 
supraveghere a serviciilor de informaţii atât de la Camera 
Reprezentanţilor, cât şi de la Senat. Mulţi congresmeni şi 
senatori influenţi aveau o părere foarte bună despre el. Asta îi 
oferea foarte mult spaţiu de manevră, chiar şi în relaţiile cu 
preşedintele care tocmai îl promovase la conducerea întregii 
Agenţii. 

Castilia lovi uşor documentul cu degetul arătător. 

— O mulţime de speculaţii în analiza asta a voastră. Ceea ce 
nu reuşesc să văd aici sunt dovezile concrete. Preşedintele 
începu să citească cu voce tare una dintre frazele documentului: 
„Interceptarea unor comunicaţii de o natură nespecifică, dar 
semnificativă indică faptul că e posibil ca elemente radicale, 
implantate printre demonstranţii din Santa Fe, să plănuiască o 
acţiune violentă împotriva Institutului Teller sau chiar împotriva 
preşedintelui”. 

Castilia îşi scoase ochelarii şi ridică privirea. 

— Eşti bun să-mi traduci asta în engleză, David? 

— Am constatat o creştere a numărului de semnale, atât pe 
Internet, cât şi în convorbirile telefonice monitorizate. Apar în 
permanenţă aceleaşi elemente care ne-au atras atenţia şi toate 
în legătură cu demonstraţia de acolo. Se vorbeşte mereu despre 
„marele eveniment” sau despre „acţiunea de la Teller”, continuă 
şeful CIA. Mai mulţi dintre oamenii mei din străinătate mi-au 
transmis acest lucru. Aceleaşi informaţii şi de la cei de la NSA. 
FBl-ul a constatat aceeaşi mişcare şi aici, acasă. Nu-i aşa, Bob? 

Zeller încuviinţă grav cu o mişcare a capului. 

— Şi din cauza asta au intrat în alertă analiştii voştri? Castilia 
clătină din cap, dezamăgit. Diverşi indivizi care îşi trimit e-mail- 

uri în legătură cu o acţiune de protest? Preşedintele pufni pe nas, 
nervos. Pentru numele lui Dumnezeu, o demonstraţie care e în 
stare să atragă treizeci sau patruzeci de mii de oameni până la 
Santa Fe, ăsta chiar e un eveniment important! Statul New 
Mexico e fieful meu electoral, însă mă îndoiesc că vreo cuvântare 
de-a mea a reuşit vreodată să adune măcar jumătate din 
numărul ăsta. 

— Atunci când auzim vorbind aşa pe nişte membri ai Clubului 
Sierra sau ai Federaţiei pentru apărarea animalelor sălbatice nu 
ne îngrijorăm, spuse Hanson cu o voce scăzută. Insă chiar şi cele 
mai simple cuvinte pot avea alte înţelesuri atunci când sunt 
rostite de anumiţi indivizi sau de anumite grupări periculoase. 
Inţelesuri fatale. 

— Te referi la aceste aşa-numite „elemente radicale”? 

— Da, domnule. 

— Şi poţi să-mi spui şi mie cine sunt indivizii ăştia periculoşi? 

— Cei mai mulţi dintre ei sunt legaţi, într-un fel sau altul, de 
Mişcarea Lazarus, domnule preşedinte, răspunse Hanson 
precaut. 

Castilia se încruntă. 

— Asta e un refren pe care mi-l repeţi de mult, David. 

Hanson ridică din umeri. A 

— Ştiu, domnule preşedinte. Insă un adevăr nu se transformă 
în ceva mai puţin adevărat numai fiindcă e vorba despre un lucru 
neplăcut. Privite ca un întreg, ultimele informaţii pe care le avem 
în legătură cu Mişcarea Lazarus sunt extrem de alarmante. 
Mişcarea a ajuns la metastază şi, ceea ce era odată o organizaţie 
paşnică de protecţie a mediului, se transformă rapid în ceva mult 
mai periculos şi învăluit în mister. 

Hanson îl privi pe preşedinte drept în ochi. 

— Ştiu că aţi citit rapoartele conţinând interceptările. Ştiu, de 
asemenea, că aţi luat cunoştinţă şi de analizele noastre. 

Castilia încuviinţă încet din cap. FBl-ul, CIA şi alte agenţii 
federale de informaţii ţineau sub supraveghere o mulţime de 
organizaţii şi de indivizi izolaţi. In condiţiile radicalizării 
terorismului mondial şi al proliferării tehnologiilor de producere a 
armelor chimice, biologice şi nucleare, nimeni de la Washington 
nu mai voia să rişte şi să fie atacat pe la spate de cine ştie ce 
inamic, până mai ieri necunoscut. 

— Daţi-mi voie să vorbesc pe şleau, domnule preşedinte. 
Conform analizelor noastre rezultă că Mişcarea Lazarus a decis 

să-şi atingă obiectivele prin violenţă şi terorism. Retorica lor este 
din ce în ce mai violentă, paranoică şi plină de ură la adresa 
celor pe care îi consideră inamici. Şeful CIA puse pe masa de pin 
o altă foaie de hârtie. lată un exemplu. 

Castilia îşi puse la loc ochelarii şi începu să citească în tăcere. 
Imediat gura i se strâmbă de dezgust. Documentul era o pagină 
scoasă la imprimantă, de pe site-ul Mişcării, plină cu fotografii de 
mici dimensiuni reprezentând cadavre contorsionate. Titlul din 
partea de sus a foii atrăgea imediat privirea: INOCENŢI 
MĂCELĂRIŢI ÎN SATUL KUSASA. Textul îngrămădit printre 
fotografii înfiera masacrarea unui întreg sat din Zimbabwe de 
către „escadroane ale morţii” plătite de marile corporaţii sau de 
către „mercenari înarmaţi de guvernul american”. Se pretindea 
că omorurile făceau parte dintr-un plan secret ce avea ca 
obiectiv distrugerea eforturilor Mişcării Lazarus de revitalizare a 
agriculturii organice africane, eforturi ce puneau în pericol 
monopolul Americii în domeniul cerealelor modificate genetic şi 
al pesticidelor. Documentul se încheia cu îndemnul la luptă 
împotriva celor care vor să „distrugă Pământul şi pe toţi cei care 
iubesc această planetă”. 

Preşedintele aruncă hârtia pe masă. 

— Ce grămadă de rahat! 

— Aveţi dreptate, zise Hanson băgând foaia de hârtie înapoi în 
servietă. Este totuşi un rahat foarte eficient, cel puţin pentru o 
anumită parte a publicului. 

— Aţi trimis o echipă în Zimbabwe să afle ce s-a întâmplat cu 
adevărat în satul acela? întrebă Castilia. 

Directorul CIA clătină din cap. 

— Ar fi extrem de dificil să facem aşa ceva, domnule 
preşedinte. Fără permisiunea guvernului de acolo, care ne este 
ostil, ar trebui să pătrundem sub acoperire. Chiar şi aşa, nu cred 
că am reuşi să aflăm prea multe. In Zimbabwe e un haos total. 
Oamenii aceia puteau fi ucişi de oricine, de la trupele 
guvernamentale până la bandiții care cutreieră zona. 

— Fir-ar să fie, murmură Castilia. Şi dacă oamenii noştri sunt 
prinşi că îşi bagă nasul acolo fără permisiune, toată lumea va 
trage concluzia că noi am fost implicaţi în acel masacru şi că 
acum încercăm să ne acoperim urmele. 

— Asta e problema, domnule preşedinte, încuviinţă Hanson cu 
voce scăzută. Indiferent ce s-a întâmplat acolo, un lucru e sigur: 
conducerea Mişcării Lazarus se foloseşte de acest incident 

pentru a-şi radicaliza adepţii, pentru a-i pregăti în vederea unor 
acţiuni din ce în ce mai violente împotriva noastră şi a aliaţilor 
noştri. 

— La naiba, nu-mi place deloc ce se întâmplă, mormăi Castilia. 
Preşedintele se aplecă în faţă spre Hanson. Nu uitaţi că i-am 
cunoscut pe cei mai mulţi dintre bărbaţii şi femeile care au 
fondat Mişcarea Lazarus. E vorba despre activişti respectaţi în 
domeniul protecţiei mediului, oameni de ştiinţă, scriitori... chiar 
şi câţiva politicieni. Voiau să salveze Pământul, să-l aducă din 
nou la viaţă. Nu eram de acord cu multe puncte din agenda lor, 
însă era vorba despre oameni de valoare. Oameni de onoare. 

— Şi unde sunt acei oameni acum, domnule preşedinte? 
întrebă încet şeful CIA. Mişcarea Lazarus a fost fondată de nouă 
activişti. Şase dintre ei sunt morţi, unii de moarte naturală, alţii 
în nişte accidente suspecte. Ceilalţi trei au dispărut fără urmă. 
Inclusiv Jinjiro Nomura, adăugă Hanson, încercând să surprindă 
vreo schimbare în expresia feţei preşedintelui. 

— Ştiu, spuse acesta pe un ton egal. 

Castilia aruncă o privire spre una dintre fotografiile 
îngrămădite într-un colţ al mesei de lucru. Instantaneul, realizat 
în timpul primului său mandat în calitate de guvernator al 
statului New Mexico, îl înfăţişa pe preşedinte făcând un schimb 
de plecăciuni cu un japonez mai scund şi mai în vârstă, Jinjiro 
Nomura. Acesta fusese un important membru al Dietei, 
parlamentul japonez. Prietenia celor doi, bazată pe pasiunea 
comună pentru scotch-ul simplu din malţ şi cuvintele fără 
ocolişuri, supravieţuise retragerii din politică a lui Nomura şi 
orientării acestuia spre domeniul mult mai puţin plăcut, al 
protecţiei mediului. 

Cu douăsprezece luni în urmă, Jinjiro Nomura dispăruse în 
timp ce se deplasa prin Thailanda, pentru a participa la o acţiune 
sponsorizată de Mişcarea Lazarus. Fiul lui Nomura, Hideo, 
preşedinte şi director executiv al companiei Nomura Pharmatech, 
solicitase ajutor american pentru găsirea tatălui dispărut. Castilia 
reacţionase rapid. Timp de mai multe săptămâni, o echipă 
specială formată din ofiţeri de teren ai CIA periase străzile şi 
aleile  dosnice din Bangkok. Preşedintele chiar urgentase 
instalarea unor sateliți ultrasecreţi ai NSA, tocmai pentru a ajuta 
la căutarea prietenului său. Nu reuşiseră însă să descopere 
nimic. Nu fusese cerută nici o răscumpărare. Nu fusese 
descoperit cadavrul. Nimic. Ultimul dintre fondatorii Mişcării 

Lazarus dispăruse fără urmă. 

Fotografia rămasă pe biroul lui Castilia nu făcea decât să-i 
amintească preşedintelui Statelor Unite cât de limitate erau 
puterile sale. 

Castilia oftă şi îşi întoarse privirea spre cei doi bărbaţi sobri 
aşezaţi în faţa sa. 

— OK, aveţi dreptate. Şefii pe care îi cunoşteam şi în care 
aveam încredere sunt cu toţii ori morţi, ori dispăruţi. 

— Exact, domnule preşedinte. 

— Ceea ce ne îndreptăţeşte să ne întrebăm cine conduce 
Mişcarea Lazarus acum, spuse Castilia abătut. Dar hai să 
revenim la subiect, David. După ce a dispărut Jinjiro, am aprobat, 
în ciuda convingerilor mele, acţiunea combinată de 
supraveghere a Mişcării. Au reuşit oamenii voştri să avanseze în 
identificarea noii conduceri a organizaţiei? 

— Nu prea mult, admise Hanson abătut. Nici chiar după atâtea 
luni de muncă intensă. Şeful CIA îşi puse mâinile pe masă 
dezarmat. 

— Suntem aproape siguri că în vârful piramidei se află un 
bărbat, un bărbat care îşi spune Lazarus, însă n-am reuşit să 
descoperim care e numele său adevărat, cum arată sau de unde 
operează. 

— Rezultatele nu sunt prea satisfăcătoare, comentă Castilia 
acru. Mai bine aţi înceta să-mi spuneţi ce nu ştiţi şi aţi insista mai 
mult asupra a ceea ce ştiţi, zise preşedintele privindu-l pe 
Hanson drept în ochi. S-ar putea să vă ia mai puţin timp. 

Hanson zâmbi slugarnic. Zâmbetul se oprea însă la nivelul 
ochilor săi duri. 

— Am alocat acestei operaţii foarte multe resurse, atât 
umane, cât şi tehnologice. La fel a făcut şi MI6, DGSE-ul din 
Franţa şi alte câteva agenţii occidentale de informaţii. Numai că 
în ultimul an, Mişcarea Lazarus a fost supusă deliberat unui 
proces de transformare, tocmai pentru a descuraja operaţiunile 
de supraveghere. 

— Spuneţi mai departe, zise Castilia. 

— Mişcarea s-a reorganizat sub forma unei succesiuni de 
cercuri concentrice din ce în ce mai securizate şi mai secrete pe 
măsură ce te apropii de centru, continuă Hanson. Majoritatea 
adepților sunt cuprinşi în inelul exterior. Aceştia operează în mod 
deschis, participă la întruniri, organizează demonstraţii, publică 
buletine de ştiri pe Internet şi lucrează la diverse proiecte 

sponsorizate de Mişcare. Tot aici intră şi birourile pe care 
Mişcarea le are peste tot în lume. insă fiecare nivel care se 
suprapune peste acest inel de bază este din ce în ce mai mic şi 
mai secretos. Foarte puţini membri ai eşaloanelor superioare 
cunosc numele real al celorlalţi sau i-au întâlnit în persoană pe 
aceştia. Comunicaţiile la nivel de conducere se realizează 
aproape exclusiv prin intermediul Internetului, atât prin mesaje 
cifrate, cât şi prin comunicate postate pe unul dintre site-urile 
Mişcării. 

— Cu alte cuvinte, o structură celulară clasică, spuse Castilia. 
Ordinele sunt transmise cu uşurinţă în josul lanţului ierarhic însă 
nimeni din afara grupului nu poate penetra în nucleu. 

Hanson aprobă cu o mişcare a capului. 

— Aveţi dreptate. Este, de asemenea, vorba despre structura 
adoptată de cele mai multe dintre grupările teroriste de-a lungul 
anilor. Al-Qaeda, Jihadul Islamic, Brigăzile Roşii din Italia, Armata 
Roşie japoneză, doar ca să le menţionez pe câteva. 

— Şi nu aţi reuşit deloc să pătrundeţi în eşaloanele 
superioare? întrebă Castilia. 

Şeful CIA clătină din cap. 

— Nu, domnule preşedinte. Şi n-au reuşit nici britanicii, nici 
francezii, nici altcineva. Am încercat cu toţii, dar fără succes. ŞI, 
una după alta, am pierdut şi cele mai bune surse din interiorul 
mişcării. Unii au renunţat pur şi simplu. Alţii au fost îndepărtați. 
Câţiva au dispărut, pur şi simplu şi se presupune că au fost ucişi. 

Castilia se încruntă. 

— Se pare că în organizaţia asta chestia cu dispărutul a 
devenit un adevărat obicei. 

— Da, domnule preşedinte. Mult prea multe dispariţii. 

Dezagreabila concluzie trasă de directorul CIA rămase plutind 
în atmosfera din Salonul Oval. 


Cincisprezece minute mai târziu, directorul CIA părăsi cu paşi 
repezi Casa Albă pe sub porticul aripii din sud şi se îndreptă spre 
limuzina neagră care îl aştepta. Se strecură în compartimentul 
din spate, aşteptă ca un ofiţer din Serviciul Secret, în uniformă, 
să închidă portiera maşinii şi apoi apăsă pe un buton al 
interfonului. 

— Du-mă înapoi la Langley, îi ordonă el şoferului. 

Hanson îşi sprijini spatele de spătarul banchetei din piele, în 
timp ce limuzina accelera lin pe alee. Maşina încetini din nou şi, 

cotind la stânga, intră pe Seventeenth Street. Şeful CIA aruncă o 
privire spre bărbatul solid, cu faţa pătrată, ce şedea pe bancheta 
din faţa lui. 

— Eşti foarte tăcut în seara asta, Hal. 

— Mă plătiţi ca să prind sau să ucid terorişti, spuse Hal Burke. 
Nu ca să fac conversaţie. 

In ochii şefului CIA se aprinse o licărire amuzată. Burke era 
ofiţer superior în secţia antiterorism a Agenţiei. Fusese desemnat 
să conducă echipa care se ocupa de Mişcarea Lazarus. Cei 
douăzeci de ani de activitate sub acoperire pe teren îl marcaseră 
cu o cicatrice de glonţ în partea dreaptă a gâtului şi-i conferiseră 
o viziune profund cinică asupra naturii umane. Un punct de 
vedere pe care Hanson îl împărtăşea pe de-a întregul. 

— Aţi avut succes? întrebă Burke într-un sfârşit. 

— Deloc. 

— Fir-ar să fie. Supărat, Burke rămase cu privirea lipită pe 
geamul scăldat de ploaie al limuzinei. Kit Pierson o să fie teribil 
de fericită. 

Hanson încuviinţă cu o mişcare a capului. Katherine Pierson 
era omoloaga lui Burke de la FBI. Cei doi lucraseră împreună 
pentru a pregăti analiza care tocmai fusese prezentată 
preşedintelui. 

— Castilia vrea să intensificăm investigaţiile pe care le facem 
în legătură cu Mişcarea Lazarus, însă nu îşi anulează vizita 
planificată la Institutul Teller. Cu excepţia cazului în care reuşim 
să-i prezentăm o dovadă clară a pericolului. 

Burke întoarse capul spre interiorul limuzinei. Avea buzele 
strânse. 

— Mai bine zis, nu vrea ca The Washington Post, The New York 
Times şi Fox News să zică despre el că e slab de înger. 

— Tu ai fi de acord să se spună asta despre el? 

— Nu, fu nevoit să recunoască Burke. 

— İn cazul ăsta, ai la dispoziţie 24 de ore, Hal. Trebuie 
neapărat ca, împreună cu Kit Pierson, să obţii nişte dovezi solide 
cu care să mă pot prezenta din nou la Casa Albă. În caz contrar, 
Sam Castilia va pleca la Santa Fe ca să-i înfrunte pe protestatarii 
ăia. Doar ştii cum e preşedintele. 

— Incăpăţânat până la Dumnezeu, mârâi Burke. 

— Exact. 

— Asta e situaţia, spuse Burke şi ridică din umeri. Sper să nu 
păţească nimic nici de data asta cu încăpăţânarea lui. 

Institutul Teller pentru Tehnologii Avansate 


Jon Smith urca la etajul Institutului, sărind câte două trepte 
odată. Urcatul şi coborâtul acestor trepte ajunsese în ultima 
vreme să fie singurul exerciţiu fizic pentru care mai avea timp. 
Programul prelungit, precum şi nopţile pe care le petrecea uneori 
în vreunul dintre laboratoarele de aici făceau imposibilă 
respectarea programului de exerciţii pe care le făcea de obicei. 

Ajuns sus, se opri pentru o clipă pentru a constata satisfăcut 
că nici respiraţia, nici pulsul nu i se acceleraseră. Razele soarelui 
care pătrundeau prin ferestrele înguste din casa scărilor îi 
încălzeau în mod plăcut umerii. Smith îşi privi ceasul. Peste cinci 
minute urma să se întâlnească cu cercetătorul şef de la Harcourt 
Biosciences, care îi promisese „o demonstraţie foarte serioasă” a 
celor mai recente realizări ale echipei sale. 

Aici sus, zumzetul continuu de la nivelul de jos - telefoane 
care sunau, tastaturi acţionate cu febrilitate, oameni care 
discutau - era înlocuit de o tăcere ca de catedrală. In Institutul 
Teller, spaţiile administrative, cantina, centrul de calcul, birourile 
personalului şi biblioteca se aflau la parter. Nivelul de sus fusese 
rezervat laboratoarelor în care îşi desfăşurau activitatea 
diversele echipe de cercetători. La fel ca şi rivalii săi din Institut 
sau de la Nomura Pharmatech, Harcourt avea laboratorul situat 
în aripa de nord a clădirii. 

Smith o luă la dreapta şi pătrunse într-un coridor larg care 
străbate întreaga lungime a clădirii în formă de I. Plăcile maro de 
teracotă ale podelei se îmbinau liniştitor cu pereţii din cărămizi 
gălbui. La intervale regulate, în nişe cu partea superioară 
rotunjită, se vedeau portrete ale unor oameni de ştiinţă celebri 
- Fermi, Newton, Feynman, Drexler, Einstein şi alţii - executate 
de pictori locali. Intre nişe se aflau vaze înalte din ceramică pline 
cu flori sălbatice. Dacă ignorai dimensiunile uriaşe ale sălii, se 
gândi Smith, te-ai fi putut crede în holul de intrare al unei case 
obişnuite din Santa Fe. 

Ajunse în faţa uşii încuiate care proteja laboratorul Harcourt şi- 
şi trecu legitimaţia prin fanta lacătului electronic. 

Luminiţa roşie din partea de sus a dispozitivului se stinse 
făcând loc celei verzi şi se auzi clicul încuietorii. Legitimaţia lui 
Smith era una dintre puţinele care permiteau accesul în toate 
zonele interzise. Oamenii de ştiinţă rivali nu aveau aprobarea de 
a pătrunde în teritoriul celorlalţi. Cei care încercau să forţeze 
pătrunderea nu-şi riscau viaţa, însă erau imediat îndepărtați din 
Santa Fe. Institutul trata cu maximă seriozitate obligaţiile sale în 
ceea ce priveşte proprietatea intelectuală. 

Smith trecu de uşă şi intră imediat într-o lume cu totul diferită 
de cea de dinainte. Aici, lemnul şi cărămizile de lut nears, 
specifice vechiului Santa Fe, făceau loc metalului strălucitor şi 
materialelor compozite ale secolului XXI. Eleganţa naturală a 
razelor soarelui şi a lămpilor discrete cedase în faţa tuburilor de 
neon. Lumina acestora avea o componentă ultravioletă foarte 
intensă în scopul de a distruge germenii de suprafaţă. Un curent 
de aer îi lipi cămaşa de trup şi-i răvăşi firele de păr. Zona 
laboratoarelor era ţinută sub o presiune pozitivă pentru a 
micşora riscul contaminării cu vreun microb aerob provenit din 
zonele publice ale clădirii. Un filtru de aer foarte eficient 
menținea atmosfera purificată la o temperatură şi umiditate 
constante. 

Laboratorul Harcourt era alcătuit sub forma unor inele 
concentrice de spaţii din ce în ce mai sterile şi mai bine izolate. 
Inelul acesta exterior reprezenta o zonă de birouri, plină de mese 
de lucru pe care erau instalate calculatoare. Peste tot stive de 
cărţi ştiinţifice, cataloage de echipamente şi produse chimice, 
dosare cu rezultate. De-a lungul peretelui dinspre est, jaluzelele 
acopereau în totalitate fereastra uriaşă ce oferea o imagine 
spectaculoasă asupra munţilor Sangre de Cristo. 

Mai departe, în interior, urma o zonă de control şi de pregătire 
a mostrelor. Aici se aflau mese de laborator, mai multe 
calculatoare, două masive microscoape electronice, precum şi 
alte echipamente necesare proiectării minusculelor dispozitive. 

Adevărata „minune a minunilor” era însă inima laboratorului, o 
incintă vizibilă numai prin nişte nişe de observaţie sigilate, tăiate 
în perete. Era o cameră în care se vedeau cuve strălucitoare din 
inox, mai multe cărucioare cu aparatură, pline cu pompe, valve 
şi senzori; incinte pentru filtrare osmotică; cilindri în care se 
vedeau geluri de purificare, toate astea conectate prin tuburi 

transparente. 

Smith ştia că în incinta din centru nu se putea ajunge decât 
printr-o succesiune de uşi ermetice şi camere de sterilizare. Toţi 
cei care lucrau în camera de producţie trebuiau să poarte o 
salopetă perfect sterilă, mănuşi şi cizme de protecţie, precum şi 
o glugă cu mască ce împiedica pătrunderea respirației în incintă. 
Jon nu se putu abţine să nu zâmbească. Dacă activiştii Mişcării 
Lazarus campaţi dincolo de gardul institutului ar fi putut să vadă 
ce echipament purtau cercetătorii de aici, în mod sigur asta nu ar 
fi făcut decât să le confirme temerile referitoare la toxinele 
mortale pe care le manevrau oamenii de ştiinţă iresponsabili. 

Bineînţeles că lucrurile stăteau exact pe dos. În universul 
nanotehnologiei, oamenii reprezentau adevăratul pericol de 
contaminare. O bucăţică de piele moartă, un fir de păr, 
particulele umede împrăştiate în aer în timpul unei conversații 
obişnuite sau şocul unui strănut, toate astea ar fi putut produce 
un adevărat haos la scară nanometrică, eliberând uleiuri, acizi, 
baze şi enzime ce puteau da peste cap procesul de producţie. 
Oamenii reprezentau, de asemenea şi o importantă sursă de 
bacterii: organisme ce se puteau răspândi şi dezvolta foarte 
rapid, consumând mediile de cultură necesare, filtrele şi care 
puteau să atace chiar şi dispozitivele nanometrice. 

Din fericire, cea mai mare parte a muncii putea fi realizată de 
la distanţă, din exteriorul camerei din centru. Roboţi de 
manipulare,  cărucioare cu motor controlate computerizat, 
precum şi alte inovaţii reduceau considerabil necesitatea 
prezenţei oamenilor în camerele sterile. Incredibilul nivel de 
automatizare din laboratoarele sale era una dintre cele mai 
apreciate caracteristici ale Institutului Teller, care permitea 
oamenilor de ştiinţă ce lucrau acolo o mult mai mare libertate de 
mişcare decât în alte centre de cercetare. 

Smith trecea printre mesele de lucru din incinta exterioară, 
îndreptându-se spre dr. Philip Brinker, cel mai apreciat om de 
ştiinţă de la Harcourt Biosciences. Bărbatul înalt şi slab, palid la 
faţă, stătea cu spatele la intrare şi urmărea atât de atent 
imaginile de pe monitorul unuia dintre cele două microscoape 
electronice, încât nu auzi paşii lui Smith. 

Asistentul lui Brinker, dr. Ravi Parih, era însă mai vigilent. 
Biologul ridică brusc capul. Era mult mai scund decât şeful său şi 
pielea îi trăda originea indiană. Deschise gura pregătindu-se să-şi 
avertizeze şeful, dar o închise imediat, într-un zâmbet timid, în 

clipa în care Smith îi făcu semn cu ochiul că vrea să-l ia prin 
surprindere pe Brinker. 

Jon se opri la un metru în spatele celor doi cercetători şi 
rămase acolo fără să scoată un cuvânt. 

— Să mor eu dacă nu arată ca lumea chestia asta, Ravi, spuse 
Brinker cu ochii la imaginea de pe ecran. Pot să pun pariu că 
spionul de la Apărare o să rămână cu gura căscată când o să 
vadă asta. 

Smith nu se putu stăpâni să nu zâmbească. Brinker i se 
adresase de la început cu apelativul spion. Omul de ştiinţă 
considera însă asta drept o glumă, având în vedere rolul de 
observator din partea Pentagonului pe care îl juca aici Smith. 
Probabil că nici nu bănuia cât de aproape de adevăr se afla 
numindu-l aşa. 

Adevărul era că Jon era ceva mai mult decât un simplu ofiţer 
din Forţele Terestre şi om de ştiinţă. Din când în când, era 
implicat în misiuni primite de la Covert-One, o agenţie de spionaj 
ultrasecretă, ce raporta direct preşedintelui. Covert-One îşi 
desfăşura activitatea sub o acoperire atât de bună, încât nu se 
ştia despre existenţa ei nici în Congres, nici în agenţiile oficiale 
de informaţii. Din fericire, activitatea pe care Smith o desfăşura 
la Institutul Teller avea o natură pur ştiinţifică. 

Jon se aplecă şi aruncă o privire peste umărul omului de 
ştiinţă. 

— Şi ce anume crezi tu că o să mă impresioneze atât de tare, 
Phil? 

Speriat, Brinker făcu un salt în aer. 

— Dumnezeule! exclamă el şi se întoarse spre Smith. 
Colonele, dacă mai faci chestia asta încă o dată, jur că mor în 
faţa ta! Să te văd atunci ce mai zici! 

— O să zic probabil că-mi pare rău, râse Smith. 

— Normal că o să-ţi pară rău, mârâi Brinker încruntat, apoi se 
lumină la faţă. Dar fiindcă n-am murit încă, în ciuda eforturilor 
tale, îţi dau voie să arunci o privire la ceea ce Ravi şi cu mine am 
reuşit să realizăm azi. Clăteşte-ţi şi tu ochii cu imaginea 
nanofagului Mark Il Brinker-Parih, dispozitiv nepatentat încă, dar 
garantat să distrugă celule canceroase, bacterii periculoase, 
precum şi alte nenorociri interne... în cele mai multe cazuri, cel 
puţin. 

Smith se apropie de monitor şi se uită cu atenţie la imaginea 
alb-negru. Pe ecran, se vedea mărită o carapace sferică de care 

erau lipite mai multe structuri moleculare complexe. Un indicator 
de scară dispus pe una dintre laturile ecranului îi spunea că are 
în faţă un ansamblu ce nu măsura mai mult de două sute de 
nanometri în diametru. 

Smith se familiarizase mai demult cu conceptele generale ale 
echipei de cercetare de la Harcourt. Brinker, Parih şi ceilalţi 
cercetători erau preocupaţi de obţinerea unor dispozitive 
medicale cu dimensiuni de ordinul nanometrilor - aşa numiții 
„nanofagi” - capabili să vâneze şi să ucidă celule canceroase şi 
bacterii periculoase pentru organismul uman. Interiorul sferei la 
care se uita era, fără îndoială, plin cu substanţe biochimice 
necesare pentru a determina celulele ţintă să se autodistrugă, ori 
pentru a le marca în vederea eliminării lor de către propriul 
sistem imunitar al organismului. 

Primul model, denumit Mark Il, nu dăduse rezultate în testele 
efectuate pe animale. Nanofagii fuseseră distruşi de către 
sistemul imunitar înainte de a apuca să-şi facă treaba. Jon ştia 
că, după acest eşec, cercetătorii de la Harcourt evaluaseră 
diferite alte materiale şi configurații pentru membrana care 
acoperă capul dispozitivului, străduindu-se să descopere o 
combinaţie care să treacă neobservată de mijloacele naturale de 
apărare ale organismului uman. Luni de zile, formula magică 
păruse ceva imposibil de găsit. 

Smith ridică privirea spre Brinker. 

— Arată aproape exact la fel ca Mark I. Ce aţi schimbat? 

— Uită-te mai atent la membrana care acoperă capul fagului, 
îi sugeră cercetătorul de la Harcourt. 

Smith dădu din cap şi apăsă câteva taste pentru a mări o 
secţiune a membranei. 

— OK, zise el. Văd că nu e netedă, ci are nişte ridicături. E 
vorba despre un strat format din... Jon se încruntă. Structura mi 
se pare foarte cunoscută... unde am mai văzut eu aşa ceva? 

— Ideea i-a venit lui Ravi într-un moment de inspiraţie, începu 
să explice Brinker. Şi ca toate ideile măreţe este incredibil de 
simplă şi a naibii de evidentă... asta după ce o ai, continuă 
blondul cercetător şi ridică din umeri. la gândeşte-te puţin la una 
dintre cele mai cunoscute bacterii, rezistenta Staphylococcus 
aureus. Cum reuşeşte să treacă nevăzutul de sistemul imunitar? 

— İşi înveleşte membrana în polizaharide, răspunse prompt 
Smith. Colonelul se uită din nou spre ecran. Oh, pentru numele 
lui Dumnezeu... 

Parih încuviinţă cu o mişcare a capului. 

— Dispozitivele Mark Il sunt, pur şi simplu, acoperite cu zahăr. 
La fel ca majoritatea medicamentelor. 

Smith fluieră uşor. 

— Sunteţi nemaipomeniţi! Pe bune, sunteţi grozavi! 

— Cu toată modestia, trebuie să recunosc că ai dreptate, zise 
Brinker. Cercetătorul arătă cu un deget spre monitor. Acest 
minunat Mark II pe care îl vezi aici ar trebui să reuşească să facă 
şmecheria. Cel puţin în teorie. 

— Şi în practică? întrebă imediat Smith. 

Ravi Parih îi făcu semn să se uite la un alt display de înaltă 
rezoluţie, de dimensiunile unui ecran mare de televizor. 

Pe monitor se vedea o cutie de sticlă cu pereţi dubli, fixată pe 
o masă de laborator într-una din incintele sterile. 

— Tocmai asta ne pregătim să aflăm, domnule colonel. Am 
lucrat aproape fără nici o pauză în ultimele 36 de ore pentru a 
produce destui nanofagi din noul model, ca să putem desfăşura 
un test. 

Smith  încuviinţă cu o mişcare a capului. Dispozitivele 
nanometrice nu erau realizate una câte una folosind pensete 
microscopice şi picături minuscule de adeziv. Nanofagii erau 
produse în serii de zeci de milioane, sute de milioane sau poate 
chiar miliarde, folosind procese biochimice şi enzimatice, precis 
controlate, în condiţii specifice de pH, temperatură şi presiune. 
Elementele chimice de bază se combinau, în condiţiile stabilite 
de cercetători şi dădeau moleculele dorite. Structura de bază era 
realizată într-o cuvă din inox, urmând eliminarea surplusului şi 
apoi rezultatul era mutat într-o altă baie chimică, unde se forma 
următorul element al ansamblului. Intreg procesul necesita o 
monitorizare constantă, precum şi o sincronizare perfectă. 

Cei trei bărbaţi se apropiară de monitor. O duzină de şoricei 
albi ocupau containerul cu pereţi transparenţi din sticlă. 
Jumătate din şoareci erau letargici, din cauza unor tumori induse 
în mod artificial de către cercetători. Ceilalţi şase, grupul de 
control, format din animale sănătoase, alergau dintr-un colţ într- 
altul al incintei, căutând o cale de ieşire. Fiecare animal era 
identificat printr-o etichetă colorată. Cutia era înconjurată de 
camere video şi alţi diferiţi senzori, gata să înregistreze şi cel mai 
neînsemnat eveniment din momentul în care avea să înceapă 
experimentul. 

Brinker făcu un semn spre o mică canistră din metal, fixată de 

un perete al incintei transparente. 

— Acolo sunt, Jon, cincizeci de milioane de nanofagi Mark II, 
plus sau minus cinci milioane, gata să treacă la atac. 
Cercetătorul se întoarse spre unul dintre tehnicienii aflaţi în 
apropiere. Prietenii noştri cu blăniţă şi-au primit toţi injecţiile, 
Mike? 

Tehnicianul încuviinţă cu o mişcare a capului. 

— Da, domnule dr. Brinker. Eu le-am făcut injecţiile acum zece 
minute. O înţepătură straşnică pentru fiecare dintre ei. 

— Nanofagii intră în organism în stare inertă, explică Brinker. 
Bateria lor ATP nu poate asigura prea mult timp energie, aşa că 
trebuie să acoperim zona respectivă cu o peliculă protectoare. 

Smith înţelese care era explicaţia. ATP sau adenozintrifosfatul 
era o moleculă care furniza energie pentru majoritatea 
proceselor metabolice. ATP-ul începea însă să elibereze energia 
înmagazinată de îndată ce intra în contact cu un lichid. Şi toate 
creaturile vii erau făcute în cea mai mare parte din lichide. 

— Deci injecţia este ca un fel de şoc pentru pornirea 
procesului? 

— Ai dreptate, confirmă Brinker. Injectăm un singur semnal 
chimic în fiecare subiect al testului. Imediat ce un senzor pasiv 
din componenţa nanofagului detectează prezenţa semnalului, 
pelicula protectoare se dă la o parte şi lichidul înconjurător 
activează ATP-ul. Micile noastre maşini îşi pornesc motoarele şi 
pornesc la vânătoare. 

— Pelicula protectoare acţionează, aşadar şi ca o măsură de 
protecţie suplimentară, gândi cu voce tare Smith. Pentru cazul în 
care vreunul dintre Mark Il ajunge acolo unde n-ar trebui să 
ajungă, în corpul unuia dintre voi, de exemplu. 

— Exact, recunoscu Brinker. Nu există semnătură chimică... 
nu se face activarea nanofagului. 

Parih nu era chiar aşa de sigur ca şeful său. 

— Nu trebuie excluse riscurile, avertiză biologul. Există 
întotdeauna şi o marjă de eroare în procesul de producere a 
nanofagilor. 

— Asta înseamnă că, uneori, pelicula protectoare nu se 
formează aşa cum trebuie? Sau că senzorul lipseşte, ori este 
programat să detecteze un alt semnal decât cel montat? Sau 
poate că în interiorul membranei nu sunt stocate substanţele 
care trebuie? N 

— Cam aşa ceva, spuse repede Brinker. Insă procentajul de 

eroare este foarte mic. Aproape de zero. Cercetătorul ridică din 
umeri nepăsător. In plus, chestiile astea sunt programate să 
ucidă celule canceroase şi bacterii periculoase. Cui îi pasă dacă 
vreo două dintre ele ajung din greşeală unde nu trebuie şi 
hoinăresc pe acolo inofensive, câteva minute, înainte să se 
dizolve? 

Smith ridică mirat din sprânceană. Brinker vorbea oare serios? 
Indiferent dacă riscurile erau aşa scăzute cum le prezenta el, 
atitudinea principalului cercetător de la Harcourt i se părea 
ciudat de iresponsabilă. Ştiinţa era arta de a lua în calcul chiar şi 
cele mai neînsemnate riscuri. 

Brinker remarcă imediat expresia de pe faţa lui Jon şi începu 
să râdă. 

— Nu fi aşa disperat, Jon. Doar nu sunt nebun. Sau cel puţin nu 
complet. Să ştii că ne ţinem nanofagii destul de strâns în lesă. Se 
află în totalitate sub controlul nostru. În afară de asta, îl am aici 
pe Ravi ca să aibă grijă de mine să nu o iau razna. OK? 

Smith dădu împăciuitor din cap. 

— Voiam să fiu sigur, Phil. Să zicem că e o deformaţie 
profesională. Tu însuţi spuneai că sunt spion. 

Brinker îi aruncă un scurt zâmbet obosit. Apoi îi privi pe rând 
pe toţi tehnicienii care aşteptau în faţa monitoarelor. 

— Gata toată lumea? 

Colegii săi confirmară pe rând. 

— Foarte bine, zise Brinker. Ochii săi străluceau de emotie. 
Experimentul numărul unu cu nanofagi Mark II asupra subiecţilor 
vii. La semnalul meu... trei, doi, unu... acum! 

Dinspre canistra metalică se auzi un fel de fâsâit. 

— Nanofagii au fost eliberaţi, murmură unul dintre tehnicienii 
care urmărea pe display-ul său informaţii captate de la canistra 
metalică. 

Timp de câteva minute Smith avu senzaţia că nu s-a întâmplat 
nimic. Şoriceii sănătoşi continuau să se mişte încoace şi-ncolo. 
Cei bolnavi stăteau nemişcaţi. 

— Ciclul de funcţionare a bateriilor ATP s-a încheiat, anunţă alt 
tehnician. Nanofagii şi-au terminat misiunea. Testul a luat sfârşit. 

Brinker răsuflă uşurat. Intoarse capul şi-l privi triumfător pe 
Smith. 

— Asta a fost, colonele. Acum îi vom anestezia pe prietenii 
noştri cu blăniţă, îi vom deschide şi vom vedea ce procent din 
celulele canceroase a fost distrus. Eu sunt gata să declar că e 

vorba de aproape sută la sută. 

Ravi Parih rămăsese însă cu privirea ţintă la şoriceii din cutia 
de sticlă. Deodată, cercetătorul se încruntă. 

— Cred că unele dintre maşinăriile noastre au scăpat de sub 
control, Phil, zise el încet. la uită-te la subiectul numărul cinci. 

Smith se aplecă pentru a putea vedea mai bine. Şoricelul 
numărul cinci era unul dintre animalele sănătoase, un membru al 
grupului de control. Animalul se mişca acum dezordonat, se 
împiedica şi se lovea de ceilalţi şoareci, deschidea şi închidea 
mereu gura. Brusc, animalul se prăbuşi pe o parte, se mai zbătu 
de câteva ori, ca şi cum ar fi fost în agonie şi apoi rămase 
nemişcat. 

— La dracu', exclamă Brinker, holbându-se la animalul mort. 
În mod sigur, aşa ceva nu trebuia să se întâmple. 

Jon Smith se încruntă, convins dintr-odată că trebuie neapărat 
să verifice de urgenţă procedurile şi măsurile de siguranţă luate 
de Harcourt Biosciences. Spera din tot sufletul ca acestea să fie 
foarte stricte, aşa cum pretindeau Parih şi Brinker, astfel încât 
ceea ce ucisese şoricelul acela perfect sănătos să rămână izolat 
în interiorul laboratorului. 


Era aproape de miezul nopţii. 

La aproape doi kilometri distanţă spre nord, luminile din Santa 
Fe făceau să strălucească cerul limpede şi rece al nopţii. In faţă, 
se vedea lumina de la ferestrele de la etaj ale Institutului Teller, 
ce reuşea să evadeze prin jaluzelele trase. Reflectoare puternice, 
montate pe acoperişul clădirii, desenau zone de lumină şi umbră 
pe terenul ce înconjura Institutul. De-a lungul laturii dinspre nord 
a gardului ce mărginea incinta, pâlcurile de pini pitici şi ienuperi 
erau cufundate în întregime în întuneric. 

Paolo Ponti se furişă mai aproape de gard prin iarba înaltă şi 
uscată. Bărbatul se lipi de pământ, având grijă să rămână în 
umbră, unde, datorită tricoului negru şi jeanşilor închişi la 
culoare, era aproape invizibil. ltalianul avea douăzeci şi patru de 
ani, era suplu şi bine clădit. Cu şase luni în urmă, plictisit de viaţa 
de student bursier, se alăturase Mişcării Lazarus. 

Mişcarea oferise un nou sens vieţii sale, care devenise mult 
mai palpitantă decât îşi putuse imagina vreodată. La început, 
jurămintele secrete prin care se angaja să protejeze Mama Terra 
şi să-i distrugă pe inamicii care o amenințau i se păruseră destul 
de melodramatice şi prosteşti. De atunci, însă Ponti îmbrăţişase 

doctrina şi principiile Mişcării cu un zel care uimise pe toţi cei 
care îl cunoşteau, inclusiv pe el însuşi. 

Paolo aruncă o privire peste umăr, către silueta care se târa în 
urma sa. O întâlnise pe Audrey Karavites cu o lună în urmă, la o 
demonstraţie a Mişcării Lazarus organizată la Stuttgart. 
Americanca în vârstă de douăzeci şi patru de ani călătorea prin 
Europa, un cadou primit din partea părinţilor, cu ocazia absolvirii 
facultăţii. Plictisită de muzee şi biserici, se dusese la acea 
demonstraţie dintr-un capriciu de moment. Un capriciu care îi 
schimbase întreaga viaţă şi în urma căruia ajunsese în patul lui 
Paolo şi, împreună cu el, în Mişcarea Lazarus. 

ltalianul întoarse capul, zâmbind satisfăcut în sinea lui. Audrey 
nu era frumoasă, însă avea curbele acelea pe care fiecare femeie 
ar trebui să le aibă. Şi ceea ce era mai important decât asta, 
părinţii ei bogaţi şi naivi îi dăduseră o sumă generoasă de bani, 
bani cu care ea şi Paolo putuseră să cumpere biletele de avion 
până la Santa Fe, ca să participe la această acţiune de protest 
împotriva  nanotehnologiilor şi a capitalismului corupt din 
America. 

Paolo continuă să înainteze spre gard, până când degetele 
sale atinseră metalul rece. Se ghemui şi privi prin plasa de 
sârmă. Cactuşii, pâlcurile de iarbă şi florile sălbatice plantate în 
jurul clădirii aveau să-i asigure protecţie. Aruncă o privire spre 
cadranul luminos al ceasului. Gardienii Institutului Teller care 
patrulau pe afară nu aveau să treacă prin punctul acela mai 
devreme de o oră. Perfect. 

Activistul italian atinse din nou gardul, de data asta trăgând 
de ochiurile de sârmă pentru a le verifica rezistenţa. Dădu din 
cap satisfăcut de ceea ce descoperise. Foarfeca de cuie pe care 
o adusese cu el avea să vină rapid de hac sârmei nu prea groase. 

In urma lui se auzi o trosnitură puternică, un sunet brusc, 
strident, asemănător celui făcut de o creangă de copac frântă de 
nişte mâini puternice. Ponti se încruntă. Uneori, Audrey se mişca 
cu graţia unui hipopotam ieşit la pensie. intoarse capul peste 
umăr, gata s-o certe cu o privire supărată. 

Audrey Karavites stătea culcată pe o parte în iarba înaltă. 
Capul era întors într-o poziţie ciudată. Avea ochii larg deschişi, 
îngheţaţi într-o privire îngrozită. Gâtul îi fusese rupt. Era moartă. 

Uimit, Paolo Ponti se ridică în şezut, nereuşind să înţeleagă la 
început ceea ce vedea. Deschise gura ca să ţipe... O mână 
imensă îi acoperi faţa, dându-i capul pe spate şi împiedicându-l 

să scoată vreun sunet. Ultimul lucru pe care îl mai simţi italianul 
fu durerea teribilă produsă de o lamă de cuţit rece ca gheaţa, 
care îi reteză gâtul. 


Uriaşul cu păr roşu îşi scoase cuțitul din gâtul italianului şi apoi 
îl şterse de tricoul lui Ponti. Ochii săi verzi scânteiară scurt. 

Aruncă o privire spre locul unde zăcea întinsă fata pe care o 
omorâse mai înainte. Două siluete întunecate cercetau în sacul 
de spate pe care aceasta îl cărase după ea. 

— Ei? 

— Exact ceea ce te aşteptai tu, Prime, veni în şoaptă 
răspunsul. Echipament pentru căţărat. Tuburi cu vopsea 
fluorescentă. Şi un banner al Mişcării. 

Bărbatul cu ochi verzi clătină din cap amuzat. 

— Amatori! 

Un alt individ din echipa sa se lăsă în genunchi lângă el. 

— Care sunt ordinele tale? 

Uriaşul ridică din umeri. 

— Curăţaţi locul ăsta. După aia aruncaţi cadavrele în altă 
parte. Undeva unde să fie găsite. 

— Vrei să fie găsite mai devreme sau mai târziu? întrebă calm 
subordonatul uriaşului. 

Roşcatul rânji dezvelindu-şi dinţii care îi luciră în întuneric. 

— Mâine dimineaţă e perfect. 

Miercuri, 13 octombrie 


Analizele preliminare nu au identificat nici o contaminare în 
primele patru băi chimice. Valorile temperaturii şi ale pH-lui se 
încadrează, de asemenea, în limitele stabilite... 

Jon Smith se lăsă pe spate, recitind ceea ce tocmai scrisese. 
Parcă avea plumb în pleoape. Petrecuse mai bine de jumătate 
din noapte verificând, împreună cu Phil Brinker, Ravi Parih şi 
restul echipei de cercetători, formulele biochimice şi procedurile 
de obţinere a nanofagilor. Eroarea care făcuse ca primul test cu 
Mark II să eşueze întârzia să iasă la iveală. Smith era convins că 
cercetătorii de la Harcourt Biosciences continuau şi la ora aceea 
să analizeze cu atenţie datele înmagazinate în memoria 
calculatoarelor şi rezultatele testelor. Având în vedere faptul că 
preşedintele Statelor Unite se pregătea ca, în mai puţin de 48 de 
ore, să sosească la Santa Fe, pentru a încuraja activitatea lor - şi 
a celorlalte echipe care lucrau în Institutul Teller - tensiunea 
crescuse la maximum. Nimeni din conducerea firmei Harcourt nu 
dorea ca media să prezinte modul în care noua tehnologie, 
destinată să salveze vieţi, reuşea să ucidă şoricei. 

— Sir? 

Jon Smith se întoarse de la calculator, încercând cu greu să-şi 
ascundă iritarea pentru faptul că fusese întrerupt din muncă. 

— Da? 

Un bărbat solid, îmbrăcat într-un costum gri-închis, cu cravată 
de un roşu-pal, rămăsese în cadrul uşii. Avea în mână o listă 
trasă la xerox. 

— Sunteţi dr. Jonathan Smith? A 

— Da, eu sunt, răspunse Smith. Işi îndreptă spinarea 
remarcând umflătura produsă de un toc de pistol purtat sub 
haină de cel din faţa lui. Era ceva ciudat. In perimetrul Institutului 
era autorizat să poarte arme numai personalul de securitate 
îmbrăcat în uniformă. 

— Şi dumneavoastră cine sunteţi? 

— Agentul special Mark Farrows, domnule. Serviciul Secret al 
Statelor Unite. 

Aşa se explica, aşadar, arma ascunsă. Smith se relaxă un pic. 

— Cu ce vă pot ajuta, domnule Farrows? 

— Imi pare rău, dar trebuie să vă rog să părăsiţi biroul pentru 
scurtă vreme, dr. Smith. Farrows zâmbi precaut, anticipând 
următoarea întrebare a colonelului. Nu, domnule, nu sunteţi 
arestat. Fac parte din Secţia Protecţie. Ne aflăm aici ca să 
efectuăm o verificare de securitate. 

Smith oftă. Institutele de cercetări dădeau o mare importanţă 
vizitelor prezidenţiale pentru că, de cele mai multe ori, acestea 
le aduceau o recunoaştere la nivel naţional şi fonduri 
suplimentare din partea Congresului. Nu era însă un secret 
pentru nimeni că aceste vizite erau, în acelaşi timp şi teribil de 
deranjante. Verificări de securitate ca acestea, ce urmăreau fără 
îndoială să descopere eventuale dispozitive explozive, locuri 
unde s-ar fi putut ascunde un potenţial asasin sau alte pericole, 
nu făceau decât să perturbe activitatea normală a oricărui 
laborator. 

Pe de altă parte, Smith era conştient că Serviciul Secret avea 
misiunea dificilă de a proteja viaţa preşedintelui. Fără îndoială că 
pentru agenţii implicaţi, sarcina de a asigura protecţia şefului 
Executivului în această clădire masivă, plină de substanţe 
chimice toxice, cuve aflate sub presiune şi la temperaturi înalte, 
cu linii de înaltă tensiune capabile să alimenteze un întreg 
orăşel, reprezenta un adevărat coşmar. 

Se primise deja un comunicat din partea conducerii 
Institutului, prin care era anunţat un control amănunţit ce urma 
să fie realizat de cei din Serviciul Secret. Toată lumea fusese însă 
convinsă că acest lucru avea să se întâmple în ziua următoare, 
mai aproape de sosirea preşedintelui. Probabil că armata de 
protestatari de lângă gardul Institutului, care se mărea 
încontinuu, îi determinase pe cei din Serviciul Secret să 
acţioneze mai devreme. 

Smith se ridică în picioare, îşi luă jacheta de pe spătarul 
scaunului şi-l urmă pe Farrows pe coridor. Zeci de oameni de 
ştiinţă, tehnicieni şi membri ai personalului administrativ se 
mişcau în aceeaşi direcţie, cei mai mulţi dintre ei având sub braţ 
dosare sau laptopuri, ca să continue să lucreze până când 
membrii echipei de la Serviciul Secret aveau să le permită să se 
întoarcă în laboratoarele şi birourile lor. 

— Personalul Institutului este rugat să aştepte la cantină, 
domnule doctor, spuse politicos Farrows, indicând direcţia. 
Inspecţia noastră n-ar trebui să dureze prea mult. Cel mult o oră, 
după estimările noastre. 

Era aproape ora unsprezece dimineaţa. Perspectiva de a se 
îngrămădi la cantină alături de ceilalţi nu i se păru deloc 
atrăgătoare lui Smith. Deja se afla în clădire de prea multe ore şi 
era foarte greu pentru cineva să respire prea mult timp acelaşi 
aer reciclat şi să bea cafea rece fără să-şi piardă minţile. Se 
întoarse către agent. 

— Dacă nu aveţi nimic împotrivă, aş vrea mai degrabă să 
respir nişte aer curat. 

Agentul din Serviciul Secret întinse mâna ca să-l oprească. 

— Îmi pare rău, domnule, dar nu se poate. Ordinele pe care le- 
am primit sunt foarte clare. Toţi angajaţii Institutului trebuie să 
se adune la cantină. 

Smith îl străfulgeră cu privirea. Nu avea nimic împotrivă ca 
oamenii din Serviciul Secret să-şi facă datoria, însă nu putea 
admite să se lase călcat în picioare fără motiv. Rămase nemişcat, 
aşteptând ca agentul să ia mâna de pe el. 

— Ordinele pe care le-aţi primit dumneavoastră nu se aplică şi 
în cazul meu, spuse el calm. Eu nu sunt angajat al Institutului 
Teller. Zicând acestea, Smith îşi desfăcu portofelul pentru a 
scoate la iveală legitimaţia militară. 

Farrows o cercetă rapid. Agentul ridică dintr-o sprânceană. 

— Sunteţi colonel în Forţele Terestre? Am crezut că vă 
numărați printre oamenii de ştiinţă ai Institutului. 

— Sunt şi una şi alta, răspunse Smith. Am fost detaşat aici de 
către cei de la Pentagon. Jon făcu un semn spre lista din mâna 
agentului. Sincer să fiu, sunt surprins să descopăr că informaţia 
asta nu se regăseşte pe lista dumneavoastră. 

Agentul ridică din umeri. 

— Se pare că cineva din Washington a făcut o greşeală. Se 
mai întâmplă. Bărbatul lovi uşor cu degetul în receptorul radio pe 
care îl avea la ureche. Daţi-mi voie să lămuresc situaţia cu şeful 
meu. 

Smith încuviinţă cu o mişcare a capului. Aşteptă răbdător până 
când Farrows explică superiorului său ceea ce se întâmpla. 

Intr-un sfârşit, agentul îi făcu semn spre ieşire. 

— Sunteţi liber să plecaţi, domnule colonel. Dar nu vă 
îndepărtați prea mult. Ciudaţii aceia din Mişcarea Lazarus nu 

sunt într-o dispoziţie prea bună în dimineaţa asta. 

Smith trecu pe lângă el şi ajunse în holul mare de la intrarea în 
Institut. In stânga sa se afla una dintre cele trei scări ale clădirii, 
care ducea la etaj. De o parte şi de alta se vedeau uşi care 
dădeau spre diverse birouri administrative. In capătul opus al 
holului de la intrare se afla zona de recepţie şi de înregistrare a 
vizitatorilor, separată de restul spaţiului printr-un zid de 
marmură înalt de un metru. Spre dreapta, cele două uşi mari, cu 
panouri din lemn, erau larg deschise. 

După câteva trepte joase, de culoarea nisipului, se ajungea 
într-o alee largă. Două maşini 4x4 mari şi negre, cu plăcuţe de 
înmatriculare guvernamentale, erau parcate la marginea aleii, 
chiar în locul de unde porneau treptele. Un alt agent din Serviciul 
Secret îmbrăcat în civil stătea de pază în cadrul uşii, 
supraveghind în acelaşi timp holul şi maşinile parcate afară. 
Avea ochelari de soare şi ţinea în braţe un pistol automat de 9 
mm Heckler Koch. Individul îl urmări cu o mişcare scurtă a 
capului pe Smith când acesta trecu prin dreptul lui, dar după 
aceea continuă să supravegheze holul. 

Ajuns afară, Smith se opri în capul scărilor şi rămase nemişcat 
pentru o clipă, bucurându-se de atingerea razelor soarelui pe 
faţa lui bronzată. Aerul începuse să se încălzească şi norişori albi 
pluteau leneş pe cerul azuriu. Era o zi perfectă de toamnă. 

Trase adânc aer în piept, încercând să elimine toxinele 
acumulate în organismul său obosit. $ a 

„LĂSAȚI MIŞCAREA LAZARUS SĂ CONDUCĂ! NU 
NANOTEHNOLOGIEI! LASAŢI MIŞCAREA LAZARUS SA CONDUCA! 
NU NANOTEHNOLOGIE” 

Smith se încruntă. Sloganurile repetate ritmic îi loveau 
timpanele ca nişte ciocane, făcând să dispară imediat senzația 
iluzorie de linişte. Protestatarii erau mult mai zgomotoşi decât 
fuseseră cu o zi în urmă. Parcurse cu privirea masa de 
demonstranți lipiţi de gardul ce înconjura terenul Institutului. Şi 
numărul lor crescuse foarte mult. Probabil că erau acolo în jur de 
zece mii de oameni. 

O mare de pancarte şi de bannere colorate în roşu-aprins sau 
în verde-strălucitor se ridica şi cobora în ritm cu fiecare strigăt al 
protestatarilor. Organizatorii demonstraţiei se agitau pe o tribună 
montată ad-hoc, nu departe de ghereta de la poarta Institutului 
şi strigau în megafoane. i 

Poarta principală era închisă. In spatele ei se afla o mică 

formaţie de gardieni în uniforme gri, care priveau nervoşi 
mulţimea  dezlănţuită. Pe şoseaua de acces, la o distanţă 
apreciabilă faţă de poartă, Smith văzu şi câteva maşini de poliţie, 
două, în culorile alb şi negru ale Poliţiei Statului New Mexico, 
restul, în alb cu albastru-deschis şi dungi aurii, aparţinând 
Departamentului Şerifului din Santa Fe. 

— Se pare că situaţia se complică, domnule colonel, se auzi o 
voce cunoscută în spatele lui. 

Era Frank Diaz care venise spre el de la postul de pază de la 
uşa de intrare în Institut. Fostul subofițer de la rangeri avea pe el 
o vestă antiglonţ destul de voluminoasă. Intr-o mână ţinea o 
cască de protecţie, iar de umărul celălalt era atârnată o puşcă 
Remington. La bandulieră îşi băgase o colecţie de proiectile cu 
gaz iritant şi cartuşe pentru puşcă. 

— De ce sunt oamenii ăştia atât de agitaţi? întrebă Smith. 
Preşedintele Castilia şi reprezentanţii mass-media nu sunt 
aşteptaţi aici decât poimâine. De ce sunt aşa de furioşi? 

— Doi activişti ai Mişcării au fost ucişi noaptea trecută, 
răspunse Diaz. Poliţia din Santa Fe a găsit cadavrele într-un 
container de gunoi. In spatele mall-ului de pe Cerrillos Road. Unul 
fusese înjunghiat, iar celălalt avea gâtul frânt. 

Smith fluieră uşor. 

— La naiba. 

— Asta e situaţia. Fostul soldat îşi curăţă zgomotos gâtul şi 
scuipă. Şi nebunii ăştia ne acuză pe noi. 

Smith se întoarse cu faţa spre Diaz şi-l privi cu atenţie. 

— Cum? 

— Se pare că indivizii găsiţi morţi plănuiau să facă o spărtură 
în gardul nostru noaptea trecută, explică Diaz. Probabil, în 
vederea unui act măreț de nesupunere civică. Şi acum, radicalii 
pretind că noi i-am prins pe cei doi şi i-am ucis. Ceea ce 
bineînţeles că e o mare tâmpenie... 

— Bineînţeles, fu de acord Smith cu o voce absentă. Colonelul 
parcurse cu privirea gardul din plasă de sârmă. Plasa părea 
intactă. Însă indivizii sunt morţi şi voi sunteţi băieţii cei răi, nu? 

— La naiba, domnule colonel, izbucni supărat fostul ranger. 
Credeţi că dacă aş ucide nişte punkişti ecologi din ăştia, aş fi 
chiar aşa de prost încât să-i arunc într-un tomberon de gunoi de 
lângă un mall? 

Smith clătină din cap, neputându-şi reprima un zâmbet. 

— Nu, sergent Diaz. Nu cred că ai putea fi chiar aşa de prost. 

— Vă mulţumesc. 
— Ceea ce nu mă poate opri să mă întreb: cine a fost atât de 
prost, încât să facă aşa ceva? 


Ravi Parih se concentra asupra imaginii mult mărite de pe 
monitor. Sfera semiconductoare pe care o analiza se încadra 
foarte bine în specificaţiile tehnice. Cercetătorul mări imaginea şi 
mai mult şi începu să cerceteze jumătatea din faţa a nanofagului. 

— Nu reuşesc să găsesc nici o problemă în zona asta cu 
senzori, Phil, i se adresă el lui Brinker. Toate elementele par a fi 
la locul lor. 

Brinker dădu obosit din cap. 

— Asta înseamnă că putem să mai tăiem una de pe listă, zise 
el frecându-se la ochi. Singura zonă defectă pe care am găsit-o 
până acum nici măcar nu era cu senzori, aşa că nu ar fi avut cum 
să declanşeze sursa de energie internă. 

— O eroare care nu avea cum să fie fatală, spuse gânditor 
Parih. 

— Da, cel puţin pentru gazdă, adăugă Brinker privind supărat 
la imaginea de pe monitor. Problema e că ceea ce nu a 
funcţionat cum trebuie în şoarecele nr. 5 a fost fatal pentru bietul 
animal. Cercetătorul îşi stăpâni cu greu un căscat. 

— Dumnezeule, Ravi, e ca şi cum am căuta un ac într-un car 
cu fân de mărimea planetei Jupiter. 

— Poate avem noroc, încercă Parih să-i ridice moralul. 

— Da... în cele patruzeci şi şapte de ore şi treizeci de minute 
pe care le avem la dispoziţie. 

Brinker se răsuci în scaun. La mică distanţă de ei se afla şeful 
echipei Serviciului Secret ce avea misiunea să verifice 
laboratorul în vederea vizitei preşedintelui. Era un bărbat înalt şi 
musculos, ocupat să supravegheze modul în care alţi doi membri 
ai echipei instalau în diverse puncte din laborator „detectoare de 
substanţe periculoase”. 

Omul de ştiinţă pocni din degete, încercând să-şi amintească 
numele agentului. Fitzgerald? O'Connor? Oricum, era ceva 
irlandez. 

— Hmm, agent Kennedy? 

Bărbatul înalt şi roşcat întoarse capul. 

— Mă numesc O'Neill, domnule doctor Brinker. 

— A, da. Vă rog să mă scuzaţi, spuse Brinker ridicând din 
umeri. Nu voiam decât să vă mulţumesc încă o dată fiindcă ne- 

aţi lăsat să rămânem aici cât timp lucraţi dumneavoastră. 

O'Neill îi răspunse cu un zâmbet. Ochii săi verzi rămaseră însă 
la fel de reci. 

— Nu e nevoie să ne mulţumiţi, domnule doctor Brinker. 


LĂSAȚI MIŞCAREA LAZARUS SĂ CONDUCĂ! NU MORŢII! NU 
NANOTEHNOLOGIILOR! LASAŢI MIŞCAREA LAZARUS SA 
CONDUCĂ! 

Malachi MacNamara se afla în picioare, nu departe de 
platforma pe care se perindau vorbitorii. La fel ca şi cei din jurul 
lui şi el ridica ritmic pumnul în aer şi striga cât putea de tare. 
Insă ochii lui albastru-deschis cercetau în permanenţă mulţimea. 

Mai mulţi voluntari îşi croiau acum drum printre protestatari şi 
împărțeau nişte pancarte noi. MacNamara îşi făcu loc cu coatele 
pentru a pune şi el mâna pe una. Era vorba despre o fotografie 
color în care apăreau Paolo Ponti şi Audrey Karavites, o fotografie 
se pare destul de recentă, fiindcă în spatele lor se puteau zări 
vârfurile înzăpezite ale munţilor Sangre de Cristo. Deasupra 
chipurilor zâmbitoare ale celor doi era scris cu litere mari roşii: El 
AU FOST UCIŞI! DAR MIŞCAREA LAZARUS TRAIEŞTE! 

Continuând să strige alături de ceilalţi, bărbatul cu ochi 
deschişi la culoare nu se putu abţine să nu dea din cap 
aprobator. „O chestie deşteaptă. Foarte deşteaptă”, îşi spuse el 
în gând. 


— Dumnezeule, domnule colonel, murmură Diaz, ascultând 
strigătele pline de ură ale celor adunaţi lângă gard. Parcă am fi la 
grădina zoologică când vine îngrijitorul cu mâncarea! 

Smith încuviinţă cu buzele strânse. Pentru o clipă regretă 
faptul că nu este înarmat. Alungă însă imediat acest gând. Dacă 
lucrurile o luau razna, cele cincisprezece gloanţe dintr-un 
încărcător de Bereta n-ar fi avut nici un efect în faţa unei 
asemenea mulţimi de demonstranți. Plus că nu intrase în Forţele 
Terestre americane ca să tragă în demonstranți neînarmaţi. 

Atenţia îi fu brusc atrasă de apariţia unor semnale luminoase 
pe şoseaua de acces. Un mic convoi format din câteva maşini 
4x4 de culoare neagră încerca să-şi croiască drum prin mulţimea 
de protestatari. Chiar de la distanţa aceea, Smith reuşi să 
distingă pumnii furioşi ai demonstranţilor agitaţi prin faţa celor 
din autovehicule. 

— Aşteptaţi întăriri, Frank? întrebă el întorcând capul spre 

Diaz. 

Gardianul clătină din cap. 

— Nu. In afară de Garda Naţională, avem aici toate forţele 
disponibile pe o rază de optzeci de kilometri. Diaz cercetă cu 
atenţie grupul de vehicule care se apropia. Maşina din faţă 
tocmai oprise lângă poartă. Şi ăştia cu siguranţă nu sunt de la 
Garda Naţională. 

Aparatul de emisie recepţie al veteranului intră brusc în 
funcţiune. 

— Domn’ sergent? se auzi o voce precipitată. Aici e Battaglia, 
de la poartă. 

— Zi ce s-a întâmplat, răspunse Diaz. . 

— Au mai venit nişte agenţi federali. Insă cred că se întâmplă 
ceva foarte ciudat... 

— Cum adică? 

— Păi indivizii ăştia pretind că ei; sunt echipa de la Serviciul 
Secret. Că n-au mai trimis alta, raportă încurcat celălalt gardian. 
Şi şeful lor e unul O'Neill care fierbe de mânie că nu-i deschidem 
mai repede porţile. 

__ Diaz lăsă uşor în jos aparatul de emisie-recepţie de la ureche. 
II privi pe Smith neştiind ce să creadă. 

— Două echipe de la Serviciul Secret? Cum naiba pot să fie 
două echipe în acelaşi timp? 

Jon simţi un fior rece de-a lungul şirei spinării. 

— Aşa ceva nu e posibil. 

Băgă imediat mâna în buzunarul interior de la haină şi-şi 
scoase telefonul mobil. Era un model special şi toate semnalele 
transmise sau recepționate de aparat erau criptate. Apăsă o 
singură tastă ceea ce declanşă formarea automată a unui număr 
de urgenţă. 

Telefonul de la capătul celălalt sună o singură dată. 

— Aici Klein, răspunse o voce calmă. Era vocea lui Nathaniel 
Frederick Klein, misteriosul şef de la Covert-One. 

— Ce pot să fac pentru tine, Jon? 

— Există posibilitatea ca oamenii tăi să intre în sistemul intern 
de comunicaţii de la Serviciul Secret? întrebă grăbit Smith. 

După o foarte scurtă pauză Klein răspunse: 

— Da. Putem face asta. 

— Atunci intraţi acum! spuse Smith precipitat. Trebuie 
neapărat să aflu care este locaţia exactă a echipei trimise pentru 
pregătirea vizitei preşedintelui la Institutul Teller! 

— Aşteaptă o secundă. 

Smith îşi sprijini telefonul între umăr şi ureche eliberându-şi 
astfel mâinile. Se uită la Frank Diaz, care îl privea uimit. 

— Şeful tău le-a comunicat celor din prima echipă de la Secret 
Service care sunt frecvențele radio pe care le folosiţi voi? 

— Da. Normal. 

— In cazul ăsta, sergent Diaz, continuă Smith cu o voce rece, 
o să am nevoie de o armă. 

Fostul subofițer încuviinţă cu o mişcare a capului. 

— Am înţeles, domnule colonel, zise el şi îi întinse pistolul 
Bereta. Diaz îl urmări pe Smith cum verifică încărcătorul, cum îl 
bagă la loc în pat, cum introduce glonţ pe ţeavă şi cum ridică 
piedica, totul foarte rapid, într-o serie de mişcări fluide. Fostul 
militar ridică uimit din sprâncene. 

— Ar fi trebuit să-mi dau seama că sunteţi mai mult decât un 
simplu doctor. 

Fred Klein reveni la telefon. 

— Echipa antemergătoare, condusă de agentul Thomas O'Neill 
se află în prezent în faţa porţii Institutului Teller. Raportează că 
personalul de securitate de acolo refuză să le dea drumul 
înăuntru. Şeful Covert-One făcu o pauză. Ce se întâmplă acolo, 
Jon? 

— Nu am acum timp să-ţi explic în detaliu, răspunse Smith. Se 
pare că e un fel de joc de-a calul troian şi afurisiţii de greci sunt 
deja înăuntru. 

Brusc, Smith îşi dădu seama că avea la dispoziţie mult mai 
puţin timp decât îşi imaginase. 

Falsul agent pe care îl întâlnise la uşa de la intrare ieşise acum 
afară din clădire. Individul îşi îndreptase spre ei ţeava pistolului 
mitralieră. 

Smith reacţionă instantaneu, aruncându-se într-o parte. 
Ateriză culcat pe burtă cu pistolul în mână, gata de tragere. Diaz 
sărise şi el în cealaltă parte. 

Pentru o fracțiune de secundă, bărbatul înarmat ezită, 
încercând să ghicească care din cei doi reprezenta o ameninţare 
mai mare. Apoi îndreptă pistolul mitralieră spre gardianul în 
uniformă. 

Ai făcut o mare greşeală, îşi spuse în gând Smith. Trase 
siguranţa armei şi apăsă pe trăgaci. Reculul împinse pistolul în 
sus. Readuse rapid arma pe direcţie şi mai trase o dată. 

Ambele lovituri îşi atinseră ţinta. Lovit în piept de cele două 

gloanţe de 9 mm, falsul agent se prăbuşi. Pistolul mitralieră căzu 
cu zgomot pe trepte. Un fir de sânge începu să se scurgă din 
trupul prăbuşit. 

Smith auzi cum se deschide o portieră de maşină în spatele 
lui. Întoarse imediat privirea. 

Un alt bărbat în costum negru îşi făcuse apariţia din una dintre 
cele două maşini 4x4 negre, parcate pe alee. Individul avea în 
mână un pistol SIG-Sauer îndreptat direct spre capul lui Jon. 

Smith se răsuci fulgerător, într-o încercare disperată de a-şi 
aduce arma în direcţia adversarului. Ştia însă că nu are nici o 
şansă. Se mişca mult prea încet, era într-o poziţie total 
dezavantajoasă faţă de bărbatul care deja începuse să apese pe 
trăgaci... 

Frank Diaz trase în plin. Proiectilul cu gaz iritant pornit din 
puşca sa îl lovi pe falsul agent chiar sub bărbie şi-i frânse gâtul. 
Micul recipient ricoşă apoi în capota maşinii negre şi explodă în 
aer, eliberând un norişor gri ce fu dus imediat de vânt spre est, 
în direcţia opusă clădirii. 

— Fir-ar să fie, murmură Diaz. Cică asta e muniţie nonletală! 
Fostul ranger îşi reîncărcă imediat puşca, de data asta cu cartuşe 
obişnuite. 

— Acum ce facem, domnule colonel? 

Smith mai rămase întins câteva secunde, aşteptând să vadă 
dacă nu mai sunt şi alţi inamici la uşa de la intrare. Nu se vedea 
nici o mişcare. 

— Acoperă-mă. 

Diaz dădu scurt din cap. Luă poziţie de luptă în genunchi, cu 
puşca aţintită spre uşă. 

Smith începu să se târască pe burtă în sus pe trepte, spre 
locul unde zăcea primul individ. li ajunse la nas mirosul cald al 
sângelui amestecat cu cel pătrunzător al măruntaielor sfârtecate. 
Nu te gândi la asta acum, îşi zise el mohorât. Mai întâi, trebuie să 
câştigăm şi abia după aia voi avea timp de regrete. Puse 
siguranţa la revolverul Bereta şi-l băgă la centură, la spate. Mai 
înaintă puţin şi puse mâna pe pistolul mitralieră. 

Privirea îi căzu asupra aparatului de emisie-recepţie aflat 
asupra individului. Ar putea să fie foarte folositor ca să aflăm ce 
pun la cale băieţii cei răi, îşi zise el. 

Desfăcu aparatul de la centura celui căzut şi-şi băgă casca în 
ureche. 

— Delta Unu? Delta Doi? Răspundeţi, se auzi o voce aspră în 

cască. 

Smith îşi ţinu răsuflarea. Aceasta era aşadar vocea inamicului. 
Dar cine naiba erau aceşti oameni? 

— Echipa Delta? Răspundeţi, repetă vocea. După câteva 
secunde, glasul se auzi din nou, de data asta dând un ordin: Aici 
e Prime. Delta Unu şi Doi nu mai răspund. Toate echipele. Treceţi 
pe legătura secundară. Acum. 

Vocea dispăru brusc, fiind înlocuită de paraziți. Smith înţelese 
ce se întâmplase. După ce îşi dăduseră seama că legătura radio 
e compromisă, intruşii din clădirea Institutului trecuseră pe un alt 
canal, probabil, după un plan prestabilit, ceea ce făcea ca 
aparatul radio pe care pusese mâna să devină inutil. 

Smith fluieră uşor. Nu reuşea să înţeleagă ce se petrecea 
acolo, însă un lucru era foarte clar: el şi Diaz se aflau în faţa unei 
echipe de profesionişti. 

Bărbatul înalt şi roşcat se încruntă. Se afla în interiorul 
cufundat în tăcere al laboratorului firmei Harcourt Biosciences. 
Sosirea echipei Serviciul Secret înainte de ora programată era o 
posibilitate pe care o anticipase atunci când îşi pregătise planul 
de acţiune. Pierderea celor doi oameni pe care îi lăsase să 
păzească intrarea în Institut reprezenta însă o complicaţie mult 
mai serioasă. Bărbatul începu să vorbească încet în microfonul 
fixat de gulerul sacoului. 

— Sierra Unu, aici e Prime. Acoperiţi scările. Acum. 

Roşcatul se întoarse apoi spre oamenii aflaţi sub comanda lui 
directă. 

— Cât mai durează? 

Un bărbat scund şi solid, cu pronunţate trăsături slave, ridică 
privirea de pe cilindrul metalic la care monta un circuit de control 
de la distanţă. Cilindrul fusese fixat pe un birou aşezat chiar 
lângă ferestrele înalte ale laboratorului. 

— Incă două minute, Prime. Tehnicianul murmură ceva în 
propriul său microfon şi apoi ascultă cu atenţie răspunsul. 

— Echipele din celelalte laboratoare confirmă că şi ei sunt 
aproape gata, raportă el. 

— E vreo problemă, agent O'Neill? 

Roşcatul se răsuci pe călcâie şi văzu că dr. Ravi Parih îl fixa 
întrebător cu privirea. Colegul acestuia, Brinker, era prea 
preocupat să descopere din ce cauză eşuase testul cu nanofagii, 
însă biologul indian începuse să devină suspicios. 

Bărbatul îi răspunse cu un zâmbet larg, liniştitor. 

— Nu e nici o problemă, domnule doctor. Puteţi să vă 
continuaţi liniştit activitatea. 

Parih ezită. 

— Ce aparatură e aceea? întrebă el într-un târziu, arătând cu 
degetul spre cilindrul lângă care stătea aplecat tehnicianul. Nu 
prea seamănă cu un „detector de substanţe periculoase”, pe 
care spuneaţi că vreţi să-l instalaţi în laboratorul nostru. 

— Vai, vai, domnule doctor Parih... aveţi un simţ de observaţie 
foarte dezvoltat, spuse precaut bărbatul cu ochi verzi. Roşcatul 
se apropie de indian şi, cu o mişcare aproape firească, îl lovi 
puternic pe omul de ştiinţă în gât cu muchia palmei drepte. 

Parih se prăbuşi la podea. 

Alertat de zgomotul neobişnuit, Brinker se răsuci de la masa 
de lucru. Il descoperi şocat pe asistentul său prăbuşit. 

— Ravi? Ce naiba... 

Roşcatul pivotă şi îi aplică o lovitură fulgerătoare cu piciorul în 
piept. Omul de ştiinţă fu izbit de birou şi de monitorul 
calculatorului. Gâtul lui Brinker se frânse cu un pocnet. Bărbatul 
alunecă pe podea şi rămase nemişcat. 

Smith roti în mai multe poziţii unul dintre butoanele de control 
ale aparatului de emisie recepţie pe care-l capturase, încercând 
să găsească frecvenţa pe care comunicau acum inamicii. Se 
auzeau însă numai nişte fâşâituri a căror intensitate varia. Nici o 
voce. Nici un ordin pe care să poată să-l interpreteze. 

Işi scoase abătut casca din ureche şi puse deoparte aparatul 
devenit inutil. Era timpul să se pună în mişcare. A rămâne în 
aceeaşi poziţie echivala cu a ceda adversarului iniţiativa. Acest 
lucru putea fi periculos chiar şi dacă ar fi avut de înfruntat nişte 
amatori. In cazul unor profesionişti aşa cum se dovediseră a fi 
intruşii, situaţia putea deveni de-a dreptul catastrofală. Chiar în 
clipa aceea, falşii agenţi de la Serviciul Secret îşi puneau, 
probabil, în aplicare în mod metodic un plan diabolic în interiorul 
Institutului. Oare ce urmăreau indivizii aceştia? Să întreprindă un 
act de terorism? Să ia ostatici? Să saboteze realizările 
Institutului? 


Smith clătină din cap. Nu avea cum să afle deocamdată 
despre ce era vorba. Indiferent însă ce făceau ei acolo, acum era 
momentul să aplice presiune asupra lor, înainte ca indivizii să 
poată să reacționeze. Se ridică precaut într-un genunchi, 
cercetând intrarea în Institut, cufundată în umbră. 

— Unde vreţi să vă duceţi, domnule colonel? şopti Diaz. 

— Inăuntru. 

Gardianul făcu ochii mari, nevenindu-i să creadă. 

— Asta e curată nebunie! De ce să nu aşteptăm aici să primim 
ajutoare? Mai sunt cel puţin zece ticăloşi din ăştia în clădire. 

Smith aruncă o scurtă privire înapoi, spre gardul de incintă şi 
spre poartă. Mulțimea furioasă scăpase de sub control şi se 
împingea în gardul de plasă. Maşinile celor din Serviciul Secret 
erau blocate şi încasau lovituri de pumn şi de picior. Nedorind să 
provoace şi mai mult gloata dezlănţuită, agenţii federali se 
încuiaseră în interiorul vehiculelor. Chiar dacă gardienii le-ar fi 

dat drumul înăuntru, protestatarii ar fi profitat de deschiderea 
porții ca să năvălească şi ei în curtea Institutului. 

— Uită-te şi tu, Frank. Nu cred că o să ne vină cavaleria în 
ajutor. Nu de data asta. 

— Păi, atunci haideţi să-i aşteptăm aici, spuse Diaz arătând cu 
degetul spre maşinile 4x4 parcate în spatele lor. Pe aici este 
calea lor de scăpare. li aşteptăm să vină spre noi. 

Smith clătină din cap. 

— E prea riscant. În primul rând, e posibil ca indivizii să fie 
nişte terorişti sinucigaşi, care nu au de gând să plece. In al doilea 
rând, tipii ştiu deja că noi îi aşteptăm aici. Nu e vorba deloc 
despre nişte amatori. Şi-au planificat fără îndoială rute de 
scăpare alternative, posibil un elicopter care să aterizeze pe 
acoperişul plat de acolo sau mai multe vehicule care îi aşteaptă 
dincolo de gard. In al treilea rând, armele astea - continuă el 
arătând spre pistolul mitralieră capturat şi spre puşca lui Diaz 
-nu ne oferă suficientă putere de foc pentru a opri un atac 
hotărât din partea lor. Dacă îi lăsăm pe indivizi să poarte lupta 
aşa cum vor ei, fără îndoială că vor trece fluierând peste noi. 

— Fir-ar să fie, oftă veteranul, numărându-şi cartuşele pe care 
le mai avea la bandulieră. Nu-mi place deloc chestia asta stil 
John Wayne. Pentru banii pe care îi iau nu merită s-o fac pe 
eroul. 

Smith zâmbi arătându-şi dinţii. g 

— Nici eu nu am chef să-mi las oasele pe aici. Insă am intrat în 
horă şi acum trebuie să jucăm. Aşa că îţi sugerez să nu te mai 
vaieţi atâta şi să te porţi ca un adevărat soldat. Jon trase adânc 
aer în piept. Eşti gata? 

Negru la faţă, dar hotărât să lupte alături de colonel, Diaz 
ridică degetul mare de la mână. 

Ţinând pistolul mitralieră la piept, Smith ţâşni spre tocul din 
dreapta al uşii de la intrare. In timp ce alerga, muşchii 
abdominali i se contractară în aşteptarea unui glonţ tras din 
interiorul holului de la intrare. Nu se întâmplă însă nimic. Doar 
linişte. Respirând precipitat, colonelul se lipi de peretele bătut de 
soare. 

Diaz îl urmă o secundă mai târziu. 

Smith se răsuci în jurul tocului uşii, mişcând pistolul mitralieră 
într-un arc controlat, cu degetul pe trăgaci, gata să tragă. Nimic. 
Uriaşa încăpere părea goală. Părăsi uşa şi, mergând aplecat, se 
ascunse în spatele unei tejghele de marmură înaltă până la brâu. 

Din cauza curentului produs de uşile deschise, mai multe foi de 
hârtie zburaseră de pe biroul de la recepţie şi acum se mişcau 
leneşe pe deasupra podelei acoperite cu gresie. 

Colonelul începu să-şi ridice capul deasupra tejghelei. 

— Rămâneţi culcat! urlă Diaz. 

Smith simţi că ceva se mişcă pe coridorul aflat în stânga lui. 
Se aruncă la podea exact în clipa în care trăgătorul deschise 
focul cu un pistol de 9 mm. Gloanţele muşcară din placa de 
marmură de deasupra sa făcând să sară în aer aşchii ascuţite. 
Un asemenea fragment cu muchii ascuţite îi provocă lui Smith o 
tăietură pe dosul palmei drepte. 

Culcat pe burtă, cu patul pistolului mitralieră sprijinit de umăr, 
Jon răspunse la atac trăgând câteva serii de câte trei lovituri bine 
ţintite. Diaz începu şi el să tragă dinspre uşă. Fiecare glonţ plecat 
din puşca sa făcea găuri mari în pereţii din cărămidă nearsă ai 
Institutului. 

Smith se rostogoli pe podea, îndepărtându-se de tejgheaua 
din marmură. Un glonţ de pistol trecu chiar prin dreapta capului 
său. La naiba! Se roti mai repede şi se opri apoi brusc. Ajunsese 
din nou pe burtă, însă de data asta avea o vedere de ansamblu 
asupra întregului coridor. 

Jon îl putu vedea pe trăgător. Omul se uita ţintă la el. Distanţa 
până la individ nu era mai mare de 15 metri. Era vorba despre 
bărbatul acela solid, cu figură serioasă care se prezentase drept 
Farrows. Falsul agent avea un genunchi sprijinit de podea şi 
continua să tragă foc după foc dintr-un pistol SIG-Sauer, pe care 
îl ţinea cu ambele mâini întinse. Un alt glonţ lovi podeaua foarte 
aproape de capul lui Smith. Câteva aşchii de gresie atinseră 
obrazul colonelului. 

Acesta ignoră durerea şi-şi opri respiraţia. Cătarea pistolului 
mitralieră se fixase pe trăgătorul din faţa lui. Apăsă pe trăgaci. 
Trei focuri. Primele două îşi ratară ţinta. Cel de-al treilea îl nimeri 
pe Farrows drept în faţă şi-i produse o gaură imensă în ceafa. 

Smith se ridică imediat în picioare şi alergă până la baza scării 
în formă de U care ducea spre primul etaj al Institutului. Am 
reuşit să doborâm trei inamici, îşi zise el. Câţi se mai aflau oare 
în clădire? 

Diaz traversă şi el în fugă holul de la intrare şi se întinse pe 
burtă, nu departe de Smith, astfel încât să aibă prima porţiune a 
scării în raza de acţiune a puştii sale. 

— Unde mergem de aici, domnule colonel? întrebă el în 

şoaptă. 

Lată o întrebare foarte bună, îşi spuse în gând Smith. Foarte 
multe depindeau de intenţiile intruşilor. Dacă aceştia erau 
hotărâți să-i ia ostatici pe cercetători, atunci probabil că se aflau 
la cantină, situată pe coridorul în capătul căruia căzuse Farrows. 
Dacă însă era cu adevărat o luare de ostateci, un atac frontal nu 
putea duce decât la uciderea multor oameni nevinovaţi. 

Smith se îndoia însă că luarea de ostatici era obiectivul 
atacatorilor. Operaţiunea fusese prea elaborată şi prea perfect 
sincronizată pentru ceva atât de simplu. Mai mult ca sigur că 
deghizarea intruşilor în agenţi federali veniţi să caute materiale 
explozive avusese drept scop pătrunderea nestingherită în 
interiorul laboratoarelor. 

Colonelul luă hotărârea şi făcu un semn către tavan. 

Diaz încuviinţă cu o mişcare a capului. 

Mişcându-se în salturi alternative, unul dintre ei fiind gata în 
permanenţă să execute foc de sprijin, în timp ce celălalt se 
mişca, Jon Smith şi fostul ranger începură să urce scara ce ducea 
la etaj. 


„LAZARUS TRĂIEŞTE! NU NANOTEHNOLOGIILOR! LAZARUS 
TRAIEŞTE! NU MAŞINILOR ADUCATOARE DE MOARTE! LAZARUS 
TRĂIEŞTE!” 

Malachi MacNamara era împins din ce în ce mai aproape de 
gardul ce mărginea terenul Institutului, purtat de mulțimea care 
striga. Canadianul disprețuia astfel de manifestări violente de 
descătuşare a emoţiilor. Era un om care prefera să stea singur în 
sălbăticie decât să fie prins într-o astfel de maree umană. Ştia 
însă că în momentul de faţă nu avea altă soluţie decât să se lase 
purtat de val. Dacă ar fi încercat să reziste presiunii, exista riscul 
să fie răsturnat şi călcat în picioare de ceilalţi. 

Asta nu însemna că trebuia să se comporte ca o simplă 
marionetă. 

Incepu să-şi mişte coatele aplicând o serie de lovituri scurte, 
dar dureroase în coastele celor aflaţi chiar lângă el. Speriaţi de 
privirea rece a canadianului, cei loviți se dădură la o parte, 
făcându-i suficient loc ca să aibă posibilitatea de a întoarce capul 
spre tribuna de unde mulţimea fusese îndemnată la revoltă. 
Locul era acum pustiu. Ochii săi deschişi la culoare se îngustară 
în timp ce bărbatul încerca să înţeleagă ce se întâmplă. Radicalii 
Mişcării Lazarus, activiştii, care cu discursurile lor puseseră în 

mişcare această mulţime de peste zece mii de demonstranți, 
dispăruseră cu toţii. 

Unde? 

Chiar dacă se afla în mijlocul mulţimii, canadianul era suficient 
de înalt ca să vadă ce se petrece dincolo de mulţimea de 
demonstranți. Două dintre vehiculele celor de la Serviciul Secret 
se retrăgeau încet pe şoseaua de acces. Capotele şi portierele 
îndoite, oglinzile retrovizoare sparte stăteau mărturie despre 
furia mulţimii. Se vedeau şi câteva grupuri de poliţişti, care 
încercau să se ţină deoparte, pentru a nu declanşa o revoltă 
totală a mulţimii. Numai echipele de cameramani de la cele 
câteva posturi locale de televiziune care sperau să dea lovitura 
cu imagini de impact la nivel naţional stăteau în apropierea 
masei de demonstranți. g 

MacNamara îşi mută privirea. li căuta în continuare pe 
activiştii din conducerea Mişcării. Fără nici un rezultat. Din ce în 
ce mai curios, îşi zise el. Să fie oare vorba despre şobolanii care 
părăsesc corabia ce se scufundă? Sau despre animalele de pradă 
care se retrag ca să ucidă în altă parte? 

Presiunea pe care mulţimea o exercita asupra gardului 
devenea tot mai puternică. Ca urmare, în mai multe locuri, plasa 
de sârmă se deformase. Gardienii în uniforme de culoare gri, 
aflaţi de cealaltă parte a gardului, începuseră deja să se retragă 
spre siguranţa relativă oferită de clădirea Institutului. Canadianul 
nu era surprins de această atitudine. Nimeni nu putea fi atât de 
nebun încât să se aştepte ca o mică forţă formată din câţiva 
gardieni cu jumătate de normă să se opună furiei a zece mii de 
demonstranți. Rămânerea pe poziţie ar fi fost sinucidere curată. 

Canadianul deveni brusc atent, fiindcă zărise câţiva bărbaţi cu 
figuri dure care se deplasau hotărâți printre demonstranți. Era 
vorba despre tinerii aceia pe care îi văzuse în ziua precedentă, 
fiecare dintre ei purtând un sac lung atârnat de umăr. 

Feriţi de privirile poliţiştilor de mulţimea care îi înconjura, 
tinerii ajunseră lângă gard. Işi dădură jos de pe umăr sacii şi 
scoaseră de acolo nişte cleşti cu mânere lungi. Indivizii începură 
să taie rapid plasa din sârmă. In scurt timp, secţiuni întregi din 
gardul care proteja terenul Institutului fură tăiate şi date la o 
parte. Prin găurile respective pătrunseră imediat sute, apoi mii 
de demonstranți ce se îndreptară spre uriaşa clădire de culoarea 
nisipului. E 7 5 

„LAZARUS TRĂIEŞTE! LAZARUS TRAIEŞTE! LAZAR TRAIEŞTE!” 

strigau demonstranţii. „NU  NANOTEHNOLOGIILOR! NU 
MAŞINILOR ADUCĂTOARE DE MOARTE!” 

Incapabil să se împotrivească mulţimii, Malachi MacNamara 
începu să alerge şi el, urlând ca toţi ceilalţi. 


Smith avansa spre nord pe coridorul de la primul etaj al 
Institutului Teller. Mergea aproape lipit de perete şi avea pistolul 
mitralieră proptit în umăr gata să tragă. Frank Diaz înainta lipit 
de celălalt perete. 

Ajunseră la o uşă masivă din metal, una dintre cele câteva 
care dădeau în holul central în care se aflau ei. Conform etichetei 
de pe uşă, acolo se afla laboratorul firmei VOSS. Diaz făcu un 
semn cu puşca în direcţia uşii. 

— Intrăm? întrebă el în şoaptă. A 

Smith clătină repede din cap. In Institut îşi desfăşurau 
activitatea aproape douăzeci de echipe de cercetare, toate la fel 
de valoroase în domeniile respective. Ar fi fost imposibil să le ia 
pe toate la rând. 

Aşa că Jon se hotărâse să se bazeze pe intuiţie. Vizita pe care 
preşedintele ar fi trebuit s-o întreprindă la Institutul Teller avea 
drept obiectiv scoaterea în evidenţă a eforturilor depuse în 
domeniul nanotehnologiilor de Harcourt, Nomura Pharmatech şi 
un alt grup independent afiliat Institutului. Deghizându-se în 
agenţi ai Serviciului Secret, atacatorii obţinuseră un acces 
nerestricţionat în toate laboratoarele. Jon era mai mult ca sigur 
că interesul intruşilor era concentrat asupra laboratoarelor 
firmelor menţionate, toate aflate în aripa de nord a clădirii. 

Continuând să înainteze pe coridor, Jon şi Diaz ajunseră la o 
intersecţie în formă de T. Drept în faţa lor se vedea o altă scară 
ce ducea la parter. Tot în faţă, peste casa scării, se afla uşa din 
oţel ce dădea spre laboratorul ocupat de Nomura Pharmatech. 
Spre dreapta, se ajungea la spaţiul în care lucra echipa 
Institutului, iar în stânga se vedea uşa laboratorului celor de la 
Harcourt Biosciences, echipă condusă de Phil Brinker. 

Smith ezită o secundă. In ce direcţie s-o apuce acum? 

Brusc, culoarea luminii de avertizare de deasupra uşii 
laboratorului celor de la Nomura se schimbă din roşu în verde. 

— Jos! şuieră Jon şi se lăsă într-un genunchi, cu arma gata de 
tragere. 

Uşa se deschise uşor. Pe coridor îşi făcură apariţia trei bărbaţi. 
Doi dintre ei, unul cu părul blond, celălalt aproape chel, purtau 

salopete albastre. Ambii mergeau încovoiaţi din cauza unor cutii 
grele pe care le duceau pe umeri. Cel de-al treilea, mai înalt şi 
albit înainte de vreme, era îmbrăcat cu o jachetă închisă la 
culoare şi pantaloni kaki. In braţe avea un mic pistol mitralieră 
Uzi. 

Smith simţi cum i se accelerează pulsul. Ar fi putut foarte uşor 
să-i doboare pe indivizii aceia cu câteva focuri de armă. Fără 
îndoială că asta ar fi fost opţiunea cea mai sigură şi cea mai 
simplă. Odată morţi însă, indivizii nu ar mai fi avut cum să-i 
spună ce se petrece în interiorul Institutului Teller. Oftă în sinea 
lui. Deşi ceea ce voia să facă însemna asumarea unor riscuri 
suplimentare, avea mult mai multă nevoie de nişte prizonieri pe 
care să-i interogheze, decât de nişte cadavre nefolositoare. 

Se ridică în picioare şi îndreptă pistolul mitralieră spre cei trei 
bărbaţi. 

— Aruncaţi armele! se răsti el. Şi apoi mâinile sus! 

Luaţi prin surprindere, indivizii înlemniră. 

— Faceţi ce-a spus domnul, spuse calm Frank Diaz cu ţeava 
puştii aţintită în direcţia lor. Inainte de a vă lipi maţele pe uşa aia 
lucioasă din spatele vostru. 

Vizibil uimiţi de întorsătura pe care o luaseră lucrurile, cei doi 
bărbaţi în salopete îşi lăsară jos lăzile cu echipamente şi ridicară 
mâinile. Deşi schimonosit la faţă de furie, bărbatul înarmat se 
supuse şi el comenzii. Pistolul mitralieră căzu cu zgomot pe 
plăcile de gresie. N 

— Acum veniți aici, ordonă Smith. Incet. Câte unul pe rând. Tu 
primul! 

Jon îşi îndreptă ţeava pistolului mitralieră spre bărbatul înalt, 
cu părul grizonat. Intrusul nu se grăbea însă să execute ordinul. 

Pentru a-l face să se mişte mai repede, Jon privi în interiorul 
intersecţiei formate de cele două coridoare. Cu coada ochiului 
reuşi să zărească ceva mişcându-se în stânga. Se răsuci rapid în 
direcţia aceea, cu degetul deja apăsând pe trăgaci. Acolo nu se 
afla nimeni. Reuşi însă să vadă mica sferă metalică ce descria un 
arc de cerc prin aer în direcţia lui. Pentru o fracțiune de secundă, 
Smith păru incapabil să creadă că ceea ce se întâmplă e 
adevărat. Imediat însă, anii de antrenament, reflexele testate în 
luptă şi frica animalică îşi spuseră cuvântul. 

— Grenadă! urlă el. Se aruncă la podea şi-şi acoperi capul cu 
mâinile. 

Grenada explodă cu un zgomot asurzitor. 

Suflul exploziei îi sfâşie hainele şi-l rostogoli de-a lungul 
podelei. Schije fierbinţii de metal trecură şuierând pe deasupra 
capului lui şi produseră găuri mari în pereţi. 

Pe jumătate asurzit de explozie, Smith se ridică încet în capul 
oaselor, uimit să descopere că scăpase neatins. Pistolul 
mitralieră se afla pe podea, la mică distanţă de el. Il apucă 
repede în mână. În ciuda celor câtorva găuri în patul din plastic, 
arma părea a fi în stare de funcţionare. 

Ţiuitul din urechi devenea tot mai slab. Putea auzi acum clar 
gemetele răniților. Cei doi bărbaţi în salopete fuseseră sfâşiaţi de 
zeci de schije ascuţite şi acum agonizau, în timp ce sângele li se 
scurgea pe podea. Cel de-al treilea bărbat, mai norocos sau 
probabil mai rapid decât tovarăşii săi, scăpase şi el neatins şi se 
întindea acum ca să apuce pistolul Uzi, pe care-l scăpase din 
mână. 

Smith ochi rapid şi trase trei gloanţe în individ. Bărbatul 
grizonat se prăbuşi cu faţa pe podea şi rămase nemişcat. 

Jon se întoarse spre Diaz. Fostul ranger era mort. Vesta 
antiglont pe care o purta reuşise să oprească cea mai mare parte 
din schije, dar se dovedise neputincioasă în faţa unei bucăţi 
ascuţite de metal care îi retezase gâtul. Smith înjură încet, 
considerându-se vinovat pentru că-l târâse după el pe fostul 
militar. 

O altă grenadă fu aruncată pe coridor şi, după ce făcu două 
salturi prin aer, se rostogoli până aproape de capătul scării. De 
data asta proiectilul nu explodă, ci începu să fâsâie şi să 
elibereze în atmosferă şerpi groşi de fum de culoare roşie. În 
câteva secunde, în locul unde se intersectau coridoarele nu se 
mai vedea nimic. 

Privind de-a lungul ţevii pistolului său mitralieră, Smith încerca 
cu disperare să zărească ceva, chiar şi cea mai mică mişcare. 
Dacă ar fi început să tragă la întâmplare nu ar fi făcut altceva 
decât să-şi trădeze poziţia. Avea nevoie de o ţintă. 

De undeva din faţă, din mijlocul norului de fum, două pistoale 
Uzi începură să tragă la foc automat, împrăştiind o ploaie de 
gloanţe pe coridor. Gloanţele de 9 mm, cu cămaşă de cupru, 
produceau noi găuri în pereţi sau ricoşau din uşile de oţel. Vazele 
din ceramică fură sparte în mii de cioburi. Prin aer se învârteau 
acum şi resturi de flori sălbatice, petale galbene şi mov. Smith 
rămase culcat pe burtă, încercând să se facă una cu podeaua. 
Gloanţele îi treceau chiar pe deasupra capului. 

Împuşcăturile încetară brusc şi locul lor fu luat de o tăcere 
nefirească. 

Smith mai rămase întins o secundă, cu urechile ciulite. 

| se păru că aude un zgomot de paşi care coborau pe scări, un 
zgomot din ce în ce mai slab. Se strâmbă înciudat. Băieţii cei răi 
fugiseră. Rafalele de pistol mitralieră avuseseră drept scop să-l 
ţină pe el lipit de podea în timp ce ei se retrăgeau. Se pare că 
planul lor funcţionase perfect. 

Jon se ridică cu greu şi începu să înainteze prin norul roşu. Nu 
reuşea deloc să vadă ce se afla în faţa lui. Călca peste tuburi 
goale şi cioburi de faianţă şi cărămidă. Capul scărilor îşi făcu 
brusc apariţia din fumul de culoare roşie. 

Se ghemui şi încercă să vadă ce era jos. Dacă intruşii lăsaseră 
pe cineva care să le acopere retragerea, scara se putea dovedi a 
fi o capcană mortală. Nu mai era însă timp să bată tot drumul 
înapoi până la scările centrale. Trebuia să se hotărască, ori să 
încerce să coboare, ori să rămână acolo şi să tremure de frică. 

Ţinând pistolul mitralieră la îndemână, Smith începu să 
coboare precaut treptele. in urma lui, coridorul se umplu brusc 
de o lumină albă, orbitoare. Scările începură să se zdruncine 
violent sub acţiunea unei serii de explozii puternice dinspre 
laboratorul firmei Nomura Pharmatech, care fură urmate imediat 
de  detonaţii în celelalte laboratoare din aripa destinată 
nanotehnologiilor. 

Reacţionând instinctiv, Smith se aruncă în jos pe scări, în timp 
ce, în spatele lui, întreaga clădire erupea ca un vulcan. 

Dr. Ravi Parih se lupta din greu să învingă întunericul şi să-şi 
recapete cunoştinţa. Reuşi să deschidă ochii. Era întins cu faţa în 
jos pe podea. Sub el, plăcile de gresie rece, de culoare maro, 
începură din nou să salte şi să se zbuciume, semn că 
încărcăturile explozibile continuau, transformând în flăcări şi 
ruine şi celelalte laboratoare din aripa de nord a Institutului. 
Specialistul în biologie moleculară gemu încercând să facă faţă 
unui nou val de greață şi durere care îi venea dinspre stomac. 

Ud de sudoare din cauza efortului, reuşi să se ridice în 
genunchi sprijinindu-se cu mâinile în faţă. Işi înălţă încet capul. În 
faţa lui se aflau ferestrele largi, din podea până în tavan, care 
mărgineau o întreagă latură a laboratorului Harcourt. Jaluzelele, 
care de obicei nu lăsau să pătrundă nici o rază de lumină de 
afară, erau acum complet trase în lături. 

Aproape de capul său, cilindrul acela ciudat din metal pe care 
îl remarcase şi mai înainte era fixat de un birou aşezat lângă 
fereastră. La un capăt, cilindrul avea un afişaj numeric care 
clipea ritmic: 10... 9... 8... 7... 6... 5... 

O serie de mici încărcături explozive fixate de sticla ferestrelor 
ce dădeau în afară fură detonate într-o succesiune rapidă de 
flăcări roşii şi portocalii. In acelaşi moment, geamul se sparse în 
mii de cioburi şi explodă în afară. Ca urmare a schimbării bruşte 
de presiune, zeci de foi de hârtie de pe mese fură absorbite prin 
gaura din geam şi începură să zboare prin aer. 

In continuare ameţit, Parih privi foile de hârtie fără să 
reuşească să înţeleagă ce se petrece. Reuşi să tragă adânc aer 
în piept. 

3... 2... 1. Afişajul numeric se stinse. O valvă acționată de un 
releu făcu un clic în interiorul cilindrului. Imediat, cu un şuierat 
ca de şarpe, recipientul începu să elibereze în atmosferă 
conţinutul său ucigător. 


Un imens nor de nanofagi, invizibil şi tăcut, se răspândi prin 
ferestrele sparte. Erau acolo zeci de miliarde de nanofagi, fiecare 
dintre ei deocamdată inert, fiecare aşteptând un semnal care să 
îl pună în funcţiune. Minusculele particule erau aruncate în afară 
de diferenţa de presiune menţinută în laboratorul firmei Harcourt 

şi, după ce se împrăştiară duse de vânt, începură să cadă încet 
pe pământ. 

Ploaia nevăzută de particule căzu peste miile de protestatari 
ai Mişcării Lazarus care se opriseră brusc, luaţi prin surprindere 
de seria de explozii declanşate la etajul clădirii Institutului. 
Milioane de nanofagi fură inhalaţi şi ajunseră în plămânii 
demonstranţilor. Alte milioane pătrunseră în trupurile lor prin 
membranele mucoasei nazale sau filtrate prin țesuturile moi din 
jurul ochilor. 

Timp de câteva secunde, nanofagii rămaseră inactivi şi se 
răspândiră tot mai adânc în interiorul trupurilor lor, prin 
intermediul vaselor de sânge sau prin pereţii celulelor. La fiecare 
sută de mii de particule exista însă una mai mare, cu o alcătuire 
mai sofisticată decât celelalte. Aceşti nanofagi de control intrară 
în acţiune din prima clipă. Ei începură să se deplaseze prin 
organismele gazdă purtate de propriile lor surse de energie, în 
căutarea uneia dintre cele câteva semnături biochimice pe care 
senzorii lor erau capabili să le recunoască. Depistarea unei astfel 
de substanţe declanşa automat eliberarea de către nanofagii de 
control a unor fluxuri codate de molecule mesager. 

Nanofagele obişnuite, plutind inerte prin interiorul 
organismului, erau dotate cu un singur tip de senzori, capabili să 
detecteze moleculele mesager, chiar şi când acestea ar fi fost 
diluate la proporția de unu la câteva milioane. Minusculele 
creaturi erau alintate de creatorii lor cu numele de rechinaşi, din 
cauza asemănării cu fiarele rapace care erau în stare să 
depisteze şi cele mai mici urme de sânge în largul mării. 
Comparaţia nu se oprea însă doar la acest aspect. Fiecare 
nanofag reacţiona la detectarea moleculelor mesager exact ca 
un rechin care simte gust de sânge în apă. 


Prins în mijlocul mulţimii, bărbatul suplu, cu faţa asprită de 
vânt, fu printre primii care descoperiră îngroziţi teroarea ce se 
abătuse asupra lor. La fel ca şi ceilalţi, se oprise din strigat şi 
urmărea seria de explozii. Marea majoritate a încărcăturilor 
explozive fuseseră detonate de-a lungul laturilor de nord şi de 
vest ale clădirii institutului Teller, făcând să se ridice în aer 
adevăraţi stâlpi de foc şi împroşcând până departe cu cioburi şi 
praf. Malachi reuşi însă să audă şi o altă serie de explozii, de mai 
mică intensitate, undeva în interiorul clădirii. 

Femeia aflată în imediata lui apropiere, o blondină cu faţă 

dură, ce purta o cămaşă kaki cu mânecile suflecate, începu brusc 
să geamă. Se prăbuşi apoi în genunchi şi începu să vomite. 
MacNamara se uită în jos la ea şi remarcă urmele de înţepături 
care îi marcau braţele. Cele mai de sus păreau foarte proaspete. 

Işi dădu seama că femeia era dependentă de heroină şi o privi 
cu un amestec de milă şi de dezgust. Probabil fusese atrasă în 
această acţiune a Mişcării Lazarus de promisiunea unui 
eveniment măreț şi excitant care s-o facă să uite de viaţa 
nenorocită pe care o ducea. Depăşise oare doza, în încercarea de 
a trăi mai intens? Oftând, Malachi se aplecă spre femeie, ca să 
vadă dacă o poate ajuta cu ceva. 

In clipa aceea văzu reţeaua de fisuri roşietice care se 
răspândea cu rapiditate pe faţa înspăimântată a femeii şi de-a 
lungul braţelor punctate de înţepături. Işi dădu seama că acolo 
se petrecea ceva mult mai îngrozitor. Femeia gemu din nou, mai 
mult ca un animal decât ca o fiinţă omenească. Fisurile se 
măriseră. Pielea începea să i se desprindă de pe faţă şi se dizolva 
rapid devenind un fel de gelatină translucidă. 

Ingrozit, MacNamara putu să vadă că şi țesuturile ce se aflau 
sub piele - muşchi, tendoane şi ligamente - începuseră să se 
dizolve. Ochii femeii se lichefiară şi se scurseră din orbite. 
Intreaga faţă devenise o mască sângerie care lăsa să se vadă în 
câteva locuri albul palid al oaselor. 

Oarbă acum, femeia întinse disperată braţele ca nişte gheare. 
Din gaura diformă ce se deschidea în locul unde fusese gura ieşi 
un val de lichid sângeriu. Scârbit şi înspăimântat, MacNamara se 
dădu înapoi. Femeia se prăbuşi în faţă şi rămase întinsă pe 
pământ, scuturată de spasme. Chiar sub ochii lui MacNamara, 
ceea ce mai rămăsese din femeie se dezintegra rapid. 

MacNamara nu-şi putea desprinde privirea de la scena 
îngrozitoare ce se desfăşura în faţa lui. Era ca şi cum trupul 
nenorocitei ar fi fost mâncat de ceva din interior. În cele din 
urmă, zbaterea încetă şi în faţa lui nu mai rămaseră decât nişte 
haine îmbibate cu sânge ce înfăşurau câteva oase. 

Sări în picioare şi putu să audă un adevărat cor de urlete şi de 
gemete ce venea de peste tot din jurul lui. Sute de alţi 
protestatari din masa înghesuită în jurul lui începuseră să se 
clatine pe picioare şi se pipăiau disperaţi în timp ce trupurile lor 
erau consumate de ceva din interior. 

Timp de câteva clipe neînchipuit de lungi, miile de activişti ai 
Mişcării Lazarus, încă neafectaţi de misterioasa epidemie 

distrugătoare rămaseră nemişcaţi, ţintuiţi locului de groaza 
provocată de ceea ce se petrecea în jurul lor. Momentul de 
hipnoză se sfârşi însă brusc şi protestatarii valizi începură să 
alerge înspăimântați în toate direcţiile, fără să le mai pese de cei 
aflaţi în agonie. Printre ei se afla şi MacNamara. Alerga şi se 
întreba câte minute mai are de trăit. 


Locotenent-colonelul Jon Smith zăcea într-o poziţie chinuită la 
baza scărilor din aripa de nord a clădirii. Timp de câteva secunde 
dureros de lungi, nu reuşi cu nici un chip să se mişte. Il durea 
întreg corpul şi avea senzaţia că fiecare muşchi a fost răsucit şi 
smuls de la locul lui. 

Institutul Teller fu zguduit de o nouă explozie foarte puternică 
produsă undeva la etaj. Un val de praf şi bucăţi de cărămidă 
ajunse până jos pe scări. Bucăţi de hârtie aprinse de foc pluteau 
prin aer ca nişte torţe. 

E timpul s-o iau din loc, îşi zise Smith. Asta dacă nu cumva 
voia să rămână unde se afla şi să fie zdrobit de clădirea ce avea 
probabil să se prăbuşească până la urmă. Se răsuci cu grijă şi se 
ridică în picioare. Se strâmbă de durere. Primii cinci metri pe 
care îi parcurse rostogolindu-se pe trepte fuseseră cei mai uşori, 
îşi zise el încercând să facă haz de necaz. Ceea ce urmase după 
aceea fusese un adevărat coşmar pentru trupul său. 

Cercetă cu grijă locul în care se afla. Ultimele rămăşiţe ale 
norului roşu produs de grenada fumigenă se risipeau lent, însă 
pe coridoarele de la parter îşi făcuse apariţia acum un fum gros 
şi negru, datorat fără îndoială incendiilor care izbucniseră în 
clădire. Ridică privirea spre tavan. Aspersoarele nu funcționau, 
ceea ce însemna că sistemul de stingere a incendiilor fusese 
afectat de una dintre explozii. 

Smith se încruntă muşcându-şi buzele. Putea să pună pariu că 
fusese ceva deliberat. Ce se întâmplase la Institutul Teller nu 
putea fi o simplă acţiune de spionaj industrial ce luase o 
întorsătură nefericită sau un act de sabotaj; era clar că avea de-a 
face cu un act de terorism comis cu sânge rece. 

Făcu şchiopătând câţiva paşi până în locul în care zăcea 
pistolul mitralieră. Prin nu ştiu ce miracol, arma nu se descărcase 
singură atunci când se rostogolise cu ea pe scări, însă 
încărcătorul cu treizeci de cartuşe era îndoit şi căpătase o formă 
ciudată. Lovi cu putere pârghia şi încercă să scoată încărcătorul. 
Nu reuşi fiindcă recipientul de metal se blocase în locaş. 

Lăsă jos pistolul mitralieră şi-şi scoase pistolul Bereta. Arma 
părea intactă însă durerea ascuţită pe care o simţi la spate îi 
întări lui Smith convingerea că a două zi dimineaţă o să 
descopere o vânătaie de toată frumuseţea în locul unde ţinuse 
pistolul. 

Asta dacă mai trăieşti până mâine-dimineaţă, îşi zise el 
îngrijorat. 

Cu pistolul în mână, gata să deschidă focul în orice clipă, Jon 
începu să-şi croiască drum spre ieşirea din clădirea cuprinsă de 
flăcări. Era destul de uşor să urmeze drumul pe care se 
retrăseseră teroriştii. Calea parcursă de aceştia era presărată cu 
cadavre. 

Trupurile contorsionate, înşirate de-a lungul coridorului erau 
ale unor persoane pe care le cunoscuse, cel puţin din vedere. Pe 
unii dintre ei, cum ar fi Takashi Ukita, şeful echipei de cercetători 
de la Nomura Pharmatech, îi ştia chiar foarte bine. Japonezul 
fusese ucis cu două gloanţe trase în cap. Jon trecu mai departe 
cu sufletul pustiit. 

Dick Pfaff şi Bill Corimond zăceau într-o baltă de sânge, câţiva 
metri mai încolo, pe acelaşi coridor. Amândoi fuseseră ucişi cu 
mai multe gloanţe trase de la mică distanţă. Cei doi conduceau 
propria echipă de cercetători a Institutului. Eforturile lor fuseseră 
îndreptate spre dezvoltarea unor dispozitive autoreproducătoare 
care să curețe petele de petrol din mare. 

Cu fiecare pas pe care îl făcea, Jon Smith devenea din ce în ce 
mai furios. Parih, Brinker, Pfaff, Corimond, Ukita şi ceilalţi 
fuseseră cu toţii reputați oameni de ştiinţă. Rezultatele 
cercetărilor lor ar fi putut aduce beneficii enorme întregii 
omeniri. Era normal ca toţi aceştia să piară ucişi de nişte ticăloşi 
de terorişti şi rezultatele multor ani de muncă să fie distruse într- 
o clipă? Smith se hotărî să facă tot ce stătea în puterea lui pentru 
ca nenorociţii aceia să plătească scump pentru crimele lor. 

incepu să alerge. Işi încordă toate simţurile. Undeva în faţa lui 
se aflau indivizii pe care era hotărât să-i captureze sau să-i ucidă. 

Trecu pe lângă alte cadavre. Fumul devenise mai dens. Ochii 
începuseră să-i lăcrimeze şi-l ustura gâtul. Simţea căldura 
incendiilor izbucnite în birourile aflate de-o parte şi de alta a 
coridorului. Unele uşi începeau să se topească. Smith alergă mai 
repede. 

__ Intr-un târziu ajunse lângă o uşă laterală lăsată întredeschisă. 
Ingenunche rapid, căutând vreun fir care ar fi putut declanşa 

vreo încărcătură explozivă. Negăsind nimic, împinse uşa şi ieşi 
afară din clădire. 

In faţa lui se desfăşura o scenă ce şi-ar fi găsit foarte bine 
locul într-una dintre acele picturi despre iad şi diavoli atât de 
apreciate de creştinii din Evul Mediu. Mii de activişti ai Mişcării 
Lazarus alergau înspăimântați îndepărtându-se de clădirea 
Institutului. Unii se clătinau, se împiedicau şi cădeau în genunchi 
scoțând ţipete disperate. Cei căzuţi se frângeau de mijloc 
cuprinşi de o suferinţă imensă. Smith se uita îngrozit nevenindu-i 
să creadă ceea ce se întâmpla sub ochii lui. Sute de oameni se 
dezintegrau pur şi simplu în faţa lui, trupurile lor dizolvându-se 
într-un fel de gelatină roşiatică. Alte câteva sute fuseseră deja 
reduşi la nişte grămezi de oase acoperite de haine pătate în acel 
lichid roşiatic. 

Pentru o clipă se luptă cu impulsul de a o lua şi el la goană. 
Ceea ce se întâmpla în faţa sa era atât de îngrozitor, atât de 
inuman, încât se simţi cuprins de o teamă ancestrală pe care o 
crezuse demult vindecată prin antrenament, disciplină şi voinţă. 
Nimeni nu merita să moară aşa. Nimeni nu merita să asiste la 
propria sa devorare din interior. 

Cu un efort supraomenesc, Smith reuşi să-şi mute privirea de 
la marea de trupuri care se dezintegrau pe peluza Institutului 
Teller. Cu pistolul în mână, începu să cerceteze mulţimea care 
alerga îngrozită, încercând să descopere printre ei pe cei care nu 
dădeau semne de panică, pe cei care se mişcau disciplinat, siguri 
pe ei. Reuşi să descopere un grup de şase bărbaţi ce se 
îndreptau cu paşi hotărâți spre gardul de incintă. Se aflau la mai 
bine de o sută de metri în faţa lui. Patru dintre ei erau îmbrăcaţi 
în salopete albastre şi cărau nişte containere grele. Aceştia erau 
probabil specialiştii care plantaseră bombele în interiorul 
Institutului, îşi zise Smith. Ceilalţi doi, ce veneau la câţiva paşi în 
urma primilor, purtau costume identice, închise la culoare. Erau 
înarmaţi cu pistoale mitralieră Uzi cu ţeava scurtă. Cel mai scund 
dintre ei era cam de înălţimea lui Jon şi avea părul negru, tuns 
scurt. Atenţia îi fusese însă atrasă de celălalt, un bărbat solid cu 
părul roşu, ce părea că se află la comanda grupului şi era cu cel 
puţin un cap deasupra celorlalţi. 

Smith începu să alerge din nou. leşi în câmp deschis şi, sărind 
peste rămăşiţele sinistre presărate din loc în loc, începu să se 
apropie de teroriştii care se retrăgeau. Ajunsese la mai puţin de 
cincizeci de metri de ei când şeful lor, întorcându-şi capul pentru 

a mai arunca o ultimă privire satisfăcută spre clădirea devastată 
a Institutului Teller, îl văzu venind. 

— Acţiune! În spate! strigă uriaşul, avertizându-şi oamenii. 
Individul se roti în acelaşi timp spre Smith cu pistolul mitralieră 
ţinut în ambele mâini. Deschise focul imediat, cu rafale scurte, în 
direcţia americanului care alerga. 

Jon se aruncă spre dreapta şi se rostogoli peste umăr. Se 
ridică apoi imediat sprijinit într-un genunchi cu pistolul îndreptat 
în direcţia teroriştilor. Fără să mai aştepte să ia ţinta, trase două 
cartuşe. Nici unul dintre acestea nu ajunse până la terorişti, însă 
uriaşul fu nevoit să se arunce în spatele unui tufiş. 

O altă rafală de Uzi pulveriză solul din spatele lui Smith 
ridicând un nor de praf. Jon se răsuci să vadă ce se întâmplă. 
Teroristul cu părul negru se apropia de el din flanc, trăgând din 
alergare. 

Jon îşi deplasă pistolul într-un arc larg şi îl opri în direcţia 
bărbatului care alerga. Scoase calm aerul din piept trase de trei 
ori. Prima lovitură îşi rată ţinta. Cea de-a doua cea de-a treia îl 
nimeriră pe individ în picior şi îi zdrobiră umărul drept. 

Urlând de durere, bărbatul se împiedică şi se prăbuşi la 
pământ. Doi dintre colegii lui îmbrăcaţi în salopete îşi lăsară 
lăzile şi alergară ca să-l ajute. Imediat, uriaşul cu părul roşu ieşi 
din spatele tufişului şi începu să tragă din nou. 

Un glonţ trecu prin căptuşeala jachetei de piele pe care o 
purta Jon. Căldura glonţului îi arse coastele. 

Smith se rostogoli din nou, încercând cu disperare să iasă din 
cătarea uriaşului. Alte gloanţe făcură să sară în aer bucăţi de 
vegetaţie şi de praf în jurul lui. Aşteptându-se să fie lovit în orice 
clipă, colonelul trase la întâmplare câteva focuri într-o încercare 
disperată de a-l forţa pe celălalt bărbat să intre din nou în 
ascunzătoare. 

Continuând să se rostogolească, Jon ajunse în spatele unui 
bolovan mare, îngropat pe jumătate în pământ şi având în faţă 
un petic de iarbă. Rămase întins pe burtă. Gloanţele adversarului 
său începură să rupă aşchii din bolovanul după care se 
ascunsese. 

Zgomotul produs de motorul unei maşini puternice îl acoperi 
pentru o clipă pe cel al pistolului automat. Jon ridică puţin capul 
ca să arunce o privire. Un Ford Excursion de culoare verde-închis 
accelerase printr-una din găurile tăiate în gard. SUV-ul coti 
imediat spre stânga, îndreptându-se spre locul unde se desfăşura 

schimbul de focuri. Protestatarii săreau speriaţi din faţa maşinii 
care gonea printre ei. 

Frânele scârţâiră şi vehiculul se opri lângă micul grup de 
terorişti. Norul de praf ridicat de cauciucurile maşinii atârnă 
pentru o clipă în aer, apoi începu încet să se disperseze, purtat 
de vânt. Protejaţi de corpul maşinii, cei patru bărbaţi în salopete 
îşi aruncară echipamentul în spate, îl urcară pe trăgătorul rănit 
pe unul dintre locurile din spate şi apoi se înghesuiră şi ei 
înăuntru. Continuând să tragă rafale scurte şi bine ţintite în 
direcţia lui Smith, uriaşul cu părul roşu începu şi el să se retragă 
cu spatele spre vehiculul cu care voiau să fugă. Individul zâmbea 
satisfăcut. 

Ticălosul! Furia rece a lui Jon se transformă brusc într-o ură 
dezlănţuită, ce anulă şi cel mai elementar simţ de conservare. 
Fără să mai aştepte să se mai calmeze, colonelul se ridică în 
picioare, ţinând pistolul în ambele mâini, gata de tragere. 

Surprins de curajul său, uriaşul renunţă să mai tragă rafale 
scurte şi trecu pe foc automat. Pistolul mitralieră lătra sălbatic şi 
fiecare glonţ se apropia tot mai mult de Smith. 

Gloanţele şuierau pe lângă Jon. Colonelul le ignoră şi îşi 
concentră întreaga atenţie asupra bărbatului aflat în faţa lui. 
Cincizeci de metri era aproape de bătaia maximă efectivă a 
pistolului, deci concentrarea era vitală. Cătarea pistolului Bereta 
se fixă pe pieptul uriaşului. 

Smith apăsă rapid pe trăgaci, trăgând mai multe focuri şi 
încercând să nu piardă ţinta din cătare. Primul glonţ făcu o gaură 
în portiera din faţă a maşinii, la câţiva centimetri de şoldul 
uriaşului. Cel de-al doilea sparse geamul de lângă cotul 
individului. 

Jon se încruntă. Pistolul trăgea spre stânga. Mută puţin 
cătarea şi trase din nou. Glonţul lovi pistolul mitralieră Uzi şi-l 
aruncă din mâna uriaşului, până într-un tufiş, într-un loc de unde 
acesta nu-l mai putea recupera rapid. Acelaşi glonţ ricoşă în 
capota SUV-ului producând un nor de scântei. 

Speriat de gloanţele care îi ciuruiau vehiculul, şoferul apăsă pe 
pedala de acceleraţie. Cauciucurile maşinii se învârtiră în gol 
pentru o secundă şi apoi dădură de teren mai ferm. SUV-ul ţâşni 
de pe loc, întoarse brusc, într-o curbă foarte strânsă şi porni în 
trombă spre gard, lăsându-l pe bărbatul cu părul roşu într-un nor 
de praf. 

Pentru o clipă, uriaşul rămase nemişcat, urmărindu-i cu 


62 


privirea pe camarazii care îl abandonaseră acolo. Apoi, spre 
uimirea lui Smith, individul ridică din umerii săi uriaşi şi întoarse 
capul, gata să-l înfrunte pe american. Faţa individului era lipsită 
de orice expresie. 

Jon înaintă, făcu câţiva paşi, ţinând pistolul îndreptat spre el. 

— Mâinile sus! 

Individul nu reacţionă în nici un fel şi rămase în aceeaşi poziţie 
de aşteptare. 

— Am spus să ridici mâinile! se răsti Smith. Colonelul continua 
să înainteze. Se opri la aproximativ 15 metri de individ, distanţă 
de la care ştia că putea trimite fiecare glonţ exact acolo unde 
voia. 

Uriaşul cu părul roşu continua să aştepte fără să zică nimic. 
Ochii săi de un verde-deschis se îngustaseră. Privirea individului 
îi amintea lui Jon de cea a unui tigru care, închis în cuşca sa, nu 
poate ajunge la prada de dincolo de gratii. 

— Şi ce ai de gând să faci dacă refuz? Mă ucizi? întrebă într-un 
târziu uriaşul. 

Vocea sa era mai puţin dură decât îşi imaginase Smith, iar 
engleza în care pusese întrebarea era perfectă, lipsită de orice 
urmă de accent. 

Smith încuviinţă cu o mişcare a capului şi zise cu răceală: 

— Dacă trebuie, o voi face. 

— Atunci fă-o, zise celălalt. Fără să mai aştepte, individul făcu 
un pas înainte cu graţia unui animal de pradă. In acelaşi timp, 
mâna sa dreaptă scoase din interiorul hainei un cuţit de luptă cu 
lama ascuţită ca briciul. 

Smith apăsă pe trăgaci. Pistolul se ridică din cauza impactului 
şi manşonul fu împins înapoi extrăgând tubul de pe ţeavă. 
Manşonul rămase acolo şi nu mai reveni înapoi. Smith înjură 
printre dinţi. Tocmai trăsese ultimul cartuş din cele cincisprezece 
aflate în încărcător. 

Glonţul de 9 mm îl lovi pe uriaş în partea stângă a pieptului. 
Pentru o clipă, individul fu oprit pe loc de forţa impactului. Cobori 
privirea spre micul orificiu din haina sa. Sângele pulsa în rană şi 
începuse să se împrăştie pe materialul de culoare închisă a 
costumului. Uriaşul îşi flexă degetele mâinii drepte şi strânse 
cuțitul cu dreapta. Buzele sale se schimonosiră într-un rânjet plin 
de cruzime. Işi clătină capul batjocoritor. 

— N-ai tras prea bine. După cum vezi, n-am murit. 

Rânjind în continuare, uriaşul se apropie încet de Smith, 

mişcându-şi cuțitul înainte şi înapoi, după o traiectorie sinuoasă, 
aproape hipnotică. Lama mortală a cuţitului scânteia în soare. 

Disperat, Smith aruncă spre individ pistolul devenit inutil. 

Uriaşul se aplecă pentru a se feri de lovitură şi imediat după 
aceea atacă, ţintind gâtul lui Jon. 

Smith sări într-o parte. Lama cuţitului trecu la mai puţin de doi 
centimetri de faţa sa. Colonelul făcu un pas înapoi, răsuflând din 
greu. 

Bărbatul cu ochii verzi veni după el. Se repezi din nou cu 
cuțitul, de data asta mai jos. 

Jon se răsuci într-o parte şi lovi puternic cu latul palmei, 
încercând să-i rupă uriaşului încheietura mâinii. Fu ca şi când ar 
fi lovit o bară de oţel. Aproape că nu-şi mai simţea mâna de 
durere. Se retrase din nou câţiva paşi şi îşi scutură degetele, 
încercând cu disperare să le readucă la viaţă. Cu ce monstru 
avea oare de-a face? 

Uriaşul se repezi la el pentru a treia oară. Rânjetul parcă i se 
lăţise şi mai mult, se vedea clar că individul savura această luptă 
inegală. De data asta, individul făcu o fentă cu cuțitul şi apoi îl 
pocni pe Smith în coaste cu pumnul stâng. 

Forţa loviturii îl lăsă pe Jon fără respiraţie. Făcu câţiva paşi 
împleticiţi în spate, străduindu-se din greu să-şi menţină 
echilibrul şi să-şi recapete respiraţia. 

— Poate că ar fi fost mai bine să fi păstrat ultimul glonţ pentru 
tine, spuse bărbatul cu ochii verzi, fluturându-i cuțitul prin faţă. 
Ai fi avut parte de o moarte mult mai rapidă şi mai uşoară decât 
cea care te aşteaptă acum. 

Smith continua să dea înapoi, căutând cu disperare în jur după 
ceva ce i-ar fi putut sluji drept armă. Din păcate, în jurul lui nu se 
afla decât praf şi pământ bătătorit. Simţi că începe să intre în 
panică. 

Nu te lăsa, îşi zise el în gând. Dacă cedezi în faţa acestui 
ticălos, eşti ca şi mort. La naiba, chiar dacă te va ucide până la 
urmă, măcar să fie nevoit să lupte pentru asta. 

Undeva în depărtare se auzeau sirenele poliţiei. Din ce în ce 
mai aproape. In faţa lui însă se afla bărbatul cu ochii verzi, 
hotărât să-l ucidă. 


64 


7 


Două sute de metri mai departe, la marginea unui pâlc de 
arbuşti pinon şi ienuperi, trei bărbaţi stăteau întinşi pe pământ, 
ascunşi în iarba înaltă şi uscată. Unul dintre cei trei, mult mai 
înalt decât tovarăşii săi, urmărea cu ajutorul unui binoclu 
puternic lupta dintre americanul suplu, cu părul închis la culoare 
şi adversarul, mult mai înalt şi mai puternic, al acestuia. Bărbatul 
cu binoclul se încruntă punând în balanţă opţiunile pe care le 
avea la dispoziţie. Lângă el stătea întins un lunetist care, cu un 
ochi lipit de lentila aparatului optic fixat de o puşcă ciudată, îşi 
regla în permanenţă ţinta. 

Cel de-al treilea bărbat, expert în transmisiuni, manevra un 
echipament de comunicaţii sofisticat. După ce ascultase în 
tăcere, cu atenţie, timp de câteva clipe, vocile pe jumătate 
acoperite cu paraziți din căşti, acesta spuse cu o voce lipsită de 
orice intonaţie: 

— Autorităţile încep să se mişte, Terce. Mai multe maşini de 
poliţie, ambulante şi unităţi de pompieri se deplasează cu viteză 
în direcţia noastră. 

— Am înţeles. Terce, bărbatul cu binoclul ridică din umeri. 
Prime a făcut o eroare regretabilă. 

— Şoferul lor nu a acţionat cum trebuie, murmură lunetistul de 
lângă el. A 

— Şoferul va fi pedepsit, răspunse bărbatul cu binoclul. Insă 
Prime ştia foarte bine care sunt cerinţele misiunii. Lupta asta 
este pur şi simplu inutilă. Ar fi trebuit să părăsească locul atunci 
când a avut posibilitatea, nu să lase ca setea de sânge să-i 
tulbure judecata. Este foarte posibil să reuşească să-l ucidă pe 
cel cu care se luptă, însă n-are nici o şansă să scape din incintă. 
Bărbatul cu binoclul luase deja decizia. 

— Marchează-l. 

— Şi pe celălalt? întrebă lunetistul. 

— Da. 

Lunetistul mişcă din cap în semn că a înţeles. Se uită prin 
lunetă, reglându-şi ţinta pentru ultima oară. 

— inta fixată. Lunetistul apăsă pe trăgaci. Puşca cu înfăţişare 
ciudată scoase un sunet asemănător unui strănut înfundat. 

— Ţinta a fost marcată. 

Smith se aplecă din nou pentru a se feri din calea cuţitului 
mânuit de bărbatul cu ochi verzi. Se mai dădu câţiva paşi înapoi, 
conştient că timpul trecea în defavoarea lui şi că nu avea 
scăpare. Mai devreme sau mai târziu, maniacul din faţa lui avea 
să-l străpungă cu cuțitul. 

Deodată, bărbatul cu părul roşu se plezni nervos peste gât, 
aşa cum ai face dacă te-ar înţepa o viespe. Mai făcu un pas 
înainte şi apoi se opri, privindu-şi mâna cu ochii măriţi de groază. 
Deschise gura şi se întoarse pe jumătate, de parcă ar fi vrut să 
se uite peste umăr la pâlcul de copaci din spatele său. 

Şi atunci, sub privirea îngrozită a lui Smith, bărbatul înalt, cu 
ochii verzi, începu să se descompună. O reţea de crăpături 
sângerânde, din ce în ce mai largi, îi apăru pe faţă şi pe mâini. In 
câteva secunde, pielea i se transformă într-o masă translucidă de 
culoare roşie. Ochii săi verzi se topiră şi i se scurseră pe faţă. 
Bărbatul scoase un urlet înfiorător. Strigând şi zvârcolindu-se, 
gigantul se prăvăli la pământ, încercând cu disperare să lupte cu 
forţa nevăzută ce îl mânca de viu. 

Jon nu avu puterea să privească până la sfârşit spectacolul 
înfiorător din faţa sa. Se răsuci cu spatele, se împiedică şi, 
căzând în genunchi, începu să vomite. Chiar în acel moment, 
ceva trecu şuierând pe lângă urechea sa şi se înfipse în pământ. 

instinctiv, Smith se aruncă imediat într-o parte şi apoi începu 
să se târască cu repeziciune spre cea mai apropiată ridicătură de 
pământ care i-ar fi putut oferi protecţie. 

În apropierea pâlcului de copaci, lunetistul îşi coborî încet 
ţeava armei. 

— Cea de-a doua ţintă a dispărut la nivelul solului. Nu o mai 
am în vizor. 

— Nu contează, zise cu răceală bărbatul cu binoclul. Un om în 
plus sau în minus nu are cum să schimbe situaţia. Se întoarse 
spre bărbatul cu căştile la urechi. la legătura cu Centrul. 
Informează-i că operaţiunea Câmpul Doi este în desfăşurare şi 
totul merge conform planului. 

— Da, Terce. 

— Ce facem cu Prime? întrebă încet lunetistul. Cum ai să 
motivezi moartea lui? 

Pentru o clipă, bărbatul cu binoclul rămase nemişcat, 
cumpănind răspunsul la întrebare. Apoi întrebă la rândul lui: 

— Ştii legenda celor trei Horaţii? 

Lunetistul clătină din cap. 

— Este o istorie foarte veche, îi spuse Terce. De pe vremea 
romanilor, cu mult înainte de Imperiu. Trei fraţi identici, fiecare 
numit Horaţiu, au fost trimişi să se dueleze cu trei campioni 
dintr-un oraş vecin. Doi dintre ei s-au luptat cu vitejie, însă au 
fost ucişi. Cel de-al treilea Horaţiu a învins, însă nu prin forţa 
armelor, ci prin viclenie şi iscusinţă. 

Lunetistul nu mai zise nimic. 

Bărbatul cu binoclul îşi întoarse capul şi zâmbi cu răceală. O 
rază de soare se reflectă în părul lui roşcat şi făcu să-i 
strălucească ochii de un verde ciudat. 

— La fel ca Prime şi eu sunt unul dintre ei. Spre deosebire de 
Prime însă, am de gând să supraviețuiesc şi să câştig 
recompensa promisă. 

Partea a Il-a 


Hoover Building, Washington, D. C. 


Asistenta directorului adjunct al FBI, Katherine (,„Kit”) Pierson 
se afla la fereastra biroului său de la etajul cinci şi privea 
încruntată pavajul spălat de ploaie de pe Pennsylvania Avenue. 
La semaforul din apropiere aşteptau doar câteva maşini, în timp 
ce pe trotuarele largi ale bulevardului nu se vedeau decât câţiva 
turişti rătăciţi, ce se zgribuleau pe sub umbrele. Până la exodul în 
masă al funcţionarilor federali, care umpleau seară de seară 
scena, mai erau câteva ore bune. 

Femeia rezistă tentaţiei de a se uita încă o dată la ceas. A 
aştepta şi a-i lăsa pe alţii să acţioneze, nu fusese niciodată unul 
dintre punctele ei tari. 

Kit Pierson ridică privirea şi surprinse pe sticla geamului 
reflexia feţei sale. Timp de câteva secunde studie la rece faţa 
care o privea de dincolo de sticlă şi avu din nou senzaţia că ochii 
cenuşii sunt ai unei străine. Chiar şi la patruzeci şi cinci de ani, 
pielea ei de culoarea fildeşului îşi păstra netezimea, iar părul 
şaten-închis, tuns scurt, încadra o faţă pe care mulţi bărbaţi o 
considerau atrăgătoare. 

Nu că le-ar fi dat prea multe ocazii să-i declare acest lucru, 
gândi ea cu răceală. O căsnicie ratată, urmată de un divorţ ce-i 
lăsase un gust amar îi demonstraseră faptul că nu avea cum să 
îmbine o viaţă de familie împlinită cu cariera în cadrul FBI. 
Interesele naţionale ale Biroului şi ale Statelor Unite se situau 
întotdeauna pe primul loc. 

Pierson era conştientă că agenţii şi analiştii din subordinea ei o 
porecliseră Regina de Gheaţă. Nu îi păsa. Ştia că munceşte mult 
mai mult decât oricare dintre ei. Şi prefera să fie considerată 

rece şi distantă decât slabă sau ineficientă. Secţia Antiterorism 
de la FBI nu era un loc pentru cei obişnuiţi să lucreze între nouă 
şi cinci, care se gândesc mai degrabă la pensie decât la inamicii 
din ce în ce mai periculoşi ai naţiunii. 

Inamici de tipul Mişcării Lazarus. 

De câteva luni bune, ea, împreună cu Hal Burke de la CIA, îşi 
avertizau superiorii că Mişcarea Lazarus devenea din ce în ce 
mai mult o ameninţare directă asupra intereselor vitale ale 
Statelor Unite şi ale aliaţilor săi. Insistaseră asupra semnalelor 
clare ce indicau faptul că Mişcarea îşi radicaliza retorica şi se 
orienta spre acţiuni violente. Prezentaseră dovezi concrete 
constând în manifeste politice şi orice alte documente pe care 
putuseră pune mâna. 

Nimeni însă dintre cei aflaţi pe treptele superioare ale ierarhiei 
nu fusese dispus să acţioneze cu suficientă tărie împotriva unei 
asemenea ameninţări. Şeful lui Burke, directorul CIA, David 
Hanson, se arătase deosebit de interesat, dar chiar şi el o lăsase 
mai moale până la urmă. In cazul celor mai mulţi politicieni, 
situaţia era şi mai rea. Aceştia nu reuşeau să vadă dincolo de 
aparenţe, luau în considerare numai camuflajul, organizaţia care 
e interesată numai de problemele mediului. Kit Pierson se temea 
tocmai de ceea ce se ascundea sub acest camuflaj. 

„Imaginaţi-vă un grup terorist cum e Al-Qaeda, însă condus de 
americani, de europeni sau asiatici, de oameni care arată exact 
ca voi sau ca mine, sau ca vecinii drăguţi de pe Maple Lane”, 
obişnuia ea să le spună subordonaţilor săi. „Ce fel de răspuns 
avem faţă de o astfel de ameninţare?” 

Hanson era unul dintre primii care îşi dăduse seama că 
Mişcarea Lazarus reprezenta un pericol foarte clar şi iminent. 
Directorul CIA insista însă ca lupta să se ducă în limitele legii şi 
după regulile stabilite de politicieni. Pierson, Burke şi alţi câţiva 
oameni responsabili aflaţi în diverse colţuri ale lumii ştiau că era 
prea târziu pentru a mai juca „după reguli”. Aceştia erau hotărâți 
să distrugă mişcarea printr-o acţiune agresivă folosind toate 
mijloacele posibile. 

Telefonul de pe biroul ei începu să sune. Pierson plecă de la 
fereastră, traversă încăperea din patru paşi rapizi şi ridică 
receptorul imediat după ce aparatul sună a doua oară. 

— Pierson. 

— Burke la telefon. Era apelul pe care îl aştepta, însă vocea 
omologului ei de la CIA suna ciudat de tensionată. Linia pe care 

vorbeşti e sigură? 

Pierson acţionă un comutator de pe aparatul telefonic şi 
declanşă astfel o procedură automată de verificare a 
eventualelor încercări de intruziune electronică. O mare parte din 
timpul FBl-ului şi din banii pe care contribuabilii îi plăteau se 
duceau pe asigurarea securităţii reţelelor de comunicaţii pe care 
le folosea. O lampă de culoare verde începu să clipească. Pierson 
dădu din cap. 

— Suntem în siguranţă. N 

— Bun, zise Burke repede. In fundal, se auzea zgomotul 
traficului. Probabil că suna de la telefonul din maşină. Pentru că 
s-a întâmplat ceva îngrozitor în New Mexico, Kit. Mult mai grav 
decât ne aşteptam. Deschide televizorul şi dă pe oricare dintre 
canalele de ştiri. Transmit încontinuu de acolo. 

Uimită, Pierson se aplecă peste birou şi apăsă câteva taste 
pentru ca pe monitorul calculatorului să apară imagini TV. 
Rămase tăcută în timp ce pe ecran se derulau imagini în direct 
luate din imediata apropiere a Institutului Teller. Chiar în timp ce 
privea, în interiorul clădirii cuprinse de flăcări izbucniră alte 
câteva explozii. Coloane groase de fum negru întunecaseră cerul 
senin. Nu departe de complexul de clădiri, mii de demonstranți ai 
Mişcării Lazarus alergau disperaţi, călcându-se în picioare. 
Camera se focaliză asupra lor şi pe ecran apărură imagini 
terifiante în care oamenii se topeau într-un fel de ceară sângerie. 

Pierson trase adânc aer în piept, încercând să-şi revină. 

— Doamne Dumnezeule, Hal. Ce s-a întâmplat acolo? întrebă 
ea strângând cu putere receptorul. 

— Incă nu e clar, răspunse Burke. Primele rapoarte indică 
faptul că demonstranţii reuşiseră să treacă prin gard şi tocmai 
năvăliseră în clădire când s-a declanşat iadul, explozii, incendiul 
şi toate celelalte. 

— Şi cauza? 

— Există speculaţii în legătură cu o scurgere toxică apărută în 
zona laboratoarelor. Câteva surse consideră ceea ce s-a 
întâmplat drept un accident tragic. Alţii acuză un sabotaj pus la 
cale de nişte indivizi neidentificaţi care au pătruns în Institut. Se 
pare că asta e varianta cea mai plauzibilă. 

— Deci nu s-a confirmat nimic până acum? întrebă Pierson cu 
o voce tăioasă. N-a fost nimeni arestat? 

— Nimeni până acum. Nu am reuşit să iau legătura cu oamenii 
noştri însă sper să aflu ceva concret cât mai repede. Sunt în 

drum spre New Mexico acum. Un avion sanitar urmează să 
decoleze de pe Andrews în treizeci de minute şi cei de la Langley 
au obţinut pentru mine un loc acolo. 

Pierson clătină din cap nervoasă. 

— Nu aşa era planul, Hal. Credeam că avem situaţia sub 
control. 

— Mda, aşa credeam şi eu, răspunse Burke. Pierson şi-l 
imagină ridicând din umeri neputincios. Dar ştii doar, Kit, că nu 
există operaţiune în care să nu se întâmple ceva greşit la un 
moment dat. 

— Dar nu ceva aşa de groaznic, se încruntă ea. 

— Nu, recunoscu Burke cu răceală. De obicei nu se întâmplă 
aşa ceva. Bărbatul îşi drese glasul. Astea sunt cărţile pe care le- 
am tras şi cu ele trebuie să jucăm, nu? 

— Da. Pierson întinse mâna şi întrerupse afişarea imaginilor 
TV pe monitorul calculatorului. Nu avea chef să vadă mai mult. 
Cel puţin nu acum. Ceea ce văzuse era suficient ca să-i strice 
somnul pentru multe nopţi de aici înainte. 

— Kit? 

— Da, sunt aici, răspunse ea cu o voce moale. 

— Ştii care este următoarea mutare? 

Pierson dădu aprobator din cap, încercând să se concentreze 
asupra viitorului imediat. 

— Da, ştiu. Eu va trebui să conduc echipa de investigatori din 
Santa Fe. 

— Crezi că va fi vreo problemă? întrebă ofiţerul de la CIA. Ca 
să-l convingi pe Zeller, vreau să zic. 

— Nu, nu cred că va fi vreo problemă. Sunt sigură că-mi va 
încredința mie sarcina asta. Eu sunt expertul Biroului în problema 
Mişcării Lazarus. Directorul ştie foarte bine asta. In curând, va 
deveni foarte clar pentru toţi, începând cu Casa Albă, că 
atrocitățile astea au legătură cu activitatea Mişcării Lazarus. 

— Foarte bine, spuse Burke. În timpul ăsta, eu voi continua să 
conduc operaţiunea TOCSIN. 

— Crezi că e bine? întrebă Pierson îngrijorată. Poate ar trebui 
să ne oprim. 

— E prea târziu, răspunse Burke hotărât. Deja lucrurile s-au 
pus în mişcare, Kit. Dacă nu ne menţinem pe val, riscăm să fim 
traşi la fund. 

Casa Albă 


Membrii echipei de securitate naţională a preşedintelui, 
aşezaţi în jurul mesei din Situation Room, erau cu toţii abătuţi şi 
îngrijoraţi. Nici n-au motive să fie altfel, îşi zise supărat Sam 
Castilia. Fiecare nou raport care sosea de la Institutul Teller nu 
făcea decât să amplifice dimensiunile dezastrului. 

Preşedintele aruncă o privire spre cel mai apropiat ceas. Era 
mult mai târziu decât crezuse el. În spaţiul acela închis, iluminat 
artificial, timpul avea parcă o altă dimensiune. Trecuseră deja 
câteva ore de când Fred Klein îl informase în legătură cu primele 
evenimente ce avuseseră loc la Institut. 

Sam Castilia îi privi nervos pe cei din jurul mesei. 

— Deci vreţi să spuneţi că încă nu avem o estimare clară a 
pierderilor, atât a celor din interiorul Institutului, cât şi a celor de 
afară, din rândul demonstranţilor? 

— Nu, domnule preşedinte, nu avem, recunoscu Bob Zeller. 
Directorul FBI părea incapabil să-şi mai ţină spatele drept şi 
stătea încovoiat deasupra mesei. 

— Mai mult de jumătate din oamenii de ştiinţă şi personalul 
administrativ de la Institutul Teller sunt declaraţi dispăruţi. 
Majoritatea dintre ei, probabil, sunt morţi. Nici nu putem trimite 
echipele de salvare înainte de stingerea incendiilor. lar în ceea 
ce priveşte demonstranţii... vocea lui Zeller se stinse. 

— Este posibil să nu aflăm niciodată câţi au murit acolo, 
domnule preşedinte, interveni Emily Power-Hill, consilierul pe 
probleme de securitate naţională. Aţi văzut imaginile luate în 
jurul Institutului. Va fi nevoie de luni de zile pentru a identifica 
ceea ce a rămas din oamenii aceia. 

— Agenţiile de ştiri spun că, sunt cel puţin două mii de morţi, 
spuse Charles Ouray, şeful de personal de la Casa Albă. Şi 
estimează că numărul ar putea fi chiar şi mai mare. Chiar trei 
sau patru mii de morţi. 

— Şi pe ce se bazează estimările astea? se răsti preşedintele. 

Au ghicit ei că ăsta e numărul? 

— Au preluat declaraţii ale purtătorului de cuvânt al Mişcării 
Lazarus, spuse Ouray încet. Organizaţia se bucură acum de mult 
mai multă credibilitate în faţa presei şi a publicului. Mai multă 
decât noi. 

Castilia dădu amărât din cap. Ouray avea dreptate. Primele 
imagini de la faţa locului fuseseră transmise în direct şi 
neprelucrate de mai multe agenţii de presă. Zeci de milioane de 
oameni în America şi sute de milioane în lumea întreagă 
văzuseră cu ochii lor acele imagini şocante. Acum, reţelele 
dădeau dovadă de mai multă discreţie şi scenele în care 
protestatarii Mişcării Lazarus erau mâncaţi de vii apăreau 
înceţoşate. Era însă prea târziu. Răul fusese făcut. 

Se părea că toate protestele vehemente ale Mişcării Lazarus în 
legătură cu pericolele generate de nanotehnologii fuseseră 
justificate. Conform declaraţiilor purtătorului lor de cuvânt, 
Mişcarea lansa acum pe piaţă o teorie şi mai paranoică, ce 
devenise deja subiect de dezbatere pe site-ul lor şi pe alte 
grupuri de discuţie de pe Internet. Conform acestei teorii, în 
laboratoarele de la Teller, armata americană dezvolta în secret 
arme bazate pe nanotehnologie. Cu ajutorul unor fotografii 
sinistre luate din ambele locuri, organizaţia făcea legătura între 
ororile din Santa Fe şi masacrul din Zimbabwe. Cei care 
lansaseră această poveste spuneau că imaginile demonstrează 
că „elemente din interiorul administraţiei americane” şterseseră 
de pe faţa pământului acel sat paşnic, ca un prim test de 
verificare a armelor lor bazate pe nanotehnologii. 

Castilia se  încruntă. |n isteria generală, argumentele 
oamenilor de ştiinţă aveau să treacă neobservate. La fel şi 
discursul politicienilor responsabili. Sub presiunea alegătorilor 
înspăimântați, mai mulţi membri ai Congresului ceruseră deja o 
interzicere totală, la nivel federal, a cercetărilor în domeniul 
nanotehnologiilor. Şi naiba ştie câte alte guverne aveau să ia de 
bună povestea cu „programul secret bazat de nanotehnologii” al 
Americii. 

Castilia se întoarse spre David Hanson, care stătea în capătul 
cel mai îndepărtat al mesei de consiliu. 

— Ai ceva de adăugat, David? 

Directorul CIA ridică din umeri. 

— In afară de observaţia că ceea ce s-a întâmplat la Institutul 
Teller este aproape sigur un act de terorism, perfect calculat? 

Nu, domnule preşedinte. Nu mai am nimic de adăugat. 

— Nu vă cam pripiţi când faceţi această afirmaţie? interveni 
fără menajamente Emily Powell-Hill. Fostul general al Forţelor 
Terestre nu îl avea la inimă pe directorul CIA. Power-Hill era de 
părere că Hanson avea mereu tendinţa de a aplica soluţii 
extreme la orice problemă de securitate naţională. 

In sinea lui, preşedintele era şi el de aceeaşi părere, însă, din 
păcate, predicțiile neortodoxe ale lui Hanson se confirmau în 
general şi cele mai multe dintre operaţiile clandestine pe care 
acesta le susţinea erau încununate de succes. In cazul acesta, 
ceea ce spunea şeful CIA se potrivea perfect cu ceea ce 
preşedintele auzise deja de la Fred Klein. 

— Consideraţi că au făcut aceste speculaţii înainte de a avea 
la dispoziţie toate elementele? Aveţi dreptate, recunoscu Hanson 
privindu-l dispreţuitor pe consilierul pe probleme de securitate 
naţională pe deasupra ramei ochelarilor. Insă nu înţeleg de ce 
trebuie să ne pierdem timpul cu alte variante, Emily. Asta numai 
dacă nu cumva crezi cu adevărat că cei care au pătruns în 
interiorul Institutului nu au nimic de-a face cu exploziile ce s-au 
produs la mai puţin de o oră după aceea. Sincer să fiu, chestia 
asta mi se pare o dovadă de naivitate. 

Emily Power-Hill se înroşi imediat la faţă. 

Castilia interveni înainte ca disputa să scape de sub control. 

— Să presupunem că ai avea dreptate, David. Să spunem că 
dezastrul de la Teller este rezultatul unui act de terorism. Cine 
sunt în acest caz teroriştii? 

— Mişcarea Lazarus, răspunse repede directorul CIA. Pentru 
motivele pe care le-am prezentat la şedinţa de analiză, domnule 
preşedinte. Ne puneam atunci întrebarea ce poate fi acel „mare 
eveniment” prevăzut să aibă loc în Santa Fe. Ei bine, acum am 
aflat. 

— Chiar vorbiţi serios când sugeraţi că liderii Mişcării Lazarus 
au pus la cale moartea a mai bine de două mii dintre proprii lor 
susţinători? întrebă Ouray neîncrezător. 

— Dacă uciderea susținătorilor a fost un act deliberat? Hanson 
clătină din cap. Nu pot să-mi dau seama. Şi nici nu vom afla până 
nu vom şti cu exactitate ce anume i-a ucis pe acei oameni. Insă 
sunt mai mult ca sigur că Mişcarea Lazarus a fost implicată în 
atacul terorist. 

— De ce? întrebă Castilia. 

— Gândiţi-vă la modul în care a fost sincronizat totul, domnule 

preşedinte, sugeră directorul CIA şi începu să-şi prezinte 
argumentele cu precizia unui profesor aflat în faţa studenţilor. 
Unu: cine a organizat o demonstraţie de masă lângă Institutul 
Teller? Mişcarea Lazarus. Doi: de ce se aflau în afara incintei 
gărzile de la Institut atunci când a apărut falsa echipă de la 
Serviciul Secret şi nu au putut să intervină împotriva lor? Pentru 
că erau blocaţi afară din cauza aceluiaşi protest. Trei: Cine i-a 
împiedicat pe adevărații agenţi de la Serviciul Secret să intre în 
clădire? Aceiaşi demonstranți ai Mişcării Lazarus. Şi, în final, 
patru: De ce n-a fost în stare poliţia din Santa Fe să-i prindă pe 
intruşi după ce aceştia au părăsit Institutul? Pentru că toţi 
oamenii erau blocaţi încercând să stăpânească haosul produs în 
jurul Institutului. 

Aproape împotriva voinţei sale, Castilia încuviinţă cu o mişcare 
a capului. Pledoaria şefului CIA, deşi nu se baza pe nişte dovezi 
concrete, era destul de convingătoare. 

— Domnule preşedinte, nu putem ieşi în public cu asemenea 
acuzaţii lipsite de probe împotriva Mişcării Lazarus! izbucni 
Ouray. Ar fi o adevărată sinucidere politică. Presa ne-ar pune la 
zid chiar şi numai dacă am sugera aşa ceva! 

— Charley are absolută dreptate, domnule preşedinte, spuse 
şi Emily Powell-Hill. Inainte de a continua, consilierul pe 
probleme de securitate naţională îi aruncă o privire şefului CIA. 
Dacă am acuza acum Mişcarea Lazarus pentru ce s-a întâmplat 
nu am face decât să dăm apă la moară tuturor amatorilor de 
teorii ale conspirației din lume. Nu ne putem permite să le oferim 
mai multă muniţie acestor indivizi. Nu acum. 

In încăpere, se aşternu o linişte apăsătoare. 

— Un lucru e sigur, spuse deodată David Hanson, rupând 
tăcerea. Mişcarea Lazarus este cea care profită de pe urma 
martirajului unui număr atât de mare de susţinători. Peste tot în 
lume, sute de mii de noi voluntari şi-au depus numele pe listele 
de pe internet. Foarte mulţi au făcut donaţii substanţiale în 
conturile bancare ale organizaţiei. 

Şeful CIA îl privi pe preşedinte drept în ochi. 

— Inţeleg reținerea dumneavoastră de a acţiona împotriva 
Mişcării Lazarus fără dovezi clare în legătură cu activităţile ei 
teroriste, domnule preşedinte. Inţeleg implicaţiile politice. Sper 
din tot sufletul ca echipa FBI trimisă la Institutul Teller să 
găsească dovezile de care aveţi nevoie. Este însă de datoria mea 
să vă avertizez că orice amânare poate avea consecinţe teribile 

asupra securităţii naţionale. Cu fiecare zi care trece, Mişcarea va 
deveni şi mai puternică. Cu fiecare zi pierdută, capacitatea 
noastră de a acţiona cu succes împotriva ei se va micşora. 


Centrul mobil de comandă al Mişcării Lazarus 


Bărbatul care îşi spunea Lazarus se afla singur într-un 
compartiment mic, elegant mobilat. Jaluzelele erau trase, 
întrerupând orice legătură cu lumea de afară. Pe monitorul din 
faţa lui se derulau imagini televizate ale carnagiului de la 
Institutul Teller. 

Lazarus dădu satisfăcut din cap. Planurile sale, atent şi cu 
răbdare pregătite timp de mai mulţi ani, dăduseră în sfârşit 
roade. O mare parte din muncă, precum cea legată de 
îndepărtarea selectivă a fostei conduceri a organizaţiei, fusese 
dificilă, dureroasă şi plină de riscuri. Cei trei care purtau numele 
de Horațiu, extrem de puternici din punct de vedere fizic, 
antrenați perfect în arta asasinatului şi deosebit de cruzi, îl 
serviseră foarte bine în acest efort. A 

Pentru o clipă, o umbră de regret îi trecu peste faţă. li părea 
rău în mod sincer că fusese nevoit să elimine atâţia bărbaţi şi 
femei pe care îi admirase cândva, oameni a căror singură vină 
fusese incapacitatea de a înţelege necesitatea unor măsuri mai 
dure pentru atingerea obiectivelor lor comune. Lazarus ridică din 
umeri. Lăsând la o parte aceste regrete, evenimentele 
demonstraseră corectitudinea viziunii sale. ln ultimele 
douăsprezece luni, sub conducerea sa, Mişcarea realizase mult 
mai mult decât în toţi anii precedenţi la un loc. Refacerea 
purității lumii necesita acţiuni curajoase, nu retorică plicticoasă şi 
proteste lipsite de vlagă. 

Aşa cum sugera şi numele, mişcarea trebuia să aducă o nouă 
viaţă chiar din moarte. 

In boxele calculatorului se auzi un semnal acustic ce indica 
sosirea unui alt mesaj cifrat. Lazarus citi în tăcere. Moartea lui 
Prime, unul dintre cei trei Horaţiu, era într-adevăr un lucru destul 
de neplăcut, care însă nu afecta deloc rezultatele atacului de la 
Institutul Teller şi ale măcelăririi susținătorilor Mişcării. Păcăliţi de 
informaţiile pe care le furnizase el, informaţii care le confirmau 
cele mai negre temeri, şefii de la CIA, FBI şi alte agenţii de 

informaţii aliate erau convinşi că au de-a face cu un act de 
ucidere în masă. Ceea ce pentru aceşti păcălici părea a fi o 
teribilă eroare, fusese, de fapt, planificat să se întâmple de la 
început. Partea bună era că se simțeau vinovaţi şi el avea să 
folosească acest sentiment de vinovăţie împotriva lor, pentru a-şi 
atinge scopurile. 

Lazarus zâmbi satisfăcut. Cu o singură lovitură ucigătoare 
reuşise să facă în aşa fel încât devenise aproape imposibil pentru 
Statele Unite sau orice alt guvern occidental să ia măsuri 
împotriva Mişcării. Reuşise să întoarcă imensa putere de care 
dispuneau aceste guverne împotriva lor, exact aşa cum ar fi 
procedat orice maestru de jiujitsu. Chiar dacă inamicii lui nu-şi 
dădeau încă seama, el ajunsese să controleze cele mai 
importante pârghii ale puterii. Orice acţiune pe care ar fi 
întreprins-o împotriva Mişcării nu ar fi avut alt rezultat decât 
întărirea poziţiei lui. 

Venise momentul să-i determine pe aliaţii, altădată fideli, să 
sară unul la gâtul celuilalt. Lumea era şi aşa foarte suspicioasă în 
legătură cu puterea militară şi ştiinţifică a Americii şi cu 
obiectivele administraţiei de la Washington. Prin manipularea 
mass-media era foarte uşor ca lumea să fie convinsă că America, 
singura superputere existentă, se juca de-a Creatorul şi realiza 
noi arme la nivel nanometric, pentru a-şi atinge obiectivele sale 
egoiste. Planeta avea să fie în curând divizată. Intr-o parte cei 
care acceptau ideile Mişcării Lazarus, în cealaltă cei care nu 
aderau la ele. lar guvernele, supuse unei presiuni crescânde din 
partea propriilor cetăţeni, aveau să se întoarcă în număr din ce 
în ce mai mare împotriva Statelor Unite. 

Starea de confuzie, haosul şi tulburările ce aveau să rezulte de 
aici erau tocmai ceea ce urmărea el. Obţinerea unui răgaz în 
care să-şi ducă la bun sfârşit proiectul său grandios, un proiect 
ce avea să transforme în totalitate viaţa de pe planetă. 

Noaptea se lăsa repede peste ţinutul arid din jurul oraşului 
Santa Fe. Spre nord-vest, vârfurile Munţilor Jemez scăldaţi în 
ultimele raze ale soarelui căpătaseră o nuanţă roşiatică. Zonele 
mai joase dinspre est erau deja cufundate în întuneric. În sudul 
oraşului, acolo unde se aflase Institutul Teller, se vedeau încă 
limbi de foc ce dansau printre ruinele contorsionate ale clădirii. 
Focul era alimentat de mobilierul distrus, de grinzile de 
susţinere, de substanţele chimice care se scurseseră peste tot, 
precum şi de trupurile celor prinşi înăuntru, aşa că flăcările îşi 
schimbau mereu culoarea, de la portocaliu, la roşu şi apoi la 
galben. Un miros greu de fum persista în aerul rece al înserării. 

La faţa locului sosiseră mai multe maşini de pompieri, însă nu 
li se permisese să treacă dincolo de cordonul păzit de poliţie şi 
de militari din Garda Naţională. Nu mai existau speranţe să fie 
găsiţi supraviețuitori în interiorul clădirii, aşa că nimeni nu voia 
să-şi asume riscul de a expune şi alţi oameni la acţiunea 
nanoroboţilor scăpaţi de sub control, care uciseseră atât de mulţi 
dintre susţinătorii Mişcării Lazarus. 

Jon Smith stătea nemişcat în picioare lângă cordonul de 
protecţie şi privea flăcările scăpate de sub control. Pe faţa lui se 
citea oboseala şi avea umerii căzuţi. La fel ca mulţi alţi soldaţi, la 
încheierea unor acţiuni ce îl solicitaseră intens atât din punct de 
vedere fizic, cât şi psihic, fusese cuprins de un sentiment de 
melancolie. De data asta lucrurile stăteau mai rău. Colonelul nu 
era obişnuit să piardă. Chiar dacă împreună cu Frank Diaz 
omorâse sau scosese din luptă mai bine de jumătate din teroriștii 
care atacaseră Institutul Teller, bombele plantate de aceştia îşi 
făcuseră efectul. Smith nu putea, de asemenea, scăpa de 
imaginea oribilă a mii de oameni reduşi la o simplă pastă şi 
fragmente de oase. 

Telefonul mobil din buzunarul interior al jachetei începu să 
vibreze. Scoase aparatul din buzunar şi răspunse. 

— Smith. 

— Vreau mai multe detalii, colonele, spuse fără nici o 
introducere Fred Klein. Preşedintele e în continuare în şedinţă cu 
echipa de securitate naţională, însă aştept să mă sune din nou 
din clipă în clipă. l-am transmis raportul tău preliminar, însă cu 

siguranţă că o să vrea mai mult. Spune-mi exact ce ai văzut şi ce 
crezi că s-a întâmplat acolo. 

Smith închise ochii, simțind brusc oboseala. 

— Am înţeles, zise el cu greutate. 

— Eşti rănit, Jon? întrebă îngrijorat şeful de la Covert-One. N-ai 
spus nimic mai înainte şi am crezut... 

Smith clătină din cap. Mişcarea bruscă îl făcu să simtă toate 
loviturile. 

— Nu e nimic serios, spuse el tresărind. Câteva zgârieturi. 

— Inţeleg. Klein făcu o pauză, convins că Smith nu-i spune 
adevărul. Bănuiesc că asta înseamnă că acum nu mai sângerezi. 

— Crede-mă, Fred, n-am nimic, spuse Smith iritat. Sunt şi 
doctor, ai uitat? A 

— Bine, bine, făcu Klein împăciuitor. Hai să vedem. In primul 
rând, eşti în continuare convins că teroriştii care au atacat 
Institutul erau profesionişti? 

— Fără nici o urmă de îndoială. Indivizii aceia erau foarte buni, 
Fred. Cunoşteau procedurile din Serviciul Secret, aveau aceleaşi 
arme şi acte de identitate ca şi ei. Dacă adevărata echipă de la 
Serviciul Secret nu şi-ar fi făcut apariţia mai repede, tipii ar fi 
putut să intre în Institut şi să plece fără ca nimeni să bage de 
seamă că se întâmplă ceva necurat. 

— Până când ar fi început să explodeze bombele. 

— Da, până când ar fi început să explodeze bombele. 

— Ceea ce ne conduce la problema protestatarilor care au 
murit, spuse şeful de la Covert-One. Conform celei mai 
vehiculate versiuni, aici se presupune că exploziile au dus la 
eliberarea în atmosferă într-unul din laboratoare ori a unei 
substanţe toxice ori, mai degrabă, a unei creaţii a 
nanotehnologiilor care a scăpat de sub control. Tu ai avut 
misiunea să supraveghezi laboratoarele de acolo şi cercetările 
lor. Ce s-a întâmplat după părerea ta? 

Smith se încruntă. Încă din primul moment de răgaz, imediat 
după ce împuşcăturile şi ţipetele încetaseră, se chinuise să 
găsească un răspuns plauzibil la această întrebare. Ce ar fi putut 
să ucidă atât de mulţi protestatari într-un timp atât de scurt şi 
într-un mod atât de brutal? 

— Un singur laborator lucra la ceva care ar fi putut avea 
legătură cu țesuturile umane. 

— Care din ele? 

— Harcourt Biosciences, răspunse Smith. Colonelul îi povesti 

pe scurt lui Klein realizările lui Brinker şi ale lui Parih concretizate 
în nanofagii Mark II, inclusiv ultimul lor experiment, cel în urma 
căruia murise un şoarece perfect sănătos. 

— Una dintre cele mai mari explozii s-a produs chiar în 
interiorul laboratorului Harcourt, concluzionă el. Atât Phil, cât şi 
Ravi sunt daţi dispăruţi. Probabil, au murit. 

— Deci asta e, spuse Klein, cumva liniştit. Bombele au fost 
plantate în mod deliberat. Moartea celor de afară a fost însă ceva 
neintenţionat, probabil, un fel de accident industrial. 

— Eu nu sunt convins, spuse Smith fără menajamente. 

— De ce nu? 

— İn primul rând, şoarecele pe care l-am văzut murind nu 
prezenta nici un fel de degenerare celulară, răspunse Smith. 
Modul în care a murit nu semăna nici pe departe cu 
dezintegrarea pe scară mare la care am fost martor în după- 
amiaza asta. 

— E posibil să fie vorba despre efecte diferite ale acţiunii 
acestor nanofage în organismul şoarecilor şi în cel uman? întrebă 
Klein precaut. 

— E foarte puţin probabil, răspunse Smith. Principalul motiv 
pentru care se folosesc şoareci în aceste teste îl constituie 
asemănările biologice dintre organismul acestora şi cel al 
oamenilor. Smith oftă, apoi continuă: Nu pot să bag mâna în foc, 
în orice caz, nu înainte de a face şi alte investigaţii, însă sunt 
aproape sigur că nu nanofagii de la Harcourt sunt responsabili de 
moartea demonstranţilor. 

Timp de câteva clipe lungi, în casca telefonului se lăsă 
tăcerea. 

— Cred că-ţi dai seama ce spui, zise Klein într-un sfârşit. 

— Da, admise Smith oftând. Dacă teoria mea e justă şi 
activiştii nu au fost omorâţi din cauza a ceva din interiorul 
Institutului, înseamnă că teroriştii au adus ceva acolo care a fost 
declanşat în mod deliberat ca parte a unui plan pus la cale cu 
sânge rece de a masacra mii de activişti ai Mişcării Lazarus. Şi 
toată chestia asta pare lipsită de sens. 

Smith închise ochii pentru o clipă. Simţea că-şi pierde 
echilibrul şi durerea îi cuprindea braţul. 

— Jon? 

Cu efort, Smith reuşi să-şi revină. 

— Sunt aici, răspunse el. 

— Rănit sau nu, se cunoaşte că eşti epuizat, spuse Klein. 


80 


Trebuie să mergi să te odihneşti. Care e situaţia ta acolo? 

In ciuda oboselii, Smith nu-şi putu reprima un zâmbet. 

— Nu e prea grozavă. Nu cred că pot pleca de aici prea 
curând. Am dat deja o declaraţie, însă agenţii FBI locali îi ţin aici 
pe toţi supraviețuitorii care se aflau în Institut, în aşteptarea 
marii şefe albe care trebuie să sosească de la Washington. Şi 
asta nu urmează să se întâmple mai devreme de mâine- 
dimineaţă. i 

— Nu mă surprinde, spuse Klein. Insă nu e bine pentru tine. 
Lasă-mă să văd ce pot face. Rămâi la aparat. 

Smith rămase cu ochii aţintiţi asupra bărbaţilor în ţinută de 
camuflaj, cu veste antiglonţ şi căşti de protecţie, care patrulau 
de-a lungul cordonului ce izola clădirea în flăcări. Garda 
Naţională îşi trimisese aici o întreagă companie pentru a izola 
zona din jurul Institutului Teller. Soldaţii primiseră ordin să tragă 
în cei care ar fi încercat să treacă de cordon. 

Din câte auzise Smith, alte unităţi ale Gărzii Naţionale erau 
staționate în Santa Fe, unde protejau instituţiile statale şi 
federale şi mențineau deschise autostrăzile pentru situaţiile de 
urgenţă. Unul dintre şerifii locali îi spusese că mii de locuitori ai 
oraşului fuseseră evacuaţi, unii spre Albuquerque, alţi mai sus, în 
munţi, în jurul oraşului Taos. 

Poliţia era, de asemenea, ocupată cu supravegherea 
activiştilor Mişcării Lazarus care supravieţuiseră măcelului. Cea 
mai mare parte dintre ei părăsise deja zona, însă câteva sute 
hoinăreau fără nici o ţintă pe străzile din Santa Fe. Nimeni nu 
putea spune cu certitudine dacă erau în stare de şoc sau dacă nu 
cumva se pregăteau să producă noi tulburări. 

Fred Klein reveni la telefon. 

— Am aranjat, colonele, spuse el calm. Ai permisiunea de a 
părăsi zona de securitate şi a te întoarce la hotel. 

Smith îi era profund recunoscător. li înţelegea pe cei de la FBI 
care voiau să securizeze zona şi să păstreze controlul asupra 
martorilor disponibili. Nu i se părea însă deloc atrăgătoare 
perspectiva de a petrece o noapte lungă şi rece pe un pat pliant 
într-unul din corturile Crucii Roşii sau ghemuit pe bancheta din 
spate a vreunei maşini de poliţie. Ca de atâtea ori înainte, nu se 
putu abţine să nu se minuneze pentru o clipă cum reuşeşte Klein 
-un om care acţiona numai din umbră - să tragă atâtea sfori 
fără ca să-şi pericliteze acoperirea. La fel ca de fiecare dată, 
întrebarea nu stărui prea mult în gândurile lui Smith. Cel mai 

important lucru era că Klein reuşea să obţină ce voia. 


Douăzeci de minute mai târziu, Smith se afla pe bancheta din 
spate a unei maşini de poliţie care se îndrepta spre nord, pe 
Autostrada 84, ce trecea prin centrul oraşului Santa Fe. Pe lângă 
ei treceau şiruri lungi de maşini ce înaintau cu viteză de melc 
spre sud, acolo unde se afla intersecţia cu Autostrada 
Interstatală 25, principala cale de acces spre Albuquerque. 
Mesajul era clar. Cea mai mare parte dintre localnici nu dădeau 
crezare variantei oficiale, conform căreia pericolul era limitat la o 
zonă relativ restrânsă din jurul Institutului. 

Smith se încruntă, însă recunoscu în sinea lui că aceşti oameni 
aveau toate motivele să se teamă pentru vieţile lor. Ani de zile li 
se spusese că nanotehnologiile sunt ceva sigur, lipsit de pericole, 
pentru ca azi să deschidă televizoarele şi să vadă cum 
protestatarii Mişcării Lazarus sunt dezintegraţi de nişte roboţi 
mititei fără ca să fie văzuţi ori auziţi. 

Vehiculul ieşi de pe Autostrada 84 şi intră pe Paseo de Peralta, 
bulevardul care înconjura centrul istoric al oraşului Santa Fe. 
Smith zări un Humvee aparţinând Gărzii Naţionale, ce bloca o 
intersecţie în dreapta lor. Mai multe vehicule militare, trupe şi 
poliţişti se aflau pe poziţii pe fiecare stradă ce dădea în centru. 

Colonelul aprobă în sinea lui măsurile luate de autorităţi. Dacă 
ar fi trebuit să aleagă un loc pe care să-l apere cu resursele lor 
limitate, acesta era centrul oraşului. Existau, bineînţeles şi alte 
muzee, galerii, magazine şi locuinţe de valoare în Santa Fe, însă 
inima şi sufletul oraşului se aflau în centrul istoric oficial, un 
labirint de străduţe cu sens unic, ce înconjurau frumoasa Plaza 
mărginită de copaci precum şi clădirea veche de patru secole a 
Palatului Guvernatorilor. 

Străzile oraşului vechi nu erau trasate conform unei grile, ci 
urmăreau traseele întortocheate ale vechilor drumuri străbătute 
de căruţe. Cele mai multe dintre casele care mărgineau aceste 
străzi reprezentau un amestec de vechi şi nou în stilul Pueblo 
spaniol, cu pereţi din cărămidă în culorile pământului, acoperişuri 
plate, ferestre mici şi grinzi din lemn. Altele, precum Tribunalul 
Federal, afişau fațadele de cărămidă şi coloanele albe 
caracteristice stilului teritorial datând din perioada imediat 
următoare Războiului Americano-Mexican. Cea mai mare parte 
din istoria, arta şi arhitectura ce făceau din Santa Fe un oraş unic 
în galeria oraşelor americane erau concentrate în această zonă 

relativ redusă ca întindere. 

Smith se încruntă văzând străzile părăsite. De obicei, Plaza era 
plină de turişti şi meşteşugari locali. Fără îndoială că o să treacă 
multă vreme până când lucrurile aveau să revină la normal. 

Colonelul era cazat la cinci străzi distanţă de Plaza, la Hotelul 
Fort Marcy. Când primise misiunea de observator pe lângă 
cercetătorii de la Institutul Teller fusese amuzat să constate că 
urmează să locuiască într-un hotel al cărui nume avea rezonanţă 
militară. Descoperise însă că armata nu era în nici un fel 
implicată. Hotelul avea optzeci de apartamente, situate în mai 
multe clădiri cu unul şi două etaje, aşezate pe panta unui deal ce 
oferea o privelişte încântătoare asupra oraşului şi a munţilor din 
apropiere. 

Polițistul îl lăsă în faţa hotelului. Smith îi mulţumi şi porni 
şchiopătând de-a lungul aleii spre apartamentul său, aflat în 
spatele unei perdele de arbuşti. Se vedeau foarte puţine lumini 
aprinse. Probabil că majoritatea celor care fuseseră cazaţi aici îşi 
luaseră tălpăşiţa de îndată ce văzuseră la televizor înfiorătoarele 
ştiri. 

Jon reuşi să găsească în portofel cartela de intrare şi pătrunse 
în apartament. Abia după ce închise uşa, simţi că începe cu 
adevărat să se relaxeze pentru prima dată în atâtea ore. Işi 
scoase cu grijă jacheta din piele sfâşiată de gloanţe şi se târî 
până la baie. Işi aruncă nişte apă rece peste faţă, apoi rămase cu 
ochii aţintiţi în oglindă. 

Ochii bărbatului care îl privea de acolo erau obosiţi şi plini de 
tristeţe. 

Mai mult din obişnuinţă decât dintr-o reală nevoie de a mânca 
ceva, deschise frigiderul. Resturile cinei din ziua precedentă, 
acoperite cu folie de aluminiu, nu erau însă deloc apetisante. Işi 
luă o sticlă de Tecate, îi scoase capacul şi o puse pe masa din 
sufragerie. 

Se uită la sticlă câteva momente. Apoi se lăsă pe spate în 
fotoliu şi rămase cu privirea aţintită la fereastră. Prin faţa ochilor 
obosiţi i se derulau însă încontinuu ororile la care fusese martor 
în ziua aceea. 

Malachi MacNamara se opri abia după ce trecu de uşile 
bisericii Cristo Rey. Rămase nemişcat câteva clipe, cercetând 
locul. Lumina palidă a lunii era filtrată de ferestrele tăiate sus, în 
pereții masivi de cărămidă nearsă. In fața lui se deschidea o 
navă cu tavan foarte înalt. Departe, în față, la altar, se vedea un 
ecran mare, numit reredos, format din trei secțiuni largi din 
piatră albă. Fiecare din aceste secțiuni era acoperită cu 
basoreliefuri. Printre strane se vedeau grupuri de oameni obosiţi. 
Unii dintre ei plângeau. Alţii stăteau nemişcaţi, cu ochii în gol, 
îngroziţi de ororile la care fuseseră martori. 

MacNamara începu să înainteze încet de-a lungul unui culoar 
lateral trăgând cu urechea la cei pe lângă care trecea. Era 
aproape sigur că persoanele pe care le căuta nu se aflau aici, 
însă voia să fie sigur înainte de a pleca în altă parte. Il dureau 
picioarele. Umbla de mai multe ore pe străzile întortocheate ale 
acestui oraş, urmărind câteva grupuri de susţinători ai Mişcării 
Lazarus care supravieţuiseră. S-ar fi descurcat mult mai bine cu 
o maşină, însă ar fi ieşit în evidenţă. Vehiculul cu care venise în 
New Mexico trebuia să mai rămână ascuns pentru o perioadă. 

O femeie de vârstă mijlocie, cu o înfăţişare plăcută şi 
prietenoasă se apropie de el. Fără îndoială că era vorba despre 
una dintre enoriaşele bisericii, care deschiseseră locaşul pentru 
adăpostirea celor aflaţi în nevoie. Deci nu toată lumea din Santa 
Fe intrase în panică şi fugise în munţi. Putea vedea că femeia era 
sincer îngrijorată. 

— Vă pot ajuta cu ceva? îl întrebă ea. Aţi participat la 
manifestaţia de la Institut? 

MacNamara încuviinţă trist cu o mişcare a capului. 

— Da, am participat. 

Femeia îi atinse braţul. 

— Imi pare rău. A fost îngrozitor şi aşa, văzut de la distanţă, la 
televizor vreau să spun. Imi dau seama că trebuie să fi suferit 
teribil să... Femeia se opri brusc. Il privea speriată, cu ochii 
măriţi. 

MacNamara îşi dădu brusc seama că, involuntar, faţa sa 
căpătase o expresie dură. Ororile pe care le văzuse erau încă 
prea vii în amintirea sa. Cu oarecare efort, reuşi să alunge 

imaginile acelea îngrozitoare. Oftă. 

— Vă rog să mă iertaţi, spuse el cu o voce blândă. N-am vrut 
să vă sperii. 

— Aţi pierdut... femeia se opri ezitând. Căutaţi... pe cineva? Pe 
cineva în mod deosebit. 

MacNamara încuviinţă cu o mişcare a capului. 

— Da, caut pe cineva. De fapt, e vorba despre mai mulţi 
oameni, zise el şi-i descrise femeii pe cine voia să găsească. 

Femeia îl ascultă cu atenţie, însă nu putu să-l ajute în nici un 
fel. 

— Mi-e teamă că nu se află nimeni aici care să corespundă 
acestei descrieri. Femeia oftă. Dar aţi putea încerca la templul 
budist Upaya, aflat pe deal, pe şoseaua Cerro Gordo. Şi călugării 
de acolo oferă adăpost supravieţuitorilor. Dacă doriţi, vă pot 
spune pe unde să o luaţi. 

Bărbatul îi mulţumi cu un zâmbet. 

— Sunteţi foarte amabilă, zise el şi se ridică în picioare. Mai ai 
mult drum de bătut până să apuci şi tu să dormi, îşi zise el în 
gând. Şi, probabil, fără nici un rezultat. Cei pe care îi căuta 
dispăruseră fără îndoială de mult. 

Femeia aruncă o privire spre ghetele lui pline de praf. 

— Aş putea să vă duc eu cu maşina până acolo, zise ea 
ezitând. Cred că sunteţi mort de oboseală, după ce aţi umblat pe 
jos toată ziua. 

Malachi MacNamara zâmbi pentru prima dată după mai multe 
zile. 

— Da, zise el în şoaptă. Sunt foarte obosit. Şi mi-ar prinde 
foarte bine un drum cu maşina. 


Undeva, în apropiere de Santa Fe 


Casa conspirativă în care se instalase echipa TOCSIN era 
situată sus, pe unul dintre dealurile ce anunțau Munţii Sangre de 
Cristo, nu departe de şoseaua care ducea la pârtiile de schi. 
Drumul până acolo, blocat de un lanţ lângă care se afla un semn 
mare de interdicţie, şerpuia printre plopi aurii, stejari cu frunze 
ruginii, printre care se ivea ici şi colo câte un trunchi semeţ de 
conifer. 

Hal Burke ieşi de pe şosea şi cobori geamul portierei. 

Închiriase un Chrysler imediat după sosirea pe aeroportul din 
Albuquerque. Rămase în aşteptare, având grijă să ţină mâinile la 
vedere pe volan. î 

O siluetă îşi făcu apariţia de după un copac. In lumina farurilor, 
putu vedea faţa cu trăsături aspre a unui bărbat ce îl privea cu 
suspiciune. Bărbatul îşi ţinea mâna în mod vizibil aproape de 
pistolul Walther de 9 mm aflat într-un toc prins la şold. 

— Acesta este un drum privat, domnule. 

— Ştiu că este, răspunse Burke. Şi eu sunt o persoană privată. 
Numele meu este Tocsin. 

Santinela se apropie de maşină, satisfăcut de utilizarea 
corectă a parolei. Indreptă o lanternă stilou spre faţa lui Burke şi 
spre bancheta din spate a maşinii, ca să se convingă că ofiţerul 
CIA era singur. 

— OK. Arătaţi-mi un act de identitate. 

Burke îşi scoase cu mişcări lente legitimaţia CIA din buzunar şi 
i-o întinse bărbatului. 

Santinela se uită cu atenţie la poza de pe legitimaţie. Apoi 
mişcă scurt din cap, îi dădu legitimaţia înapoi lui Burke şi se duse 
să desfacă lanţul care bloca drumul. 

— Puteţi trece, domnule Tocsin. Sunteţi aşteptat sus, în casă. 

Casa, situată la vreo cinci sute de metri mai departe, era o 
cabană cu etajul din lemn, clădită în stil elveţian, cu acoperişul în 
pantă. Zăpada care se acumula într-o iarnă obişnuită pe aceste 
pante putea ajunge la peste doi metri grosime. 

Burke parcă pe o platformă de beton, crăpată din cauza 
intemperiilor şi situată nu departe de scările ce duceau la 
intrarea principală în cabană. Lumina slabă care reuşea să 
străbată prin obloanele trase ale ferestrelor accentua parcă şi 
mai mult întunericul. Pădurea din jur era cufundată în tăcere şi 
nici o creangă nu se mişca. 

Uşa de la intrare se deschise imediat după ce cobori din 
maşină. Fără îndoială că santinela anunţase prin radio sosirea sa. 
Un bărbat înalt cu părul roşcat şi ochii verzi îl aştepta în cadrul 
uşii. 

— Aţi ajuns foarte repede, domnule Burke. 

Ofiţerul CIA încuviinţă cu o mişcare a capului şi îl privi cu 
atenţie pe uriaş. Care dintre cei trei care purtau numele de 
Horaţiu era oare acesta? se întrebă el neliniştit. Cei trei bărbaţi 
nu erau fraţi. Se spunea că ajunseseră să arate exact la fel, să 
aibă aceeaşi putere şi agilitate ca urmare a mai multor 

intervenţii chirurgicale dureroase, după ani de antrenamente 
intensive. Burke îi indusese în conducerea operaţiunii TOCSIN la 
sugestia celui care îi crease. Deşi trecuse destul de multă vreme 
de când lucra cu ei, nu reuşise încă să-şi reprime în totalitate 
sentimentul de frică amestecată cu uimire pe care îl încerca ori 
de câte ori se afla în prezenţa unuia dintre cei trei, imposibil de 
deosebit. 

— Am avut toate motivele să mă grăbesc, Prime, răspunse 
Burke, numindu-l la nimereală pe interlocutorul său. 

Bărbatul cu ochii verzi clătină din cap. 

— Eu sunt Terce. Din păcate, Prime a murit. 

— A murit? Cum? întrebă Burke nervos. 

— A fost omorât în timpul operaţiunii, răspunse Terce calm. 
Bărbatul se dădu la o parte, invitându-l pe Burke să intre în 
cabană. O scară cu treptele acoperite cu mochetă ducea la etaj. 
La parter, un culoar lung, pavat cu dale din piatră şi cu lambriuri 
întunecate din lemn de pin, ducea spre interiorul casei. În fund, o 
uşă deschisă dădea într-un spaţiu puternic luminat. 

— Adevărul e că aţi sosit la timp pentru a ne ajuta să ne 
hotărâm într-o problemă legată de moartea lui Prime. 

Ofiţerul CIA îl urmă pe uriaş dincolo de uşa deschisă şi ajunse 
într-o verandă închisă cu sticlă, care se întindea pe toată lăţimea 
casei. Podeaua din beton, uşor înclinată, scurgerea metalică din 
centru, precum şi stelajele de pe pereţi indicau faptul că această 
încăpere era în mod obişnuit folosită pentru păstrarea şi uscarea 
obiectelor vestimentare şi a echipamentelor aduse de afară pline 
cu zăpadă. Acum, noii proprietari ai cabanei transformaseră 
această încăpere în spaţiu de detenţie. 

Aproximativ în mijlocul încăperii, chiar deasupra scurgerii, pe 
un scaun fără spătar, era aşezat un bărbat micuţ, cu piele 
măslinie şi cu umerii căzuţi. Avea un căluş la gură şi mâinile 
legate la spate. Picioarele îi erau legate de picioarele scaunului. 
La intrarea celor doi, bărbatul îi privi speriat cu ochii săi căprui- 
închis. 

Burke întoarse capul spre Terce şi ridică dintr-o sprânceană. 

— Prietenul nostru care şade acolo, Antonio, era şoferul de 
rezervă al echipei de asalt, spuse încet uriaşul. Din păcate, 
individul a intrat în panică în timpul fazei de extracţie. L-a 
abandonat pe Prime. 

— Şi ai fost nevoit să-l elimini pe Prime? întrebă Burke. Ca să 
eviţi capturarea lui? 

— Nu a fost chiar aşa. Prime a fost... consumat, răspunse 
Terce. Bărbatul cu ochii verzi îi aruncă o privire dură 
interlocutorului său. Ar fi trebuit să ne avertizezi în legătură cu 
efectul pe care aveau să-l producă bombele noastre, domnule 
Burke. Sper din tot sufletul că a fost vorba de o scăpare din 
partea dumneavoastră şi nu de ceva intenţionat. 

Ofiţerul CIA se încruntă, sesizând ameninţarea din vocea 
uriaşului. 

— Nimeni nu a avut de unde să ştie cât de periculoase pot fi 
afurisitele astea de nanomaşinării! spuse el rapid. Nimic din ce 
am citit în rapoartele clasificate de la Harcourt, Nomura sau de la 
Institut nu sugera că s-ar putea întâmpla aşa ceva! 

Terce îl studie cu atenţie timp de câteva momente. Apoi dădu 
aprobator din cap. 

— Foarte bine. Vă cred. Cel puţin deocamdată. Bărbatul ridică 
din umeri. Misiunea nu şi-a atins însă obiectivul. Mişcarea 
Lazarus va fi acum mai puternică, nu mai slabă. Având în vedere 
acest lucru, doriţi să mergem mai departe? Sau ar trebui să ne 
strângem catrafusele şi să ne facem nevăzuţi cât mai avem 
timp? 

Burke se încruntă. Mersese mult prea departe pentru a da 
acum înapoi. In lumina noilor evenimente, devenise mai 
imperativ ca niciodată să acţioneze pentru distrugerea Mişcării. 
Clătină hotărât din cap. 

— Mergem mai departe. E gata echipa ta pentru punerea în 
aplicare a planului sub acoperire? 

— Suntem gata. N 

— Perfect, spuse ofițerul CIA. Inseamnă că vom avea 
posibilitatea să aflăm ce s-a întâmplat la Institut cu membrii 
Mişcării. Declanşaţi operaţiunea în noaptea asta. 

— Aşa vom face, zise Terce încet. Apoi arătă spre bărbatul 
legat. Până atunci însă, trebuie să rezolvăm această problemă 
disciplinară. Ce sugeraţi să facem cu Antonio? 

Burke se uită mirat la Terce. 

— Nu e clar? Dacă individul a cedat o dată sub presiune, 
există toate şansele ca acest lucru să se repete. Nu ne putem 
permite aşa ceva. TOCSIN a devenit, oricum, o operaţiune foarte 
riscantă. Terminaţi cu el şi aruncaţi-i cadavrul într-un loc unde să 
nu poată fi găsit câteva săptămâni. 

Şoferul gemu slab şi se încovoie şi mai mult. 

Terce încuviinţă din cap. 

— Motivația dumneavoastră este impecabilă, domnule Burke, 
zise uriaşul privindu-l uşor amuzat. Având însă în vedere că este 
vorba despre raţionamentul dumneavoastră şi despre verdictul 
dumneavoastră, mă gândesc că ar fi normal să executaţi chiar 
dumneavoastră sentinţa. Terce îi întinse ofițerului CIA un pumnal 
de luptă cu lamă lungă. 

Era vorba despre un test, înţelese supărat Burke. Uriaşul voia 
să vadă în ce măsură avea el de gând să se implice în activitatea 
murdară a acestei operaţiuni. Asta era. Ţinerea sub control a 
unor asemenea mercenari nu fusese niciodată un lucru prea uşor 
şi fusese de mai multe ori nevoit să ucidă pentru a se impune, 
crime pe care le ascunsese cu grijă faţă de superiorii săi de 
acum. Încercând să-şi ascundă dezgustul, ofiţerul CIA îşi scoase 
haina şi o agăţă de unul de suporturile pentru schiuri. Apoi îşi 
suflecă mânecile cămăşii şi luă pumnalul din mâna lui Terce. 

Fără să stea pe gânduri, Burke tăcu câţiva paşi până în spatele 
bărbatului aşezat pe taburet, îi trase acestuia capul pe spate şi îi 
făcu o tăietură adâncă de-a curmezişul beregatei. Sângele ţâşni 
în aer, roşu-aprins în lumina crudă a becului din tavan. 

Bărbatul începu să se zbată violent, încercând să scape din 
frânghiile care îl ţineau fixat de scaun. Apoi se prăbuşi în faţă, în 
continuare legat de scaun şi rămase acolo zvâcnind la intervale 
neregulate, în timp ce sângele i se scurgea pe podeaua de 
beton. 

Burke se întoarse spre Terce. 

— Eşti satisfăcut? se răsti el. Sau vrei să-i sap şi groapa? 

— Nu e nevoie, răspunse calm uriaşul şi făcu un semn cu 
capul spre un obiect înfăşurat în pânză, aflat în capătul cel mai 
îndepărtat al verandei. Am pregătit deja un mormânt pentru 
sărmanul Joachim. Antonio poate să intre şi el acolo. 

Ofiţerul CIA înţelese că se uita la un alt cadavru, învelit într-un 
giulgiu de astă dată. 

— Joachim a fost rănit când ne retrăgeam de la Institut, 
explică Terce. A fost lovit în umăr şi în picior. Rănile sale nu erau 
mortale, însă în scurt timp ar fi necesitat o îngrijire medicală 
semnificativă. Am făcut ceea ce trebuia. 

Burke dădu încet din cap, înțelegând despre ce era vorba. 
Uriaşul cu ochii verzi şi tovarăşii săi nu-şi riscau securitatea ca să 
caute un medic în caz că cineva era prea grav rănit ca să mai 
continue lupta. Cei din echipa TOCSIN lichidau pe oricine ar fi 
putut pune în pericol misiunea, indiferent dacă era vorba despre 

proprii lor tovarăşi. 

Marţi, 12 octombrie 
Casa Albă 


Era trecut de miezul nopţii şi draperiile grele colorate în roşu şi 
alb, în stil Navajo, protejau intimitatea Biroului Oval de orice 
priviri iscoditoare. Nu era nevoie ca persoanele care se aflau în 
apropierea aripii de vest a clădirii să ştie că preşedintele Statelor 
Unite încă lucra la ora aceea sau se afla în compania cuiva. 

Sam Castilia era în cămaşă şi studia mai multe ordine 
executive de urgenţă. Lampa grea de alamă de pe biroul mare 
din lemn de pin desena un cerc de lumină în jurul hărtiilor. 

Din când în când, preşedintele făcea însemnări pe marginea 
documentelor sau tăia câte o frază care nu suna cum trebuie. 

Într-un sfârşit, cu o mişcare rapidă a stiloului, îşi puse 
semnătura în partea de jos a câtorva ordine. Putea să semneze şi 
mai târziu variantele corectate pentru publicare. Deocamdată 
era important să facă în aşa fel încât complicatele roţi ale 
maşinăriei guvernamentale să se mişte mai repede. 

Charles Ouray, şeful personalului şi Emily Powell Hill, 
consilierul pe probleme de securitate naţională, stăteau în cele 
două fotolii din piele aflate în faţa biroului. Erau foarte obosiţi din 
cauza drumurilor făcute între Casa Albă şi celelalte sedii ale 
cabinetului pentru a pregăti ordinele în vederea semnării. Nu era 
lucru uşor să aduci la acelaşi numitor mai multe departamente 
ale administraţiei, fiecare cu priorităţile şi agenda sa. 

— Mai este şi altceva? îi întrebă Castilia după ce termină de 
semnat. 

Cel care vorbi primul fu Ouray. 

— Au început să sosească ziarele de dimineaţă din Europa, 
domnule preşedinte, zise el cu o figură sumbră. 

— Lasă-mă să ghicesc, făcu preşedintele supărat. Dau în noi, 
nu? 

Emily Power-Hill încuviinţă din cap. Privirea femeii era foarte 
îngrijorată. 

— Majoritatea cotidianelor importante din Europa, din Franţa, 
Germania, Italia, Marea Britanie, Spania şi din celelalte ţări. 
Opinia generală pare a fi că, indiferent ce atac a avut loc în 
interiorul Institutului Teller, nouă ne revine în cea mai mare 
măsură răspunderea pentru carnagiul petrecut afară. 

— Şi pe ce se bazează? întrebă preşedintele. 

— Există tot felul de speculaţii în legătură cu un aşa-zis 
program secret de arme bazate pe nanotehnologii care a scăpat 
de sub control, spuse Ouray încet. Asta e prima pagină în toate 
ziarele din Europa, în timp ce dezminţirile noastre oficiale sunt 
înserate undeva la sfârşit. 

— Dar ce fac ăştia? se strâmbă Castilia. Repetă cuvânt cu 
cuvânt declaraţiile de presă ale Mişcării Lazarus? 

— Este foarte convenabil pentru ei, spuse Powell-Hill. 
Versiunea lor conţine toate elementele pe care le adoră 
europenii: o Americă mare, rea, secretoasă şi stângace care 
tratează de pe poziţii de forţă cu o organizaţie paşnică, dar 
curajoasă, ce nu urmăreşte decât bunăstarea planetei. Şi, după 
cum vă puteţi imagina, toate greşelile de politică externă pe care 
le-am făcut în ultimii cincizeci de ani au fost puse din nou pe 
tapet. 

— Care crezi că vor fi consecinţele pe plan politic? întrebă 
preşedintele. 

— Nu prea bune, răspunse Powell-Hill. Bineînţeles că unii 
dintre „prietenii” noştri de la Paris şi de la Berlin abia aşteptau 
un astfel de prilej ca să ne atace. Dar chiar şi adevărații noştri 
aliaţi sunt nevoiţi să trateze problema cu mare atenţie. Asocierea 
cu singura superputere din lume nu a trezit niciodată prea multe 
simpatii şi guvernele prietene sunt destul de îngrijorate. Poziţia 
lor poate fi pusă foarte uşor în pericol de o schimbare a opiniei 
publice. 

Ouray dădu şi el din cap. 

— Emily are dreptate, domnule preşedinte. Am vorbit cu 
oamenii de la Departamentul de Stat. Au primit, pe căi neoficiale, 
mai multe întrebări din partea celor din Europa şi din Japonia. 
Prietenii noştri doresc să primească nişte asigurări ferme că 
teoriile astea sunt false şi, mai ales că suntem în stare să 
dovedim acest lucru. 

— Să dovedim că nu suntem vinovaţi? Castilia dădu supărat 
din cap. Nu e deloc uşor. j 

— Nu, domnule preşedinte, recunoscu Emily Power-Hill. Insă 

suntem nevoiţi să facem tot posibilul. În caz contrar, alianțele vor 
începe să scârţie şi Europa se va îndepărta şi mai mult de noi. 


După plecarea consilierilor, Castilia mai rămase la birou 
câteva minute, încercând să găsească o cale prin care să alunge 
temerile publicului european. Din păcate, opţiunile pe care le 
avea la dispoziţie erau foarte limitate. Chiar dacă ar fi permis 
accesul publicului în toate laboratoarele şi bazele militare, tot nu 
ar putea fi sigur că va reuşi să calmeze isteria aceasta creată cu 
ajutorului internetului. Zvonurile  răuvoitoare,  exagerările, 
fotografiile trucate şi minciunile aveau posibilitatea să ajungă în 
orice colţ al globului cu viteza luminii, zădărnicind orice încercare 
de prezentare a adevărului. 

Se auzi o bătaie uşoară în uşă şi preşedintele ridică fruntea. 

— Da? 

Secretara îşi băgă capul pe uşă. 

— Au sunat cei de la Serviciul Secret, domnule preşedinte. A 
sosit domnul Nomura. A intrat în clădire şi-l aduc la 
dumneavoastră. 

— Cu toată discreţia, Estelle, îi atrase atenţie Castilia. 

Pe faţa, de obicei, impasibilă a femeii trecu o urmă de zâmbet. 

— Au intrat prin bucătărie, domnule preşedinte. Bănuiesc că e 
un mod suficient de discret. 

Castilia râse uşor. 

— Ar trebui să fie. Să sperăm că nu dau peste vreunul dintre 
ziariştii din schimbul de noapte, căruia i s-a făcut brusc foame. 
Preşedintele se ridică în picioare, îşi îndreptă cravata şi-şi puse 
sacoul. Incerca să suplinească prin ţinută şi politeţe faptul că 
fusese nevoit să-l primească în aceste condiţii pe Hideo Nomura. 

Câteva minute mai târziu, domnişoara Pike, secretara, 
deschise din nou uşa pentru a-i face loc în încăpere preşedintelui 
companiei Nomura Pharmatech. Castilia făcu câţiva paşi spre 
musafirul său, zâmbindu-i cordial. Urmă un schimb de plecăciuni 
în stil japonez, apoi cei doi bărbaţi îşi strânseră mâinile. 

Preşedintele îşi invită oaspetele să se aşeze pe canapeaua 
mare din piele ce trona în mijlocul încăperii. 

— Vă sunt foarte recunoscător că aţi reuşit să ajungeţi atât de 
repede, Hideo. Am înţeles că aţi venit direct din Europa, nu? 

Nomura îi răspunse preşedintelui la zâmbet. 

— N-a fost un efort chiar aşa de mare, domnule preşedinte. 
Funcţia îmi permite să beneficiez de avionul cu reacţie al 

companiei. Adevărul e că eu ar trebui să vă mulţumesc. Dacă nu 
m-ar fi contactat secretarul dumneavoastră, v-aş fi solicitat, 
oricum, o întrevedere. 

— Din cauza catastrofei de la Institutul Teller? 

Japonezul încuviinţă cu o mişcare a capului. Ochii săi negri 
exprimau încordarea. 

— Compania noastră nu va putea uita prea curând acest act 
de terorism, de o cruzime nemaiîntâlnită. 

Castilia îi înţelegea supărarea. Laboratorul companiei Nomura 
Pharmatech ce funcţiona în cadrul Institutului fusese distrus în 
întregime, iar o estimare sumară arăta că pierderile suferite de 
firma cu sediul la Tokyo se ridicau la peste 100 de milioane de 
dolari. In această sumă nu intrau costurile necesare reluării de la 
zero a cercetărilor ce se duseseră pe apa sâmbetei odată cu 
laboratorul. Costurile umane erau şi mai mari. Cincisprezece din 
cei optsprezece cercetători valoroşi care lucrau în laborator 
fuseseră daţi dispăruţi şi, probabil, îşi pierduseră viaţa în 
catastrofa de la Institut. 

— O să-i găsim şi o să-i pedepsim pe cei care poartă 
răspunderea pentru acest atac, promise Castilia. Am ordonat 
agenţiilor de informaţii şi structurilor naţionale de securitate să 
trateze această tragedie ca pe prioritatea lor numărul unu. 

— Apreciez eforturile dumneavoastră, domnule preşedinte, 
spuse încet Nomura. Şi am venit aici să vă ofer şi eu umilul meu 
ajutor. Japonezul ridică uşor din umeri. Bineînţeles, nu în 
prinderea teroriştilor. Compania mea nu are expertiza necesară 
pentru aşa ceva. Insă putem oferi un alt fel de asistenţă. 

Castilia ridică o sprânceană. 

— Da? 

— După cum ştiţi, compania mea are la dispoziţie o echipă de 
intervenţie medicală de urgenţă destul de însemnată. În câteva 
ore, avioanele ar putea fi gata să-şi ia zborul spre New Mexico. 

Preşedintele dădu din cap. NomuraPharmaTech cheltuia în 
fiecare an sume considerabile pe activităţi medicale caritabile 
peste tot în lume. Era vorba despre o acţiune iniţiată de prietenul 
său Jinjiro, chiar de la fondarea companiei, în anii '60. După ce 
acesta se pensionase şi intrase în politică, opera sa fusese dusă 
mai departe şi chiar dezvoltată de către fiul său. Banii de la 
Nomura Pharmatech se regăseau acum în majoritatea proiectelor 
de acest tip, de la campanii de vaccinare în masă şi de eradicare 
a malariei din Africa până la proiecte de alimentare cu apă a 


94 


unor regiuni din Orientul Mijlociu sau Asia. Însă ceea ce atrăsese 
în primul rând atenţia opiniei publice şi a mass-media era 
activitatea dusă de companie în domeniul intervenţiei în situaţiile 
de criză şi de dezastru. 

NomuraPharmaTech deţinea o flotilă de avioane ruseşti de 
transport, de tip Antonov 124 Condor. Un astfel de avion, mai 
mare decât uriaşul C-5, folosit de americani, putea transporta 
chiar şi 150 de tone de echipament. De la baza lor din Insulele 
Azore, aceste avioane puteau deplasa adevărate spitale mobile 
- cu spaţii operatorii şi laboratoare de diagnostic - în orice loc în 
care era nevoie de asistenţă medicală de urgenţă. Compania se 
mândrea cu faptul că spitalele sale puteau fi instalate şi puse în 
funcţiune în mai puţin de douăzeci şi patru de ore, oriunde în 
lume unde avea loc un cutremur, taifun, inundație sau izbucnea 
vreo epidemie. 

— Este o ofertă foarte generoasă, zise încet Castilia. Mi-e 
teamă însă că nu există răniţi la Institut. Nanomaşinile acelea i- 
au ucis pe toţi cei pe care i-au atacat. Nu a mai rămas nimeni 
care să fie tratat de serviciile medicale. 

— Oamenii mei pot acorda sprijin şi în alt mod, sugeră cu 
delicateţe Nomura. Avem două laboratoare mobile de analiză a 
ADN-ului. Am putea contribui la îndeplinirea rapidă a sarcinii 
deloc plăcute de a... 

— De identificare a morţilor, termină Castilia fraza în locul lui. 
Preşedintele se gândea la oferta japonezului. 

FEMA: estimase că ar fi fost nevoie de luni de zile pentru a 
identifica miile de rămăşiţe împrăştiate în apropierea ruinelor 
Institutului Teller. Orice ajutor care ar fi putut grăbi acest proces 
dureros era de apreciat, indiferent cât de multe ar fi fost 
complicațiile politice şi birocratice. 

Preşedintele încuviinţă cu o mişcare a capului. 

— Aveţi absolută dreptate, Hideo. Orice sprijin în acest 
domeniu este mai mult decât binevenit. 

Castilia oftă. 

— E târziu şi au fost nişte zile foarte grele. Sincer să fiu, aş 
bea ceva tare. Vă pregătesc şi dumneavoastră un pahar? 

— Vă rog, răspunse Nomura. Ceva tare mi-ar prinde bine. 

Preşedintele se duse până la o măsuţă plasată lângă uşa ce 
ducea spre camera de studiu. Domnişoara Pike lăsase acolo, pe o 

tavă, mai multe sticle şi câteva pahare. Preşedintele puse mâna 
pe o sticlă în care se afla un lichid de culoarea chihlimbarului. 

— Scotch? Am o sticlă de Caol lla, vechi de douăzeci de ani, 
una dintre băuturile favorite ale tatălui dumneavoastră. 

Nomura îşi cobori privirea, vizibil stânjenit de emoţiile răscolite 
de oferta preşedintelui. işi înclină apoi capul într-o plecăciune 
rapidă. 

— Mă onoraţi, domnule preşedinte. 

In timp ce turna băutura în pahare, Castilia îl studie cu atenţie 
pe fiul prietenului său, remarcând schimbările produse în 
înfăţişarea acestuia de la ultima întâlnire. Deşi Hideo Nomura 
avea aproape cincizeci de ani, părul tuns scurt nu începuse deloc 
să încărunţească. Era un bărbat înalt pentru un japonez, aşa că îi 
putea privi drept în faţă pe majoritatea interlocutorilor săi 
europeni sau americani. Maxilarul său era ferm şi doar la 
colţurile gurii şi ale ochilor îi apăruseră câteva riduri. De la 
distanţă, Nomura putea fi confundat foarte uşor cu cineva mai 
tânăr cu zece sau chiar cu cincisprezece ani. Numai de aproape 
îţi puteai da seama de efectele trecerii timpului şi de efortul de 
a-şi ascunde durerea. 

Castilia îi întinse un pahar lui Nomura, apoi se aşeză şi sorbi 
din al său. Lichidul dens îi învălui gura într-o căldură plăcută. Era 
dulce şi avea o subtilă urmă de sare şi de gust de stejar. 
Preşedintele observă că invitatul său nu fusese la fel de 
impresionat de calităţile băuturii. Nu poţi cere fiului să fie aidoma 
tatălui său, se gândi Castilia cu tristeţe. 

— Am avut şi un alt motiv pentru care v-am invitat aici, spuse 
într-un târziu Castilia, întrerupând tăcerea apăsătoare care se 
lăsase în încăpere. Deşi cred că are cumva legătură cu tragedia 
de la Institut. Preşedintele făcu o pauză pentru a-şi alege 
cuvintele cele mai potrivite. 

— Vreau să vă întreb ce ştiţi despre Jinjiro... şi Mişcarea 
Lazarus. 

Nomura îşi îndreptă spatele. 

— Despre tatăl meu? Şi despre Mişcarea Lazarus? A, înţeleg, 
murmură el. jJaponezul puse paharul pe masă. Băutura rămăsese 
aproape neatinsă. Bineînţeles. Vă voi spune tot ce ştiu. 

— Ştiu că v-aţi opus implicării tatălui dumneavoastră în 
Mişcare, nu? întrebă Castilia precaut. 

Japonezul încuviinţă din cap. 

— Da, zise el şi-l privi pe preşedinte drept în ochi. Nu ne-am 

duşmănit niciodată. Dar nici nu mi-am ascuns opiniile pe care le 
aveam. 

— Şi care erau acele opinii? 

— Că obiectivele Mişcării Lazarus sunt într-adevăr înălţătoare, 
nobile, spuse Nomura încet. Cine nu şi-ar dori să aibă o planetă 
purificată, fără poluare, pe care să domnească pacea? Dar se 
pune problema modului în care doresc ei să obţină toate astea. 
Japonezul ridică din umeri. Sunt lipsite de orice rațiune. Lumea 
se află într-un echilibru extrem de precar. Pe de-o parte, 
foamete, haos şi barbarism, de cealaltă parte, un fel de utopie. 
Tehnologia e cea care menţine acest echilibru delicat. Dacă am 
renunţa la tehnologiile noastre avansate, aşa cum cere Mişcarea 
Lazarus, nu am face altceva decât să condamnăm întreaga 
planetă la moarte şi distrugere, un coşmar din care este foarte 
posibil să nu-şi mai revină niciodată. 

Castilia dădu încet din cap. Punctul de vedere al japonezului 
era foarte asemănător cu al său. 

— Şi ce părere avea jinjiro în legătură opiniile dumneavoastră? 

— La început, tatăl meu a fost de acord cu mine. Chiar dacă 
după părerea lui, ritmul schimbărilor tehnologice era prea rapid. 
Dezvoltarea rapidă a donării, a manipulării genetice şi a 
nanotehnologiilor îl nemulţumea. li era teamă de viteza acestor 
schimbări, nutrea convingerea că ştiinţa oferea prea multă 
putere unor oameni imperfecţi asupra celorlalţi şi asupra naturii. 
Atunci când a contribuit la fondarea Mişcării Lazarus, tatăl meu 
spera să folosească această organizaţie ca pe un mijloc prin care 
să poată fi înfrânat progresul prea rapid al ştiinţei, nu ca pe o 
armă de stopare în totalitate a acestui progres. 

— Şi atitudinea lui s-a schimbat? întrebă Castilia. 

Nomura se încruntă. 

— Da, s-a schimbat. Japonezul ridică paharul şi privi pentru o 
clipă lichidul auriu, fără să se atingă de băutură. Mişcarea a 
început să-l schimbe. Vederile sale au devenit mai radicale. 
Cuvintele pe care le spunea au devenit mai stridente. 

Preşedintele asculta cu atenţie, fără să spună nimic. 

— lar când ceilalţi membri fondatori ai Mişcării au început să 
moară sau să dispară, viziunile tatălui meu au devenit şi mai 
sumbre, continuă Nomura. A început să afirme că Mişcarea era 
atacată... că devenise ţinta unui război secret. 

— Unui război? întrebă Castilia mirat. Purtat de cine? 

— De corporaţii. Anumite guverne. Sau de elemente ale 

serviciilor de informaţii. Probabil chiar şi de unii agenţi CIA, spuse 
încet japonezul. 

— Dumnezeule. 

Nomura încuviinţă trist. 

— La vremea respectivă, credeam că paranoia aceasta era o 
dovadă în plus a degenerării mentale a tatălui meu. L-am 
implorat să accepte un tratament medical. A refuzat. Retorica sa 
a devenit şi mai violentă şi mai paranoică. 

— Apoi a dispărut în timp ce se afla în drum spre Thailanda. 
Faţa japonezului exprima durerea. A dispărut fără urmă şi fără 
vreun cuvânt. Fără să lase vreun indiciu cum că ar fi fost răpit 
sau că ar fi dispărut pentru că aşa a vrut el. Nu ştiu dacă este viu 
sau mort. 

Nomura îl privi în ochi pe preşedinte. 

— Acum, după ce toţi acei protestatari paşnici au fost ucişi 
lângă Institutul Teller, am început să-mi pun întrebări. Tata 
vorbea despre un război secret purtat împotriva Mişcării Lazarus. 
Şi eu râdeam de el. Dar dacă avea dreptate? 


La scurtă vreme după plecarea lui Hideo Nomura, Sam Castilia 
se duse către uşa ce dădea spre camera de studiu, bătu o 
singură dată şi apoi intră în încăperea slab luminată. 

Chiar lângă uşă şedea un bărbat palid, cu nas lung, îmbrăcat 
într-un costum boţit, de culoare gri. Din spatele ochelarilor cu 
ramă subţire, acesta îl privi pe preşedinte cu ochi scăpărători. 

— Bună dimineaţa, Sam, zise Fred Klein, şeful de la Covert- 
One. 

— Ai auzit toată discuţia? întrebă preşedintele. 

Klein încuviinţă cu o mişcare a capului. 

— Am auzit cea mai mare parte. Klein avea în mână un teanc 
de hârtii. Şi am citit şi transcrierea discuţiilor de la întâlnirea de 
aseară cu membrii Consiliului de Securitate Naţională. 

— Şi? Ce părere ai? 

Klein se lăsă pe spate în fotoliu şi-şi trecu mâna prin părul care 
începuse să se rărească. Se părea că odată cu fiecare an care 
trecea, fruntea i se mai ridica cu un centimetru. Era preţul pentru 
stresul indus de faptul că se afla în fruntea celei mai secrete 
agenţii guvernamentale. N 

— David Hanson nu e prost deloc, spuse el într-un târziu. li 
cunoşti dosarul la fel de bine ca şi mine. Are un nas care îl duce 
direct spre locul unde e pericolul şi este destul de deştept şi de 

perseverent pentru a ajunge exact acolo unde îi spune flerul. 

— Ştiu asta, Fred, spuse preşedintele. La naiba, altfel nu l-aş fi 
numit la CIA în ciuda obiecţiilor repetate ale lui Emily Powell-Hill, 
aş putea să adaug. Dar vreau să ştiu care este părerea ta în 
legătură cu concluziile la care a ajuns. Crezi şi tu că nenorocirea 
de la Santa Fe este opera Mişcării Lazarus? 

Klein ridică din umeri. 

— Argumentele lui sunt destul de solide. Însă nu cred că mai 
era nevoie să-ţi spun şi eu asta. 

— Nu, nu era nevoie. 

Castilia traversă încăperea şi se lăsă să cadă în alt fotoliu, 
plasat lângă cămin. 

— Insă cum se potriveşte teoria celor de la CIA cu ce ai aflat tu 
de la colonelul Smith? 

— Nu prea se potriveşte, recunoscu şeful Covert-One. Smith 
mi-a spus cât se poate de clar că indiferent cine ar fi fost 
atacatorii, erau nişte adevăraţi profesionişti bine antrenați, 
perfect echipați, luptători care ştiau foarte bine ce au de făcut. 
Klein se juca cu pipa pe care o avea în buzunar şi se stăpânea cu 
greu să n-o scoată de acolo. Din păcate, Casa Albă era o clădire 
în care fumatul fusese interzis cu desăvârşire. Adevărul e că asta 
nu se potriveşte cu puţinele informaţii pe care le avem în 
legătură cu Mişcarea Lazarus... 

— Dar... îl îndemnă preşedintele să continue. 

— Dar nu e imposibil, îşi încheie Klein fraza. Mişcarea are bani. 
E posibil să fi angajat profesioniştii de care avea nevoie. Numai 
Dumnezeu ştie câţi mercenari taie frunză la câini zilele astea. 
Este foarte probabil ca indivizii aceia să fi fost ex-Stasi, din fosta 
Germanie de Est, sau ex-KGB, din Rusia. Sau din fostele 
comandouri din oricare altă ţară a Pactului de la Varşovia, din 
Balcani, ori din Orientul Mijlociu. 

Klein ridică din umeri. 

— Cea mai tare chestie e afirmaţia lui Smith potrivit căreia nici 
una dintre aplicaţiile aflate în dezvoltare la Institut nu ar fi fost în 
măsură să-i ucidă pe protestatari. Dacă omul nostru are 
dreptate, atunci teoria lui Hanson cade. Bineînţeles că acest 
lucru este valabil şi pentru celelalte variante. 

Preşedintele rămase cu privirea aţintită în golul şemineului. 
Apoi se scutură şi zise pe un ton gutural: 

— Este plauzibil, Fred, mai ales când te gândeşti la ceea ce 
Hideo Nomura tocmai mi-a spus. Numai că nu îmi place modul în 

care atât cei de la CIA, cât şi cei de la FBI se concentrează numai 
asupra unei singure teorii în legătură cu ceea ce s-a întâmplat la 
Santa Fe, excluzând orice altă posibilitate. 

— E de înţeles, spuse Klein lovind cu palma procesul-verbal al 
şedinţei NSC. Trebuie să recunosc că şi eu am aceleaşi îndoieli. 
Cel mai rău lucru în activitatea de analiză a informaţiilor se 
petrece atunci când începi să îndeşi lucruri pătrate în găuri 
rotunde doar pentru a face să se potrivească piesele din ipoteza 
pe care o susţii. Citind transcrierea asta parcă-i şi văd pe cei de 
la CIA şi de la FBI grăbindu-se să acopere golurile, în 
conformitate cu această teorie. 

Preşedintele încuviinţă încet din cap. 

— Exact asta e problema, zise el şi întoarse capul spre Klein. 
Ai auzit despre metoda de analiză echipa A/echipa B, nu? 

Şeful Covert-One îi zâmbi preşedintelui. 

— Normal că am auzit. La urma urmei, asta e una dintre 
justificările activităţii mele. In 1976, George Bush Sr., care avea 
să devină unui dintre iluştrii tăi predecesori şi care pe atunci era 
director la CIA, nu a fost satisfăcut de analiza pe care oamenii săi 
o făceau asupra intenţiilor sovieticilor. Aşa că a angajat în paralel 
o altă echipă - echipa B - formată din profesori universitari, foşti 
generali şi experţi independenţi pentru a efectua o analiză 
separată în legătură cu aceeaşi problemă. 

— Exact, spuse Castilia. Ei bine, începând din momentul ăsta, 
Fred, vreau să mobilizezi propria ta echipă B pentru a găsi soluţia 
la toată nebunia asta. Ai grijă să nu te intersectezi cu cei de la 
CIA sau de la FBI decât dacă este absolut necesar. Am nevoie de 
cineva în care să am încredere absolută. 

Klein dădu din cap. 

— Se poate aranja, zise el bătând cu pipa neaprinsă pe 
genunchi. După câteva clipe, Klein îşi ridică privirea. Colonelul 
Smith este candidatul cel mai potrivit. Se află deja la locul faptei 
şi cunoaşte destule despre nanotehnologie. 

— Foarte bine, încuviinţă Castilia. Pune-l la curent, Fred. 
Stabileşte de ce autorizaţii are nevoie şi voi avea grijă ca hârtiile 
să ajungă acolo unde trebuie în dimineaţa asta. 


100 


13 


Undeva printre dealurile Cerrillos, la sud-vest 
de Santa Fe 


O Honda Civic veche, de culoare roşie, înainta spre sud pe 
County Road 57, lăsând în urmă un nor mare de praf. In orice 
direcţie, nu se vedea nici o lumină cale de kilometri întregi. Doar 
strălucirea palidă a unei bucăţi de lună îngăduia ochiului să 
distingă pantele abrupte ale dealurilor printre care şerpuia 
drumul nepavat. La volanul maşinii umplute până la refuz se afla 
Andrew Costanzo. Bărbatul privea la intervale regulate 
kilometrajul şi mişca din buze, atent la distanţa străbătută de 
când părăsise autostrada interstatală 25. Instrucţiunile pe care le 
primise erau foarte precise. 

Pe faţa palidă şi buhăită a lui Costanzo era întipărită o 
expresie de exaltare amestecată cu panică, pe care puţini din 
cunoscuţii săi o mai văzuseră. 

In viaţa de fiecare zi, Costanzo era un individ îmbufnat în 
permanenţă din cauza frustrărilor şi a  resentimentelor 
acumulate. Era un bărbat gras, de patruzeci şi unu de ani, 
necăsătorit şi marginalizat de o societate care nu-i aprecia nici 
intelectul, nici idealurile. Muncise din greu pentru a obţine un 
doctorat în legislaţia mediului. Studiile ar fi trebuit să-i deschidă 
uşile lumii academice. Visase de ani de zile să ajungă să lucreze 
într-una din echipele de specialişti din Washington, gata să 
elaboreze schiţele unor reforme esenţiale pe plan social şi de 
protecţie a mediului. In loc de asta, muncea part time într-o 
librărie. O slujbă nenorocită, care abia îi permitea să plătească 
chiria unui apartament modest, situat într-unul din cele mai 
sărăcăcioase cartiere din Albuquerque. 

Costanzo desfăşura însă şi un alt fel de activităţi, secrete şi 
această parte a vieţii lui era singura pe care o considera 
interesantă. Bărbatul îşi linse nervos buzele. Invitaţia de a face 
parte din structurile de conducere ale Mişcării Lazarus fusese 
foarte onorantă, dar faptul că acceptase implica riscuri serioase. 

Privind ştirile din după-amiaza aceea înţelesese mult mai clar 
totul. Dacă superiorii săi din cadrul organizaţiei nu i-ar fi dat 
ordine foarte stricte să rămână acasă, fără îndoială că ar fi 
participat la demonstraţia de la Institutul Teller. Ar fi fost unul 
dintre miile de demonstranți ucişi de maşinăriile create de 
corporaţiile ce îşi aveau laboratoarele acolo. 

Simţi că-l năpădeşte un val de furie, mult mai puternică decât 
amărăciunea datorată vicisitudinilor zilnice ale vieţii sale mizere. 
Işi încleştă mâinile pe volan. Maşina viră brusc spre dreapta, gata 
să intre în malul de nisip şi vegetaţie uscată. 

Speriat şi transpirat, Costanzo expulză aerul din piept. Fii 
atent cum conduci, îşi zise el nervos. Mişcarea o să aibă grijă să- 
şi răzbune adepţii. 

Mai parcurse încă un kilometru. Se apropia de locul de 
întâlnire. Incetini şi se aplecă în faţă holbându-se prin parbriz la 
dealurile care se înălţau în stânga. Acolo! 

Semnalizând din obişnuinţă, Costanzo ieşi de pe drumul de 
ţară şi începu să înainteze precaut printr-un mic canion ce 
şerpuia adânc în interiorul dealurilor Cerrillos. Cauciucurile 
maşinii scrâşneau peste suprafaţa acoperită cu pietre aduse la 
vale după topirea zăpezii. Din loc în loc, pe versanţii abrupți ai 
canionului, se vedeau pâlcuri de arbuşti piperniciţi şi tufe de 
vegetaţie. 

La cinci sute de metri după ieşirea de pe drumul de ţară, 
canionul cotea spre nord. Era locul unde se deschideau mai 
multe vâlcele înguste ce veneau din direcţii diferite. Se vedeau 
siluetele contorsionate ale câtorva copaci uscați ce reușiseră să 
supravieţuiască printre stânci şi ridicăturile de pietriş. De o parte 
şi de alta se aflau pereţi înalţi de stâncă marcați de straturi 
alternative de gresie şi argilă. 

Costanzo opri motorul. Nu se mai auzea nici un zgomot. 
Ajunsese oare prea devreme? Sau întârziase? Ordinele pe care le 
primise fuseseră foarte clare în ceea ce priveşte importanţa 
respectării orei de întâlnire. Işi trecu mâneca peste frunte pentru 
a şterge broboanele de sudoare care îi intrau în ochi. 

Se târî afară din cabina maşinii, trăgând după el o mică valiză. 
Rămase în picioare lângă vehicul, aşteptând, fără să ştie prea 
bine ce trebuie să facă în continuare. 

Din direcţia unei vâlcele laterale se aprinseră dintr-o dată 
nişte faruri puternice de maşină. Luat prin surprindere, Costanzo 
se răsuci spre lumină, ferindu-şi ochii cu mâna şi încercând să 

vadă ceva în direcţia aceea. Nu reuşi să distingă decât conturile 
unui vehicul de mari dimensiuni şi două sau trei forme ce ar fi 
putut fi ale unor bărbaţi ce aşteptau în picioare de-o parte şi de 
alta a maşinii. 

— Lasă geanta jos, ordonă o voce amplificată de un megafon. 
Apoi îndepărtează-te de maşină! Ţine mâinile la vedere! 

Tremurând, Costanzo execută ceea ce i se ordonase. Făcu 
teapăn câţiva paşi, în timp ce simţea că i se pune un nod în gât. 
Ridică mâinile, cu palmele în faţă. 

— Cine sunteţi? întrebă el încercând să-şi ascundă emoția. 

— Agenţi federali, domnule Costanzo, se auzi vocea, de data 
asta fără megafon. 

— Dar n-am făcut nimic rău! N-am încălcat nici o lege! zise el 
incapabil să-şi stăpânească tremurul vocii şi furios că acesta îi 
trăda frica. 

— Nu? se auzi din nou vocea. Sprijinirea unei organizaţii 
teroriste reprezintă o crimă, Andrew. O gravă încălcare a legii. 
Nu ştiai asta? 

Costanzo îşi trecu din nou limba peste buze. Inima îi bătea 
gata să-i spargă pieptul. Petele de sudoare de la subraţ i se 
întindeau cu repeziciune. 

— Acum trei săptămâni, un bărbat a cărui descriere se 
potriveşte cu a ta a comandat două SUV-uri Ford Excursion la doi 
dealeri din Albuquerque. Două maşini negre 4x4. A plătit 
maşinile cu bani gheaţă. Bani gheaţă, Andrew. Eşti atât de bun 
să-mi spui de unde are cineva ca tine o sumă de o sută de mii de 
dolari bani gheaţă? 

— Nu eram eu acela, protestă Costanzo. 

— Vânzătorii te pot identifica, Andrew, îi reaminti vocea. Toate 
tranzacţiile în bani gheaţă ce depăşesc zece mii de dolari trebuie 
raportate agenţiilor federale. Nu ştiai asta? 

Costanzo rămase cu gura căscată. Aş fi trebuit să-mi dau 
seama de asta, îşi spuse el. Cerinţa de a raporta tranzacţiile 
făcute cu bani gheaţă făcea parte din măsurile luate pentru 
stoparea traficului de droguri, însă, în realitate, în viziunea lui, nu 
reprezenta decât o altă măsură prin care Washingtonul 
monitoriza orice potenţiali disidenţi. In agitația produsă de faptul 
că primise o misiune specială pentru Mişcarea Lazarus, uitase cu 
desăvârşire de această prevedere legală. Cum de putuse să fie 
atât de tâmpit? Incepuseră să-i tremure genunchii. 

Una dintre siluetele din faţa lui făcu câţiva paşi în direcţia lui. 

Era vorba despre un bărbat foarte înalt şi solid. 

— Haideţi să nu ne mai ascundem după degete, domnule 
Costanzo, spuse acesta cu o voce uşor amuzată. Aţi fost tras pe 
sfoară. 

Activistul Mişcării Lazarus rămăsese țintuit locului. Omul din 
faţa lui avea dreptate, îşi spuse el furios. Fusese trădat. Dar de 
ce era oare aşa de surprins? Avusese mereu parte de aşa ceva 
- la început, acasă, după aceea, la şcoală - şi acum i se întâmpla 
din nou. 

— Pot să-l identific pe cel care mi-a dat banii, se oferi el 
disperat. Am o memorie vizuală foarte bună... 

Un glonţ de 9 mm îi pătrunse printre ochi, îi sfârtecă creierul şi 
îi distruse partea din spate a craniului. 

Bărbatul înalt cu părul roşu, în mâna căruia se afla pistolul cu 
amortizor, se uită dispreţuitor spre cadavrul activistului. 

— Da, domnule Costanzo, spuse Terce încet, sunt sigur că 
puteţi. 


Jon Smith alerga disperat ca să-şi salveze viaţa. Asta e tot ce 
ştia. Pe lângă el alergau şi alţi oameni. Cu toate că aceştia urlau 
disperaţi, putea să audă un bâzâit puternic. Aruncă o privire 
peste umăr şi văzu un roi imens de insecte ce cobora spre ei cu 
viteză. Încercă să alerge şi mai repede şi inima îi bătea să-i 
spargă pieptul. 

Bâzâitul se auzea acum şi mai tare, mai insistent şi mai 
ameninţător. Ceva i se lipise de gât şi încercă cu disperare să 
scape de lucrul acela. | se lipi însă de mână. Se uită în jos şi văzu 
că era vorba despre o viespe. 

Brusc, viespea începu să se transforme într-o creatură 
artificială făcută din oţel şi titan, echipată cu dinţi ascuţiţi ca de 
ferăstrău şi ţepi ca nişte burghie. Viespea-robot îşi întoarse încet 
capul triunghiular spre el. Ochii ei cu mii de fațete străluceau 
hămesiţi. Rămase țintuit locului, incapabil să reacționeze, privind 
îngrozit cum dinţii şi ţepii viespii se puseră în mişcare şi începură 
să-i sfârtece carnea. 

Se trezi brusc şi se ridică în şezut, respirând sacadat. Acţionă 
din reflex şi-şi scoase rapid de sub pernă pistolul SIG-Sauer. Apoi 
se opri. Nu fusese decât un vis, îşi spuse el tulburat. 

Telefonul mobil bâzâi din nou, de pe noptiera unde îl pusese 
înainte de a adormi. Afişajul ceasului deşteptător arăta că abia 
trecuse de ora trei dimineaţa. Smith înşfăcă telefonul înainte ca 

acesta să mai apuce să mai bâzâie o dată. 

— Da. Ce s-a întâmplat? 

— Imi pare rău că te-am trezit, colonele, spuse Fred Klein, fără 
însă ca vocea lui să exprime prea mult regret. 

Insă s-a întâmplat ceva şi am considerat că ar trebui să vezi şi 
tu... şi să auzi. 

— Da? făcu Smith coborând din pat. 

— Misteriosul Lazarus şi-a făcut în sfârşit apariţia, spuse şeful 
Covert-One. Sau cel puţin aşa se pare. N 

Smith fluieră uşor. Era un lucru cu adevărat interesant. In 
informările despre Mişcarea Lazarus la care participase, i se 
spusese foarte clar că nici un serviciu de informații occidental nu 
reuşise să afle cine conducea cu adevărat operațiunile 
organizației. 

— Lazarus în persoană? 

— Nu, răspunse Klein. Cred că cel mai bine ar fi să-ți arăt ce 
avem. Ai laptopul la îndemână? 

— Stai puțin. 

Smith lăsă telefonul pe pat şi aprinse lumina. Calculatorul 
portabil se afla în geantă, lângă dulap. Cu mişcări rapide, 
colonelul puse aparatul pe pat, îl conectă la mufa din perete şi-l 
porni. 

Smith introduse codul de securitate şi parolele care îi 
permiteau să intre în rețeaua Covert-One. După aceea ridică din 
nou telefonul. 

— M-am conectat. a 

— Aşteaptă o clipă, zise Klein. Iți trimit materialul imediat. 

După câteva secunde, pe monitor apăru fața plăcută a unui 
bărbat de vârstă mijlocie, care privea fix în direcția camerei de 
luat vederi. 

Smith se aplecă spre monitor pentru a studia de aproape fața 
individului. Era un chip care i se părea ciudat de cunoscut. 
Fiecare trăsătură, de la părul castaniu, uşor ondulat şi puțin 
încărunţit pe la tâmple, la ochii albaştri, nasul clasic şi bărbia 
fermă, crea impresia de putere şi înţelepciune. 

„Eu sunt Lazarus”, spuse calm bărbatul de pe monitor. „Mă 
adresez atât adepților Mişcării, cât şi întregii omeniri. Vreau să 
spun adevărul despre cei puternici şi corupți”. 

Smith asculta cu atenţie vocea sonoră, perfect acordată a lui 
Lazarus. |n scurtul său discurs, acesta solicită prinderea şi 
judecarea celor vinovaţi de masacrul de la Institutul Teller. 


105 


Cerea, de asemenea, interzicerea totală şi imediată a tuturor 
cercetărilor din domeniul nanotehnologiilor. Lazarus se adresă 
apoi membrilor Mişcării, îndemnându-i să facă tot ce era necesar 
pentru a păzi omenirea de pericolul nanotehnologiilor. 

— Mişcarea noastră, o mişcare a tuturor oamenilor, indiferent 
de rasă, sex sau credinţe religioase, a avertizat de mai mult timp 
în legătură cu această ameninţare, spuse solemn Lazarus. 
Avertismentele noastre au fost însă ignorate sau luate în 
derâdere. Vocile noastre au fost reduse la tăcere. leri, întreaga 
omenire a putut să vadă în sfârşit adevărul, un adevăr teribil şi 
înfiorător. 

După terminarea discursului, pe ecranul monitorului rămase 
un fundal neutru. 

— Un exemplu de propagandă foarte eficientă, zise încet 
Smith la telefon. 

— Intr-adevăr foarte eficientă, recunoscu Klein. Materialul ăsta 
este destinat marilor reţele de televiziune din Statele Unite şi 
Canada. Cei de la NSA l-au interceptat acum două ore, în fluxul 
de semnale ale unui satelit de comunicaţii. Toate agenţiile de 
informaţii lucrează acum la analizarea lui. 

— Bănuiesc că nu avem cum să interzicem difuzarea 
materialului, spuse gânditor Smith. i 

— După ce s-a întâmplat ieri? pufni Klein. In nici un caz, 
colonele. Mesajul de la Mişcarea Lazarus va fi prima ştire din 
buletinele de dimineaţă şi, probabil, va fi transmis după aceea 
toată ziua. 

Smith încuviinţă din cap. Nici un director de canal de 
televiziune nu era nebun să dea cu piciorul la şansa de a 
transmite un mesaj din partea liderului Mişcării Lazarus, în 
special, din cauza misterului în care era înconjurat acest 
personaj. 

— A reuşit NSA să descopere sursa transmisiei? 

— La asta lucrează acum, însă nu va fi o treabă prea uşoară. 
Mesajul a sosit sub forma unui semnal comprimat şi cifrat ataşat 
de un alt semnal-sursă. Odată ajuns la satelit, mesajul a început 
să se decomprime şi să se decodifice singur şi apoi a fost emis 
spre New York, Los Angeles, Chicago... 

— Foarte interesant, spuse Smith gânditor. Nu ţi se pare o 
metodă ciudat de sofisticată pentru o organizaţie ce pretinde că 
se opune tehnologiilor modeme? 

— Ba da, recunoscu Klein. Insă ştiam deja că Mişcarea 

foloseşte foarte mult calculatoarele şi internetul pentru a realiza 
comunicările interne. Aşa că n-ar trebui să fim atât de surprinşi 
că utilizează aceleaşi metode pentru a se adresa restului lumii. 

Klein făcu o pauză şi oftă. 

— Mai mult ca sigur că, în cazul în care NSA reuşeşte să 
descopere sursa transmisiei, se va dovedi că e vorba despre un 
DVD anonim, primit de un mic post independent, împreună cu o 
sumă considerabilă pentru a fi transmis. 

— Bine măcar că ştim acum cum arată individul ăsta, spuse 
Smith. Acum putem să-i aflăm adevărata identitate. Sunt sigur 
că undeva, în bazele noastre de date sau ale aliaţilor noştri se 
găseşte un fişier care să se potrivească cu poza individului. 

— Cred că te cam grăbeşti, colonele, zise Klein iritat. Asta n-a 
fost singurul mesaj interceptat de NSA în dimineaţa asta. Uită-te 
şi la ăsta... 

Pe ecran apăru un asiatic, un bărbat cu părul alb, cu o frunte 
înaltă, fără riduri şi cu nişte ochi negri, fără vârstă. Figura lui îi 
aduse aminte lui Smith de picturile ce înfăţişau înţelepţii din 
vechime. Bărbatul începu să vorbească în japoneză. In partea de 
jos a ecranului se scurgea subtitrarea în limba engleză. 

„Eu sunt Lazarus. Mă adresez atât adepților Mişcării, cât şi 
întregii omeniri...” 

Următoarea imagine fu cea a unui african, o faţă care emana 
forţa unui rege sau a unui şaman. Bărbatul vorbea în dialectul 
swahili, însă cuvintele erau aceleaşi, transmiteau acelaşi mesaj. 
După ce termină africanul, apăru din nou bărbatul cu trăsături 
europene, dar de data asta vorbea în franceză. 

Smith putu să urmărească uimit cum pe ecran defilează 
diferite imagini ale lui Lazarus, fiecare dintre ele transmițând 
acelaşi mesaj numai că într-o altă limbă. 

După ce ultima imagine dispăru de pe ecran, colonelul fluieră 
uşor. 

— Asta da găselniţă! E posibil ca două treimi din populaţia 
omenirii să primească simultan mesajul Mişcării Lazarus. De la 
nişte indivizi care arată ca ei şi vorbesc aceeaşi limbă. 

— Se pare că ăsta e planul, zise şeful Covert-One. Insă indivizii 
sunt mult mai deştepţi. Mai uită-te o dată la prima imagine a lui 
Lazarus. 

Imaginea apăruse din nou pe monitor şi îngheţase chiar în 
clipa în care bărbatul se pregătea să vorbească. Smith se uita cu 
atenţie la faţa bărbatului de vârstă mijlocie. De ce i se părea 

oare atât de cunoscută? 

— Mă uit la ea, Fred. Dar îţi mărturisesc că nu prea ştiu ce 
anume să caut. 

— Nu e o faţă reală, colonele, îi spuse Klein hotărât. Nici una 
dintre celelalte imagini ale lui Lazarus nu este. 

Smith ridică dintr-o sprânceană. 

— Şi atunci ce sunt? 

— Imagini generate pe calculator, îi răspunse Klein. Trăsături 
ale unor oameni reali amestecate pentru a crea un set de feţe 
diferite. Vocile sunt şi ele generate pe calculator. 

— Deci nu avem cum să-i identificăm, îşi dădu seama Smith. 
Sau să aflăm dacă Mişcarea e condusă de un singur individ sau 
de mai mulţi. 

— Exact. Şi nu numai atât, spuse Klein. Am văzut o analiză 
făcută de cei de la CIA. Specialiştii lor sunt convinşi că aceste 
imagini şi voci sunt create cu mare atenţie că ele reprezintă 
adevărate arhetipuri, figuri idealizate ale culturilor cărora li se 
adresează Lazarus. 

Prin urmare, se explica de ce i se păruse atât de familiară 
prima imagine. Smith văzuse o figură ce aducea foarte bine cu 
imaginea pe care o au occidentalii despre eroii lor. 

— Indivizii ăştia sunt foarte pricepuţi, zise el amărât. 

— Exact. 

— Să ştii că încep să le dau dreptate celor de la CIA şi FBI, 
când îi acuză pe indivizii ăştia pentru ce s-a întâmplat ieri. 

— Nu ştiu. Faptul că sunt experţi în propagandă şi că ştiu să 
se protejeze nu înseamnă în mod obligatoriu că au intenţii 
teroriste. incearcă să nu te laşi influenţat, colonele. Nu uita că în 
această investigaţie Covert-One joacă rolul echipei B. Misiunea ta 
este să joci rolul avocatului diavolului, să te asiguri că nu sunt 
ignorate anumite probe, doar pentru că nu se potrivesc cu 
anumite idei preconcepute. 

— Nu-ţi fie teamă, Fred, spuse Smith. Voi face tot ce depinde 
de mine pentru a descoperi adevărul. 

— Cu discreţie, te rog, îi reaminti Klein. 

— Discreţia este calitatea mea cea mai de preţ, spuse Smith 
zâmbind. 

— Da? Nu ştiam, zise ironic şeful Covert-One. Succes, Jon. 
Dacă ai nevoie de ceva, informaţii, sprijin, permise de acces, 
orice, sunt gata să te ajut. 

Zâmbind în continuare, Smith închise telefonul şi calculatorul 

şi începu să se pregătească pentru ziua lungă care abia începea. 

14 


Emeryville, California 


Pe vremuri un orăşel adormit, caracterizat mai degrabă prin 
depozitele părăsite şi magazinele cu maşini de gătit ruginite, 
Emeryville înflorise brusc şi devenise unul din promiţătoarele 
centre ale biotehnologiei din Bay Area. Corporaţii farmaceutice 
multinaționale, firme specializate în inginerie genetică sau 
antreprenori în căutare de noi oportunităţi, cum ar fi 
nanotehnologia, concurau în găsirea de spaţii pentru birouri şi 
laboratoare de-a lungul aglomeratului coridor paralel cu 
autostrada 80, ce lega Berkeley de Oakland. Preţul terenurilor şi 
taxele erau exorbitante aici, însă se pare că investitorilor le păsa 
prea puţin de acest aspect, fiind mai mult interesaţi de 
proximitatea unor universităţi de prim rang, a aeroporturilor de 
importanţă intercontinentală şi, probabil, mai presus de orice, de 
priveliştea extraordinară care se deschidea de aici asupra 
oraşului San Francisco, a Golfului şi asupra podului Golden Gate. 

Spațiile dedicate cercetărilor în domeniul nanoelectronicii 
aparţinând firmei Telos Corporation ocupau un etaj întreg într- 
una din clădirile din oţel şi sticlă ce se înălța nu departe de 
intrarea spre Bay Bridge. Interesaţi, în primul rând, de obţinerea 
de profit de pe urma investiţiilor de multe milioane de dolari în 
echipamente, materiale şi personal şi mai puţin de publicitatea 
ieftină, cei de la Telos Corporation preferau discreţia. Prezenţa 
firmei în clădire nu era anunţată prin nici o firmă strălucitoare şi 
scumpă. Nu se organizau vizite pentru grupuri de şcolari, 
politicieni sau presă, acţiuni consumatoare de timp preţios. Chiar 
şi securitatea era asigurată printr-un singur post, plasat în 
interior, chiar lângă uşa de la intrare. 

Paul Yiu, de la Pacific Security Corporation, şedea pe un scaun 
în interiorul postului de pază şi citea un roman poliţist. Trecu la o 
pagină nouă şi fu surprins să descopere acolo moartea unui alt 
suspect despre care el bănuia că ar putea fi criminalul. Gardianul 
lăsă cartea pe tejghea, căscă şi se întinse. Miezul nopţii trecuse 

de mult, însă mai erau două ore până când avea să-i vină 
schimbul. Incercă să-şi găsească o poziţie mai bună în scaunul 
pivotant, îşi aranjă arma purtată într-un toc prins la centură şi se 
întoarse la romanul său poliţist. | se închideau pleoapele. 

O bătaie uşoară în uşile de sticlă îi alungă amorţeala. Yiu ridică 
privirea, convins că e vorba despre unul dintre ciudaţii vagabonzi 
care, plecaţi din Berkeley, ajungeau uneori până aici din 
greşeală. In loc de asta, la uşă se afla o roşcată mignonă, care îl 
privea cu o expresie îngrijorată. Noaptea aducea o ceaţă rece 
dinspre Golf şi femeia nu se simţea, probabil, prea bine în sacoul 
subţire, de sub care se vedea o bluză albă de mătase. 

Gardianul împinse scaunul în spate, îşi aranjă uniforma kaki şi 
se îndreptă spre uşă. Tânăra zâmbi uşurată văzându-l că vine 
spre ea şi încercă uşa. Aceasta vibră uşor însă rămase mai 
departe încuiată. 

— Imi pare rău, doamnă, spuse gardianul prin uşile de sticlă. 
Clădirea este închisă. 

Privirea femeii redeveni îngrijorată. 

— Vă rog, am nevoie de un telefon să sun la service, zise 
aceasta cu o voce plângăcioasă. Mi s-a stricat maşina nu departe 
de aici şi acum m-a lăsat şi mobilul! 

Yiu rămase pe gânduri pentru o clipă. Regulile erau suficient 
de clare: nici un vizitator neautorizat în afara orelor de program. 
Pe de altă parte, nu era nevoie ca vreunul dintre şefi să afle 
vreodată că se hotărâse să o facă pe bunul samaritean faţă de 
femeia de afară. Să zicem că e fapta mea bună pe săptămâna 
asta, se hotărî el. In afară de asta, femeia era destul de drăguță 
şi el avusese dintotdeauna o slăbiciune pentru roşcate. 

Gardianul îşi scoase cardul de acces din buzunarul de la piept 
al cămăşii şi îl trecu prin fanta încuietorii. Se auzi un bâzâit şi 
clinchetul încuietorii. Yiu trase de uşa grea de sticlă zâmbind 
binevoitor. 

— Poftiţi doamnă. Telefonul este... 

jetul de substanţă paralizantă îl lovi drept în ochi şi în gura 
deschisă. Gardianul se frânse de mijloc, orbit, incapabil să scoată 
vreun sunet. Nici nu apucă să ducă mâna la pistol, că fu trântit 
pe podeaua lucioasă de uşa împinsă cu forţă. Mai multe 
persoane năvăliră în holul clădirii. Fu prins de nişte braţe 
puternice şi apoi mâinile îi fură imobilizate la spate cu ajutorul 
cătuşelor pe care le avea el la centură. Altcineva îi trase o glugă 
de pânză peste cap. 

O femeie se aplecă peste el pentru a-i şopti la ureche: 

— Să nu uiţi asta! Lazarus trăieşte! 

Atunci când Yiu fu în sfârşit eliberat, intruşii plecaseră de mult 
din clădire. Din laboratoarele firmei Telos se alesese însă praful, 
vase din sticlă sparte, microscoape electronice arse, rezervoare 
din inox găurite şi chimicale vărsate peste tot. Sloganurile 
Mişcării Lazarus scrise cu spray pe pereţi, pe uşi şi pe ferestre 
arătau clar cine se făcea responsabil de toate distrugerile acelea. 


Zurich, Elveţia 


În timp ce soarele palid de toamnă cobora spre zenit, mii de 
protestatari se înghesuiau pe străzile în pantă, mărginite cu 
arbori, care dădeau în Oraşul Vechi şi în Limmat. Mulțimea bloca 
străzile din jurul Institutului Federal Elveţian de Tehnologie şi al 
Universităţii din Zurich, instituţii ale căror campusuri se 
învecinau. Pe deasupra capetelor demonstranţilor fluturau 
steaguri roşu-verzi ale Mişcării Lazarus şi pancarte prin care se 
cerea interzicerea proiectelor de cercetare în domeniul 
nanotehnologiilor, în curs de desfăşurare în Elveţia. 

Mai multe escadroane de poliţişti echipați cu bastoane de 
cauciuc şi scuturi din plexiglas aşteptau pe loc repaus la câteva 
cvartale distanţă de grosul protestanților. Lângă ei se aflau 
maşini blindate echipate cu tunuri cu apă şi aruncătoare de 
grenade lacrimogene. Poliţiştii nu păreau însă prea grăbiţi să 
treacă la treabă şi să elibereze străzile. 

Dr. Karl Friederich Kaspar, şeful unuia dintre laboratoarele a 
căror activitate făcea obiectul demonstrațiilor, aştepta în spatele 
baricadelor poliţiei, nu departe de staţia superioară a Zurich 
Polybahn, linia de funicular construită cu mai bine de un secol în 
urmă atât pentru folosinţa universităţii cât şi a Institutului. Işi 
cercetă din nou ceasul şi scrâşni furios din dinţi. incepu să-l 
caute cu privirea pe ofiţerul de poliţie cu gradul cel mai mare. 

— De ce întârzie atâta? Fără aprobare, demonstraţia e ilegală. 
De ce nu vă puneţi forţele în mişcare ca să-i dispersaţi pe 
demonstranți? 

Ofiţerul de poliţie ridică din umeri. 

— Eu execut ordinele pe care le primesc Herr Professor 
Direktor Kaspar. Deocamdată, n-am primit nici un ordin în acest 

sens. 

Kaspar şuieră dezgustat. 

— Dar e absurd! Oamenii mei aşteaptă să înceapă activitatea. 
Trebuie să realizăm mai multe experimente deosebit de 
importante. 

— Păcat, spuse polițistul. 

— Păcat! mârâi furios Kaspar. E mai mult decât păcat, e o 
ruşine. Profesorul se uită nervos în ochii celuilalt. Aproape că-mi 
vine să cred că simpatizaţi cu ignoranţii ăştia. 

Ofiţerul de poliţie îi înfruntă privirea fără să clipească. 

— Să ştiţi că nu sunt membru al Mişcării Lazarus, dacă asta 
încercaţi să sugeraţi, spuse el încet. Insă am văzut ce s-a 
întâmplat în America. Nu vreau ca o astfel de catastrofă să se 
producă şi aici, la Zurich. 

Directorul laboratorului se înroşi la faţă. 

— Aşa ceva e imposibil! In nici un caz! Activitatea noastră este 
total diferită de ceea ce făceau americanii şi japonezii la 
Institutul Teller! Orice comparaţie este exclusă! 

— Asta e foarte bine, spuse calm polițistul cu o urmă de 
zâmbet sardonic în colţul gurii. li întinse lui Kaspar un megafon 
şi-i spuse: Poate că dacă le povestiţi demonstranţilor ce mi-aţi 
spus mie, reuşiţi să-i faceţi să înţeleagă că au greşit şi se 
dispersează de bună voie. 

Kaspar rămase cu ochii holbaţi la el, uimit să descopere atâta 
ignoranță şi insolenţă la un funcţionar public. 

Aeroportul Internaţional Albuquerque, New 
Mexico 


Având soarele abia răsărit şi roşu în spate, uriaşul Condor 
trecu bubuind peste linia interioară de balize de semnalizare a 
aeroportului şi atinse greoi asfaltul de pe Pista Opt. Cele patru 
turbine montate de piloni mugiră în clipa în care pilotul inversă 
sensul de ieşire a gazelor. Avionul ricoşă câţiva centimetri înapoi 
în aer, apoi se aşeză pe suprafaţa de asfalt şi, decelerând, 
parcurse aproape în întregime cei patru kilometri ai pistei. Uriaşa 
aeronavă trecu pe lângă hangarele unde erau adăpostite 
avioanele de vânătoare F-16 ale Escadrilei 50 New Mexico a 
Gărzii Naţionale, precum şi pe lângă buncărele camuflate în care, 
pe timpul războiului rece, fuseseră adăpostite numeroase arme 
nucleare tactice şi strategice. 

Aproape de capătul vestic al pistei, enormul avion de 
producţie rusească coti spre zona depozitelor de marfa şi, 
mergând din ce în ce mai încet, se opri complet lângă un mic 
avion cu reacţie privat. Zgomotul ascuţit al motoarelor se stinse. 
Condorul era imens faţă de grupul de reporteri şi cameramani 
care îi aşteptau sosirea. 

Rampa din spate a avionului, înaltă de 18 metri, se deschise 
cu un şuierat şi se propti pe betonul pătat cu ulei şi benzină. Doi 
bărbaţi în costume de zbor îşi făcură apariţia din interiorul calei, 
ţinând mâna la ochi ca să se ferească de lumina soarelui. Odată 
ajunşi pe sol, cei doi se întoarseră cu spatele şi, folosind un 
sistem de semnalizare cu ajutorul braţelor, începură să-i dirijeze 
pe şoferii aflaţi la volanul mai multor vehicule din pântecele 
uriaşului Condor. Laboratoarele mobile promise de Hideo Nomura 
sosiseră în New Mexico. 

In mijlocul jurnaliştilor, se afla însuşi Nomura, care urmărea 
împreună cu aceştia modul rapid şi calm în care tehnicienii şi 
echipele de sprijin pregăteau convoiul pentru drumul scurt pe 
şosea până la Santa Fe. Japonezul era mândru şi plăcut 

impresionat de eficienţa de care dădeau dovadă oamenii săi. 

După ce se convinse că echipele media filmaseră suficient de 
mult, Nomura le solicită atenţia printr-un gest. Cameramanii 
avură nevoie de mai multe secunde pentru a-şi refocaliza 
aparatura şi a-şi potrivi microfoanele. Japonezul aşteptă cu 
răbdare până ce toată lumea fu gata. 

— Doamnelor şi domnilor, vreau să vă anunţ că am luat o 
decizie foarte importantă, începu Nomura. Nu mi-a fost deloc 
uşor. Insă cred că este cea mai bună decizie posibilă, mai ales în 
condiţiile teribilei tragedii la care am fost cu toţii martori ieri. 
Japonezul se opri pentru a mări şi mai mult tensiunea. Începând 
chiar din acest moment, Nomura Pharmatech suspendă toate 
programele sale de cercetări în domeniul nanotehnologiilor, atât 
cele din propriile noastre laboratoare şi capacităţi de producţie, 
cât şi cele pe care le sponsorizam în alte institute din lume. Vom 
invita observatori în laboratoarele noastre pentru a confirma că 
am sistat toate activităţile din acest domeniu. 

Nomura ascultă politicos valul de întrebări precipitate 
declanşate de anunţul său surprinzător şi apoi începu să 
răspundă la cele care se potriveau cel mai bine scopurilor sale. 

— Dacă decizia mea a fost influenţată de solicitările Mişcării 
Lazarus, din această dimineaţă? Japonezul clătină din cap. In nici 
un caz. Deşi respect motivaţia şi idealurile acestei organizaţii, nu 
sunt de acord cu atitudinea lor faţă de ştiinţă şi tehnologie. 
Această oprire temporară este dictată, pur şi simplu, de 
prudenţă. Până nu vom şti cu exactitate ce s-a întâmplat la 
Institutul Teller, ar fi o nesăbuinţă să punem în pericol şi alte 
locaţii. 

— Dar ce se va întâmpla cu competitorii dumneavoastră? 
întrebă fără menajamente un alt reporter. Există şi alte firme, 
universităţi şi chiar guverne care au investit deja miliarde în 
cercetări privind utilizarea  nanotehnologiilor în domeniul 
medical. Ar trebui să vă urmeze exemplul şi să oprească şi ei 
cercetările? 

Nomura zâmbi politicos. 

— Nu cred că am autoritatea de a le indica altora ce cale 
trebuie să urmeze. Este o chestiune care depinde de judecata lor 
sau poate, chiar mai mult, de conştiinţa fiecăruia. Eu nu pot 
decât să vă asigur că Nomura Pharmatech nu va pune niciodată 
profiturile înaintea vieților unor oameni nevinovaţi. 

Boston, Massachusetts 


Masivul James Severin, directorul executiv al companiei 
Harcourt Biosciences, urmărea ultimele secvenţe ale interviului 
lui Hideo Nomura transmis în buletinul de ştiri de la CNN. 

— Ticălosul ăsta de japonez, murmură el admirativ şi furios în 
acelaşi timp. Ştie doar că proiectele firmei lui sunt cu mult în 
urma tuturor ceilalţi, astfel că nu au nici cea mai mică şansă să 
ne egaleze! 

Bărbatul de lângă el, la fel de înalt, dar cântărind probabil cu 
vreo treizeci de kilograme mai puţin, îl aprobă cu o mişcare a 
capului. 

— Din câte ştim noi, oamenii lui Nomura sunt în urma 
cercetătorilor noştri cu cel puţin optsprezece luni. Indivizii 
bâjbâie încă printre elementele teoretice, în timp ce echipele 
noastre dezvoltă deja aplicaţii utile în medicină. Este o cursă pe 
care Pharmatech nu are cum s-o câştige. 

— Da, mărâi Severin. Ştim asta. Şi prietenul nostru Hideo o 
ştie foarte bine. Insă cine poate să spună cu adevărat ce are 
omul de gând? in orice caz, nu presa. Directorul se încruntă. 
Opreşte proiectele astea la care a dat greş şi, în acelaşi timp, o 
face pe cavalerul altruist, gata să renunţe la profiturile firmei 
sale pentru binele omenirii! Drăguţ, nu-i aşa? 

Severin îşi trase scaunul şi se ridică greoi în picioare. Făcu 
câţiva paşi şi se opri mohorât lângă peretele de sticlă ce 
mărginea biroul său. 

— Acţiunea asta a lui Nomura nu face decât să sporească 
presiunea publicului şi a politicienilor asupra noastră, a celorlalţi. 
Deja am suferit destul din cauza mizeriei de la Santa Fe. Acum o 
să se amplifice totul. 

— Am putea reduce niţel presiunea dacă ne-am alătura şi noi 
moratoriului autoimpus de Pharmatech, sugeră precaut celălalt 
bărbat. Doar până când reuşim să dovedim că nu laboratorul 
nostru de la Teller a fost de vină pentru dezastrul de acolo. 

Severin pufni nervos. 

— Şi cât va dura asta? Câteva luni? Un an? Doi ani? Chiar crezi 
că ne putem permite să ţinem o armată de oameni de ştiinţă 
străluciți atâta vreme, doar ca să taie frunză la câini? Directorul 
îşi lipi fruntea de sticla groasă. Jos, în depărtare, apa din Portul 


116 


Boston avea o nuanţă rece de gri verzui. 

— Nu uita că foarte mulţi, atât din Congres, cât şi din presă, 
vor sugera că suspendarea proiectelor va însemna practic 
recunoaşterea greşelii noastre. 

Celălalt bărbat din cameră nu mai zise nimic. 

Severin se răsuci de la fereastră şi îşi lovi cu zgomot palmele 
la spate. 

— Nu. Nu vom juca aşa cum vrea Nomura. Vom ieşi singuri din 
situaţia asta, chiar dacă ne va fi greu. Pregăteşte imediat un 
comunicat de presă. Vom declara că Harcourt Biosciences 
respinge cu hotărâre cererile Mişcării Lazarus. Nu vom ceda în 
faţa unor ameninţări ale unei organizaţii extremiste. Şi haide să 
organizăm pentru mass-media nişte vizite în celelalte 
laboratoare ale noastre în care se fac cercetări în domeniul 
nanotehnologiilor. Trebuie să le arătăm oamenilor că noi nu 
avem absolut nimic de ascuns şi că nu e cazul să se teamă de 
ceva. 

Institutul Teller 


Jon Smith păşea cu atenţie printre ruinele Institutului Teller. 
Avea pe el un costum gros de protecţie din plastic, mănuşi, 
mască şi glugă sigilate şi prevăzute cu propria rezervă de oxigen. 
Peste glugă purta şi o cască albastră de protecţie. Se lăsă într-o 
parte ca să se ferească de o grindă înnegrită de fum ce atârna 
din tavan. Trebuia să aibă grijă să nu-şi sfâşie costumul în 
vreunul dintre cuiele ce ieşeau din lemnul carbonizat. Nu se ştia 
dacă nanofagii care uciseseră mii de protestatari erau încă activi 
sau nu. Până acum, nimeni nu se încumetase să verifice acest 
lucru pe pielea sa. Fragmente de cărămidă şi cioburi de sticlă 
trosneau strident sub tălpile groase ale bocancilor. 

Ajunse într-o zonă mai aerisită, acolo unde se atlase cantina 
pentru angajaţi. Incăperea era aproape intactă, cu excepţia 
urmelor lăsate de explozie pe doi pereţi şi a contururilor 
desenate cu cretă pe podea, acolo unde fuseseră îndepărtate 
rămăşiţele umane. 

Echipa de la FBI care investiga dezastrul îşi stabilise aici locul 
de adunare şi centrul de comandă operativ. Două calculatoare 
portabile fuseseră instalate pe o masă din centrul încăperii deşi 
era clar că agenţilor care încercau să le folosească le venea 
foarte greu să introducă date cu mănuşile acelea groase. 

Smith se îndreptă spre un colţ unde se afla un bărbat ce avea 
pe cap o cască de protecţie de culoare neagră şi care studia un 
set de planşe întinse pe o masă. Pe ecusonul prins de costumul 
de protecţie scria LATIMER, C. 

Agentul întoarse capul auzindu-i paşii. 

— Cine sunteţi dumneavoastră? întrebă el. Vocea îi suna 
înfundat din cauza măştii de protecţie. 

— Doctor Jonathan Smith. Lucrez pentru Pentagon. Jon bătu 
uşor cu degetul în casca de protecţie de culoare albastră. 
Aceasta era culoarea menită să-i diferenţieze pe observatorii şi 
consultanţii ce aparţineau altor agenţii. Am primit misiunea de a 

observa cum se desfăşoară investigaţiile şi de a acorda ajutor ori 
de câte ori acest lucru e posibil. 

— Sunt agentul special Charles Latimer, se prezentă celălalt 
bărbat. Era suplu, cu păr deschis la culoare şi vorbea cu un 
puternic accent sudist. Şi cum anume ne puteţi ajuta, domnule 
doctor, întrebă el curios. 

— Am destul de multă experienţă practică în domeniul 
nanotehnologiilor, spuse prudent Smith. Şi cunosc destul de bine 
modul de amplasare a laboratoarelor. Eram detaşat la Institut 
când a avut loc atacul terorist. 

Latimer îl privi uimit. 

— In cazul ăsta, domnule doctor, ar trebui să fiţi mai degrabă 
martor decât observator. 

— leri am fost într-adevăr martor, spuse Smith zâmbind. Azi 
însă am fost promovat în funcţia de consultant independent. Imi 
dau seama că nu e prea regulamentar, zise el ridicând din umeri. 

— Nu, nu prea e, zise agentul. Ştiţi ce vreau să vă întreb? 
Aveţi aprobare din partea şefilor mei să umblaţi pe aici? 

— Sunt sigur că toate aprobările necesare au ajuns pe biroul 
doamnei Pierson, răspunse Smith împăciuitor. Ultimul lucru de 
care avea nevoie acum era să se pună rău cu conducerea 
operaţiunii. Nu se întâlnise cu Kit Pierson până atunci şi avea 
presimţirea că femeia nu avea să fie deloc prea încântată să 
descopere că cineva din afara FBl-ului îşi bagă nasul în 
investigația condusă de ea. 

— Cu alte cuvinte, încă nu aţi vorbit cu ea, spuse Latimer 
clătinând nemulţumit din cap. Agentul ridică însă imediat din 
umeri. Asta e. Oricum, nimic din ce se află pe locul ăsta 
nenorocit nu se desfăşoară conform regulamentului. 

— Condiţiile de lucru de aici sunt foarte dure, se grăbi să 
recunoască Smith. 

— Cred că dure e puţin spus, remarcă agentul FBI zâmbind 
amar. Nu e de-ajuns că trebuie să căutăm printre ruinele astea. 
Necesitatea de a ne proteja de nanofagi sau ce naiba or fi face 
munca aproape imposibilă. Agentul arătă cu mâna spre 
costumele de protecţie pe care le purtau amândoi. Din cauza 
rezervei limitate de oxigen şi a căldurii nu putem sta mai mult de 
trei ore în costumele astea de cosmonauţi. Şi o jumătate de oră 
din astea trei trebuie s-o pierdem cu decontaminarea. Aşa că 
înaintăm cu paşi de melc, deşi cei de la Washington ne tot 
pisează la cap să obţinem rapid rezultate. In plus, din cauza 

contaminării ne este aproape imposibil să identificăm nişte probe 
ca lumea. 

Smith îl privi cu compasiune pe agent. 

— Cred că înţeleg la ce vă referiţi. Nu puteţi să scoateţi nimic 
din clădire pentru analizele de laborator fără ca obiectul 
respectiv să fie decontaminat. Şi după decontaminare probabil 
că nu mai există nimic care să merite să fie analizat. 

— Nasoală situaţie, nu? 

— E posibil ca pericolul de contaminare să nu fie chiar atât de 
mare, spuse Smith. Cele mai multe nanodispozitive sunt 
proiectate să-şi desfăşoare activitatea în medii specifice. In mod 
normal, ar trebui să se dezintegreze foarte rapid dacă sunt 
expuse la condiţii atmosferice, de presiune sau de temperatură 
care nu se înscriu în parametrii de bază. Este foarte posibil ca 
locul acesta să fie foarte sigur în momentul de faţă. 

— Teoria dumneavoastră pare foarte interesantă, domnule 
doctor, spuse agentul FBI. Vă oferiţi voluntar să fiţi primul care îşi 
scoate masca şi inspiră aerul de aici? 

Smith zâmbi. 

— Eu sunt medic, nu şoarece de laborator. Dar după douăzeci 
şi patru de ore s-ar putea să încerc să-mi scot masca. 

Smith se uită în jos, spre planşele pe care le studia agentul. 
Era vorba despre planurile celor două niveluri ale Institutului 
Teller. Pe planşe se vedeau nişte cercuri de culoare roşie. Cele 
mai multe cercuri se concentrau în zona aripii de nord, acolo 
unde se aflau laboratoarele ce desfăşurau cercetări în domeniul 
nanotehnologiilor. 

— Astea sunt locurile unde au fost plasate bombele? 

Latimer încuviinţă din cap. 

— Cele pe care am reuşit să le identificăm până acum. 

Smith începu să examineze planşele cu mai multă atenţie. 
Ceea ce vedea acolo îi confirma părerile pe care le avea deja în 
legătură cu precizia cu care îşi pregătiseră teroriştii atacul. 
Câteva încărcături explozive distruseseră complet camera de 
comandă a gardienilor, locul în care se păstrau arhivele cu 
imaginile captate de camerele de supraveghere video plasate 
atât în exteriorul cât şi în interiorul Institutului. O altă bombă 
distrusese sistemul de protecţie împotriva incendiilor. Alte 
încărcături explozive fuseseră plasate în centrul de calcul pentru 
a distruge fişierele păstrate acolo, de la fişele cu date personale 
ale cercetătorilor până la listele cu materiale şi echipamente 

folosite în laboratoare. 

La prima vedere, se părea că amplasarea bombelor din 
laboratoarele destinate nanotehnologiilor demonstra aceeaşi 
hotărâre de a produce cât mai multe pagube. Mai multe cercuri 
concentrice fuseseră trasate pe planuri în zona unde fuseseră 
laboratoarele Institutului şi ale celor de la Nomura. Era clar că 
acolo încărcăturile explozive fuseseră plasate pentru a distruge 
toate echipamentele, de la incintele ce conţineau mediile de 
cultură biochimice până la computere. În modul de amplasare a 
bombelor în interiorul laboratorului Harcourt era însă ceva care îl 
punea pe gânduri. 

Smith se aplecă peste masă. Ce nu era în regulă? Colonelul 
urmărea cu degetul înmănuşat modul de dispunere a bombelor 
acolo. Se părea că, deşi încărcăturile explozive fuseseră plasate 
în diverse locuri din laborator, tancurile de producere a 
nanofagilor scăpaseră atenţiei atentatorilor. Era vorba despre o 
eroare? se întrebă el. Sau fusese ceva intenţionat? 

Smith ridică privirea pentru a-l întreba pe Latimer dacă 
remarcase şi el aceeaşi anomalie. Privirea agentului FBI era însă 
absentă, fiindcă individul asculta cu atenţie ceea ce i se spunea 
în casca pe care o avea în ureche. 

— Am înţeles, spuse în cele din urmă Latimer, vorbind în 
microfon. Da, doamnă. Îi voi transmite mesajul şi o să am grijă să 
facă ceea ce mi-aţi spus. Bărbatul se întoarse spre Smith. Era 
Pierson. Se pare că a dat peste documentele dumneavoastră. 
Vrea să vă întâlniți la centrul de comandă. 

— Acum? 

Latimer încuviinţă cu o mişcare a capului. 

— Chiar mai devreme, dacă asta ar mai fi posibil, spuse el 
zâmbind. Şi aş minţi dacă aş spune că vă aşteaptă acolo o 
primire prea călduroasă. 

— Ce drăguţ! încercă Jon să glumească. 

Agentul FBI ridică din umeri. 

— Aveţi grijă când vorbiţi cu ea, domnule doctor. Regina de 
Gheaţă este o adevărată profesionistă, însă nu e o persoană prea 
îngăduitoare. Dacă îşi formează convingerea că prezenţa 
dumneavoastră aici ar putea să dăuneze în vreun fel investigaţiei 
noastre, mai mult ca sigur că o să găsească ea o metodă prin 
care să vă izoleze până ce terminăm noi. Da, bineînţeles, o să 
spună că nu e vorba decât de o „detenţie preventivă” sau de 
„custodie din motive de securitate”, dar vă asigur că poziţia 

dumneavoastră nu va fi deloc de invidiat. 

Smith se uita cu atenţie la faţa lui Latimer, convins că acesta 
exagerează ca să-l impresioneze. Spre dezamăgirea lui, agentul 
nu zâmbea deloc. 


Casa conspirativă era situată pe un deal ce se înălța deasupra 
periferiilor sudice ale oraşului Santa Fe. Pe dinafară, părea o casă 
tipică din cărămidă nearsă construită, în stil Pueblo, în jurul unei 
curţi umbrite. În interior însă, totul era modern, inox, crom şi 
mobilă funcţională în alb şi negru. Câteva antene de satelit de 
mici dimensiuni fuseseră montate discret într-un colţ al 
acoperişului plan al clădirii. 

Câteva dintre ferestrele dinspre vest ale clădirii ofereau o 
vedere directă asupra Institutului Teller, aflat la o distanţă de 
aproximativ trei kilometri. Camerele respective fuseseră umplute 
cu aparatură de recepţie radio, camere de luat vederi şi aparate 
de fotografiat prevăzute cu teleobiective puternice şi dispozitive 
de vedere pe timp de noapte. La aceasta se adăugau o reţea 
locală de calculatoare şi o legătură cifrată prin satelit. 

Echipa de supraveghere era formată din şase oameni ce 
monitorizau toate comunicațiile din interiorul zonei îngrădite ce 
înconjura Institutul Teller. Unul dintre ei, un tânăr cu pielea 
măslinie şi cu nişte ochi căprui adumbriţi de tristeţe, stătea pe 
un scaun în faţa unui calculator şi fredona o melodie, în timp ce 
aştepta cu căştile pe urechi. 

Brusc, tânărul deveni atent. 

— Am semnal, anunţă el cu o voce calmă, în timp ce introduse 
o serie de comenzi de la tastatură. Pe monitorul din faţa lui 
începură să defileze mai multe informaţii, atât text, cât şi grafice 
şi fotografii. 

Şeful echipei, un bărbat mult mai în vârstă, cu părul alb tuns 
scurt, se apropie şi studie monitorul în tăcere timp de câteva 
secunde. Dădu din cap satisfăcut. 

— Ai făcut o treabă excelentă, Victor. Bărbatul cu părul alb se 
întoarse spre un alt membru al echipei. la legătura cu Terce. 
Informează-l că operaţiunea din Câmpul Doi pare completă şi că 
avem acum acces la toate datele echipei de investigatori. 
Raportează-i, de asemenea, că începem să transferăm aceste 
informaţii către Centru. 


îmbrăcat în continuare în greoiul costum de protecţie, Jon 

Smith se supuse procedurilor riguroase de decontaminare prin 
care trebuiau să treacă toţi cei ce ieşeau din zona de protecţie 
din jurul Institutului. Asta presupunea trecerea printr-un lanţ de 
containere legate unul de celălalt şi în care se aflau mai multe 
duşuri chimice sub presiune, băi de aerosoli încărcate 
electrostatic şi sisteme de absorbţie vacuumatice de mare 
putere. Echipamentele, împrumutate de la armată, erau 
destinate pentru decontaminarea nucleară, chimică şi biologică a 
trupelor. Nimeni nu putea fi sigur că aceleaşi proceduri se 
dovedeau eficiente şi în cazul nanofagilor. Era însă cel mai bun 
sistem care putuse fi găsit şi instalat în timp util. Având în vedere 
faptul că nu mai fusese înregistrat nici un deces, Smith era gata 
să parieze că procedurile de decontaminare funcționau perfect 
sau că nu mai existau nanodispozitive active în zona înconjurată 
de cordonul de protecţie. 

Procesul îndelungat de decontaminare îi oferea suficient timp 
să se gândească la ceea ce văzuse în interiorul Institutului Teller 
şi să formuleze o ipoteză ce contrazicea teoriile expuse de cei de 
la FBI şi CIA. 

Ajuns în ultimul container, Smith se dezbrăcă de greoiul 
echipament de protecţie, îl depuse într-un container special 
destinat acestui scop şi îşi puse hainele sale obişnuite. Primi şi 
pistolul de la un caporal din Garda Naţională care se afla la 
punctul final de control şi ieşi afară. 

Era mijlocul amiezii. Adia un vânt uşor dinspre munţii 
împăduriţi aflaţi în stânga. Jon trase adânc aer în piept, savurând 
mirosul de conifere şi încercând să scape de izul de chimicale 
care i se impregnase în nări. 

Un tânăr îmbrăcat la costum se îndrepta direct spre el. Avea 
acea faţă lipsită de orice expresie atât de preţuită de ultimele 
promoţii de absolvenţi ai Academiei FBI. 

— Domnul doctor Smith? 

Jon îşi înclină politicos capul. 

— Chiar el. 

— Doamna director Pierson vă aşteaptă la centrul de 
comandă. Vă rog să-mi permiteţi să vă conduc acolo. 

Smith îşi reprimă cu greu un zâmbet ironic. Era clar, femeia 
căreia i se spunea Regina de Gheaţă luase hotărârea de a nu-l 
mai scăpa din mână. In mod sigur urma să afle ce părere aveau 
cei de la FBI despre celelalte agenţii care se amestecau în 
investigaţiile lor. 

Având în minte recomandarea lui Klein de a acţiona cu 
maximă prudenţă, Smith îl urmă pe tânăr fără să zică nimic. 
Traversară o zonă plină de trailere şi de corturi de mari 
dimensiuni, conectate între el prin cabluri de tensiune şi de 
comunicaţii. Din loc în loc, se vedeau antene de satelit. Câteva 
generatoare portabile zumzăiau în apropiere, completând sursele 
de energie locale. 

Smith era impresionat. Centrul de comandă era aproape la fel 
de mare ca punctele de comandă de divizie pe care le văzuse în 
timpul operaţiunii Furtună în Deşert şi funcţiona mult mai 
eficient. Chiar dacă Kit Pierson nu excela la capitolul relaţii 
interumane, ştia, în schimb, cum să organizeze eficient o 
operaţiune. 

Zona personală de lucru a directoarei era amplasată într-un 
cort mic aşezat aproape de marginea centrului de comandă. In 
cort, se aflau o masă, un scaun, o sursă de alimentare pentru 
laptop, un telefon securizat şi un pat pliant. 

Smith făcu tot posibilul să-şi ascundă surpriza provocată de 
descoperirea patului. Femeia asta chiar intenţiona să-şi petreacă 
noaptea acolo? 

— Da, domnule doctor Smith, spuse Pierson cu răceală, 
observând scânteia aproape imperceptibilă din ochii colonelului. 
Am de gând să dorm aici. 

Un zâmbet slab traversă o fracțiune de secundă faţa palidă a 
femeii care ar fi putut fi atrăgătoare dacă n-ar fi fost atât de rece 
şi serioasă. 

— Probabil că vi se pare cam spartan pentru o femeie, însă 
cortul acesta este total inaccesibil presei, ceea ce reprezintă un 
avantaj major. Femeia se adresă peste umăr tânărului care 
rămăsese în picioare lângă intrarea în cort: Asta e tot, agent 
Nash. Voi avea o discuţie particulară cu domnul locotenent- 
colonel Smith. 

Incepem, îşi zise Smith, remarcând modul în care Pierson 
evidenţiase gradul pe care îl avea în armată. Se hotărî să încerce 
să ia iniţiativa şi să contracareze obiecțiile femeii în legătură cu 
prezenţa lui acolo. 

— İn primul rând, vreau să ştiţi că nu mă aflu aici ca să îmi 
bag nasul în investigația pe care o conduceţi dumneavoastră. 

— Chiar aşa? Ochii gri ai lui Pierson erau reci ca gheaţa. Acest 
lucru mi se pare destul de greu de crezut... în afară de cazul că 
aţi fi un simplu turist trimis de armată. Caz în care prezenţa 

dumneavoastră aici ar fi la fel de nedorită. 

Deci se cam terminase cu politeţurile, îşi spuse Smith în gând, 
strângând din dinţi. Discuţia era mai degrabă un duel. 

— Doamnă, sunt sigur că aţi citit ordinele şi aprobările în baza 
cărora mă aflu aici. Sarcina mea este să observ şi să acord 
asistenţă. 

— Cu tot respectul pe care îl port acestor instituţii, vă rog să 
mă credeţi că nu am nevoie nici de ajutorul Comitetului întrunit 
al Şefilor de State Majore, nici de cel al Serviciului de informaţii al 
Forţelor Terestre sau al cui se află cu adevărat în spatele 
aprobărilor acestea, spuse fără menajamente Pierson. Ca să fiu 
sinceră, nu cred că există altcineva în clipa asta care ar putea să- 
mi creeze mai multe probleme decât dumneavoastră. 

Smith reuşi cu greu să-şi păstreze cumpătul. 

— Zău? In ce fel aş putea eu să vă creez probleme? 

— Prin simpla dumneavoastră prezenţă aici, răspunse ea. 
Poate nu ştiţi, dar internetul şi tabloidele sunt pline de zvonuri 
potrivit cărora Institutul Teller era baza unui program militar 
secret ce urmărea crearea de arme bazate pe nanotehnologii. 

— Zvonurile astea sunt total nefondate, zise Smith hotărât. 

— Chiar aşa? 

Smith dădu viguros din cap. 

— Am văzut cu ochii mei rezultatele cercetărilor efectuate aici. 
Nici unul dintre cercetătorii de la Institutul Teller nu lucra la ceva 
care ar fi putut avea aplicaţii militare. 

— Tocmai faptul că vă aflaţi aici, la Institut, reprezintă o 
problemă pentru mine, domnule colonel, spuse cu răceală 
Pierson. Cum credeţi că puteţi explica misiunea dumneavoastră 
de a monitoriza aceste proiecte în domeniul nanotehnologiilor? 

Smith ridică din umeri. 

— Foarte simplu. Sunt doctor şi specialist în biologie 
moleculară. Interesul meu faţă de preocupările celor de la 
Institutul Teller era doar de natură medicală şi ştiinţifică. 

— Doar de natură medicală şi ştiinţifică? Nu uitaţi că am citit 
atât declaraţia pe care aţi dat-o după masacru, cât şi informaţiile 
pe care le are Biroul despre dumneavoastră, ripostă Pierson. 
Trebuie să recunosc că pentru un simplu doctor, vă pricepeţi să 
ucideţi foarte bine. Am senzaţia că utilizarea armelor şi artele 
marţiale nu prea fac parte din programa obişnuită a facultăţilor 
de medicină, sau greşesc? 

Smith nu zise nimic, pentru că nu avea de unde să ştie cât de 

multe ştia Kit Pierson în legătură cu cariera lui. Era imposibil ca 
femeia să fi aflat ceva din ceea ce făcuse pentru Covert-One, 
însă activitatea sa în slujba serviciului de informaţii al Forţelor 
Terestre lăsase fără îndoială anumite urme. Acelaşi lucru era 
valabil şi pentru rolul pe care îl avusese în rezolvarea crizei 
Factorului Hades“. 

— Ca să fiu mai explicită, continuă Pierson, probabil că există 
câţiva oameni care înţeleg legătura dumneavoastră cu medicina. 
Toţi ceilalţi, în special, cei mai nebuni, nu sunt în stare să vadă 
decât uniforma pe care o aveţi în dulap. Din cauza asta, zise Kit 
Pierson, lovindu-l uşor cu degetul în piept pe Smith, nu vreau să 
vă implic în investigația pe care o conduc eu. E suficient ca unul 
dintre reporterii ăia curioşi să descopere cine sunteţi şi am 
încurcat-o. Cazul ăsta e şi aşa destul de complicat. Nu am de 
gând să provoc o altă demonstraţie violentă a Mişcării Lazarus. 

— Nici eu, o asigură Smith. De aceea vreau să fiu cât mai 
discret. Jon făcu un semn spre hainele civile pe care le purta. Cât 
timp mă aflu aici, sunt un simplu doctor Smith... şi nu stau deloc 
de vorbă cu ziariştii. 

— Nu e suficient, replică ea inflexibilă. 

— Va trebui să fie, spuse încet Jon. Era hotărât să facă tot ce 
depindea de el pentru a potoli iritarea lui Kit Pierson însă nu avea 
de gând ca de dragul ei să renunţe la misiunea pe care o 
primise. Uitaţi cum stă treaba, zise el. Dacă doriţi să reclamaţi la 
Washington, foarte bine. Până una alta însă, trebuie să mă 
suportaţi... aşa că de ce nu acceptaţi sprijinul pe care m-am 
oferit să vi-l ofer? 

Ochii lui Kit Pierson se îngustară periculos. Pentru o secundă, 
Smith se întrebă dacă nu cumva îl aştepta acea „detenţie 
preventivă” despre care îi vorbise agentul Latimer. Femeia ridică 
însă din umeri. O mişcare aproape imperceptibilă, pe care Smith 
fu cât pe ce să n-o observe. 

— Foarte bine, domnule doctor Smith, spuse ea cu răceală. 
Vom juca aşa cum doriţi dumneavoastră, deocamdată. Insă de 
îndată ce obţin permisiunea de a vă alunga de aici, aţi şi plecat. 

— Mi se pare corect, încuviinţă Smith. 

— Atunci, dacă asta a fost tot, sunt sigură că veţi reuşi să 
găsiţi şi singur drumul înapoi, spuse ea privindu-şi ceasul de la 
mână. Am foarte mult de lucru. 


+ Factorul Hades -un alt roman de aventuri al cărui personaj 
principal este It. col. Jon Smith. 

Smith se hotărî să întindă un pic coarda. 

— Aş vrea să vă pun mai întâi câteva întrebări. 

— Dacă e absolut necesar. 

— Ce părere au oamenii dumneavoastră despre modul ciudat 
în care au fost instalate încărcăturile explozive în interiorul 
laboratorului Harcourt? întrebă el. 

Pierson ridică dintr-o sprânceană. 

— Continuaţi, vă rog. 

Femeia ascultă cu atenţie observaţiile făcute de Smith care 
conduceau la concluzia că bombele fuseseră puse în aşa fel încât 
să nu distrugă complet laboratorul. După ce el termină, Pierson 
clătină din cap uşor amuzată. 

— Deci sunteţi şi expert în materiale explozive, domnule 
doctor? 

— Am văzut de multe ori ce efecte are utilizarea lor, 
recunoscu el. Dar nu, nu pot să spun că sunt expert. 

— Hai să presupunem că ipoteza dumneavoastră ar fi corectă, 
zise Pierson. Dumneavoastră sugeraţi că măcelul din afara 
Institutului a fost o acţiune deliberată, că teroriştii au plănuit 
dinainte să elibereze nanofagii din laboratorul Harcourt asupra 
demonstranţilor. Ceea ce înseamnă că Mişcarea Lazarus a venit 
aici hotărâtă să-şi martirizeze propriii susţinători. 

— Nu chiar, o corectă Smith. Vreau să sugerez că cei care au 
organizat operaţiunea au vrut ca totul să pară aşa cum aţi spus 
dumneavoastră. Colonelul clătină din cap. M-am gândit foarte 
mult la asta şi vă asigur că nu există nici o posibilitate ca 
nanodispozitivele la care lucrau Brinker şi Parih să fie 
responsabile pentru ceea ce s-a întâmplat. E imposibil. 

Faţa lui Pierson părea împietrită. 

— Trebuie să-mi explicaţi. Cum adică imposibil? 

— Fiecare dintre nanofagii creaţi în laboratorul Harcourt era 
purtătorul unor substanţe biochimice menite să elimine anumite 
celule canceroase, nu să distrugă în întregime ţesuturi vii. În 
plus, aceste dispozitive erau extrem de mici. Ar fi fost nevoie de 
milioane, chiar zeci de milioane pentru a provoca unui singur om 
distrugeri asemenea celor la care am fost martor. Inmulţiţi asta 
cu numărul de oameni care au fost ucişi şi veţi vedea că e nevoie 
de miliarde de nanofagi, posibil chiar de zeci de miliarde. Este 
ceva mult peste capacităţile de producţie ale laboratorului 
Harcourt. Nu uitaţi că oamenii aceştia erau interesaţi, în primul 
rând, de proiectarea şi testarea a ceea ce sperau ei să constituie 

un miracol în medicină. Nu aveau în nici un caz capacitatea de a 
realiza o producţie de masă a acelor dispozitive. 

— Puteţi să dovediţi asta? întrebă Pierson. Chipul ei era 
impenetrabil. 

— Fără datele din calculatoare? Smith clătină din cap. 
Bănuiesc că mărturia mea nu poate fi suficient de solidă pentru a 
fi folosită într-o sală de tribunal. Insă am fost în laboratorul acela 
aproape zilnic şi ştiu ce am văzut acolo şi ce nu am văzut, 
încheie colonelul şi o privi curios pe femeia din faţa lui să vadă 
dacă îi împărtăşeşte punctul de vedere. 

Ea nu spunea însă nimic. Ţinea buzele strânse şi privea ţintă 
într-un punct fixat undeva departe. 

— Vă daţi seama ce înseamnă toate astea? întrebă Smith 
exasperat. Inseamnă că teroriştii au venit la Institutul Teller cu 
propriile lor nanodispozitive, pregătite, în prealabil, pentru 
măcelărirea a mii de demonstranți. Nu ştiu cine sunt oamenii 
ăştia, însă e foarte clar că nu fac parte din Mişcarea Lazarus, 
asta dacă nu cumva organizaţia are propriile ei laboratoare în 
care fabrică nanofagi! 

Pierson îşi îndreptă într-un târziu din nou privirea asupra lui. Îi 
zvâcnea muşchiul obrazului drept. Femeia se încruntă. 

— Dacă supoziţiile dumneavoastră sunt corecte, s-ar putea să 
aveţi dreptate, domnule doctor, zise ea. In clipa următoare, 
Pierson clătină din cap. Insă avem aici un dacă foarte mare şi eu 
nu sunt pregătită să renunţ la toate celelalte dovezi privind 
implicarea Mişcării Lazarus. 

— Care sunt celelalte dovezi? întrebă Smith cu asprime. Aţi 
reuşit să stabiliţi identitatea teroriştilor pe care i-am ucis eu şi 
sergentul Diaz? Date despre ei mai mult ca sigur că se găsesc în 
dosarele vreunei agenţii de informaţii. Tipii ăia erau profesionişti. 
Mai mult, aveau acces la procedurile celor din Serviciul Secret. 
Astfel de oameni nu aşteaptă pe la colţuri de stradă să găsească 
ceva de lucru. 

Pierson nu răspunse nimic. 

— OK, atunci ce-aţi aflat despre vehiculele lor? continuă Jon s- 
o preseze. Acele SUV-uri mari şi negre cu care au venit. Cele 
parcate lângă clădire. N-au reuşit încă agenţii dumneavoastră să 
le dea de urmă? 

Femeia schiţă un zâmbet rece. 

— Eu conduc această operaţiune într-un mod organizat, 
domnule colonel Smith. Asta înseamnă că nu mă reped să dau 

publicităţii date premature referitoare la diverse elemente ale 
investigaţiei. Acum, până reuşesc să-i conving pe şefi să vă ia de 
aici, sunteţi binevenit la toate informările care se vor face. Când 
voi avea ceva să vă comunic, acesta va fi cadrul în care o voi 
face. Până atunci, vă recomand să aveţi răbdare. 


După ce Smith părăsi cortul, Kit Pierson rămase câteva clipe în 
picioare, gândindu-se la ceea ce auzise de la el. Oare avea 
dreptate ofiţerul acesta încrezut? Era posibil ca oamenii lui Hal 
Burke să fi eliberat în mod intenţionat maşinile alea ucigaşe? 
Femeia dădu hotărâtă din cap, alungând acest gând. Acest lucru 
era imposibil. Trebuia să fie imposibil. Moartea celor aflaţi lângă 
Institut fusese un accident. Nimic mai mult. 

Şi moartea celor din interior? întrebă conştiinţa ei. Ce se putea 
spune despre aceştia? Pierderi colaterale, îşi răspunse tot ea, 
încercând din răsputeri să şi creadă acest lucru. Nu câştiga însă 
nimic dacă îşi pierdea timpul încercând să-şi reprime aceste 
sentimente de vinovăţie. Avea de rezolvat probleme mult mai 
urgente, una dintre ele fiind locotenent-colonelul Jonathan Smith. 
Nu îi lăsase deloc impresia cuiva dispus să stea deoparte, 
indiferent câte avertismente îi dăduse. 

Pierson se încruntă. Totul depindea de abilitatea ei de a 
menţine controlul asupra investigaţiei. A avea pe cineva ca 
Smith care să se învârtă pe acolo cu teorii care veneau în 
contradicţie cu linia oficială stabilită de ea era ceva de 
neacceptat şi foarte periculos, atât pentru ea, cât şi pentru Hal 
Burke şi întreaga operaţiune TOCSIN. 

Femeia era, de asemenea, convinsă că misiunea de 
observator în probleme ştiinţifice şi ofiţer de legătură cu 
USAMRIID era numai o acoperire pentru Smith. Omul acesta se 
pricepea la prea multe, se vedea că fusese perfect antrenat şi 
pentru altceva. În plus, existau prea multe pete albe în dosarul 
pe care îl avea la FBI. Deci cine erau adevărații şefi ai lui Smith? 
Agenţia de Informaţii a Apărării? Serviciul de Informaţii al 
Forţelor Terestre? Sau una din agenţiile guvernamentale de 
informaţii? 

Pierson ridică receptorul telefonului său securizat şi formă un 
număr din şapte cifre. 

— Burke la telefon. 

— Aici e Kit Pierson, spuse ea. Avem o problemă. Vreau să 
verifici toate informaţiile pe care le ai în legătură cu un anume 

locotenent-colonel Jonathan Smith din Forţele Terestre. 

— Parcă am mai auzit undeva de numele ăsta, spuse nervos 
ofiţerul CIA. 

— Normal, zise ea. E vorba despre doctoraşul acela care a 
reuşit să ucidă jumătate din echipa de asalt pe care ai trimis-o tu 
la Institut. 

Laboratorul secret din interiorul Centrului 


Nimic din ce se petrecea afară nu pătrundea în interiorul 
zonelor protejate ale Centrului. Cei ce lucrau înăuntru nu puteau 
să simtă mirosul sărat al Oceanului ale cărui valuri se spărgeau 
în apropiere sau să audă zgomotul motoarelor cu reacţie ale 
avioanelor care se pregăteau să decoleze. 

In interior domnea tăcerea şi o curăţenie perfectă. Chiar şi în 
spaţiile periferice ale uriaşului complex de laboratoare secrete, 
oamenii de ştiinţă şi laboranţii purtau halate sterile, măşti de 
protecţie ce le acopereau nasul, gura şi bărbia, ochelari de 
protecţie şi bonete de poliester. Toată lumea vorbea încet. 
Documentele circulau numai în format electronic. In interiorul 
zonelor sterile nu erau permise notițele făcute pe bucăţi de 
hârtie sau manuale. Riscul contaminării era considerat prea 
mare. 

Pe măsură ce te apropiai de centrul complexului, acolo unde 
se aflau capacităţile de producţie, măsurile de protecţie erau din 
ce în ce mai stricte. La intrarea în fiecare zonă, se aflau 
suprafeţe de presiune ridicată şi un sistem complicat de filtrare a 
aerului. Lângă fiecare nouă uşă erau afişate instrucţiuni detaliate 
şi un gardian înarmat se asigura că cei care intrau respectau 
întocmai procedurile. Totul era în aşa fel organizat, încât să nu 
existe nici un risc de contaminare a tancurilor de producţie a 
nanofagilor. Aceştia erau extrem de sensibili la cea mai mică 
schimbare a condiţiilor de mediu în care se dezvoltau, condiţii 
ţinute sub un strict control. De asemenea, nici unul dintre cei 
care lucrau în complex nu dorea să intre în contact cu nanofagii. 

Intr-una din încăperile de la periferia complexului, trei bărbaţi 
discutau în jurul unei mese de şedinţe. Subiectul era analiza 
datelor adunate până în momentul acela, referitoare la 
„evenimentele” din Zimbabwe şi din Nex Mexico. Doi dintre ei 
erau specialişti de renume mondial în domeniul 
nanotehnologiilor. Cel de-al treilea, mult mai înalt şi mai solid 

decât interlocutorii săi, avea o specializare complet diferită. 
Acest bărbat, al treilea Horațiu, era cunoscut sub numele de 
Nones. 

— Rapoartele preliminare primite de la Santa Fe indică faptul 
că dispozitivele noastre Model 2 s-au activat în organismele a 
douăzeci sau treizeci la sută dintre cei expuşi, spuse cel mai 
tânăr dintre oamenii de ştiinţă. Bărbatul introduse câteva 
comenzi de la o tastatură şi pe monitorul cu plasmă din faţa lor 
apăru un grafic. După cum vedeţi, acesta a depăşit cu mult 
estimările noastre. Concluzia este că modificările aduse au dat 
rezultate. 

— Exact, interveni şi colegul său. Este, de asemenea, clar că 
încărcăturile biochimice folosite la Modelul 2 au fost mult mai 
bine echilibrate decât cele utilizate la Kasusa, obținându-se, 
astfel, o rată mult mai ridicată de disoluţie a ţesuturilor şi a 
oaselor. 

— Puteţi mări această rată de ucidere? întrebă Nones fără 
menajamente. Ştiţi care sunt cerinţele celui care ne-a angajat. 
Cerinţe care trebuie respectate cu orice preţ. O armă care 
dizolvă mai puţin de o treime din victime nu se ridică la înălţimea 
acestor cerinţe. 

La adăpostul măştilor de protecţie, ambii oameni de ştiinţă se 
strâmbară dezgustaţi. li deranjau cuvintele dure folosite de 
Nones. Ei preferau să se considere un fel de chirurgi angajaţi 
într-o operaţie, care, deşi neplăcută, era absolut necesară pentru 
însănătoşirea pacientului. Asemenea referinţe brutale la faptul 
că, în esenţă, munca lor avea ca obiectiv uciderea unui imens 
număr de fiinţe nevinovate, li se păreau inutile. 

— Ei, ce aveţi de zis? întrebă Nones. Ochii săi verzi sclipeau în 
spatele ochelarilor de protecţie. Ştia cât de mult le displăcea 
celor doi orice referinţă directă la rezultatul final al activităţii lor 
ştiinţifice. Se amuza însă ca din când în când să-i scoată din 
turnurile lor de fildeş şi să îi pună faţă în faţă cu realitatea crudă. 

— Ne aşteptăm ca designul nanofagilor Model 3 şi al 
elementelor de control să conducă la o eficienţă mult sporită, îl 
asigură omul de ştiinţă mai în vârstă. Zonele cu senzori ale 
dispozitivelor Model 2 erau destul de rudimentare. Prin 
adăugarea unor senzori suplimentari configuraţi pentru o arie 
mai largă de semnături biochimice, putem mări foarte mult 
numărul de ţinte potenţiale. 

Bărbatul cu ochii verzi dădu din cap îndemnându-i pe cei doi 

să continue cu explicaţiile. 

— Am reuşit, de asemenea, să mărim puterea surselor interne 
de energie a nanofagilor, interveni cel mai tânăr. Ne aşteptăm, 
din această cauză, la o mărire proporţională a duratei efective de 
viaţă şi a razei de acţiune. 

— Ce se aude în legătură cu problemele de contaminare a 
zonei? întrebă Nones. Aţi văzut ce măsuri de protecţie s-au luat 
la Institutul Teller. 

— Americanii sunt întotdeauna exagerat de prudenti, răspunse 
dispreţuitor savantul bătrân. Până acum, majoritatea nanofagilor 
şi-au pierdut fără îndoială orice putere. 

— Nu mă interesează câtuşi de puţin temerile americanilor, 
ripostă cu răceală Nones. Tot ce contează sunt pretenţiile 
patronului nostru. Vi s-a cerut să produceţi un mecanism de 
autodistrugere viabil pentru Modelul 3, nu-i aşa? 

Omul de ştiinţă tânăr dădu stingherit din cap, sesizând 
ameninţarea din vocea lui Nones. 

— Da, bineînţeles. Şi am reuşit. Cu ajutorul tastaturii, făcu să 
apară pe ecran o succesiune de schiţe. Găsirea spaţiului necesar 
în interiorul membranei a fost o problemă dificilă, însă, în final, 
am reuşit să... 

— Nu mă interesează detaliile tehnice, spuse tăios cel de-al 
treilea Horațiu. Puteţi să le transmiteţi patronului nostru dacă 
doriţi. Pe mine mă preocupă doar aspectele practice. Dacă 
armele pe care le creaţi sunt în măsură să ucidă rapid şi eficient, 
nu mă interesează deloc cum funcţionează. 


133 


18 


Chicago, Illinois 


Reflectoarele puternice făceau ca noua clădire a Centrului de 
Cercetări Interdisciplinare (CEI), din cadrul Universităţii din 
Chicago, să fie luminată ca ziua. Era o structură masivă, cu cinci 
niveluri, care însuma peste 40 000 de metri pătraţi de 
laboratoare şi spaţii destinate cercetărilor. Barăcile 
constructorilor ocupau încă o mare parte din trotuare şi din 
spaţiul verde ce se întindeau de-a lungul Străzii 57 şi pe latura 
estică a bulevardului Drexel. Luminile erau aprinse peste tot în 
clădire, fiindcă echipele de electricieni, tâmplari şi zidari lucrau 
nonstop pentru a termina la timp proiectul. 

Oamenii de ştiinţă de la Universitatea din Chicago jucaseră un 
rol crucial în majoritatea realizărilor ştiinţifice şi tehnologice ale 
secolului XX-lea, de la metoda de stabilire a datei cu ajutorul 
carbonului, până la folosirea controlată a fisiunii nucleare. 
Universitatea era hotărâtă să-şi păstreze competitivitatea şi în 
noile ştiinţe ale secolului XXI. CEI reprezenta piatra de temelie a 
acestui efort. După punerea în funcţiune a Centrului, facilităţile 
sale de ultimă oră aveau să fie împărţite între biologi şi fizicieni. 
Se spera astfel că lucrul în comun avea să permită depăşirea 
barierelor ce încă mai separau cele două discipline tradiţionale. 

Aproape un miliard de dolari, proveniţi atât din donaţii 
individuale, cât şi din partea unor firme, fuseseră adunaţi pentru 
realizarea construcţiei, pentru cumpărarea echipamentelor şi 
finanţarea primului val de noi proiecte. Una dintre cele mai 
consistente contribuţii financiare venise din partea companiei 
Harcourt Biosciences, care dorea să instaleze aici unul dintre 
cele mai moderne laboratoare în domeniul nanotehnologiilor. Ca 
urmare a dezastrului de la Institutul Teller, conducerea firmei îşi 
punea toate speranţele în laboratorul de la CEI, unde urma să 
continue cercetările întrerupte în New Mexico, acesta fiind şi un 
semn al hotărârii de a nu renunţa la avansul obţinut în acest 
domeniu. Echipele de tehnicieni care lucrau în interiorul 

laboratorului se aflau în faza de instalare a calculatoarelor, a 
microscoapelor electronice, a sistemelor de manipulare de la 
distanţă, a sistemelor de filtrare şi de presurizare a aerului. 

Jack Rafferty îşi începuse schimbul plin de bună dispoziţie. Tot 
drumul pe care-l parcursese până aici din suburbia La Grange, în 
care locuia, micuțul electrician nu se gândise la altceva decât la 
banii pe care avea să-i câştige în plus datorită orelor 
suplimentare pe care urmau să le presteze cei implicaţi în acest 
proiect. Calculase că după ce plătea şcoala parohială pentru cei 
doi gemeni ai săi tot îi mai rămâneau suficienţi bani pentru 
motocicleta aceea Harley pe care o admira în vitrină de mai bine 
de un an. 

Zâmbetul încrezător de pe faţă îi pieri însă în momentul în 
care intră în spaţiul destinat laboratorului. Chiar de la uşă putu 
să vadă că cineva îşi bătuse pur şi simplu joc de cablurile pe care 
le terminase de instalat cu o zi în urmă. Mai multe panouri de 
rigips fuseseră date la o parte, lăsând să se vadă mănunchiuri de 
cabluri colorate smulse de la locul lor. Din găuri neacoperite din 
tavan atârnau noi fire legate alandala. 

Rafferty înjură printre dinţi. Porni cu paşi hotărâți spre şeful de 
tură, un uriaş pe nume Koslov. 

— Tommy, ce naiba e cu mizeria asta? lar ne-au schimbat 
schemele de instalare? 

Şeful de tură îşi verifică planurile pe care le avea fixate pe 
clipboard şi clătină din cap. 

— Nu, Jack. Din câte ştiu eu, nu. 

Rafferty se încruntă nervos. 

— Atunci poate îmi spui de ce şi-a bătut Levy joc de munca 
mea şi a lăsat în urma lui şi toată mizeria asta? 

Koslov ridică din umeri. 

— N-a fost Levy. A sunat că e bolnav. Au venit nişte tipi noi în 
locul lui. Şeful de tură aruncă o privire prin încăpere. l-am văzut 
pe amândoi acum cincisprezece minute. Probabil că au plecat 
mai devreme. 

Electricianul îşi dădu ochii peste cap. 

— Foarte frumos. Probabil din ăştia care nu fac parte din 
sindicat. Işi aranjă centura cu scule şi-şi potrivi casca de 
protecţie de pe cap. 

— O să-mi ia jumătate din schimb numai ca să repar ce au 
făcut ei, Tommy. Aşa că nu vreau să aud nici o văicăreală că nu 
suntem în grafic cu lucrările. 

— De la mine te asigur că nu ai să auzi, promise Koslov, 
ducând mâna dreaptă la inimă. 

Calmat pentru moment, Rafferty trecu imediat la treabă, 
încercând, mai întâi, să descâlcească cablurile pe care înlocuitorii 
lui Levy le scoseseră de după panourile din perete. 

Işi băgă capul în locul de unde fusese dat jos un panou şi 
lumină cu lanterna un spaţiu îngust plin cu cabluri, conducte şi 
tevi de mai multe mărimi şi forme. 

Un cablu de culoare verde care nu era legat în mănunchi 
împreună cu celelalte îi atrase imediat privirea. Unde duce cablul 
ăsta? Electricianul trase uşor de fir. întâmpină o rezistenţă. Încet, 
începu să scoată firul, manevrându-l cu dibăcie cu degetele sale 
subţiri prin labirintul de fire coturi. Capătul cablului ieşi în cele 
din urmă la iveală. Era înfipt într-un bloc solid, de culoare gri, 
făcut dintr-o substanţă maleabilă ca plastilina. 

Uimit, Rafferty rămase cu privirea aţintită spre obiectul 
respectiv timp de mai multe secunde, întrebându-se ce ar putea 
fi. Apoi îşi dădu seama. Se albi imediat la faţă. 

— Dumnezeule... ăsta e exploziv plastic... 

Cele şase bombe plantate atât în interiorul cât şi în jurul 
laboratorului explodară simultan. Intregul spaţiu fu umplut de o 
lumină albă orbitoare. Prima undă de şoc îi pulveriză pe Rafferty, 
Koslov şi pe ceilalţi muncitori care se aflau în interiorul 
laboratorului. Un val de flăcări şi de aer supraîncălzit se năpusti 
pe coridoarele clădirii pe jumătate terminate, incendiind tot ce 
întâlnea în calea sa. Sub impactul exploziei, structura de oţel şi 
beton a clădirii cedă asemenea unor bețe de chibrit. 

Incet la început, apoi din ce în ce mai repede, o întreagă 
secţiune din CEI se zgâlţâi într-un zgomot infernal de fiare 
contorsionate şi, după ce se lăsă mai întâi într-o rână, se prăbuşi 
cu totul la pământ. Un nor gros de fum şi de praf se ridică 
deasupra zonei, luminat straniu din interior de reflectoarele care 
supravieţuiseră exploziei. 


O oră mai târziu, la zece străzi distanţă de Universitate, cei 
trei lideri ai celulei Mişcării Lazarus din Chicago se adunaseră în 
grabă într-un apartament de la ultimul etaj al unei clădiri 
frumoase, cu pereţii placați cu piatră. Cei trei, doi bărbaţi şi o 
femeie, toţi sub treizeci de ani, priveau tulburaţi ecranul 
televizorului din living, pe care se derulau imaginile transmise în 
direct de toate agenţiile locale şi naţionale de ştiri. 

Pe masa din sufrageria alăturată erau aşezate mai multe 
salopete de constructor, căşti de protecţie şi truse de scule. 
Acestea, împreună cu câteva legitimaţii false, fuseseră procurate 
pe parcursul celor patru luni de când începuseră să planifice 
operaţiunea. Deasupra salopetelor trona un plic din hârtie maro. 
Inăuntru se aflau mai multe planuri ale clădirii IRB, pe care le 
descărcaseră de pe site-ul Universităţii. Jos, pe podea, erau mai 
multe cutii de carton ce conţineau bannere ale Mişcării, cutii cu 
vopsea şi bidoane cu lichide urât mirositoare. 

— Cine ar fi putut face aşa ceva? întrebă nervoasă Frida 
Mefadden. Femeia îşi băgase fără să-şi dea seama în gură 
capătul unei şuviţe de păr. E imposibil ca exploziile astea să fie 
opera oamenilor noştri. Ordinele noastre au venit de sus, direct 
de la Lazarus. 

— Nu am nici o idee, răspunse mohorât iubitul ei. Bill Oakes se 
chinuia să-şi încheie ultimii nasturi de la cămaşa pe care o 
aruncase pe el în clipa în care sunase telefonul şi fusese anunţat 
în legătură cu explozia. 

Bărbatul îşi îndepărtă cu o mişcare grăbită părul din ochi şi 
zise: 

— Un lucru e sigur însă: trebuie să scăpăm de toate 
materialele astea pe care urma să le folosim în misiunea noastră. 
Şi asta foarte repede. Inainte să ne trezim cu poliţiştii la uşă. 

— Fir-ar să fie, murmură cel de-al treilea, un tip solid şi 
îndesat. Rick Avery se scărpină în barbă. Dar unde am putea 
arunca toate astea? In lac? 

— Ar fi găsite imediat acolo, se auzi o voce batjocoritoare 
venind din spatele lor. Ca să nu mai vorbim de faptul că v-ar 
putea vedea cineva când faceţi asta. 

Speriaţi, cei trei activişti se întoarseră spre cel care vorbise. 
Nici unul dintre ei nu auzise uşa de la intrare. In holul care 
separa livingul de sufragerie stătea un bărbat solid şi foarte înalt, 
îmbrăcat într-un pardesiu de lână. 

Primul care îşi reveni fu Oakes. Făcu un pas înainte cu dinţii 
încleştaţi. 

— Cine naiba mai eşti şi tu? 

— Puteţi să îmi spuneţi Terce, zise calm bărbatul cu ochi verzi. 
Şi am ceva pentru voi, un cadou. Individul îşi scoase încet mâna 
din buzunar şi cei trei putură vedea că ţinea în ea un pistol 
Walther de 9 mm cu amortizor, cu ţeava îndreptată spre ei. 

Frida Mefadden scoase un țipăt scurt. Avery rămase blocat, cu 

degetele în barbă. Numai Bill Oakes reuşi să vorbească. 

— Dacă eşti poliţist, zise el bâlbâindu-se, arată-ne permisul. 

Bărbatul înalt zâmbi politicos. 

— Din păcate nu sunt poliţist, domnule Oakes. 

Oakes fu străbătut de un fior rece cu o secundă înainte ca 
glonţul să iasă pe ţeava pistolului. Fu lovit în frunte şi muri 
prăbuşindu-se peste televizor. 

Terce îşi mută niţel pistolul spre dreapta şi trase din nou. 
Avery gemu o dată şi se prăbuşi în genunchi cu mâna la gâtul 
plin de sânge. Bărbatul cu părul roşu mai trase o dată, trimițând 
cel de-al doilea glonţ în capul bărbatului. 

Albă la faţă de spaimă, Frida Mefadden se răsuci pe podea şi 
încercă să fugă în dormitorul cel mai apropiat. Bărbatul cu părul 
roşu o împuşcă în spate. Femeia se împiedică şi se prăbuşi într-o 
poziţie nefirească pe sofa, unde rămase gemând. Uriaşul îşi băgă 
pistolul în buzunar, veni lângă ea şi o apucă de cap cu mâinile lui 
mari. Cu o mişcare rapidă îi frânse gâtul. 

Terce se mai uită câteva secunde la cele trei trupuri prăbuşite, 
încercând să detecteze vreun semn de viaţă. Satisfăcut, se duse 
la uşa de la intrare şi o deschise. Afară aşteptau doi dintre 
oamenii săi. Fiecare ducea câte o pereche de valize grele. 

— Gata, s-a terminat, le zise uriaşul, lăsându-i să intre. Nici 
unul dintre ei nu părea prea impresionat la vederea cadavrelor. 
Pentru cei care lucrau sub conducerea celor care se numeau 
Horațiu, moartea era ceva obişnuit. 

Cu mişcări rapide, cei doi începuseră să scoată din valize şi să 
aşeze pe masa din sufragerie calupuri de exploziv şi 
detonatoare. Unul dintre ei, solid şi cu trăsături slave, întrebă 
arătând cu mâna spre lucrurile care se aflau deja acolo: 

— Ce facem cu astea, Terce? 

— Lăsaţi salopetele, căştile şi legitimaţiile. Restul îl luăm cu 
noi. 

Bărbatul cu trăsături slave ridică din umeri. 

— Cred că-ţi dai seama că asta nu o să ţină prea mult. Poliţia o 
să facă analize şi n-o să găsească resturi chimice în nici unul 
dintre cadavre. 

Roşcatul încuviinţă. 

— Ştiu, zise el zâmbind cu răceală. Timpul e însă de partea 
noastră, nu a lor. 


Lămpile din barul Aeroportului Internaţional O'Hare dădeau o 

lumină foarte slabă, ceea ce contrasta puternic cu neoanele 
orbitoare de pe coridoarele şi din sălile de aşteptare de alături. 
Chiar şi la ora aceea târzie, barul era destul de plin, călători ce 
nu ţineau seama de fusele orare şi care îşi găseau alinarea în 
alcool. 

Hal Burke şedea mohorât la una dintre mesele de lângă perete 
şi sorbea din paharul cu rom şi cola pe care îl comandase cu o 
jumătate de oră înainte. Imbarcarea în avionul care urma să-l 
ducă la Dulles trebuia să înceapă din clipă în clipă. Ridică privirea 
în momentul în care Terce se aşeză pe scaunul din faţa lui. 

— Deci? 

Uriaşul zâmbi satisfăcut, arătându-şi dinţii. 

— N-a fost nici o problemă, zise el. Informaţiile noastre au fost 
corecte în toate privinţele. Celula Mişcării din Chicago a rămas 
fără conducători. 

Burke zâmbi nervos. Sursele pe care creatorul lor le avea în 
interiorul celor mai înalte cercuri ale Mişcării Lazarus fuseseră 
principalul motiv pentru care îi indusese pe ciudaţii numiţi 
Horațiu în TOCSIN. Burke era nevoit să recunoască faptul că 
sursele acelea erau mult mai valoroase decât orice reţea de 
informatori pe care reuşise el să o dezvolte. 

— Poliţia din Chicago va găsi acolo exact ce se aşteaptă să 
găsească, continuă Terce. Explozivi. Detonatoare. Şi legitimaţii 
false. 

— Plus trei cadavre, adăugă maliţios ofiţerul CIA. E posibil ca 
poliţiştii să-şi pună câteva întrebări în legătură cu acest detaliu 
nesemnificativ. 

Roşcatul ridică din umeri. 

— Mişcările teroriste îşi ucid uneori propriii membri. Poliţia o 
să tragă concluzia că cei trei au fost pedepsiţi de proprii lor 
camarazi. Sau că a fost vorba despre vreo confruntare între două 
facţiuni rivale ale Mişcării. A 

Burke dădu aprobator din cap. Incă o dată, uriaşul roşcat avea 
dreptate. 

— La naiba, astfel de lucruri se întâmplă uneori. N-ar fi un 
lucru neobişnuit ca nişte radicali înarmaţi şi supuşi la presiune s- 
o ia razna şi să înceapă să tragă unul în celălalt. Ofiţerul CIA luă 
o gură de băutură. Oricum, va da impresia că atacul de la IRB era 
în pregătire de mai multe luni, murmură el. Asta ar trebui să-l 
convingă pe Castilia că masacrul de la Institutul Teller a fost de 
la început până la sfârşit opera celor din Mişcarea Lazarus. Că a 

reprezentat un fel de semnal pentru ticăloşii ăştia ca să treacă la 
atac pe toate fronturile. Cu puţin noroc, preşedintele va include 
în sfârşit Mişcarea în rândul organizaţiilor teroriste. 

Terce se mulţumi să zâmbească enigmatic. 

— Probabil. 

Burke strânse din dinţi. Vechea cicatrice de pe gât se înroşi. 

— Avem însă o altă problemă, mult mai urgentă, zise el. În 
Santa Fe. 

— O problemă? întrebă Terce. 

— Locotenent-colonelul care este şi medic, Jonathan Smith, 
răspunse ofiţerul CIA. A început să pună nişte întrebări foarte 
ciudate. 

— O echipă de-a noastră se află încă în New Mexico, răspunse 
Terce. 

— Perfect. Burke sorbi ultima înghiţitură din pahar şi se ridică 
în picioare. Anunţă-mă când sunt gata. Vreau să se mişte repede 
şi să-l ucidă pe Smith înainte ca acesta să apuce să atragă 
atenţia cuiva situat mai sus. 

Vineri, 15 octombrie 
Santa Fe 


Razele soarelui care răsărea tocmai pătrunseseră prin 
jaluzelele ferestrei camerei de hotel, când telefonul mobil al lui 
Jon Smith începu să sune. Colonelul lăsă cana de cafea pe masa 
din bucătărie. 

— Da? 

— Uită-te la ştiri, îi spuse Klein fără altă introducere. 

Smith dădu la o parte farfuria pe care se afla micul dejun 
mâncat pe jumătate, deschise laptopul şi se conectă la internet. 
Incepu să citească titlurile care apăreau pe ecran. Povestea era 
pe prima pagină a site-urilor tuturor agenţiilor de Ştiri. PROBELE 
CULESE DE FBI INCRIMINEAZĂ MIŞCAREA LAZARUS! titra, una 
dintre ele. ACTIVIŞTII LAZARUS SUNT CEI CARE AU CUMPARAT 
MAŞINILE! declara alta. 

Toate articolele spuneau în mare cam acelaşi lucru. Surse de 
nivel înalt din echipa FBI care investiga masacrul de la Institutul 
Teller confirmaseră faptul că un vechi activist al Mişcării Lazarus, 
din Albuquerque, era cel care cumpărase vehiculele folosite de 
falşii agenţi din Serviciul Secret, folosind pentru asta aproape o 
sută de mii de dolari bani gheaţă. Apoi, la numai câteva ore după 
ce avusese loc atacul asupra Institutului, Andrew Costanzo 
fusese văzut de către vecini cum plecase în grabă de acasă cu 
maşina, luând cu el o valiză. Fotografia lui Costanzo fusese 
trimisă tuturor birourilor agenţiilor federale, precum şi ale 
forţelor statale de poliţie. 

— Interesant, nu-i aşa? se auzi în receptor vocea şefului de la 
Covert-One. 

— Se poate spune şi aşa, răspunse Smith mohorât. Eu n-aş fi 
atât de elegant în exprimare. 

— Presupun că acum auzi pentru prima dată despre această 
dezvăluire? murmură Klein. 

— Presupunerea e foarte corectă, spuse Smith încruntându-se. 

Trecu rapid în revistă toate şedinţele FBI la care participase. Nici 
Pierson, nici vreunul dintre ajutoarele sale nu menţionase 
vreodată ceva atât de incendiar. 

— Este o scurgere de informaţii de la FBI sau e vorba doar de 
imaginaţia vreunui reporter? 

— Se pare că e o informaţie corectă, răspunse Klein. Biroul nici 
măcar nu s-a deranjat să nege povestea asta. 

— Se ştie ceva despre sursă? E vorba despre cineva de aici din 
Santa Fe sau de cineva din Washington? 

— N-am nici cea mai mică idee, răspunse şeful de la Covert- 
One. După o scurtă pauză, acesta continuă: Aş îndrăzni să spun 
că nimeni de aici din Washington nu pare deosebit de supărat că 
informaţia a fost făcută publică. 

— Eram sigur. Având în vedere încăpăţânarea cu care Kit 
Pierson ignorase întrebările pe care i le pusese în ziua trecută, 
Smith îşi imagina cât de fericiţi erau cei de la FBI că găsiseră o 
dovadă clară care lega distrugerea Institutului Teller de Mişcarea 
Lazarus. Lucrurile se legau şi mai bine după atacurile teroriste 
din California şi din Chicago. Informaţiile despre acest Costanzo 
fuseseră, probabil, o adevărată mană cerească pentru FBI. 

— Tu ce crezi, colonele? întrebă Klein. 

— N-au reuşit să mă convingă, răspunse Smith clătinând din 
cap. Cel puţin, nu de tot. Prea se potrivesc toate ca să fie 
adevărat. In afară de asta, nimic din povestea cu Costanzo nu 
explică cum a reuşit Mişcarea să intre în posesia unor asemenea 
nanofagi proiectaţi să ucidă sau de ce ar fi provocat în mod 
deliberat răspândirea lor în rândurile propriilor susţinători. 

— Nu, nu explică, recunoscu Klein. 

Smith rămase tăcut câteva clipe, deoarece parcurgea unul 
dintre cele mai recente articole postate pe internet. Era 
prezentat punctul de vedere în legătură cu Andrew Costanzo al 
unui purtător de cuvânt al Mişcării Lazarus, o femeie pe nume 
Heather Donovan. Smith examină cu atenţie argumentele femeii. 
Chiar dacă numai jumătate din ceea ce susţinea ea ar fi fost 
adevărat, tot rezulta că cei de la FBI urmăreau o pistă falsă, o 
pistă special pregătită pentru a-i induce în eroare. Smith se 
hotărâse. Era ceva care merita să fie cercetat. 

— Aş vrea să stau de vorbă cu această purtătoare de cuvânt a 
Mişcării, îi spuse el lui Klein. Dar am nevoie de o acoperire, 
probabil ca ziarist. Cu nişte documente de identitate care să 
reziste la o cercetare mai atentă. Bănuiesc că nimeni din Mişcare 


142 


nu e prea dornic acum să stea de vorbă cu un ofiţer sau cu un 
om de ştiinţă din Forţele Terestre. 

— Când ai nevoie de documente? întrebă Klein. 

Smith se gândi un pic înainte de a răspunde. Programul din 
ziua aceea avea să fie foarte încărcat. Noaptea trecută, câţiva 
membri din echipa de investigatori FBI riscaseră să lucreze fără 
echipamentul greoi de protecţie. Nici unul dintre ei nu păţise 
nimic. Ca urmare, echipe medicale de la spitalele locale şi de la 
Nomura Pharmatech începuseră să adune cadavrele şi resturile 
de cadavre de la locul carnagiului. Smith dorea să participe la 
câteva dintre analizele pe care aceşti medici doreau să le facă în 
speranţa că avea să găsească răspuns la unele din întrebările 
care încă îl mai tulburau. 

— Cred că spre seară, se hotărî el. O să încerc să aranjez o 
întâlnire într-un restaurant sau într-un bar din centru. Panica a 
dispărut şi lumea se întoarce în oraş. 

— Spune-i acestei doamne Donovan că eşti ziarist 
independent, îi propuse Klein. Corespondent al revistei Le Monde 
şi al altor câteva ziare europene mai puţin cunoscute, cu o 
uşoară orientare spre stânga. 

— Mi se pare o idee foarte bună, zise Smith. Ştia Parisul ca pe 
propriul său buzunar, iar Le Monde era cunoscut pentru simpatia 
faţă de ideile promovate de Mişcarea Lazarus. 

— Voi face aranjamentele necesare pentru ca pachetul 
conţinând legitimaţia ta de corespondent la Le Monde să ajungă 
la hotel prin curier în după-amiaza asta. 


Kit Pierson stătea la masa pliantă ce îi servea drept birou şi 
citea documentul CIA „strict secret” pe care îl primise prin fax de 
la Hal Burke. Cei de la Langley nu aveau prea multe alte date 
despre Jonathan Smith decât cele aflate în posesia Biroului. 
Existau însă în fişa de la CIA anumite referiri la prezenţa 
colonelului în cele mai neaşteptate locuri fierbinţi ale planetei, de 
obicei în legătură cu situaţii de criză, datele respective fiind 
culese din rapoartele de misiune trimise de diverşi ofiţeri ai 
Agenţiei. 

Femeia citea îngrijorată lista locurilor în care acest personaj îşi 
făcuse apariţia pe neaşteptate. Moscova, Paris, Shanghai. Şi 
acum, acelaşi om se afla aici, în Santa Fe. Da, de fiecare dată 
exista o scuză foarte plauzibilă pentru prezenţa lui Smith acolo, 
fie că era vorba despre ajutarea unui prieten rănit, de 

participarea la o conferinţă pe teme medicale sau chiar pur şi 
simplu despre desfăşurarea muncii pentru care era pregătit. La 
suprafaţă, individul era exact ce pretindea că este, un medic şi 
om de ştiinţă militar care se nimerea din când în când în locuri 
total nepotrivite. 

Pierson clătină din cap. Prea erau numeroase aceste 
coincidenţe, prea multe scuze plauzibile, ca să reuşească să o 
convingă. Aparițiile lui Smith se încadrau într-un anumit tipic, un 
tipic care nu-i plăcea deloc. Deşi acesta era plătit de USAMRIID, 
se părea că Smith avea o extraordinară libertate în a-şi alege 
misiunile şi a pleca în concediu oricând dorea. Femeia era sigură 
acum că Smith lucra sub acoperire şi că primea ordinele de la un 
nivel foarte înalt. Ceea ce o îngrijora însă cel mai mult era faptul 
că nu reuşea să descopere pentru cine lucra cu adevărat 
colonelul. Orice încercare de a pune întrebări despre acest 
individ prin intermediul canalelor oficiale se împotmolise într-un 
hăţiş de tergiversări birocratice. Era ca şi cum cineva aflat într-o 
poziţie foarte suspusă ar fi ştampilat cu un INTERZIS mare 
adevărata viaţă şi carieră a locotenent-colonelului medic 
Jonathan Smith. 

Acest lucru reuşise să o enerveze la culme. Din cauza asta 
stabilise ca o echipă, formată din doi oameni, să-l ţină în 
permanenţă sub supraveghere. In clipa în care drăguţul de 
doctor făcea un singur pas peste limitele pe care i le stabilise, 
era hotărâtă să-l dea afară din echipa de investigaţie, nu înainte 
de a-l tăvăli bine în smoală şi în pene. 

Băgă fişa primită de la CIA într-un tocător şi aşteptă până ce 
toate fâşiile de hârtie ajunseră într-un coş de gunoi pe care scria 
Material de ars. Telefonul securizat de pe masă începu să sune 
înainte ca ultima bucăţică de hârtie să aterizeze în coş. 

— Burke la aparat, se auzi o voce guturală la celălalt capăt al 
firului. Oamenii tăi îl mai urmăresc încă pe Smith? 

— Da, confirmă Pierson. La ora asta individul e la spitalul St. 
Vincent's şi lucrează în laboratorul de patologie de acolo. 

— Spune-le să vină înapoi, spuse Burke fără nici o intonaţie. 

Femeia se îndreptă brusc de spate, surprinsă de cererea 
ofițerului CIA. 

— Cum? 

— Cum ai auzit. Cheamă-ţi înapoi agenţii care sunt pe urmele 
lui Smith. Acum. 

— De ce? 

— Ai încredere în mine, Kit, răspunse Burke cu răceală. Mă 
îndoiesc că ai vrea să ştii. 

In receptor se auzi tonul şi Pierson rămase îngheţată, 
incapabilă să facă vreo mişcare. Se întreba, nu pentru prima 
oară, dacă exista vreo cale prin care ar fi putut să scape din 
cursa pe care o simţea închizându-se implacabil în jurul ei. 


Jon Smith împinse uşa batantă ce dădea în micul vestiar de 
lângă laboratorul de patologie. Nu se afla nimeni înăuntru. 
Căscând, se aşeză pe bancă şi îşi scoase mănuşile şi masca. Le 
aruncă într-un container deja plin ochi. Urmă apoi salopeta de 
spital. Era aproape îmbrăcat cu hainele de stradă, când sună 
Fred Klein. 

— Ai aranjat interviul cu domnişoara Donovan? întrebă acesta. 

— Da. Colonelul se aplecă pentru a-şi pune pantofii. Mă 
întâlnesc cu ea la ora nouă în seara asta. La o cafenea din Plaza 
Mercado. 

— Foarte bine, spuse Klein. Care e situaţia cu autopsiile? Aţi 
descoperit ceva? A 

— Foarte puţin, răspunse Smith. Insă nu reuşesc cu nici un 
chip să îmi dau seama despre ce e vorba. Colonelul oftă. Avem la 
dispoziţie foarte puţine cadavre intacte pe care să le studiem. 
Marea majoritate a rămăşiţelor este reprezentată de un fel de 
mediu de cultură organic. 

— Continuă, te rog. 

— Ei bine, există anumite tipare ciudate în legătură cu 
autopsiile pe care am fost în măsură să le facem. Este prea 
devreme şi dimensiunile urmelor sunt prea mici pentru a afirma 
ceva cu certitudine, însă bănuiesc că aceste tipare vor fi 
confirmate şi de rezultatele ulterioare. 

— Ce tipare? întrebă nerăbdător Klein. 

— Indicaţii semnificative ale consumului de droguri sau ale 
existenţei unor boli cronice printre cei ucişi, spuse Smith 
ridicându-se de pe bancă şi apucându-şi cu o mână jacheta de 
ploaie. Asta nu e valabil în toate cazurile. Insă într-un procentaj 
foarte mare, mult mai mare decât norma statistică. 

— Aţi descoperit din ce cauză au murit oamenii aceia? 

— Cu precizie? Nu. 

— Spune-mi atunci ce presupui tu, colonele, insistă calm Klein. 

— Tot ce am până acum se bazează pe presupuneri, răspunse 
precaut Smith. Cred însă că majoritatea distrugerilor a fost 

cauzată de substanţele chimice distribuite de aceşti nanofagi, în 
scopul distrugerii legăturilor dintre peptide. Dacă acest lucru se 
repetă de suficient de multe ori rezultatul poate fi identic cu 
mediul de cultură organic pe care l-am găsit acolo. 

— Dar aceste dispozitive nu au ucis pe toţi cei care au fost 
infestaţi, remarcă Klein. Din ce cauză? 

— Presupunerea mea e că acţiunea nanofagilor a fost 
declanşată de anumite semnale biochimice... 

— Cum ar fi cele prezente în organismul cuiva care se 
droghează. Sau care suferă de o boală cardiacă. Sau o altă boală 
cronică, îşi dădu seama brusc Klein. 

— Fără aceste semnale, dispozitivele ar fi rămas inactive. 

— Bingo. 

— Dar asta nu explică de ce a murit individul acela cu ochi 
verzi cu care te luptai tu, remarcă şeful Covert-One. Doar aţi 
trecut amândoi prin norul de nanofagi şi nici unul nu a fost 
afectat. 

— Individul acela a fost marcat, Fred, răspunse trist colonelul 
şi-şi închise ochii, încercând să alunge din memorie imaginea 
teribilă a duşmanului care se dizolva în faţa sa. 

— Sunt aproape sigur că cineva l-a înţepat cu un ac muiat într- 
o substanţă ce a declanşat acţiunea nanofagilor pe care îi 
inspirase anterior. 

— Asta ar însemna că a fost trădat de propriii săi tovarăşi 
pentru a se preveni o eventuală capturare a sa, spuse Klein. 

— Aşa cred şi eu. Smith se strâmbă amintindu-şi acel fâsâit 
sinistru şi rece care trecuse şi pe lângă urechea sa. Şi bănuiesc 
că au încercat să mă lovească şi pe mine. 

— Ai grijă de tine, Jon, spuse Klein dintr-o dată. Nu ştim 
deocamdată cu precizie cine este duşmanul cu care avem de-a 
face şi nu reuşim să înţelegem ce planuri are acesta. Până când 
nu vom fi în stare să facem acest lucru, trebuie să ne aşteptăm 
ca orice persoană, inclusiv cineva ca domnişoara Donovan, să 
reprezinte o ameninţare pentru tine. 


Casa conspirativă a echipei de supraveghere, 
undeva la periferia oraşului Santa Fe 


În casa conspirativă a echipei de supraveghere, situată spre 
146 


est, la trei kilometri depărtare de Institutul Teller, era linişte. Se 
auzea numai zumzetul ventilatoarelor calculatoarelor ce primeau 
în continuare date de la senzorii orientaţi spre zona din jurul 
Institutului. Cei doi bărbaţi aflaţi în schimb monitorizau în tăcere 
transmisiile radio şi urmăreau fluxul de informaţii de pe 
monitoare. 

Unul dintre ei deveni brusc atent la vocile pe care le auzea în 
cască. Operatorul se întoarse spre şeful său, un olandez mai în 
vârstă, cu părul alb, numit Willem Linden. 

— Echipa de pe teren raportează. Smith tocmai a intrat în 
Plaza Mercado. 

— E singur? 

Operatorul încuviinţă cu o mişcare a capului. 

Linden zâmbi dezvelindu-şi dinţii pătaţi cu tutun. 

— Mi-ai dat o veste excelentă, Abrantes. Anunţă echipa să 
rămână în aşteptare. Apoi ia legătura cu Centrul şi informează-i 
că totul se desfăşoară conform planului. Spune-le că vom raporta 
din nou după ce Smith va fi eliminat. 

Abrantes îi aruncă o privire îngrijorată. 

— Eşti sigur că va fi chiar atât de simplu? Am citit fişa cu 
datele americanului. E un individ foarte periculos. 

— Nu intra în panică, Vitor, îl linişti bărbatul cu părul alb. Nici 
un bărbat, oricât de viteaz ar fi el, nu poate să facă faţă unui 
glonţ sau unei lame de cuţit aplicate unde trebuie. 

Smith se opri pentru o secundă în uşa cafenelei Longevity şi îşi 
plimbă privirea peste clienţii aşezaţi la micile mese rotunde. O 
adunătură destul de bizară, gândi el amuzat. Cei mai mulţi, în 
special perechile, nu ieşeau prea mult în evidenţă, funcţionari şi 
oameni de afaceri îmbrăcaţi cu gust, plus câţiva studenţi serioşi. 
Alţii însă, îşi etalau tatuajele şi piercingurile. Se vedeau şi 
turbane sau şuviţe în stil jamaican. Câteva perechi de ochi se 
întoarseră curioase să vadă cine intra în local. Cei mai mulţi 
clienţi îşi continuară însă conversațiile fără să-l bage în seamă. 

Cafeneaua ocupa cea mai mare parte din etajul clădirii Plaza 
Mercado şi avea ferestre mari ce dădeau spre West San 
Francisco Street. Pereţii colorați oarecum strident într-un 
amestec de roşu-aprins, portocaliu şi galben se potriveau cu 
podeaua albastră şi sculpturile ciudate ce copiau teme asiatice, 
hinduse sau zen. 

Smith se îndreptă direct spre o masă la care se afla o singură 
femeie, una dintre persoanele ce întorsese capul la intrarea lui în 
local. Era Heather Donovan. Fred Klein pusese în pachetul ce 
conţinea legitimaţia falsă de la Le Monde şi o fotografie a ei 
însoţită de câteva date biografice. La cei treizeci şi cinci de ani ai 
săi, purtătoarea de cuvânt locală a Mişcării Lazarus avea o faţă 
îngustă, ca de băiat. Şuviţele blonde într-un aranjament aparent 
dezordonat, ochii verzi şi câţiva pistrui la rădăcina nasului 
întregeau portretul femeii. 

Heather Donovan îl urmărea amuzată pe bărbatul care se 
oprise la masa ei. 

— Vă pot ajuta cu ceva? întrebă ea. 

— Mă numesc Jon Smith, răspunse el încet ridicându-şi 
politicos de pe cap pălăria neagră. Cred că pe mine mă aşteptaţi, 
domnişoară Donovan. 

O sprânceană blondă şi fin desenată se ridică întrebător. 

— Eu aşteptam un ziarist, nu un cowboy, murmură ea într-o 
franceză perfectă. 

Smith zâmbi şi îşi admiră cu o mină satisfăcută hainele pe 
care le purta: jachetă bej din catifea reiată, cravată subţire din 
piele, jeanşi şi cizme. 

— Incerc şi eu să mă adaptez obiceiurilor locale, replică el în 

aceeaşi limbă. Ştiţi cum se zice, când eşti în Roma trebuie să te 
porţi ca romanii. 

Femeia îi zâmbi şi îi spuse în engleză: 

— Vă rog să luaţi loc, domnule Smith. 

Smith îşi puse pălăria pe masă, îşi scoase dintr-un buzunar al 
blugilor un carneţel şi un pix şi se aşeză în faţa femeii. 

— Vă mulţumesc mult că aţi acceptat să ne întâlnim în 
condiţiile astea. La ora asta târzie, vreau să spun. Ştiu că aţi avut 
o zi foarte grea. 

Purtătoarea de cuvânt a Mişcării Lazarus încuviinţă încet din 
cap. 

— Da, într-adevăr a fost o zi foarte lungă. Mai bine zis, au fost 
nişte zile foarte lungi. Inainte de a începe aş vrea să văd totuşi 
un act de identitate, o simplă formalitate, desigur. y 

— Bineînțeles, răspunse Smith cu o voce egală. li întinse 
legitimaţia şi femeia o cercetă în lumină. 

— Întotdeauna sunteţi aşa de precaută când aveţi de-a face cu 
ziarişti, domnişoară Donovan? 

— Nu întotdeauna, recunoscu ea şi ridică din umeri. Am 
început să devin mai precaută după cele petrecute în ultimele 
zile. Cred că şi dumneavoastră aţi păţi la fel dacă aţi vedea cum 
câteva mii de oameni sunt ucişi de propriul dumneavoastră 
guvern. 

— Vă înţeleg perfect, spuse Smith cu o voce calmă. Conform 
fişei primite de la Covert-One, Heather Donovan intrase de 
puţină vreme în Mişcarea Lazarus. Inainte de asta lucrase în 
capitala statului pentru mai multe organizaţii de protecţie a 
mediului, printre care Sierra Club şi World Wildlife Federation. 
Era o femeie deşteaptă, luptătoare şi familiarizată cu hăţişurile 
politicii. 

— OK, se pare că legitimaţia dumneavoastră e bună, zise ea 
într-un târziu, dându-i lui Smith documentul înapoi. 

— Cu ce pot să vă servesc? îi întrerupse o voce moleşită. Unul 
dintre chelneri, un tânăr slăbuţ cu mai multe inele în sprâncene, 
se oprise la masa lor şi aştepta răbdător să ia comanda. 

— O cană cu ceai verde, spuse purtătoarea de cuvânt a 
Mişcării Lazarus. 

— Şi un pahar de vin roşu pentru mine, zise Smith. Remarcă 
însă imediat privirea plină de compasiune pe care i-o aruncă 
Heather. Nu vin? Atunci nişte bere poate? 

Femeia dădu din cap parcă cerându-şi scuze, gest repetat şi 

de chelner. 

— Imi pare rău, dar nu servesc băuturi alcoolice aici, zise ea 
zâmbind. Aţi putea încerca unul dintre elixirele faimoase de aici. 

— Elixir? întrebă el bănuitor. 

— Un amestec de plante chinezeşti tradiţionale şi sucuri 
naturale de fructe, interveni chelnerul însufleţit brusc. Vă 
recomand Adevăratul Buddha. E o băutură cu adevărat 
fortifiantă. 

Smith clătină din cap. 

— Poate altă dată. Acum o să iau la fel ca şi domnişoara, o 
cană cu ceai verde. 

In timp ce chelnerul se îndepărta pentru a le aduce comanda, 
Smith se întoarse spre purtătoarea de cuvânt şi îşi desfăcu 
blocnotesul. 

— Acum că am stabilit statutul meu de reporter cu acte în 
regulă... 

— Puteţi să începeţi să-mi adresaţi întrebările, completă 
Heather Donovan fraza privindu-l pe Smith drept în ochi. 
Intrebări care, dacă am înţeles bine, au legătură cu ideea 
grotescă lansată de FBI, cum că Mişcarea ar fi cumva 
responsabilă de distrugerea Institutului Teller şi de uciderea 
atâtor oameni nevinovaţi. 

Smith încuviinţă cu o mişcare a capului. 

— Aveţi dreptate. Am citit ziarele de azi şi m-a intrigat ceea ce 
aţi declarat în legătură cu Andrew Costanzo. Trebuie să recunosc 
că omul nu se potriveşte deloc cu imaginea cuiva pe care l-aş 
alege pentru o conspirație secretă. 

— Aşa şi este. 

— Puteţi să dezvoltați ideea? 

— Andy mai mult vorbeşte decât face, începu ea să explice. 
Da, într-adevăr, nu lipseşte de la nici o adunare a Mişcării şi are 
mereu foarte multe de spus, mai bine zis de criticat. Problema e 
că nu l-am văzut niciodată să facă ceva concret! E în stare să 
critice ore întregi, însă dacă-i arăţi nişte plicuri care trebuie 
scrise sau nişte pliante ce trebuie distribuite, dintr-odată devine 
foarte ocupat sau i se face rău. Se crede un fel de filosof ale 
cărui viziuni sunt prea înalte pentru nişte simpli muritori ca noi. 

— Da, cunosc genul, zise Smith zâmbind uşor. Un fel de Platon 
ce zace nedescoperit într-un depozit de carte. 

— Exact aşa e Andy Costanzo, confirmă Heather. Din cauza 
asta e atât de absurdă sugestia celor de la FBI. Era o persoană 

acceptată de toţi, însă nimeni din organizaţie nu i-ar fi 
încredinţat vreo treabă serioasă, cu atât mai puţin nu i-ar fi dat 
pe mână o sută de mii de dolari bani gheaţă! 

— Cineva a avut totuşi încredere în el, îi atrase atenţia Smith. 
Dealerii aceia de maşini din Albuquerque l-au identificat fără nici 
un dubiu. 

— Ştiu asta! spuse femeia supărată. Sunt gata să cred că 
cineva a putut să-i dea banii lui Andy ca să cumpere maşinile 
alea. Şi mai sunt gata să cred că el a fost destul de prost sau 
destul de arogant ca să accepte şi să facă ceea ce i s-a cerut. 
Insă banii aceia nu aveau cum să provină de la Mişcarea Lazarus! 
E adevărat că nu suntem o organizaţie săracă, însă nu operăm 
cu asemenea sume de bani gheaţă! 

— Deci dumneavoastră credeţi că ceea ce i s-a întâmplat lui 
Costanzo a fost o înscenare? 

— Sunt sigură, spuse hotărâtă Heather. Pentru a distruge 
reputaţia Mişcării şi a idealurilor pe care le reprezintă. Mişcarea 
Lazarus este în întregime adepta protestelor nonviolente. Noi nu 
am fi niciodată în stare să comitem crime sau acte de terorism! 

Pentru o clipă Smith se simţi tentat să spună că distrugerea 
aparaturii de laborator însemna automat trecerea graniţei în 
zona violenţei, însă reuşi să se abţină. Venise la această întâlnire 
pentru a găsi anumite răspunsuri nu pentru a se lansa în 
dezbateri pe teme politice. In afară de asta, era acum sigur că 
femeia spunea adevărul cel puţin în legătură cu acele elemente 
ale activităţii Mişcării pe care le cunoştea. Pe de altă parte, 
Heather era doar o activistă de nivel mediu, echivalentul unui 
căpitan sau maior în armată. Cât de multe ar fi putut ea să ştie 
despre mişcările secrete ce aveau loc la nivelurile superioare ale 
organizaţiei? 

Sosirea chelnerului care le aduse cănile cu ceai îi permise 
purtătoarei de cuvânt a Mişcării să-şi recapete calmul. 

Femeia sorbi precaută o gură de ceai şi apoi îl privi ţintă pe 
Smith printre aburii care se ridicau din cană. 

— Vă întrebaţi desigur dacă nu e posibil ca banii să fi provenit 
de la nivelurile superioare ale Mişcării, nu? 

Smith încuviinţă cu o mişcare a capului. N 

— Nu vă supăraţi, domnişoară Donovan. Insă colegii 
dumneavoastră au înconjurat cu o cortină extrem de compactă 
conducerea Mişcării Lazarus. Este normal să ne întrebăm ce se 
ascunde în spatele ei. 

— Cortina aceasta compactă cum ziceţi dumneavoastră este o 
simplă măsură de protecţie, domnule Smith, spuse ea cu o voce 
egală. Ştiţi foarte bine ce s-a întâmplat cu fondatorii Mişcării. Nici 
unul nu se ascundea, îşi duceau viaţa în mod public. Şi au fost cu 
toţii, unul câte unul, ucişi sau răpiți. De către marile corporaţii pe 
care le deranjaseră sau de către guverne aflate în slujba acestor 
corporaţii. Ei bine, Mişcarea nu va mai permite să fie decapitată 
din nou la fel de uşor! 

Smith se hotărî să nu comenteze asemenea declaraţii 
pătimaşe. Femeia recita pur şi simplu sloganuri elaborate în 
laboratoarele organizaţiei. 

Spre surprinderea lui, pe faţa femeii apăru brusc un zâmbet 
care îi lumină ochii verzi. 

— OK, recunosc că sunt multe cuvinte mari în ceea ce am 
spus. Cuvinte rostite din inimă, vă rog să mă credeţi, însă 
recunosc că nu e cea mai convingătoare demonstraţie pe care 
am făcut-o. Heather sorbi încă o gură de ceai şi apoi aşeză cana 
pe masă. O să încerc să apelez la logică. Să presupunem că mă 
înşel. Că sunt o naivă uşor de păcălit şi că în interiorul Mişcării 
există anumite persoane care au decis să folosească clandestin 
mijloace violente pentru atingerea obiectivelor noastre. Ei, 
gândiţi-vă niţel. Dacă dumneavoastră aţi conduce o operaţiune 
ultrasecretă, a cărei dezvăluire ar putea distruge tot ce aţi 
realizat până acum... aţi fi în stare să folosiţi un om ca Andy 
Costanzo pe post de agent? 

— Nu, nu aş face aşa ceva, recunoscu Smith. Doar dacă nu aş 
vrea să fie prins. 

Asta ce îl deranjase de la început, de când citise pentru prima 
dată rapoartele care se scurseseră de la FBI. Acum, după ceo 
ascultase şi pe femeia din faţa lui, era din ce în ce mai convins 
că povestea cu maşinile scârţâia rău de tot. A te baza pe un 
individ ca Andy Costanzo să cumpere maşinile ce urmau să fie 
folosite după un atac terorist, reprezenta un risc enorm. Un act 
care nu se potrivea deloc cu profesionalismul rece şi nemilos la 
care fusese martor în timpul atacului împotriva Institutului. Ceea 
ce însemna că cineva manipula investigația întreprinsă de FBI. 


La o stradă distanţă de Plaza Mercado, Malachi MacNamara 
aştepta răbdător, ascuns în umbra unui trotuar acoperit. Se 
făcuse târziu, iar străzile din centrul oraşului Santa Fe deveniseră 
aproape pustii. 

Bărbatul îşi duse la ochi dispozitivul de vedere pe timp de 
noapte şi mai cercetă încă o dată împrejurimile. O jucărie foarte 
utilă, îşi zise el în gând. Aparatul, de producţie britanică, era uşor 
de manipulat şi oferea o imagine clară, mărită de patru ori. Fără 
el, i-ar fi fost foarte greu să descopere mişcările celor pe care îi 
urmărea. 

Se uită, mai întâi, la bărbatul care stătea nemişcat în spaţiul 
de la intrarea unei galerii de artă, aflată la aproximativ cincizeci 
de metri distanţă de locul unde se afla el. Era ras în cap şi purta 
blugi, ghete şi o jachetă militară. Ori de câte ori trecea o maşină, 
bărbatul îşi îngusta ochii pentru a-şi păstra capacitatea de a 
distinge obiectele pe întuneric. Stătea nemişcat, în ciuda faptului 
că se făcea din ce în ce mai frig. Un tânăr bine antrenat şi 
disciplinat, îşi zise MacNamara. 

Alţi trei indivizi erau postați în diverse locuri de-a lungul 
străzii. Doi dintre ei se aflau la vest de Plaza Mercado. Doi 
stăteau ascunşi în partea de est. Poziţiile lor erau greu de 
depistat pentru o persoană care nu poseda un echipament de 
vedere pe timp de noapte şi care nu fusese antrenată pentru aşa 
ceva. 

Indivizii făceau parte din grupul pe care îl urmărea 
MacNamara încă înainte de producerea catastrofei de la 
Institutul Teller. li pierduse în panica ce urmase măcelului, însă 
reuşise să-i descopere din nou imediat ce protestatarii Mişcării 
Lazarus se regrupaseră şi-şi stabiliseră tabăra în afara cordonului 
instituit de Garda Naţională. In seara aceea, la scurtă vreme 
după apusul soarelui, cei patru bărbaţi pe care îi supraveghea 
acum părăsiseră tabăra şi o porniseră pe jos spre nord, ajungând 
până la străduţele din centrul oraşului Santa Fe. 

Îi urmărise păstrând o distanţă rezonabilă. În timpul urmăririi, 
aflase destul de multe elemente în legătură cu oamenii aceia. Nu 
era vorba despre nişte simpli răufăcători atraşi de acţiunea 
Mişcării Lazarus, aşa cum crezuse la început. Mişcările lor erau 
prea precise, prea bine planificate şi prea bine executate. 
Reuşiseră să se strecoare uşor prin cordonul de supraveghere 
impus de FBI şi de poliţie în jurul taberei. Şi de mai multe ori 
MacNamara fusese nevoit să se lipească de pământ pentru a nu 
fi descoperit de cel pe care indivizii îl desemnaseră să le asigure 
spatele. 

Urmărirea lor fusese asemenea unei acţiuni împotriva unui 
comando inamic aflat pe un teritoriu necunoscut. Dintr-un 

anumit punct de vedere, MacNamara savura această nouă 
provocare. Era acelaşi joc care punea la încercare simţurile şi 
talentele, joc pe care îl jucase de atâtea ori în diverse locuri din 
lume. În acelaşi timp însă, canadianul era conştient că oboseala 
pusese stăpânire pe el şi că îi altera percepțiile şi reflexele. 
Aceasta se datora, probabil, stării permanente de încordare în 
care trăise în ultimele luni şi care îl afectase mai mult decât 
bănulise. 

Brusc, bărbatul ras în cap îşi îndreptă trupul, încordându-se 
dintr-odată. Individul şopti câteva cuvinte în microfonul pe care îl 
avea fixat de guler, aşteptă să primească răspunsul şi apoi se 
aplecă şi scoase capul cu grijă din ascunzătoarea sa. 

MacNamara îi cercetă rapid şi pe ceilalţi bărbaţi şi observă şi 
la ei aceleaşi semnale de alertă. Canadianul începu să respire 
regulat, încercând să regularizeze fluxul de adrenalină care îi 
pregătea trupul pentru acţiune. Senzaţia de oboseală dispăruse. 

Începe balul, îşi zise el în gând. Aşteptarea prelungită în frig şi 
întuneric se terminase. 

Cercetând din nou împrejurimile cu aparatul de vedere pe 
timp de noapte, MacNamara zări un bărbat şi o femeie care 
tocmai ieşiseră din Plaza Mercado. Cei doi se opriseră pe 
trotuarul din faţa clădirii şi continuau o discuţie animată. O 
recunoscu imediat pe femeie. Era tipa aceea slăbuţă şi 
atrăgătoare pe care o văzuse agitându-se în tabăra Mişcării 
Lazarus. Numele ei era Heather Donovan. Era o activistă locală 
ce apăruse la conferinţa de presă a Mişcării. 

Dar cine să fie bărbatul cu care stătea de vorbă? Hainele, 
cizmele şi pălăria sugerau că ar fi vorba despre un localnic, însă 
MacNamara avea sentimentul că nu aşa stăteau lucrurile. Ceva 
în ţinuta şi modul în care se mişca bărbatul acela lat în umeri i se 
părea ciudat de familiar. 

Bărbatul întoarse capul făcând un gest în direcţia unui loc de 
parcare situat în stânga, mai jos pe stradă. Pentru o clipă, 
Namara reuşi să vadă foarte bine faţa individului. Imediat însă 
omul întoarse capul. 

Malachi MacNamara lăsă în jos aparatul de vedere pe timp de 
noapte. Ochii săi albaştri exprimau atât uimirea, cât şi un uşor 
amuzament. 

— Fir-ar să fie, murmură el. Colonelul are un adevărat talent 
de a-şi face apariţia acolo unde te aştepţi mai puţin. 

Plaza, locul deschis din chiar centrul oraşului Santa Fe, era 
străbătută de alei pavate cu cărămidă ce şerpuiau printre 
monumente şi printre pâlcurile de arbori. Se înălța acolo o 
adevărată colecţie de pini, arțari şi ulmi. Din loc în loc, pe alei, se 
aflau bănci din fier forjat vopsite în alb. Un strat subțire de frunze 
căzute acoperea peticele de iarbă. 

Chiar în mijlocul pieţei, înconjurat de un gard metalic, se înălța 
un obelisc ce comemora luptele desfăşurate în New Mexico în 
timpul Războiului Civil. Puţini erau cei care îşi mai aminteau că 
sângerosul război purtat între Nordul şi Sudul Satelor Unite 
ajunsese atât de departe în vest. In câteva puncte, lumina 
lămpilor de neon care înconjura Plaza reuşea să treacă printre 
frunzele arborilor, însă în rest locul acesta încărcat de istorie era 
cufundat în întuneric. 

Jon Smith o privea cu coada ochiului pe femeia slăbuţă care 
mergea lângă el. Tremurând, Heather Donovan îşi strânse 
jacheta în jurul corpului. Ori de câte ori treceau printr-un loc 
luminat, Smith putea vedea că îi ieşeau aburi din gură. 
Temperatura scăzuse foarte mult. Nu era ceva neobişnuit pentru 
Santa Fe ca diferenţa de temperatură dintre zi şi noapte să fie 
mai mare de treizeci de grade. 

După ce îşi băuseră ceaiul la Longevity Cafe, Smith se oferise 
s-o conducă până la locul unde îşi parcase maşina, o străduţă 
laterală, nu departe de Palatul Guvernatorilor. Deşi puţin 
surprinsă de acest act de cavalerism oarecum demodat, Heather 
acceptase cu vădită uşurare oferta lui. In mod obişnuit Santa Fe 
era un oraş foarte sigur, îi explică ea, însă, după ce văzuse 
grozăviile din curtea Institutului Teller, se simţea neliniştită. 

Se aflau la doar câţiva metri de obeliscul din Războiul Civil 
când Smith se opri brusc. Simţurile sale îi semnalizaseră că ceva 
nu era în regulă. Acum că se opriseră, putu să audă destul de 
clar cum alte câteva persoane - două sau trei, judecă el - se 
mişcau fără să facă prea mult zgomot pe aleea pe care veniseră 
ei. Nu distinsese decât scrâşnetul uşor produs de ghetele grele 
pe aleea de cărămidă. In acelaşi moment, observă alte două 
siluete vagi care alunecau prin umbra arborilor din faţă, 
apropiindu-se de ei. 

Purtătoarea de cuvânt a Mişcării Lazarus zărise şi ea umbrele 
care înaintau spre ei. 

— Cine sunt oamenii aceştia? întrebă ea speriată. 

Pentru o fracțiune de secundă, Smith rămase nemişcat, 
ezitând. Să fie vorba despre nişte agenţi FBI trimişi de Kit 
Pierson? Fusese sigur că se aflau pe urmele lui când plecase să 
se întâlnească cu Heather. Când însă încercase din nou să-i 
descopere pe urmăritori, cu puţin timp înainte de a ajunge la 
Longevity Cafe, nu mai văzuse pe nici unul. Oare reuşiseră să-l 
păcălească? 

Tocmai în clipa aceea, unul dintre bărbaţii care veneau din 
faţă ajunse într-o zonă luminată. Era ras în cap şi purta o jachetă 
kaki. Smith se încordă zărind pistolul cu amortizor pe care 
bărbatul îl avea în mână. Deci nu era vorba despre FBI, îşi spuse 
el. 

Erau înconjurați într-un spaţiu deschis din Plaza. Instinctele îi 
spuneau că trebuie să treacă la acţiune. Trebuiau să scape din 
cursa în care căzuseră înainte de a fi prea târziu. 

Reacţionând rapid, Smith o apucă de mână pe Heather 
Donovan şi o trase spre el, în dreapta, în direcţia opusă 
obeliscului. În acelaşi timp, îşi scoase pistolul din tocul de piele 
pe care îl avea pe sub haina din catifea reiată. 

— Pe aici! murmură el. Haide! 

— Ce faci? protestă femeia cu voce tare. Era prea şocată de 
mişcarea lui bruscă pentru a încerca să-şi elibereze mâna. Dă-mi 
drumul! 

— Dacă vrei să trăieşti, vino cu mine! se răsti Smith la ea, în 
timp ce continua s-o tragă din spaţiul deschis din jurul 
monumentului spre zona întunecată dintre copaci. 

Unul dintre bărbaţii care veniseră din spatele lor se opri, ochi 
rapid şi deschise focul. Phut. Amortizorul fixat la pistol reduse 
zgomotul produs de foc la un tuşit înăbuşit. Glonţul trecu pe 
lângă capul lui Smith şi se înfipse în trunchiul unui copac înalt, 
aflat nu departe de ei. Un alt glonţ rupse o ramură de copac ce 
atârna chiar deasupra lor. Asupra celor doi căzu o ploaie de 
aşchii şi de frunze. 

Smith o împinse pe purtătoarea de cuvânt a Mişcării Lazarus la 
pământ. 

— Stai culcată! 

Colonelul îşi propti un genunchi în iarbă, îndreptă pistolul spre 
cel care deschisese focul şi trase. Zgomotul împuşcăturii se auzi 

până departe şi se întoarse reflectat de clădirile ce înconjurau 
Plaza. 

Pentru că trăsese fără să ochească prea bine, glonţul rată 
ţinta. Zgomotul împuşcăturii îi făcu însă pe trei dintre atacatori 
să se arunce la pământ. Toţi începură să tragă rapid, foc după 
foc, din poziţia culcat. 

Heather Donovan începu să tipe disperată, lipindu-se de iarba 
care nu-i oferea nici o protecţie. 

Gloanţele şuierau din ce în ce mai aproape de ei. Unele se 
înfigeau în trunchiurile copacilor, altele ricoşau din părţile 
metalice ale băncilor, pulverizând vopseaua şi scoțând scântei. 
Smith le ignoră şi se concentră asupra singurului trăgător care 
nu se trântise la pământ. 

Era bărbatul ras în cap pe care îl zărise primul. Acesta, 
mergând aplecat, încerca să se furişeze prin dreapta lor, ca să-i 
ia prin surprindere, la adăpostul copacilor. 

Jon ochi şi trase trei gloanţe într-o succesiune rapidă. 

Bărbatul ras în cap se poticni. Pistolul îi căzu cu zgomot pe 
aleea din cărămidă. Mai făcu un pas, apoi se prăbuşi în genunchi 
şi se sprijini cu mâinile pe pământ. Din gură începuse să-i curgă 
sânge. 

Tovarăşii celui rănit nu se opriră şi continuară să tragă asupra 
lui Smith. Un glonţ îi atinse pălăria şi i-o aruncă de pe cap. Trag 
din ce în ce mai bine, îşi spuse el furios. 

Se aruncă pe burtă şi mai trase trei focuri, încercând să-i facă 
să lase capul în jos sau cel puţin să le deregleze tirul. Apoi se 
rostogoli rapid spre locul în care Heather Donovan stătea cu faţa 
lipită de pământ. Femeia nu mai ţipa, însă tremura toată şi 
plângea înfundat. 

Cei trei trăgători valizi observaseră mişcarea pe care o făcuse 
Smith. Trăgeau mai jos acum şi ocheau cu grijă. Gloanţele 
muşcau din pământ, din ce în ce mai aproape de Jon şi de 
purtătoarea de cuvânt a Mişcării Lazarus. 

Smith se încruntă. Trebuiau să plece de acolo şi asta foarte 
repede. O atinse uşor pe ceafă pe femeia care tremura. Heather 
tresări, dar rămase lipită de pământ. A 

— Trebuie să plecăm de aici! zise el. Haide! Incearcă să te 
târăşti! Până la copacul acela mare. Sunt doar câţiva metri până 
acolo! 

Femeia întoarse capul spre el. Ochii ei măriţi de spaimă 
străluceau în întuneric. Smith nu era convins că femeia auzise 

ceea ce-i spusese. 

— Trebuie să plecăm! spuse el din nou, de data asta mai tare. 
Dacă rămâi lipită de pământ, reuşim! 

Heather dădu disperată din cap şi îşi lipi din nou obrazul de 
pământ. Smith îşi dădu seama că femeia era paralizată de 
spaimă, incapabilă să facă vreo mişcare. 

Jon se încruntă. Dacă o lăsa aici şi se târa de unul singur la 
adăpostul copacului, femeia era ca şi moartă. Dacă rămânea cu 
ea aici, în locul acesta deschis, fără îndoială că aveau să moară 
amândoi. Cea mai înţeleaptă mişcare ar fi fost să o lase aici şi să- 
i atragă pe indivizi asupra lui. Se îndoia însă că femeia ar fi fost 
lăsată în pace. Indivizii nu păreau a fi din aceia care lasă în viaţă 
eventualii martori. Existau însă nişte limite peste care nu putea 
trece şi din cauza cărora îi era imposibil să o abandoneze acolo 
pe femeia aceea pentru a-şi salva el pielea. 

Patul închizător al pistolului rămase tras înapoi. Cele 
treisprezece cartuşe din încărcător se terminaseră. Scoase 
încărcătorul şi îl băgă în pat pe ultimul pe care îl mai avea. 

Smith văzu că doi dintre trăgători ţâşniseră unul în dreapta, 
celălalt în stânga. Se pregăteau să-l înconjoare. Odată ajunşi pe 
poziţie, l-ar fi supus unui foc încrucişat, fără îndoială nimicitor. 
Chiar dacă ar fi ajuns la adăpostul unui copac, arborii de aici erau 
prea rari pentru a putea oferi adăpost din toate unghiurile. In 
timpul acesta, cel de-al treilea trăgător continua să tragă foc 
după foc pentru a-l face pe Jon să ţină capul în jos şi a-i acoperi 
astfel pe tovarăşii săi. 

Smith înjură printre dinţi. Aşteptase mult prea mult. Căzuseră 
în capcană. 

Trebuia aşadar să continue să lupte şi să ia cât mai mulţi 
dintre inamici în mormânt odată cu el. Un alt glonţ intră în 
pământ doar la câţiva centimetri distanţă de capul lui. Jon scuipă 
fragmentele de iarbă şi bucăţelele de pământ care îi intraseră în 
gură şi ochi cu grijă, încercând să-l nimerească pe individul care 
voia să se apropie din dreapta. 

Inainte să apuce să tragă, se auzi o serie de Împuşcături al 
căror ecou umplu zona. Trăgătorul care încerca să ajungă în 
dreapta lor scoase un țipăt. Individul se prăbuşi gemând în iarbă, 
ţinându-se de umăr. Tovarăşii lui rămaseră blocaţi timp de o 
secundă şi apoi se răsuciră încercând să descopere cine trăsese. 

Smith făcu ochii mari. Nu el trăsese. Şi indivizii foloseau arme 
cu amortizor. Cine intervenise oare în lupta lor? 

Împuşcăturile continuară, mai multe gloanţe înfigându-se în 
copacii din spatele celor doi trăgători ce scăpaseră neatinşi. Se 
părea că era mai mult decât puteau suporta indivizii. Trăgătorii 
începură să se retragă spre nord, dispărând spre strada care 
trecea prin faţa Palatului Guvernatorilor. Unul dintre ei îl ajută să 
se ridice pe cel rănit în umăr şi-l trase după el. Celălalt se repezi 
spre bărbatul ras în cap, pe care-l lovise Jon, însă fu nevoit să se 
retragă după ce mai multe gloanţe ricoşară de pavajul de lângă 
picioarele lui. 

Smith văzu o siluetă mişcându-se la marginea pâlcului de 
copaci aflat în dreapta sa. 

Un bărbat suplu, cu păr cărunt ieşi de după copaci şi începu să 
alerge în direcţia lor, continuând să tragă cu un pistol pe care îl 
ţinea cu amândouă mâinile. Se opri lângă obelisc şi, la adăpostul 
monumentului, băgă un alt încărcător în pistol, un Browning Hi- 
Power de 9 mm. 

În Plaza se lăsase din nou tăcerea. 

Noul venit se uită la Smith şi ridică din umeri, parcă cerându-şi 
scuze. 

— Te rog să mă scuzi pentru întârziere, Jon, spuse el încet. Mi- 
a luat mai mult timp decât credeam să ajung în spatele indivizilor 
acelora. 

Era Peter Howell. Smith fu luat prin surprindere de apariţia 
neaşteptată a vechiului său prieten. Fostul ofiţer SAS şi agent 
MI6 purta blugi şi o haină din piele peste o cămaşă în carouri. 
Părul său cărunt, de obicei, tuns foarte scurt, era acum lung şi 
ondulat. Ochii albaştri şi faţa brăzdată şi tăbăcită de vânt şi 
soare erau însă exact aşa cum le ştia Smith. 

Cei doi auziră o maşină care porni în trombă în partea din nord 
a pieţei. Frânele scârţâiră şi vehiculul se opri brusc pentru o 
secundă, apoi porni din nou, îndreptându-se spre est, de-a lungul 
bulevardului Palace Avenue. 

— La dracu'! mormăi Peter. Ar fi trebuit să mă gândesc că 
băieţii ăştia au şi în spate pe cineva şi o metodă de a spăla 
putina dacă lucrurile nu merg bine. Ceea ce s-a şi întâmplat. 
Englezul îşi ridică Browningul cu ţeava în sus. 

— Rămâi tu de pază aici, Jon, până mă duc eu într-o scurtă 
recunoaştere. 

Inainte ca Smith să apuce să spună ceva, englezul dispăru în 
întuneric. 

Purtătoarea de cuvânt a Mişcării Lazarus îşi înălţă temătoare 

capul din iarbă. Plângea şi lacrimile se amestecau cu murdăria 
de pe faţă. 

— S-a terminat? întrebă ea în şoaptă. 

— Sper din toată inima că da, zise el continuând să cerceteze 
împrejurimile. 

Cu multă greutate, tremurând, femeia reuşi să se ridice în 
şezut. Rămase cu ochii fixaţi pe pistolul din mâna lui Jon. 

— Nu sunteţi reporter, nu-i aşa? 

— Nu, răspunse el încet. Din păcate, nu. 

— Atunci, cine... 

Femeia fu întreruptă de întoarcerea lui Peter Howell. 

— Au şters-o ca potârnichile, zise el supărat. Privirea 
englezului căzu asupra individului ras în cap pe care-l împuşcase 
Smith. Bine că au fost nevoiţi să-l lase pe ăsta aici. 

Peter se lăsă în genunchi şi întoarse trupul celui căzut cu faţa 
în sus. După câteva secunde clătină din cap şi anunţă: 

— Bietul băiat e mai mort chiar şi decât luda Iscariotul. L-ai 
lovit cu două gloanţe. Aş zice că eşti neaşteptat de bun la aşa 
ceva, tu, un simplu medic de ţară. 

Englezul începu să caute prin buzunarele mortului, sperând să 
găsească vreun portofel sau vreo hârtie care să ajute la 
identificarea individului. 

— Ai găsit ceva? întrebă Smith. 

Peter clătină din cap. 

— Cei care l-au angajat pe băiat s-au asigurat că e curat 
înainte de a-l trimite să te ucidă. 

— Asta nu e prea grozav, spuse Jon încruntându-se. 

— Da, e neplăcut când adversarii sunt atât de prevăzători, 
spuse şi Peter. Insă nu este totul pierdut. 

Zicând acestea, fostul ofiţer SAS scoase dintr-un buzunar un 
aparat de fotografiat minuscul şi trase câteva prim-planuri ale 
feţei individului. Folosea un film de sensibilitate foarte mare, care 
nu necesita lumina bliţului. Puse deoparte aparatul de fotografiat 
şi scoase din buzunar un alt dispozitiv ciudat, de data asta de 
mărimea unei cărţi de format mic. Avea un ecran de sticlă pe o 
parte şi câteva butoane de control. Englezul observă că Jon îl 
priveşte fascinat. 

— E un scanner digital pentru amprente, explică el. Face exact 
aceeaşi treabă însă fără a mai folosi cerneala aia enervantă. 
Englezul zâmbi larg dezvelindu-şi dinţii care străluciră în 
întuneric. 

— Oare ce le-o mai trece prin cap să mai inventeze? 

Cu mişcări rapide, englezul apăsă degetele mortului pe 
suprafaţa scannerului, mai întâi, cele de la mâna dreaptă, apoi şi 
cele de la mâna stângă. Ecranul se lumina de fiecare dată şi 
dispozitivul bâzâia uşor, înregistrând în cardul de memorie 
imaginile celor zece degete. 

— Strângi amintiri pentru pensie? întrebă amuzat Smith, 
convins că prietenul lui lucrează din nou pentru guvernul 
Maiestăţii Sale. Deşi în mod oficial se pensionase, Peter era în 
mod periodic chemat din nou în activitate, în cele mai multe 
cazuri de MI6, serviciul de informaţii externe britanic. Era un 
individ independent, căruia îi plăcea să lucreze singur şi care te 
ducea cu gândul la acei aventurieri din vechime care 
contribuiseră la edificarea Imperiului Britanic. 

Englezul zâmbi fără să răspundă. 

— Nu aş vrea să te zoresc, spuse Smith. Dar n-ar trebui s-o 
ştergem de aici? Asta dacă nu cumva doreşti să explici poliţiştilor 
din Santa Fe ce s-a întâmplat aici. Jon făcu un gest larg cu mâna, 
arătând atât spre cadavrul din faţa lor cât şi spre copacii 
sfârtecaţi de gloanţe. 

Englezul îl privi cu atenţie. 

— E foarte curios, zise el ridicându-se în picioare şi lovind uşor 
cu degetul casca minusculă pe care o avea în ureche. Receptorul 
ăsta e fixat pe frecvenţa poliţiei. Pot să-ţi spun că toate 
echipajele au fost foarte ocupate în ultimele minute; au trebuit 
să răspundă la tot felul de apeluri de urgenţă... venite din cele 
mai îndepărtate colţuri ale oraşului. Cea mai apropiată maşină 
de poliţie se află la cel puţin zece minute distanţă de locul ăsta. 

Smith clătină din cap nevenindu-i să creadă. 

— Dumnezeule! Indivizii ăştia nu se joacă deloc! 

— Nu, Jon. Nu se joacă. De aceea, te sfătuiesc să-ţi găseşti un 
alt loc în care să stai în noaptea asta. Undeva unde să treci 
neobservat. 

— O, Doamne! se auzi o voce slabă în spatele lor. 

Cei doi bărbaţi se întoarseră. Heather Donovan se ridicase în 
picioare şi se uita îngrozită la mortul întins pe jos. 

— İl cunoşteai? o întrebă Smith cu blândeţe. 

Femeia dădu din cap nesigură. f 

— Nu personal. Nu ştiu cum îl cheamă. Insă l-am văzut în 
tabără şi la demonstraţia de la Teller. 

— Şi în cortul unde se afla punctul de comandă, completă 

necruţător Peter. Ştiţi foarte bine asta. 

Femeia roşi. 

— Da, recunoscu ea. Bărbatul acesta făcea parte dintr-o 
echipă de activişti la care au apelat organizatorii din conducere 
pentru... ceea ce spuneau ei că sunt „anumite misiuni speciale”. 

— Cum ar fi tăierea gardului Institutului, îi reaminti Peter. 

— Da, aveţi dreptate, recunoscu femeia spăsită. Dar nu mi-aş 
fi imaginat vreodată că au şi arme asupra lor. Sau că vor încerca 
să ucidă pe cineva. Heather le aruncă celor doi o privire 
vinovată. 

— Nimic din ceea ce s-a întâmplat n-ar fi trebuit să se 
întâmple! 

— După părerea mea există mai multe lucruri în legătură cu 
Mişcarea Lazarus pe care nici nu le bănuiţi, domnişoară 
Donovan, spuse englezul. Şi mai cred că aţi avut mare noroc că 
aţi scăpat cu viaţă. 

— Nu poate să se întoarcă în tabără, Peter, interveni Smith. Ar 
fi prea periculos pentru ea. 

— Cred că da, spuse şi Peter. Prietenii noştri înarmaţi au şters- 
o fără îndoială, însă s-ar putea să fie alţii acolo care să nu fie 
prea fericiţi s-o vadă pe domnişoara Donovan atât de vie şi 
nevătămată. 

Faţa femeii se albi de groază. 

— Aveţi un loc unde să vă ascundeţi o vreme? La cineva care 
să nu aibă nici o legătură cu Mişcarea Lazarus? întrebă Smith. De 
preferinţă undeva departe? 

Femeia dădu încet din cap. 

— Am o mătuşă în Baltimore. 

— Perfect, spuse Smith. Cred că ar trebui să plecaţi direct 
acolo. Chiar în seara asta, dacă e posibil. 

— Mă ocup eu de asta, Jon, spuse Peter. Figura şi numele tău 
sunt acum prea cunoscute. Dacă apari la aeroport cu domnişoara 
Donovan e ca şi cum i-ai desena o ţintă pe spate. 

Smith încuviinţă cu o mişcare a capului. 

— Şi dumneavoastră aţi participat la demonstraţie! zise 
deodată femeia, uitându-se cu atenţie la faţa lui Peter Howell. 
Insă spuneaţi că vă cheamă Malachi. Malachi MacNamara! 

Englezul încuviinţă zâmbind uşor. 

— Un nom de guerre, domnişoară Donovan. O minciună 
regretabilă, dar necesară. N 

— Cine sunteţi cu adevărat? întrebă ea. Işi muta privirea de la 

faţa bătută de vânt a englezului la cea a lui Smith şi înapoi. 

— Sunteţi de la CIA? De la FBI? De unde? 

— Cu cât ne puneţi mai puţine întrebări, cu atât aveţi mai 
multe şanse de a nu auzi minciuni de la noi, spuse Peter. Ochii lui 
albaştri o priveau cu simpatie. Ce trebuie să ştiţi dumneavoastră 
e faptul că vă suntem prieteni. Puteţi fi sigură de asta. Expresia 
de pe faţa englezului se schimbă însă imediat. Ceea ce nu pot 
spune despre foştii dumneavoastră tovarăşi din Mişcarea 
Lazarus. 

Sâmbătă 16 octombrie 
Sediul CIA de la Langley, Virginia 


Era cu puţin trecut de miezul nopţii şi directorul CIA, David 
Hanson, intră cu paşi grăbiţi în încăperile care îi serveau drept 
birou, situate la etajul şase al clădirii. In ciuda faptului că se afla 
la sfârşitul unei zile de lucru de optsprezece ore, directorul arăta 
ca scos din cutie. Costumul îi venea perfect, cămaşa era scrobită 
şi papionul arăta impecabil. Ochii săi atenţi se opriră asupra 
bărbatului cu hainele în dezordine, cu o înfăţişare obosită, ce îl 
aştepta acolo. i 

— Trebuie să stăm de vorbă, Hal, spuse el repede. Intre patru 
ochi. 

Hal Burke, şeful secției din CIA care se ocupa de Mişcarea 
Lazarus încuviinţă cu o mişcare a capului. 

— Da, trebuie să stăm de vorbă. 

Directorul CIA o luă înainte spre camera sa de lucru şi-şi 
aruncă servieta pe unul dintre cele două fotolii din piele aflate în 
faţa biroului. li făcu semn lui Burke să se aşeze în celălalt. Apoi 
Hanson îşi împreună degetele şi-şi sprijini coatele pe masa mare 
de lucru. işi studia subordonatul pe deasupra vârfurilor 
degetelor. 

— Vin de la Casa Albă. După cum îţi poţi imagina, preşedintele 
nu e mulţumit deloc de activitatea noastră şi a celor de la FBI. 

— L-am avertizat doar ce se poate întâmpla dacă Mişcarea 
Lazarus scapă de sub control, spuse Burke fără menajamente. Ce 
s-a întâmplat la Institutul Teller, la laboratoarele Telos din 
California şi explozia de la Chicago nu a fost decât introducerea. 
Trebuie să încetăm să ne mai învârtim în jurul cozii. Este necesar 
să lovim dur Mişcarea acum, înainte de a face şi mai mult rău. 
Unii dintre activiştii de nivel mediu ai Mişcării sunt în continuare 
sub supravegherea noastră. Dacă i-am interoga aşa cum trebuie 
şi i-am face să spună tot ce ştiu, poate am avea o şansă să 
penetrăm până în nucleul de conducere. Doar aşa putem 

distruge Mişcarea din interior. 

— Este exact punctul de vedere pe care l-am susţinut şi eu cu 
toată tăria, spuse Hanson. Şi nu sunt singurul. Castilia aude 
acelaşi lucru şi din partea mai multor congresmeni proeminenţi, 
reprezentanţi ai ambelor partide. 

Burke încuviinţă din cap. Se aflase în CIA că Hanson îşi 
petrecuse cea mai mare parte din zi pe Capitol Hill, în întâlniri 
private cu şefii comisiilor de control ale serviciilor de informaţii 
din Senat şi din Camera Reprezentanţilor, precum şi cu liderii de 
partide din ambele camere. Ca urmare a acestor întâlniri, 
preşedintele Castilia primise mai multe cereri privind 
desemnarea oficială a Mişcării Lazarus drept organizaţie 
teroristă. După ce ar fi luat această decizie, s-ar fi putut renunţa 
la menajamente şi agenţiile federale ar fi fost libere să acţioneze 
în forţă împotriva Mişcării, să-i aresteze liderii, să-i blocheze 
conturile şi canalele de comunicaţii. 

Hanson se juca însă cu focul forțând mâna preşedintelui cu 
ajutorul Congresului. Directorii CIA nu aveau voie să folosească 
astfel de mijloace pentru a influenţa politica preşedintelui pe 
care îl serveau. Hanson era însă un tip căruia îi plăcea să rişte 
atunci când miza era mare şi se baza pe faptul că sprijinul pe 
care îl avea în Cameră şi în Senat era suficient de puternic 
pentru a-l proteja de furia preşedintelui. 

— Şi aţi avut succes? întrebă Burke. 

Hanson clătină din cap. 

— Până acum nu. 

Burke se schimonosi de mânie. 

— Ce naiba mai aşteaptă? 

— După masacrul de la Institutul Teller, a fost semnalat un 
uriaş val de simpatie faţă de Mişcare şi adepţii ei. In special, în 
Europa şi Asia, îi reaminti directorul CIA şi ridică din umeri. 

— Aceste ultime acte de violenţă au şifonat puţin imaginea 
organizaţiei, însă sunt destui oameni dispuşi să înghită versiunea 
Mişcării Lazarus, cum că atacurile de la Telos şi din Chicago nu 
au fost decât nişte înscenări menite să o discrediteze. Aşa că au 
crescut presiunile diplomatice din partea guvernelor străine. Ne 
cer să lăsăm în pace Mişcarea Lazarus şi ne avertizează că 
represaliile împotriva organizației pot declanşa mişcări 
antiamericane violente în țările lor. 

Burke pufni dezgustat. 

— Şi vreţi să spuneţi că preşedintele este gata să lase Parisul, 

Berlinul sau altă putere asemănătoare de mâna a doua să ne 
impună nouă ce politică să ducem în lupta contra terorismului? 

— Bineînţeles că nu. Insă nu va acţiona decisiv decât atunci 
când vom fi în măsură să dovedim fără putinţă de tăgadă că 
Mişcarea Lazarus se află în spatele acestor acte teroriste. 

Timp de câteva secunde Burke rămase nemişcat, cu ochii ţintă 
la şeful său. Apoi dădu din cap. 

— Se poate aranja. 

— Dovezi clare, Hal, îl avertiză şeful CIA. Fapte care să reziste 
oricărei cercetări, oricât de amănunțite. Mă înţelegi? 

Din nou, Burke încuviinţă cu o mişcare a capului. O, te înţeleg 
perfect, David, îşi spuse el în gând, poate chiar mai bine decât 
înţelegi tu. 

Ofiţerul CIA era însă mult mai preocupat de găsirea unei 
modalităţi de a ţine sub control situaţia care degenerase într-o 
catastrofa la Institutul Teller. 


Undeva în zona rurală a Virginiei, mult în 
afara autostrăzii de centură 


Mai erau trei ore până la răsăritul soarelui şi valuri de ploaie 
rece cădeau neîntrerupt, potopind câmpurile şi pădurile deja 
îmbibate de apă. In această zonă a Statelor Unite, toamna era, 
de obicei, un anotimp mai uscat, ce urma furtunilor tropicale din 
lunile de vară, însă în anul acela vremea nu mai ţinea seama de 
nici un tipar. 

La aproximativ şaizeci de kilometri sud vest de Washington, D. 
C., se afla o fermă ridicată pe o mică înălţime ce permitea 
vederea asupra câtorva pâlcuri izolate de copaci, a unui heleşteu 
neîngrijit şi a şaisprezece hectare de păşune, împânzite acum de 
buruieni şi de tufe dese de vegetaţie sălbatică. In apropierea 
casei, se aflau ruinele înnegrite de fum ale unui hambar rămas 
fără acoperiş, probabil în urma unui incendiu. Terenul sălbăticit 
al fermei era înconjurat de rămăşiţele unui gard, la fel de 
neîngrijit ca şi domeniul pe care ar fi trebuit să-l protejeze. Un 
drum pavat cu pietriş urca până la locul unde se afla casa 
plecând de la şoseaua de ţară care mergea paralel cu gardul. 
Drumul se oprea într-un loc de parcare betonat, pătat cu ulei, în 
imediata apropiere a uşii de intrare în clădire. 

La prima privire, mica antenă de satelit de pe acoperiş şi 
turnul pe care se afla un releu radio păreau a fi singurele semne 
ce indicau vreo legătură dintre ferma dărăpănată şi civilizaţie. In 
realitate, ferma era protejată cu sisteme de alarmă de ultimă 
generaţie, iar în interior era prevăzută cu cele mai avansate 
elemente de tehnică de calcul şi echipamente de transmisiuni 
aflate în dotarea CIA. 

Hal Burke se afla în biroul său şi asculta cum cădea ploaia pe 
acoperişul casei pe care obişnuia s-o numească ironic 
„Cuibuşorul său de la ţară”. Unul dintre unchii tatălui său se 
chinuise câteva zeci de ani să scoată ceva din terenul acela 
sărăcăcios înainte de a-şi da duhul din cauza epuizării fizice şi a 
frustrărilor. După moartea sa, proprietatea trecuse prin mâinile 
mai multor verişori tâmpiţi înainte de a ajunge, cu zece ani în 
urmă, în posesia ofițerului CIA, ca parte din plata unor vechi 
datorii în familie. 

Burke nu avea nici banii, nici timpul să se apuce să cultive 
acolo ceva însă aprecia izolarea pe care i-o oferea această 
fermă. Nici un oaspete neinvitat nu venise vreodată să bată la 
uşa acestei locuinţe izolate, nici măcar adepţii locali ai Martorilor 
lui lehova. Se afla atât de departe de zonele circulate, încât până 
şi tentaculele în continuă extindere ale suburbiilor din nordul 
Virginiei ocoliseră zona. Atunci când era frumos afară, Burke 
obişnuia să iasă noaptea din casă şi să privească în depărtare 
zona de culoare portocalie creată de luminile din Washington, D. 
C. Şi suburbiile sale. Lumina aceea neplăcută se înălța într-un arc 
vast spre nord şi nord-est, ca o ilustrare a vieţii dintr-un muşuroi 
de furnici şi a birocraţiei pe care le dispreţuia atât de mult. 

Drumul de la şi până la Langley era destul de anevoios pe 
drumurile proaste de ţară şi pe autostrăzile aglomerate, însă 
echipamentul de comunicaţii securizate - instalate la fermă pe 
cheltuiala statului - îi permitea să lucreze de acolo într-o situaţie 
de criză. Sistemul funcţiona suficient de bine pentru rezolvarea 
problemelor uzuale ale CIA. Un alt set de aparatură de 
comunicaţii, mult mai sofisticată, îi permitea să ţină sub control, 
în totală siguranţă, elementele disparate ale operaţiunii TOCSIN. 
După întrevederea avută cu Hanson, Burke venise direct aici. 
Evenimentele se precipitau şi trebuia să stea mai mult timp în 
contact cu agenţii săi. 

Dinspre calculatorul de pe masă de auzi un sunet uşor ce 
semnaliza primirea unui raport cifrat de la unitatea ce opera în 

New Mexico. Burke se încruntă. Oamenii săi întârziaseră. 

Se frecă la ochi şi tastă parola. Amestecul de litere şi cifre 
imposibil de înţeles la început căpătă dintr-o dată sens. Pe ecran 
apărură cuvinte şi apoi fraze întregi, pe măsură ce programul de 
decodificare îşi făcea treaba. Burke parcurse mesajul în tăcere, 
din ce în ce mai alarmat. 

— Fir-ar să fie, murmură el. Cine dracu’ e ticălosul ăsta? Ridică 
precipitat receptorul telefonului securizat aflat lângă calculator şi 
o sună pe colega sa de la FBI. 

— Kit, te rog să mă asculţi cu atenţie, începu el nervos. A 
apărut o problemă şi am nevoie de tine ca s-o rezolvi. Trebuie să 
facem să dispară un cadavru. De urgenţă şi definitiv. 

— Cadavrul colonelului Smith? întrebă Pierson pe un ton egal. 

Burke se încruntă. 

— AŞ fi vrut eu. 

— Spune-mi ce s-a întâmplat. După zgomotul de fundal, Burke 
îşi dădu seama că-şi trăgea hainele pe ea. Şi fără divagaţii 
inutile. Doar faptele. 

Ofiţerul CIA o informă rapid în legătură cu eşuarea 
ambuscadei pe care oamenii săi i-o pregătiseră lui Smith. Pierson 
îl ascultă în tăcere. 

— M-am cam săturat să tot curăţ mizeria pe care o lasă în 
urmă armata ta privată, Hal, zise ea furioasă după ce Burke 
termină de povestit. 

— Smith a fost ajutat de cineva, se răsti Burke. A fost ceva la 
care nu ne aşteptam. Am crezut cu toţii că operează ca un lup 
singuratic. 

— Ai vreo descriere a celui care l-a ajutat? întrebă femeia. 

— Nu, recunoscu ofiţerul CIA. Era prea întuneric pentru ca 
oamenii mei să reuşească să-i vadă faţa. 

— Grozav, zise cu răceală Pierson. Din ce în ce mai bine, Hal. 
Acum Smith va şti cu siguranţă că este ceva necurat în legătură 
cu cumpărarea maşinilor acelora pe care am atribuit-o activiştilor 
Mişcării. De ce nu vii aici să-mi desenezi o ţintă direct în frunte? 

Burke se abţinu cu greu să nu trântească receptorul 
telefonului. 

— Să ştii că nişte propuneri constructive ar fi mult mai bine- 
venite, Kit, zise el într-un târziu. A 

— Anulează operațiunea TOCSIN, răspunse ea. Intreaga 
afacere a fost un dezastru chiar de la început. Şi cu Smith încă în 
viaţă şi adulmecând prin jurul meu nu am spaţiul de manevră 

necesar pentru a îndrepta investigația spre Mişcarea Lazarus. 

Burke clătină din cap. 

— Nu pot să fac asta. Oamenii noştri deja au primit noile 
ordine. Pericolul ar fi mai mare dacă încercăm să renunţăm acum 
decât dacă mergem mai departe. 

La capătul celălalt al firului se aşternu tăcerea. 

— Hai să lămurim foarte bine un lucru, Hal, zise Pierson printre 
dinţi. Dacă TOCSIN se duce dracului, aşa cum am eu impresia, să 
ştii că n-o să cad numai eu, ai înţeles? 

— Asta a fost o ameninţare? întrebă Burke încet. 

— la-o mai degrabă ca pe o promisiune, replică ea şi închise 
telefonul. 

Hal Burke rămase câteva minute cu ochii pironiţi pe ecranul 
monitorului, gândindu-se la ce avea de făcut în continuare. Îşi 
pierduse oare Kit Pierson curajul? Spera din tot sufletul să nu fie 
adevărat. Nu o plăcuse niciodată cu adevărat pe această femeie 
însă îi respectase mereu curajul şi dorinţa de a învinge, 
indiferent de costuri. Fără aceste calităţi Pierson n-ar fi fost nimic 
altceva decât un handicap, un handicap pe care operaţiunea 
TOCSIN nu şi l-ar fi putut permite. 

Luă o decizie şi începu să scrie rapid la tastatură, elaborând 
un nou set de instrucţiuni pentru echipa din New Mexico. 


Videoconferinţa conducătorilor Mişcării 
Lazarus 


În mai multe locuri din lume, mici grupuri de bărbaţi şi femei 
aparţinând tuturor raselor se adunaseră în secret. Întâlnirea lor 
avea loc cu ajutorul monitoarelor şi camerelor de luat vederi 
conectate la sisteme de transmisie prin satelit. Aceşti oameni 
reprezentau elita Mişcării Lazarus, erau liderii celor mai 
importante celule de acţiune ale organizaţiei. Toţi păreau foarte 
încordaţi, nerăbdători să lanseze operaţiunile pe care le 
planificau de luni de zile. 

Bărbatul numit Lazarus stătea însă foarte calm şi bine dispus 
în faţa unui monitor uriaş, pe care putea vedea imaginile 
transmise de fiecare grup. Ştia că nici unul dintre ei nu-i putea 
vedea adevărata faţă sau auzi vocea. Ca de obicei, un software 
complicat recrea o serie de imagini idealizate, care să se 

potrivească fiecărei celule a Mişcării. Echipamente la fel de 
sofisticate realizau şi traducerea simultană a cuvintelor sale. 

— A sosit clipa, începu el. Lazarus zâmbi amuzat văzând 
nerăbdarea cu care îi erau aşteptate cuvintele. Milioane de 
oameni din Europa, Asia, Africa şi cele două Americi se alătură 
cauzei noastre. Puterea politică şi financiară a Mişcării creşte pe 
zi ce trece. In scurtă vreme, guvernele şi corporaţiile se vor 
înclina în faţa puterii Mişcării. 

Afirmațiile sale îndrăzneţe fură primite cu murmure de 
aprobare de către liderii Mişcării. 

Lazarus ridică însă o mână în semn de avertizare. 

— Nu uitaţi însă că inamicii noştri nu stau nici ei degeaba. 
Războiul lor secret împotriva noastră a dat greş. A început acum 
lupta pe faţă, pe care am prezis-o de multă vreme. Măcelurile din 
Santa Fe şi din Chicago nu sunt decât primele dintr-o lungă serie 
de atrocități pe care au plănuit-o aceştia. 

Lazarus se uită fix la camera de luat vederi, ştiind că membrii 
fiecărei celule vor avea impresia că sunt priviţi drept în ochi. 

— Războiul a început, repetă el. Nu avem altă opţiune. Trebuie 
să răspundem la lovituri, rapid, cu precizie şi fără remuşcări. 
Acolo unde este posibil, în operaţiunile pe care le veţi organiza 
trebuie evitate pierderile de vieţi omeneşti, însă este necesar să 
distrugem cu orice preţ aceste laboratoare ale nanotehnologiilor 
- aceste adevărate uzine ale morţii - înainte ca duşmanii noştri 
să apuce să lanseze noi atacuri ucigaşe asupra oamenilor 
nevinovaţi, asupra noastră. 

— Cum  procedăm cu laboratoarele firmei Nomura 
Pharmatech? întrebă şeful celulei din Tokyo. Această firmă este 
singura care a acceptat să se conformeze cererilor noastre. 
Activitatea de cercetare de acolo a luat sfârşit. 

— Să cruţăm Nomura Pharmatech? spuse cu răceală Lazarus. 
Nu cred că e bine. Hideo Nomura este un tânăr şiret, mult prea 
şiret. Un individ care ştie să se încline atunci când vântul bate cu 
putere, dar care nu se frânge. Zâmbetul lui este ca rânjetul unui 
rechin. Nu vă lăsaţi păcăliţi de Nomura. Il cunosc mult prea bine. 

Şeful celulei din Tokyo înclină capul, acceptând reproşurile 
conducătorului. 

— Vom face precum spui, Lazarus. 

Când, într-un târziu, imaginile de pe ecran dispărură, cel ce îşi 
spunea Lazarus se ridică în picioare şi-şi savură în singurătate 
momentul de triumf. Anii lungi de planificare şi pregătiri dădeau 

acum roade. În curând, urma să înceapă lupta dură şi 
periculoasă care avea să ducă la cucerirea lumii. Şi tot în curând, 
sacrificiile dure, dar nemiloase pe care fusese nevoit să le facă 
aveau să fie iertate. 

Pentru o clipă ochii i se înceţoşară, plini de durerea amintirilor. 
Bărbatul recită în şoaptă o poezie japoneză, un haiku, care îi 
însoțea clipele de veghe, ca o obsesie: 


Părerea de rău cade ca o ceață 


Asupra tatălui părăsit 
De fiul său necredincios. 

Undeva, la nord de Santa Fe 


Soarele ce se înălța rapid pe cerul albastru pătat ici şi colo cu 
nori pufoşi părea că dăduse foc dealului ce se ridica deasupra 
clădirilor care formau Rancho de Chimayo. Pe coamă ieşeau 
acum foarte clar în evidenţă pinii şi ienuperii. Lumina ajunsese şi 
pe pantele abrupte şi forma umbre lungi în livada de meri şi în 
curţile haciendei. 

Jon Smith traversă sala de mese destul de aglomerată şi ieşi 
într-o curte interioară pavată cu lespezi de piatră. Era îmbrăcat, 
ca şi în noaptea precedentă, în blugi, cizme şi jacheta din catifea 
reiată. 

Situat la poalele munţilor, la aproximativ 40 km nord de Santa 
Fe, Rancho de Chimayo era unul dintre cele mai vechi 
restaurante din New Mexico. Proprietarii săi erau urmaşii 
coloniştilor spanioli care se stabiliseră acolo în 1680, în timpul 
revoltei sângeroase a indienilor Pueblo împotriva dominaţiei 
iberice. 

Peter Howell îl aştepta la una dintre mese şi îi făcu semn cu 
mâna. 

— la loc, Jon, îl invită el. Arăţi cam răvăşit. 

Smith ridică din umeri, stăpânindu-şi cu greu un căscat. 

— Am avut o noapte foarte lungă. 

— Probleme? 

Jon clătină din cap. Recuperarea laptopului şi a celorlalte 
obiecte pe care le avea în apartamentul de la Fort Marcy se 
dovedise a fi neaşteptat de uşoară. De frică să nu fie urmărit de 
terorişti sau de cei de la FBI, se folosise de toate trucurile pe care 
le ştia pentru a se convinge că nu are vreo coadă. Până la urmă, 
se dovedise că nu-l urmărea nimeni, însă asta îi luase o grămadă 
de timp. Ceea ce însemna că nu reuşise să ajungă în noul său 
adăpost, o cameră ieftină de motel de la periferia oraşului, decât 
cu puţin înainte de răsărit. Il sunase apoi pe Fred Klein şi-i 
povestise despre atac. Abia avusese timp să închidă ochii înainte 


172 


să-l sune Peter şi să-l invite la masă. 

— Şi nu te-a urmărit nimeni? Nici atunci, nici acum? întrebă 
englezul după ce ascultase cu atenţie relatarea lui Smith. 

— Nimeni. 

— Foarte ciudat, zise Peter, arcuindu-şi o sprânceană. Chestia 
asta mă cam îngrijorează. 

Smith încuviinţă. | se părea şi lui ciudat că după ce echipa de 
oameni de la FBI îi urmărise toate mişcările în prima parte a zilei, 
ei îl lăsaseră brusc în pace cu câteva ore înainte ca atacatorii 
aceia să încerce să-l ucidă. Era posibil ca agenţii lui Kit Pierson să 
fi tras concluzia că se retrăsese la hotel ca să se culce, însă nu 
putea să creadă că putuseră fi atât de neprofesionişti. 

— Cum te-ai descurcat tu cu Heather Donovan? întrebă Jon. Ai 
avut vreo problemă? 

— Nici una, răspunse Peter vesel. Englezul îşi privi ceasul. La 
ora asta, simpatica domnişoară Donovan se află în avion şi se 
îndreaptă spre locuinţa mătuşii sale, pe malul Golfului 
Chesapeake. 

— N-ai crezut nici o clipă că s-ar afla în pericol, nu-i aşa? 
întrebă Smith încet. 

— Vrei să spui, după ce au încetat împuşcăturile, nu? Englezul 
ridică din umeri. Nu, Jon. Tu erai ţinta indivizilor ălora, nu ea. 
Domnişoara Donovan este exact ceea ce pare, o tânără 
inteligentă şi cu o inimă mare, dar destul de naivă. Având în 
vedere că nu are acces la eşaloanele superioare ale Mişcării şi că 
nu ştie ce se coace acolo, nu cred că reprezintă o ameninţare 
prea mare pentru ei. Atâta vreme cât stă departe de tine, n-ar 
trebui să se teamă de ceva. 

— Uite cam aşa se desfăşoară viaţa mea amoroasă, zise Smith 
zâmbind. 

— Riscurile meseriei, fără îndoială, ripostă Peter. A meseriei de 
doctor, bineînţeles. Cred că ar trebui să te orientezi spre 
activitatea de informaţii. Am auzit că spionii sunt foarte la modă, 
sezonul ăsta. 

Smith nu luă în seamă înţepătura. Ştia că englezul e convins 
că el lucrează pentru un serviciu de informaţii, însă avusese 
mereu eleganța de a nu pune prea multe întrebări. Jon 
răspundea cu aceeaşi monedă şi nu-l agasa pe Peter cu întrebări 
în legătură cu activităţile ocazionale pe care le desfăşura pentru 
guvernul Majestății Sale. 

Peter ridică privirea fiindcă lângă masa lor apăruse o 

chelneriţă zâmbitoare ce avea în mâini o tavă pe care se vedeau 
mai multe farfurii şi o cană mare plină cu cafea fierbinte. 

— Ah, a venit haleala, zise el vesel. Sper că nu te superi că mi- 
am permis să comand pentru amândoi. 

— Deloc, răspunse Smith, simțind brusc că nu mai mâncase de 
un secol. 

Cei doi începură să înfulece. Ochiuri cu felii de chorizo, fasole 
neagră şi pico de gallo, un sos picant din ardei iute, roşii, ceapă, 
coriandru şi smântână. Pentru a mai atenua tăria sosului, 
chelneriţa lăsase pe masă şi un coş plin cu sapa/pi/las, nişte 
pâinişoare pufoase făcute în casă, ce se mâncau calde şi aveau 
în mijloc o umplutură de miere şi unt topit. 

Intr-un târziu, Peter se lăsă pe spate, zâmbind satisfăcut. 

— În anumite locuri din lume, un râgâit sănătos după o astfel 
de masă este considerat un omagiu adus bucătarului. De data 
asta însă cred că o să mă abţin. 

— lţi sunt recunoscător, zise Smith. Mi-ar plăcea să mănânc 
aici şi cu altă ocazie. 

— Să trecem la afaceri atunci, spuse Peter şi-şi duse mâna 
spre pletele cărunte care îi împodobeau capul. Fără îndoială că te 
întrebi ce m-a făcut să-mi schimb coafura. 

— Da, recunoscu Smith. Arăţi ca un profet din Vechiul 
Testament. 

— Cred şi eu, făcu englezul satisfăcut. Ei bine, să ştii că mă 
vezi pentru ultima dată cu claia asta în cap, fiindcă, aidoma lui 
Samson din vechime, în curând voi rămâne fără ea, zise el şi 
râse uşor. Să ştii că am acceptat schimbarea asta pentru o cauză 
bună. Acum câteva luni, o cunoştinţă de-a mea m-a rugat să-mi 
bag puţin nasul în oala Mişcării Lazarus. 

„Vechea cunoştinţă” era fără îndoială MI6, serviciul britanic de 
informaţii, gândi Smith. 

— Mi s-a părut o chestie amuzantă, aşa că mi-am lăsat părul 
să crească, mi-am schimbat numele, astfel încât să sune mai 
prezentabil şi am încercat să avansez cât mai sus în Mişcare, 
dându-mă drept un specialist forestier canadian ce nu priveşte 
cu ochi buni ştiinţa şi tehnologia. 

— Şi ai reuşit? 

— Să pătrund în nivelurile superioare ale Mişcării? Nu, din 
păcate, răspunse Peter. Expresia de pe faţa lui devenise brusc 
serioasă. 

— Conducerea este extrem de strictă în ceea ce priveşte 

securitatea. N-am reuşit niciodată să trec de anumite bariere. 
Am aflat însă destule care să mă îngrijoreze. Marea majoritate a 
susținătorilor Mişcării sunt oameni cu scaun la cap, însă în 
organizaţie există şi câţiva indivizi lipsiţi de scrupule care îi 
manipulează pe ceilalţi din spatele cortinei. 

— Aşa ca ticăloşii aceia care au încercat să mă împuşte 
noaptea trecută? 

— Da, cam aşa ceva, murmură Peter gânditor. Deşi aş zice că 
au mai degrabă muşchi decât creier. Pusesem ochii pe ei cu 
câteva zile înainte să te atace pe tine. Mai bine spus, chiar de 
când îşi făcuseră apariţia în tabăra Mişcării. 

— Şi ce te-a determinat să-i iei în vizor? 

— La început, modul în care se mişcau, explică Peter. Erau ca 
nişte lupi ce se furişează spre o turmă de oi ce pasc liniştite. 
Cred că înţelegi ce vreau să spun. Prea vigilenţi, prea controlaţi... 
prea atenţi la ce se petrece în jur în orice moment. 

— Aşa ca noi, nu? 

— Exact. 

— Şi „prietenii” tăi din Londra n-au descoperit nimic din 
materialele pe care le-ai trimis tu? întrebă Jon gândindu-se la 
fotografiile şi amprentele bărbatului ras în cap pe care îl ucisese 
el şi la amprentele luate de Peter. 

— Din păcate nimic, răspunse Peter cu regret. Englezul îşi 
băgă mâna în buzunar şi scoase de acolo un CD pe care îl 
împinse către Smith. Din această cauză m-am gândit că poate 
încerci tu să-l identifici pe individul pe care l-ai doborât cu atâta 
precizie noaptea trecută. 

Smith se uită uimit la prietenul lui. 

— N-are rost s-o faci pe nevinovatul, îi spuse Peter amuzat. 
Sunt sigur că ai şi tu prieteni sau prieteni ai unor prieteni, care 
pot să caute prin bazele lor de date... aşa ca o favoare personală 
faţă de tine, bineînţeles. 

— S-ar putea să ai dreptate, admise Smith şi luă discul. Insă 
trebuie să găsesc un loc unde să mă conectez. 

Pe faţa englezului apăru un zâmbet larg. 

— Am plăcerea să te informez că gazdele noastre oferă acces 
la un nod internet wireless. O fi hacienda asta veche de câteva 
secole, însă proprietarii actuali conduc afacerea într-un mod cât 
se poate de modern. Peter îşi trase scaunul şi se ridică în 
picioare. Sunt sigur că ai nevoie de puţină intimitate acum, aşa 
că eu, ca un bun câine de pază, mă duc să adulmec puţin pe 

afară. 

Jon îl privi cum pleacă, neputându-şi stăpâni admiraţia pentru 
abilitatea englezului de a obţine ceea ce voia aproape de la 
oricine. Ofiţerul CIA Randi Russell, o cunoştinţă comună a 
amândurora, obişnuia să spună despre britanic: „Peter Howell e 
în stare să convingă un trib de canibali să devină vegetarieni. Şi 
apoi să le mai ceară şi bani pentru bunele lui sfaturi.” 

Continuând să zâmbească amuzat, Smith îl sună pe Fred Klein. 

— Da, colonele, se auzi imediat vocea şefului Covert-One. 

Smith îi povesti despre solicitarea lui Peter. 

— Am în mână discul cu fotografiile şi amprentele, încheie el. 

— Cât de multe ştie Howell? întrebă Klein. 

— Despre mine? Nu m-a întrebat, răspunse Smith cu hotărâre. 
Peter bănuieşte că lucrez pentru un serviciu militar de informaţii, 
însă nu a încercat să afle detalii. 

— Bine, zise Klein şi-şi drese glasul. E în ordine, Jon. Trimite-mi 
fişierele şi o să văd ce se poate face. Poţi să rămâi pe loc, acolo 
unde te afli? S-ar putea să dureze ceva timp. 

Smith aruncă o privire de jur împrejur. Terasa era aproape 
pustie acum. Soarele se ridicase suficient de mult şi-l încălzea în 
mod plăcut. Aerul proaspăt era plin de mirosul florilor. li făcu 
semn chelneriţei să mai aducă un vas cu cafea. 

— Nu te grăbi, Fred, spuse el în cască. O să rămân aici şi o să 
sufăr. 


Şeful Covert-One îl sună înapoi în mai puţin de o oră. 

— Avem o problemă foarte serioasă, colonele, zise el fără nici 
o introducere. 

Smith îl zări pe Peter Howell apropiindu-se de uşa ce dădea 
spre terasă şi-i făcu semn să mai aştepte puţin. 

— Te ascult. Sunt numai urechi. 

— Bărbatul pe care l-ai ucis era american şi se numea Michael 
Dolan. Omul a luptat în Forţele Speciale din Forţele Terestre. Un 
veteran cu multe decoraţii. A ieşit la pensie acum cinci ani, cu 
gradul de căpitan. 

— Fir-ar să fie, zise încet Jon. 

— Şi încă nu am terminat, îl avertiză Klein. După ce a ieşit din 
armată, Michael Dolan a încercat să intre la Academia FBI din 
Quantico. A fost respins. 

— De ce oare? se trezi Smith întrebând cu voce tare. Foştii 
ofiţeri din armată erau foarte preţuiţi de FBI, datorită pregătirii 

lor, rezistenţei fizice şi pentru că erau disciplinaţi. 

— A căzut la testarea psihologică, răspunse Klein. Se pare că 
testele au scos în evidenţă anumite tendinţe sociopate. O dorinţă 
crudă de a ucide, fără regrete sau mustrări de conştiinţă. 

— Exact genul de persoană căreia să-i dai o insignă şi o armă 
în mână, nu? 

— Ai dreptate. 

— OK, deci nu l-au primit în FBI, continuă grăbit Smith. Atunci 
în slujba cui era? Cum a ajuns să fie implicat în afacerea asta cu 
Mişcarea Lazarus? 

— Acum vine partea cea mai tare. Se pare că răposatul domn 
Dolan lucra pentru CIA. 

— Dumnezeule, făcu Smith nevenindu-i să creadă. A fost 
angajat de cei de la Langley? 

— Nu în mod oficial, replică Klein. Cei de la Agenţie şi-au luat 
măsuri de precauţie. Pe hârtie, Dolan era angajat pe post de 
consultant independent pe probleme de securitate. Dar cecurile 
pe care le primea proveneau de la firme utilizate de CIA drept 
paravan. L-au folosit de mai multe ori, în special în operaţiuni 
antiteroriste riscante, în America Latină şi în Africa. 

— Drăguţ. Deci CIA ar fi putut oricând nega că era pe statul lor 
de plată dacă vreo operaţiune dădea greş. 

— Exact, spuse Klein. 

— Şi aseară tot în solda CIA era? întrebă Smith nervos, 
sperând din tot sufletul să n-o fi dat în bară. Fusese oare 
schimbul acela de focuri rezultatul unui teribil accident în care 
fuseseră implicate două agenţii ce operau în aceeaşi zonă şi între 
care nu existase o comunicare adecvată? 

— Nu, nu cred, răspunse şeful Covert-One. Din informaţiile pe 
care le deţin, se pare că ultima dată când a fost plătit de 
Agenţie, a fost acum şase luni. 

Smith simţi că i se relaxează niţel muşchii feţei şi respiră 
adânc. 

— Ce uşurare să aud asta. 

— Nu am terminat, colonele, îl avertiză Klein. Informaţiile 
acestea provin din baza de date de la Covert-One, dosare pe 
care le-am alcătuit cu ajutorul materialelor clasificate, sustrase 
de la CIA, FBI, NSA şi alte agenţii. Fără ştirea lor, bineînţeles. 

Smith zâmbi în tăcere. Abilitatea lui Klein de a pune cap la cap 
informaţii provenind de la diverse agenţii din comunitatea de 
informaţii ce concurau unele cu altele era unul dintre motivele 

pentru care preşedintele Castilia punea atâta preţ pe activitatea 
Covert-One. 

— Am comparat fotografiile şi amprentele pe care mi le-ai 
trimis tu cu ceea ce există în bazele de date ale FBI şi CIA, 
continuă Klein. N-am reuşit să găsesc nimic. Dacă ar fi să te iei 
după ce se află la ei, Michael Dolan n-a participat niciodată la 
examenul de la FBI şi nu a lucrat niciodată pentru CIA. Bazele lor 
de date nu pomenesc deloc numele individului. 

— Cum? exclamă Smith puţin cam tare. Il văzu pe Peter că 
ridică mirat dintr-o sprânceană şi-şi cobori imediat vocea. E 
imposibil! 

— După cum vezi, e posibil, spuse Klein încet. Şi acest lucru 
îmi dă fiori. 

— Vrei să spui că fişierele au fost şterse, zise Smith simțind că 
i se ridică părul pe ceafa. Aşa ceva poate fi făcut numai de 
cineva aflat la un nivel foarte înalt. 

— Mi-e teamă că asta e situaţia, colonele. E clar că cineva şi-a 
asumat nişte riscuri foarte mari pentru a şterge fişierele acelea. 
Pentru ce? Şi cine este acea persoană? 


Laboratorul de producere a nanofagilor, în 
interiorul Centrului 


Tehnicienii care lucrau în zona de producţie a nanofagilor 
purtau costume de protecţie prevăzute cu butelii de oxigen. 
Costumele incomode şi mănuşile groase le îngreunau mişcările. 
Cu toate acestea, specialiştii se achitau perfect de delicata 
misiune de a încărca sute de miliarde de nanofagi în patru 
cilindri metalici. 

După ce se termină umplerea cilindrilor, aceştia fură 
deconectaţi cu grijă de la vanele de producţie. Câte doi 
tehnicieni aşezară fiecare cilindru pe câte un cărucior automat, 
destinat să le transporte printr-un tunel îngust, sigilat la ambele 
capete cu valve masive, până în altă cameră complet izolată. 
Acolo, cilindrii fură luaţi în primire de altă echipă. 

Recipientele cu nanofagi fură introduse în nişte tuburi 
metalice mai mari, goale pe dinăuntru. Peste deschizăturile 
acestor cilindri fură sudate capace menite să izoleze perfect 
încărcătura dinăuntru. Cilindrii fură apoi băgaţi într-o ladă mare, 

spaţiul dintre ei fiind umplut cu spumă. Peste ladă fură lipite mai 
multe etichete pe care scria: APROVIZIONARE CU OXIGEN. DE UZ 
MEDICAL: AVERTIZARE. CONŢINUT SUB PRESIUNE! 

Bărbatul înalt care răspundea la numele de Nones aştepta în 
afara spaţiului de producţie şi urmărea procesul prin ferestrele 
groase de observaţie. Uriaşul întoarse capul spre omul de ştiinţă 
care se afla lângă el. 

— Această nouă metodă de răspândire a nanofagilor va 
contribui la creşterea eficienţei, aşa cum ni s-a cerut? 

— Sigur. Nanofagii Model III au o durată de viaţă mai mare şi 
rezistă la o variaţie mai mare a condiţiilor externe. Vrem să 
profităm de îmbunătățirile aduse şi să desfăşurăm următorul test 
prin lansarea de la o altitudine mult mai mare. 

Simularea pe calculator a arătat că dispersia nanofagi lor este 
mult mai eficientă în acest caz. 

— Şi rata de ucidere este considerabil mai mare? întrebă fără 
menajamente Nones. 

Omul de ştiinţă încuviinţă stingherit din cap. 

— Bineînţeles, zise el înghițind din greu. Mă îndoiesc că vor 
exista prea mulţi supraviețuitori în zona ţintă. 

— Perfect, zise zâmbind bărbatul cu ochii verzi. La urma 
urmei, ăsta este scopul cercetărilor pe care le faceţi aici, nu? 

Partea a III-a 


24 


Tokyo, cartierul Shinjuku 


Având în vedere că era o corporație multinațională cu o 
valoare estimată de aproape 50 de miliarde de dolari, Nomura 
Pharmatech deţinea fabrici, laboratoare şi depozite împrăştiate 
peste tot în lume, însă continua să-şi menţină o prezenţă 
semnificativă în Japonia. Complexul de clădiri deţinut de 
companie la Tokyo forma un campus cu o suprafaţă de peste 
şaisprezece hectare, localizat în aglomeratul cartier Shinjuku. 
Spațiile administrative şi laboratoarele în care îşi desfăşurau 
activitatea câteva mii de angajaţi ai companiei erau amplasate în 
trei zgârie-nori identici. Noaptea, luminile oraşului se reflectau în 
pereţii de sticlă ai blocurilor, care păreau nişte stâlpi cu fațete 
dintr-o piatră prețioasă pe care se sprijinea întreaga boltă 
cerească. Restul campusului era însă ocupat de un parc minunat, 
plin de copaci, pâraie ce susurau liniştit vărsându-se în mici 
heleşteie ce te îmbiau la odihnă. Pe vremea când era preşedinte 
al companiei, Jinjiro Nomura, tatăl lui Hideo, insistase să fie 
creată această oază de frumuseţe naturală şi pace în jurul 
turnurilor în care se afla sediul central, indiferent cât ar fi costat 
acest lucru. 

Campusul era înconjurat de un zid şi accesul în interior se 
făcea prin trei porţi principale. De la fiecare poartă, se putea 
ajunge la câte unul dintre cele trei blocuri prin drumuri de acces 
ce aveau piste special destinate pentru pietoni, automobile ale 
angajaţilor şi camioane de aprovizionare. 

Mitsuhara Noda lucra pentru Nomura Pharmatech de când se 
ştia. De-a lungul celor douăzeci şi cinci de ani, bărbatul slab şi 
mic de statură, cu o adevărată pasiune pentru ordine şi rutină, 

avansase încet, dar deloc spectaculos, de la postul de paznic 
simplu în tura de noapte, până la funcţia de şef al securităţii la 
Poarta Trei. Poziţia pe care o ocupa acum era la fel de insipidă, 
ca şi cea de la care plecase. In afară de faptul că trebuia să aibă 
grijă ca gardienii aflaţi în subordinea sa să verifice legitimaţiile 
angajaţilor, atribuţiile zilnice ale lui Noda constau în verificarea 
respectării orarului de sosire a transporturile cu mâncare, 
rechizite de birou şi substanţe de laborator şi dirijarea 
respectivelor vehicule spre spaţiile de descărcare 
corespunzătoare. Venea întotdeauna mai devreme de intrarea în 
schimb, ca să aibă timp să memoreze orele de sosire şi de 
plecare şi încărcătura fiecărui vehicul ce urma să treacă prin 
poarta sa în următoarele opt ore. 

Din această cauză, zgomotul neaşteptat făcut de un camion 
uriaş care schimba vitezele după ce părăsise şoseaua şi cotise 
spre poarta aflată în grija lui îl făcu pe Mitsuhara Noda să iasă 
repede afară din micuțul său birou. După calculele sale, nici un 
transport nu era aşteptat în următoarele două ore şi douăzeci şi 
cinci de minute. Micuţul japonez privea îngrijorat spre maşina 
uriaşă care se apropia şi al cărei motor mugea din ce în ce mai 
tare pe măsură ce prindea viteză. 

In spatele lui, ceilalţi gardieni de la poartă discutau nervoşi în 
şoaptă, întrebându-se ce ar trebui să facă. Unul dintre ei îşi 
desfăcu butonul de la tocul armei, gata să scoată pistolul la 
nevoie. 

Noda îşi miji ochii. Drumul de acces prin Poarta Trei ducea 
direct spre turnul în care se aflau secţiile de cercetare ale firmei 
Nomura Pharmatech în domeniul nanotehnologiilor. Mai multe 
circulare emise de conducere, afişate şi în biroul său, avertizau 
angajaţii companiei în legătură cu amenințările venite din partea 
Mişcării Lazarus. Nici pe cabina camionului, nici pe trailerul din 
spate nu se vedea nici un fel de marcaj care ar fi putut ajuta la 
identificarea maşinii. 

Japonezul luă în sfârşit o decizie. 

— Coborâţi poarta! strigă el. Hoshiko, sună la biroul central şi 
anunţă un posibil incident de securitate. 

Noda cobori apoi în mijlocul căii de acces, făcându-i semn 
şoferului să oprească maşina. In spatele lui, o bară solidă de oţel 
cobora încet cu un zumzet electric şi se opri în poziţia închis. 
Ceilalţi gardieni duseră mâinile la arme. 

Camionul continua însă să se apropie. Roţile dinţate din cutia 

de viteze scrâşniră când maşina acceleră din nou, ajungând la 
aproape 65 de kilometri pe oră. Parcă nevenindu-i să creadă că 
ceea ce se întâmplă este adevărat, micuțul şef de poartă rămase 
pe loc, continuând să agite disperat braţele şi să ţipe către 
cabina camionului. 

Prin parbrizul uşor înnegrit, reuşi să vadă preţ de o secundă 
faţa omului aflat la volan. Era o faţă lipsită de orice expresie, 
nişte ochi care priveau fără să vadă. Un kamikaze! îşi spuse 
îngrozit Noda. 

Mult prea târziu, japonezul se întoarse, încercând s-o ia la 
fugă. 

Bara din faţă a uriaşului camion îl lovi cu o forţă nimicitoare 
zdrobindu-i fiecare os din partea de sus a corpului. Nereuşind nici 
măcar să urle din cauza plămânilor săi striviţi, Noda fu luat pe 
sus şi izbit de bara de oţel. Forţa impactului îi rupse în două 
coloana vertebrală. Japonezul era deja mort în clipa în care 
camionul trecu mai departe de poartă într-un scrâşnet de fiare 
contorsionate. 

Doi dintre gardieni reuşiră să reacționeze suficient de rapid şi 
deschiseră focul. Gloanţele nu făceau însă altceva decât să 
ricoşeze în tabla groasă a cabinei. Camionul continua să 
gonească, îndreptându-se direct spre turnul de sticlă în care se 
aflau laboratoarele rezervate nanotehnologiilor. 

La mai puţin de treizeci de metri de intrarea în turn, camionul 
se izbi de un şir de bariere din oţel şi beton ridicate din ordinul 
conducerii, imediat după atacul terorist de la Institutul Teller. 
Bucăţi mari de beton săriră în toate părţile, însă barierele 
rezistară. 

Uriaşul camion se îndoi de la mijloc şi apoi explodă. 

O minge enormă de foc portocalie se înălţă în aer. Unda de 
şoc sparse toate ferestrele complexului. Mii de cioburi de sticlă 
ascuţite ca nişte lame căzură pe pavaj şi pe pajiştea bine 
îngrijită. Bucăţi deformate din camion zburară prin aer şi 
produseră găuri mari în pereţii turnului şi retezară vârfurile 
câtorva copaci. 

Laboratoarele destinate nanotehnologiilor, pustii, cu uşile 
sigilate de reprezentanţii guvernului japonez, rămăseseră însă 
intacte. In afară de şoferul sinucigaş şi de la nefericitul Mitsuhara 
Noda, nu se înregistrară alte victime. 

Treizeci de minute mai târziu, un e-mail transmis de Mişcarea 
Lazarus ajunse în birourile fiecărui ziar şi post de televiziune din 

Tokyo. Celula din Tokyo a Mişcării revendica ceea ce numea „o 
misiune de sacrificiu eroic pentru apărarea planetei şi a 
omenirii”. 


Casa conspirativă a echipei de supraveghere, 
undeva la periferia oraşului Santa Fe 


Două camioane mari erau trase lângă intrarea în casa izolată 
de pe deal. Uşile din spate erau deschise lăsând să se vadă 
grămada de lăzi şi cutii cu echipamente înghesuite în fiecare 
maşină. Cinci bărbaţi stăteau lângă camioane şi îşi aşteptau 
şeful. 

Linden, olandezul cu păr alb, se afla încă înăuntru şi cerceta 
fiecare cameră ca să se asigure că nu lăsaseră acolo nimic care 
ar fi putut să-i încrimineze. Ceea ce văzu sau mai degrabă ce nu 
văzu păru să-l mulţumească pe olandez. Casa fusese curățată 
perfect. In afară de câteva minuscule găuri în pereţi, nu exista 
nici o urmă care să indice faptul că acolo funcţionase, doar cu 
câteva ore în urmă, o gamă foarte variată de aparate de 
supraveghere, de echipamente de calcul şi de comunicaţii 
menite să ţină sub control investigația ce se derula la Institutul 
Teller. Toate suprafeţele de lemn sau de metal străluceau, 
fiindcă fuseseră frecate cu nădejde pentru a se îndepărta orice 
amprentă. 

Linden ieşi în cele din urmă din casă şi duse mâna la ochi ca 
să se apere de lumina puternică a soarelui. 

— Totul e încărcat în maşini, Abrantes? îl întrebă el pe unul 
dintre subordonați. 

— Suntem gata, confirmă tânărul. 

— Foarte bine, Vitor, zise Linden şi-şi privi ceasul. Atunci hai 
să mergem. Avem nişte avioane pe care trebuie să le prindem. 

Olandezul îşi dezveli într-un zâmbet rapid dinţii pătaţi de 
tutun. 

— Termenele stabilite de Centru pentru noua misiune sunt 
foarte strânse, însă e grozav că putem părăsi, în sfârşit, deşertul 
ăsta şi că ne întoarcem în Europa. 

Santa Fe 


Departamentul Municipal de Poliţie din Santa Fe îşi avea sediul 
pe Camino Entrada, în partea vestică a oraşului, nu departe de 
închisoare şi chiar lângă tribunal. O jumătate de oră mai târziu, 
după ce intrase pe uşa clădirii, Jon Smith se afla în biroul 
ofițerului cel mai înalt în grad. Pe doi dintre pereţii încăperii se 
vedeau mai multe fotografii din care zâmbea o soţie drăguță şi 
cei trei copii mici. Pe un altul era agăţată o acuarelă ce înfăţişa 
un sat pueblo. Mai multe dosare erau frumos aranjate, chiar 
lângă calculator. Prin uşa deschisă ce dădea într-o încăpere mai 
mare, unde se aflau ceilalţi detectivi, venea un zumzet continuu 
de telefoane care sunau, de conversații şi tastaturi acţionate 
frenetic. 

Locotenentul Carl Zarate aruncă o privire spre legitimaţia 
militară a lui Smith şi apoi i-o înapoie nedumerit. 

— Şi ce anume doriţi de la mine, domnule colonel? 

Smith fusese adus în biroul lui Zarate de un sergent transpirat 
care fusese foarte deranjat de întrebările pe care i le pusese. 

— Vreau să aflu câteva informaţii, domnule locotenent, spuse 
Jon calm. In legătură cu schimbul de focuri care a avut loc 
noaptea trecută în Plaza. 

Faţa îngustă şi osoasă a lui Zarate îşi pierdu brusc orice 
expresie. 

— Despre ce schimb de focuri e vorba? întrebă el precaut, 
privindu-l cu atenţie pe colonel. 

Smith îşi lăsă capul într-o parte şi îl privi şi el pe poliţist drept 
în ochi. 

— Ştiţi, zise el într-un târziu, la început am fost puţin cam 
surprins când am descoperit că în presă n-a apărut nici o referire 
la împuşcăturile auzite chiar în centrul oraşului. Apoi m-am 
gândit că, probabil, cineva a recomandat ziarelor şi posturilor 
locale de radio şi televiziune să păstreze tăcerea asupra acestui 
subiect doar pentru puţin timp, până se termină investigația. 

Având în vedere că situaţia este atât de tensionată după 
dezastrul de la Institutul Teller, bănuiesc că acest lucru ar fi 
destul de normal. Insă aş fi foarte surprins să descopăr că şi 
dumneavoastră, poliţiştii, jucaţi acelaşi joc ciudat. 

Locotenentul de poliţie rămase în continuare cu ochii aţintiţi în 
cei ai lui Smith. Apoi ridică din umeri. 

— Presupunând că un asemenea ordin de păstrare a tăcerii ar 
fi în vigoare, domnule colonel Smith, să fiu al naibii dacă ştiu de 
ce ar trebui eu să-l încalc pentru dumneavoastră. 

— Probabil pentru că acest ordin nu se aplică şi în cazul meu, 
domnule locotenent Zarate, răspunse repede Jon şi-i întinse 
poliţistului hârtiile ce conţineau autorizaţia de a efectua 
investigaţii, pe care i le pusese la dispoziţie Fred Klein. Colonelul 
făcu un gest cu capul în direcţia hârtiilor. Conform ordinelor 
primite, am misiunea de a observa şi de a raporta în legătură cu 
orice aspect al investigaţiei de la Institutul Teller. Orice aspect. Şi 
dacă vă uitaţi pe ultima pagină, veţi observa semnătura 
preşedintelui Comitetului întrunit al Şefilor de State Majore. Doriţi 
cumva să fiţi prins la mijloc în meciul dintre Pentagon şi FBI, 
când ar trebui să fim cu toţii de aceeaşi parte a baricadei? 

__ Zarate răsfoi rapid foile de hârtie, din ce în ce mai încruntat. 
Intr-un târziu, i le întinse dezgustat înapoi lui Smith. 

— Tare mult mi-aş dori, domnule colonel, ca guvernul federal 
să nu-şi mai bage coada în jurisdicţia mea. 

Smith încuviinţă cu o mişcare a capului plină de compasiune. 

— Aveţi dreptate. Cei mai mulţi dintre funcţionarii din capitală 
au graţia şi tactul unei gorile de două sute de kilograme şi 
mintea unui copil de doi ani. 

Pe faţa lui Zarate apăru, în sfârşit, un zâmbet. 

— Cuvinte cam dure, domnule colonel. Ar trebui să aveţi grijă 
cum vorbiţi în faţa birocraţilor ăştia. Am înţeles că nu le pasă 
prea mult de soldaţii care ies din pluton. 

— Eu sunt, în primul rând, medic şi om de ştiinţă şi abia după 
aceea ofiţer în Forţele Terestre, spuse Smith şi ridică din umeri. 
Şi nu cred că numele meu apare pe vreo listă de viitori generali. 

— Da, sigur. De aia umblaţi la dumneavoastră cu hârtii 
semnate de şeful Comitetului întrunit. Zarate desfăcu mâinile în 
lături renunțând să se mai opună. 

— Din păcate, nu prea am ce să vă spun. Da, a fost un fel de 
schimb de focuri în Plaza noaptea trecută. Unul dintre tipi a fost 
ucis. E posibil să fi fost şi alţii loviți de gloanţe. Tocmai verificam 

urmele de sânge când echipei mele de legişti i s-a ordonat să 
înceteze cercetările. 

— I| s-a ordonat să înceteze cercetările? întrebă Smith uimit. 

— Mda, răspunse dezgustat Zarate. Şi-au făcut apariţia cei de 
la FBI şi au preluat acţiunea. Cică ar fi o problemă de securitate 
naţională ce intră în jurisdicţia lor. 

— Când s-a întâmplat asta? întrebă Jon. 

— Cam la o oră după sosirea noastră la locul incidentului, 
răspunse ofiţerul de poliţie. Nu numai că ne-au alungat de acolo, 
dar ne-au şi confiscat toate tuburile găsite, toate documentele 
preliminare întocmite şi toate fotografiile făcute la locul crimei. 
Au venit chiar şi la dispecerat şi au luat casetele audio pe care 
fuseseră înregistrate convorbirile cu echipajele ce se îndreptau 
spre locul crimei! 

Smith fluieră uşor parcă nevenindu-i să creadă. Aici era vorba 
despre ceva mai mult decât o simplă dispută în legătură cu 
jurisdicţia. FBl-ul eliminase toate dovezile oficiale. 

— Şi cine a autorizat toate astea? întrebă el repede. 

— Ordinele erau semnate de Katherine Pierson, asistenta 
adjunctului directorului, răspunse Zarate. Ofiţerul de poliţie îşi 
strânse buzele. Vă rog să mă credeţi că nu sunt eu omul care să 
ia imediat poziţia de drepţi şi să accepte toate porcăriile, însă 
nimeni de la primărie sau din Consiliul local nu doreşte să se 
pună rău cu agenţii federali în situaţia asta. 

Jon dădu din cap înţelegător. Din cauza dezastrului de la 
Institutul Teller, municipalitatea din Santa Fe se baza în mare 
măsură pe ajutoarele băneşti şi asistenţa de specialitate a 
guvernului federal. Era una dintre situaţiile în care mândria 
locală făcea loc unor considerente mai pragmatice. 

— Mai am o singură întrebare, îi promise el lui Zarate. Aţi spus 
că aţi găsit un cadavru. Ştiţi cumva ce s-a întâmplat cu el? Sau 
cine efectuează autopsia? 

Ofiţerul de poliţie dădu din cap încurcat. 

— Aici, situaţia se împute şi mai rău, zise el încruntându-se. 
Am dat câteva telefoane pe la diverse spitale şi morgi, doar aşa, 
ca să-mi satisfac propria curiozitate. Din câte ştiu, nimeni nu a 
făcut nimic ca să încerce să identifice cadavrul. Se pare că cei de 
la FBI au suit trupul într-o ambulanţă şi l-au dus direct la o firmă 
de pompe funebre din Albuquerque, pentru a fi incinerat de 
urgenţă. Ofiţerul de poliţie se uită direct în ochii lui Smith. Şi 
acum, că aţi aflat toate astea, ce o să faceţi, domnule colonel? 

Jon reuşi cu greu să-şi controleze mimica şi să păstreze o 
expresie impasibilă. 

Ce făcea oare cu adevărat Kit Pierson aici, în Santa Fe? se 
întrebă el. Pe cine acoperea ea oare? 


Era aproape miezul zilei când Smith părăsi sediul poliţiei şi 
porni agale pe Camino Entrada. Deşi cercetase rapid strada atât 
în stânga, cât şi în dreapta la ieşirea din clădire, colonelul nu 
părea prea interesat de ce se petrece în jurul lui. După ce făcu 
câţiva paşi, aparent cufundat în gânduri, ajunse lângă Mustangul 
coupe de culoare gri pe care îl închiriase şi se urcă în maşină. 
Plecă imediat şi după câteva străzi ajunse la cel mai mare centru 
comercial al oraşului, Villa Linda Mall. Acolo, trecu încet prin 
dreptul mai multor şiruri de maşini, ca şi când ar fi vrut să 
găsească un loc de parcare. Intr-un târziu, ieşi din parcarea mall- 
ului, intră pe Wagon Road şi parcă la umbra unor copaci ce 
creşteau lângă o vâlcea, care pe harta lui purta numele de 
Arroyo de las Chamisos. 

Două minute mai târziu, un Buick de culoare albă cu patru uşi 
trase chiar lângă el. Din maşină cobori Peter Howell care se 
întinse să se dezmorţească. In timp ce-şi rotea braţele, englezul 
cerceta cu atenţie împrejurimile. Satisfăcut de faptul că nu erau 
supravegheați, Peter se apropie cu paşi rari de Mustang şi intră 
în maşină, aşezându-se lângă Smith. 

De când se despărţiseră după micul dejun, englezul îşi găsise 
timp ca să se tundă scurt. Işi schimbase şi hainele, abandonând 
blugii ponosiţi şi cămaşa groasă pe care le purtase în calitate de 
Malachi MacNamara, în favoarea unor pantaloni kaki şi a unui 
sacou sport. Fanaticul adept al Mişcării Lazarus dispăruse, locul 
său fiind luat de un britanic suplu şi ars de soare, ieşit la 
cumpărăturile de după-amiază. 

— Ai văzut ceva? îl întrebă Jon. 

Peter clătină din cap. 

— In afară de un cap care s-a întors mirat, nimic. Eşti curat. 

Smith se destinse niţel. Prietenul său jucase rolul unei 
acoperiri de la distanţă, însoţindu-l de la o oarecare depărtare 
atât pe drumul spre secţia de poliţie, cât şi după aceea, pentru a 
vedea dacă nu-l urmăreşte cineva. 

— Tu ai reuşit să afli ceva? se interesă Peter. Sau întrebările 
tale de bun-simt s-au lovit de un zid impenetrabil? 

— O, am aflat foarte multe, răspunse Jon supărat. Chiar mai 

multe decât mă aşteptam. 

Peter ridică mirat dintr-o sprânceană, dar nu zise nimic şi 
aşteptă răbdător ca prietenul său să-i povestească ce aflase de 
la poliţie. Când auzi că trupul lui Dolan a fost incinerat, englezul 
dădu din cap, uşor amuzat: 

— Ei, ei, ei... cenuşă la cenuşă şi ţărână la ţărână. Şi nici o 
amprentă sau urmă dentară care să poată fi verificată cu ceea ce 
e la dosar. Bănuiesc că, oricât de bine şi-ar fi curăţat CIA şi FBl-ul 
bazele de date, tot ar fi fost posibil ca cineva, într-o bună zi, să-l 
recunoască pe tip. 

— Exact. Jon bătea darabana cu degetele pe volan. Neplăcută 
situaţie, nu-i aşa? 

— Nu numai că-i neplăcută, dar ridică şi câteva întrebări 
dificile, zise Peter şi începu să numere pe degete. 

— Pentru cine lucrează cu adevărat aceşti specialişti cum era 
defunctul Michael Dolan al nostru? Pentru Mişcarea Lazarus, aşa 
cum s-ar părea la prima vedere? Sau, în secret, pentru altă 
organizaţie? Poate chiar pentru CIA? Totul este destul de confuz, 
nu crezi? 

— Un lucru e sigur, spuse Smith. Kit Pierson e băgată până în 
gât în rahatul ăsta. Bănuiesc că avea autoritatea necesară 
pentru a prelua investigația din Plaza. Insă sub nici un motiv nu 
are cum să justifice incinerarea cadavrului lui Dolan, ceva care 
contravine normelor şi procedurilor standard ale FBI. 

— Crezi că e posibil să fie în slujba Mişcării Lazarus? întrebă 
încet Peter. Să acţioneze astfel încât să saboteze din interior 
investigația desfăşurată de FBI? 

— Kit Pierson cârtiţa Mişcării Lazarus? Jon dădu hotărât din 
cap. Nu cred. Dacă nu din alte motive, atunci pentru simplul fapt 
că a făcut tot posibilul ca să acuze Mişcarea pentru tot ceea ce s- 
a întâmplat la Institutul Teller. 

Peter încuviinţă din cap. 

— Ai dreptate. Deci dacă nu lucrează pentru organizaţie, 
înseamnă că e împotriva lor şi implicit că acţiunile ei încearcă să 
acopere o operaţiune ilegală dusă împotriva Mişcării Lazarus de 
FBI, de CIA sau de amândouă. 

Smith îl privi pe englez drept în ochi. 

— Crezi că ar putea desfăşura o operaţiune atât de delicată 
fără aprobarea preşedintelui? 

Peter ridică din umeri. 

— Astfel de lucruri se întâmplă, Jon şi tu ştii foarte bine asta, 

zise englezul zâmbind ironic. Îţi aduci aminte de săracul Henric al 
II-lea? Se enervează puţin mai tare într-o seară şi strigă: „Chiar 
nu mă poate scăpa nimeni de popa ăsta turbulent?”. Şi apoi, 
practic, chiar înainte să apuce să-şi vină în fire, sângele era deja 
vărsat pe lespezile catedralei din Canterbury. Thomas Becket 
devenise brusc martir. Şi regele a trebuit apoi să-şi pună cenuşă 
în cap. 

Smith dădu încet din cap. 

— Da. Ai dreptate. Serviciile de informaţii îşi depăşesc deseori 
atribuţiile. Insă e un joc al naibii de periculos. 

— Bineînţeles că este, spuse Peter. Cariere promițătoare pot fi 
distruse, chiar şi şefii cei mari pot ajunge la închisoare. Fără 
îndoială că din cauza asta au decis să te elimine. 

Jon se încruntă. 

— Pot să înţeleg o operaţiune ilegală a CIA sau FBI menită să 
saboteze din interior Mişcarea Lazarus. Ar fi ceva prostesc şi 
complet în afara legii, însă aş putea s-o înţeleg. Pot, de 
asemenea, să înţeleg încercarea Mişcării de a sabota cercetările 
din laboratoarele Institutului. Ceea ce nu se potriveşte însă deloc 
în nici unul dintre cele două scenarii este eliberarea valului de 
nanofagi care a măcelărit pe toţi protestatarii aceia. 

— Da, zise încet Peter, în timp ce prin faţa ochilor i se 
perindau din nou imaginile acelea cutremurătoare. E o piesă ce 
nu vrea deloc să se potrivească în puzzle. O piesă a naibii de 
urâtă. 

Smith se lăsă brusc pe spate şi-şi scoase telefonul mobil. 

— Cred că ar trebui să încetăm să mai facem atâtea supoziţii, 
când avem posibilitatea să aflăm mult mai repede adevărul, zise 
el şi formă un număr. Aici este locotenent-colonelul Jonathan 
Smith, agent Latimer. Vreau să vorbesc cu asistenta directorului 
adjunct. Chiar acum. 

— Vrei s-o înfrunţi pe leoaică chiar în vizuina ei? murmură 
Peter. Nu e o mişcare prea subtilă, recunoşti Jon? 

Smith rânji spre prietenul său acoperind telefonul cu mâna. 

— M-am hotărât să las subtilităţile pe seama voastră, a 
britanicilor, Peter. Câteodată e mai sănătos să-ţi pui baioneta la 
umăr şi să lansezi unul dintre atacurile acelea frontale de modă 
veche. 

Pe măsură însă ce asculta ce i se spunea în telefon, zâmbetul 
lui Jon se stingea. 

— Am înţeles, spuse el într-un târziu. Şi când a fost asta? 

Colonelul închise telefonul. 

— Probleme? întrebă Peter. 

— Posibil, răspunse nervos Smith. Kit Pierson a plecat la 
Washington pentru nişte consultări urgente. O aşteaptă un avion 
pe aeroportul din Albuquerque. 

— Deci păsărica a părăsit cuibul, nu? Interesant moment şi-a 
ales, nu crezi? întrebă Peter cu o strălucire amuzată în privire. 
Incep să am bănuieli că doamna Pierson a primit de curând un 
telefon alarmant de la sediul poliţiei locale. 

— Probabil că ai dreptate, spuse Smith, amintindu-şi privirea 
nervoasă a poliţistului care îl dusese în biroul lui Zarate. Fără 
îndoială că sergentul comunicase la FBI că un locotenent-colonel 
pe nume Jonathan Smith făcuse săpături în legătură cu un 
incident pe care Biroul se străduia din răsputeri să-l îngroape. Jon 
întoarse capul spre englez. Ce zici de o deplasare rapidă până în 
capitală? Ştiu că Washingtonul nu este în aria ta de operaţii din 
momentul de faţă, însă mi-ar prinde bine o mână de ajutor. Kit 
Pierson este deocamdată singura pistă pe care o am şi nu 
intenţionez să renunţ chiar aşa de uşor la ea. 

— Poţi să te bazezi pe mine, răspunse Peter rânjind la rândul 
lui. N-aş rata aşa ceva pentru nimic în lume. 

26 


Casa Albă 


— Vă înţeleg perfect, domnule preşedinte”, mârâi în receptor 
preşedintele Samuel Adams Castilia. Charles Ouray, şeful de 
cabinet, îşi băgase capul pe uşa Biroului Oval. Castilia îl văzu, îi 
făcu semn cu mâna să intre şi reluă convorbirea telefonică. Acum 
e momentul să mă ascultați şi dumneavoastră pe mine. Nu mă 
voi lăsa cu nici un chip influenţat să declanşez o acţiune pe care 
nu o consider justificată. Nici de CIA, nici de FBI. Nici de Senat. Şi 
nici de dumneavoastră. E clar? Foarte bine atunci. Bună ziua, 
domnule. 

Castilia închise telefonul, rezistând cu greu tentaţiei de a 
trânti receptorul în furcă. După aceea, îşi frecă cu palmele faţa 
obosită. 

— Se spune că odată Andrew Jackson l-a ameninţat pe un 
individ că-l biciuieşte pe peluza Casei Albe. Am fost convins 
mereu că era vorba doar despre nişte cuvinte spuse la mânie de 
Old Hickory. Insă acum, sincer să fiu, dacă nu simt nevoia să fac 
şi eu la fel ca el. 

— Aţi primit iar nişte sfaturi binevoitoare de la Congres? 
întrebă Ouray îngrijorat, arătând cu capul spre telefon. 

Preşedintele se strâmbă dezgustat. 

— Era preşedintele Camerei Reprezentanţilor. Care mi-a 
sugerat delicat să semnez un ordin executiv prin care să 
desemnez Mişcarea Lazarus drept organizaţie teroristă. 

— Şi în caz contrar? 

— În caz contrar, Camera şi Senatul vor promova legea din 
propria lor iniţiativă. 

Ouray ridică dintr-o sprânceană. 

— Bazându-se pe o majoritate care să facă imposibil vetoul 


5 În original Speaker - Preşedintele Camerei Reprezentanţilor. 
€ Andrew Jackson (17671845). Cel de-al şaptelea preşedinte al 
Statelor Unite (1829-1837). Cunoscut sub porecla de „Old Hickory” 
(Copacul bătrân). 

dumneavoastră? 

Preşedintele ridică din umeri. 

— Poate. Sau poate că nu. Oricum, noi avem de pierdut. Atât 
din punct de vedere politic, cât şi ca imagine pe plan 
internaţional. 

Şeful de cabinet încuviinţă trist cu o mişcare a capului. 

— Bănuiesc că nici nu are prea mare importanţă dacă 
moţiunea anti-Lazarus devine lege sau nu. Dacă trece prin 
Congres, oricum, va afecta grav relaţiile noastre cu aliaţii, destul 
de slăbite şi aşa. 

— Ai dreptate, Charlie, spuse Castilia oftând. O lege ca asta va 
fi considerată de toată lumea ca o nouă dovadă a faptului că 
reacţionăm disproporționat, că am intrat în panică şi am devenit 
paranoici. Sunt convins că puţinii noştri prieteni, cei cu adevărat 
îngrijoraţi de exploziile de tipul celor din Chicago sau Tokyo, vor 
aplauda o asemenea măsură, însă restul opiniei publice va 
considera că nu facem altceva decât să înrăutăţim situaţia. Că 
forțăm în acest mod o organizaţie eminamente paşnică să 
răspundă violent sau că încercăm în acest mod să ne acoperim 
propriile noastre crime. 

— Suntem într-o situaţie foarte dificilă, spuse Ouray. 

— Da, ai dreptate, oftă din nou Castilia. O situaţie pe cale să 
se înrăutăţească şi mai mult. Nemaiputând suporta să stea la 
birou, preşedintele se ridică şi se duse la fereastră. Timp de 
câteva clipe rămase cu privirea pironită pe peluza sudică, unde 
se vedeau mai mulţi gardieni cu căşti şi veste de protecţie. După 
atacul din Tokyo al Mişcării Lazarus, Serviciul Secret insistase 
asupra întăririi măsurilor de securitate în jurul Casei Albe. 

Preşedintele se uită peste umăr spre Ouray. 

— Inainte de a primi ultimatumul acela de la preşedintele 
Camerei, m-a sunat ambasadorul Nichols de la ONU. 

Şeful de cabinet se încruntă brusc. 

— Se pregăteşte ceva în Consiliul de Securitate? 

Castilia încuviinţă din cap. 

— Nichols a aflat ceva în legătură cu o rezoluţie pe care au de 
gând să o propună câteva dintre ţările nealiniate ce fac parte din 
Consiliu. In principiu, se doreşte să permitem inspectarea tuturor 
laboratoarelor noastre care fac cercetări în domeniul 
nanotehnologiilor, atât a celor aparţinând instituţiilor publice, cât 
şi firmelor private, inclusiv examinarea proceselor asupra cărora 
deţinem patentul. Cică asta ar fi singura cale prin care ar putea fi 

convinşi că nu desfăşurăm un program secret de înarmare bazat 
pe nanotehnologii. Şi Nichols e convins că blocul ţărilor nealiniate 
are suficiente voturi în Consiliu pentru ca rezoluţia să treacă. 

— Nu putem permite aşa ceva, spuse nervos Ouray. 

— Bineînţeles că nu. Ar însemna pur şi simplu să ne batem joc 
de avansul pe care-l avem în domeniul nanotehnologiilor. Firmele 
şi universităţile noastre au cheltuit miliarde de dolari pentru 
aceste cercetări. Nu pot permite ca toate eforturile lor să se ducă 
pe apa sâmbetei. 

— Nu putem să convingem pe vreunul dintre ceilalţi membri 
permanenţi ai Consiliului de Securitate să se opună acestei 
rezoluţii în locul nostru? întrebă Ouray. 

Castilia ridică din umeri. 

— Nichols spune că Rusia şi China abia aşteaptă să voteze 
pentru. Vor să descopere astfel cât de departe am ajuns în acest 
domeniu. Am fi norocoşi dacă francezii se hotărăsc să se abţină. 
Aşa că ne rămâne doar Marea Britanie. Şi nu sunt deloc sigur în 
privinţa sprijinului pe care ni-l poate oferi de data asta prim- 
ministrul. Relaţia lui cu Parlamentul este destul de precară în 
momentul de faţă. 

— Atunci, va trebui să ne opunem prin veto chiar noi, spuse 
Ouray şi strânse din fălci. Şi acest lucru nu va da bine deloc. 

Castilia încuviinţă mohorât. 

— Nu cred că există un mod mai bun prin care am putea să 
confirmăm temerile celorlalte ţări în legătură cu cercetările 
secrete pe care chipurile le-am face. Dacă ne opunem prin veto 
rezoluţiei Consiliului de Securitate, toate acuzaţiile Mişcării 
Lazarus capătă dintr-odată credibilitate. 


Baza Kirtland a Forțelor Aeriene din 
Albuquerque, New Mexico 


După ce trecu de controlul de la Truman Gate, Smith îşi 
continuă drumul prin uriaşa bază militară, trecând pe lângă 
câteva terenuri de baseball, pe care se agitau mai multe echipe 
de pitici, încurajați frenetic de părinții aflați în tribune. Turul 
meciurilor din Little League se apropia de sfârşit şi ultimele 
meciuri erau în plină desfăşurare. 

Urmând instrucţiunile primite de la personalul de securitate al 

bazei aeriene, colonelul parcurse câteva străzi şi ocoli mai multe 
clădiri până când ajunse într-o mică parcare, aflată nu departe 
de pista de aterizare. Buick-ul lui Peter Howell trase chiar lângă 
el. 

Smith ieşi din maşină şi-şi atârnă de umăr laptopul şi geanta 
în care îşi avea lucrurile. Aruncă cheile pe banchetă şi lăsă 
maşina descuiată. Peter îi urmă exemplul. După plecarea lor, 
unul dintre curierii lui Fred Klein avea să aranjeze returnarea 
celor două maşini închiriate. 

Pe deasupra lor treceau zgomotos avioane comerciale 
multicolore ce decolau sau aterizau la intervale foarte scurte. 
Baza aeriană şi aeroportul internaţional din Albuquerque 
foloseau în comun aceleaşi piste de aterizare. Valuri de aer 
fierbinte loveau pistele de beton, iar în atmosferă plutea un 
miros înţepător de combustibil. 

Un avion de transport C-17 Globemaster vopsit în culoarea gri- 
pal a Forţelor Aeriene aştepta pe pistă cu motoarele pornite. Jon 
şi Peter se îndreptară direct spre aparat. 

Responsabilul cu încărcătura, un subofițer superior cu o faţă 
pătrăţoasă şi cu sprâncenele împreunate ameninţător veni în 
întâmpinarea lor. 

— Este cumva unul dintre dumneavoastră, locotenent- 
colonelul Jonathan Smith? întrebă el după ce aruncă mai întâi o 
privire spre clipboardul din mână ca să se asigure că a reţinut 
corect numele şi gradul. 

— Eu sunt acela, domnule sergent, spuse Jon. lar el este 
domnul Howell. 

— Atunci vă rog să mă urmaţi, domnilor, spuse subofiţerul 
după ce aruncă o privire plină de suspiciune spre hainele civile 
ale lui Smith. 

— Avem la dispoziţie numai cinci minute pentru decolare şi 
maiorul Harris a spus că nu are chef să piardă ocazia asta şi să 
stea după aia la coadă după cine ştie câte avioane de astea, 
comerciale, pline cu turişti. 

Smith îşi stăpâni cu greu un zâmbet. Era mai mult ca sigur că 
pilotul avionului avusese mult mai multe de comentat când 
aflase că va fi nevoit să execute, în afara programului normal, un 
zbor prin care să traverseze aproape tot continentul, numai ca să 
ducă până la Washington un oarecare colonel din Forţele 
Terestre însoţit de un cetăţean străin. Fred Klein îşi folosise din 
nou bagheta magică şi pusese în mişcare contactele pe care 

Covert-One le avea în interiorul Pentagonului. Cei doi îl urmară 
pe sergent prin cala uriaşului aparat de bord până la puntea de 
zbor. 

Pilotul şi copilotul îi aşteptau în cabină şi treceau în revistă 
ultimele proceduri de verificare înainte de decolare. Amândoi îşi 
coborâseră deja în faţa ochilor display-urile fixate de căşti. Pe 
consola din faţa lor se aflau patru monitoare mari de calculator 
pe care erau afişate tot felul de date privind starea motoarelor, a 
sistemelor hidraulice şi electronice şi a celorlalte elemente de 
control. 

Maiorul Harris, pilotul, întoarse capul când cei doi îşi făcură 
apariţia în cabină. 

— Gentlemenii sunt gata de plecare? întrebă el printre dinţi, 
accentuând cuvântul „gentlemeni”, pentru a da de înţeles că nu 
era tocmai termenul pe care ar fi vrut să-l folosească. 

Smith îşi ceru scuze din priviri. 

— Suntem gata, domnule maior. Îmi pare rău că aţi fost luat 
prin surprindere de această misiune. Dacă vă poate consola 
cumva, vă rog să mă credeţi că este vorba despre o misiune cu 
adevărat importantă, nicidecum despre capriciul cuiva. 

Pe jumătate îmbunat, Harris arătă cu degetul spre cele două 
locuri de observator, aflate chiar în spatele lui. 

— Puneţi-vă centurile, vă rog, zise el şi întoarse capul spre 
copilot. Hai să punem rabla asta în mişcare, Sam. Am reuşit să 
ne încadrăm în orarul stabilit. 

Cei doi aviatori începură să acţioneze elementele de control şi 
puseră în mişcare uriaşul avion care porni încet spre pista 
principală. Zgomotul celor patru motoare crescu în intensitate 
după ce Harris acţionă cu mâna stângă maneta de acceleraţie. 

După ce Jon şi Peter îşi fixară centurile de siguranţă, sergentul 
le întinse la fiecare câte o cască de protecţie prevăzută cu o 
pereche de căşti audio. 

— Audierea transmisiilor radio dintre avion şi sol sunt cam 
singura distracţie pe care ne-o permitem aici, spuse el ridicând 
vocea ca să acopere vuietul motoarelor. 

— Cum? Vreţi să spuneţi că nu aveţi stewardese, şampanie 
sau caviar? întrebă Peter privindu-l îngrozit. 

Sergentul nu-şi putu stăpâni un rânjet. 

— Nu, domnule. Doar eu şi cafeaua mea, din păcate. 

— Sper că măcar cafeaua e proaspătă! 

— Nu. Avem doar instant, replică subofiţerul zâmbind şi mai 

mulţumit de sine. După care dispăru, grăbindu-se să-şi ocupe 
locul, situat undeva în uriaşa cală a aparatului. 

— Doamne, Dumnezeule! Câte sacrificii trebuie să fac pentru 
regină şi pentru patrie, murmură el aruncându-i lui Smith o 
privire complice. _ 

Avionul cu reacţie coti şi se înscrise pe pista principală. In faţa 
lor, un Boeing 737 aparţinând companiei Southwest Airlines se 
ridică de la sol şi se îndreptă apoi spre nord. 

— Air Force Charlie One-Seven, aveţi permisiunea de decolare, 
auzi brusc Smith în cască vocea controlorului de trafic. 

— Roger, Tower, răspunse Harris. Charlie One-Seven începe 
procedura de decolare. Pilotul împinse până la refuz manetele de 
accelerare. 

Avionul începu să ruleze pe pistă, câştigând rapid viteză. Jon 
simţi că este presat de spătarul scaunului. In mai puţin de un 
minut se aflau în aer şi urcau rapid peste casele, şoselele şi 
parcurile din Albuquerque. 


Se aflau la unsprezece mii de metri înălţime şi zburau 
deasupra Texasului când copilotul se întoarse şi-i atinse uşor 
genunchiul lui Smith. 

— Am primit un apel secretizat pentru dumneavoastră, 
domnule colonel. Vă fac imediat transferul în cască. 

Smith mulţumi cu o mişcare a capului. 

— Am sunat să-ţi spun ultimele noutăţi, colonele, se auzi 
vocea familiară a lui Fred Klein. [inta voastră se află, de 
asemenea, în aer şi se îndreaptă spre est, spre baza Andrews. 
Aparatul ei se găseşte la aproximativ 650 de kilometri înaintea 
voastră. 

Jon calculă rapid în gând. Avionul C-17 zbura cu o viteză de 
croazieră de aproximativ 925 kilometri pe oră, ceea ce însemna 
că aparatul lui Kit Pierson avea să ajungă la Andrews cu cel puţin 
45 de minute înaintea lor. Colonelul se încruntă. 

— Nu ai nici o posibilitate de a o întârzia puţin? Poate aranjezi 
cu cei de la siguranţa zborurilor să-i mai ţină în aer până 
ajungem şi noi. 

— Din păcate, nu am cum, spuse hotărât Klein. Ar însemna să 
ne dăm de gol de tot. Şi aşa a fost extrem de greu să-ţi aranjez 
plecarea de acolo. 

— Fir-ar să fie. 

— Situaţia nu e chiar atât de proastă cum crezi, spuse Klein. 

Femeia trebuie să se întâlnească mai întâi cu cineva de la sediu 
şi la aeroport aşteaptă o maşină oficială, gata s-o ducă la Hoover 
Building. Indiferent care sunt planurile ei, individa nu poate să 
acţioneze decât după întâlnirea asta, ceea ce îţi lasă suficient 
timp ca să-i dai de urmă în Washington. 

Smith reflectă o secundă asupra informaţiilor primite de la 
Klein. Şeful Covert-One avea, probabil, dreptate, decise el. Deşi 
era convins că motivul real al întoarcerii precipitate la 
Washington a lui Kit Pierson nu îl constituia nici pe departe 
informarea şefilor, probabil că femeia urma să facă în aşa fel 
încât să salveze aparentele. 

— Ce se aude cu vehiculele şi echipamentul pe care ţi l-am 
cerut? întrebă el într-un târziu. 

— O să le găseşti la sosire, promise Klein. Vocea acestuia se 
înăspri însă imediat. Să ştii că am în continuare îndoieli serioase 
în legătură cu implicarea atât de profundă a lui Howell în această 
operaţie, colonele. Prietenul tău este un individ foarte isteţ... 
poate prea isteţ, a cărui loialitate nu are în vedere pe primul loc 
interesele ţării noastre. 

Smith întoarse capul spre Peter. Englezul privea pe fereastră, 
părând a fi absorbit de contemplarea priveliştii norilor şi a vastei 
întinderi plate deasupra cărora treceau. 

— Trebuie să ai încredere în mine, zise Jon încet. Atunci când 
mi-ai încredinţat misiunea asta, mi-ai spus că ai nevoie de 
persoane independente, de indivizi care nu se potrivesc într-o 
diagramă obişnuită de personal. Oameni care să fie gata să se 
opună sistemului dacă e nevoie pentru a obţine rezultate, îţi 
aminteşti? 

— Îmi amintesc, răspunse Klein. Şi nu am glumit. 

— Ei bine, tocmai asta fac eu acum: mă opun sistemului, zise 
Smith hotărât. Peter este interesat de aceleaşi probleme ca şi 
noi. În plus, am de gând să folosesc în interesul nostru toate 
talentele şi inteligenţa acestui om. 

La celălalt capăt al firului se aşternu tăcerea timp de câteva 
secunde. 

— Să zicem că ai reuşit să mă convingi, colonele, zise Klein 
într-un târziu. Foarte bine, cooperează în continuare cu Howell, 
însă nu uita un lucru: el nu trebuie să afle cu nici un chip despre 
Covert-One. Niciodată. Ai înţeles? 

— Jur cu mâna pe inimă, şefule, promise Smith solemn. 

Klein pufni. 

— Bine, Jon. Şeful Covert-One îşi drese glasul. Să mă anunţi 
când aterizaţi, da? 

— Aşa o să fac, promise Smith şi se aplecă în faţă ca să poată 
citi datele de pe monitorul de navigaţie, care indicau poziţia, 
distanţa până la Andrews şi viteza cu care zburau. 

— Cred că ajungem cam pe la 9 seara, ora Washingtonului. 

La Courneuve, un cartier de la periferia 
Parisului 


Blocurile triste, impersonale din periferiile sărace ale Parisului, 
aşa-numitele cites se înălţau sinistre şi negre în noapte. Formele 
lor - masive, supărător de urâte şi intenţionat sterile 
- reprezentau un monument dedicat idealurilor groteşti ale 
arhitectului elveţian Le Corbusier, care gândise totul în termeni 
foarte reci, utilitarişti. Proiectele urbane ale acestor zone erau, 
totodată, o dovadă a zgârceniei birocraţilor francezi care nu 
fuseseră interesaţi decât să îngrămădească cât mai mulţi dintre 
emigranții nedoriți ai naţiunii, cei mai mulţi dintre ei musulmani, 
pe o suprafaţă cât mai mică. 

Foarte puţine lumini mai erau aprinse în jurul zidurilor 
acoperite cu graffiti din Cite des Quatre Mille, oraşul celor patru 
mii, o zonă faimoasă prin criminalii, hoţii, traficanţii de droguri şi 
radicalii islamici ce-şi făceau veacul pe acolo. Bineînţeles că 
vieţuiau în acel loc şi foarte mulţi oameni cinstiţi, însă aceştia 
erau prinşi ca într-o închisoare condusă de criminali şi terorişti. 
Marea majoritate a lămpilor de pe străzi erau ori sparte, ori 
aveau becurile arse. Pe marginea străzilor pline de gropi se 
vedeau mai multe carcase de maşini abandonate. Cele câteva 
magazine care reuşeau să supravieţuiască în cartier aveau uşile 
şi ferestrele baricadate cu bare de oţel. 

Ahmed ben-Belbouk păşea pe strada cufundată în întuneric, 
ca o umbră printre atâtea alte umbre. Un pardesiu lung îl apăra 
de răcoarea nopţii. Pe cap purta un fes. Era un bărbat de înălţime 
medie şi avea o barbă rotundă ce îi masca unele dintre urmele 
lăsate de acnee. Francez prin naştere, provenind din părinţi 
algerieni şi adept al radicalismului islamic, ben-Belbouk era unul 
dintre cei care recruta luptători pentru jihadul purtat de drept- 
credincioşi împotriva Americii şi a Occidentului decadent. Îşi 
stabilise sediul în încăperea din spate a uneia dintre moscheile 
locale, unde îi primea pe cei care erau atraşi de chemarea la 

războiul sfânt. Celor care dădeau dovada credinţei adevărate le 
furniza paşapoarte false, bani, bilete de avion şi îi trimitea la 
centre de pregătire din afara Franţei. 

După o zi grea de muncă, ben-Belbouk se întorcea, în sfârşit, 
la apartamentul sărăcăcios pe care îl primise de la stat. 

Având în vedere fondurile secrete considerabile la care avea 
acces, bărbatul ar fi putut foarte bine locui undeva mai 
confortabil. Ben-Belbouk nutrea însă convingerea că era mult 
mai bine să trăiască printre cei a căror loialitate încerca s-o 
obţină. Văzându-l cum împarte cu ei aceeaşi viaţă grea şi lipsită 
de speranţă, tinerii musulmani ascultau cu mai multă atenţie 
chemarea sa la lupta împotriva asupritorilor occidentali. 

Recrutorul de terorişti observă deodată ceva mişcându-se pe 
stradă, înaintea lui. Se opri mirat. | se părea ciudat fiindcă la ora 
aceea străzile cartierului erau, de obicei, pustii. Oamenii cinstiţi 
erau demult la adăpostul uşilor lor ferecate, iar criminalii şi 
traficanţii de droguri nu se treziseră încă sau erau prea ocupați 
cu afacerile lor ca să umble pe străzi. 

Ben-Belbouk se retrase în interiorul portalului uşii unei brutării 
abandonate şi rămase în aşteptare. Işi băgă mâna dreaptă în 
buzunarul pardesiului şi dădu peste patul pistolului pe care-l 
avea la el, un Glock 19. Găştile de cartier care îi terorizau pe 
locuitorii cartierului erau întotdeauna gata să asigure protecţia 
unui om ca el, însă ben-Belbouk prefera să aibă propriile mijloace 
de apărare. 

Din locul unde se ascunsese, privea din ce în ce mai suspicios 
activitatea care se desfăşura pe stradă. O furgonetă era parcată 
în apropierea unuia dintre stâlpii de iluminat public. Doi bărbaţi 
în salopete ţineau o scară pe care se urcase un al treilea, ce 
meşterea ceva în vârful stâlpului. Să fie oare o echipă trimisă de 
compania de stat de electricitate? Care încerca să repare din nou 
lămpile de atâtea ori distruse de cei ce locuiau în cartier? 

Bărbosul îşi miji ochii şi scuipă nervos într-o parte. 
Presupunerea sa era ridicolă. Reprezentanţii guvernului francez 
nu îndrăzneau decât foarte rar să intre în acest cartier. Poliţiştii 
erau imediat înconjurați de tineri furioşi. BAISE LA POLICE, „să-i 
ia dracu' pe poliţişti”, scria pe toate zidurile. Chiar şi pompierii 
care veneau să stingă frecventele incendii ce izbucneau în 
cartier erau întâmpinați cu pietre şi cocteiluri Molotov. Trebuiau 
de cele mai multe ori să fie escortaţi de maşini blindate. Cu 
siguranţă că nici un electrician întreg la minte nu avea cum să 

îndrăznească să vină în La Courneuve. În nici un caz nu noaptea 
şi fără un detaşament de poliţişti bine înarmaţi care să-l 
protejeze. 

Deci cine erau indivizii aceia şi ce făceau ei acolo? Ben- 
Belbouk îşi încordă privirea şi reuşi să distingă faptul că 
tehnicianul de pe scară părea că instalează ceva în vârful 
stâlpului, o mică cutie rectangulară. 

Ben-Belbouk îşi aruncă privirea şi spre alţi stâlpi de iluminat 
de pe stradă. Spre surprinderea lui, observă acelaşi tip de cutie 
montată pe mai mulţi dintre stâlpi, la intervale regulate. Deşi era 
destul de greu să vadă prea multe detalii în lumina slabă, reuşi 
să distingă mai multe deschideri circulare tăiate în pereţii 
cutiilor. Să fie vorba oare despre camere de luat vederi? 
Suspiciunile sale se transformară în certitudini. Porcii de francezi 
puneau iar ceva la cale - un nou sistem de supraveghere fără 
îndoială - care să ducă la întărirea controlului guvernului asupra 
zonei. Nu putea să permită ca acest lucru să se întâmple fără să 
ia atitudine. 

Pentru o clipă se întrebă dacă nu cumva ar fi fost mai nimerit 
să se îndepărteze în tăcere şi să dea alarma Frăției islamice din 
cartier. Alungă repede acest gând. Până se trezeau tovarăşii lui, 
ticăloşii şi-ar fi putut termina odioasa activitate şi ar fi dispărut. 
In afară de asta, indivizii erau neînarmaţi. 

Ar fi mult mai sigur şi mai merituos să rezolve de unul singur 
această situaţie. 

Ben-Belbouk îşi scoase pistolul din buzunar şi ieşi din 
ascunzătoare. Se opri la câţiva paşi de grupul de tehnicieni, 
ţinând pistolul lipit de corp. 

— Hei, voi de colo! strigă el. Ce faceţi aici? 

Luaţi prin surprindere, cei doi care ţineau scara întoarseră 
capul spre el. Cel de-al treilea însă, ocupat să strângă şuruburile 
care fixau cutia de stâlp, îşi continuă activitatea fără să-i acorde 
nici o atenţie. 

— Am spus, ce faceţi aici? strigă din nou ben-Belbouk, mai 
tare de data aceasta. 

Unul dintre cei care ţineau scara ridică din umeri. 

— Ce facem noi aici nu vă priveşte pe dumneavoastră, 
m'sieur, spuse el. Vedeţi-vă mai bine de drum şi lăsaţi-ne în 
pace. 

Extremistul văzu roşu în faţa ochilor. Strânse din dinţi şi 
scoase pistolul la vedere. 

— Ba mă priveşte, urlă el şi se apropie şi mai mult. Răspundeţi 
la întrebarea pe care v-am pus-o, ticăloşilor, până nu-mi pierd de 
tot răbdarea! 

Bărbosul nu mai apucă să audă împuşcătura trasă dintr-o 
armă cu amortizor care îl ucise pe loc. 

Glonţul de calibrul 7, 62 mm îl lovise pe Ahmed ben-Belbouk în 
spatele urechii stângi, îi traversase cutia craniană şi ieşise afară 
producând o gaură imensă în partea stângă. Pavajul fu împroşcat 
de bucăţi de os şi de materie cerebrală. 


Ascuns în umbra unei alei pline cu gunoaie, bărbatul înalt şi 
solid care îşi spunea Nones îl bătu uşor cu mâna pe umăr pe 
lunetistul care-l executase pe ben-Belbouk. 

— A fost o lovitură destul de bună. 

Trăgătorul îşi lăsă în jos carabina Heckler Koch PSG-1 şi zâmbi 
recunoscător. Cuvintele de laudă din partea unuia dintre cei trei 
Horațiu erau ceva foarte rar. 

Nones îşi acţionă aparatul de emisie-recepţie şi luă legătura cu 
ceilalţi doi observatori pe care îi postase pe acoperişurile unor 
case din apropiere pentru a asigura protecţia echipei de 
tehnicieni. 

— Aţi mai văzut şi altă mişcare pe undeva? 

— Nu, răspunseră amândoi. Linişte peste tot. 

Bărbatul cu ochii verzi dădu mulţumit din cap. 

Incidentul fusese neplăcut, însă nu reprezenta nici o 
ameninţare pentru siguranţa operaţiunii. Crimele şi dispariţiile 
erau ceva la ordinea zilei în această parte a cartierului La 
Courneuve. Un om mai mult sau mai puţin nu avea nici o 
importanţă. Trecu pe frecvenţa tehnicienilor. 

— Cât mai durează? întrebă el. 

— Aproape am terminat, raportă şeful echipei. Mai avem 
nevoie de încă două minute. 

— Perfect. Nones se întoarse către lunetist. 

— Tu rămâi pe poziţie. Eu şi Shiro ne vom ocupa de cadavru, 
zise uriaşul făcându-i semn să-l urmeze celuilalt bărbat care 
aştepta ghemuit lângă el. 


La aproximativ o sută de metri de locul în care se prăbuşise 
Ahmed ben-Belbouk, o femeie stătea întinsă pe burtă la 
adăpostul carcasei incendiate a unui Renault. Era îmbrăcată în 
negru din cap până în picioare, într-un costum de sport şi avea 

pe cap o bonetă care îi ascundea părul blond. Femeia urmărise 
toată scena cu ajutorul unui binoclu cu dispozitiv de vedere pe 
timp de noapte. 

— Ticăloşii dracului! spuse ea printre dinţi. Apoi în microfonul 
radio de la guler: Ai văzut asta, Max? 

— Da, am văzut, confirmă celălalt, postat undeva mai în spate, 
la adăpostul unui pâlc de copaci. Încă nu-mi vine să-mi cred 
ochilor, dar de văzut am văzut foarte bine. 

Ofiţerul CIA Randi Russell îşi focaliză binoclul asupra celor trei 
bărbaţi grupaţi lângă stâlpul de iluminat. Observă în tăcere cum 
alţi doi - un individ foarte înalt, celălalt mai scund, cu trăsături 
asiatice - traversează strada şi se alătură grupului. Cu mişcări 
rapide şi precise, cei doi nou-veniţi înfăşurară cadavrul lui ben- 
Belbouk într-o folie de plastic şi-l ridicară de acolo. 

Randi scrâşni din dinţi. Odată cu moartea bărbosului se 
duceau pe apa sâmbetei eforturile mai multor luni de urmărire 
plină de riscuri. O activitate ce începuse din momentul în care 
echipa ei din staţia CIA din Paris primise misiunea de a descoperi 
modul în care se făcea recrutarea viitorilor terorişti din Franţa. 
Identificarea lui ben-Belbouk fusese o adevărată mană cerească. 
Prin monitorizarea contactelor pe care le avea individul, echipa ei 
începuse să completeze mai multe dosare cuprinzătoare cu date 
referitoare la o întreagă serie de fanatici, gata oricând să ucidă 
mii de nevinovaţi. 

Printr-un singur foc tras dintr-o armă cu amortizor, întreaga 
operaţiune era acum distrusă. 

Randi îşi frecă nervoasă nasul cu degetul înmănuşat. 

— Cine dracu' sunt indivizii ăştia? murmură ea. 

— Să fie oare de la DGSE? Sau de la GIGN? sugeră Max, 
referindu-se la serviciul francez de informaţii externe şi la 
specialiştii în contrainformaţii. 

Randi se gândi că acest lucru putea fi posibil. Serviciile 
franceze de informaţii erau cunoscute pentru duritatea lor. Să fi 
asistat oare la un asasinat ordonat de guvern, destinat să ducă la 
eliminarea unei ameninţări la adresa securităţii naţionale fără 
inconvenientele unei arestări şi a unui proces public? 

Era posibil, îşi zise ea din nou. Insă dacă acest lucru era 
adevărat, fusese o mare prostie din partea lor. Cât timp fusese în 
viaţă, Ahmed ben-Belbouk reprezentase o adevărată fereastră 
către lumea subterană a terorismului islamic, o lume în care 
serviciile de informaţii americane şi din alte ţări reuşeau să 

pătrundă cu foarte multă greutate. Mort, bărbosul nu mai era de 
folos nimănui. 

— Indivizii se retrag, şefa, se auzi în cască vocea lui Max. 

Randi îi urmări cu atenţie pe cei trei indivizi în salopete cum 
pliază scara, o bagă în partea din spate a furgonetei, se suie în 
maşină şi pleacă. Câteva clipe mai târziu, alte două maşini, un 
BMW şi un Ford Escort mai mic, îşi făcură apariţia şi porniră după 
furgonetă. 

— Ai reuşit să reţii numerele de înmatriculare ale acelor 
vehicule? întrebă ea. 

— Da, le-am reţinut, confirmă Max. Erau toate numere locale. 

— Foarte bine, o să le verificăm în baza de date după ce 
terminăm aici. Poate reuşim să descoperim cine sunt ticăloşii 
ăştia care ne-au tras clapa, spuse ea nervoasă. 

Randi mai rămase câteva clipe pe poziţie, focalizându-şi acum 
binoclul asupra cutiilor instalate din loc în loc pe stâlpii de 
iluminat. Cu cât studia mai mult cutiile respective, cu atât i se 
păreau mai ciudate. Semănau mai degrabă cu nişte containere 
cu senzori, decise ea, prevăzute cu nişte deschideri pentru 
lentilele unor camere de luat vederi, cu găuri pentru pătrunderea 
probelor de aer şi cu nişte antene fixate deasupra. 

O chestie foarte ciudată, îşi zise ea în gând. De ce să 
cheltuiască cineva bani pentru instalarea unor astfel de 
echipamente scumpe într-o suburbie sărăcăcioasă ca La 
Courneuve? Cutiile erau destul de discrete însă nu invizibile. De 
îndată ce aveau să fie observate de către localnici, speranţa lor 
de viaţă şi a echipamentelor scumpe dinăuntru putea fi măsurată 
în secunde. Şi de ce îl uciseseră atunci pe Ben-Belbouk? Doar 
pentru că făcuse prea multă gălăgie? Femeia dădu frustrată din 
cap. li lipseau prea multe piese din acest puzzle ca să înţeleagă 
ceva din ceea ce se întâmplase în faţa ochilor ei. 

— Şti ce Max, cred că ar trebui să aruncăm o privire mai 
atentă asupra cutiilor pe care le instalau indivizii ăia, îi spuse ea 
subordonatului său. Pentru asta însă avem nevoie de o scară. 

— Nu cred că noaptea asta mai putem face ceva, o avertiză 
celălalt. Vânzătorii de droguri şi băieţii cu jihadul trebuie să-şi 
facă apariţia dintr-o clipă în alta, şefa. Trebuie să plecăm de aici 
cât mai e încă linişte. 

— Da, ai dreptate. Randi îşi dădu jos binoclul de la ochi şi se 
ridică agilă din spatele maşinii abandonate. Mintea îi lucra cu 
repeziciune. Cu cât se gândea mai mult, cu atât i se părea mai 

puţin probabil ca uciderea lui ben-Belbouk să fi fost obiectivul 
principal al indivizilor care instalau acele cutii ciudate. Era foarte 
posibil ca uciderea lui să nu fie decât un incident nedorit, o 
pierdere colaterală. Atunci cine erau indivizii aceia şi ce puneau 
la cale? 

Duminică, 17 octombrie 
Zona rurală a Virginiei 


Farurile puternice ale Passatului la volanul căruia se afla Kit 
Pierson, asistenta directorului adjunct al FBI, luminară indicatorul 
ruginit. HARDSCRABBLE HOLLOW - 500 m. Acesta era următorul 
reper. Femeia apăsă pedala de frână. Nu voia să rateze locul 
unde trebuia să cotească pentru a ajunge la ferma lui Hal Burke. 

Zona rurală a Virginiei prin care trecea era aproape în 
totalitate cufundată în întuneric. Luna nouă lumina slab prin 
straturile de nori care acopereau cerul. Existau câteva ferme şi 
locuinţe împrăştiate printre dealurile împădurite, însă era trecut 
de miezul nopţii şi proprietarii lor se duseseră demult la culcare, 
mai ales că a doua zi îi aştepta slujba de la biserică. 

In faţă apăru drumul cu pietriş care ducea spre locuinţa de 
weekend a colegului ei de la CIA şi Pierson încetini şi mai mult. 
Înainte de a coti, femeia mai privi încă o dată în oglinda 
retrovizoare. Nimic. Nu se vedeau farurile nici unei alte maşini 
care să se aventureze pe acel drum de ţară. Era singură. 

Satisfăcută de rezultat, Pierson intră pe drumul cu pietriş şi 
începu să urce spre casă. Printre draperiile trase se vedea că 
lumina era aprinsă. Burke o aştepta. 

Parcă Passatul lângă maşina lui Burke, un vechi Mercury 
Marquis şi porni cu paşi grăbiţi spre uşă. Aceasta se deschise 
înainte ca femeia să apuce să bată. Masivul ofiţer CIA era în 
cămaşă şi arăta foarte obosit, cu o mină abătută şi cu ochii 
injectaţi. 

Burke aruncă, mai întâi, o privire de jur împrejur în afara casei 
ca să se asigure că femeia e singură şi abia după aceea se dădu 
un pas înapoi pentru a-i permite să intre în hol. 

— Ai avut ceva probleme? întrebă el cu brutalitate. 

Kit Pierson aşteptă ca bărbatul să închidă, mai întâi, uşa şi 
abia după aceea răspunse. 

— Pe drumul până aici? Nu, spuse ea cu răceală. La întâlnirea 

cu directorul şi ceilalţi şefi? Da. 

— Ce fel de probleme? 

— Nu au fost deloc încântați să mă vadă în Washington, când 
locul meu ar fi trebuit să fie acolo, pe teren, zise ea fără ocolişuri. 
Ba chiar mi-au spus foarte clar că raportul meu preliminar este 
mult prea „subţire” ca să justifice întoarcerea mea în capitală. 

Ofiţerul CIA ridică din umeri. 

— Tu ai vrut să vii, Kit, îi reaminti el. Nu era nevoie să ne 
întâlnim aici. Puteam foarte bine să rezolvăm problema la telefon 
dacă ţi-ai fi păstrat calmul. 

— Cu Smith suflându-mi în ceafă? izbucni ea. Nu prea cred, 
Hal, continuă Pierson clătinând din cap. Nu îmi dau seama cât de 
multe a reuşit să afle omul ăsta, însă a devenit foarte periculos. 
Eliminarea probelor pe care le avea poliţia din Santa Fe a fost o 
greşeală. Ar fi trebuit, pur şi simplu, să-i lăsăm să încerce să 
identifice cadavrul. 

Burke clătină din cap. 

— Ar fi fost prea riscant. 

— Fişierele noastre au fost şterse, spuse hotărâtă Pierson. Nu 
aveau nici o posibilitate de a face legătura dintre acest Dolan şi 
vreunul dintre noi. Nici măcar cu Agenţia sau cu Biroul. 

— Chiar şi aşa era riscant. Şi alte agenţii au baze de date, 
baze de date asupra cărora noi nu avem nici un control. Astfel, 
armata are, de exemplu, propriile ei fişiere. La naiba, Kit, parcă 
ai uitat cât de panicată erai din cauza lui Smith şi a misterioşilor 
săi şefi! Ştii la fel de bine ca şi mine că, odată ce s-ar fi 
descoperit că Dolan a făcut cândva parte din Forţele Speciale, 
întrebările incomode n-ar fi întârziat să apară. 

Burke îi făcu semn să meargă în birou. In micuța încăpere cu 
lambriuri închise la culoare se afla o masă de lucru cu calculator, 
două fotolii, câteva rafturi cu cărţi şi un stelaj cu echipamente de 
comunicaţii. Pe masă se vedea o sticlă de Jim Beam pe jumătate 
goală. In aer plutea un miros de transpiraţie amestecat cu cel de 
vase nespălate şi casă neîngrijită. 

Pierson strâmbă din nas. TOCSIN nu merge deloc aşa cum ar 
trebui şi Burke face din ce în ce mai greu faţă presiunii, îşi zise 
ea în gând. 

— Vrei ceva de băut? mârâi Burke prăbuşindu-se greoi într- 
unul din cele două fotolii şi făcându-i semn să ia loc în celălalt. 

Femeia clătină din cap şi-l privi cum îşi toarnă el un pahar. 
Lichidul depăşi marginea paharului şi se scurse pe birou. Burke 


207 


ignoră pata şi dădu paharul peste cap, dintr-o singură înghiţitură. 
Trânti apoi paharul pe masă şi o privi drept în ochi. 

— OK, Kit, vrei acum să-mi spui de ce ai venit aici? 

— Ca să te conving să anulezi operaţiunea TOCSIN, spuse ea 
fără nici o ezitare. 

Colţurile gurii ofițerului CIA se lăsară în jos. 

— Am mai discutat despre asta şi altădată. Răspunsul meu 
rămâne acelaşi. 

— Situaţia nu mai este însă aceeaşi, Hal! se răsti Pierson. 
Buzele femeii se strânseră de furie. Şi tu ştii foarte bine acest 
lucru. Atacul de la Institutul Teller ar fi trebuit să-l forţeze pe 
preşedinte să acţioneze împotriva Mişcării Lazarus înainte de a fi 
prea târziu. Trebuia să fie un fel de avertisment fără prea multă 
vărsare de sânge. In nici un caz nu masacrul acela care nu a 
făcut decât să întărească poziţia Mişcării Lazarus. Şi care a 
declanşat valul acesta de explozii şi crime peste tot în lume şi pe 
care nu-l mai putem opri! 

— Orice război are şi consecinţe nedorite, spuse Burke printre 
dinţi. Şi noi suntem în război cu Mişcarea Lazarus. Poate că ai 
uitat care este miza acestei lupte. 

Femeia clătină din cap. 

— N-am uitat nimic. Insă TOCSIN este numai calea pentru a ne 
atinge scopul, nu un scop în sine. Toată afurisita asta de 
operaţiune se duce naibii şi tu nu eşti în stare s-o mai controlezi. 
Aşa că eu zic să ne retragem cât mai putem. la legătura cu 
echipele de pe teren. Spune-le să anuleze misiunile aflate în 
derulare şi să se întoarcă în ascunzători. Abia apoi, după ce s-a 
potolit totul, putem să ne planificăm în linişte următoarea 
mişcare. 

Pentru a câştiga ceva timp înainte de a răspunde, Burke apucă 
sticla de whisky şi-şi mai turnă un pahar. De data asta însă lăsă 
neatins paharul pe masă. 

— Nu putem da acum bir cu fugiţii, Kit, zise el privind-o drept 
în ochi. Am mers prea departe ca să facem aşa ceva. Chiar dacă 
oprim TOCSIN acum şi ne chemăm oamenii înapoi, prietenul tău 
dr. Jonathan Smith tot va continua să pună întrebări la care nu 
vrem să se răspundă. g 

— Ştiu asta, spuse ea nervoasă. Incercarea de a-l ucide pe 
Smith a fost o greşeală. Eşecul acestei tentative a fost însă un 
dezastru. 

— Ce-a fost a fost, zise Burke ridicând din umeri. Una dintre 

echipele mele îl vânează pe colonel. De îndată ce îi vor da de 
urmă, individul nu mai are scăpare. 

Pierson îl privi exasperată pe ofiţerul CIA. 

— Asta înseamnă că nu ai nici cea mai mică idee unde se află 
acum omul acesta. 

— E din nou undeva pe teren, admise Burke. Am trimis câţiva 
oameni la secţia de poliţie din Santa Fe, după ce mi-ai zis tu că 
dă târcoale pe acolo, însă individul dispăruse înainte ca să 
ajungă ei. 

— Grozav. 

— Ticălosul nu poate ajunge prea departe, Kit, spuse ofiţerul 
CIA sigur pe el. Am agenţi care supraveghează terminalele 
aeroporturilor atât din Santa Fe, cât şi din Albuquerque. Şi mai 
am şi pe cineva la securitatea zborurilor interne, care are acces 
la toate listele de pasageri de pe avioanele comerciale. Vom afla 
imediat cum iese la suprafaţă. Şi în clipa aceea, oamenii mei vor 
pune mâna pe el. Burke încercă să zâmbească. Ai încredere în 
mine, te rog! Zilele lui Smith sunt numărate. 


Şoferii celor două automobile închise la culoare ce mergeau 
încet, cu farurile stinse, opriră motoarele nu departe de locul de 
unde pornea drumul cu pietriş. Având în continuare fixat pe faţă 
aparatul de vedere pe timp de noapte AN/PVS 7, care îi 
permisese să conducă cu farurile stinse, Jon Smith cobori din cea 
de-a doua maşină şi se duse cu paşi repezi spre vehiculul din 
faţă. 

Peter Howell coborî geamul portierei. Avea faţa acoperită de 
un dispozitiv de vedere pe timp de noapte la fel ca şi cel al lui 
Smith şi nu i se vedeau decât dinţii albi, dezgoliţi într-un zâmbet 
larg. 

— A fost o cursă pe cinste, nu, Jon? 

Smith dădu din cap ironic. 

— O adevărată plăcere, zise el şi începu să-şi mişte capul şi 
umerii încordaţi. Ultimele cincisprezece minute ale drumului 
fuseseră un adevărat coşmar. 

Deşi aparatura de vedere pe timp de noapte era de ultimă 
generaţie, imaginile produse erau departe de a fi perfecte, 
monocromatice, cu o tentă verzuie şi cu mulţi paraziți. Aparatura 
îţi permitea să conduci cu farurile stinse, însă trebuia să te 
concentrezi destul de serios pentru a nu ieşi de pe şosea sau 
pentru a evita coliziunea cu vehiculul aflat în faţă. 

Spre deosebire de această ultimă porţiune a drumului, 
urmărirea sedanului care o dusese pe Kit Pierson acasă de la 
sediul FBI fusese floare la ureche. Chiar la ora aceea târzie, 
străzile Washingtonului erau pline de maşini. Fusese foarte 
simplu pentru ei să o urmărească pe femeie de la două sau trei 
maşini distanţă, fără nici un pericol de a fi observați. 

Cei doi nu fuseseră prea surprinşi s-o vadă pe Pierson 
părăsindu-şi locuinţa după numai câteva minute şi plecând cu 
propria maşină într-o direcţie necunoscută. Amândoi erau 
convinşi că şedinţa intempestivă de la sediul FBI nu fusese decât 
o perdea de fum, o scuză pentru adevăratul motiv pentru care 
plecase atât de precipitat din New Mexico. Din nou, sarcina de a 
o urmări fusese destul de uşoară, cel puţin la început. Lucrurile 
începuseră să se schimbe abia după ce Pierson ieşi de pe 
autostradă şi ajunse pe nişte şosele laterale unde traficul era 
mult mai slab. Ofiţerul FBI nu era deloc un novice. Şi-ar fi dat 
imediat seama că ceva nu e în regulă dacă ar fi observat mereu 
în oglinda retrovizoare aceleaşi două perechi de faruri, urmărind- 
o pe drumurile pustii de ţară. 

Aşa că Smith şi Peter Howell fuseseră nevoiţi să-şi pună 
aparatura de vedere pe timp de noapte şi să stingă farurile. 
Chiar şi cu farurile stinse trebuiau să păstreze o distanţă suficient 
de mare între maşina lui Pierson şi autovehiculele lor şi trebuiau 
să fie foarte atenţi ca să nu rateze locul unde femeia avea să 
cotească sau să oprească pentru a ajunge la întâlnire. 

Smith aruncă o privire în lungul drumului cu pietriş. In vârful 
dealului se vedea o mică clădire. Lumina era aprinsă şi se puteau 
vedea două maşini parcate în faţă. Părea a fi locul unde ajunsese 
cea pe care o urmăriseră ei. 

— Ce părere ai? îl întrebă el încet pe Peter. 

Englezul îi arătă cu degetul un punct de pe harta desfăşurată 
pe scaunul din dreapta lui. Harta făcea parte din echipamentul 
care îi aştepta la baza aeriană Andrews. Lămpile cu infraroşu de 
pe aparatele de vedere pe timp de noapte le permiteau să vadă 
harta. 

— Drumul ăsta se înfundă la ferma de pe deal, zise el. Şi nu 
cred că şi-ar fi băgat doamna Pierson limuzina prin cine ştie ce 
coclauri ca să meargă mai departe. 

— Deci care e planul? întrebă Smith. 

— lţi propun să ne întoarcem cam jumătate de kilometru, 
spuse Peter. Am văzut un pâlc de copaci unde am putea să ne 

ascundem maşinile. După aceea putem merge până la fermă pe 
jos. 

Englezul îşi dezgoli din nou dinţii. 

— Să ştii că ard de nerăbdare să aflu pe cine vizitează doamna 
Pierson la ora asta atât de târzie. Şi ce anume discută. 

Smith dădu din cap mohorât. Era şi el sigur că cel puţin o 
parte din răspunsurile pe care le căuta se aflau acolo, în căsuţa 
de pe deal. 

Undeva în apropiere de Meaux, la est de Paris 


Ruinele castelului de Montceaux, cunoscut şi sub numele de 
Castelul Reginelor, erau înconjurate de pădurea cu acelaşi nume 
ce se întindea deasupra malului sudic al râului Marna, la 
aproximativ 50 de kilometri la est de Paris. 

Ridicat pe la mijlocul secolului al XVI-lea la ordinul puternicei 
Caterina de Medici, soţie a unui rege al Franţei şi mamă a altor 
trei, elegantul castel şi vastul său domeniu de vânătoare 
fuseseră abandonate în jurul anului 1650. Rămăsese foarte puţin 
din măreţia de odinioară după secole de nepăsare, ceva din 
impozantul pavilion de intrare din piatră, şanţul de apărare şi 
câteva secţiuni de zid în care se aliniau golurile fostelor ferestre. 

Aburi de umezeală se ridicau de pe tulpinile copacilor pe 
măsură ce soarele se ridica. Clopotele Catedralei St-Etienne din 
Meaux, aflată la opt kilometri distanţă de castel, începură dintr-o 
dată să bată, chemând credincioşii la slujba de duminică. Le 
răspunseră imediat şi alte clopote ale mai micilor biserici 
parohiale din satele din împrejurimi. 

Două camioane cu remorcă erau trase într-o poiană largă, nu 
departe de ruinele castelului. După inscripţiile de pe prelate, 
vehiculele aparţineau unei instituţii numite Groupe D'Apercu 
Meteorologique - Grupul de Supraveghere Meteo. 

Mai mulţi tehnicieni trebăluiau în jurul remorcilor. Deja 
înălţaseră două rampe de lansare înclinate şi orientate spre vest. 
Fiecare rampă de lansare includea un sistem pneumatic de 
catapultare. Alţi tehnicieni se aflau lângă două avioane fără pilot, 
sau UAV-uri, cu elice, fiecare măsurând aproximativ un metru şi 
jumătate lungime, cu o deschidere a aripilor de doi metri şi 
jumătate. 

Activitatea tehnicienilor era supravegheată de un bărbat înalt, 
cu părul roşu, cunoscut sub numele de Nones. Din când în când 
primea în cască rapoarte din partea santinelelor postate în 
pădure. Nu existau semne că fermierii din împrejurimi ar fi fost 

interesaţi de activitatea din poiană. 

Unul dintre tehnicienii care trebăluiseră în jurul avioanelor fără 
pilot, un asiatic încovoiat de spate, cu părul rar, se înălţă în 
picioare şi se întoarse spre Nones cu o privire satisfăcută. 

— Încărcătura a fost fixată. Toate sistemele de zbor şi de 
control au fost testate. Traiectoria de zbor prin GPS a fost 
configurată şi confirmată. Ambele aparate sunt gata de zbor. 

— Foarte bine, replică Nones. Puteţi să începeţi procedura de 
lansare. 

Uriaşul se dădu într-o parte pentru a le permite oamenilor săi 
să ridice cu grijă aparatele, care cântăreau în jur de 50 de 
kilograme fiecare şi să le ducă spre rampele de lansare. 

Ochii săi verzi urmăreau cu admiraţie cele două UAV-uri. 
Aparatele fuseseră copiate după modelele folosite de Forţele 
Terestre americane în misiuni de recunoaştere, bruiere a 
comunicaţiilor sau de detectare a armelor nucleare, biologice sau 
chimice. Nones şi oamenii săi aveau să fie primii care vor folosi 
aceste aparate într-un tip de misiune total diferită. 

Nones schimbă frecvenţa şi intră în legătură cu echipa de 
supraveghere pe care o avea instalată la Paris. 

— Aţi început să primiţi informaţii din zona ţintă, Linden? 
întrebă el. 

— Da, am început, confirmă olandezul. Toţi senzorii şi 
camerele de luat vederi sunt în funcţiune. 

— Şi condiţiile atmosferice? 

— Temperatura, presiunea aerului, umiditatea, direcţia şi 
viteza vântului, toate se încadrează în parametrii stabiliţi, 
raportă Linden. Centrul recomandă să începeţi când sunteţi gata. 

— Am înţeles, spuse încet Nones. Uriaşul se întoarse spre 
tehnicienii care aşteptau lângă rampele de lansare. 

— Puneţi-vă măştile şi mănuşile de protecţie, ordonă el. 

Oamenii săi se conformaseră, punându-şi măştile de gaze şi 
mănuşile groase de protecţie ce le permiteau să părăsească 
teferi zona în cazul în care vreunul dintre cele două aparate s-ar 
fi zdrobit la lansare. Nones îşi puse şi el echipamentul de 
protecţie. 

— Catapultele au fost presurizate şi sunt gata de lansare, îi 
spuse lui Nones tehnicianul cu trăsături asiatice. Individul se 
ghemuise lângă o consolă de control fixată între cele două 
rampe de lansare şi aştepta cu degetele oprite deasupra unor 
comutatoare. 

Nones zâmbi. 

— Continuă. 

Tehnicianul dădu aprobator din cap şi acţionă două 
comutatoare. 

— Motoarele au fost pornite. 

Elicele celor două UAV-uri se puseră brusc în mişcare şi 
începură să se rotească. 

Zgomotul produs de rotirea palelor era ca un zumzet slab, ce 
nu putea fi distins de la mai mult decât câţiva metri depărtare. 

— Motoarele au ajuns la puterea maximă. 

— Lansaţi! ordonă bărbatul cu ochii verzi. 

Cu un fâşâit uşor, prima catapultă fu acționată şi împinse 
brusc avionul de-a lungul rampei de lansare şi, de acolo, în aer, 
într-un arc larg. 

Pentru o clipă, ajuns la capătul arcului, avionul fără pilot păru 
că vrea să se prăbuşească la pământ, însă îşi reveni imediat şi 
începu să se înalțe, purtat acum de forţa ascensională dată de 
aripile şi elicea sa. Continuând să se înalțe, aparatul depăşi 
nivelul copacilor şi se îndreptă spre vest, încadrându-se în cursul 
prestabilit. 

Zece secunde mai târziu, cel de-al doilea aparat se afla şi el în 
aer. Ambele avioane fără pilot, acum aproape invizibile de la 
nivelul solului şi prea mici pentru a fi înregistrate pe ecranul 
radarelor, continuară să urce până la o altitudine de croazieră de 
aproximativ 900 de metri şi porniră spre Paris, zburând cu o 
viteză de 160 de kilometri pe oră. 


Zona rurală a Virginiei 


Mergând aplecat, Jon Smith îl urma pe Peter Howell spre vest, 
de-a curmezişul unui vast câmp acoperit cu buruieni şi pâlcuri de 
arbuşti. Datorită aparatelor de vedere pe timp de noapte 
împrejurimile aveau o ciudată strălucire verzuie. La câteva sute 
de metri spre stânga, se vedea şoseaua asfaltată, ca o dungă 
luminoasă ce traversa terenul mai închis la culoare. Inaintea lor, 
terenul începuse să se înalțe uşor, în timp ce în dreapta rămânea 
pata întinsă a heleşteului. Drumul cu pietriş pe care cotise Kit 
Pierson şerpuia până în vârful micului deal din faţă. 

Smith intră cu umărul în ceva ascuţit care îi pătrunse prin 

haine şi îl făcu să sângereze. Colonelul strânse din dinţi şi îşi 
continuă drumul. Peter făcea tot posibilul ca să găsească drumul 
cel mai bun printre tufele încâlcite, dar uneori erau nevoiţi să 
treacă de-a dreptul printre spinii tăioşi ai vegetației sălbatice 
care se agăţau de hainele lor negre. 

Ajuns la jumătatea pantei, englezul se lăsă într-un genunchi. 
Cercetă cu atenţie terenul din jur şi apoi îi făcu semn lui Jon să 
vină lângă el. Casa de pe culmea dealului continua să fie 
luminată. 

Amândoi erau echipați pentru o misiune de cercetare pe timp 
de noapte, pe teren accidentat. In afară de aparatele de vedere 
pe timp de noapte, fiecare purta o vestă de luptă dotată cu tot 
felul de echipamente de supraveghere - camere de luat vederi şi 
dispozitive acustice -pe care le primiseră la baza aeriană 
Andrews. Smith avea la şold pistolul SIG-Sauer, fixat într-un toc, 
în timp ce Peter era înarmat cu un Brown-ing Hi-Power. Amândoi 
purtau în plus, de-a curmezişul spatelui, pentru cazuri de 
urgenţă, câte un pistol mitralieră Heckler Koch MP5. 

Peter îşi scoase mănuşa şi ridică un deget umezit în prealabil 
cu limba pentru a verifica direcţia din care bătea briza răcoroasă 
a nopţii. Dădu din cap mulţumit de rezultat. 

— Avem un pic de noroc. Vântul bate dinspre vest. 

Smith nu zise nimic, neştiind ce să creadă. Prietenul său 
petrecuse ani de zile pe teren, la început în cadrul trupelor SAS, 
apoi ca angajat al MI6. Peter Howell era mult mai familiarizat 
decât el cu deplasarea într-un teren potenţial ostil. 

— Vântul nu va duce spre ei mirosul nostru, explică englezul. 
Dacă există vreun câine acolo, nu ne va simţi că ne apropiem. 

Peter îşi puse la loc mănuşa şi porni din nou la drum. Mergeau 
din ce în ce mai aplecaţi pe măsură ce se apropiau de culmea 
dealului. Ajunseseră la câţiva metri de minele unui hambar fără 
acoperiş, mai degrabă o grămadă de scânduri putrezite decât o 
construcţie propriu-zisă. Dincolo de el, se vedeau maşinile 
parcate: Volkswagenul Passat al lui Kit Pierson şi încă una, mai 
veche, de producţie americană. Lumina care reuşea să străbată 
printre draperiile lăsate ale micii clădiri cu un singur nivel, ţinta 
lor, ieşea puternic în evidenţă cu ajutorul aparatelor de vedere 
pe timp de noapte. 

Smith observă că în jurul clădirii vegetaţia de dimensiuni mai 
mari fusese îndepărtată în întregime. Il urmă imediat pe Peter 
care se culcase pe burtă. Amândoi se târâră cu mişcări energice 

prin iarba scurtă, pentru a ajunge cât mai repede la adăpostul 
celor două maşini. 

— Şi acum ce facem? întrebă apoi colonelul. 

Peter arătă cu capul în direcţia unei ferestre mari, nu departe 
de uşa de intrare. 

— Ar trebui să mergem până acolo, spuse el încet. Cred că am 
văzut o umbră mişcându-se în spatele draperiilor. Oricum, merită 
să aruncăm o privire. Vrei să mă acoperi, Jon? 

Smith îşi scoase pistolul din toc. 

— Sunt gata. 

Prietenul său dădu din cap şi traversă apoi rapid suprafaţa de 
beton pe care erau parcate maşinile şi dispăru într-o tufa de 
iarbă înaltă ce creştea chiar lângă peretele fermei. Dacă n-ar fi 
avut ochelarii de vedere pe timp de noapte, Smith nu şi-ar fi 
putut da seama unde dispăruse tovarăşul său. Pentru cineva 
nedotat cu un asemenea dispozitiv, Peter nu era altceva decât o 
umbră care dispăruse în noapte. 

Englezul se ridică într-un genunchi şi cercetă cu atenţie 
fereastra de deasupra. Satisfăcut, se lăsă din nou jos la pământ 
şi-i făcu semn lui Jon să vină lângă el. 

Smith traversă în goană spaţiul deschis, simțindu-se foarte 
expus. Se aruncă apoi în iarbă şi rămase nemişcat, respirând din 
greu. 

Peter se aplecă şi-i şopti la ureche făcând un semn către 
fereastră: 

— Pierson e cu siguranţă înăuntru. 

Smith zâmbi uşor. 

— Mă bucur să aud asta. Mi-ar fi fost tare ciudă dacă aş fi aflat 
că mi-am julit genunchii degeaba. Colonelul se răsuci pe spate şi- 
şi scoase dintr-unul din buzunarele vestei un dispozitiv portabil 
de ascultare cu laser. Işi puse căştile la urechi, acţionă un 
comutator ce puse în funcţiune laserul în infraroşu şi apoi 
îndreptă dispozitivul spre geamul aflat deasupra lor. 

Reflexia fasciculului laser îndreptat spre fereastră ar fi trebuit 
să înregistreze vibraţiile produse de cei care vorbeau în interior. 
Dacă totul funcţiona cum trebuie, componentele electronice ale 
dispozitivului urmau să transforme apoi aceste reflexii în sunete 
inteligibile în casca din ureche. 

Aproape spre surprinderea sa, sistemul funcţionă din prima 
încercare. 

— Fir-ar să fie, Kit, auzi el vocea mânioasă a unui bărbat. Nu 

poţi să te retragi din operaţiune tocmai acum. Vom merge mai 
departe, indiferent dacă îţi convine sau nu. Nu există alte opţiuni. 
Ori reuşim noi să distrugem Mişcarea Lazarus, ori ne distruge ea 
pe noi! 

Biroul privat al lui Lazarus 


Bărbatul numit Lazarus şedea calm în spatele mesei solide, 
din lemn de tec, închis la culoare, din biroul său privat. Incăperea 
era cufundată în tăcere, răcoroasă şi luminată discret. Sistemul 
de ventilaţie care bâzâia uşor în fundal aducea înăuntru un aer 
curăţat de orice urmă a lumii înconjurătoare. 

Cea mai mare parte din masă era ocupată de un display mare 
de calculator. Cu o uşoară apăsare a degetului pe o tastă, 
Lazarus schimba imaginile ce apăreau pe monitor, luate cu 
diverse camere instalate în diferite colţuri ale lumii. Una, 
montată se pare la bordul unui avion, urmărea de la o înălţime 
de o mie de metri defilarea unui peisaj rural dominat de cursul 
întortocheat al unui râu. Sate, drumuri de ţară, poduri şi pâlcuri 
de pădure apăreau brusc în imagine şi dispăreau apoi pe măsură 
ce aeronava mergea mai departe. O altă cameră prelua imagini 
de pe o stradă murdară plină cu carcase de maşini vandalizate. 
De o parte şi de alta se înălţau blocuri urâte din beton. Ferestrele 
de la parter erau baricadate cu bare de oţel. 

Sub imaginile primite de la camerele de luat vederi, pe 
monitor erau afişate ora locală, ora Parisului şi ora de pe Coasta 
de Est a Statelor Unite. Lângă calculator se afla receptorul unui 
sistem de telefonie prin satelit. Două leduri de culoare verde, ce 
clipeau intermitent, indicau legături în aşteptare cu două dintre 
echipele lui speciale. 

Lazarus zâmbi, savurând pe deplin senzaţia extraordinară pe 
care i-o producea desfăşurarea, sub ochii săi, într-o sincronizare 
perfectă, a unui plan deosebit de complet şi minuţios elaborat. 
Cu o singură comandă, pusese în mişcare ultimul experiment de 
teren de care avea nevoie pentru a aduce la perfecţiune 
instrumentele pe care le alesese pentru salvarea planetei. Cu o 
alta, urma să declanşeze o serie de acţiuni menite să aducă CIA, 
FBl-ul şi Serviciul Secret de Informaţii Britanic într-o stare de 
haos autodistructiv. 

În curând, îşi spuse el în gând, foarte curând. Când soarele 
avea să se înalțe mai sus asupra emisferei vestice, întreaga lume 
va putea să vadă îngrozită că cele mai rele temeri în legătură cu 
ipocrizia Statelor Unite se confirmă. Alianţele vor suferi o lovitură 
foarte puternică. Rănile vechi vor fi redeschise. Rivalităţi mult 
timp ascunse vor ieşi din nou la suprafaţă. Şi în momentul în care 
adevărata semnificaţie a ceea ce se întâmpla avea să devină 
clară pentru toată lumea, nimeni nu va mai putea să-l oprească. 

Telefonul de pe linia internă sună o singură dată. Lazarus 
apăsă pe butonul interfonului. 

— Da? 

— Avioanele fără pilot se află la mai puţin de cincizeci de 
kilometri de ţintă, se auzi vocea şefului echipei de tehnicieni. 
Amândouă funcţionează perfect şi se încadrează în parametrii 
stabiliţi. 

— Foarte bine. Continuaţi aşa cum am stabilit, ordonă Lazarus 
şi întrerupse legătura. Cu o altă mişcare uşoară a degetului, 
stabili legătura prin satelit cu una dintre echipele sale de pe 
teren. 

— Operaţiunea din Paris este în curs de desfăşurare, îi spuse 
el bărbatului de la celălalt capăt al firului, care aşteptase 
răbdător apelul său. Fii gata să execuţi cele stabilite la următorul 
meu semnal. 


Zona rurală a Virginiei 


Trei maşini de teren erau ascunse în spatele unui pâlc de 
copaci crescut pe o mică ridicătură, la câteva sute de metri 
distanţă de ferma lui Burke, spre vest. Doisprezece bărbaţi 
îmbrăcaţi în haine închise la culoare aşteptau la adăpostul 
copacilor. Patru dintre ei fuseseră postați ca santinele în diverse 
puncte ale limitei exterioare a zonei cu vegetaţie şi 
supravegheau împrejurimile cu ajutorul unor aparate de vedere 
pe timp de noapte de producţie britanică. Alţi şapte stăteau 
ghemuiţi în interiorul pâlcului de copaci şi făceau ultimele 
verificări ale bogatului sortiment de arme cu care erau dotati. 

Cel de-al doisprezecelea, bărbatul înalt, cu ochii verzi, numit 
Terce, şedea în cabina uneia dintre maşini. 

— Am înţeles, spuse el la telefonul mobil, securizat. Suntem 

gata. 

Terce închise telefonul şi îşi concentră din nou atenţia asupra 
conversaţiei aprinse pe care o auzea în cască. O voce furioasă 
tocmai spunea: „Ori reuşim noi să distrugem Mişcarea Lazarus, 
ori ne distruge ea pe noi!”. 

— Rolul ăsta melodramatic nu ţi se potriveşte deloc, Hal, se 
auzi o voce rece de femeie. Eu nu spun că trebuie să renunţăm 
la lupta împotriva Mişcării. Insă operaţiunea TOCSIN nu mai 
merită preţul pe care îl plătim sau riscurile pe care trebuie să ni 
le asumăm. Şi am vorbit foarte serios atunci la telefon: dacă 
operaţiunea asta nenorocită se duce dracului, n-o să fiu singura 
care o încasează. 

Terce putea asculta discuţia dintre cei doi datorită unui micro 
emiţător pe care îl plantase la fermă înainte de sosirea lui Burke. 
Ofiţerul CIA avusese dreptate. Nu se mai puteau baza pe Pierson. 
Noroc că acest lucru nu mai avea absolut nici o importanţă, se 
gândi el amuzat. 

Terce verifică din obişnuinţă încărcătorul Waltherului, îi 
înşurubă amortizorul şi puse apoi pistolul în buzunarul hainei. Işi 
privi apoi cadranul luminos al ceasului. Mai erau doar câteva 
minute până la momentul în care avea să intre în acţiune. 

Un beep slab, dar insistent îi anunţă primirea unui apel din 
partea uneia dintre santinele. Comută imediat frecvențele. 

— Raportează. 

— Aici e McRae. Am văzut ceva mişcându-se lângă casă, îl 
avertiză santinela care vorbea cu accent scoţian. 

— Vin imediat, zise Terce. Uriaşul sări din maşină, aplecându- 
şi capul ca să nu se lovească şi începu să alerge spre limita 
barierei de copaci. Îl găsi pe McRae ghemuit în spatele unui 
trunchi de copac căzut la pământ şi se aşeză lângă el. 

— Uită-te şi tu. In tufişul acela, nu departe de uşa din faţă, 
spuse scoţianul arătând cu degetul. Nu se mai vede nimic acum, 
însă îţi jur că am văzut ceva mişcând acum câteva clipe. 

Bărbatul cu ochii verzi îşi duse la ochi propriul său binoclu şi 
începu să cerceteze încet latura sudică a casei lui Burke. Două 
siluete omeneşti ieşiră imediat în evidenţă, albe pe fondul gri al 
vegetației dense în care se ascunseseră. 

— Ai ochi foarte buni, McRae, spuse calm Terce. Funcționarea 
aparatelor de vedere pe timp de noapte folosite de santinelele 
sale se baza pe amplificarea tuturor surselor de lumină 
ambientală. Ele transformau noaptea într-o zi ireală, de culoare 

verde, dar nu puteau detecta „căldura”, aşa cum făcea 
echipamentul pe care îl folosea el. Cântărind peste două 
kilograme şi valorând aproape şaizeci de mii de dolari, binoclul 
cu imagine termală, de producţie franceză, pe care îl avea la ochi 
era mult mai eficace, fiind ultimul răcnet în materie. Intr-o 
noapte cu cer acoperit ca aceea, cele mai bune sisteme bazate 
pe intensificarea luminii aveau o rază de acţiune de cel mult trei 
sau patru sute de metri. Prin contrast, folosind binoclul său cu 
imagine termală, Terce avea posibilitatea să detecteze căldura 
unui trup uman aflat la peste patru kilometri distanţă. 

Terce se întrebă dacă era o simplă coincidenţă faptul că cei 
doi spioni îşi făcuseră apariţia la scurtă vreme după sosirea la 
fermă a lui Kit Pierson. Nu cumva femeia îi adusese cu ea, 
conştient sau nu? Uriaşul ridică din umeri, fiindcă acest lucru nu 
avea deloc importanţă. El, oricum, nu credea în coincidenţe. La 
fel ca şi şeful lui. 

Uriaşul trecu rapid în revistă opţiunile pe care le avea la 
îndemână. Pentru o clipă regretă decizia Centrului de a-l 
transfera pe cel mai bun lunetist al său în echipa de securitate 
aflată în Paris. Ar fi fost mult mai simplu şi mai puţin periculos 
să-i elimine pe cei doi inamici cu două gloanţe bine ţintite trase 
de la distanţă. Işi dădu însă imediat seama că regretele sale nu 
aveau cum să modifice condiţiile concrete cu care avea de-a 
face. Echipa sa de aici era echipată şi antrenată pentru lupta de 
la mică distanţă, aşa că se vedea nevoit să aplice tacticile 
corespunzătoare. 

Terce îi întinse binoclul său lui McRae. 

— Ţine-i sub urmărire pe cei doi, ordonă el cu răceală. Anunţă- 
mă imediat dacă fac vreo mişcare neaşteptată. 

Uriaşul îşi scoase apoi telefonul mobil şi formă un număr din 
memoria aparatului. 

Telefonul de la celălalt capăt sună o singură dată. 

— Aici Burke. 

— Terce la aparat, spuse uriaşul încet. Nu reacţiona în nici un 
fel la cele ce urmează să-ţi spun. Ai înţeles? 

La capătul celălalt al firului se aşternu tăcerea preţ de câteva 
secunde. 

— Da, te-am înţeles, răspunse Burke într-un târziu. 

— Perfect. Acum ascultă-mă cu atenţie. Echipa mea de 
supraveghere a detectat o activitate ostilă în preajma casei tale. 
Eşti ţinut sub observaţie. De la foarte mică distanţă. De la câţiva 

metri. 

— Ceea ce-mi spui e... foarte interesant, spuse nervos ofiţerul 
CIA şi făcu o pauză ezitând. Oamenii tăi sunt în stare să rezolve 
situaţia asta? 

— Bineînţeles, îl asigură Terce. 

— Şi poţi să-mi indici şi un interval de timp în care se va 
încheia operaţiunea? 

Ochii verzi ai uriaşului străluciră în întunericul nopţii. 

— În câteva minute, domnule Burke. În câteva minute. 
— Înţeleg. Din nou Burke ezită. Într-un târziu întrebă: Să 
înţeleg că e vorba despre o problemă între agenţii? 

Terce îşi dădu seama că celălalt voia să afle dacă Kit Pierson 
era cumva responsabilă de prezenţa spionilor lângă casa sa. 
Zâmbi amuzat. In acel stadiu al evenimentelor avea foarte puţină 
importanţă dacă Kit Pierson era vinovată sau nu. 

— Cred că ar fi înţelept să crezi acest lucru, îi răspunse el lui 
Burke. 

— Asta e foarte grav, spuse nervos ofiţerul CIA. Foarte grav. 

— Da, aşa este, încuviinţă uriaşul. Deocamdată rămâi pe loc, îi 
mai spuse el lui Burke şi închise telefonul. 

Terce îşi recupera binoclul de la McRae. 

— Du-te la maşini şi adu-i şi pe ceilalţi aici. Spune-le să nu 
facă zgomot. 

Uriaşul rânji satisfăcut. 

— Ne pregătim de vânătoare. 


— Cine era la telefon, Hal? întrebă îngrijorată Kit Pierson. 

— Ofiţerul de serviciu de la Langley, răspunse Burke rostind 
distinct fiecare cuvânt. Vocea lui era tensionată şi nu suna deloc 
natural. 

— Cei de la NSA tocmai au trimis un curier cu câteva 
interceptări referitoare la Mişcare... 


Jon Smith ascultă cu atenţie şi se încruntă. Continuând să ţină 
microfonul cu laser îndreptat spre fereastra de deasupra, 
colonelul întoarse capul spre Peter Howell. 

— S-a întâmplat ceva, spuse el în şoaptă. Burke tocmai a 
primit un telefon şi şi-a schimbat brusc atitudinea. Acum 
vorbeşte despre cu totul altceva. 

— Crezi că e posibil să ne fi descoperit? întrebă Peter. 

— S-ar putea. Deşi nu-mi dau seama cum. 

— E posibil să-l fi subestimat pe individul ăsta, spuse Peter 
lăsându-şi înciudat colţurile gurii în jos. 

— Un păcat de neiertat în meseria noastră. Bănuiesc că acest 
domn Burke de la CIA are la dispoziţie mult mai multe resurse 
decât bănuiam noi. 

— Vrei să spui că are întăriri? 

— Foarte posibil. Englezul îşi scoase harta din buzunarul vestei 
şi începu s-o studieze, urmărind cu degetul liniile de contur şi 
formele de teren. Se opri asupra înălţimii împădurite aflate nu 
departe, spre vest. 

— Dacă aş vrea să am o vedere bună asupra acestei case, aici 
mi-aş instala punctul de observaţie. 

Smith simţi că i se ridică părul de pe ceafa. Peter avea 
dreptate. Culmea aceea oferea o vedere clară asupra celei mai 
mari părţi a terenului din jurul fermei, inclusiv asupra locului în 
care se aflau ei în clipa aceea. 

— Ce propui? 

— Să ne retragem imediat, răspunse cu vioiciune englezul, 
băgându-şi repede harta înapoi în buzunar. Işi petrecu apoi peste 
cap cureaua cu care era fixat la spate pistolul mitralieră şi trase 
de pârghie, băgând glonţ pe ţeavă. 

— Nu ştim ce forţe avem în faţă şi nu cred că are rost să 
aşteptăm aici ca proştii ca să aflăm acest lucru pe pielea 
noastră. Am obţinut informaţii foarte importante, Jon. Hai să nu 
ne forţăm norocul în seara asta. 

Smith încuviinţă cu o mişcare a capului şi lăsă jos aparatura 
de ascultare cu laser. 

— Ai dreptate, zise el şi-şi pregăti pistolul mitralieră. 

— Atunci vino după mine. Peter se ridică în picioare şi apoi, 
alergând aplecat, se retrase în spatele celor două maşini parcate 
în apropierea casei. Smith îl urmă la scurt timp, mişcându-se cât 
putea de repede şi încercând în acelaşi timp să rămână cât mai 
aproape de pământ. Aştepta în orice moment să audă un strigăt 
sau să simtă impactul unui glonţ. Nu se întâmplă însă nimic şi 
singurul lucru care se auzea era sângele care îi pulsa puternic în 
tâmple. 

De acolo, cei doi trecură printre ruinele hambarului şi coborâră 
panta care ducea spre câmpul plin cu buruieni, căutând să 
menţină între ei şi înălţimea dinspre vest de unde fuseseră 
reperaţi, ridicătura de pământ pe care se afla casa lui Burke. 
Peter mergea în faţă, deschizând drumul printre buruienile înalte 

şi tufişurile dese cu o pricepere căpătată în ani de zile de 
practică. 

Ajunseseră aproape de malul heleşteului, când englezul se 
lăsă brusc pe burtă în noroiul din spatele unei tufe. Smith se 
aruncă şi el la pământ şi apoi începu să se târască spre englez, 
folosindu-se de coate şi de genunchi şi ţinând strâns la piept 
pistolul mitralieră. Incerca să nu tragă prea mult aer în piept. Se 
aflau sub nivelul la care bătea briza aceea răcoroasă pe 
deasupra câmpului şi aerul era stătut, cu miros de alge şi fructe 
putrezite. 

— Dumnezeule, murmură Peter. Ne-am ars! Ascultă. 

Smith ciuli urechile şi auzi zgomotul stins al motorului unei 
maşini care creştea în intensitate. Işi înălţă precaut capul pe 
deasupra buruienilor. La aproximativ două sute de metri 
distanţă, o maşină mare de teren înainta pe drumul de ţară, 
îndreptându-se spre est. Vehiculul mergea cu farurile stinse. 

— Crezi că o să ne găsească maşinile? întrebă el în şoaptă. 

Peter încuviinţă supărat. Micul pâlc de copaci nu oferea o 
ascunzătoare prea grozavă în faţa unor inamici hotărâți. 

— Mai mult ca sigur, spuse el. Şi când vor da de ele, să vezi ce 
iad o să se dezlănţuie pe aici, dacă nu cumva s-a şi dezlănţuit. 
Englezul aruncă o privire peste umăr. Din păcate, s-a şi 
dezlănţuit, murmură el. Uită-te în spate, Jon. Dar fă-o încet de 
tot. 

Smith întoarse cu grijă capul şi văzu o linie formată din cinci 
bărbaţi cu aparate de vedere pe timp de noapte la ochi ce 
coborau încet panta din spatele lor. Fiecare dintre ei avea în 
mâini un pistol mitralieră sau o carabină de asalt. 

Jon simţi că i se usucă gura. În scurtă vreme, cei care îi vânau 
aveau să ajungă la mai puţin de o sută de metri depărtare de ei. 
Erau prinşi în capcană. 

— Ai vreo idee? întrebă el în şoaptă. 

— Da. li facem pe cei cinci să se culce la pământ şi după aia o 
luăm la fugă ca iepurii, răspunse Peter. Nu te apropia de drum. 
Nu avem destulă acoperire în direcţia aceea. Trebuie să ne 
îndreptăm spre nord. 

Englezul se răsuci şi se ridică într-un genunchi cu pistolul 
mitralieră gata de tragere, fiind urmat, o secundă mai târziu, de 
Smith. 

Jon ezită pentru o clipă, cu degetul pe trăgaci, neştiind dacă e 
cazul să tragă pentru a ucide sau doar pentru a-i speria pe 

adversari. Făceau oare aceştia parte din echipa care încercase 
deja să-l ucidă? Erau aliaţi ai acelora? Sau era vorba despre 
oameni de la CIA, ori gardieni dintr-o firmă privată de securitate 
care aveau misiunea să asigure protecţia proprietăţii lui Burke? 

Mişcarea lor bruscă atrase atenţia unuia dintre bărbaţii care 
coborau pe panta dealului. Acesta rămase țintuit locului. 

— Contact, în faţă! strigă el într-o engleză cu un puternic 
accent străin. Imediat după aceea, individul deschise focul şi 
trimise o salvă de gloanţe de 9 mm în direcţia celor doi. 

Indoielile lui Smith se risipiră imediat ce gloanţele începură să 
şuiere în jurul lui. Indivizii aceia erau mercenari şi nu aveau de 
gând să ia prizonieri. Atât el, cât şi Peter răspunseră cu câte o 
serie de trei focuri bine ţintite, mişcând pistoalele automate MP5, 
din lateral spre centrul liniei de trăgători. Unul dintre cei cinci 
atacatori scoase un strigăt şi se frânse de mijloc, lovit în stomac. 
Ceilalţi se aruncară imediat la pământ. 

— S-o ştergem! ţipă scurt Peter, lovindu-l pe Smith cu palma 
pe umăr. 

Săriră amândoi în picioare şi începură să alerge spre nord, 
îndepărtându-se de drumul de ţară. Englezul era din nou în 
frunte, însă de data asta nu mai pierdea timpul ocolind tufele şi 
crengile. Acum alerga drept înainte nemaiţinând seama de 
foşnetul vegetației. Nu mai trebuiau să se ascundă, ci să fugă cât 
mai repede şi să ajungă cât mai departe înainte ca indivizii aceia 
să-şi revină din surpriză şi să înceapă să tragă din nou. 

Smith îşi dădea toată silinţa să nu rămână în urmă. [inea 
mâinile şi arma ridicate în faţă pentru a-şi feri figura de ramurile 
şi ţepii ascuţiţi din calea lor. Hainele şi mănuşile pe care le purta 
nu ofereau o protecţie prea strălucită şi, în scurt timp, se umplu 
de zgârieturi şi de înţepături. Transpiraţia care i se scurgea pe 
antebraţe îi provoca usturimi în locurile rănite. 

Impuşcăturile izbucniră din nou în urma lor. Gloanţele şuierau 
pe lângă ei şi pătrundeau prin vegetaţia deasă, aruncând în 
toate părţile frunze, aşchii şi bulgări de pământ. 

Se lăsară la pământ şi se răsuciră cu faţa spre direcţia de 
unde veniseră. Se târâră până într-o mică adâncitură făcută de 
apa care se scurgea, atunci când ploua, de pe dealul din faţă. 

— Nu se lasă ticăloşii, comentă Peter în timp ce gloanţele 
treceau pe deasupra capetelor lor. Oameni hotărâți, adăugă 
englezul şi rămase cu urechile ciulite. 

— Trag numai doi. Pe unul l-am nimerit noi. Unde sunt ceilalţi 

doi? 

— Se apropie de noi, răspunse Smith cu o voce îngrijorată. În 
timp ce tovarăşii lor le asigură acoperirea. 

— Cred că ai dreptate. Pe faţa lui Peter apăru un zâmbet. Hai 
să le arătăm că nu e o idee prea bună, ce zici? 

Jon încuviinţă cu o mişcare a capului. 

— Perfect, spuse calm Peter. Să-i dăm drumul. 

Ignorând gloanţele care secerau vegetaţia din jurul lor, cei doi 
se ridicară în picioare şi începură să tragă din nou aceleaşi serii 
de câte trei focuri trase în evantai, ca să acopere întreg câmpul 
de luptă din faţa lor. Smith avu senzaţia că aude nişte strigăte 
înăbuşite şi că vede nişte siluete aruncându-se în buruieni. Mai 
multe arme începură să latre în direcţia lor, semn că trăgătorii pe 
care îi forţaseră să se arunce la pământ îşi reveniseră din 
surpriză şi deschiseseră la rândul lor focul. 

Smith şi Peter se lăsară înapoi în şanţ şi începură să se târască 
rapid de-a lungul lui. Şanţul scădea în adâncime spre est, 
urmând panta câmpului abandonat. După ce parcurseseră cam 
cincizeci de metri, cei doi îndrăzniră să ridice capul pentru a 
aruncă din nou o privire în direcţia inamicilor lor. Unul dintre 
urmăritori continua să tragă rafale scurte în direcţia unde se 
presupunea că încă se mai află ei, pentru a-i determina să stea 
culcaţi la pământ. Ceilalţi trei trăgători se puseseră în mişcare şi 
se îndreptau şi ei spre est, dispersându-se din alergare pentru a 
forma o linie de tragere pe toată lăţimea câmpului. 

— La dracu', zise Peter printre dinţi. Ce naiba mai pun la cale 
acum? 

Smith îşi miji ochii. Inamicii nu mai păreau interesaţi să se 
apropie de ei. În loc de asta, indivizii încercau să stabilească un 
cordon care să le taie orice posibilitate de retragere spre şosea şi 
spre vehiculele pe care le ascunseseră după pâlcul de copaci. 

— Suntem hăituiţi ca la o partidă de vânătoare! observă el. 

Englezul se holbă la el o secundă. Apoi strânse din fălci şi 
dădu din cap. 

— Ai dreptate, Jon. Ar fi trebuit să-mi fi dat seama mai 
devreme. Indivizii acţionează exact ca nişte hăitaşi care împing 
vânatul spre lanţul de trăgători. Englezul mişcă dezgustat din 
cap. Ne tratează ca pe un stol de potârnichi sau de prepeliţe. 

Fără să vrea, Smith zâmbi, reuşind cu greu să se stăpânească 
să nu izbucnească în râs. Prietenul său era indignat fiindcă 
inamicii îndrăzniseră să-l insulte. 

Peter întoarse capul cercetând câmpul, care spre nord era plin 
de tufişuri dese. 

— Sunt sigur că ne-au pregătit o frumuseţe de ambuscadă 
undeva în direcţia asta, spuse el scoțând încărcătorul gol de la 
armă şi fixând unul plin. Va fi destul de dificil să trecem de ei. 

— Bineînţeles, spuse Smith. Insă avem cel puţin un avantaj. 

Peter ridică surprins dintr-o sprânceană. 

— Da? Vrei să-mi spui şi mie care e acela? 

— Sigur, făcu Smith calm lovindu-şi uşor cu palma pistolul 
mitralieră. Din câte ştiu eu, nici potârnichile nici prepeliţele nu au 
posibilitatea să tragă în vânători. 

De data asta fu rândul lui Peter să se abţină pentru a nu 
izbucni în râs. 

— Ai dreptate, zise el încet. Foarte bine, Jon, hai să mergem să 
vedem dacă reuşim să ne transformăm din vânat în vânători. 

Părăsiră şanţul şi începură să înainteze spre nord. Drumul prin 
vegetaţia deasă era foarte sinuos. Mergeau pe urmele lăsate de 
micile animale care îşi aveau vizuinile pe câmp. Amândoi 
încercau să stea cât mai aproape de pământ şi îşi foloseau cu 
prisosinţă picioarele, genunchii şi coatele pentru a înainta cât 
mai repede, fără a face însă prea mult zgomot şi a mişca prea 
tare vegetaţia de deasupra lor. În condiţiile în care, undeva, în 
întuneric, îi aştepta un inamic nevăzut, deplasarea în linişte, fără 
a fi observați, devenise tot atât de vitală, ca şi viteza. 

Fruntea lui Smith se umpluse de broboane de sudoare. Se 
şterse repede pentru a împiedica transpiraţia amestecată cu praf 
să ajungă pe lentilele aparatului de vedere pe timp de noapte. 
Nu reuşea să vadă mai mult de câţiva metri în faţă prin vegetaţia 
deasă prin care înaintau. Aerul era greu şi mirosea a pământ şi 
excremente de animal. 

Din când în când, gloanţele şuierau pe deasupra lor sau 
retezau crengile arbuştilor de pe flancuri. Toţi cei patru 
mercenari ce înaintau în linie în spatele lor începuseră să tragă, 
în scopul de a îndrepta prada pe care nu o vedeau în direcţia 
ambuscadei. 

Smith respira din ce în ce mai greu din cauza efortului de a se 
deplasa atât de repede în poziţia aceea incomodă. Se străduia să 
rămână cât mai aproape de Peter şi urmărea cu atenţie locul 
unde tovarăşul său punea piciorul pentru a nu mişca prea tare 
din loc vegetaţia printre care se strecurau. 

Peter se opri brusc. Timp de câteva secunde foarte lungi, 

englezul rămase total nemişcat, privind cu atenţie şi ciulindu-şi 
urechile. Apoi, cu o mişcare abia vizibilă, îi făcu semn cu mâna 
lui Jon să se uite într-o parte. 

Smith îşi ridică precaut capul şi studie terenul din faţă prin 
perdeaua de buruieni. Se aflau nu departe de marginea nordică a 
câmpului. Resturile unui gard din uluci se întindeau spre est şi 
vest. Imediat după gard, terenul cobora într-o mică vâlcea pentru 
a se ridica apoi spre o culme joasă ce înainta spre nord-est. În 
afară de câteva tufe de iarbă şi doi trei copăcei, panta nu oferea 
prea mult adăpost celui care ar fi vrut s-o urce. 

Peter făcu un semn în direcţia ridicăturii de pământ, 
indicându-i colonelului că acolo se aflau inamicii. 

Smith dădu din cap. lnălţimea părea locul cel mai potrivit 
pentru ambuscada spre care fuseseră împinşi. Cei care stăteau 
pe culme aveau o poziţie foarte favorabilă de observaţie şi de 
tragere asupra a tot ceea ce mişca în această parte a terenului 
fermei. Şansele lor de supravieţuire deveneau din ce în ce mai 
mici. 

Peter îi remarcă privirea îngrijorată şi ridică din umeri. 

— Nu avem ce face, murmură el. Englezul îşi scoase un 
încărcător gol dintr-un buzunar al vestei şi aşteptă până când Jon 
făcu şi el acelaşi lucru. 

— Foarte bine, spuse Peter în şoaptă. Uite care e planul, 
continuă el ţinând încărcătorul gol în mână. Ca să le distragem 
atenţia, aruncăm astea spre dreapta cât mai departe posibil. 
Apoi ne năpustim peste culme, ajungem de partea cealaltă şi 
pornim spre dreapta trăgând în tot ce mişcă. 

Smith rămăsese cu gura căscată. 

— Asta e tot? 

— N-avem timp pentru altceva mai spectaculos, Jon, spuse 
englezul încercând să-l liniştească. Trebuie să-i lovim rapid şi în 
forţă. Viteza şi îndrăzneala sunt singurele noastre atuuri. Dacă 
unul dintre noi e rănit, celălalt trebuie să continue acţiunea pe 
cont propriu. De acord? 

Smith încuviinţă cu o mişcare a capului. Nu îi plăcea deloc 
această întreprindere, însă tovarăşul său avea dreptate. In 
situaţia în care se aflau, orice întârziere putea fi fatală. 
Inferioritatea numerică în care se aflau era atât de copleşitoare, 
încât singura lor şansă de salvare era să-şi croiască drum printre 
cei aflaţi în faţă şi apoi să-şi continue goana. 

Cu încărcătorul gol în mâna stângă şi strângând pistolul 

mitralieră cu dreapta, Smith se ridică încet într-un genunchi, 
pregătindu-se să ţâşnească peste gard şi să traverseze apoi 
terenul deschis din spatele acestuia. Lângă el, Peter făcu acelaşi 
lucru. 

O altă salvă de gloanţe trase la întâmplare trecu pe deasupra 
lor. Apoi se lăsă din nou tăcerea. 

— Pregăteşte-te, şopti Peter. Fii gata. Acum! 

Cei doi bărbaţi aruncară în acelaşi timp, cât de departe 
putură, spre dreapta, încărcătoarele goale. Containerele curbate 
din metal aterizară cu zgomot în liniştea nopţii. 

În aceeaşi clipă, Smith sări în picioare şi începu să alerge. Sări 
peste gardul prăbuşit, se rostogoli pe panta din spatele acestuia 
şi apoi se ridică imediat, în timp ce Peter îl urma la câţiva metri 
distanţă. 

Colonelul auzi mai multe strigăte mânioase ce veneau din 
spatele lor şi din dreapta, dar inamicul îi descoperise prea târziu. 
Cei doi urcară în fugă mica pantă şi trecură de partea cealaltă. 

Smith se întoarse imediat spre dreapta, ţinând pistolul 
mitralieră cu ambele mâini, căutând o ţintă în spaţiul verzui creat 
de aparatul de vedere pe timp de noapte. Acolo! Văzu o siluetă 
care se mişca sub crengile aplecate până la pământ ale unui 
mesteacăn, aflat la mai puţin de zece metri în faţă. Era un bărbat 
care aşteptase întins pe burtă, cu capul ridicat să vadă ce se 
petrece peste creastă. Acum individul încerca disperat să se 
rotească şi să-şi îndrepte arma -un pistol mitralieră Uzi - în 
direcţia lor. 

Reacţionând mai rapid, Jon îşi aţinti pistolul MP5 asupra lui şi 
trase trei gloanţe. Toate trei îşi loviră ţinta. Impactul îl trânti pe 
trăgător înapoi şi-l lipi de trunchiul copacului. 

Cei doi nu se opriră nici o secundă şi continuară să alerge de-a 
lungul malului, care cotea spre nord-est. Se separară, astfel încât 
focul inamicului să nu-i lovească pe amândoi. Panta de pe partea 
aceea a malului era acoperită cu zone de arbuşti, întrerupte de 
mici spaţii libere. Dezorientaţi din cauza împuşcăturilor, cei patru 
mercenari folosiţi pe post de hăitaşi începuseră să tragă la 
întâmplare, lovind în panta de pe partea cealaltă a malului. 
Unele gloanţe ricoşau şi se înfigeau în trunchiurile arborilor de 
deasupra lor. 

Smith tocmai înainta precaut într-un mic luminiş când zări cu 
coada ochiului drept ceva mişcându-se. Se răsuci imediat şi văzu 
ţeava unui carabine de asalt M16 care ieşea dintre resturile unui 

trunchi de copac prăbuşit la pământ. Ţeava era îndreptată direct 
spre el! Colonelul se aruncă la pământ exact în momentul în care 
trăgătorul invizibil apăsă pe trăgaci. Un glonţ calibru 5, 56 mm îi 
atinse umărul stâng, pătrunzând prin haine şi piele. Alte două 
gloanţe se înfipseră în pământ, la câţiva centimetri de el. 

Jon se rostogoli într-o parte, încercând disperat să iasă din 
cătarea trăgătorului. Gloanţele individului îl urmăreau însă 
implacabil, ridicând praful la numai câţiva centimetri de capul lui. 
Continua să se rostogolească şi căuta ceva după care să se 
adăpostească. Nu găsea nimic. Era prins fără scăpare acolo, în 
spaţiul acela descoperit. 

Işi făcu însă apariţia Peter care deschise focul şi începu să 
tragă metodic, rafale controlate, în trunchiul de copac. Bucăţi de 
lemn săreau în aer în toate direcţiile. Trăgătorul ascuns ţipă o 
dată scurt şi apoi se lăsă tăcerea. 

— Eşti teafăr, Jon? întrebă încet Peter. 

Smith îşi verifică rana. Tăietura de la umăr sângera puternic şi 
în curând avea să-l doară îngrozitor. In mod miraculos, aceea era 
însă singura rană cu care se alesese. g 

— N-am nimic, răspunse el respirând cu greu. Incă nu-şi 
revenise din şocul produs de faptul că fusese cât pe ce să fie ucis 
atât de uşor. Făcuse o mare greşeală atunci când ieşise în spaţiul 
acela descoperit, o greşeală pe care o comiteau numai noii 
recruți, îşi zise el furios. 

— Atunci du-te să vezi dacă ticălosul acela e mort cu 
adevărat. Te acopăr eu, zise Peter. Fă-o însă foarte repede. 

— Am plecat. Smith se ridică în picioare şi ieşi imediat din 
luminiş. Ocoli locul printre ramurile arbuştilor şi ajunse lângă 
trunchiul de copac, având grijă să nu fie în bătaia armei 
englezului. Dădu cu grijă la o parte un smoc de iarbă şi văzu un 
bărbat întins pe burtă. Carabina era aruncată ceva mai încolo. 

Individul era oare mort sau doar se prefăcea? Pentru o clipă, 
se gândi să tragă câteva gloanţe în trupul întins pe jos ca să 
termine treaba. Renunţă însă imediat încruntându-se. In 
vâltoarea luptei era în stare să ucidă fără nici o ezitare, însă nu 
putea să tragă în cineva întins fără apărare la pământ. Ar fi fost 
ceva împotriva jurămintelor pe care le făcuse când îşi alesese 
cariera de medic şi, probabil, mult mai important, împotriva 
tuturor convingerilor sale. 

Se apropie şi mai mult, ţinând pistolul mitralieră în poziţie de 
tragere. De sub trupul prăbuşit la pământ se lăţea o baltă de 

sânge. Individul era mic de înălţime şi slăbuţ. Jon se apropie şi 
mai mult, pregătindu-se să se aplece ca să vadă dacă trăgătorul 
mai avea puls. 

Mai multe focuri de armă se auziră dintr-odată, trase de 
cineva aflat nu departe de locul în care stătea el. Li se răspunse 
imediat printr-o rafală scurtă trasă din arma lui Peter. 

Surprins, Smith îşi întoarse capul ca să vadă de unde veneau 
împuşcăturile. In acelaşi timp, colonelul se lăsă pe vine pentru a 
se adăposti. 

Exact în clipa aceea, „mortul” prinse brusc viaţă, se ridică în 
genunchi şi se repezi cu capul înainte spre Jon. Acesta primi 
lovitura în abdomen şi se prăbuşi la pământ. Pistolul mitralieră îi 
zbură din mâini şi ateriză într-un tufiş. 

Smith se ghemui de durere şi văzu lama unui cuţit ce pornea 
spre el. Se rostogoli într-o parte şi ajunse pe burtă, reuşind să 
pareze la timp o altă lovitură, în braţul stâng. Lama pătrunse prin 
mâneca hainei şi ajunse până la os. Durerea era groaznică. 
Colonelul se feri într-o parte şi lovi cu putere cu latul palmei 
peste încheietura atacatorului. 

Cuţitul căzu din degetele paralizate ale individului. 

Smith îşi continuă mişcarea şi, răsucindu-şi puţin trupul lovi cu 
cotul drept în nasul individului. Simţi cum oasele feţei şi craniul 
acestuia sunt zdrobite de forţa loviturii. Individul se prăbuşi la 
pământ şi nu mai făcu nici o mişcare. De data asta era mort de-a 
binelea. 

Jon se ridică în şezut, trăgând adânc aer în piept. Simţea cum 
îi curge sângele din rana de la braţul stâng. Ar fi mai bine să-mi 
leg acum rana, îşi spuse el în gând. N-are nici un rost să las o 
urmă de sânge după mine. Işi scoase un sul de bandaj dintr-un 
buzunar al vestei şi-l înfăşură rapid în jurul braţului rănit. 

Dinspre copaci se auzi un fluierat uşor. Ridică privirea şi-l văzu 
pe Peter. 

— Imi pare rău pentru asta, zise englezul. Un alt individ şi-a 
ridicat capul şi a început să tragă spre mine. 

— L-ai doborât? 

— O, da, spuse Peter satisfăcut. N-a avut nici o şansă. 

Englezul se lăsă într-un genunchi şi întoarse cadavrul 
bărbatului pe care îl ucisese Smith cu faţa în sus. Peter făcu ochii 
mari când văzu faţa individului. 

— İl cunoşti pe tipul ăsta? întrebă Jon, observându-i reacţia. 

Peter dădu aprobator din cap. Il privi pe Jon cu o expresie 

îngrijorată pe faţă. 

— Numele individului este McRae, spuse el încet. Când l-am 
cunoscut eu era soldat în SAS. Avea reputaţia unui scandalagiu, 
foarte bun în luptă, dar mereu pus pe hartă. După câţiva ani, în 
urma unor încălcări repetate ale regulamentului, a fost dat afară 
din regiment. Ulterior, se pare că a lucrat ca mercenar în diverse 
locuri din Africa şi Asia, fiind angajat din când în când şi de 
diverse servicii de informaţii. 

Englezul se ridică în picioare şi se duse să recupereze pistolul 
mitralieră al lui Smith. 

— Inclusiv de M16? întrebă încet Jon, în timp ce primea arma 
de la prietenul său şi încerca să se ridice în picioare. 

Evident împotriva voinţei lui, Peter încuviinţă până la urmă 
dând din cap. 

— In câteva ocazii. 

— Crezi că s-ar putea ca şi câţiva dintre oamenii tăi de la 
Londra să fie implicaţi în războiul secret purtat de Pierson şi 
Burke? 

Peter ridică din umeri. 

— În clipa de faţă zău dacă mai ştiu ce să cred, Jon. Englezul 
întoarse capul în direcţia din care începuseră din nou să se audă 
rafale de armă automată. Deocamdată, singurul lucru care 
contează este că prietenii noştri aflaţi de cealaltă parte a malului 
au început să-şi piardă răbdarea. Mai mult ca sigur că în scurtă 
vreme or să-şi facă apariţia în forţă în direcţia asta. Cred că ar fi 
bine să ne îndepărtăm cât putem mai repede. Trebuie să găsim 
un loc de unde să chemăm ajutoare care să ne scoată de aici. 

Smith dădu aprobator din cap. Prietenul lui avea dreptate. Mai 
mult ca sigur că inamicii găsiseră maşinile cu care veniseră de la 
Andrews. A încerca să recupereze acele vehicule nu însemna 
altceva decât să intre din nou în capcana din care de-abia 
scăpaseră. 

Colonelul îşi pipăi bandajul, ca să vadă dacă nu cumva se 
îmbibase deja de sânge. Bandajul era încă uscat la exterior. 

— OK, mergi tu înainte, Peter. Eu o să-ţi asigur spatele. 

Cei doi bărbaţi începură să alerge spre nord şi dispărură 
curând în întuneric. În urma lor, zgomotul focurilor de armă se 
auzea din ce în ce mai slab. 

Prima salvă de armă automată care se auzi afară o făcu pe Kit 
Pierson să sară în picioare. Scoţându-şi imediat pistolul de 
serviciu, un Smith Wesson de 9 mm, femeia se duse rapid la 
fereastră şi încercă să vadă ce se petrece afară prin spaţiul 
îngust dintre draperii. Nu reuşi să distingă nimic, însă 
împuşcăturile continuau, tulburând cu zgomotul lor zona aceea 
rurală, de obicei, atât de liniştită. Pierson se lăsă pe vine, în timp 
ce inima îi bătea cu putere. Chiar dacă nu vedea nimic, toate 
acele sunete indicau faptul că se dădea o luptă în imediata 
apropiere a clădirii. 

— Necazuri, Kit? Vocea lui Hal Burke avea în ea ceva foarte 
neplăcut. 

Femeia întoarse capul şi-l privi peste umăr. Ochii i se măriră 
imediat de groază. Fălcosul ofiţer de la CIA îşi scosese şi el arma, 
un pistol Bereta. Acesta era îndreptat spre ea. 

— Ce joc mai e şi ăsta, Hal? întrebă Pierson fără să se mişte 
conştientă că, beat sau nu, bărbatul din faţa ei nu avea cum să 
rateze ţinta de la distanţa aceea. Gura i se uscase de spaimă. 
Putea vedea că şi pe fruntea lui Burke apăruseră picături de 
sudoare. Ochiul drept al bărbatului zvâcnea abia vizibil. 

— Nu e nici un joc, se răsti acesta la ea. Sunt sigur că ştii 
despre ce e vorba. Burke făcu o mişcare cu pistolul. Lasă pistolul 
pe podea uşor, foarte uşor. Şi după aceea aşează-te înapoi în 
fotoliul tău. Şi ţine-ţi mâinile în aşa fel încât să ţi le pot vedea. 

— la-o încet, Hal, şopti Pierson, încercând din greu să-şi 
ascundă frica. Era acum convinsă că Burke pierduse orice 
contact cu realitatea. Nu ştiu ce-ţi închipui tu că am făcut, însă îţi 
promit că... 

Cuvintele ei fură acoperite de zgomotul puternic al unei noi 
salve de arme automate, trasă din apropiere. 

— Fă ce ţi-am spus, la naiba! mârâi ofiţerul CIA. Degetul 
acestuia apăsa în mod ameninţător trăgaciul pistolului. Mişcă! 

Simţind că-i îngheaţă sângele în vine, Pierson se aplecă încet 
şi puse arma pe podea cu patul spre Burke. 

— Acum împinge-l cu piciorul spre mine, dar cu atenţie! îi 
ordonă Burke. 

Femeia se conformă, împingând pistolul cu piciorul pe 

podeaua pătată din scânduri. 

— Stai jos! 

Furioasă, atât pe bărbatul din faţa ei, cât şi pe sine însuşi 
pentru că fusese atât de fricoasă, Pierson se aşeză pe scaunul cu 
spătar. Rămase cu palmele deschise şi întoarse în sus, astfel 
încât el să poată vedea că nu reprezintă nici o ameninţare. 

— Vreau totuşi să aflu ce crezi tu că am făcut şi ce e cu 
împuşcăturile alea afară. 

Burke ridică amuzat dintr-o sprânceană. 

— De ce vrei s-o faci pe nevinovata, Kit? E prea târziu pentru 
aşa ceva. Doar nu eşti proastă. Şi ştii că nici eu nu sunt. Chiar 
credeai că poţi aduce o echipă de supraveghere FBI pe 
proprietatea mea fără ca eu să-mi dau seama? 

Femeia scutură din cap privindu-l disperată. 

— Nu ştiu ce tot spui acolo. N-a venit nimeni cu mine. Nimeni 
nu m-a urmărit pe tot drumul de la Washington! 

— Minciuna nu te ajută deloc, zise Burke cu răceală. | se 
zbătea din nou ochiul drept. Ba chiar mă face să mă enervez şi 
mai tare. 

Telefonul de pe birou sună o singură dată. Fără să-şi ia 
privirea de la ea, cu pistolul aţintit în continuare spre capul ei, 
Burke întinse cealaltă mână şi ridică receptorul. 

— Da? întrebă el cu o voce încordată. Ascultă în tăcere câteva 
clipe şi apoi clătină din cap. Nu, situaţia e sub control. Poţi să vii. 
Uşa e deschisă. Burke puse receptorul la loc în furcă. 

— Cu cine ai vorbit? 

Pe faţa lui Burke apăru un zâmbet rece, ce nu prevestea nimic 
bun. 

— Cineva care ţine foarte mult să te întâlnească. 

Furioasă din cauză cu un avusese curajul să-l înfrunte pe 
Burke când i se oferise ocazia, Kit Pierson încerca să găsească o 
cale prin care să iasă din această situaţie îngrozitoare, însă toate 
variantele erau sinucidere curată. Auzi cum uşa de la intrare se 
deschide şi apoi e închisă la loc. 

Făcu ochii mari când în încăpere pătrunse un bărbat foarte 
înalt şi lat în umeri, care se mişca cu graţia unei feline. Ochii săi 
ciudaţi, de culoare verde, străluceau în lumina slabă produsă de 
lampa de pe biroul lui Burke. Pentru o clipă, se gândi că e vorba 
despre bărbatul pe care îl descrisese colonelul Smith, în raportul 
întocmit după dezastrul de la Institutul Teller, conducătorul 
grupei de „terorişti”. Apoi clătină din cap, respingând această 

ipoteză. Era imposibil. Conducătorul atacului căzuse victimă 
nanofagilor eliberaţi de bombele care distruseseră laboratoarele. 

— Acesta este Terce, zise brusc Burke. Se află la comanda 
uneia dintre echipele TOCSIN. Oamenii lui erau de pază afară. Ei 
sunt cei care au descoperit echipa ta de supraveghere care se 
furişa pe lângă casă. 

— Nu ştiu cine se află afară, însă n-are nici cea mai mică 
legătură cu mine, spuse din nou Pierson, cu o voce pe care şi-o 
dorea cât mai convingătoare posibil. In orice manual FBI privind 
psihologia conspiratorilor era descrisă pe larg teama inerentă şi 
copleşitoare a acestora că ar putea fi trădaţi de propriii lor 
tovarăşi. Ca şefă a Direcţiei antiterorism, ea se folosise de multe 
ori în activitatea ei de această frică reuşind să dezbine diverse 
fracțiuni ale presupuselor celule teroriste, aţâţându-i pe unii 
împotriva altora ca pe nişte şobolani prinşi într-o cursă. Pierson 
îşi muşcă buza de jos până simţi gustul sărat al sângelui. Acum, 
aceleaşi forţe paranoice ale suspiciunii lucrau împotriva ei şi îi 
puneau viaţa în pericol. 

— Degeaba, Kit, spuse Burke cu răceală. Nu cred deloc în 
coincidenţe, aşa că ori eşti o mincinoasă, ori o fraieră care a fost 
dusă de nas. Şi în operaţia asta nu au ce căuta nici mincinoşii, 
nici fraierii. 

Bărbatul care fusese prezentat sub numele de Terce ascultase 
fără să spună nimic. Se aplecă şi ridică de jos pistolul lăsat acolo 
de Pierson. Îl băgă într-unul din buzunarele jachetei negre pe 
care o purta şi apoi se întoarse spre Burke. 

— Vă rog acum să-mi daţi şi dumneavoastră pistolul, domnule 
Burke, spuse el încet. 

Ofiţerul CIA clipi de câteva ori, nevenindu-i să creadă. 

— Ce? 

— Daţi-mi arma, repetă Terce făcând un pas spre Burke, pe 
care îl domina fizic. Este mai... sigur aşa... pentru noi toţi. 

— De ce? 

Bărbatul cu ochii verzi făcu un gest cu capul spre sticla cu Jim 
Beam de pe birou, golită pe jumătate. 

— Pentru că aţi băut un pic mai mult decât trebuia, domnule 
Burke şi, în momentul de faţă, nu mă pot baza în totalitate nici 
pe judecata, nici pe reflexele dumneavoastră. Puteţi sta liniştit. 
Oamenii mei sunt stăpâni pe situaţie. 

Afară se auziră alte împuşcături, de data asta mult mai 
departe de casă. 

Pentru o clipă, Burke rămase nemişcat, cu ochii ţintă la 
bărbatul din faţa lui. Privirea lui trăda o furie pe care şi-o 
stăpânea cu greu. Apoi făcu ceea ce-i ceruse Terce şi-i întinse 
încruntat pistolul. 

Kit Pierson simţi că tensiunea care îi apăsase umerii începe să 
se disipeze. Răsuflă uşurată. Şeful echipei TOCSIN nu era chiar 
un individ de duzină. Dezarmarea atât de rapidă a lui Burke 
fusese un act foarte curajos. Un act care o putea ajuta să rezolve 
această situaţie ridicolă. Se aplecă în direcţia lui Burke şi spuse: 

— Uite ce e, hai să vedem ce putem face ca să rezolvăm 
această neînțelegere ca doi oameni raţionali. În primul rând, 
dacă cineva de la FBI m-a urmărit până aici, cu certitudine a 
făcut acest lucru fără ştirea sau consimţământul meu. 

— Vă rog să tăceţi din gură, doamnă Pierson! spuse cu răceală 
bărbatul cu ochii verzi. Nu mă interesează câtuşi de puţin cum 
sau de ce aţi fost urmărită până aici. Nici motivaţia, nici 
competenţa dumneavoastră nu contează. 

Kit Pierson rămase cu ochii holbaţi la bărbatul din faţa ei, 
brusc conştientă că se bucurase degeaba că scăpase de 
ameninţarea lui Burke. Individul cu ochii verzi era probabil mult 
mai periculos decât ofiţerul CIA. 


Undeva în apropiere de Paris 


Cu motoarele torcând uşor, cele două avioane fără pilot îşi 
continuau drumul, zburând la 1000 de metri înălţime. Sub ele, 
treceau în viteză păduri, şosele şi mici localităţi care se pierdeau 
rapid în ceața uşoară a dimineţii. Soarele, care îşi făcea apariţia 
deasupra văilor şerpuitoare ale râurilor Sena şi Marna, era ca o 
minge roşie de foc desenată pe cortina subţire de ceaţă. 

Pe măsură ce se apropiau de Paris, peisajul începu să se 
schimbe, devenind din ce în ce mai aglomerat. Locul satelor 
înconjurate de păduri şi terenuri agricole fu luat de suburbii 
tăiate de şosele şi de căi ferate. In depărtare, apărură şi primele 
blocuri ce anunțau aglomerarea de clădiri a oraşului propriu-zis. 

Deasupra celor două avioane robot se vedeau pe cer urme 
lungi şi albe ce marcau trecerea marilor aeronave de pasageri. 
Cele două aparate se apropiau de traseele de zbor ce duceau 
spre cele două aeroporturi ale capitalei: Le Bourget şi Charles de 

Gaulle. Având în vedere dimensiunile lor foarte reduse, şansele 
ca acele două avioane fără pilot să fie detectate de radar erau 
foarte reduse, însă cei care le dirijau nu voiau să-şi asume nici un 
risc. Conform comenzilor preînregistrate, cele două aparate 
coborâră până la 150 de metri şi îşi reduseră viteza până la 
aproximativ 160 de kilometri pe oră. 


În interiorul Centrului, în Camera de Comandă 
a Operaţiunilor 


Camera de comandă era amplasată în interiorul complexului, 
fiind protejată de mai multe incinte în care se pătrundea printr-o 
serie de uşi încuiate, accesibile numai acelora care beneficiau de 
autorizaţii de nivelul cel mai ridicat. In încăperea fără ferestre, 
tehnicieni şi specialişti stăteau în faţa unor console mari şi 
monitorizau imaginile şi datele care veneau de la Paris, atât de la 
senzorii plantați în diverse puncte ale oraşului, cât şi de la cei 
aflaţi la bordul avioanelor fără pilot. Informaţiile referitoare la 
direcţia şi viteza vântului, umiditatea şi presiunea aerului erau 
introduse în mod automat într-un program sofisticat de 
conducere la ţintă. Pe două ecrane de mari dimensiuni se putea 
vedea terenul din faţa şi de sub cele două avioane fără pilot. 
Cifrele din colţul din dreapta jos al fiecărui ecran indicau distanţa 
până la ţintă. Cele două distanţe scădeau mereu deşi, din când în 
când, cifrele se modificau ca urmare a ajustărilor pe care le făcea 
programul pe baza datelor primite. Personalul din camera de 
comandă urmărea cu o încordare şi o emoție crescută cum 
numerele care indicau distanţa până la ţintă se apropiau 
implacabil de zero. 

0,4 km, 0,3 km, 0,15 km... comanda „Iniţiere” apăru cu litere 
mari roşii pe ambele ecrane. instantaneu, programul de 
conducere la ţintă transmise un semnal radio cifrat spre un 
satelit aflat pe o orbită staţionară deasupra Pământului şi, de 
acolo, în jos, spre cele două avioane, aflate undeva în zbor în 
nordul Parisului. 

La Courneuve 


Din ce în ce mai mulţi oameni îşi făceau apariţia pe străzile 
mizere din La Courneuve. Unii se îndreptau grăbiţi spre staţia de 
metrou din apropiere, pentru a se duce la slujbă. Cei mai mulţi, 
în marea lor majoritate femei - mame, soţii sau bunici - ieşiseră 
cu sacoşe şi coşuri pentru a face cumpărături. Câteva familii 
plecaseră de dimineaţă pentru o scurtă excursie spre parcurile 
din nordul suburbiei. Duminica reprezenta una dintre rarele 
ocazii în care le puteau oferi copiilor lor ocazia de a petrece 
câteva ore la aer, departe de străzile pline de gunoaie din Cite 
des Quatre Mille. Hoţii, criminalii şi traficanţii de droguri dormeau 
la ora aceea, baricadaţi în apartamentele de beton. 


Zburând acum paralel, cele două avioane fără pilot urcară din 
nou până la trei sute de metri înălţime. Continuând să zboare cu 
160 kilometri pe oră, aparatele trecură peste o autostradă şi 
intrară în spaţiul de deasupra cartierului La Courneuve. La bordul 
celor două avioane, intrară în funcţiune relee ce comandară 
deschiderea orificiilor canistrelor fixate sub aripi. Cu un sâsâit 
sinistru, cele două containere începură să-şi deverseze conţinutul 
într-un şuvoi invizibil. 

Sute de miliarde de nanofagi Model Ill fură aruncaţi peste La 
Courneuve, căzând uşor din văzduh ca un nor invizibil aducător 
de moarte. O parte dintre nanofagi căzură peste miile de oameni 
aflaţi pe străzi şi fură imediat inhalate de către aceştia. Alte zeci 
de miliarde fură aspirate de uriaşele guri de ventilaţie ale 
blocurilor turn şi împrăştiate prin tuburile de aerisire spre toate 
apartamentele. Curenţii de aer purtau minusculii nanofagi peste 
cei care dormeau sau care apucaseră să se trezească. 

Majoritatea nanofagilor rămaseră în stare inertă, conservându- 
şi resursele limitate de energie, răspândindu-se în tăcere în 
interiorul organismului celor infectați, aşteptând semnalul care 
avea să le trezească la viaţă. La fel ca şi în cazul 
nanodispozitivelor Model Il, folosite la Institutul Teller, la 
aproximativ fiecare sută de mii de dispozitive obişnuite exista un 
nanofag de control, o sferă mai mare din siliciu plină cu senzori 
biochimici. Aceste dispozitive de control deveniră active imediat. 
In drumul lor prin organismele în care ajunseseră, ele căutau una 
dintre zecile de condiţii prestabilite, boli, alergii sau alte 
anomalii. La primul răspuns pozitiv al vreunuia dintre senzori, 

dispozitivele de control eliberau imediat un val de molecule 
mesager destinate să trezească la viaţă nanofagii obişnuiţi. 

La câţiva kilometri spre sud-vest de La Courneuve, o echipă de 
supraveghere, formată din şase oameni, fusese amplasată la 
ultimul etaj şi în mansarda unei vechi clădiri din piatră, situată în 
inima cartierului Marais. Pe acoperiş, fuseseră instalate mai 
multe antene, atât pentru unde radio, cât şi pentru microunde, 
menite să capteze informaţiile transmise de senzorii din cutiile 
montate în jurul zonei ţintă. De acolo, datele erau preluate şi 
stocate într-o reţea locală de calculatoare, aflată la nivelurile 
inferioare ale clădirii. După evaluare şi prelucrare, informaţiile 
urmau să fie transmise, printr-o linie securizată de comunicaţii 
prin satelit, până la îndepărtatul Centru. Datorită lăţimii limitate 
de bandă şi pentru a păstra securitatea operaţiunii, numai 
informaţiile extrem de importante aveau să fie transmise în timp 
real. 

Bărbatul cu părul alb ce răspundea la numele de Linden privea 
peste umărul unuia dintre operatorii săi, care urmărea datele ce 
se derulau pe ecranul monitorului. Linden nu se uita la monitorul 
ce afişa imagini captate pe străzile ce tăiau Cite des Quatre Mille. 
Are cine să-i privească opera, îşi spuse el strângând din dinţi. El 
avea alte sarcini. Privea acum un monitor pe care se vedeau 
imagini primite de la cele două avioane fără pilot. Acestea îşi 
terminaseră turul pe deasupra cartierului La Courneuve şi se 
îndreptau acum spre est, urmând traiectoria canalului l'Ourcq. 

Acţionă microfonul ataşat la cască pentru a lua legătura cu 
Nones, care se afla la locul de lansare de lângă Meaux. 

— Experimentul de teren numărul trei se desfăşoară normal. A 
început colectarea datelor. Avioanele s-au înscris pe cursul 
prestabilit şi se deplasează cu viteza convenită. Urmează să 
sosească în aproximativ douăzeci de minute. 

— Vreun semn că am fi fost detectaţi? întrebă calm Nones. 

Linden întoarse capul spre Vitor Abrantes. Tânărul portughez 
fusese însărcinat cu monitorizarea frecvenţelor folosite de poliţie, 
pompieri şi de controlorii de trafic aerian. Era ajutat de câteva 
calculatoare setate să caute anumite cuvinte cheie. 

— Ai descoperit ceva? 

Tânărul clătină din cap. 

— Nimic până acum. Dispecerii de la serviciile de urgenţă din 
Paris au primit câteva apeluri din zona ţintă, însă nu şi-au dat 
seama despre ce e vorba. 

Linden dădu din cap. El şi oamenii săi făcuseră un scurt 
instructaj în legătură cu efectele nanofagilor Model III suficient ca 
să ştie că țesuturile moi din jurul gurii şi limba erau printre 
primele care se dizolvau. Acţionă din nou microfonul. 

— Nimic până acum, îi raportă el lui Nones. Autorităţile încă nu 
s-au trezit. 


Nouria Besseghir o trăgea după ea pe Tasa, fetiţa sa în vârstă 
de cinci ani, îndemnând-o să treacă mai repede strada. Femeia 
avea ochii căprui, părul şaten, era încă suplă şi nu-şi pierduse 
farmecul. Ştia că fetiţa, curioasă cum era ar fi fost în stare să 
rămână priponită în mijlocul străzii ca să analizeze crăpăturile 
din pavaj sau cine ştie ce graffiti pe vreun perete din apropiere. 
Era adevărat că la ora aceea treceau foarte puţine maşini pe 
stradă, însă siguranţa pietonilor nu conta în La Courneuve. 
Cazurile de accidente urmate de fuga şoferilor de la locul faptei 
erau mult mai frecvente decât încercările poliţiei de a investiga 
astfel de „accidente”. 

Un alt motiv, aproape la fel de important, pentru care Nouria 
dorea să plece cât mai repede de acolo era faptul că nu voia 
deloc să atragă atenţia indivizilor lipsiţi de scrupule care îşi 
făceau veacul pe străzile acelea. Cu şase luni în urmă, soţul ei se 
întorsese în Algeria ca să rezolve o aşa-zisă „problemă de 
familie”. Acum bărbatul era mort, ucis într-o înfruntare dintre 
forţele de securitate algeriene şi rebelii islamişti care se 
răzvrăteau periodic împotriva guvernului. Veştile în legătură cu 
moartea lui sosiseră aici cu o întârziere de câteva săptămâni şi 
nu reuşise să afle nici până acum cine fuseseră ucigaşii. 

Nouria Besseghir devenise astfel văduvă, o văduvă care 
datorită faptului că se născuse în Franţa, avea dreptul la o 
modestă alocaţie din partea statului. In ochii hoţilor şi ai peştilor 
care controlau viaţa din La Courneuve, acea mică sumă pe care 
o primea săptămânal o transforma automat într-o marfa deosebit 
de valoroasă. Oricare dintre ei era gata să-i ofere „protecţie” 
pentru a putea beneficia de banii sau de nurii ei. 

Femeia îşi strânse dezgustată buzele. Numai Allah ştia că soţul 
ei, Hakkim, nu fusese nici el cine ştie ce model de tandrete, însă 
mai bine se omora decât să cadă pradă paraziţilor care mişunau 
în jurul ei. Aşa că, de fiecare dată când ieşea din micul ei 
apartament, Nouria mergea repede, fără să ridice capul din 
pământ. Tot pentru a nu atrage atenţia, atât ea, cât şi fetiţa erau 

înveşmântate în hijab, acele văluri lungi, care acopereau şi capul. 

— Mama, uite! exclamă brusc Tara arătând cu degetul undeva 
spre cer. O pasăre mare! strigă fetiţa emoţionată. Uite ce pasăre 
mare e acolo sus! E uriaşă. O fi un condor? Sau e pasărea Roc 
din poveste? O, ce tare i-ar fi plăcut lui tata dacă ar fi văzut-o! 

Supărată, Nouria îi făcu semn fiicei sale să tacă. Ultimul lucru 
de care avea nevoie acum era să atragă atenţia asupra lor. 
Continuând să meargă repede, femeia ţinea strâns fetiţa de 
mână şi o trăgea după ea de-a lungul trotuarului ciobit. Prea 
târziu. 

Un beţiv bărbos şi cu faţa pătată de acnee îşi făcu apariţia de 
pe o alee laterală, tăindu-le calea. Nouria îşi duse mâna la nas 
pentru a se feri de izul de băutură ieftină şi de haine nespălate 
care venea dinspre individ. După prima privire îngrozită pe care 
i-o aruncă beţivului, femeia lăsă capul în jos şi încercă să treacă 
mai departe ocolindu-l. 

Individul veni clătinându-se şi mai aproape de ea, forţând-o să 
dea înapoi. Cu ochii ieşiţi din orbite, tuşi greoi, scuipă şi apoi 
gemu scoțând un sunet gutural ce te ducea cu gândul mai 
degrabă la un animal. 

Nouria se strâmbă dezgustată şi făcu încă un pas înapoi, 
trăgând-o pe Tasa după ea. | se frângea inima de durere că fetiţa 
ei era nevoită să asiste la o asemenea scenă. Porcul era atât de 
beat că nici nu mai putea să vorbească! Femeia se întreba 
disperată ce ar fi trebuit să facă pentru a scăpa de bruta din faţa 
ei. S-o ia în braţe pe Tasa şi să traverseze rapid strada înapoi? 
Nu cumva în felul acesta ar atrage şi mai mult atenţia asupra lor? 

— Mamă! murmură fetiţa. Ceva groaznic se întâmplă cu el. 
Vezi? Sângerează peste tot! 

Nouria ridică privirea şi constată că Tasa avea dreptate. 
Beţivul se prăbuşise pe trotuar şi se sprijinea acum în palme şi în 
genunchi. li curgea sânge din gură şi din nişte răni teribile ce se 
măreau de-a lungul braţelor şi al picioarelor. Fâşii de carne i se 
desprinseră de pe faţă şi căzură pe trotuar, unde se prefăcură 
imediat într-un fel de gelatină roşiatică. Individul gemu din nou, 
cuprins de spasme violente, în timp ce trupul său continua să se 
dezintegreze. 

Stăpânindu-şi cu greu propriile ţipete de groază, Nouria se 
îndepărtă oripilată de bărbatul aflat în agonie, acoperind cu 
palma ochii fetiţei, pentru a o feri de oribila imagine. Auzind şi 
alte ţipete în spatele ei, femeia se răsuci pe călcâie. Mulţi dintre 

bărbaţii, femeile şi copiii care se aflaseră pe stradă căzuseră în 
genunchi sau se zvârcoleau pe jos în agonie, urlând disperaţi, 
cutremuraţi de spasme. Chiar în timp ce îi privea, alte zeci se 
prăbuşeau şi cădeau pradă molimei invizibile care le afectase 
cartierul. 

Timp de câteva secunde, Nouria nu fu în stare decât să 
privească neputincioasă scena de coşmar care se desfăşura în 
jurul ei, reuşind abia într-un târziu să înţeleagă magnitudinea 
dezastrului. Abia atunci se repezi la Tasa, o luă în braţe şi începu 
să alerge spre cea mai apropiată uşă, încercând să se 
adăpostească. 

Era însă mult prea târziu. 

Nouria Besseghir simţi primele valuri de durere fierbinte cum i 
se revarsă din plămâni şi pătrund tot mai adânc în tot corpul cu 
fiecare respiraţie. Ţipând înspăimântată, femeia se împiedică şi 
căzu străduindu-se inutil să-şi protejeze fetiţa cu braţele care 
începuseră deja să se dezintegreze. 

Mai multe cuțite de foc îi pătrunseră în ochi. Vederea i se 
înceţoşă şi apoi dispăru cu totul. Cu ultimele rămăşiţe de 
terminaţii nervoase de pe ceea ce rămăsese din faţa ei altădată 
atât de atrăgătoare, simţi cum i se scurge ceva din orbite. Se 
prăbuşi pe trotuar rugându-se să fie luată mai repede de moarte 
pentru a scăpa de durerea pe care o simţea în fiecare părticică a 
trupului ce se dezintegra. Se ruga, de asemenea, disperată 
pentru fetiţa ei, sperând ca micuța să fie ferită de suferinţa care 
o măcina pe ea. 

Cu puţin înainte de a se cufunda în neființă, femeia înţelese că 
ruga sa nu fusese ascultată. 

— Mamă, o auzi ea gemând pe Tasa. Mamă, mă doare... mă 
doare foarte tare... 

Undeva în zona rurală a statului Virginia 


Terce se sprijini de peretele acoperit cu lambriuri închise la 
culoare. Stătea relaxat însă privirea sa urmărea şi cea mai 
neînsemnată mişcare a celor doi. Continua să ţină în mână 
revolverul Bereta pe care îl luase de la ofiţerul CIA. Pistolul de 
calibrul 9 mm părea foarte mic în mâna sa dreaptă. Individul 
zâmbea satisfăcut de încordarea celor doi americani ce şedeau 
nemişcaţi în faţa sa. Nici Hal Burke, nici Kit Pierson nu erau 
obişnuiţi să se supună necondiţionat voinţei cuiva. Pentru Terce 
era foarte amuzant să ţină sub control doi ofiţeri de rang înalt din 
cele mai importante servicii de informaţii ale Americii. 

Se mai uită o dată la ceasul de epocă de pe biroul lui Burke. 
Trecuseră câteva minute bune de când se auziseră ultimele 
împuşcături. Fără îndoială că spionii pe care îi depistaseră 
oamenii săi erau de acum morţi. Oricât de bine pregătiţi ar fi fost 
aceştia, doi agenţi FBI nu puteau crea probleme echipei sale, 
formată din foşti membri ai trupelor de comando. 

Se auzi o voce în casca pe care o avea în ureche. 

— Aici Uchida. Avem o problemă. 

Terce se  încordă, încercând cu greu să-şi ascundă 
surprinderea. Uchida, fost paraşutist japonez, era unul dintre cei 
cinci oameni care primiseră misiunea de a-i împinge pe cei doi 
intruşi spre ambuscada pregătită de-a lungul marginii de nord a 
proprietăţii lui Burke. Terce se aşteptase ca raportul să vină de la 
cei implicaţi în ambuscadă. 

— Te ascult, zise el printre dinţi. 

Terce asculta în tăcere raportul japonezului, reuşind cu mare 
greutate să-şi stăpânească furia. Patru din oamenii săi erau 
morţi, inclusiv McRae, cel mai bun cercetaş al său. Ambuscada 
pe care o plănuise fusese dată peste cap din flanc. Dar vestea 
cea mai rea era că supraviețuitorii echipei sale pierduseră 
complet contactul cu cei doi americani. Faptul că oamenii săi 
descoperiseră şi scoseseră din uz automobilele cu care 

ajunseseră acolo intruşii nu reprezenta o consolare prea mare. 
Fără îndoială că cei doi reuşiseră între timp să intre în legătură 
cu colegii lor şi solicitaseră ajutor. 

— Să continuăm căutarea lor? întrebă Uchida în final. 

— Nu, se răsti Terce. Mergeţi la maşini şi aşteptaţi acolo 
instrucţiunile mele. Fusese prea încrezător şi, drept urmare, 
echipa sa plătise un preţ mult prea mare. Pe întuneric, şansele 
de a-i găsi pe cei doi americani înainte ca aceştia să primească 
ajutoare erau foarte mici. Şi chiar şi în această zonă rurală, slab 
populată, zgomotul atâtor împuşcături nu se putea să nu atragă 
până la urmă atenţia. Era timpul să părăsească locul ăsta înainte 
ca FBl-ul sau poliţia să instaleze un cordon în jurul lui. 

— Necazuri? întrebă batjocoritor Kit Pierson. Femeia simţise 
furia şi nesiguranța din vocea lui şi se îndreptase în scaun. 

— O mică întârziere, minţi Terce, străduindu-se să-şi ascundă 
iritarea şi nerăbdarea. In cursul procesului de pregătire la care 
fusese supus se deprinsese să nu se lase pradă emoţiilor. li făcu 
un semn cu pistolul femeii să se aşeze la loc în fotoliu. 

— Calmaţi-vă, doamnă Pierson. Totul se va lămuri în scurt 
timp. 

Terce cercetă din nou ceasul de pe birou, calculând în minte 
care era ora la Paris. Bănuia că apelul pe care îl aştepta avea să 
vină în scurt timp. O să sosească însă la timp? Sau ar fi fost mai 
bine să acţioneze fără să mai aştepte ordinele? Alungă imediat 
această variantă. Instrucţiunile pe care le primise fuseseră foarte 
clare. 

Brusc, telefonul mobil începu să bâzâie. Terce răspunse 
imediat. 

— Da? 

La capătul celălalt se auzi o voce calmă, uşor distorsionată din 
cauza utilizării unui software de criptare şi a trecerii prin mai 
multe relee de transmisie prin satelit. 

— Experimentul de teren numărul trei a început. Poţi să 
acţionezi aşa cum am stabilit. 

— Am înţeles, zise Terce. Terminat. 

Inchise telefonul şi o privi zâmbind pe Kit Pierson. 

— Sper că îmi veţi accepta scuzele în avans, doamnă Pierson. 

Femeia se încruntă nedumerită. 

— Scuzele dumitale? Pentru ce? 

Terce ridică din umeri. 

— Pentru asta. 

Cu o mişcare rapidă, individul ridică pistolul pe care îl 
confiscase de la Burke şi apăsă pe trăgaci de două ori. Primul 
glonţ o nimeri în mijlocul frunţii. Cel de-al doilea îi pătrunse în 
inimă. Cu un oftat uşor, femeia se prăbuşi în fotoliul plin de 
sânge. Ochii săi cenuşii rămăseseră larg deschişi şi continuau să- 
| fixeze uimiţi pe Terce. 

— Dumnezeule! Hal Burke îşi înfipsese degetele în cotierele 
fotoliului. Se albise la faţă. Işi întoarse cu greu privirea de la 
femeia ucisă şi ridică ochii spre uriaşul din faţa sa. 

— Ce... ce naiba faci? se bâlbâi el. 

— Execut ordinele pe care le-am primit, îi răspunse simplu 
Terce. 

— Nu ţi-am cerut niciodată s-o ucizi! ţipă ofiţerul CIA. Burke 
înghiţi de câteva ori, abia stăpânindu-se să nu vomite. 

— Nu, nu mi-ai cerut, recunoscu bărbatul cu ochii verzi. Puse 
revolverul Bereta pe podea şi scoase din buzunar pistolul Smith 
Wesson al lui Kit Pierson. Zâmbi din nou şi spuse: Problema e că 
dumneata nu înţelegi ce se petrece, domnule Burke. Aşa-zisa 
voastră operaţiune TOCSIN era numai o acoperire pentru ceva 
mult mai important. Şi dumneata nu eşti şeful aici. Nu eşti decât 
un pion şi, din păcate, unul dintre pionii de care trebuie să ne 
debarasăm. : N 

Burke făcu ochii mari. Ințelesese în sfârşit. Incercă să se ridice, 
să facă ceva, să se lupte. Prea târziu. 

Terce îi trase trei gloanţe în abdomen de la distanţă foarte 
mică. Fiecare lovitură îi produse o gaură imensă în spate, 
împroşcând sânge, fragmente de os şi bucăţi de organe pe 
spătarul fotoliului şi pe birou. 

Burke se prăbuşi înapoi în fotoliu. Degetele sale încercau în 
van să acopere teribilele răni din abdomen. Deschidea şi 
închidea gura ca un peşte prins în plasa unui pescar. 

Terce împinse cu piciorul fotoliul şi muribundul se prăbuşi pe 
podea. Roşcatul făcu apoi un pas şi lăsă să cadă pistolul Smith 
Wesson în poala plină de sânge a lui Kit Pierson. 

Se întoarse apoi şi-l văzu pe Burke agonizând nemişcat pe 
podea. Uriaşul băgă din nou mâna în buzunar şi scoase de acolo 
un pachet mic înfăşurat în plastic, de care era ataşat un 
detonator cu afişaj numeric. Cu mişcări precise, Terce fixă 
detonatorul la douăzeci de secunde, îl porni şi aşeză pachetul pe 
birou, chiar lângă calculatorul lui Burke. Cifrele de pe afişaj 
arătau că începuse numărătoarea inversă. 

Terce ocoli cu grijă trupul ofițerului CIA şi ajunse în hol. În 
spatele lui cronometrul ajunsese la zero. Cu un flash orbitor 
însoţit de un fluierat scurt, dispozitivul incendiar pe care îl 
pusese pe birou detonă. Satisfăcut, uriaşul ieşi din casă şi închise 
uşa în urma sa. 

După câţiva paşi se întoarse să mai privească o dată spre 
casă. Prin draperiile lăsate se vedeau flăcările ce începuseră să 
danseze şi se răspândeau rapid în interiorul clădirii. Formă un 
număr de telefon apăsând o singură tastă a mobilului. 

— Raportează, se auzi aceeaşi voce calmă de dinainte. 

— Ordinele dumneavoastră au fost executate, spuse Terce. 
Americanii vor găsi numai fum şi cenuşă. Plus dovada 
complicităţii lor. Aşa cum aţi ordonat, mă întorc la Centru 
împreună cu echipa mea. 

Aflat într-o cameră cu lumina stinsă, perfect izolată, la mii de 
kilometri distanţă de locul în care se găsea Terce, bărbatul numit 
Lazarus zâmbi. 

— Foarte bine, spuse el încet. 

Apoi se răsuci în fotoliu ca să urmărească fluxul de date ce 
începuse să fie recepționat de la Paris. 

Partea a IV-a 


33 


Paris 


Şeful echipei de supraveghere la faţa locului, Willem Linden, 
urmărea imaginile care se succedau rapid pe monitorul mare din 
faţa lui. Erau imagini transmise de camerele de luat vederi 
montate pe stâlpii de iluminat din La Courneuve. Imagini 
aproape identice. Străzi marcate peste tot de grămăjoare de 
haine pătate de o vâscozitate roşiatică, din care ieşeau oase 
albe, complet curățate de ţesuturi. De la câteva camere de luat 
vederi, plasate la limita zonei ţintă, veneau imagini cu maşini de 
poliţie, de pompieri şi de salvare ce se opriseră brusc, unele 
dintre ele cu motoarele încă mergând şi cu luminile de 
semnalizare aprinse. Era vorba despre echipele care 
răspunseseră apelurilor disperate prin care li se solicita ajutorul 
şi, nimerind direct în norul invizibil de nanofagi, avuseseră 
acelaşi sfârşit tragic, ca şi cei pe care intenţionaseră să-i salveze. 

Linden începu să vorbească în microfon, raportând primele 
rezultate către Centru. 

— Se pare că nu există supraviețuitori printre cei prinşi în 
spaţii descoperite. 

— O veste excelentă, se auzi vocea uşor distorsionată a 
bărbatului cunoscut sub numele de Lazarus. Şi nanofagii? 

— O clipă, făcu Linden şi introduse mai multe coduri numerice 
de la tastatură. Imaginile dispărură de pe ecran şi locul lor fu luat 
de o serie de grafice, câte unul pentru fiecare senzor instalat pe 
teren. In fiecare cutie se găsea un kit de colectare menit să 
culeagă o mostră reprezentativă din nanofagii care cădeau spre 
sol. Liniile continue ale graficelor fură brusc întrerupte de un vârf 
ascuţit. Secvența de autodistrugere tocmai a fost activată, 

raportă Linden. 

Membrana semiconductoare sferică a fiecărui nanofag Model 
III conţinea un mecanism de autodistrugere care dezafecta 
miezul activ al dispozitivului, încărcătura chimică ce distrugea 
legăturile dintre peptide. Era vorba despre nişte încărcături 
explozive infinitezimale, care atunci când detonau determinau o 
creştere bruscă a temperaturii. Detectoarele în infraroşu din 
cutiile montate pe stâlpi înregistraseră tocmai aceste creşteri de 
temperatură. 

Linden văzu că pe fiecare grafic, liniile orizontale reveniseră 
din nou la zero. 

— Autodistrugerea nanofagilor este finalizată, anunţă el. 

— Foarte bine, spuse Lazarus. Executaţi faza finală a 
experimentului. 

— Am înţeles, zise Linden şi începu să introducă de la 
tastatură o nouă serie de comenzi. Pe monitor apăru scris cu 
litere roşii care pâlpâiau: încărcăturile au fost activate. 

La câţiva kilometri mai la nord de locul unde se afla bărbatul 
îmbrăcat în halat alb, încărcăturile plasate la baza fiecărei cutii 
cu senzori explodară simultan. Fosforul alb se aprinse şi începu 
să ardă eliberând o lumină orbitoare. In câteva milisecunde, 
temperatura din mijlocul fiecărei coloane de foc ajunse la câteva 
mii de grade şi toate elementele din cutiile cu senzori se topiră şi 
se amestecară cu metalul din care erau făcuţi stâlpii de lumină. 
După ce flăcările se potoliră şi se împrăştie şi fumul, nu mai 
rămăsese nici o urmă din instrumentele de măsură, camerele de 
luat vederi şi aparatura de comunicaţii ce fuseseră instalate 
acolo pentru a înregistra masacrul din La Courneuve. 


Casa Albă 


Ţârâitul persistent al telefonului îl trezi pe preşedintele Sam 
Castilia dintr-un somn chinuit. Intinse mâna după ochelari şi-i 
puse la ochi şi văzu că era aproape ora patru şi jumătate 
dimineaţa. Afară era întuneric, nimic nu anunţa încă răsăritul 
soarelui. Apucă receptorul telefonului. 

— Aici Castilia. 

— Vă rog să mă scuzaţi că vă deranjez la ora asta, domnule 
preşedinte, se auzi vocea lui Emily Powell-Hill. Vocea consilierului 

preşedintelui pe probleme de siguranţă naţională era obosită şi 
deprimată. S-a întâmplat însă ceva la Paris despre care trebuie 
să aflaţi şi dumneavoastră. Tocmai au apărut primele buletine de 
ştiri. CNN-ul, Fox News, BBC-ul, toţi transmit aceleaşi detalii 
îngrozitoare. 

Castilia se ridică în capul oaselor. Din obişnuinţă aruncă o 
privire vinovată spre partea stângă a patului, dar îşi aminti brusc 
că soţia sa Cassie nu putea fi deranjată de acest telefon în miez 
de noapte fiindcă se afla în Asia, într-un turneu internaţional. Se 
simţi dintr-odată foarte singur şi foarte trist. Indatoririle unul 
preşedinte sunt inexorabile, îşi spuse el. Nu le poţi ignora. 
Singurul lucru pe care poţi să-l faci este să încerci să le faci faţă 
şi să onorezi încrederea pe care ţi-au acordat-o atâţia oameni. 
Chiar dacă, printre altele, asta înseamnă că trebuie să accepţi 
periodic lipsa de lângă tine a femeii pe care o iubeşti. 

Acţionă telecomanda televizorului şi alese unul dintre canalele 
de ştiri. Pe ecran apărură imagini dintr-o suburbie pustie a 
Parisului, filmate dintr-un elicopter care se rotea pe deasupra. 
Brusc, imaginea fu mărită, dând la iveală sute de băltoace 
groteşti de carne şi oase dizolvate, singurul lucru care mai 
rămăsese din nişte oameni la fel ca el. 

„... se bănuieşte că mii de oameni au murit în acest masacru, 
deşi guvernul francez refuză deocamdată să facă vreun 
comentariu în legătură cu cauzele sau cu dimensiunile 
dezastrului. Diverşi comentatori au atras însă imediat atenţia 
asupra asemănărilor dintre modul oribil în care şi-au pierdut 
viaţa cei de aici şi efectul produs, se pare, de nanofagii eliberaţi 
din interiorul Institutului Teller pentru Tehnologii Avansate din 
Santa Fe, New Mexico, cu câteva zile în urmă. Deocamdată, este 
prea devreme ca suspiciunile lor să fie confirmate. Doar câteva 
echipe de apărare civilă, corespunzător echipate au primit 
aprobarea să intre în La Courneuve în încercarea de a-i găsi pe 
eventualii supraviețuitori”. 

Profund tulburat, Castilia închise televizorul. 

— Doamne Dumnezeule, murmură el. S-a întâmplat din nou. 

— Da, domnule preşedinte, replică Powell-Hill. Mi-e teamă că 
au lovit din nou. 

Continuând să ţină receptorul la ureche, Castilia se dădu jos 
din pat şi-şi trase un halat peste pijama. 

— Adună-i pe toţi aici, Emily, spuse el forţându-se să pară mult 
mai calm şi mai stăpân pe sine decât era în realitate. Vreau să 

mă întâlnesc cu toţi membrii Consiliului de Securitate Naţională 
în Situation Room cât mai curând posibil. 

Preşedintele întrerupse legătura şi formă un alt număr. La 
celălalt capăt al firului telefonul sună o singură dată înainte de a 
fi ridicat receptorul. 

— Aici Klein, domnule preşedinte. 

— Fred, tu nu dormi niciodată? întrebă Castilia. 

— Când pot şi eu, Sam, replică şeful Covert-One. Adică mult 
prea rar faţă de cât aş vrea eu. Unul dintre riscurile meseriei, la 
fel ca şi în cazul tău. 

— Ai văzut ştirile? 

— Da, le-am văzut, confirmă Klein. Sincer să fiu, tocmai mă 
pregăteam să te sun. 

— İn legătură cu ororile astea din Paris? întrebă preşedintele. 

— Nu chiar, răspunse Klein încet. Deşi mi-e teamă că există o 
legătură. Una pe care deocamdată nu o înţeleg prea bine. Şeful 
Covert-One îşi drese glasul. Tocmai am primit un raport foarte 
straniu de la colonelul Smith. lţi aduci aminte ce zicea Hideo 
Nomura despre bănuiala tatălui său cum că CIA ar duce un 
război clandestin împotriva Mişcării Lazarus? 

— Da, îmi amintesc, răspunse Castilia. Hideo zicea că a crezut 
la început că este vorba despre o dovadă a tulburării mentale a 
tatălui său. Şi am fost amândoi de acord cu asta. 

— Da, aşa am crezut atunci. Imi pare rău că trebuie să-ţi spun, 
dar se pare că Jinjiro Nomura avea dreptate, zise Klein cu o voce 
sinistră. Şi că ne-am înşelat amândoi. Ne-am înşelat teribil, Sam. 
Mi-e teamă că persoane cu funcţii de răspundere din CIA, FBI şi, 
posibil, alte servicii, au desfăşurat o campanie ilegală de 
sabotaje, crime şi terorism menită să discrediteze şi să distrugă 
Mişcarea. 

— Este o acuzaţie foarte gravă, Fred, spuse nervos Castilia. O 
acuzaţie foarte gravă. Te rog să-mi spui imediat tot ce ştii. 

Preşedintele ascultă uimit raportul asupra descoperirilor 
făcute de Jon Smith şi Peter Howell, atât în New Mexico, cât şi la 
reşedinţa lui Hal Burke. 

— Unde se află acum Smith şi Howell? întrebă preşedintele 
după ce şeful Covert-One îşi încheie expunerea. 

— Se îndreaptă spre Washington, răspunse Klein. Au reuşit să 
scape acum o oră de mercenarii care voiau să-i ucidă. Le-am 
asigurat o maşină de îndată ce Jon a izbutit să ia legătura cu 
mine. 

— Foarte bine, zise Castilia. Ce facem cu Burke, Pierson şi 
ucigaşii plătiţi de ei? Trebuie să-i arestăm şi să vedem cine a mai 
fost implicat în mizeria asta. 

— Din păcate, veştile proaste nu se opresc aici, spuse Klein 
încet. Oamenii mei au intrat pe frecvențele poliţiei locale şi ale 
pompierilor din zona aceea a Virginiei. Ferma lui Burke e în 
flăcări. Incendiul nu a putut fi stins până acum. Din mesajele 
celor din biroul şerifului, reiese că nu au găsit pe cei răspunzători 
de schimbul de focuri. De asemenea, n-au găsit nici un cadavru 
în jurul casei. 

— Au fugit, zise Castilia. 

— Da, cineva a fugit. Insă despre cine e vorba şi cât de 
departe a reuşit să ajungă, asta rămâne de văzut. 

— Până unde se întinde complotul ăsta? întrebă furios 
preşedintele. Până la David Hanson? E posibil ca directorul 
Agenţiei Centrale de Informaţii să ducă un război clandestin chiar 
sub nasul meu? 

— Aş vrea să-ţi pot răspunde la întrebarea asta, Sam, spuse 
încet Klein. Din păcate nu pot. Nimic din ceea ce a descoperit 
Smith nu indică implicarea sa. Şeful Covert-One făcu o pauză, 
alegându-şi cu grijă cuvintele. Din păcate, părerea mea e că 
Burke şi Katherine Pierson nu aveau cum să organizeze de capul 
lor o operaţiune ca TOCSIN. In primul rând, totul a costat foarte 
mulţi bani. Dacă luăm în calcul numai puţinul pe care îl ştim şi 
tot e vorba despre milioane de dolari. Nici unul dintre ei nu avea 
posibilitatea de a obţine fonduri atât de mari. 

— Individul acesta, Burke, este unul dintre oamenii de bază ai 
lui Hanson, nu? întrebă gânditor preşedintele. De pe vremea 
când se afla la conducerea Direcţiei Operații, nu-i aşa? 

— Da, admise Klein. Eu nu m-aş grăbi însă prea tare cu 
concluziile. CIA îşi controlează foarte bine cheltuielile. Nu prea 
îmi dau seama cum ar putea cineva din interiorul Agenţiei să 
deturneze asemenea sume fără să lase urme foarte vizibile. 
Chiar dacă eu am reuşit să obţin uneori nişte date din sistemul 
lor informatic, asta nu înseamnă că auditorii lor pot fi păcăliţi aşa 
de uşor. 

— Poate că banii provin din alte surse, sugeră Castilia. Ai auzit 
ce credea Jinjiro Nomura, că mai multe corporaţii şi servicii de 
informaţii, altele decât CIA, erau deranjate de Mişcarea Lazarus. 
Poate avea dreptate şi în privinţa asta. 

— Posibil, admise Klein. Mai există încă o piesă de puzzle la 

care trebuie să luăm aminte. Am făcut o trecere rapidă în revistă 
a celor mai recente misiuni la care a participat Burke. Una dintre 
ele mi-a atras imediat atenţia. Inainte de a fi numit în fruntea 
secţiei care se ocupă de Mişcarea Lazarus, Hal Burke a condus 
una dintre echipele care l-au căutat pe Jinjiro Nomura. 

— Fir-ar să fie, murmură Castilia. Am pus lupul să păzească 
stâna fără să ne dăm seama... 

— Mi-e teamă că da, spuse Klein. Ceea ce nu reuşesc cu nici 
un chip să înţeleg este ce legătură poate să existe între 
eliberarea nanofagilor de la Santa Fe - şi acum, probabil, la Paris 
- şi această operaţiune TOCSIN. Dacă Burke, Pierson şi alţii ca ei 
încearcă să distrugă Mişcarea Lazarus, de ce să orchestreze 
asemenea masacre care nu pot duce decât la strângerea 
rândurilor organizaţiei? Şi cum e posibil să aibă aceşti oameni 
acces la asemenea arme ultrasofisticate? 

Preşedintele îşi trecu nervos mâna prin păr. 

— Totul e foarte încurcat. Şi nu mă pot baza nici pe CIA, nici 
pe FBI ca să aflu adevărul. Fir-ar să fie, va trebui să-l scutur bine 
pe Hanson şi pe oamenii lui, precum şi pe toţi şefii din Birou şi 
asta înainte ca opinia publică să afle despre războiul clandestin 
împotriva Mişcării. Pentru că va afla până la urmă. Preşedintele 
oftă. Şi când o să se afle, furtuna declanşată de media şi de 
Congres va face ca afacerea lran-Contra să pară o simplă furtună 
într-un pahar cu apă. 

— Poţi să te bazezi în continuare pe Covert-One, spuse Klein. 

— Ştiu asta, zise Castilia cu greutate. Mă bazez pe tine şi pe 
oamenii tăi, Fred. Trebuie să afli răspunsuri la toate întrebările 
astea. 

— Vom face tot ce stă în puterea noastră, îl asigură şeful 
Covert-One. 


Chiltern Hills, Anglia 


Traficul în acea dimineață de duminică era destul de redus pe 
autostrada M40, care făcea legătura dintre Londra şi Oxford. 
Jaguarul argintiu al lui Oliver Latham gonea pe banda de asfalt 
ce trecea printre dealuri verzi cu pante domoale, sate minuscule 
adunate în jurul bisericilor de piatră de pe vremea normanzilor 
sau petice de pădure. Englezul slab, cu obraji supţi, care se afla 

la volan nu acorda însă nici cea mai mică atenţie frumuseţii 
peisajului. Şeful secţiei de la MI6 care răspundea de Mişcarea 
Lazarus era absorbit în totalitate de grozăvia ştirilor de la radio. 

„In primele declaraţii ale guvernului francez se face o legătură 
între ceea ce s-a întâmplat la La Courneuve şi masacrul de lângă 
Institutul din statul american New Mexico” spunea prezentatorul 
BBC. 

„Se pare că zeci de mii de locuitori din suburbiile Parisului şi- 
au părăsit panicaţi locuinţele blocând ieşirile din oraş. Unităţi ale 
armatei au fost deplasate în zonă pentru a asigura ordinea şi a 
înlesni evacuarea...”. 

Latham întinse mâna şi închise radioul, observând cu 
surprindere că îi tremurau degetele. Se odihnea în reşedinţa sa 
de weekend de lângă Oxford când începuseră să sune 
telefoanele de la sediul M16. De atunci, loviturile nu încetau să 
curgă. Mai întâi, descoperise că îi este imposibil să ia legătura cu 
Hal Burke, ca să afle ce se petrecea cu adevărat la Paris. Tocmai 
când operaţiunea TOCSIN dădea toate semnele că scăpase de 
sub control, îşi găsise şi americanul să se dea la fund. Urmase 
apoi descoperirea îngrozitoare a faptului că superiorul său, sir 
Gareth Southgate, îşi băgase în Mişcarea Lazarus propriul agent, 
un anume Peter Howell, fără să-i spună şi lui lucrul acesta. Ca şi 
cum asta n-ar fi fost de-ajuns, şeful M16 solicitase de urgenţă un 
raport despre lan McRae şi alţi foşti combatanți pe care Latham 
obişnuia să-i folosească în diverse misiuni. 

Englezul se strâmbă nervos, încercând să-şi cântărească 
şansele. Cât de multe ştia Howell? Ce îi raportase lui Southgate? 
Dacă TOCSIN fusese într-adevăr deconspirată, ce minciună putea 
să scornească pentru a ascunde implicarea sa alături de Burke? 

Adâncit în gânduri, Latham apăsă şi mai mult pe pedala de 
acceleraţie şi depăşi un camion imens ce gonea în aceeaşi 
direcţie. Jaguarul reveni brusc pe banda iniţială chiar în faţa 
camionului. Şoferul acestuia semnaliză iritat cu farurile, apoi 
apăsă puternic de câteva ori pe claxon. Sunetul ascuţit al 
acestuia făcu să vuiască valea prin care trecea autostrada. 

Latham ignoră gesturile furioase ale şoferului gândindu-se 
numai cum să ajungă mai repede la Londra. Cu puţin noroc 
putea să iasă destul de puţin şifonat din toată încurcătura asta. 
Dacă acest lucru nu era posibil, credea că ar fi putut ajunge 
totuşi la o înţelegere, dezvăluirea informaţiilor pe care le avea în 
legătură cu TOCSIN în schimbul promisiunii că nu va fi pus sub 

acuzare. 

Dintr-o dată, Jaguarul fu zgâlţâit de o serie de mici explozii. 
Cauciucul din dreapta faţă se făcuse bucăţi. Maşina devie brusc 
spre dreapta. 

Ud de sudoare, Latham prinse volanul cu amândouă mâinile şi 
încercă să redreseze maşina. Nici un rezultat. Exploziile care îi 
spărseseră cauciucul îi scoseseră din funcţiune şi sistemul de 
direcţie. Englezul scoase un urlet de groază. Mâinile sale 
continuau să strângă volanul devenit inutil. 

Scăpată complet de sub control, maşina se izbi cu putere de 
balustrada ce separa sensurile de mers, apoi făcu o tumbă prin 
aer şi se răsturnă. După altă sută de metri, Jaguarul se opri în 
sfârşit. Se transformase într-o grămadă de fiare contorsionate. 
După mai puţin de o secundă, altă încărcătură explozivă aprinse 
benzina care se scurgea din rezervor şi epava se transformă într- 
un rug funerar. 


Camionul trecu pe lângă maşina incendiată fără să oprească şi 
îşi continuă drumul spre Londra. Şoferul, un bărbat de vârstă 
mijlocie cu trăsături slave, băgă înapoi telecomanda în sacul ce 
se afla pe bancheta de lângă el. Se lăsă apoi pe spate, satisfăcut 
de rezultatul muncii din dimineaţa aceea. Lazarus avea să fie 
fără îndoială foarte mulţumit. 

Washington, D. C. 


Lt.-col. Jonathan Smith privea în jos, spre K Street, de la 
fereastra camerei sale de la etajul al optulea al hotelului Capital 
Hilton. De-abia răsărise soarele şi primele raze ale acestuia 
începuseră să alunge umbrele de pe străzile Washingtonului. 
Dubitele cu ziare şi camioanele de aprovizionare erau singurele 
vehicule ce tulburau liniştea dimineții de duminică. 

În uşă se auzi o bătaie uşoară. Smith se răsuci cu spatele la 
fereastră şi străbătu rapid încăperea. Aruncă precaut o privire 
prin vizor şi zări binecunoscuta figură a lui Fred Klein. 

— Mă bucur să te reîntâlnesc, colonele, zise şeful Covert-One, 
după ce intră în încăpere şi închise uşa în urma sa. Klein aruncă 
o privire prin cameră şi remarcă faptul că patul era nedesfăcut, 
iar televizorul, cu sonorul oprit, mergea pe un canal de ştiri. 
Tocmai se transmiteau imagini în direct din zona cordonului 
ridicat de poliţie şi de armată în jurul cartierului La Courneuve. În 
spatele baricadelor se strânseseră deja destul de mulţi parizieni 
care strigau ceva la unison. După pancartele pe care le agitau, 
era clar că îi acuzau pe „les americaines” şi ale lor „armes 
diaboliques” pentru dezastrul în care, după cele mai recente 
estimări, muriseră cel puţin douăzeci de mii de oameni. 

— Tot nu poţi dormi? întrebă Klein ridicând o sprânceană. 

Smith zâmbi chinuit. 

— O să am timp să dorm în avion, Fred. 

— Aşa deci? făcu Klein fără să pară surprins. Ai de gând să 
pleci într-o călătorie? 

Smith ridică din umeri. 

— Nu crezi că ar trebui să plec? 

Klein renunţă la şarade. Işi puse servieta pe pat şi se aşeză şi 
el pe margine. 

— Adevărul e că te-ai gândit foarte bine, Jon, recunoscu el. 
Vreau să pleci la Paris. 

— Când? 

— Cât mai repede. La zece pleacă un avion Lufthansa spre 
Charles de Gaulle. Biletele şi documentele de transport sunt în 
servietă. 

Klein făcu un gest spre bandajul care înfăşura braţul stâng al 
lui Smith. Ai probleme cu rana? 

— Mi-ar prinde bine nişte copci, răspunse Smith. Şi ar fi bine 
să iau şi nişte antibiotice preventiv. 

— Mă ocup eu de asta, promise Klein privindu-şi ceasul de la 
mână. O să te aştepte un doctor la aeroport înainte de plecarea 
avionului. E un tip discret cu care am mai lucrat şi altădată. 

— Şi Peter Howell? întrebă Smith. Aş avea nevoie de ajutorul 
lui în misiunea pe care presupun că mi-ai pregătit-o în Paris. 

Klein se încruntă. 

— Howell va trebui să se descurce singur, spuse el cu o voce 
fermă. Nu o să risc descoperirea Covert-One făcând aranjamente 
de transport pentru un agent britanic. In afară de asta, trebuie să 
păstrăm aparențele că lucrezi pentru Pentagon. 

— Ai dreptate, spuse Smith. Şi acoperirea mea pentru această 
misiune? 

— Nici una, răspunse Klein. Vei călători ca dr. Jonathan Smith 
de la USAMRIID. Am aranjat o acreditare temporară la Ambasada 
americană din Paris. Din cauza isteriei care i-a cuprins pe 
francezi, continuă Klein făcând un gest cu capul spre ecranul 
televizorului, unde se vedeau câţiva protestatari ce dăduseră foc 
unui drapel american, guvernul de la Paris nu-şi asumă riscul de 
a lăsa să se descopere că lucrează cu vreun serviciu american de 
informaţii sau cu militarii din Statele Unite. Au fost însă de acord 
să permită unor experţi în medicină sau în arme biologice care să 
„observe”. Cu condiţia să o facă cu „maximă discreţie”. 
Bineînţeles, dacă intri cumva în bucluc, vor nega că ai fi primit 
vreo invitaţie oficială să te duci acolo. 

— Normal, pufni Smith. Se duse din nou la fereastră. 
Nervozitatea nu îi dispăruse în totalitate când îl întrebă pe Klein: 
Doreşti să fac ceva anume, după ce ajung acolo? Sau trebuie pur 
şi simplu să trag cu urechea şi să văd ce se mai întâmplă? 

— Vreau să faci ceva anume, răspunse Klein aproape în 
şoaptă. Intinse mâna şi scoase un dosar din servietă. Aruncă o 
privirea la astea. i 

Smith deschise dosarul. lnăuntru se aflau doar două foi de 
hârtie, copii ale unor telegrame TOP SECRET, transmise de la 
staţia CIA din Paris către sediul central de la Langley. 


256 


Ambele telegrame fuseseră trimise în ultimele zece ore. În 
prima se raportau mai multe observaţii uimitoare făcute de o 
echipă de supraveghere ce urmărea un suspect de terorism în 
interiorul cartierului La Courneuve. Smith simţi cum i se zbârleşte 
părul de pe ceafă când citi descrierea „cutiilor cu senzori” ce 
fuseseră montate pe stâlpii de iluminat din cartier. Cea de-a 
doua telegramă conţinea informaţiile obţinute prin identificarea 
plăcuţelor de înmatriculare ale vehiculelor folosite de cei 
implicaţi. Terminând de citit, Smith ridică uimit privirea spre 
Klein. 

— Dumnezeule! Ce scrie aici e dinamită curată. Ce măsuri au 
luat cei de la Langley? 

— Nici una. 

Smith rămase perplex. 

— Nici una? 

— Agenţia, explică Klein, este prea ocupată în clipa asta cu 
investigaţiile interne legate de încălcări grosolane ale legii, 
crimă, spălare de bani, sabotaj şi terorism. In exact aceeaşi 
situaţie sunt şi cei de la FBI. 

— Din cauza lui Burke şi a lui Pierson, deduse Smith. 

— A lor şi a altora, după cum se pare. Există indicii că cel puţin 
un şef din MI6 a fost implicat în TOCSIN. Şeful echipei lor de 
supraveghere a Mişcării Lazarus a murit acum câteva ore într-un 
accident de maşină... un accident considerat foarte suspect de 
către poliţia locală. Klein făcu o pauză şi-şi privi vârfurile 
degetelor. Trebuie, de asemenea, să-ţi spun că au fost găsiţi Hal 
Burke şi Kit Pierson. 

— Morți, presupun, făcu Smith mohorât. 

Klein încuviinţă cu o mişcare a capului. 

— Cadavrele lor au fost descoperite printre ruinele carbonizate 
ale fermei lui Burke. Conform analizelor preliminare ale medicilor 
legişti, se pare că s-au împuşcat unul pe celălalt înainte de 
izbucnirea incendiului. Klein pufni din nas. Prea se potrivesc 
toate. Cineva îşi bate joc de noi. 

— Minunat. 

— Situaţia e critică, Jon, concluzionă supărat şeful Covert-One. 
Prăbuşirea acestei operaţiuni ilegale a paralizat trei dintre cele 
mai bune servicii de informaţii din lume şi asta chiar în momentul 
în care este cea mai mare nevoie de expertiza şi resursele lor. 
Klein reuşi să pescuiască, din buzunarul de la haină, pipa şi 
punga de tutun, dar, zărind semnul cu fumatul interzis plasat la 

loc vizibil pe uşă, le îndesă încruntat înapoi. Curios, nu? 

Smith fluieră uşor. 

— Tu crezi că toate astea au fost planificate de la început, nu? 
De către cei cu adevărat răspunzători de atacurile cu nanofagii? 

Klein ridică din umeri. 

— Cam aşa ceva. Dacă nu, atunci e vorba despre o 
coincidenţă foarte suspectă. 

— Eu nu prea cred în coincidenţe, zise Smith. 

— Nici eu. Şeful Covert-One se ridică în picioare. Ceea ce 
înseamnă că avem de-a face cu un adversar foarte periculos, Jon. 
Cineva care are la dispoziţie resurse enorme şi care e hotărât să 
folosească fără să şovăie orice fărâmă de putere de care 
dispune. Şi, ceea ce e mai rău, continuă Klein cu o voce scăzută, 
este un duşman a cărui identitate ne e complet necunoscută. 
Asta înseamnă că nu avem nici o posibilitate de a ne da seama 
care sunt scopurile sale şi de a ne apăra împotriva lor. 

Smith dădu aprobator din cap, înfiorat de cuvintele lui Klein. 
Se duse din nou la fereastră. Care era adevăratul motiv din 
spatele acelor atacuri cu nanofagi din Santa Fe şi din Paris? Era 
adevărat, ambele atacuri cauzaseră moartea a mii de civili 
nevinovaţi, însă existau mijloace mai lesnicioase - şi mai ieftine 
- de a comite crime în masă la scara aceasta. Nanodispozitivele 
folosite în cele două locuri erau rezultatul unui nivel incredibil de 
evoluat al bioingineriei şi al tehnologiilor de producţie. 
Dezvoltarea unor astfel de dispozitive trebuie să fi costat zeci de 
milioane de dolari, posibil sute de milioane. 

Colonelul clătină din cap. Nimic din ce se întâmpla nu avea 
sens, cel puţin în aparenţă. Grupările teroriste care ar fi avut la 
dispoziţie asemenea sume ar fi putut cumpăra mult mai uşor 
arme nucleare, chimice sau biologice de pe piaţa neagră. De 
asemenea, ar fi fost foarte dificil pentru nişte simpli terorişti să 
aibă acces la echipamentele de laborator ultrasofisticate şi la 
spaţiile necesare producerii acestor dispozitive ucigaşe. 

Smith îşi îndreptă brusc spinarea, convins dintr-odată că acest 
inamic necunoscut urmărea un scop mult mai profund şi mai 
cumplit, un obiectiv spre care se îndrepta cu viteză şi precizie. 
Măcelurile din New Mexico şi din Franţa fuseseră numai 
începutul, se gândi el îngrozit. Nişte repetiţii ale unor acte mult 
mai diabolice şi distructive. 

Capitolul 35 


Laboratorul de producție a nanofagilor, din 
interiorul Centrului 


O succesiune nesfârşită de informaţii numerice şi grafice 
sosite prin satelit de la Paris defilau lent pe ecranul mare al 
monitorului. Restul încăperii era cufundat în întuneric şi datele de 
pe ecran erau reflectate de sticla groasă a ochelarilor de 
protecţie purtaţi de cei doi oameni de ştiinţă. Specialişti în 
biologie moleculară, cei doi erau artizanii programului de 
dezvoltare a nanofagilor. 

— Este clar că eliberarea nanofagilor de la înălţime a fost 
extrem de eficientă, remarcă cel mai în vârstă. Imbunătăţirea 
zonelor cu senzori din nanofagii de control a dus, de asemenea, 
la rezultate optime. La fel de bine s-a comportat şi noul sistem 
de autodistrugere. 

Bărbatul mai tânăr dădea aprobator din cap. Majoritatea 
problemelor apărute în primele faze ale proiectului fuseseră 
rezolvate. Dispozitivele Model IIl nu mai aveau nevoie de 
anumite semnături biologice bine stabilite pentru a-şi alege 
ţintele. Cu ajutorul câtorva îmbunătăţiri, rata de ucidere crescuse 
semnificativ de la numai o treime a celor contaminaţi până la 
aproape de sută la sută. În plus, încărcăturile chimice ale fiecărei 
membrane îşi dovediseră pe deplin eficienţa. Intre resturile de 
oase care mai rămăseseră pe străzile din La Courneuve şi 
corpurile numai pe jumătate distruse din Kusasa era o uriaşă 
diferenţă. 

— Vă propun să declarăm armele perfect operaţionale şi să 
trecem imediat la producerea lor la capacitate maximă, spuse 
hotărât bărbatul mai tânăr. Orice alte modificări le putem face şi 
mai târziu. 

— De acord, zise bărbatul mai în vârstă. Lazarus va fi încântat. 

Lângă Centru 


Flancat de doi bodyguarzi îmbrăcaţi în haine sport, Jinjiro 
Nomura fusese scos afară din clădire pentru prima oară după 
aproape un an. Pentru o clipă, micuțul japonez rămase nemişcat. 
Clipi de mai multe ori, uşor ameţit de strălucirea soarelui urcat 
sus pe cer. Briza răcoroasă ce bătea dinspre mare îi răvăşea 
firele albe de păr. 

— Dacă doriţi să mergem, e timpul, sir, murmură politicos unul 
dintre cei doi gardieni, oferindu-i o pereche de ochelari de soare. 
Ne aşteaptă. Primul prototip din seria Thanatos urmează să 
sosească dintr-o clipă în alta. 

Jinjiro Nomura încuviinţă calm cu o mişcare a capului. Luă 
ochelarii şi îi puse la ochi. 

In spatele lui, masiva uşă glisantă fix închisă, blocând accesul 
spre coridorul principal care ducea spre spaţiile de locuit din 
interior, spre centrul de comandă, spre birouri şi, nu în ultimul 
rând, spre zona de producţie a nanofagilor, aflată adânc în 
interiorul uriaşei clădiri. De afară şi din aer, întregul complex nu 
părea a fi nimic altceva decât un depozit cu pereţi de beton şi 
acoperiş metalic, identic cu miile de depozite ieftine construite în 
scopuri industriale în toate colţurile lumii. Sistemul complicat de 
stocare a substanţelor chimice, conductele, filtrele de aer, inelele 
concentrice de încăperi din ce în ce mai sterile, precum şi 
supercalculatoarele legate în reţea erau complet camuflate de 
exteriorul obişnuit, afectat de ploi şi ars de soare al clădirii. 

Urmat de cei doi gardieni, Nomura porni pe o alee de pietriş ce 
ducea spre o zonă betonată ce mărginea o pistă de aterizare 
care se întindea de la nord la sud pe câteva mii de metri. La 
marginile zonei betonate se vedeau hangare pentru avioane, 
rezervoare de combustibil, precum şi câteva aeronave cu reacţie 
atât pentru transport marfă, cât şi pentru pasageri. Aerodromul 
şi clădirile adiacente erau înconjurate de un gard metalic înalt, 
protejat în partea superioară cu spire de sârmă ghimpată. Spre 
vest, se vedeau valurile mării care se loveau înspumate de 
coastă. Spre est, se întindeau câmpuri verzi punctate de oi şi 
vaci aflate la păscut. Câmpia se înclina uşor spre o culme 
împădurită aflată la marginea orizontului. 

Japonezul se opri lângă un grup de oameni de ştiinţă îmbrăcaţi 
în halate albe care cercetau cu atenţie orizontul spre nord. 

— Mai este foarte puţin, spuse unul dintre aceştia, verificându- 

şi ceasul. Inginerul întoarse capul, verificând poziţia soarelui cu 
ochii strânşi pentru a se feri de lumina puternică. Sistemul de 
alimentare cu energie solară al aeronavei funcţionează perfect. 
Şi celulele de combustibil de la bord au intrat în standby. 

— Uite-l! exclamă emoţionat un alt inginer, arătând cu mâna 
spre nord. O linie subţire, la început abia vizibilă pe fundalul 
albastru al cerului, devenea din ce în mai mare pe măsură ce se 
apropia de pista de aterizare. 

Jinjiro Nomura privea cu atenţie cum ciudatul vehicul aerian, 
numit Thanatos de către proiectanţii săi, se apropia de locul în 
care se aflau ei. Era un enorm vehicul tip aripă zburătoare, fără 
fuzelaj şi fără coadă. Anvergura aripii era însă mai mare decât 
cea a unui Boeing 747. Paisprezece mici motoare cu elice, 
montate de-a lungul uriaşei aripi bâzâiau aproape imperceptibil, 
purtând aeronava prin aer cu o viteză ce scăzuse sub 50 de 
kilometri pe oră. În clipa în care aeronava se înclină uşor pentru 
a se alinia cu axul pistei, cele 60 000 de celule solare instalate 
pe suprafaţa superioară a aripii reflectară orbitor razele astrului. 

Specialiştii din spatele lui începuseră să se agite. Nomura 
rămase nemişcat, privind enormul aparat de zbor care venea la 
aterizare. Pentru prima dată, toate schemele şi desenele 
inginereşti pe care le studiase, prindeau formă în imaginaţia sa. 

Având drept model un prototip realizat de NASA, Thanatos era 
o aeronavă tip aripă ultra uşoară, construită din materiale 
compozite ce absorbeau undele radar. Chiar şi cu încărcătură 
completă, aparatul cântărea mai puţin de 900 de kilograme. 
Putea atinge însă altitudini de aproape 30 000 de metri şi avea 
capacitatea de a rămâne în aer fără alimentare săptămâni 
întregi, survolând continente şi oceane. În cinci containere cu o 
formă aerodinamică, fixate sub aripă, se aflau calculatoarele 
care controlau zborul, instrumentele de zbor, celulele cu 
combustibil de rezervă care asigurau zborul pe timp de noapte, 
precum şi locaşurile pentru cilindrii ce urmau să transporte 
încărcătura sa letală. 

NASA pusese aparatului pe care îl folosise la teste numele de 
Helios, după cel al zeului grec care întruchipa în vechime 
Soarele. Era un nume foarte potrivit pentru un aparat care se 
înălța în văzduh cu ajutorul energiei solare. Jinjiro se încruntă. 
Thanatos, personificarea greacă a morţii, devenise apelativul 
perfect pentru scopul în care urma să fie folosită pasărea 
mecanică. 

— Frumos, nu-i aşa? şopti în urechea sa o voce mult prea 
familiară. Atât de mare. Şi totuşi, atât de delicat... atât de 
grațios... uşor ca o pană. E normal să vezi în Thanatos mai 
degrabă un norişor purtat în aer de suflarea zeilor decât o creaţie 
a neciopliţilor pământeni. 

Jinjiro încuviinţă grav cu o mişcare a capului. 

— Aşa este. Aparatul acesta e într-adevăr minunat. Japonezul 
întoarse posomorât capul spre cel ce stătea în spatele lui. 

— Insă scopurile tale diabolice i-au alterat frumuseţea, aşa 
cum se întâmplă cu toate lucrurile pe care le atingi tu... Lazarus. 

— Mă onorezi numindu-mă aşa... tată, replică Hideo Nomura 
zâmbind batjocoritor. Să ştii că tot ce am făcut a fost pentru a 
atinge obiectivele noastre comune, visurile pe care le împărtăşim 
amândoi. 

Bătrânul clătină furios din cap. 

— Obiectivele noastre nu sunt comune. Eu şi prietenii mei 
doream să readucem la viaţă Pământul, să salvăm planeta de 
pericolele dezvoltării necontrolate a ştiinţei. Sub conducerea 
noastră, Mişcarea era în slujba vieţii, nu a morţii. 

— Tu şi prietenii tăi aţi făcut o greşeală fundamentală, tată, 
spuse Hideo încet. Aţi înţeles greşit natura crizei care ameninţă 
lumea noastră. Ştiinţa şi tehnologia nu ameninţă supraviețuirea 
Pământului. Acestea nu sunt altceva decât nişte unelte. Unelte 
pe care numai oameni ca mine, cu destul curaj şi claritate de 
viziune, le pot folosi cu pricepere. 

— Pe post de arme de distrugere în masă! se răsti Jinjiro. Cu 
toate vorbele tale frumoase, nu eşti decât un criminal nenorocit! 

— Voi face ceea ce trebuie, tată, replică Hideo cu răceală. In 
momentul de faţă, duşmanii sunt chiar oamenii, adevăratul 
pericol care ameninţă lumea pe care o iubim amândoi. Sunt 
convins că în adâncul sufletului tău îmi dai dreptate. Imaginează- 
ţi şapte miliarde de animale lacome şi violente mişunând pe 
planeta asta fragilă. Oamenii sunt la fel de periculoşi pentru 
Pământ cum este cancerul pentru un organism. Planeta nu mai 
poate suporta această povară. Din cauza aceasta, la fel ca orice 
cancer, o mare parte din oameni trebuie eliminaţi, oricât de 
dureroasă şi neplăcută ar fi această sarcină. 

— Folosind nanofagii, aceste arme ale diavolului! se răsti 
mânios tatăl său. 

Hideo Nomura încuviinţă. 

— Imaginează-ţi zeci de aparate ca Thanatos. Imaginează-ţi 

cum plutesc la înălţime foarte mare, tăcute, imposibil de 
detectat de radare. Din ele va cădea o ploaie blândă, cu picături 
atât de fine, încât nu vor fi observate... decât când va fi prea 
târziu. 

— Unde? întrebă Jinjiro alb la faţă de furie şi neputinţă. 

Hideo zâmbi larg, arătându-şi dinţii. 

— Mai întâi? Thanatos şi tovarăşii săi vor zbura spre America, 
o ţară coruptă şi rea. O ţară care trebuie distrusă pentru a face 
loc noii ordini mondiale. Va urma Europa, o altă sursă a 
mercantilismului contagios. Apoi nanofagii mei vor curăța Africa 
şi Orientul Mijlociu, aceste adevărate cloace ale terorismului, 
bolilor, foametei, violenţei şi fanatismului religios. China, cea atât 
de dornică să ajungă din nou la măreţia de odinioară, trebuie şi 
ea lovită. 

— Şi câţi oameni trebuie să moară ca să fii tu mulţumit? 
întrebă în şoaptă tatăl său. 

Hideo ridică din umeri. 

— Cinci miliarde? Şase? Cine poate spune cu exactitate? 
Importat este că oamenii rămaşi în viaţă vor înţelege foarte 
repede valoarea darului care le-a fost oferit: o lume al cărei 
echilibru a fost restabilit. O lume ale cărei resurse şi 
infrastructură au rămas intacte, eliberate de pericolul războaielor 
sau al lăcomiei. 

Timp de câteva clipe, bătrânul se holbă îngrozit la cel care îşi 
spunea acum Lazarus. 

— M-ai făcut de ruşine, zise el într-un târziu. Şi ai făcut de 
ruşine şi numele strămoşilor noştri. Bătrânul se întoarse către 
gardieni. 

— Duceţi-mă înapoi în celulă, le spuse el încet. Apropierea de 
acest monstru îmi face rău. 

Hideo Nomura dădu uşor din cap. 

— Duceţi-l pe bătrân, zise el scurt şi-l urmări pe tatăl său cum 
se îndepărtează. 

Incă o dată Jinjiro reuşise să-l dezamăgească, cu îngustimea 
sa de gândire şi cu lipsa sa de curaj. Tatăl său era prea orb ca să 
poată aprecia la adevărata lor valoare realizările propriului său 
fiu. Sau, probabil, îşi zise Hideo, retrăind un vechi resentiment 
din copilărie, bătrânul era prea gelos şi prea încăpățânat ca să-l 
laude pentru rezultatele sale. 

Nişte laude care ar fi fost pe deplin meritate, fără îndoială. 

Ani de zile, muncise zi şi noapte, aproape fără pauză, pentru a 

face ca viziunea sa despre o lume mai curată, mai puţin 
aglomerată şi mai paşnică să devină realitate. Pentru început, ca 
urmare a unei planificări minuţioase, reuşise să construiască şi 
să pună în funcţiune acest laborator fără să atragă atenţia. Nici 
unul dintre competitorii săi nu reuşise să afle că Nomura 
Pharmatech, în aparenţă rămasă în urmă în cursa dezvoltării 
aplicaţiilor din domeniul nanotehnologiilor, se afla, de fapt, cu 
luni sau chiar cu ani înaintea celorlalţi. 

Urmase apoi operaţiunea delicată prin care reuşise să erodeze 
Mişcarea Lazarus, făcând-o să ajungă încetul cu încetul sub 
controlul său. Conducătorii organizaţiei care se opuseseră 
intenţiilor sale fuseseră îndepărtați sau ucişi, de obicei, de unul 
dintre cei trei care aveau numele de Horațiu, grupul de asasini a 
cărui creare şi formare le sponsorizase. Spre norocul lui, toate 
acele morţi inexplicabile nu făcuseră decât să radicalizeze şi mai 
mult organizaţia. 

Organizarea dispariţiei propriului său tată, ultimul dintre cei 
nouă fondatori ai Mişcării, fusese o joacă de copii. Odată acest 
lucru realizat, Hideo fusese liber să preia în totalitate frâiele 
organizaţiei în mâinile sale. In sfârşit, operaţiunea de căutare a 
lui Jinjiro, condusă de CIA, îl pusese în contact cu Hal Burke. Era 
ultima piesă a jocului de puzzle şi se potrivise perfect. 

Hideo râse în barbă gândindu-se cât de uşor fusese să-l 
păcălească pe ofiţerul CIA şi, prin intermediul lui, pe alţii din 
serviciile de informaţii americane şi britanice, cântându-le în 
strună în frica lor paranoică de terorism. Furnizându-le informaţii 
contrafăcute în legătură cu Mişcarea, reuşise să-i manipuleze pe 
Burke şi pe asociaţii săi, astfel încât să lanseze acel război 
nebunesc şi ilegal. Din acel moment, toate evenimentele se 
derulaseră conform voinţei lui. 

Rezultatele nu întârziau să apară: publicul era din ce în ce mai 
speriat şi căuta ţapi ispăşitori. Firmele concurente, ca Harcourt 
Biosciences, fuseseră reduse la tăcere, îngropate de o avalanşă 
de restricţii guvernamentale care le blocau cercetările. Mişcarea 
Lazarus devenea din ce în ce mai puternică şi mai violentă. Şi 
acum, serviciile de spionaj americane şi britanice îşi pierduseră 
orice putere din cauza scandalului şi a valului de suspiciuni. Era 
imposibil ca cineva să mai descopere adevărul în scurtul interval 
de timp care mai rămăsese până când primul val de nanofagi 
avea să cadă asupra oraşelor Washington, New York, Chicago 
sau Los Angeles. 

Hideo Nomura zâmbi satisfăcut. Ce putea fi mai grozav decât 
să te afli într-un joc de ambele părţi ale fileului? 

Apelul televizat al lui Lazarus 


Noul apel video al lui Lazarus fusese transmis de organizaţie 
urmându-se aceleaşi proceduri ca şi în cazul primei cuvântări de 
după masacrul de la Institutul Teller. Rețelele de televiziune din 
întreaga lume primiseră în acelaşi timp câte o înregistrare a cărei 
origine era imposibil de depistat şi în care apărea o imagine 
construită digital a lui Lazarus, astfel încât să se potrivească 
perfect audienței. 

„Adevărul nu mai poate fi ascuns, spunea trist Lazarus. Ororile 
la care am fost martori sunt mărturie a faptului că omenirea a 
fost atacată cu o nouă armă, o armă ce reprezintă rodul 
nemiloaselor realizări ale ştiinţei. Omenirea se află acum la o 
răscruce. Într-o direcţie şi anume cea trasată de organizaţia 
noastră, se află o lume a păcii şi a înţelegerii. În cealaltă, trasată 
de indivizi lacomi şi însetaţi de putere, se găseşte o lume 
sfâşiată de războaie şi genocid.” 

Ochii lui Lazarus priveau fix spre camera de luat vederi. 

„A sosit momentul să alegem calea pe care dorim s-o urmăm, 
spuse el. Descoperirile periculoase din domeniul 
nanotehnologiilor, manipulării genetice şi al donării trebuie să fie 
abandonate înainte să provoace distrugerea întregii omeniri. 
Acesta este apelul pe care Mişcarea Lazarus îl adresează tuturor 
guvernelor şi, în special, celor din aşa-zisele naţiuni civilizate din 
vest.”. 

Faţa lui Lazarus căpătase o expresie hotărâtă. 

„In cazul în care guvernele nu răspund la apelul nostru, va 
trebui să ne luăm soarta în propriile mâini. Va trebui să 
acţionăm. Avem datoria să ne salvăm familiile, să salvăm 
Pământul pe care îl iubim. Este o luptă justă, pentru viitorul 
omenirii, o luptă pe care nu o mai putem amâna. Neutralitatea 
nu mai este posibilă. In acest conflict, cine nu se alătură luptei 
noastre este împotriva noastră. Sper din toată inima ca toţi 
oamenii raţionali ai planetei să înţeleagă însemnătatea acestui 


266 


mesaj!”. 


Berlin 


Mii de demonstranți se adunaseră pe Unter den Linden, 
faimosul bulevard din centrul Berlinului. Numărul lor creştea cu 
fiecare minut. In faţa coloanei care plecase de la Poarta 
Brandenburg şi se deplasa spre est erau fluturate bannerele roşii 
şi verzi ale Mişcării Lazarus. In spatele lor, erau arborate diverse 
alte steaguri, pancarte şi postere. Ecologiştii şi alte grupuri 
germane de protecţie a mediului se alăturaseră Mişcării Lazarus 
într-o adevărată demonstraţie de forţă. 

Scandările demonstranţilor făceau să răsune fațadele din 
piatră ale instituţiilor publice ce mărgineau bulevardul. 

NU NANOTEHNOLOGIILOR! OPRIȚI NEBUNIA! OPRIȚI MAŞINA 
DE RAZBOI AMERICANA! LĂSAȚI MIŞCAREA LAZARUS ÎN PACE! 

Membrii echipei de la CNN care transmiteau de la faţa locului 
fură nevoiţi să se urce pe treptele clădirii Operei de Stat, sau 
Staatsoper, o clădire elegantă din secolul al XIX-lea, ce avea la 
intrare un şir de coloane masive. Făcuseră această mişcare nu 
numai pentru a avea un punct de observaţie mai bun, ci şi 
pentru a se feri de furia demonstranţilor. Reportera, o tânără 
suplă şi brunetă, trebuia să strige în microfon pentru a fi auzită 
peste tumultul din capitala germană. 

— Se pare că demonstraţia a luat aproape în întregime prin 
surprindere autorităţile de aici, John! Ceea ce acum două ore nu 
era decât o mică trupă de protestatari scoşi în stradă de ultimul 
mesaj al lui Lazarus s-a transformat într-una dintre cele mai mari 
adunări politice de la căderea Zidului! Şi am înţeles că asemenea 
mişcări spontane împotriva nanotehnologiilor şi a politicii 
americane au loc acum în mai multe oraşe din întreaga lume, la 
Roma, Madrid, Tokyo, Cairo, Rio de Janeiro, San Francisco şi 
multe altele. 

Femeia se opri o secundă şi privi spre şirurile de demonstranți 
care treceau prin dreptul operei. 

— Până în acest moment, protestatarii de aici, din Berlin, au 
demonstrat paşnic însă autorităţile se tem că este foarte posibil 
ca anarhiştii să înceapă să atace magazinele şi birourile 
diferitelor corporaţii americane, corporaţii pe care activiştii 

Mişcării Lazarus le consideră ca făcând parte din „maşinăria 
morţii”. Vă vom ţine la curent cu ultimele evoluţii ale situaţiei de 
aici. 


Undeva lângă Cape Town, Africa de Sud 


La douăzeci şi cinci de kilometri sud de Cape Town, coloane 
groase de fum negru se ridicau deasupra Parcului Tehnologic şi 
de Afaceri Capricorn. Mai multe dintre clădirile ultramoderne ale 
complexului fuseseră incendiate. Mii de demonstranți se 
înghesuiau pe aleea circulară din jurul lacului. Aruncau cu pietre 
în ferestre, răsturnau maşinile parcate şi declanşau noi incendii. 
La început, mulţimea dezlănţuită îşi concentrase eforturile numai 
asupra laboratoarelor deţinute de firme americane. Acum însă, 
furia lor nu mai ţinea seama de nimic şi se descărca asupra 
tuturor laboratoarelor de cercetări, distrugând fără discriminare 
echipamente ce valorau zeci de milioane de dolari. 

Forţele de poliţie, mult depăşite numeric şi nedorind să 
provoace victime în rândul demonstranţilor, se retrăseseră şi 
apărau acum un perimetru aflat la o distanţă apreciabilă de 
parcul tehnologic, sperând să oprească extinderea distrugerilor 
şi în suburbiile din apropiere. Alte coloane de fum începură să se 
ridice dintre ruinele parcului tehnologic pe măsură ce vântul care 
se înteţise declanşa noi incendii în clădirile vandalizate. 


„Războiul secret al Americii” 


Programele obişnuite de televiziune americane fuseseră 
înlocuite în ziua aceea de buletine de ştiri care se succedau 
unele după altele. Toate reţelele de televiziune se străduiau să-şi 
ţină abonaţii la curent cu ultimele evoluţii ale evenimentelor. 

Pe măsură ce violenţa se răspândea cu repeziciune în tot mai 
multe ţări, nici chiar şi cel mai respectat şi profesionist 
comentator de la CBS nu mai era în stare să-şi ascundă emoția. 

„Ţineţi-vă bine pălăriile pe cap, oameni buni, spunea el 
lungind silabele în stil sudist. Cursa asta sălbatică întrece orice 
închipuire. Televiziunea franceză tocmai a aruncat o nouă 

bombă, declarând că CIA şi FBl-ul, împreună cu serviciile de 
informaţii britanice, au desfăşurat de mai multă vreme o 
campanie secretă de crime şi sabotaje împotriva Mişcării 
Lazarus. Reporteri aflaţi în Paris au confirmat că sunt în posesia 
unor dovezi potrivit cărora foşti luptători în trupele de comando 
americane şi britanice sunt răspunzători de moartea mai multor 
lideri şi simpli activişti ai Mişcării Lazarus, în diverse locuri din 
lume, inclusiv de aici din Statele Unite. Francezii pretind, de 
asemenea, că aceste atacuri nu puteau fi autorizate decât la 
«cele mai înalte niveluri guvernamentale americane şi 
britanice».”. 

Comentatorul ridică privirea şi se uită direct în camera de luat 
vederi, cu o expresie gravă pe faţă. 

„Toate încercările reporterilor noştri de a afla ceva de la 
oficialităţile din Washington şi Londra s-au lovit de un zid 
impenetrabil. Toţi cei de Casa Albă sau de la Downing Street 10 
refuză să vorbească. Nu putem şti dacă e vorba despre obişnuita 
reţinere de a face declaraţii în legătură cu activitatea serviciilor 
de informaţii sau dacă nu cumva chiar există un foc în spatele 
acestui nor de fum. Un lucru însă e sigur. Indivizii furioşi, care 
ard peste tot în lume drapelele americane şi distrug firmele 
americane, nu mai au răbdare.”. 


Casa Albă, în Situation Room 


— Ascultă-mă cu atenţie, domnule Hanson. Nu vreau să mai 
aud nici o altă scuză, nici o motivaţie birocratică. Vreau să aflu 
imediat adevărul! spuse răstit preşedintele Sam Castilia. De 
cealaltă parte a mesei stătea directorul CIA, neobişnuit de tăcut 
de data asta. 

ingrijit îmbrăcat şi pus la punct chiar şi în cele mai dificile 
situaţii, David Hanson arăta acum groaznic. Sub ochi avea 
cearcăne adânci, iar costumul boţit arăta de parcă ar fi dormit în 
el. În mâna dreaptă ţinea strâns un stilou, într-o încercare inutilă 
de a ascunde faptul că îi tremurau mâinile. 

— V-am spus tot ce ştim, domnule preşedinte, răspunse 
Hanson precaut. Căutăm prin toate bazele noastre de date, însă 
până acum nu am reuşit să găsim nimic cât de cât legat de 
această operaţiune numită TOCSIN. Dacă Hal Burke a fost 

implicat în ceva ilegal, sunt sigur că a făcut acest lucru pe cont 
propriu fără autorizaţie sau sprijin din partea cuiva din CIA. 

Emily Power-Hill se aplecă peste masă în direcţia lui. 

— Cât de proşti ne crezi tu pe noi, David? întrebă ea pe un ton 
sever. Ai impresia că va crede cineva că Burke şi Pierson plăteau 
din buzunarul lor o operaţiune sub acoperire de mai multe 
milioane de dolari din economiile lor şi din salariile primite de la 
guvern? 

— Ştiu că e greu de crezut! izbucni nervos Hanson. Dar lucrăm 
la asta fără pauză, cu toate forţele pe care le avem. Tot 
personalul de la securitate internă verifică acum dosarele 
fiecărei operaţii în care a fost implicat Burke, în căutarea vreunui 
indiciu. În plus, îi testăm cu detectorul de minciuni pe fiecare 
dintre ofiţerii şi analiştii din echipa condusă de Burke, care se 
ocupa de Mişcarea Lazarus. Dacă a mai fost cineva din CIA 
implicat, vom afla cu siguranţă, însă pentru asta am nevoie de 
timp. 

Am transmis, de asemenea, ordine ca toate staţiile CIA din 
lume să înceteze imediat orice operaţiune care vizează Mişcarea. 
În momentul de faţă, nici o echipă de supraveghere n-ar mai 
trebui să se afle în apropierea vreunei clădiri sau persoane 
aparţinând Mişcării. 

— Nu e suficient, interveni din nou Power-Hill. Deja avem 
necazuri foarte mari din cauza asta atât acasă, cât şi peste 
hotare. 

Majoritatea celor aşezaţi în jurul mesei de şedinţă din 
Situation Room încuviinţară mohorâţi. Momentul apariţiei în 
presă, imediat după masacrul produs de nanofagi în La 
Courneuve, a articolelor referitoare la o operaţiune clandestină 
împotriva Mişcării Lazarus, fusese perfect ales pentru a afecta 
cât mai mult credibilitatea Statelor Unite în lume. Fusese la fel ca 
aruncarea unui chibrit aprins într-o cameră plină cu canistre cu 
benzină. lar Mişcarea se afla în poziţia de a profita la maximum 
de explozia de mânie şi ură pe care informaţia o declanşase. 
Ceea ce până de curând nu fusese decât o problemă minoră 
pentru majoritatea guvernelor şi a companiilor multinaționale se 
transforma rapid într-o forţă majoră în politica globală. Tot mai 
multe ţări aderau la punctul de vedere al Mişcării referitor la 
interzicerea imediată şi totală a cercetărilor în domeniul 
nanotehnologiilor. 

— S-a ajuns ca orice nebun care afirmă că noi suntem cei care 

testează o armă de ucidere în masă bazată pe nanotehnologie să 
fie ascultat şi tratat cu respect de agenţiile de presă, de BBC, de 
celelalte agenții europene, al-Jazeera şi restul, continuă 
consilierul pe probleme de securitate naţională al preşedintelui. 
Francezii şi-au rechemat deja ambasadorul pentru aşa-zise 
consultări. O sumedenie de alte ţări se pregătesc să facă acelaşi 
lucru în zilele următoare. Dacă se prelungeşte această confuzie, 
vor avea de suferit credibilitatea noastră în cadrul alianțelor şi 
capacitatea Statelor Unite de a influenţa evenimentele 
internaţionale. 

Castilia încuviinţă supărat. Convorbirea telefonică pe care o 
avusese cu preşedintele Franţei fusese plină de acuzaţii dure şi 
interlocutorul său nu încercase deloc să-şi ascundă antipatia. 

— Nici în parlament situaţia nu e mai bună, spuse oftând 
Charles Ouray. Practic, fiecare congresman sau senator care ne 
cerea înainte să punem Mişcarea Lazarus cu botul pe labe a 
făcut o întoarcere de 180 de grade. S-au unit cu toţii şi vor să 
voteze alcătuirea unui comitet de anchetă, stil Watergate. Cei 
mai  înfierbântaţi discută deja despre o posibilă punere sub 
acuzare a preşedintelui şi chiar şi cei mai apropiaţi sprijinitori ai 
noştri tac chitic şi aşteaptă să vadă din ce parte va bate vântul în 
final. 

Preşedintele Castilia se încruntă şi strânse din buze. Ştia prea 
bine că cei mai mulţi dintre bărbaţii şi femeile din Congres nu 
erau decât nişte oportunişti. Când un preşedinte se bucura de 
popularitate, se îngrămădeau cu toţii în jurul lui, sperând să se 
înfrupte şi ei din glorie. La primul semn de necaz sau slăbiciune 
însă, erau gata să treacă în haita celor care abia aşteptau să-i 
sugă sângele. 


Casa Albă 


Estelle Pike, secretara aflată de mai mulţi ani în slujba 
preşedintelui, deschise uşor uşa Biroului Oval. N 

— Domnul Klein este aici, anunță ea în şoaptă. Intrevederea 
cu el nu era programată, însă susține că îl veţi primi oricum. 

Castilia stătea în picioare şi se uita pe fereastră. Se întoarse 
către secretară. Faţa lui era obosită şi brăzdată de riduri. Părea 
că îmbătrânise cu zece ani în ultimele douăzeci şi patru de ore. 

— Se află aici pentru că l-am chemat eu, Estelle. Te rog să-l 
inviţi înăuntru. 

Femeia pufni dezaprobator, însă făcu ceea ce i se spusese. 

Klein trecu pe lângă ea adresându-i un „mulţumesc” la care 
nu primi nici un răspuns. Rămase în picioare aşteptând ca femeia 
să închidă uşa după ea. Apoi ridică din umeri. 

— Nu cred că doamna Pike mă place prea mult, Sam. 

Preşedintele se chinui să zâmbească. 

— Estelle nu e o persoană chiar aşa de drăguță cum cred unii. 

Toţi cei care nu respectă minuţioasa ei agendă zilnică se bucură 
de acelaşi tratament. Nu are nimic special cu tine. 
_ — Mi-ai luat o piatră de pe inimă, încercă Klein să glumească. 
II privi apoi cu atenţie pe vechiul său prieten. Să înţeleg din 
expresia îndurerată de pe faţa ta că şedinţa cu cei din Consiliul 
de Securitate Naţională te-a dezamăgit? 

Castilia pufni nervos. 

— Asta e ca şi cum ai întreba-o pe doamna Lincoln dacă i-a 
plăcut piesa. 

— Chiar aşa de rău? N 

Preşedintele încuviinţă mohorât. li făcu semn lui Klein să se 
aşeze într-unul din fotoliile din faţa mesei mari ce îi servea drept 
birou. 

— Toţi şefii din CIA, FBI, NSA şi celelalte agenţii sunt acum 
preocupaţi să găsească scuze pentru acest fiasco uriaş numit 
TOCSIN. Nimeni nu ştie cât de sus pe scară ierarhică au ajuns 
firele conspirației, aşa că nimeni nu se mai încrede în nimeni. 
Toţi aşteaptă să vadă cine cade primul. 

Klein încuviinţă în tăcere, fără să fie prea surprins. Chiar şi în 
vremuri normale, lupta surdă din interiorul comunităţii de 
informaţii era o realitate. De altfel, aceste conflicte fratricide 
reprezentaseră principalul motiv pentru care preşedintele 
Castilia îi ceruse să organizeze Covert-One. Acum, când 
izbucnise acest imens scandal în care erau implicate cele mai 
importante servicii de informaţii, tensiunea crescuse foarte mult. 
În aceste circumstanţe, când toţi nu se gândeau decât cum să-şi 
salveze cariera, nu te puteai aştepta ca cineva să îndrăznească 
să iasă în evidenţă. 

— Colonelul Smith e în drum spre Paris? întrebă într-un târziu 
Castilia, rupând tăcerea. 

— Da, răspunse Klein. Trebuie să ajungă acolo în noaptea 
asta. 

— Şi tu chiar crezi că Smith are vreo şansă să descopere ce se 
ascunde în spatele tuturor acestor nenorociri? 

— O şansă? spuse gânditor Klein. Şeful Covert-One ezită 
înainte de a răspunde. Cred că da, zise el şi se încruntă. Cel 
puţin, asta sper. 

— Dar măcar, este cel mai bun om pe care îi ai? întrebă 
Castilia nervos. 

De data asta Klein nu mai ezită nici o fracțiune de secundă. 

— Pentru misiunea asta? Da, absolut. Jon Smith este cel mai 
potrivit om pentru misiunea asta. 

Preşedintele îşi scutură capul exasperat. 

— Nu aşa că-i ridicol? 

— Ridicol? 

— Uită-te la mine, comandantul celor mai puternice forţe 
armate din istoria omenirii. Cetăţenii americani mi-au încredinţat 
această forţă ca s-o folosesc pentru a-i proteja. Şi eu nu pot. Nu 
de data asta. Sau cel puţin deocamdată. Umerii laţi ai 
preşedintelui se prăbuşiră. Toate bombardierele, rachetele, 
tancurile şi submarinele din lume nu valorează doi bani dacă nu 
le poţi indica ţinta în care să tragă. Şi tocmai ăsta-i lucrul pe care 
nu-l cunosc. 

Klein se uită ţintă în ochii prietenului său. Nu-l invidiase 
niciodată pe preşedinte pentru privilegiile poziţiei sale. Acum 
simţea doar milă pentru bărbatul obosit, cu ochii trişti, din faţa 
sa. 

— Covert-One îşi va face datoria, promise el. O să-ţi găsim 
ţinta de care ai nevoie. 

— Sper din tot sufletul să ai dreptate, spuse încet Castilia. 
Fiindcă ne-a mai rămas foarte puţin timp. 

37 


Luni 18 octombrie 
Paris 


Jon Smith privea prin geamul taxiului, un Mercedes de culoare 
neagră ce plecase în trombă din faţa Aeroportului Internaţional 
Charles de Gaulle şi gonea acum spre sud, spre oraşul care 
dormea. Mai erau câteva ore bune până să răsară soarele şi, în 
lumina difuză a lămpilor cu neon ce mărgineau autostrada Al, 
clădirile şi copacii din zona suburbană păreau nişte siluete 
fantomatice. Autostrada era aproape pustie la ora aceea, aşa că 
şoferul, un francez scund, cu o faţă mohorâtă şi cu ochi injectaţi, 
depăşise cu mult viteza legală. 

Aveau peste 120 de kilometri la oră când ajunseră în dreptul 
unor cartiere din mijlocul cărora se înălţau spre cerul negru, în 
mai multe locuri, flăcări roşii şi portocalii. In zonele respective, 
ieşirile de pe autostradă erau blocate cu sârmă ghimpată şi 
bariere din beton armat. La fiecare punct de control se vedeau 
poliţişti şi soldaţi în ţinută de campanie. Pe marginea autostrăzii, 
în diverse puncte strategice, aşteptau maşini blindate prevăzute 
cu aruncătoare de grenade fumigene şi mitraliere, transportoare 
pentru trupe, ba chiar şi câteva tancuri Leclerc de 50 de tone. 

— Les arabes! pufni dispreţuitor şoferul stingându-şi ţigara 
într-o scrumieră plină până la refuz. S-au revoltat din cauza celor 
întâmplate în La Courneuve, continuă bărbatul ridicând din 
umerii săi înguşti. Şi ca de obicei şi-au dat foc la case şi la 
magazine. Bleah! 

Individul făcu o pauză pentru a-şi aprinde o nouă ţigară fără 
filtru. Pentru operaţiunea asta se folosea de ambele mâini aşa că 
puternica maşină germană era manevrată cu ajutorul 
genunchilor. 

— Sunt nişte idioţi. Nimănui nu-i pasă cu adevărat de ce se 
petrece înăuntrul acelor cuiburi de şobolani. E suficient însă să 
pună un picior afară şi ppffft. Bărbatul făcu un gest cu mâna de-a 
curmezişul gâtului. Mitralierele intră imediat în acţiune! 

Smith aprobă în tăcere cu o mişcare a capului. Nu era cine ştie 
ce secret faptul că toate acele ansambluri rezidenţiale aflate în 
vecinătatea Parisului, supraaglomerate şi cu un înalt grad de 
criminalitate, fuseseră proiectate în aşa fel încât să poată fi rapid 
blocate şi izolate în eventualitatea izbucnirii unor tulburări 
serioase. 

Mercedesul ieşi de pe autostradă şi intră pe Boulevard 
Peripherique care înconjura partea de sud şi de est a labirintului 
oraşului. Şoferul bombănea în continuare, supărat pe guvernul 
care îl obliga să plătească taxe pentru a-i întreţine pe toţi 
criminalii, hoţii şi pe „/es arabes”. La Porte de Vincennes părăsiră 
bulevardul de centură şi o luară spre vest. Inconjurară Place de 
la Nation, străbătură rapid Rue du Faubourg St. Antoine, 
traversară Place de la Bastille şi apoi pătrunseră pe una dintre 
străduţele cu sens unic din cartierul Marais, din cel de-al treilea 
arondisment. 

Pe vremuri, o mlaştină insalubră, această mică porţiune din 
Paris era una dintre puţinele zone care scăpaseră neatinse de 
grandioasele proiecte de reconstrucţie a oraşului, iniţiate în 
secolul al XIX-lea de Baronul Haussmann, la ordinul împăratului 
Napoleon al Ill-lea. Multe dintre clădirile cartierului datau din Evul 
Mediu. Dacă în urmă cu cincizeci de ani, zona nu atrăgea pe 
nimeni, în ultima perioadă, cartierul Marais renăscuse şi 
devenise una dintre cele mai apreciate zone rezidenţiale, 
turistice şi comerciale ale oraşului. Reşedinţe elegante cu pereţi 
din piatră, muzee şi librării, se învecinau cu baruri la modă, mici 
magazine de antichităţi şi buticuri în care se vindeau haine 
scumpe de firmă. 

Cu o ultimă mişcare amplă a mâinilor pătate cu tutun, şoferul 
trase maşina la intrarea în Hotel des Chevaliers, o clădire 
cochetă, aflată la mică distanţă de vechea Place de Vosges. 

— Am ajuns, m'sieur! |n timp record! anunţă şoferul. Probabil 
că ar trebui să mulţumim pentru asta demonstranţilor, ce ziceţi? 
continuă rânjind individul. Fără îndoială că des flics sunt prea 
ocupați acum cu spartul capetelor ca să mai aibă timp să 
amendeze cetăţeni onorabili ca mine! 

— Probabil, zise Smith, bucuros că reuşise să ajungă întreg la 
destinaţie. li întinse şoferului mai multe bancnote, apucă geanta 
şi trusa de voiaj pe care o ridicase de la Dulles înainte de a se 
urca în avion şi cobori din maşină. Imediat cum închise portiera, 
Mercedesul porni în trombă şi se pierdu în noapte. 

Smith rămase nemişcat câteva clipe, savurând liniştea care se 
lăsase imediat după plecarea maşinii. Plouase de curând şi aerul 
nopţii era curat şi reconfortant. Se întinse pentru a ieşi din 
amorţeala provocată de orele lungi de zbor şi trase aer în piept 
de mai multe ori pentru a scăpa de gustul neplăcut de tutun 
ieftin lăsat de şoferul de taxi. Inviorat, îşi atârnă geanta de umăr 
şi se întoarse cu faţa spre hotel. Lumina de la intrare era aprinsă 
şi recepţionerul - pe care-l sunase în prealabil de la aeroport - îi 
deschise imediat uşa. 

— Bine aţi venit la Paris, domnule doctor Smith, îl întâmpină 
acesta într-o engleză fluentă. Intenţionaţi să staţi mai mult la noi, 
domnule doctor? 

— Câteva zile, probabil, răspunse Jon precaut. De ce? E vreo 
problemă? 

Recepţionerul, un bărbat de vârstă mijlocie, perfect îmbrăcat 
şi pus la punct în ciuda orei matinale, nu-şi putu reţine un oftat. 

— In vremurile bune ar fi fost, zise el ridicând din umeri. Din 
păcate, nenorocirea care s-a întâmplat în La Courneuve a dus la 
o groază de contramandări şi plecări înainte de termen. Aşa că 
nu va fi nici o problemă. 

Smith semnă în registru şi verifică rapid numele de deasupra 
în căutarea unui eventual element suspect. Nu descoperi nimic 
care să-l îngrijoreze. In hotel se aflau foarte puţini clienţi, 
majoritatea francezi sau din alte ţări europene. Cei mai mulţi 
călătoreau, se pare, neînsoţiţi, la fel ca el. Era vorba probabil 
despre persoane venite la Paris cu afaceri sau de cercetători 
atraşi de muzeele şi arhivele istorice aflate în apropiere. 
Cuplurile dornice să se bucure de o clipă de romantism fuseseră 
fără îndoială primele care părăsiseră Parisul de teama unui nou 
atac cu nanofagi sau a tulburărilor ce izbucniseră după aceea. 

Recepţionerul scoase de sub tejghea o cutie de carton. 

— Pachetul acesta a venit pe numele dumneavoastră acum o 
oră. Bărbatul citi ce scria pe eticheta lipită pe cutie. Firma 
medicală MacLean din Toronto. Bănuiesc că îl aşteptaţi, nu? 

Smith încuviinţă cu o mişcare a capului, zâmbind în sinea lui. 
Atunci când Fred Klein promite ceva, poţi fi sigur că se ţine de 
cuvânt, se gândi el cu recunoştinţă. MacLean era una dintre 
firmele subsidiare de care Covert-One se folosea pentru a trimite 
agenţilor ce operau în diverse colţuri ale lumii lucrurile de care 
aveau nevoie. 

Ajuns în camera sa mică, dar elegant mobilată, Smith rupse 

sigiliul şi desfăcu banda ce înfăşura cutia. Înăuntru se găsea o 
casetă din plastic ce conţinea un pistol SIG-Sauer de 9 mm nou- 
nouţ, o cutie cu cartuşe şi trei încărcătoare pline. Impachetat 
separat, se afla acolo şi un toc de umăr din piele. 

Colonelul se aşeză pe marginea confortabilului pat dublu, 
desfăcu pistolul în bucăţi, curăţă cu atenţie fiecare piesă şi apoi 
montă arma la loc. Satisfăcut, montă un încărcător la armă şi 
apoi puse pistolul în toc. Se duse la fereastră, ce dădea într-o 
curte mică, aflată în spatele hotelului. Pe deasupra acoperişurilor 
negre din ardezie ale clădirilor vechi din zonă, cerul începuse să 
se lumineze spre răsărit. La câteva ferestre se aprinsese lumina. 
Oraşul începea să se trezească. 

Smith formă pe mobil numărul de telefon al lui Klein şi-i 
raportă că ajunsese cu bine la Paris. 

— S-a mai întâmplat ceva pe acolo? întrebă el. 

— Nimic, răspunse şeful Covert-One. Se pare însă că echipa 
CIA din Paris a urmărit una dintre maşinile depistate în La 
Courneuve până la o adresă situată nu departe de locul unde te 
afli tu acum. 

Smith sesiză imediat nesiguranța din vocea lui Klein. 

— Se pare? 

— Au fost foarte discreţi, explică Klein. Ultimul lor raport către 
Langley menţiona reuşita acţiunii, dar nu conţinea şi locaţia 
exactă. 

Smith se încruntă. 

— Ciudat. 

— Da, spuse Klein pe un ton egal. Foarte ciudat. Şi nu am nici 
o explicaţie satisfăcătoare pentru această omisiune. 

— Şi cei de la Langley nu solicită detalii de la staţia din Paris? 

Klein pufni. 

— Şeful CIA şi ceilalţi din conducere sunt mult prea ocupați cu 
anchetarea Direcţiei Operații pentru a mai acorda atenţie 
ofiţerilor operativi de pe teren. 

— Şi atunci ce te face să crezi că echipa lor supraveghează o 
clădire din Marais sau din apropiere? întrebă Jon. 

— Pentru că şi-au stabilit principalul lor RV în Place des 
Vosges, răspunse Klein. 

Smith încuviinţă cu o mişcare a capului, înțelegând modul în 
care raţionase interlocutorul său. Punctul de rendez-vous - sau 
RV -al unei echipe de supraveghere sub acoperire ce opera în 
interiorul unui oraş se stabilea aproape de fiecare dată la mică 

distanţă de ţintă. De obicei, era vorba despre un loc public, o 
zonă suficient de aglomerată pentru a camufla întâlnirile dintre 
agenţii care schimbau informaţii sau preluau noile ordine. Place 
de Vosges, construită în 1605, era cea mai veche piaţă din Paris 
şi reprezenta un loc perfect pentru aşa ceva. Restaurantele 
aglomerate, cafenelele şi magazinele aliniate pe toate cele patru 
laturi ale pieţei ofereau o acoperire ideală. j 

— Are sens ceea ce spui, recunoscu Smith. Insă asta nu ne 
ajută prea mult, nu? E posibil ca cei de la CIA să aibă în vedere 
oricare din cele câteva sute de clădiri din cartier. 

— E într-adevăr o problemă, admise Klein. De aceea, va trebui 
să iei legătura cu echipa CIA. 

Smith ridică uimit o sprânceană. 

— Aşa? Şİ cum propui tu să fac chestia asta? întrebă el. Mă 
plimb prin Place des Vosges cu o pancardă pe care scrie că vreau 
să mă întâlnesc cu echipa CIA. 

— Cam aşa ceva, răspunse Klein serios. 

Din ce în ce mai surprins şi amuzat, Smith ascultă explicaţiile 
şefului Covert-One. După ce terminară convorbirea, colonelul 
formă un alt număr de telefon. 

— Aici „Deliciile Parisului”, se auzi la celălalt capăt o voce 
profundă, cu accent britanic. Nici un serviciu nu este neglijat. Nici 
un pat lăsat nefăcut. Nici o cerere rezonabilă refuzată. 

— Te gândeşti să-ţi schimbi meseria, Peter? întrebă zâmbind 
Smith. 

Peter Howell râse uşor. 

— Nici pe departe. Pur şi simplu e o posibilă metodă prin care 
să-mi suplimentez modesta mea pensie. Bănuiesc că ai ceva 
noutăţi, nu? întrebă englezul devenind brusc serios. 

— Am, confirmă Smith. Unde eşti? 

— La o pensiune drăguță pe malul stâng. Nu departe de 
bulevardul Saint-Germain. Am ajuns aici abia de cinci minute, 
aşa că sincronizarea ta e perfectă. 

— Ai reuşit să faci rost de echipament? 

— Nici o problemă, îl linişti englezul. După ce am ajuns la 
aeroport, l-am sunat pe un vechi amic de-al meu. 

Smith zâmbi în sinea lui. Se părea că Peter Howell avea 
legături peste tot în Europa, vechi prieteni şi camarazi de arme, 
gata să-i furnizeze arme, echipamente şi sprijin fără să pună 
prea multe întrebări. 

— Deci, unde şi când ne întâlnim? întrebă repede Peter. Şi ce 

avem de făcut? 

Smith îl puse la curent transmiţându-i informaţiile primite de 
la Klein, deşi îi spuse englezului că le avea de la „un prieten” cu 
legături în interiorul CIA. În timp ce vorbea, sesiză uimirea 
interlocutorului de la capătul celălalt al firului. 

— Lucrurile nu s-au schimbat prea mult, Jon, nu-i aşa? spuse 
Peter într-un târziu. Trăim în aceeaşi lume mică. 

— Ai dreptate, zise Smith zâmbind. Zâmbetul îi pieri repede de 
pe faţă când se gândi la grozăviile ce stăteau în faţa acestei lumi 
mici şi interconectate, în cazul în care el şi englezul nu reuşeau 
să ajungă nici de data asta la un rezultat. Undeva în această 
lume, cei care produseseră nanofagii pregăteau fără îndoială un 
nou atac cu armele lor teribile. Dacă aceşti indivizi nu erau găsiţi 
şi opriţi - şi asta foarte repede -un mare număr de oameni 
nevinovaţi aveau din nou să cadă victime maşinăriilor ucigaşe, 
prea mici pentru a fi văzute. 

38 


Paris 


O adiere de vânt tulbura puţinele frunze ce se încăpăţânau să 
rămână agăţate de crengile castanilor ce mărgineau Place des 
Vosges. Fântânile arteziene din piaţă împrăştiau o perdea fină de 
stropi pe pavajul strălucitor. Vântul dansa printre fațadele 
galeriilor. Pe mesele din răchită ale braseriei Ma Bourgogne din 
colţul nord-vestic al pieţei, şervete din pânză fluturau în bătaia 
vântului, ţintuite însă de cupe pentru apă. 

Jon Smith stătea singur la o masă chiar sub arcade. Se lăsase 
pe spate într-unul din confortabilele fotolii capitonate cu piele 
roşie ale restaurantului. Privirea sa era însă îndreptată spre 
trecătorii din piaţă. 

— Un cafe noir, monsieur, se auzi o voce morocănoasă. 

Smith ridică privirea. 

Chelnerul îi adusese cafeaua pe care o comandase. Era un 
bărbat mai în vârstă, serios, fără urmă de zâmbet pe faţă, cu 
papion şi cu un şorţ negru inscripţionat cu emblema localului Ma 
Bourgogne. 

— Merci, zise politicos Smith şi întinse pe masă câţiva euro. 

Chelnerul luă banii mormăind ceva în barbă şi se îndreptă spre 
altă masă unde se aflau doi oameni de afaceri ce păreau că se 
pregătesc să sărbătorească încheierea unei afaceri printr-un 
prânz servit destul de devreme. Din locul unde stătea, Smith 
putea simţi foarte bine mirosul farfuriilor pline cu saucisson de 
Beaujolais şi pommes frites. li lăsa gura apă. Trecuse suficient de 
mult timp de când luase micul dejun la Hotel des Chevaliers şi 
cele două ceşti de cafea tare pe care le băuse deja îi făcuseră 
poftă de mâncare. 

Pentru o clipă fu cât pe ce să-l cheme înapoi pe chelner, însă 
renunţă până la urmă. Conform informaţiilor obţinute de Klein, 
acesta era principalul loc de întâlnire a echipei CIA. Cu puţin 
noroc, poate că nu avea să aştepte prea mult timp în piaţă. 

Jon continuă să-i urmărească pe trecătorii din piaţă. Chiar şi la 

ora aceea a dimineţii, Place de Vosges era destul de animată. 
Elevi şi profesori de la şcolile din apropiere aflaţi în pauză, tinere 
mămici cu cărucioare, copilaşi care săpau plini de entuziasm într- 
o groapă cu nisip plasată în umbra unei statui ecvestre a lui 
Ludovic al XIII-lea. Grupuri de bătrâni antrenați în dezbateri 
aprinse, pe teme diverse, de la politică la sport şi şansele de 
câştig la loterie. 

Inainte de Revoluţia Franceză, când piaţa se numea Place 
Royal, locul acesta deschis fusese scena a nenumărate dueluri. 
Acolo unde locuitorii Parisului se bucurau acum de soarele de 
toamnă şi îşi lăsau liberi căţeii, pe vremuri, luptaseră şi muriseră 
mai multe generaţii de cavaleri şi aristocrați. Fie că îşi 
încrucişaseră spadele sau trăseseră cu pistolul de la mică 
distanţă, toţi aceştia nu pregetaseră o clipă să lupte pentru a-şi 
demonstra curajul, ori pentru a-şi apăra onoarea. Deşi acum 
asemenea dueluri erau privite ca nişte obiceiuri barbare ale unei 
epoci însetate de sânge, Smith se întreba dacă acest lucru era 
întru totul adevărat. Cum aveau atunci istoricii viitorului să 
caracterizeze această epocă aşa-zis modernă, o epocă în care 
anumiţi indivizi erau gata să ucidă oameni nevinovaţi fără cea 
mai mică remuşcare? 

O tânără plinuţă, cu părul negru, îmbrăcată într-un pardesiu 
negru până la genunchi şi blugi trecu foarte aproape de masa lui. 
Femeia observă că Smith se uita la ea şi se înroşi. Incepu să 
meargă mai repede, cu capul în pământ. Jon o urmări cu privirea, 
neştiind ce să creadă. Acesta să fie oare contactul pe care îl 
aştepta? 

— E ocupat locul ăsta, m'sieur? se auzi o voce răguşită de 
femeie. 

Smith întoarse capul şi văzu o matroană uscată şi dreaptă ca o 
scândură ce se uita de sus la el. Femeia avea părul cărunt 
aranjat într-o coafură elaborată, o faţă ridată, un nas acvilin 
proeminent şi o privire rea, de animal de pradă. Văzând că Smith 
nu reacţionează imediat, femeia ridică dintr-o sprânceană, 
aparent dezgustată de stupiditatea lui. 

— Nu  vorbiţi englezeşte, m'ieur? Pardon, sprechen Sie 
Deutsch? 

Înainte ca Smith să apuce să zică ceva, femeia se întoarse 
spre cățelul ce o însoțea, un pudel la fel de bătrân ca şi ea, ce 
părea că-i pusese gând rău unuia dintre fotoliile libere de la 
masa lui Smith. Femeia trase brusc de lesa cu care era legat 

cățelul. 

— Fii cuminte, Pascal! Lasă în pace afurisita asta de mobilă! se 
răsti ea în franceză. 

Resemnată cu gândul că Smith era probabil surd sau tâmpit, 
femeia se aşeză de cealaltă parte a mesei, gemând uşor din 
cauza durerilor de oase care-i trosneau. Jon îşi întoarse privirea 
jenat. 

— Ce naiba cauţi pe terenul meu, Jon? auzi el o voce extrem 
de cunoscută. Te rog frumos să nu începi să-mi vinzi cine ştie ce 
gogoşi cum că ai venit să admiri frumuseţile Parisului! 

Smith se întoarse uimit spre femeie. În ciuda părului cărunt şi 
a ridurilor, Jon reuşi până la urmă să recunoască trăsăturile lui 
Randi Russell, o veche cunoştinţă de-a sa din CIA. Simţi că i se 
adună sângele în obraji. Randi, sora logodnicei sale decedate, 
era o bună prietenă de-a sa. De câte ori se nimereau să fie 
amândoi în Washington, obişnuiau să iasă în oraş şi să ia masa 
împreună. li era ruşine pentru că, deşi o cunoştea atât de bine şi 
ştia că prezenţa sa la locul de întâlnire avea să atragă până la 
urmă atenţia, se lăsase păcălit. 

Pentru a câştiga ceva timp, Smith luă mai întâi o gură de 
cafea. Apoi se întoarse spre ofiţerul CIA cu un zâmbet larg. 

— Te-ai deghizat foarte bine, Randi. Acum ştiu exact cum o să 
arăţi peste patruzeci de ani. Căţelul ţi se potriveşte de minune. 
Este al tău? Sau face parte din dotarea CIA? 

— Pascal este al unei prietene, o colegă de la ambasadă, 
spuse repede Randi. După aceea, femeia continuă printre dinţi: 
Să ştii că pudelul ăsta mă enervează aproape la fel de mult ca şi 
tine, Jon. Aproape, dar nu la fel de mult. Aşa că nu mai trage de 
timp şi răspunde-mi la întrebare. 

Jon ridică din umeri. 

— OK. E destul de simplu, să ştii. Am ajuns aici ca urmare a 
rapoartelor pe care tu şi echipa ta le-aţi trimis acasă în ultimele 
24 de ore. 

— Şi asta spui tu că e simplu? izbucni Randi nevenindu-i să 
creadă. Rapoartele noastre sunt strict secrete şi destinate să 
circule numai în interiorul CIA. 

— S-a cam schimbat situaţia, răspunse Smith. La Langley eo 
adevărată harababură acum din cauza războiului clandestin 
împotriva Mişcării Lazarus. La fel e şi la FBI. Poate aţi auzit. 

Ofiţerul CIA încuviinţă cu o mişcare nervoasă a capului. 

— Da, am auzit. Veştile proaste circulă foarte repede. Din 

cauza tâmpitului ăstuia de Burke, Agenţia primeşte acum nişte 
pumni cum n-a mai primit niciodată. Femeia îşi îngustă ochii. 
Insă asta tot nu explică pentru cine lucrezi de data asta. Sau 
măcar pentru cine pretinzi că lucrezi, zise ea după o pauză. 

Smith înjură în gând din cauza interdicţiei de a dezvălui 
secretul legat de Covert-One. li era ciudă că trebuia să ţină 
ascunse atâtea aspecte ale activităţii sale faţă de prieteni 
precum Peter Howell şi Randi Russell, prieteni în care avea o 
încredere deplină. Cu Randi colaborase în mai multe acţiuni în 
Irak, Rusia, aici în Paris şi cel mai recent, în China. De fiecare 
dată însă trebuise să pareze cumva întrebările ei incomode. 

— Nu e cine ştie ce secret, Randi, minţi el. Ştii că am mai 
lucrat şi în trecut pentru Serviciul de Informaţii al Forţelor 
Terestre. Ei bine, Pentagonul m-a solicitat din nou pentru această 
misiune. Cineva a dezvoltat o armă bazată pe nanotehnologie şi 
Comitetul întrunit al Şefilor de State Majore este foarte îngrijorat. 

— Dar de ce tocmai tu? întrebă ea. 

Smith o privi pe Randi drept în ochi. 

— Pentru că mă aflam la Institutul Teller când a avut loc 
masacrul, spuse el încet. Aşa că ştiu exact ce efect poate avea o 
asemenea armă asupra oamenilor. Am văzut cu ochii mei. 

Privirea lui Randi se îmblânzi. 

— Cred că a fost groaznic, Jon. 

Smith  încuviinţă, încercând să îndepărteze amintirile 
înfiorătoare care continuau să-i tulbure somnul. 

— Da, a fost groaznic. Dar bănuiesc că aici, în La Courneuve, a 
fost şi mai rău. 

— Au fost mult mai mult morţi şi nici un supravieţuitor, spuse 
Randi. Conform relatărilor din presă, ceea ce li s-a întâmplat 
oamenilor acelora nevinovaţi a fost pur şi simplu înfiorător. 

— Atunci cred că înţelegi de ce vreau să-i cercetez mai 
îndeaproape pe cei pe care i-aţi surprins voi instalând anumite 
echipamente de măsură acolo, în noaptea de dinaintea atacului. 

— Crezi că există vreo legătură între cele două evenimente? 

Smith ridică o sprânceană. 

— Tu nu? 

După o scurtă ezitare, Randi încuviinţă. 

— Ba da şi eu, oftă ea. Am reuşit să depistăm cea mai mare 
parte a vehiculelor pe care le folosesc indivizii ăştia. Femeia citi 
întrebarea din ochii lui Jon şi îi răspunse înainte ca el să apuce să 
o formuleze. Da, ai ghicit: toate maşinile duc la o singură adresă 

de aici, din Paris. 

— O adresă pe care ai evitat cu grijă s-o precizezi în 
telegramele pe care le-ai trimis acasă, îi atrase atenţia Smith. 

— Am avut motivele mele, ripostă Randi încruntându-se. Te 
rog să mă ierţi pentru că m-am înfuriat aşa. Insă nu reuşesc 
deloc să asociez ceea ce am aflat cu o explicaţie logică şi asta 
mă calcă pe nervi. 

— Păi poate te ajut eu să-ţi explici anumite anomalii, se oferi 
el. 

Pentru prima dată de la începutul discuţiei, pe faţa lui Randi 
apăru o urmă de zâmbet. 

— Pentru un spion amator cum eşti tu, ai un talent neobişnuit 
de a găsi răspunsuri la întrebări dificile, recunoscu ea. E o 
întâmplare, bineînţeles. 

Smith râse uşor. 

— Bineînţeles. 

Ofiţerul CIA se lăsă pe spate în fotoliu, studiind absentă 
chipurilor celor care treceau prin faţa lor. Brusc, Randi se 
încordă, vizibil surprinsă. 

— Dumnezeule, murmură ea consternată. Ce se întâmplă 
aici... e Ziua Veteranilor? 

Smith îi urmări privirea şi zări un bătrân neîngrijit, cu beretă 
pe cap şi cu un pulover ponosit, ce venea agale spre ei, fluierând 
şi ţinând mâinile în buzunare. Se uită cu mai multă atenţie la faţa 
individului şi nu-şi putu stăpâni un zâmbet. Era Peter Howell. 

Englezul traversă strada ce separa piaţa de restaurant, se 
îndreptă direct spre masa lor şi-şi ridică politicos bereta. 

— Ce plăcere să constat că arătaţi aşa de bine, madame, 
spuse el cu o strălucire amuzată în ochii albaştri. Şi acesta, fără 
îndoială este fiul dumneavoastră. Un băiat foarte cumsecade. 

— Bună, Peter, spuse resemnată Randi. Deci te-ai înrolat şi tu 
în armată? 

— Armata americană? făcu Peter îngrozit. Slavă Domnului nu, 
fată dragă! E vorba numai despre o acţiune de colaborare între 
doi prieteni şi aliaţi vechi. Jon şi cu mine ne-am făcut apariţia aici 
pur şi simplu ca să vedem dacă nu eşti şi tu interesată să aderi la 
micul nostru pact. 

— Grozav. Sunt nespus de fericită! Femeia clătină din cap. OK, 
mă predau. O să vă spun ce informaţii am, însă chestia asta 
trebuie să funcţioneze în ambele sensuri. Punem toţi cărţile pe 
masă. Clar? 

Englezul zâmbi cu bunăvoință. N 

— E clar ca bună ziua. Nu-ţi fa probleme. lţi vom spune tot ce 
ştim la momentul potrivit. Poţi să ai încredere în unchiul Peter. 

— Sunt convinsă, izbucni Randi. Oricum, se pare că nu prea 
am de ales, având în vedere situaţia. Randi se ridică încet de pe 
scaun, având grijă să păstreze iluzia că ar fi o femeie trecută de 
şaptezeci de ani. Trase de lesă şi-şi scoase pudelul de sub masă, 
unde animalul îşi găsise de lucru cu pantoful lui Smith. 

— Vino, Pascal. Să nu-i mai deranjăm pe domnii, zise ea tare 
în franceză, revenind la vocea aceea nazală, răguşită. Imediat 
însă, Randi spuse cu o voce scăzută, astfel încât să fie auzită 
numai de cei doi: Uitaţi cum facem. După ce plec eu de aici, 
aşteptaţi cinci minute şi apoi îndreptaţi-vă spre clădirea de la 
numărul şase, casa lui Victor Hugo. Vă prefaceţi că sunteţi turişti 
sau critici literari. Un Audi alb cu portiera din spate îndoită va 
trage lângă voi. Vă urcați în maşină fără să atrageţi prea mult 
atenţia. Aţi înţeles? 

Jon şi Peter încuviinţară ascultători. 

Incruntată, Randi se îndepărtă imediat fără să se mai uite la 
ei. Se îndreptă înţepată spre cel mai apropiat colţ al pieţei, o 
adevărată grande dame pariziană care-şi face plimbarea de 
dimineaţă însoţită de mult îndrăgitul ei pudel. 


Zece minute mai târziu, cei doi bărbaţi se aflau în faţa casei lui 
Victor Hugo şi priveau curioşi spre ferestrele de la etaj, locul 
unde marele scriitor, autor al romanelor Mizerabilii şi Cocoşatul 
de la Notre-Dame, îşi petrecuse şaisprezece ani din lunga sa 
viaţă. 

— Un tip foarte ciudat, remarcă gânditor Peter. Cu accese de 
nebunie spre bătrâneţe. Cineva povestea că l-a găsit odată 
încercând să roadă mobila cu dinţii. 

— La fel ca Pascal, spuse Smith. 

Peter îşi privi uimit prietenul. 

— Faimosul filosof şi matematician? 

— Nu, răspunse Smith zâmbind. Câinele lui Randi. 

— Dumnezeule, făcu Peter ironic. Câte chestii ciudate se 
petrec aici la Paris. Englezul aruncă o privire peste umăr şi zise: 
Cred că ne-a sosit vehiculul. 

Smith se întoarse şi văzu într-adevăr maşina albă cu portiera 
îndoită ce se oprise la marginea trotuarului. Urcă pe bancheta 
din spate, urmat imediat de Peter. Maşina porni imediat, ocoli 

Place de Vosges şi apoi făcu stânga pe Rue de Turenne. Urmă o 
serie, aparent întâmplătoare, de ocoluri prin labirintul de străzi 
cu sens unic din districtul Marais. 

Jon urmări câteva clipe cu atenţie mişcările şoferului, un 
bărbat solid, galben la faţă, cu un fes pe cap. 

— Bună, Max, zise el într-un târziu. 

— Bună dimineața, domnule colonel, răspunse şoferul 
zâmbind în oglinda retrovizoare. Mă bucur să vă reîntâlnesc. 

Jon şi Max petrecuseră mai multe ore împreună, în urmărirea 
unui grup de terorişti arabi de la Paris până pe coasta spaniolă. 
Chiar dacă agentul CIA nu era una dintre cele mai strălucitoare 
stele de pe firmamentul Agenţiei, se dovedise a fi foarte 
competent. 

— Suntem urmăriţi? întrebă Smith, văzând cum plimbă 
privirea în permanenţă, cercetând locurile pe unde treceau. 

Max clătină din cap sigur pe el. 

— Nu. Doar o măsură de precauţie. Am devenit foarte atenţi. 
Randi este extrem de nervoasă în ultima vreme. 

— Poţi să-mi spui şi mie de ce? 

Agentul CIA pufni. 

— O să afli imediat, domnule colonel. 

Maşina intră într-un pasaj foarte îngust. De o parte şi de alta 
se înălţau clădiri masive, ce împiedicau razele soarelui să 
pătrundă acolo. Şoferul opri chiar în spatele unei furgonete 
Renault de culoare gri, ce bloca drumul. 

— Ultima oprire, domnilor, spuse el. 

Smith şi Jon coborâră din maşină. 

Portierele din spate ale furgonetei se dădură în lături, lăsând 
să se vadă interiorul plin cu aparatură audio, video şi tehnică de 
calcul. lnăuntru se afla Randi Russell, deghizată în continuare şi 
un alt bărbat, pe care Jon nu reuşi să-l recunoască. Pudelul 
Pascal dispăruse. 

__ Smith se urcă în furgonetă, urmat îndeaproape de englez. 
Inchiseră portierele din spate ale maşinii şi rămaseră ghemuiţi în 
spaţiul strâmt al cabinei. 

— Mă bucur că aţi reuşit să ajungeţi, îi salută Randi zâmbind. 
Femeia făcu un gest cu mâna spre echipamentul montat pe 
stative în ambele părţi ale furgonetei. Bine aţi venit în umilul 
nostru adăpost, centrul nervos al operaţiunii de supraveghere. In 
afară de observatori umani, am reuşit să montăm câteva camere 
de luat vederi în puncte cheie din jurul țintei. Femeia făcu un 

semn către celălalt membru al echipei, care stătea pe un scăunel 
în faţa unui monitor. Hai să le arătăm ce avem, Hank. Pune, mai 
întâi, imaginile de la Camera Doi. Sunt sigură că oaspeţii noştri 
ard de nerăbdare să vadă ce facem noi aici. 

Subordonatul ei se conformă şi introduse câteva comenzi de la 
tastatură. Pe monitorul din faţa lui apăru imaginea foarte clară a 
unui acoperiş acoperit cu plăci de ardezie de culoare gri- 
albăstruie. Acoperişul era înţesat de tot felul de antene, care 
variau atât în dimensiuni, cât şi din punct de vedere al tipului de 
unde electromagnetice pentru care erau construite. 

Smith fluieră uşor. 

— Da, zise Randi. Indivizii ăştia sunt pregătiţi să trimită şi să 
recepţioneze aproape orice fel de semnal. Radio, microunde, 
pulsaţii laser, comunicaţii prin satelit... tot ce vrei şi ce nu vrei. 

— Şi care e problema? întrebă Jon nereuşind să înţeleagă. De 
ce n-ai comunicat la Langley toate datele? 

Randi zâmbi superior. Se aplecă şi-l bătu pe spate pe bărbatul 
care manevra echipamentele. 

— Treci pe Camera Unu, Hank. Randi întoarse apoi capul spre 
Smith şi Peter. Aici este intrarea în clădirea pe care aţi văzut-o 
înainte. Uitaţi-vă cu atenţie. 

Pe ecran se vedea o clădire cu cinci niveluri. Fațada simplă din 
piatră era înnegrită din cauza a câteva sute de ani de poluare şi 
capricii ale naturii. La fiecare etaj erau dispuse, la intervale 
regulate, ferestre înalte şi înguste. Ultimul rând de ferestre era 
chiar sub acoperiş şi probabil că acolo se aflau mai multe 
mansarde. 

— Acum măreşte, te rog, îi spuse Randi asistentului ei. 

Imaginea se mări rapid şi se centră într-un sfârşit pe o mică 
placă din bronz prinsă pe perete, chiar lângă uşa de la intrare. Pe 
placă scria cu litere adânci: 


18 RUE DE VIGNY 
PARTI LAZARE 


— Dumnezeule! murmură Peter. 

Randi încuviinţă nervoasă, cu o mişcare a capului. 

— Exact. Din întâmplare, clădirea aceea e tocmai sediul din 
Paris al Mişcării Lazarus. 

O oră mai târziu, Jon Smith se afla în faţa uşii camerei sale de 
la Hotel des Chevaliers. Ingenunche ca să verifice „martorul” 
- un fir de păr întins între uşă şi toc, cam la 30 de centimetri 
înălţime faţă de mochetă. Firul era acolo, neatins. 

Mulţumit că încăperea era sigură, colonelul îi invită înăuntru 
pe Randi şi pe Peter. In Renault-ul echipei CIA nu puteau purta o 
discuţie mai lungă din cauza înghesuielii dinăuntru, iar cafenelele 
şi restaurantele din apropiere erau prea aglomerate şi expuse. 
Aveau nevoie de un loc mai retras, în care să încerce să 
găsească o soluţie de ieşire din situaţia delicată în care se aflau. 
Pentru moment, Hotel des Chevaliers era cea mai bună casă 
conspirativă pe care o aveau. 

Nici după ce intră în cameră, Randi nu reuşi să-şi găsească 
locul şi continuă să se mişte nervoasă de colo-colo. Revenise la 
înfăţişarea ei obişnuită. Avea părul blond tuns scurt şi purta un 
compleu negru, strâns pe corp. Din cauza picioarelor lungi şi a 
trupului suplu, mulţi dintre cei care o vedeau pentru prima oară 
erau convinşi că au de-a face cu o dansatoare. Acum însă, o 
asemenea eroare nu ar mai fi fost posibilă. Femeia se mişca prin 
încăpere ca un animal sălbatic prins într-o cuşcă. Era profund 
marcată de paralizia ce cuprinsese organizaţia din care făcea 
parte, paralizie ce o priva de sprijinul şi expertiza celor din 
Centrală, tocmai când ar fi avut mai multă nevoie de ele. 
incertitudinile în legătură cu ceea ce ar fi trebuit să întreprindă 
după descoperirea uluitoare pe care o făcuse echipa ei îi creau o 
stare de nesiguranţă şi suspiciune, chiar şi faţă de nişte vechi 
prieteni şi aliaţi ca Jon şi Peter. 

După ce cercetă dispreţuitor interiorul elegant al camerei de 
hotel, Randi i se adresă lui Smith peste umăr: 

— Nu e rău deloc pentru cineva care călătoreşte pe spezele 
Armatei americane, Jon. 

— Ce utilizare mai bună decât asta a banilor obţinuţi din 
taxele pe care le plăteşti şi tu? ripostă Smith, cu o urmă de 
zâmbet pe buze. 

— Soldatul yankeu tipic, interveni şi Peter, râzând uşor. Plătit 
bine, hrănit bine, echipat bine. 

— Linguşeala nu-şi are rostul, ripostă Smith ironic şi se lăsă să 

cadă în cel mai apropiat fotoliu. Îşi privi tovarăşii şi zise 
împăciuitor: Uite ce e, cred că ar trebui să renunţăm să ne mai 
înţepăm unul pe celălalt şi să începem să discutăm serios ce 
avem de făcut în continuare. 

Cei doi se întoarseră cu faţa spre el. 

— Ei bine, trebuie să recunosc că poziţia noastră este destul 
de dificilă, zise rar Peter, aşezându-se şi el într-un fotoliu. 

Randi se holbă uimită la faţa tăbăcită a englezului. 

— Destul de dificilă? repetă ea. La naiba! Chiar nu poţi 
renunţa nici o secundă la bravada asta, Peter? Poziţia este 
imposibilă şi tu o ştii foarte bine. 

— „Imposibilă” este mult spus, Randi, zise Smith forţându-se 
să zâmbească. 

— Nu şi din poziţia în care mă aflu eu acum, ripostă ea. 
Femeia clătină din cap descurajată, continuând să patruleze prin 
încăpere. OK, deci mai întâi voi, eroii, vă duceţi şi demonstraţii că 
unii dintre oamenii noştri duceau un război murdar şi foarte 
secret împotriva Mişcării Lazarus. Ceea ce face ca toată lumea, 
inclusiv preşedintele nostru şi primul-ministru de la voi să intre în 
panică. Şi să înceapă să lovească în serviciile de informaţii, 
ordonând încetarea tuturor acţiunilor sub acoperire ce vizau 
Mişcarea Lazarus. Ca să nu mai vorbesc despre investigaţiile 
comisiilor parlamentare, ce se pot lungi luni întregi sau chiar şi 
ani de zile. 

Cei doi bărbaţi încuviinţară în tăcere. 

Randi îi privi încruntată. 

— Fiţi liniştiţi, că nu asta e problema. Toţi cei suficient de 
tâmpiţi să li se alăture lui Hal Burke, Kit Pierson şi altora 
asemenea lor merită să fie crucificaţi. Randi făcu o pauză şi trase 
aer în piept. Şi după toate astea, acum, când toată lumea e cu 
ochii pe noi şi se trage din toate direcţiile, voi ce vă propuneţi să 
faceţi? Să intraţi ilegal într-un sediu al Mişcării Lazarus! Şi, 
bineînţeles că nu în orice sediu, ci în sediul central pentru toate 
activităţile din Franţa! 

— Normal, făcu Peter calm. Cum altfel crezi că am putea afla 
ce pun la cale acolo? 

— Dumnezeule! exclamă Randi şi se răsuci spre Smith. Şi tu 
eşti de aceeaşi părere? 

Jon dădu aprobator din cap fără să zâmbească. 

— Sunt mai mult ca sigur că Burke şi ceilalţi au fost manipulaţi 
de cineva din afara serviciilor de informaţii. De cineva care s-a 

folosit de războiul lor secret pe post de acoperire pentru ceva 
mult mai groaznic, o crimă de tipul celor de la Institutul Teller şi 
de aici, de la Paris... numai că amplificată la o scară mult mai 
mare. Trebuie să aflăm cine joacă acest joc şi de ce. Şi asta 
înainte ca indivizii sau individul să-şi pună planurile în aplicare. 

Randi îşi muşcă buza şi rămase pe gânduri. Se oprise în faţa 
ferestrei ce dădea spre curtea din spatele hotelului. 

— Indiferent dacă lucrează pentru Mişcarea Lazarus sau nu, 
cel puţin câţiva dintre cei care lucrau în clădirea de la nr. 18 de 
pe Rue de Vigny ştiau despre atacul cu nanofagi ce urma să 
lovească La Courneuve, continuă Smith. Colonelul se aplecă în 
faţă. De asta instalau ei senzorii pe care i-aţi văzut voi. De 
aceea, erau gata să ucidă pe oricine le-ar fi stat în cale. 

— Dar Mişcarea a luat atitudine împotriva tehnologiei, a 
nanotehnologiilor în primul rând! izbucni Randi furioasă. De ce ar 
ajuta membrii Mişcării Lazarus pe cineva să comită crime în 
masă şi asta cu ajutorul unor mijloace faţă de care se opun cu 
atâta vehemenţă? Nu are nici o logică! 

— Poate că persoana asta misterioasă la care se gândeşte Jon 
- vă propun să-l denumim domnul X, ca să ne fie mai uşor - se 
foloseşte de Mişcare ca o acoperire pentru adevăratele lui 
planuri, interveni Peter. Tot atât de bine cum s-a folosit şi de 
câţiva tâmpiţi din CIA sau FBI. Şi din M16, din păcate. 

— Am senzaţia că îl creditaţi pe domnul X ăsta cu o putere 
foarte mare, spuse ironic Randi. Se întoarse de la fereastră şi-i 
privi de sus pe cei doi. Poate cam prea mare. 

— Nu cred că ai dreptate, zise Smith cu o figură foarte 
serioasă. Ştim deja că X, indiferent dacă e vorba despre o 
singură persoană sau de un grup, are la dispoziţie resurse 
enorme. Nu ai cum să proiectezi şi să produci sute de miliarde de 
nanofagi fără bani. Cel puţin o sută de milioane de dolari. Chiar 
dacă ar folosi o mică parte din banii ăştia pentru mită, tot ai 
putea cumpăra loialitatea a destui oameni din interiorul Mişcării 
Lazarus. 

Colonelul se ridică brusc în picioare, conştient de faptul că 
timpul trece fără ca ei să avanseze vreun pic. Se duse lângă 
Randi şi o apucă blând de braţ. 

— Ai tu o altă soluţie care să ne permită să punem cap la cap 
piesele disparate pe care le deţinem? o întrebă el încet. 

Ofiţerul CIA rămase tăcut câteva clipe lungi. Apoi, încet, Randi 
clătină din cap şi oftă. Toată furia ei de dinainte părea că 

dispăruse. 

— Ei bine, nici eu nu am, spuse Smith. De asta e necesar să 
intrăm în clădirea aceea. Trebuie să descoperim ce informaţii 
culegeau senzorii aceia montați în La Courneuve. Şi, poate mult 
mai important, trebuie să aflăm ce s-a întâmplat cu informaţiile 
colectate. Tehnicienii voştri n-au reuşit să capteze nimic din ceea 
ce se vorbeşte înăuntru? 

Randi fu nevoită să dea din nou din cap, recunoscându-şi 
neputinta. 

— Nu. Locul pare a fi extraordinar de bine protejat. Au chiar şi 
un sistem de vibrație a sticlei geamurilor, pentru a împiedica 
supravegherea cu laser. 

— La toate ferestrele? întrebă Peter curios. 

Femeia ridică din umeri. 

— Nu. Doar la cele de la ultimul etaj şi de la mansardă. 

— Drăguţ din partea lor să lase un semn pentru noi, murmură 
englezul privindu-l în ochi pe Jon. 

Smith încuviinţă cu o mişcare a capului. 

— Foarte convenabil. 

Randi se încruntă. 

— Mi se pare prea convenabil. Dacă e o cursă? 

— Va trebui să riscăm, zise rar Peter. Nu este treaba noastră 
să punem întrebări, ci doar să acţionăm. Inainte ca Randi să 
apuce să riposteze, Peter arboră o mină mai serioasă. Insă mă 
îndoiesc. Asta ar însemna că băieţii ăştia v-au lăsat dinadins să-i 
descoperiţi cum puneau pe stâlpi cutiuţele alea. Dar de ce să 
rişte atâta, doar ca să pună mâna pe doi soldaţi ramoliţi? 

— Plus un ofiţer CIA de primă clasă, zise Randi după o scurtă 
ezitare. 

Pentru că cei doi o priveau miraţi, Randi lăsă ochii în jos cu 
modestie. 

— Eu aş fi ofiţerul ăla. 

Smith ridică dintr-o sprânceană. 

— Te gândeşti să vii şi tu? 

— Trebuie să fie şi cineva responsabil acolo, care să aibă grijă 
de doi bătrâni cu minte de copil ca voi. 

— ţi dai seama ce se va alege din cariera ta dacă suntem 
prinşi? întrebă încet Smith. 

Ea îi răspunse cu un zâmbet chinuit. 

— Hai, Jon, ce naiba! Doar ştim cu toţii că dacă suntem prinşi, 
cariera mea va fi ultima problemă care să mă preocupe! 

Decizia fiind luată, Randi începu să aşeze pe podea, în faţa 
celor doi bărbaţi, mai multe fotografii ale sediului Mişcării 
Lazarus. Clădirea veche din piatră fusese surprinsă din toate 
unghiurile posibile, la diferite ore din zi şi din noapte. Femeia 
desfăcu, de asemenea şi o hartă detaliată a cartierului. 

Ingenuncheară cu toţii pe podea şi cercetară cu atenţie harta 
şi fotografiile, căutând o cale de intrare care să nu provoace 
descoperirea lor imediată şi, implicit, eşecul acţiunii. După 
câteva momente, Peter îşi îndreptă spinarea şi se aşeză în fund 
pe podea. li privi pe Randi şi pe Jon cu un zâmbet uşor. 

— Mi-e teamă că există o singură opţiune valabilă, zise el 
ridicând din umeri. N-o fi ea deosebit de elegantă sau originală, 
însă ar trebui să meargă. 

— Te rog nu-mi spune că te gândeşti la un atac frontal pe uşa 
din faţă, urmat de urcarea rapidă a scărilor până la ultimul etaj, îl 
imploră Randi. 

— O, nu. Nu e stilul meu. Peter puse degetul pe hartă, într-un 
punct unde se afla un bloc cu apartamente, lipit de clădirea de la 
nr. 18 pe Rue de Vigny. Ca să-l parafrazez pe Hamlet, există mai 
multe căi de a intra într-o clădire, fata mea, decât poţi să-ţi 
imaginezi tu. 

Smith se uită mai atent la locul de pe hartă indicat de englez 
şi înţelese la ce se referea Peter. Işi ţuguie buzele gânditor. 

— Vom avea nevoie de un echipament special. Ştii pe cineva 
care ar putea să ne facă rost de aşa ceva, Peter? 

— S-ar putea să mai am chiar eu câteva piese de echipament 
ascunse pe undeva prin Paris, spuse calm Peter. Reminiscenţe 
ale anilor petrecuţi în slujba Maiestăţii Sale. Sunt sigur că 
prietenii domnişoarei Russell ne pot ajuta cu ceea ce mai avem 
nevoie. Asta dacă îi roagă frumos, bineînţeles. 

Incruntată, Randi se aplecă din nou asupra hărţii şi a 
fotografiilor. Deodată, ridică din sprâncene. 

— A, grozav, lăsaţi-mă să ghicesc. Plănuiţi iarăşi una dintre 
acţiunile alea de „sfidare a legii gravitaţiei”, nu? 

Peter o privit aparent şocat. 

_ — De sfidare a legilor gravitaţiei? repetă el clătinând din cap. 
In nici un caz. De fapt, e vorba chiar despre respectarea 
normelor gravitaţiei, continuă englezul zâmbind uşor. La urma 
urmei, tot ceea ce urcă trebuie să şi coboare la un moment dat. 

40 


Marţi, 19 octombrie 


Deşi era trecut de miezul nopţii, străzile bine luminate 
continuau să fie destul de animate, în special datorită perechilor 
care se întorceau acasă după ce cinaseră în oraş. Chiar şi pe rue 
de Vigny, izolată oarecum de zona cafenelelor, braseriilor şi 
cluburilor din cartierul Marais, se vedeau câţiva pietoni întârziaţi. 

Unul dintre ei, o femeie bătrână înfofolită bine ca să suporte 
răcoarea nopţii de toamnă, mergea şchiopătând de-a lungul 
străzii. Zgomotul produs de tocurile încălţărilor producea un ecou 
puternic în zidurile de piatră. Ţinea strâns sub un braţ o sacoşă 
de pânză, vizibil hotărâtă să-şi apere cu orice preţ proprietatea 
de atacul eventualilor hoţi. Obosită, femeia se opri pentru o clipă 
lângă clădirea de la numărul 18, ca să-şi recapete răsuflarea. Se 
vedea lumină numai la ferestrele de la ultimul etaj, cele situate 
imediat sub acoperişul puternic înclinat. Etajele inferioare ale 
clădirii erau cufundate în întuneric. 

Mormăind ceva în barbă, bătrâna îşi târşâi picioarele până la 
intrarea în clădirea alăturată, de la numărul 16, un bloc cu 
apartamente, cu trei etaje. Femeia zăbovi destul de mult timp în 
umbra porticului de la intrare, mai întâi, ca să caute prin sacoşa 
de pânză şi apoi ca să potrivească cheia în broască. Intr-un 
târziu, reuşi să descuie uşa. Cu destulă greutate, bătrâna 
împinse uşa grea şi intră înăuntru. 

Strada se cufundă în tăcere. 

Câteva minute mai târziu, doi bărbaţi, unul cu părul negru şi 
celălalt cărunt îşi făcură apariţia pe rue de Vigny. Amândoi erau 
îmbrăcaţi cu pardesie închise la culoare şi aveau atârnat de umăr 
câte un sac cilindric ce părea destul de greu. Cei doi sporovăiau 
animat în franceză despre vreme şi despre măsurile mult prea 
drastice de securitate de pe aeroporturi. Păreau doi cetăţeni 
obişnuiţi şi lipsiţi de griji care se întorceau acasă după un 
weekend prelungit. 

Se opriră în dreptul numărului 16. Cel mai tânăr deschise uşa 

şi-l invită pe colegul său cărunt să intre: 

— După tine, Peter, zise el încet. 

— Vârsta înaintea frumuseţii, nu? glumi celălalt şi intră într-un 
mic hol întunecos, unde o salută politicos pe bătrâna care 
aştepta acolo. 

Jon Smith pătrunse şi el în clădire, dar nu înainte de a 
îndepărta bucata de bandă adezivă pe care „bătrâna” o lipise 
peste orificiul din tocul uşii pentru a împiedica încuierea 
automată a acesteia. 

— Te pricepi destul de bine la descuiatul uşilor, o complimentă 
Jon pe bătrâna care aştepta alături de Peter Howell. 

Randi Russell îi răspunse cu un zâmbet. Deşi modul în care se 
deghizase o făcea să pară cu patruzeci de ani mai în vârstă 
decât era în realitate, ochii îi rămăseseră la fel de vioi şi 
strălucitori. 

— Păi am absolvit cursurile de la Fermă cu notele cele mai 
mari din clasă, spuse ea referindu-se la Camp Perry, baza de 
antrenament a CIA de lângă Williamsburg, Virginia. Asta 
înseamnă că perioada petrecută acolo n-a fost chiar o pierdere 
de timp. 

— Unde mergem acum? întrebă Smith. 

Randi arătă cu capul spre un coridor care se vedea dincolo de 
holul de la intrare. 

— Pe aici. Spre casa scărilor. Există o scară pe care se poate 
ajunge până la ultimul etaj. La fiecare nivel are o platformă cu 
uşi ce dau în apartamente. 

— Vreun locatar care nu are somn? întrebă Peter. 

Randi clătină din cap. 

— Nu. Se vede lumină sub câteva uşi, dar în rest e linişte. Şi 
sper să rămână aşa şi în continuare, de acord, băieţi? Nu am nici 
un chef să-mi petrec următoarele douăzeci şi patru de ore în nu 
ştiu ce secţie de poliţie dând tot felul de explicaţii. 

Cu Randi în frunte, cei trei începură să urce cu grijă scara, 
ocolind tot felul de biciclete, landouri şi cărucioare pentru 
cumpărături. O altă uşă încuiată, de data asta la ultimul nivel al 
clădirii, cedă imediat instrumentelor de spărgător ale lui Randi. 
In spatele ei se afla una dintre acele grădini de acoperiş, atât de 
îndrăgite de parizieni. Cei trei se găseau acum în partea din 
spate a clădirii cu apartamente, vederea spre rue de Vigny 
fiindu-le blocată de un şir de coşuri de fum şi de o pădure de 
antene de televiziune. 

Suflarea rece a vântului de toamnă aducea cu ea zgomotele 
nocturne ale oraşului, claxoanele maşinilor de pe bulevardul 
Beaumarchais, zumzetul scuterelor ce goneau pe străzile 
înguste, muzica ce răzbătea din când în când pe uşa deschisă a 
unui club de noapte din apropiere. Domurile albe, scăldate în 
lumină ale bisericii Sacre Coeur străluceau în depărtare, 
deasupra pantelor din Montmartre. 

Smith înaintă precaut până la balustrada din fier forjat şi 
aruncă o privire în jos. Nu reuşi să vadă decât un şir de 
tomberoane de gunoi aliniate pe marginea unei alei înguste. 

In cealaltă parte se afla zidul unei alte clădiri vechi, de 
asemenea transformată în bloc de locuinţe. Din spatele 
perdelelor şi al draperiilor de la câteva ferestre răzbătea lumina. 
Colonelul se întoarse apoi şi se alătură prietenilor săi aflaţi lângă 
ghivecele cu arbuşti ai micuţei grădini. 

In dreapta lor se înălța masiva clădire în care se găsea sediul 
din Paris al Mişcării Lazarus. Cele două clădiri erau lipite una de 
cealaltă însă cea de la numărul 18 era mai înaltă cu un nivel. Un 
perete de piatră, fără nici o deschidere, înalt de 6 metri, îi separa 
de acoperişul înclinat unde voiau să ajungă. 

— Perfect, şopti Peter şi îngenunche lângă sacul pe care îl 
avusese în spate. Hai să trecem la treabă. 

Mişcându-se repede în aerul rece al nopţii, cei trei începură să 
se transforme din civili obişnuiţi în nişte luptători complet 
echipați. Mai întâi, Randi îşi scoase peruca ce îi acoperea părul 
blond. Apoi renunţă la masca ridată care o făcuse să arate cu 
zeci de ani mai în vârstă. 

Toţi îşi scoaseră pardesiele şi rămaseră în costume de trening 
negre, închise pe gât. şi traseră pe cap cagule negre. Işi mânijiră 
apoi feţele cu vopsea de camuflaj. Incălţămintea de stradă fu 
înlocuită de ghete pentru căţărat. Pe mâini îşi traseră mănuşi 
groase de protecţie. Se îmbrăcară cu vestele antiglont din Kevlar 
şi îşi prinseră în tocuri fixate la şold armele favorite: pistol SIG- 
Sauer pentru Smith, Browning Hi-Power pentru Peter şi un Bereta 
de 9 mm pentru Randi. Apoi îşi puseră hamuri pentru coborârea 
în rapel şi îşi atârnară de umăr colaci de frânghie. 

Peter distribui fiecăruia şi alte gadgeturi. Printre ele şi câte 
două recipiente cilindrice, cam de mărimea unui tub cu spumă 
de bărbierit. 

— Grenade flash/bang, le explică el calm. Foarte potrivite 
pentru a crea confuzie printre inamici. Am auzit că sunt de mare 

efect şi la petreceri. 

— Parcă trebuia să facem cât mai puţin zgomot, le reaminti 
Randi cu severitate. Nu să începem să tragem ca nebunii şi de 
parcă am vrea să declanşăm cel de-al Treilea Război Mondial. 

— Ai dreptate, zise Peter. Dar mai bine să plângă mama lor 
decât mama noastră, nu credeţi? Este foarte posibil ca indivizii 
de acolo, continuă englezul arătând cu capul spre sediul Mişcării 
Lazarus, să reacționeze destul de violent dacă descoperă că 
cineva îi spionează. 

Peter inspectă apoi modul în care se echipaseră tovarăşii săi, 
retuşând acolo unde era nevoie, astfel încât toate să fie bine 
fixate şi să nu-i împiedice în mişcări. După ce termină, se supuse 
unei examinări similare din partea lui Smith. 

— Acum să vedem ce putem face în legătură cu bucăţica asta 
de zid, zise Peter şi-şi băgă mâna în sac. Scoase de acolo un 
pistol cu aer comprimat încărcat cu o săgeată din titan ataşată la 
un colac de frânghie din nailon. Cu o uşoară plecăciune, englezul 
i le întinse lui Randi: 

— Eşti drăguță să faci onorurile? 

Randi se dădu înapoi câţiva paşi şi căută cu privirea un loc 
potrivit de ancorare pe zidul din faţa lor. Privirea îi fu atrasă de o 
crăpătură îngustă. Ochi cu grijă şi apăsă pe trăgaci. Pistolul 
scoase un zgomot înfundat şi azvârli mica săgeată de titan 
legată de firul de nailon. Cu un clang uşor, dinţii săgeţii 
pătrunseră în zid şi rămaseră fixaţi acolo. 

Smith întinse mâna şi trase puternic de cablul de nailon. 
Săgeata rămase ferm fixată în perete. 

— Sunteţi gata? întrebă el întorcându-se spre ceilalţi. 

Peter şi Randi încuviinţară printr-o mişcare a capului. 

Unul câte unul, cei trei escaladară zidul şi se instalară pe 
acoperişul din ardezie al clădirii de la numărul 18. 


Centrul de comandă al lui Lazarus din Azore 


Aşezat la masa din lemn de tec din biroul său privat, Hideo 
Nomura urmărea satisfăcut simularea pe calculator a zborului 
primului val de avioane Thanatos. Pe ecranul monitorului era 
afişată o hartă digitală a Emisferei Vestice. Deplasarea fiecărui 
aparat Thanatos decolat de la baza sa din Azore - la circa 4000 

de kilometri depărtare de coastele estice ale Statelor Unite - era 
indicată prin mici pictograme ce se mişcau pe ecran. 

După ce fiecare pictogramă traversă Atlanticul şi ajunse 
deasupra Americii, zone întinse ale hărţii Statelor Unite începură 
să-şi schimbe culoarea, indicând suprafaţa afectată de norii de 
nanofagi Model IV, eliberate de la mare altitudine din avioanele 
fără pilot. Procentajul calculat al deceselor era indicat prin 
diverse culori şi nuanţe. Cu roşu-aprins erau colorate zonele în 
care se prognoza anihilarea totală a celor aflaţi în interiorul lor. 

Nomura privea pe ecran cum zonele metropolitane New York, 
Washington, D. C., Philadelphia şi Boston se colorau în roşu, 
semnalizând moartea prognozată a peste 35 de milioane de 
americani. Japonezul dădu din cap satisfăcut. Morţii aceştia nu 
reprezentau decât o picătură în carnagiul ce avea să urmeze. 
Insă importanţa acestui prim masacru era foarte mare. 
Distrugerea rapidă a atâtor centre de putere economică şi 
politică avea să arunce Statele Unite într-o criză majoră. Chiar 
dacă ar fi supravieţuit atacului, liderilor acestei ţări le-ar fi fost 
imposibil să descopere originea atacurilor îndreptate împotriva 
naţiunii lor. 

Interfonul începu să sune, trezindu-l din visare. 

Nomura îşi dezlipi cu greu privirea de la simularea ce se 
desfăşura în faţa sa. 

— Da? Ce s-a întâmplat? întrebă el după ce apăsă un buton. 

— Am primit toate informaţiile de care aveam nevoie de la 
punctul de colectare din Paris, se auzi vocea seacă şi pedantă a 
şefului echipei de cercetători. Conform rezultatelor 
experimentului de teren numărul trei, consider că nu este nevoie 
să mai operăm nici un fel de modificări în structura nanofagilor. 

— Mi-aţi dat o veste excelentă, spuse Nomura şi privi din nou 
pe ecranul unde continua simularea. Suprafeţele colorate în roşu 
se măreau rapid şi ocupau acum o mare parte din zona 
continentală a Statelor Unite. Şi când va fi gata primul lot de 
nanofagi Model IV? 

— In aproximativ douăsprezece ore, promise precaut omul de 
ştiinţă. 

— Foarte bine. Vă rog să mă ţineţi la curent. 

Nomura opri simularea şi trecu pe un program care urmărea 
evoluţia lucrărilor ce se desfăşurau în uriaşele hangare de lângă 
pista de aterizare. Echipele care asamblau flotila de avioane 
Thanatos erau în grafic. In clipa în care primele containere pline 

cu nanofagi Model IV aveau să iasă din laborator, trei avioane 
fără pilot urmau să fie gata să-şi primească încărcătura. 

Nomura îşi scoase telefonul mobil şi formă un număr pe care îl 
avea în memoria aparatului. 

Nones răspunse imediat: 

— Care sunt ordinele, Lazarus? 

— Activitatea ta din Paris a luat sfârşit, spuse Nomura. Revin-o 
aici la Centru cât mai curând posibil. Biletele şi celelalte 
documente necesare pentru tine şi echipa de securitate le veţi 
ridica de la ghişeul Air France de pe Orly Sud. 

— Ce ordonaţi în legătură cu Linden şi echipa lui de 
supraveghere? întrebă încet Nones. 

Nomura ridică din umeri. 

— Linden şi ceilalţi şi-au îndeplinit în mod eficient sarcinile 
primite. Insă nu cred să mai avem vreodată nevoie de serviciile 
lor. Inţelegi la ce mă refer? întrebă japonezul cu răceală. 

— Înţeleg, confirmă interlocutorul său. Şi echipamentul din 
clădirea din Paris? 

— Distrugeţi-l, ordonă  Nomura zâmbind nemilos. Să 
demonstrăm din nou omenirii îngrozite că spionii americani şi 
britanici continuă să ducă acelaşi război ilegal împotriva nobilei 
Mişcări Lazarus! 

Paris 


Smith înainta târâş pe coama acoperişului puternic înclinat al 
clădirii de la numărul 18. Prefera să se folosească de forţa 
braţelor decât să facă zgomot cu ghetele sale pe plăcile de 
ardezie crăpate. Inainta încet fiindcă avea nevoie de timp ca să 
găsească puncte de sprijin pe suprafaţa alunecoasă. 

Sediul Mişcării Lazarus se afla într-una din cele mai înalte 
clădiri din acea parte a cartierului Marais, aşa că nu prea exista 
nimic care să blocheze vântul rece care sufla peste Paris dinspre 
răsărit. O pală mai puternică de vânt se abătu brusc asupra 
acoperişului şi Jon simţi că începe să alunece de pe coamă. 
Strânse din dinţi şi încercă cu disperare să-şi menţină echilibrul. 

Dacă nu reuşea, risca o cădere de la peste treizeci de metri 
înălţime, fără nimic care să atenueze impactul. Jos îl aştepta un 
gard din zăbrele ascuţite de oţel, câteva maşini parcate şi plăcile 
pavajului. Nu mai auzea nimic altceva decât sângele care pulsa 
puternic în tâmple. Ud de sudoare în ciuda frigului de afară, se 
lipi cât putu mai bine de acoperiş, aşteptând să se potolească 
vântul. Apoi, tremurând uşor, îşi reveni şi continuă să se târască. 

Un minut mai târziu, Smith ajunse în dreptul modestului 
adăpost oferit de un coş mare de fum din cărămidă. Randi şi 
Peter îl aşteptau deja acolo. Cei doi înfăşuraseră o frânghie în 
jurul bazei coşului de fum. Jon se prinse repede de ea cu o clemă 
a echipamentului său şi, răsuflând uşurat, se aşeză la fel ca 
tovarăşii săi, într-o poziţie incomodă pe coama acoperişului. 

Peter râse uşor privindu-i pe ceilalţi doi. 

— Stăm aici ca trei ciori triste şi ude de ploaie. 

— Mai bine zis ca două ciori triste şi o lebădă graţioasă, îl 
corectă Randi zâmbind la rândul său. Femeia apăsă pe butonul 
de transmisie al aparatului radio. 

— Vreo mişcare acolo jos, Max? 

Din poziţia sa camuflată, undeva mai jos pe rue de Vigny, 
subordonatul său îi raportă: 

— Nimic, şefa. Linişte totală. S-a aprins o lumină la etajul doi 
acum câteva minute. In afară de asta nici un semn că cineva ar 
vrea să intre sau să iasă din clădire. 

Satisfăcută, Randi le făcu semn celorlalţi. 

— Drumul e liber. 

— Foarte bine, zise Smith. Să trecem la treabă. 

Cei trei îşi mai verificară încă o dată echipamentul de coborâre 
în rapel şi se îngrămădiră în jurul coşului de fum. 

— Cine vrea să coboare primul? întrebă Randi. 

— Eu, se oferi Smith privind în jos către marginea acoperişului. 
Nebunia asta a fost ideea mea strălucită, ai uitat? 

— Bineînţeles că nu. Deşi „strălucită” nu ştiu dacă este 
calificativul cel mai potrivit. Randi puse însă imediat mâna pe 
umărul lui Jon şi zise cu blândeţe, privindu-l îngrijorată: Ai grijă 
de tine, Jon. 

El îi zâmbi şi îi promise: 

— O să fac tot posibilul. 

Colonelul trase adânc aer în piept de câteva ori ca să se 
calmeze. Apoi se întoarse cu spatele şi începu să coboare încet 
de-a lungul pantei acoperişului, controlând viteza de înaintare cu 
mâna fixată pe frânghie. Bucăţele de ardezie desprinse din 
acoperiş trecură răpăind pe lângă el şi se prăbuşiră în hăul 
întunecat de dedesubt. 


Nones ieşi din biroul de la etajul doi al clădirii de la numărul 18 
pe rue de Vigny, încăpere pe care o ocupase imediat după 
sosirea la Paris. Biroul, rezervat, de obicei, şefului programelor 
de ajutorare şi de educaţie a popoarelor africane, era cel mai 
mare şi cel mai bine echipat din clădire. Activiştii locali ai Mişcării 
nu îndrăzniseră însă să se opună hotărârii sale de a se instala 
acolo sau să pună întrebări incomode. La urma urmei, Nones 
avea documente semnate de însuşi Lazarus. Dorinţele sale 
trebuiau îndeplinite. Uriaşul zâmbi cu răceală. În scurt timp, 
adepţii Mişcării aveau să regrete obedienţa lor absolută, însă 
atunci avea să fie mult prea târziu. 

Cinci bărbaţi din echipa sa de securitate aşteptau răbdători pe 
palierul din faţa biroului. Bagajele şi armele erau pregătite şi 
aşezate jos, la picioare. Se ridicară cu toţii la apariţia lui Nones. 

— Lazarus a transmis ordinele, zise el scurt. 

— Sunt ordinele pe care le aşteptaţi? întrebă calm Shiro, un 
bărbat scund, cu trăsături asiatice. 

— Până la ultimul detaliu, încuviinţă Nones. Îşi scoase pistolul, 
îl verifică şi apoi îl băgă înapoi în tocul de umăr. Oamenii săi 
procedară la fel cu armele lor şi apoi se aplecară să-şi ridice 
genţile. 

Doi dintre ei porniră în jos pe scări spre micul garaj din spatele 
clădirii. Ceilalţi îl urmară pe Nones spre încăperile de la ultimul 
etaj, ocupate de echipa de supraveghere a experimentului. 


Smith se opri din coborâre şi, când ajunse la marginea 
acoperişului, începu să se balanseze. Ţinând strâns de frânghie, 
se aplecă atât cât îi permitea legătura şi cercetă ferestrele de la 
mansardă. Aşa cum văzuseră şi în fotografiile pe care le 
studiaseră înainte de începerea misiunii, ferestrele erau toate 
acoperite cu obloane. 

Jon se lămurise. Nu aveau cum să pătrundă prin obloanele 
solide de lemn, cel puţin nu fără a face un zgomot îngrozitor. 
Trebuiau să găsească o altă cale de a intra în clădire. 

Dădu drumul la puţină frânghie şi cobori câţiva centimetri ca 
să cerceteze peretele clădirii. Ferestrele de la etajul patru al 
clădirii erau luminate şi aveau obloanele trase în lături. Colonelul 
începu să coboare în rapel cu salturi mici. Nu se auzea aproape 
nimic, doar un uşor scârţâit al frânghiei care se freca de clema 
metalică şi zgomotul înfundat produs de talpa ghetelor care se 
lovea de perete. După ce coborâse mai bine de şase metri, Smith 
strânse din nou frânghia cu mâna, oprindu-se lângă una dintre 
ferestrele luminate. 

Aruncă o privire în sus. 

Randi şi Peter se aflau la marginea acoperişului, două siluete 
negre proiectate pe cerul înstelat. Cei doi aşteptau de la el 
semnalul că pot să coboare în siguranţă. A 

Smith le făcu semn să mai aştepte puţin. Işi întinse apoi gâtul, 
încercând să vadă cât mai mult posibil din ceea ce se afla în 
spatele ferestrei cele mai apropiate. Era vorba despre o încăpere 
foarte lungă şi îngustă, care se întindea pe cel puţin jumătate din 
lungimea acestei laturi a clădirii. O încăpere în care se 
deschideau şi alte câteva din ferestrele de la acest etaj. 

Inăuntru, pe un şir de mese lipite de peretele opus ferestrelor, 
se aflau mai multe calculatoare, monitoare, receptoare radio şi 
aparatură de comunicaţie prin satelit. Alte calculatoare erau 
aşezate pe mese dispuse în unghi drept faţă de şirul lipit de 
perete, încăperea fiind astfel împărţită în mai multe puncte de 

lucru. Cablurile fuseseră întinse direct pe podeaua din lemn. 
Pereţii erau pătaţi şi coşcoviţi. 

Intr-un colţ întunecat, Smith reuşi să vadă şase paturi pliante 
aşezate unul lângă celălalt. Patru dintre ele erau ocupate. Se 
vedeau picioarele în ciorapi ieşind de sub pături. 

Cel puţin doi dintre ocupanţii camerei erau însă treji şi în plină 
activitate. Unul dintre ei, un bărbat mai în vârstă, cu părul alb şi 
cu o barbă neîngrijită, introducea rapid tot felul de date de la o 
tastatură. Imaginile de pe monitorul din faţa lui se derulau cu 
repeziciune. Cel de-al doilea bărbat avea un set de căşti pe 
urechi şi şedea în faţa unui sistem de comunicaţii prin satelit. Era 
aplecat în faţă şi asculta atent sunetele din căşti. Din când în 
când, acţiona butoanele de reglare a frecvenţei. Era mai tânăr 
decât celălalt, proaspăt ras, iar ochii săi căprui şi tenul măsliniu 
sugerau o origine mediteraneană. Să fi fost oare un spaniol? 
Italian? 

Smith ridică din umeri. Spaniol, italian sau american din Bronx. 
Conta oare aşa de mult? Mişcarea Lazarus îşi recruta adepții în 
toate colţurile lumii. In clipa aceea, un singur lucru conta. Nu 
aveau cum să intre neobservaţi pe la etajul acela al clădirii. Aşa 
că se uită mai jos, examinând şirul de ferestre cufundate în 
întuneric de la etajul de dedesubt. 

Jon surprinse cu coada ochiului o mişcare în camera pe care o 
studiase. intoarse capul şi-l văzu pe bărbatul cu părul alb cum se 
răsuceşte din faţa monitorului şi se ridică în picioare. Părea 
surprins fără a fi însă din cale-afară de alarmat de faptul că în 
încăpere pătrunseră, printr-o uşă cu arcadă, alţi patru bărbaţi. 

Smith îi privi cu atenţie pe noii veniţi. Toţi aveau feţe dure şi 
erau îmbrăcaţi în negru, cu nişte saci atârnaţi de umăr. Doi erau 
înarmaţi cu pistoale. Al treilea ţinea în braţe o carabină. Cel de-al 
patrulea, mult mai înalt decât ceilalţi şi în mod evident 
conducătorul grupului, le spuse ceva oamenilor săi. Aceştia se 
puseră imediat în mişcare, îndreptându-se fiecare către diferite 
locuri din încăpere. Uriaşul, care avea părul roşu, aruncă o privire 
spre şirul de ferestre şi apoi se întoarse cu spatele. Individul îşi 
scoase apoi cu o mişcare precisă pistolul din tocul de umăr. 

Jon căsca ochii nevenindu-i să creadă. intreg trupul îi fu 
scuturat de un fior. Mai văzuse undeva aceeaşi faţă şi ochii aceia 
înfricoşători. In urmă cu şase zile. Aparţineau teroristului care 
fusese cât pe ce să-l ucidă în lupta aceea de lângă Institutul 
Teller. Nu putea fi cu putinţă, îşi zise el disperat. Imposibil. Cum 

era posibil ca un om devorat în totalitate de nanofagi să se ridice 
din mormânt? 

Jones se întoarse spre Willem Linden şi ridică încet pistolul. Cu 
un deget acţionă piedica de siguranţă a armei. 

Olandezul se holba la pistolul îndreptat spre fruntea sa. Se 
albise la faţă. 

— Ce vrei să faci? întrebă el bâlbâindu-se. 

— Acesta este cadoul de despărţire. Serviciile tale nu ne mai 
sunt necesare, spuse cu duritate Nones. Lazarus m-a rugat să-ţi 
mulţumesc pentru efortul pe care l-ai depus. La revedere, herr 
Linden. 

Uriaşul aşteptă, mai întâi, ca bărbatul din faţa lui să înţeleagă 
în sfârşit ceea ce i se întâmpla, lucru dovedit de groaza ce i se 
citea în priviri. Abia atunci apăsă de două ori pe trăgaci. Din 
capul lui Linden, lovit în plin de la un metru distanţă, săriră pe 
peretele din spate bucăţi mari de os şi de creier amestecate cu 
sânge. Bărbatul se prăbuşi mort la podea. 

In aceeaşi clipă, din colţul cufundat în umbră al încăperii, se 
auzi un alt foc de armă, urmat imediat de încă trei. Nones 
întoarse capul în direcţia aceea. Bărbatul înarmat cu carabina 
tocmai îi lichidase pe cei patru membri ai echipei de 
supraveghere care dormeau. Surprinşi în paturile lor, aceştia 
fusese o pradă foarte uşoară. Trase de la o distanţă mai mică de 
doi metri, gloanţele cu alice de calibru mare îi transformaseră 
pur şi simplu într-o masă de carne însângerată şi de oase 
zdrobite. 

Uriaşul auzi dintr-odată un strigăt înăbuşit de spaimă ce venea 
din stânga sa. Se răsuci fulgerător pe călcâie şi-l văzu pe Vitor 
Abrantes, cel mai tânăr membru al echipei lui Linden, un 
portughez expert în comunicaţii, care se ridicase tremurând în 
picioare. Abrantes încerca disperat să scape de casca de pe 
urechi însă se încurcase în cablul legat la receptorul radio. 

Nones trase rapid două gloanţe în direcţia lui. Primul îl lovi pe 
tânăr în piept. Cel de-al doilea îl nimeri în umărul stâng şi-l făcu 
pe portughez să se rotească într-un cerc complet. Alb la faţă din 
cauza şocului, Abrantes fu izbit cu spatele de aparatul de emisie- 
recepţie. Tânărul se prăbuşi apoi pe podea şi rămase acolo 
ghemuuit pipăindu-şi umărul rănit. 

Incruntat şi furios din cauza lipsei sale de îndemânare, Nones 

făcu un pas înainte spre tânărul rănit şi ridică din nou pistolul. De 
data asta era hotărât să ţintească mult mai bine. Inchise un ochi 
şi privi cu atenţie de-a lungul ţevii. Degetul i se fixase deja pe 
trăgaci... 

In acea clipă însă fereastra de lângă el explodă şi se 
transformă într-un nor de cioburi tăioase. 


Atârnat de frânghia sa, Jon Smith urmărise uimit măcelul cu 
sânge rece care se desfăşura în interior. Inţelese brusc că 
ticăloşii aceia îşi ucideau propriii oameni, se debarasau de toate 
dovezile şi de martorii incomozi. Adică de ceea ce căuta el cu 
disperare. Cuprins de un val de furie, colonelul acţionă 
instantaneu, îşi scoase pistolul din tocul de la şold şi trase în 
direcţia ferestrei. 

Cele trei gloanţe trase de sus în jos sfărâmară fereastra 
făcând ca mii de cioburi ascuţite să zboare prin încăpere. Inainte 
ca ultimele cioburi să aterizeze pe podea, Smith îşi băgă înapoi 
pistolul în toc şi-şi scoase una dintre cele două grenade 
flash/bang din buzunarul fixat în exteriorul pantalonului. Trase de 
inel cu degetul mare de la mâna dreaptă. Siguranţa grenadei se 
ridică imediat. 

Colonelul aruncă cilindrul de culoare neagră prin golul unde 
fusese fereastra şi împinse puternic cu picioarele în perete, astfel 
încât să se îndepărteze de deschidere. Ajuns la limita de 
pendulare, împinse din nou cu putere în perete şi o porni cu 
viteză înapoi spre fereastră. 

Chiar în acea clipă grenada explodă într-o serie rapidă de 
şocuri orbitoare şi asurzitoare în acelaşi timp, menite să 
surprindă şi să dezorienteze pe cei aflaţi în raza ei de acţiune. Un 
nor dens de fum începu să se rostogolească din interiorul 
încăperii, zvâcnind la fiecare nouă detonare. 

Jon ateriză în încăpere intrând pe fereastră cu picioarele 
înainte. Se ghemui la podea, apoi se rostogoli într-o parte şi 
rămase întins pe burtă. Işi scoase imediat pistolul şi începu să-şi 
caute ţinta prin norul gros de fum. E 

Era interesat, în primul rând, de bărbatul cu ochii verzi. In 
locul în care se aflase uriaşul, atunci când explodase fereastra, 
se vedeau pe podea câteva urme de sânge, dar asta era tot. Fără 
îndoială că individul fugise la adăpost atunci când aterizase 
grenada în încăpere. Urmele de sânge duceau către arcada sub 
care se afla uşa. 

Se auziră în apropiere nişte paşi împleticiţi, undeva de cealaltă 
parte a unei mese încărcate cu aparatură. 

Smith îşi înălţă capul şi-l văzu pe unul dintre trăgători venind 
clătinându-se spre el prin norul de fum care se împrăştia rapid. 
Deşi încă ameţit de zgomotul şi lumina orbitoare a grenadei, 
individul ţinea pistolul în faţă cu ambele mâini, gata de tragere. 
După ce clipi rapid de câteva ori ca să-şi recapete vederea, 
bărbatul zări capul lui Smith iţindu-se deasupra mesei şi se 
răsuci pe călcâie pentru a-l lua în bătaia armei. 

Colonelul trase de două ori şi-l nimeri în piept şi în gât. 

Individul se frânse de mijloc şi se prăbuşi mort pe podea. 

Jon se lăsă înapoi jos în spatele mesei şi se rostogoli în 
cealaltă direcţie, acţionând rapid clama de siguranţă a hamului 
de coborâre pentru a se elibera de frânghia pe care coborâse. 
Aceasta nu ar fi făcut decât să-i stânjenească mişcările şi să 
indice duşmanilor locul în care se afla. Reuşi într-un târziu să se 
elibereze şi începu să se târască pe podeaua din lemn. 

De unul scăpase. Luându-l în calcul şi pe uriaşul cu ochi verzi, 
mai rămăseseră trei duşmani pe care trebuia să-i înfrunte, 
numără el în gând încercând să se calmeze. Unde se aflaseră 
oare ceilalţi trăgători în clipa în care explodase grenada? Şi, mult 
mai important, unde erau ei acum? 

Işi scoase precaut capul de după tăblia mesei şi văzu cadavrul 
bărbatului cu părul alb. | se făcu greață la vederea băltoacei de 
sânge şi creier care se formase pe podea sub craniul zdrobit al 
bărbatului. Un bărbat care ar fi putut să le ofere informaţiile de 
care aveau nevoie. 

incepu să se târască pe lângă cadavru, îndreptându-se spre 
colţul întunecat al încăperii, acolo unde văzuse că era improvizat 
spaţiul de odihnă. 

De undeva din spatele său, un pistol lătră de trei ori într-o 
succesiune foarte rapidă. Primul glonţ îi trecu pe deasupra 
capului. Cel de-al doilea făcu să sară aşchii ascuţite din piciorul 
gros de masă, aflat chiar lângă faţa sa. Cel de-al treilea glonţ de 
9 mm îl nimeri în spate şi fu respins de vesta din Kevlar pe care o 
purta. Era ca şi cum un catâr l-ar fi lovit cu copita între omoplaţi. 

innebunit de durere, trăgând cu greu aer în plămânii ce 
păreau că fuseseră aplatizaţi cu o lovitură de baros, colonelul 
reuşi să se rostogolească într-o parte. Alte două gloanţe loviră 
unul după altul podeaua, exact în locul în care se aflase cu o 
secundă în urmă. Smith se răsuci pe burtă, încercând disperat 

să-şi dea seama de unde trăgea inamicul său. 

Acolo! 

Cu ochii înceţoşaţi din cauza durerii provocată de lovitura în 
spate, reuşi să distingă o formă difuză ce parcă se mişcase puţin. 
Unul dintre trăgători era îngenuncheat în spatele unei mese 
aflate cam la şase metri distanţă şi îşi lua calm ţinta. Jon îndreptă 
pistolul în direcţia lui şi apăsă rapid de mai multe ori pe trăgaci. 
Trebuia să ţină foarte bine arma ca să nu sară în sus din cauza 
reculului.  Gloanţele muşcară din lemnul mesei şi  loviră 
calculatorul aflat deasupra. Aşchii de lemn şi bucăţi de plastic, 
sticlă şi metal săriră în toate părţile. Luat prin surprindere, 
trăgătorul se lăsă în jos şi dispăru din raza vizuală a lui Smith. 

Colonelul se rostogoli pe podea încercând să se îndepărteze 
cât mai repede de locul acela şi ajunse în dreptul a trei mese 
lipite una de cealaltă în forma literei U. Abia acolo riscă să 
arunce precaut o privire înapoi, în direcţia de unde venise. Nimic. 

Pe masa din faţa sa se afla un monitor TV. Smith înlemni 
văzându-şi propria moarte reflectată în sticla întunecată. 

Cel de-al treilea trăgător se ridicase din adăpostul oferit de 
masa din spate şi-şi îndreptase ţeava carabinei spre ceafa lui. 


Încercând să-şi păstreze echilibrul pe coama acoperişului, 
Peter şi Randi fură luaţi prin surprindere de primele împuşcături, 
auziră explozia asurzitoare a grenadei şi-l urmăriră pe Smith cum 
pătrunde în interiorul clădirii. Se uitară unul la altul îngroziţi. 

— Deci cam asta a fost discreţia de care ar fi trebuit să dăm 
dovadă, murmură Peter şi-şi scoase pistolul din toc. 

Zgomotul unei alte serii de împuşcături umplu spaţiul dintre 
clădiri într-un crescendo ameninţător. 

— Vino după mine! strigă Randi care începuse deja să coboare 
în rapel în salturi scurte şi rapide. Peter sări după ea, mişcându- 
se la fel de agil. 


Convins că e prea târziu, ştiind că degetul duşmanului 
începuse deja să apese trăgaciul carabinei, Smith se răsuci 
disperat, încercând să-şi aducă pistolul pe direcţie. Adrenalina 
care i se răspândea pulsând în tot trupul părea că oprise şi 
timpul în loc şi întârzia clipa în care glonţul avea să-i sfărâme 
ţeasta... 

O altă fereastră se transformă subit în mii de cioburi sub 
acţiunea mai multor gloanţe de 9 mm trase de la foarte mică 

distanţă. Lovit în mai multe locuri în piept, în gât şi în cap, 
individul cu carabina se aplecă, mai întâi, într-o parte, apoi se 
prăbuşi peste o masă. Carabina se dezlipi dintre degetele sale 
lipsite de viaţă şi căzu cu zgomot pe duşumea. 

Randi, urmată imediat de Peter, intrară prin fereastra spartă şi 
se lăsară în jos pe podea. Işi desfăcură rapid frânghiile şi luară 
poziţie de o parte şi de alta a lui Jon, cercetând înfriguraţi 
interiorul încăperii. 

Smith zâmbi obosit, în continuare marcat de pericolul pe lângă 
care tocmai trecuse. 

— Mă bucur că aţi reuşit să veniţi, zise el în şoaptă. Deşi aş fi 
preferat să rezolv singur situaţia de aici. 

— Ce prost poţi să fii, murmură Randi privindu-l cu duioşie. 

— Eu nu vreau să ratez nici o petrecere, spuse şi Peter. Câţi ai 
mai lăsat şi pentru noi? 

— Unul cu siguranţă, răspunse Smith. E ascuns undeva în 
partea aceea a încăperii, adăugă el arătând cu capul spre zona 
întunecată. Un alt individ, şeful lor cred, a şters-o deja pe uşa de 
colo. 

Peter o privi în ochi pe Randi. 

— Vrei să-i arătăm prietenului nostru doctorul cum reuşesc 
profesioniștii să scoată vânatul din ascunziş? Tu păzeşti uşa, Jon, 
adăugă englezul. Apoi scoase din buzunar o grenadă flash/bang 
şi trase de inel ţinând pârghia apăsată. 

— La zero pornim. Patru. Trei. Doi... 

Peter se ridică brusc şi aruncă grenada peste masă. Cilindrul 
descrise o traiectorie lungă, în arc, dispăru din raza lor vizuală şi 
apoi explodă. Un nou nor de fum umplu încăperea, luminat din 
interior de o serie de flashuri orbitoare. 

Randi se pusese deja în mişcare şi alerga aplecată. Zări o 
formă mai întunecată mişcându-se prin norul de fum şi se aruncă 
la podea. Trăgătorul venea clătinându-se spre ea. Femeia trase 
două gloanţe şi-l urmări apoi cum se prăbuşeşte. Trupul 
individului se mai zbătu o dată apoi rămase nemişcat pe podea, 
privind-o cu ochi lipsiţi de viaţă. 

Randi mai rămase câteva clipe întinsă pe burtă, aşteptând să 
se împrăştie fumul. 

— Nici un pericol în partea asta! strigă ea după ce putu să 
vadă suficient de bine pentru a fi sigură. 

— Du-te şi verifică să vezi dacă a mai rămas cineva în viaţă, îi 
sugeră Smith ridicându-se cu greutate în picioare. 

— În timpul ăsta, noi ar trebui să ne ducem după celălalt 
individ, îi zise el lui Peter. 

— Cel despre care spuneai că s-a retras spre uşă? 

— Exact, spuse Jon şi-i povesti prietenului său despre 
asemănarea uimitoare dintre acesta şi teroristul ce murise în 
faţa ochilor săi în New Mexico. 

Peter fluieră uşor. 

— O coincidenţă cu adevărat ciudată. 

— Tocmai asta e problema, spuse Smith încet. Că nu cred că e 
deloc o coincidenţă. 

— Probabil că ai dreptate. Dar trebuie să ne grăbim, Jon. Or fi 
cei mai mulţi poliţişti masaţi acum în afara Parisului, însă toată 
hărmălaia asta nu a avut cum să nu atragă atenţia. 

Cu armele pregătite, cei doi începură să înainteze precauţi 
spre arcada sub care se afla uşa. Smith făcu un gest în direcţia 
petelor de sânge de pe podea, care duceau spre uşă. Peter dădu 
din cap în semn că a înţeles. Cel pe care-l urmăreau fusese rănit. 

Smith se opri în pragul uşii deschise. Aruncă o privire în afară 
şi văzu o bucată din podeaua acoperită cu plăci de gresie alb şi 
negru şi mărginită de un grilaj din fier forjat înalt până la brâu. 

Urmele de sânge continuau şi în spatele uşii, ducând spre 
treptele din marmură care coborau spre etajele inferioare ale 
clădirii. Uriaşul pe care îl urmăreau era gata, probabil, să scape! 
Hotărât să-i vină de hac, Jon ţâşni pe sub arcadă, ignorând 
încercarea lui Peter de a-l opri. 

Jon îşi dădu seama brusc că urmele de sânge se opreau două 
trepte mai jos. Făcu ochii mari. Dacă nu cumva reuşise să 
zboare, bărbatul cu ochii verzi se întorsese fără îndoială lângă 
uşă... 

Smith fu tras cu putere într-o parte. Pierzându-şi echilibrul, 
colonelul alunecă şi se izbi cu umărul de grilajul din fier forjat. 
Pistolul său SIG-Sauer căzu cu zgomot pe podeaua acoperită cu 
plăci de gresie. Timp de câteva clipe, colonelul rămase cu 
privirea pironită în hăul ameţitor de dedesubt printre barele de 
fier forjat. 

Ameţit din cauza impactului, reuşi totuşi să audă un țipăt scurt 
şi apoi îl văzu pe Peter trecând în zbor pe deasupra lui. Englezul 
se prăbuşi cu capul înainte în golul scării. Dispăru imediat din 
raza vizuală a lui Jon însă componente ale echipamentului său se 
mai auziră încă multă vreme zdrăngănind pe scări. 

Zâmbind cu cruzime, gigantul cu părul roşu se întoarse din 

nou spre Smith. Faţa individului, tăiată de mai multe cioburi 
ascuţite de sticlă, era ca o mască sângerie. Una dintre orbite era 
goală şi uriaşul îl privea acum fioros cu un singur ochi strălucitor. 

Jon încercă să se ridice în picioare, perfect conştient de 
prezenţa hăului care se deschidea doar la câţiva centimetri în 
spatele său. Işi scoase cu mişcări grăbite pumnalul pe care îl 
avea într-o teacă la şold şi se aplecă gata de luptă. 

Fără să fie deloc impresionat de vederea pumnalului, uriaşul 
începu să se apropie de el. Palmele lui mari descriau cercuri 
înşelătoare, gata în orice clipă să aplice o lovitură nimicitoare. 
Rânjetul de pe faţa individului devenea din ce în ce mai larg. 

Smith îl urmărea cu ochii mijiţi cum se apropie. Incă puţin, 
ticălosule, îşi spuse el în gând. Inghiţi cu greu, luptându-se cu 
teama pe care i-o producea înaintarea implacabilă a uriaşului. Nu 
îşi făcea nici un fel de iluzii în legătură cu rezultatul unei 
înfruntări corp la corp cu individul din faţa lui. Chiar dacă era pe 
jumătate orbit, inamicul său era mult mai înalt, mai puternic şi, 
fără îndoială, mult mai bine pregătit pentru astfel de lupte decât 
el. 

Uriaşul cu părul roşu citi teama din ochii lui. Începu să râdă şi- 
şi îndepărtă cu o mână sângele care i se scurgea de pe frunte 
spre singurul ochi valid. 

— Ce s-a întâmplat? Nu ai curaj să te lupţi fără un pistol în 
mână? întrebă el batjocoritor. 

Refuzând să se lase atras într-o acţiune prematură, Jon 
rămase nemişcat, gata să reacționeze rapid la orice mişcare 
greşită a inamicului său. Işi ţinea privirea fixată pe singurul ochi 
valid al individului, ştiind că acesta avea să-i trădeze intenţiile. 

Intr-adevăr, ochiul verde se însufleţi brusc. Asta era! 

Smith era pregătit. 

Mişcându-se cu o viteză ameţitoare, trupul uriaşului se răsuci 
într-un arc strâns cu intenţia de a aplica o lovitură nimicitoare de 
cot în faţa lui Jon. Acesta îşi dădu la timp capul într-o parte. 
Lovitura ucigătoare îşi rată ţinta doar cu câţiva milimetri. 

Smith blocă o altă lovitură puternică cu antebraţul stâng. 
Durerea îl făcu să vadă roşu în faţa ochilor şi simţi că-i cedează 
toate copcile cu care era fixată rana de acolo. Forţa impactului îl 
trimise din nou cu spatele în grilajul de fier forjat. Răsuflând cu 
greutate, colonelul se aplecă şi mai mult. 

Cu un rânjet victorios pe faţă, uriaşul se apropie şi mai mult. 
Una dintre mâini era pregătită să pareze o eventuală lovitură de 

cuţit. Cealaltă se dădu puţin înapoi, gata să lovească din nou ca 
un baros, o lovitură destinată ori să-l arunce pe Smith peste 
balustradă, ori să-i zdrobească craniul. 

Fără să mai aştepte, Jon se aruncă înainte, direct între 
picioarele uriaşului. Se răsuci rapid şi se ridică la timp ca să 
pareze o altă serie de lovituri. Forţa acestora îl proiectă cu 
spatele de perete şi-l lăsă fără respiraţie. Incepu disperat să-şi 
mişte prin aer mâna în care ţinea cuțitul, forţându-şi adversarul 
să se dea câţiva paşi înapoi. Uriaşul ajunsese cu spatele la 
balustrada din fier forjat. 

Acum ori niciodată, îşi făcu curaj Smith. 

Cu un urlet sălbatic, colonelul îşi scoase ultima grenadă 
flash/bang din buzunarul de la picior şi o aruncă, cu toată forţa 
de care mai era în stare, în faţa inamicului său. Reacţionând 
instinctiv, uriaşul îşi folosi ambele mâini ca să se ferească de 
grenada care nici nu avea cuiul siguranţei scos, oferindu-i lui 
Smith posibilitatea să atace pentru prima dată de la începutul 
luptei. 

Jon nu stătu pe gânduri şi ţâşni înainte cu cuțitul. Vârful 
acestuia reuşi să atingă singurul glob ocular pe care îl mai avea 
uriaşul. Fu de-ajuns. Sângele şi fluidele din globul ocular începură 
să se scurgă din teribila rană. 

Orbit acum în totalitate, gigantul scoase un urlet de furie 
amestecată cu durere. Işi aruncă braţul înainte şi lovitura îl făcu 
pe Smith să scape pumnalul din mână. Se aruncă apoi cu braţele 
deschise într-o ultimă încercare de a-şi prinde şi strivi adversarul. 

Jon se furişă rapid pe sub braţele deschise ale uriaşului şi-i 
aplică o lovitură puternică în gât, sfărâmându-i laringele. 
Colonelul se retrase apoi imediat, hotărât să stea în afara razei 
de acţiune a uriaşului. 

Respirând cu greutate, incapabil să mai tragă aer în piept, 
uriaşul căzu încet în genunchi. Pielea începuse să i se 
învineţească. Individul mai întinse încă o dată mâna, într-o ultimă 
încercare de a-l prinde pe cel care îl învinsese. Apoi mâna îi căzu 
neputincioasă. Uriaşul se prăbuşi pe podea şi rămase întins pe 
spate privind spre tavan cu orbitele sale goale. 

Epuizat, Smith căzu la rândul său în genunchi. 

De undeva de jos, se auzi un nou schimb de focuri, al căror 
ecou umplu casa scărilor. Smith se ridică cu greu în picioare, îşi 
recuperă pistolul din locul unde căzuse şi începu să alerge în jos 
pe scări. 

Se opri când îl văzu pe Peter urcând şchiopătând spre el. 

— A fost o căzătură a naibii de urâtă, Jon, spuse englezul 
văzând îngrijorarea din ochii lui Smith. Noroc că am reuşit să-mi 
păstrez Browningul, fiindcă am picat exact peste alţi doi indivizi 
care voiau să urce la tine. 

— Bănuiesc că nici unul dintre ei n-o să ne mai deranjeze, nu? 
întrebă Smith. 

— Cel puţin nu în viaţa asta! 

— Jon! Peter! Veniţi aici! Repede! 

La auzul vocii lui Randi cei doi bărbaţi se răsuciră pe călcâie şi 
începură să alerge spre încăperea în care o lăsaseră. 

Ofiţerul CIA era îngenuncheat lângă unul dintre trupurile 
întinse pe podea. Femeia ridică spre ei o privire plină de 
speranţă. 

— Tipul ăsta trăieşte! 

Smith, urmat îndeaproape de Peter, se grăbi să ajungă în locul 
unde se afla Randi şi îngenunche lângă ea pentru a-l examina pe 
singurul supravieţuitor al măcelului. Era vorba despre tânărul pe 
care îl văzuse când se afla la fereastră, cel care asculta 
semnalele transmise prin satelit. Fusese lovit de două gloanţe, în 
piept şi în umăr. 

— Vezi ce poţi face pentru bietul băiat, îi sugeră Peter. Află tot 
ce poţi de la el. Intre timp, eu dau o raită să văd dacă mai găsesc 
ceva folositor printre resturile astea. 

Englezul începu imediat să cerceteze sistematic 
echipamentele de comunicaţii şi tehnica de calcul, ca să vadă 
dacă a mai rămas ceva neatins în cursul schimbului de focuri. În 
timpul acesta, Smith îşi scoase mănuşile şi încercă mai întâi să 
vadă dacă tânărul mai avea puls. Avea, însă era foarte slab şi se 
stingea încet. Pielea tânărului era foarte palidă şi rece la 
atingere. Ţinea ochii închişi şi abia mai respira. 

Smith întoarse capul spre Randi. 

— Ridică-i picioarele câţiva centimetri, o rugă el încet. 

Femeia încuviinţă cu o mişcare a capului şi ridică puţin 
picioarele rănitului. Ca să le menţină în poziţia aceea, Randi luă 
un manual gros de calculatoare de pe o masă din apropiere şi-l 
băgă sub pulpele tânărului. 

Colonelul începu să cerceteze rănile bărbatului, desfăcându-i 
hainele ca să poată vedea mai bine locul de intrare şi de ieşire a 
gloanţelor. Lucra rapid, dar având grijă să nu provoace şi mai 
multă durere rănitului. Smith se încruntă. Umărul zdrobit arăta 
foarte rău. Orice chirurg ar fi recomandat amputarea imediată a 
braţului. Cealaltă rană era însă mult mai urâtă. Colonelul se 
posomori şi mai mult la faţă după ce pipăi locul pe unde ieşise 
glonţul care îl lovise pe tânăr în piept. Deplasându-se cu viteza 
sunetului, glonţul de 9 mm produsese nişte distrugeri enorme la 
trecerea prin pieptul bărbatului. 

Jon nu prea avea ce să facă. Mai întâi, scoase dintr-unul din 
buzunarele vestei un kit de prim ajutor. Printre altele, acesta 
conţinea două foi de plastic înfăşurate şi introduse într-o pungă 
de plastic sigilată. Colonelul rupse cu dinţii punga, desfăşură foile 
de plastic şi le apăsă apoi peste locurile de intrare şi de ieşire a 

glonţului din piept, pentru a nu mai permite aerului să intre sau 
să iasă din rană. După aceea, înfăşură un sul de bandaj pe 
deasupra plasticului, într-un efort de a opri sângerarea. 

Ridică privirea şi văzu că Randi se uita întrebător la el. 

Smith clătină uşor din cap. Tânărul era pe moarte. Eforturile 
lui nu aveau alt scop decât încetinirea procesului, nu evitarea 
acestuia. Pur şi simplu, rana era mult prea gravă, hemoragia 
internă mult prea puternică. Chiar dacă ar fi reuşit să ajungă cu 
el la un spital în următoarele câteva minute, soarta tânărului era 
pecetluită. 

Randi oftă şi se ridică în picioare. 

— Atunci mă duc să arunc şi eu o privire, zise ea şi bătu uşor 
cu degetul peste cadranul ceasului. Nu o lungi prea mult, Jon. 
Mai mult ca sigur că cineva din zonă a sunat deja la poliţie în 
legătură cu hărmălaia de aici. Max ne va anunţa de îndată ce 
prinde ceva pe scanner, însă noi trebuie să ne depărtăm înainte 
de a ajunge ei aici. 

Smith dădu aprobator din cap. Arestarea unui ofiţer din Forţele 
Terestre americane şi a unui agent CIA în interiorul sediului din 
Paris al Mişcării Lazarus, la scurtă vreme după dezvăluirile în 
legătură cu războiul secret purtat de Pierson şi Burke, nu ar fi 
făcut decât să confirme cele mai paranoice suspiciuni ale 
adepților teoriei conspirației. 

Randi îi întinse un portofel pătat cu sânge. 

— Am găsit asta într-unul din buzunarele lui. E posibil ca 
documentele de identitate să fie false, însă în acest caz au fost 
executate cu o precizie deosebită. 

Smith deschise portofelul. In el se afla un carnet de conducere 
cu valabilitate internaţională pe numele lui Vitor Abrantes, cu 
domiciliul în Lisabona. Abrantes. Colonelul citi numele cu voce 
tare. 

Pleoapele muribundului se mişcară uşor şi apoi se ridicară. 
Pielea feţei tânărului devenise cenuşie. 

— Eşti portughez? întrebă Smith. 

— Sim. Da. Eu sou portuguese, spuse încet Abrantes. 

— Ştii cine te-a împuşcat? 

Tânărul portughez se cutremură. 

— Nones, şopti el. Unul dintre cei trei Horațiu. 

Horaţiu? Smith nu ştia ce să creadă. Numele acesta, cu 
rezonanţe latine, îi aducea aminte de ceva din trecut. Ceva ce 
văzuse sau auzise cândva aici, la Paris, dar de care nu reuşea să- 

şi amintească. Cel puţin nu în momentul acela. 

— Jon! se auzi vocea emoţionată a lui Randi. la uită-te aici! 

Smith ridică privirea. Femeia se afla în faţa calculatorului la 
care îl văzuse lucrând pe bărbatul cu părul alb. Randi întoarse 
monitorul spre el. Intrat într-un fel de buclă de programare ce se 
relua la nesfârşit, calculatorul afişa mereu aceeaşi secvenţă: 
imaginea unor străzi destul de animate, captată şi transmisă, se 
pare, de la bordul unui avion ce zbura la mică înălţime. In partea 
de jos a imaginii clipeau câteva cuvinte scrise cu litere roşii: 
LANSAREA NANOFAGILOR A FOST INFIINŢATA. 

— Dumnezeule! îşi dădu seama brusc Smith. Au lovit cartierul 
La Courneuve din aer. 

— Se pare că da, spuse şi Randi. Bănuiesc că este mult mai 
uşor şi mai eficient decât să declanşezi aceste arme oribile de pe 
sol. 

— Mult mai eficient, murmură Smith gânditor. Lansând 
nanofagii de la altitudine nu mai trebuie să te bazezi doar pe 
vânt sau pe presiunea internă a containerului pentru a realiza 
împrăştierea lor. Ai, de asemenea, mai mult control şi poţi să 
acoperi o zonă mult mai întinsă cu acelaşi număr de dispozitive. 

Colonelul se întoarse din nou spre Abrantes. Rănitul îşi trăia 
ultimele clipe şi probabil că nu era pe deplin conştient de ceea ce 
petrecea în jurul lui. Smith spera că, în starea în care se afla, 
rănitul nu mai avea puterea să refuze să răspundă la întrebările 
pe care abia aştepta să i le pună. 

— Ce poţi să-mi spui despre nanofagi, Vitor? întrebă el cu 
blândeţe. Care este scopul pentru care au fost produşi? 

— Imediat după finalizarea testelor, nanofagii vor curăța 
lumea, spuse anevoie muribundul şi începu să tuşească. La colţul 
gurii îi apărură stropi de sânge. In ochi avea însă o strălucire 
fanatică. Cu un efort extraordinar, tânărul începu să vorbească 
din nou. Ele vor salva Pământul de plaga care îl macină. Vor 
salva planeta de oamenii care şi-au bătut joc de ea. 

Smith se cutremură de groază în clipa în care înţelese pe 
deplin semnificaţia vorbelor lui Abrantes. Masacrele de la 
Institutul Teller şi din La Courneuve nu fuseseră decât nişte 
teste. Deci moartea a zeci de mii de oameni fusese planificată de 
la început ca parte a unor experimente, a unor teste menite să 
sporească eficacitatea nanofagilor. 

Colonelul se uita fără să vadă spre imaginile ce se derulau 
întruna pe ecran. Nanofagii nu reprezentau o simplă armă în 

mâinile unor terorişti. Ei fuseseră proiectaţi ca instrumente ale 
unui genocid ce urma să se desfăşoare la o scară inimaginabilă, 
nemaiîntâlnită în istorie. 

Simţi că se sufocă de furie. Ideea că cineva ar putea fi de 
acord cu măcelul îngrozitor de felul celui la care fusese martor 
lângă Institutul Teller îl făcea să-şi iasă din minţi. Pentru a 
extrage însă informaţiile de care avea nevoie, era foarte 
important ca tânărul portughez să audă vocea unui prieten, a 
cuiva care îi împărtăşea punctul de vedere. Cu mare greutate, 
Jon reuşi să-şi stăpânească emoţiile şi să se calmeze. 

— Şi cine va face această curăţenie, Vitor? se auzi el întrebând 
cu blândeţe. Cine va reface Pământul? 

— Lazarus, răspunse simplu Abrantes. Lazarus va aduce viaţă 
din moarte. 

Smith se dădu înapoi îngrozit. O imagine teribilă căpăta contur 
în faţa ochilor săi. Era imaginea unui păpuşar fără chip care se 
pregătea să declanşeze o dramă îngrozitoare pe care o regizase 
chiar el. Lazarus denunţase nanotehnologia ca fiind un pericol 
mortal pentru omenire. Acelaşi Lazarus însă se folosea de 
nanotehnologie pentru a-şi pune în aplicare planurile criminale, o 
utiliza pentru a-şi măcelări susţinătorii cei mai devotați, ca şi 
cum ar fi fost nişte şoareci de laborator. Cu o mână, individul 
acesta manipula ofiţeri cu funcţii de răspundere din CIA, FBI şi 
MI6 pe care îi convingea să pornească un război secret împotriva 
Mişcării pe care o controla. Cu cealaltă, făcea ca lupta aceea 
secretă şi ilegală să se întoarcă împotriva celor care o 
declanşaseră, astfel încât cei care ar fi putut să i se opună să fie 
reduşi la tăcere, fără putinţa de a acţiona într-un moment critic. 

— Şi unde este acum Lazarus? întrebă el. 

Abrantes nu apucă să răspundă. Fu cuprins de un nou acces 
de tuse şi începu să vomite. Tânărul se îneca în propriul sânge, 
incapabil să-şi mai curețe plămânii. 

Smith îi întoarse repede capul într-o parte, pentru a permite 
aerului să intre din nou. Un fir subţire de sânge începu să se 
scurgă din gura portughezului. Tusea se mai potoli. 

— Vitor! Unde este Lazarus? repetă Smith. Randi părăsise şi 
ea monitorul calculatorului şi venise lângă muribund. 

— Os Acores, şopti Abrantes şi începu din nou să tuşească şi 
să scuipe sânge. Tânărul reuşi să tragă puţin aer în piept. O 
console de sol. Santa Maria. De data aceasta, efortul fusese mult 
prea mare. Portughezul se smuci brusc şi fu scuturat de un şir 

lung de convulsii. După câteva secunde, totul se sfârşi brusc. 
Tânărul era mort. 

— Ce a fost asta, o rugăciune? întrebă Randi. 

Smith se încruntă. 

— Dacă a fost într-adevăr o rugăciune, mă îndoiesc că l-a 
ascultat cineva. Colonelul se uită în jos spre trupul contorsionat 
şi clătină din cap. Cred mai degrabă că încerca să răspundă la 
întrebarea pe care i-o pusesem. 

La câţiva metri distanţă de cei doi, Peter se aplecase deasupra 
cadavrului individului pe care îl împuşcase Randi. Englezul căută 
prin buzunarele mortului şi găsi un portofel şi un paşaport. 
incepu să răsfoiască paginile paşaportului, remarcând cele mai 
recente vize de intrare aplicate, Zimbabwe, Statele Unite şi 
Franţa, în ordinea aceasta şi toate în ultimele patru săptămâni. 
Ochii săi albaştri se îngustară în timp ce se gândea la traseul 
străbătut de mercenar. 

Işi vâriî documentele în buzunar şi se duse să cerceteze un 
pachet voluminos pe care îl remarcase de mai mult timp. Era 
acoperit cu pânză de sac de culoare verde şi părea că fusese 
uitat într-un colţ. Gândindu-se mai bine, Peter îşi aminti că mai 
văzuse în încăpere alte două pachete asemănătoare. 

Desfăcu clapeta şi se uită înăuntru. 

Rămase cu gura căscată la vederea celor două cărămizi din 
exploziv plastic legate împreună. Plasticul era conectat la un 
detonator prevăzut cu un ceas digital. Englezul înţelese în sfârşit 
că era vorba despre o bombă Semtex, de producţie cehă sau de 
C4, făcută de americani, prevăzută cu un detonator artizanal. 
Indiferent de tipul bombei, se afla acolo suficient exploziv ca să 
arunce în aer toată şandramaua. Uitându-se mai bine, văzu că 
cifrele de pe cadranul ceasului pâlpâiau ritmic, apropiindu-se 
implacabil de zero. 

Casa Albă 


— La telefon este ambasadorul Nichols, domnule preşedinte, 
anunţă respectuos chelnerul. Pe linia securizată. 

— iți mulţumesc, John, spuse preşedintele Sam Castilia 
împingând la o parte farfuria din care nu apucase încă să ia nici o 
îmbucătură. Deoarece soţia sa era plecată, iar criza Mişcării 
Lazarus se accentua din oră în oră, preşedintele ajunsese să 
mănânce singur, de obicei, la fel ca acum, pe o tavă adusă în 
Biroul Oval. 

Castilia ridică receptorul. 

— Ce s-a întâmplat, Owen? 

Owen Nichols, ambasadorul Statelor Unite la ONU era unul 
dintre cei mai apropiaţi aliaţi politici ai preşedintelui. Cei doi 
rămăseseră prieteni din facultate. Nici unul dintre ei nu era 
adeptul folosirii unor formule de salut prea ceremonioase. Sau al 
menajamentelor la transmiterea veştilor proaste. 

— In Consiliul de Securitate s-au încheiat toate pregătirile 
pentru votarea rezoluţiei privind nanotehnologiile, Sam. Cred că 
votul va fi exprimat în mai puţin de o oră. 

— Aşa de repede? întrebă surprins Castilia. Naţiunile Unite nu 
acționau decât foarte rar aşa de rapid. Organizaţia prefera 
consensul şi aproape nici o decizie nu se lua decât după discuţii 
foarte lungi, aproape interminabile. Fusese convins că va mai 
dura cel puţin încă o zi sau două până când Consiliul se va hotărî 
să treacă la vot. 

— Aşa de repede, confirmă Nichols. Dezbaterile au fost numai 
pro forma. Toată lumea ştie că rezoluţia va fi votată în 
unanimitate, în afară de cazul în care ne opunem noi prin veto. 

— Şi Marea Britanie? întrebă şocat Castilia. 

— Ambasadorul lor, Martin Rees, spune că nu îşi pot permite 
să se opună consensului internaţional în legătură cu această 
problemă, mai ales după ce s-a aflat despre implicarea MI6 în 
războiul secret purtat împotriva Mişcării Lazarus. Englezii afirmă 

că, de data asta, sunt nevoiţi să ia atitudine împotriva noastră. 
Rees mi-a spus că şi aşa poziţia prim-ministrului atârnă de un fir 
de aţă. 

— Fir-ar să fie, murmură Castilia. 

— Şi aş fi vrut ca asta să fie singura veste proastă pe care ţi-o 
dau, zise încet Nichols. 

Preşedintele îşi încleştă mâna pe receptor. 

— Spune-mi despre ce e vorba. 

— Rees m-a rugat să-ţi transmit ceva ce a auzit de la Foreign 
Office”. Cică Franţa, Germania şi alte câteva state europene 
lucrează în culise şi ne pregătesc o altă surpriză. În cazul vetoului 
nostru din Consiliul de Securitate, au de gând să ceară 
suspendarea noastră imediată din toate organismele politice şi 
militare ale NATO pe motiv că am fi în stare să folosim resursele 
Organizaţiei în cadrul războiului ilegal pe care îl purtăm 
împotriva Mişcării Lazarus. 

Castilia expulză cu greu aerul din piept, încercând să-şi ţină 
furia sub control. 

— Vulturii au început să se învârtă pe deasupra, nu? 

— Da, ai dreptate, Sam, spuse obosit Nichols. Toate masacrele 
astea din Zimbabwe, Santa Fe şi Paris, împreună cu poveştile 
despre crimele sponsorizate de CIA, au făcut ca prestigiul nostru 
peste hotare să ajungă la cel mai jos nivel posibil. E momentul 
cel mai potrivit pentru aşa-zişii noştri prieteni să-şi arate colții. 

După ce termină de vorbit cu Nichols şi închise telefonul, 
Castilia rămase nemişcat câteva clipe, cu capul încovoiat sub 
greutatea evenimentelor care se derulau fără nici o posibilitate 
de control din partea sa. Işi aruncă apoi privirea spre pendula de 
lângă perete. Fred Klein îi spusese că e posibil ca Smith să fi dat 
peste ceva important la Paris. Colţurile gurii i se lăsară în jos. 
Indiferent ce făcea colonelul Smith acolo, era bine ca 
operaţiunea să fie încununată de succes şi asta cât mai repede. 


Paris 


Peter continua să privească încărcătura explozivă, neputându- 
şi stăpâni un sentiment de admiraţie faţă de inamicii împotriva 
cărora lupta. Când trebuiau să-şi acopere urmele, indivizii ăştia 

nu umblau cu jumătăţi de măsură. În fond, de ce s-ar fi mulţumit 
cu simpla ucidere a potenţialilor martori, când puteau să arunce 
în aer întreaga clădire? Cronometrul anunţă trecerea unei alte 
secunde, continuând să măsoare inexorabil puţinul timp rămas 
până la sfârşitul lor. 

Englezul sări în picioare şi începu să alerge spre Jon şi Randi, 
sărind peste aparatura aflată pe jos. 

— Afară! strigă el, arătând spre ferestre. leşiţi afară în clipa 
asta! 

Cei doi se holbau la el, neînţelegând ce îl apucase pe prietenul 
lor. 

Peter ajunse lângă ei şi se opri brusc. 

— Există cel puţin o bombă ce urmează să fie detonată în 
clădirea asta! le explică el repede. Englezul îi luă de umăr şi-i 
împinse spre cele două ferestre pe care le spărseseră pentru a 
pătrunde în încăpere. 

— Haideţi odată! Cu puţin noroc, s-ar putea să mai avem la 
dispoziţie vreo treizeci de secunde! 

Expresia speriată de pe feţele celor doi demonstra că îşi 
dăduseră, în sfârşit, seama despre ce era vorba. 

Fiecare apucă una dintre cele trei frânghii care atârnau în 
dreptul ferestrelor. 

— Nu mai avem timp să ne legăm de hamurile de coborâre, 
strigă Peter. Daţi-vă drumul direct pe afurisitele astea de 
frânghii! 

Smith încuviinţă cu o mişcare a capului. 

Sări pe blatul din piatră al ferestrei şi îşi înfăşură frânghia, mai 
întâi în jurul şoldurilor, apoi o trecu în diagonală peste umăr, o 
duse din nou către şold şi de-a lungul braţului până la mâna care 
avea să acţioneze ca o frână. Văzu că şi Peter şi Randi făcuseră 
acelaşi lucru cu propriile lor frânghii. 

— Gata? întrebă Peter. 

— Gata, confirmară cei doi. 

— Atunci, daţi-i drumul! 

Smith se aplecă în faţă şi se aruncă în gol, lăsând pur şi simplu 
gravitația să facă treaba, el mărginindu-se să împingă din când 
în când cu picioarele în perete, pentru a păstra distanţa. 
Pământul începu să se apropie de el cu o viteză ameţitoare. 
Mirosea a ars din cauza frecării frânghiei de nailon de mănuşa 
groasă de piele. Simţea, de asemenea, cum îl arde atingerea 
frânghiei de umăr şi de şold. 

Peter şi Randi îl urmau îndeaproape şi coborau în viteză pe 
lângă peretele clădirii. 

In clipa în care socoti că ajunsese la mai puţin de şase metri 
de aleea pavată cu dale din piatră ce trecea prin spatele clădirii. 
Smith strânse puternic frânghia cu mâna care asigura frânarea şi 
apoi, cu o mişcare bruscă, îşi duse acelaşi braţ de-a curmezişul 
pieptului. Nu voia să rişte aterizarea pe suprafaţa dură de piatră 
la o asemenea viteză, aceasta fiind singura posibilitate de a se 
opri. Rămase agăţat la aproximativ trei metri deasupra aleii. 

Chiar în clipa aceea, mai multe explozii puternice izbucniră la 
etajele superioare, zguduind clădirea, de la un capăt la celălalt. 
Limbi uriaşe de foc îşi făcură apariţia prin fiecare fereastră 
transformând noaptea în zi pentru câteva momente. Mii de 
bucăţi de piatră şi de ardezie fură aruncate sus în aer şi luminate 
de dedesubt de infernul de foc care cuprinsese sediul Mişcării 
Lazarus. 

Smith simţi că frânghia de care era atârnat cedează, retezată 
de una dintre schijele produse de explozie. Căzu, se lovi de pavaj 
şi se rostogoli de câteva ori. Randi şi Peter căzură şi ei cu un 
zgomot înfundat lângă el. Se ridicară împleticindu-se în picioare 
şi începură să alerge cât puteau de repede pe aleea întunecoasă. 
Bucăţi mari de piatră şi de zidărie cădeau peste tot în jurul lor. 

Cei trei ajunseră la capătul aleii şi ieşiră într-o stradă mai 
mare. Reuşiră să se ascundă în spaţiul de la intrarea unei 
tutungerii. Un nou val de resturi arzânde se revărsa peste 
clădirile şi străduţele din apropiere, făcând găuri în acoperişuri şi 
declanşând noi incendii acolo unde cădeau. Sunetul strident al 
alarmelor de maşină declanşate de impactul resturilor căzute din 
cer făcea şi mai mare vacarmul ce cuprinsese acest cartier atât 
de liniştit. 

— Are cineva vreo idee? întrebă Randi. Se auzeau deja 
sirenele şi sunetul creştea în intensitate cu fiecare secundă care 
trecea. 

— Trebuie s-o ştergem de aici şi să ne facem nevăzuţi, spuse 
Smith. Şi asta cât mai repede. Nu poţi să chemi după ajutor cu 
aparatul acela de emisie-recepţie al tău? 

Femeia clătină din cap. 

— Radioul meu e mort, zise ea şi-şi scoase dezgustată casca 
din ureche. Probabil că am căzut peste el când mi-au rupt 
bombele alea frânghia. 

Un Volvo albastru îşi făcu apariţia în viteză dând colţul de 

după rue de Vigny. Frânele maşinii scârţâiră puternic şi bolidul 
porni direct spre ei. Erau prinşi fără scăpare în lumina puternică 
a farurilor. In spate, se afla uşa baricadată a tutungeriei. Nu 
aveau unde să fugă sau să se ascundă. 

Disperat, Smith duse mâna la pistol însă Randi îl prinse de braţ 
şi clătină din cap. 

— Nici mie nu-mi vine să cred, Jon, zise ea uimită, dar asta e 
una dintre maşinile noastre. 

Sedanul frână brusc la câţiva centimetri de ei. Geamul de la 
portieră începu să coboare şi putură să vadă faţa uimită a lui 
Max. Acesta începu să zâmbească. 

— lisuse! După ce a sărit în aer clădirea aia, nu credeam să vă 
mai văd vreodată, cel puţin nu într-o singură bucată. 

— Cred că asta a fost ziua noastră norocoasă, Max, zise Randi 
urcându-se repede în dreapta lui. Jon şi Peter se aruncară pe 
bancheta din spate. 

— Unde mergem? întrebă agentul CIA. 

— Oriunde numai să scăpăm de aici, spuse Randi precipitat. 
Să ne îndepărtăm cât mai repede de... aia! adăugă ea arătând cu 
degetul peste umăr spre stâlpul de foc şi de fum care se ridica 
sus în noapte. 

— Am înţeles, şefa, răspunse Max şi răsuci rapid volanul într- 
un semicerc şi reveni pe stradă. Apoi, cu ochii în oglinda 
retrovizoare, se îndepărtă de locul exploziei, având grijă să nu 
apese prea tare pe pedala de acceleraţie. 

In clipa în care pe rue de Vigny îşi făcură apariţia primele 
echipaje de poliţie şi maşini de pompieri, cei patru se aflau deja 
la mai bine de un kilometru depărtare şi se îndreptau spre 
suburbiile Parisului. 


Pădurea Rambouillet se întindea la aproximativ 50 de 
kilometri sud-vest de Paris. In mijlocul ei se afla castelul cu 
acelaşi nume, o clădire construită cu peste şase secole în urmă, 
ce fusese folosită pe post de reşedinţă de vacanţă de către mai 
mulţi regi ai Franţei. Acum era utilizată în acelaşi scop de către 
preşedinţii Republicii. 

Partea nordică a pădurii era însă puţin circulată, un adevărat 
sanctuar pentru căprioare şi porci mistreți. Câteva drumeaguri 
înguste şerpuiau printre copaci, permiţând accesul amatorilor de 
drumeţii şi lucrătorilor forestieri. 

Într-o poieniţă situată nu departe de unul dintre aceste 


322 


drumeaguri, locotenent-colonelul Jon Smith, aşezat pe trunchiul 
căzut al unui copac, îşi bandaja rana de la antebraţul stâng care 
se deschisese din nou în timpul luptei. După ce termină, Smith îşi 
puse în buzunar banda adezivă şi feşele rămase. Apoi testă 
bandajul rotindu-şi de câteva ori braţul înainte şi înapoi, ca să 
vadă dacă rezistă la o mişcare bruscă. 

Colonelul era conştient că avea nevoie de alte copci, însă cel 
puţin bandajul avea rostul de a opri sângerarea. După ce se 
convinse că bandajul rezistă, Jon îşi trase pe el o cămaşă curată, 
strâmbându-se ori de câte ori țesătura de bumbac atingea noile 
tăieturi sau vânătăi. 

Se ridică în picioare şi îşi roti de câteva ori trunchiul şi braţele, 
într-o încercare de a-şi elibera, în primul rând, creierul de 
tensiunea acumulată în ultimele ore. Luna nouă atârna la mică 
înălţime spre vest, abia vizibilă peste vârfurile copacilor. Spre 
răsărit, o nuanţă palidă de lumină anunţa apariţia iminentă a 
soarelui. În câteva ore astrul zilei avea să fie sus pe cer. 

Colonelul aruncă o privire spre tovarăşii săi. Peter dormea pe 
bancheta din faţă a Volvoului, bucuros să profite de orice 
moment de pauză ca un adevărat soldat. Randi era în picioare 
lângă un mic Peugeot de culoare neagră, parcat la marginea 
poienii şi discuta cu voce scăzută cu Max şi cu un alt agent CIA, 
un ofiţer mai tânăr ce răspundea la numele de Lewis şi care le 
adusese de la Paris hainele civile pe care le solicitaseră. Fără 
îndoială că femeia făcea aranjamentele necesare pentru 
dispariţia imediată a echipamentului, armelor, hainelor care ar fi 
putut indica vreo legătură între ei şi carnagiul de la sediul 
Mişcării Lazarus. 

Smith îşi scoase telefonul mobil, trase adânc aer în piept şi 
formă numărul de la Covert-One. 

Fred Klein ascultă în tăcere relatarea lui Smith în legătură cu 
evenimentele din noaptea aceea. După ce colonelul termină, 
Klein oftă din greu. 

— Ai fost la un pas de catastrofa, colonele, însă bănuiesc că 
nu e momentul cel mai potrivit acum să-ţi ţin o predică. 

— Nu, nu e, spuse Smith. 

— Eşti convins că individul acela, Abrantes, spunea adevărul? 
Vreau să spun despre legătura dintre Lazarus şi nanofagi? Nu 
cumva încerca să te trimită pe o pistă greşită? 

— Nu, tipul spunea adevărul. Omul era pe moarte, Fred. 
Vedea în mine un fel de înger coborât din Rai ce urma să-l 

conducă până acolo. Nu, Vitor Abrantes spunea adevărul. 
Indiferent care este adevărata identitate a acestui Lazarus, 
ticălosul s-a aflat de la început la originea acestor atacuri. In 
plus, a reuşit să arunce praf în ochii tuturor, jucând la ambele 
capete în acest război dintre Mişcare şi serviciile de informaţii. 

La capătul celălalt urmă o lungă pauză. 

— Şi care a fost scopul lui, Jon? întrebă Klein într-un târziu. 

— Lazarus încerca pur şi simplu să câştige timp, explică Smith. 
Timp care să-i permită să desfăşoare nenorocitele alea de „teste 
de teren”. Timp pentru a analiza rezultatele şi a efectua 
modificări asupra nanofagilor astfel încât acestea să devină mai 
puternice şi mai ucigătoare. Timp ca să pună la punct noi 
metode de trimitere a acestora asupra țintelor. In timp ce noi 
băteam pasul pe loc, Lazarus îşi vedea nestingherit de treabă în 
dezvoltarea şi testarea unei arme care poate distruge cea mai 
mare parte din omenire. 

— In Zimbabwe, la Institutul Teller şi acum în La Courneuve, 
înţelese în sfârşit Klein. Toate locurile care apar în paşapoartele 
şi documentele de transport găsite de Peter Howell. 

— Exact. 

— Şi crezi că armele acestea sunt gata pentru a fi folosite? 
întrebă încet Klein. 

— Da, răspunse Smith. Nu văd alt motiv pentru care să fi 
distrus oamenii şi echipamentul folosit pentru monitorizarea 
acestor experimente. Lazarus face curăţenie pe punte şi se 
pregăteşte pentru atac. 

— Şi ce propui să facem? 

— Trebuie să descoperim unde se află Lazarus şi laboratorul 
sau fabrica în care produce chestiile astea. Apoi îl capturăm şi 
punem mâna pe stocurile de nanofagi înainte ca acestea să fie 
dispersate în cadrul unui atac pe scară largă. 

— Scurt pe doi, colonele. Nu prea subtil, totuşi. 

— Ai vreo idee mai bună? întrebă Smith. 

Şeful Covert-One oftă din nou. 

— Nu, nu am. Problema e că trebuie să-l găsim pe Lazarus 
înainte de a fi prea târziu. Şi nici un serviciu de informaţii 
occidental n-a reuşit până acum să dea de urma lui. 

— Sunt convins că Abrantes mi-a dat toate informaţiile de care 
am nevoie. Problema e că, dacă cu spaniola mă mai descurc, 
portugheză nu ştiu absolut deloc. Am nevoie de o traducere a 
ceea ce mi-a spus băiatul când l-am întrebat unde se află 

Lazarus. 

— Cred că pot să fac rost de cineva care se pricepe, promise 
Klein. Vocea lui scăzu uşor în intensitate, apoi se auzi un uşor clic 
în fundal. OK, sunt gata să te înregistrez colonele. Dă-i drumul. 

— Imediat. 

Incercând să folosească aceeaşi pronunție ca şi muribundul, 
Smith începu să repete ultimele cuvinte ale lui Vitor Abrantes. Os 
Acores. O console de sol. Santa Maria. 

— Am înregistrat. Altceva? 

— Mda, spuse Smith încruntându-se. Abrantes mi-a spus că a 
fost ucis de un bărbat la care s-a referit ca fiind „unul dintre cei 
care poartă numele de Horaţiu”. Dacă nu mă înşel, cred că am 
avut de-a face deja cu doi dintre ei, cu unul lângă Institutul 
Teller, cu celălalt aici, în Paris. Aş vrea să aflu ce înseamnă 
chestia asta cu tipii identici... şi câţi dintre ei mai sunt încă în 
viaţă! A 

— O să văd ce pot face, Jon. Insă s-ar putea să dureze niţel. 
Poţi să mai rămâi puţin acolo unde te afli? 

Smith dădu aprobator din cap şi se uită de jur împrejur spre 
copacii cufundaţi în umbră. 

— Da. Insă mişcă-te te rog cât de repede poţi, Fred. Presimt că 
nu mai avem prea mult timp la dispoziţie. 

— Am înţeles, colonele. Stai pe loc. 

Legătura se întrerupse. 


Smith patrula încoace şi încolo prin poieniţă. Tensiunea 
creştea din clipă în clipă. Nervii îi erau întinşi la maximum. 
Trecuse mai bine de o oră de când vorbise cu Klein şi acesta tot 
nu revenise. Lumina gri dinspre răsărit devenise mult mai 
puternică acum. 

Zgomotul brusc produs de motorul unei maşini îl luă prin 
surprindere. Se răsuci pe călcâie şi văzu că micul Peugeot 
părăsea poiana, săltând şi hurducându-se pe drumul forestier. 

— l-am trimis pe Max şi pe Lewis înapoi la Paris, explică Randi. 
Femeia şezuse calmă pe un trunchi de copac, urmărindu-l cum 
se agită. 

— Nu mai aveam nevoie deocamdată de ei aici şi am vrut să 
aflu mai multe despre ce a găsit poliţia la sediul Mişcării Lazarus. 

Smith încuviinţă cu o mişcare a capului. Randi avea dreptate. 

— Cred că... 

Telefonul mobil începu să vibreze. Smith îl deschise imediat. 

— Da? 

— Eşti singur? întrebă Klein cu o voce îngrijorată. 

Jon se uită în jur. Randi şedea pe trunchiul de copac la mai 
puţin de doi metri distanţă. Peter, la rândul lui, se trezise, 
probabil din cauza unui fel de-al şaselea simţ care îi spusese că 
se petrece ceva foarte important. 

— Nu, nu sunt, recunoscu Smith. 

— Nu prea e bine, spuse Klein. Apoi, după ce ezită o secundă, 
şeful Covert-One se hotărî să continue: în cazul ăsta va trebui să 
fii foarte atent ce spui tu la telefon. Ai înţeles? 

— Da, spuse încet Smith. Ce ai aflat? 

— Să începem cu Horatii. Numele vine de la o veche legendă 
romană, trei fraţi identici trimişi să lupte cu reprezentanţii unui 
oraş vecin. Erau renumiţi pentru curajul, puterea, agilitatea şi 
loialitatea lor. 

— Se potriveşte, spuse Smith rememorând cele două întâlniri 
cu uriaşii cu ochi verzi. In ambele situaţii fusese foarte norocos 
că reuşise să scape cu viaţă. Colonelul se cutremură gândindu-se 
că mai exista încă un individ cu aceeaşi forţă şi iscusinţă, pe care 
va fi nevoit să-l înfrunte. 

— Există o pictură celebră a lui David?, continuă Klein, numită 
Jurământul Horaților. 

— Şi care e expusă la Luvru, spuse Smith aducându-şi brusc 
aminte de ce i se părea atât de cunoscut numele acela. 

— Ai dreptate, confirmă Klein. 

Smith clătină mohorât din cap. 

— Grozav. Deci amicul nostru Lazarus are o pasiune pentru 
clasici şi un simţ al umorului cel puţin ciudat. Insă bănuiesc că 
asta nu ne ajută prea mult în găsirea locului unde e ascuns. 
Smith trase adânc aer în piept. Ai reuşit să traduci ultimele 
cuvinte ale lui Abrantes? 

— Da, spuse încet Klein. 

— Şi? întrebă Smith nerăbdător. Ce încerca să-mi spună? 

— A spus următoarele: „Azore. Insula soarelui. Santa Maria”. 

— Azore? făcu surprins Smith. Insulele Azore era un arhipelag 
alcătuit din câteva mici insule deţinut de portughezi în Oceanul 
Atlantic, aproximativ la aceeaşi latitudine cu Lisabona şi New 
Yorkul. Dacă pe vremuri, arhipelagul fusese un avanpost 
strategic al Imperiului Portughez, în prezent, insulele trăiau din 


5 David, Jacques Louis (1748-1825) -pictor neoclasic francez 
cunoscut pentru ataşamentul său faţă de ideile Revoluţiei Franceze. 

turism şi exportul de produse lactate şi carne de vită. 

— Santa Maria este una dintre insulele din Azore, explică 
Klein. Denumită se pare de unii localnici „insula soarelui”. 

— Şi ce naiba ce se află pe insula asta? întrebă Smith reuşind 
cu greu să-şi ascundă iritarea din voce. 

Fred Klein nu avea de obicei nevoie de atâta timp ca să ajungă 
în miezul problemei. 

— Nu prea multe în partea estică a insulei. Doar câteva sate 
izolate, atâta tot. 

— Şi în vest? 

— Ei bine, aici se complică situaţia, admise Klein. Se pare că 
partea vestică a insulei Santa Maria este închiriată de Nomura 
Pharmatech pentru activităţile medicale de binefacere pe care le 
desfăşoară în întreaga lume împreună cu o pistă de aterizare 
foarte lungă, câteva hangare enorme şi un complex uriaş de 
stocare a produselor medicale. 

— Nomura, spuse Jon încet, înțelegând în sfârşit de ce era atât 
de încordat şeful său. Hiedo Nomura este Lazarus. Are la 
dispoziţie banii, know-how-ul, spaţiile şi relaţiile necesare pentru 
a organiza aşa ceva. N 

— Se pare că da, recunoscu Klein. Insă mi-e teamă că asta nu 
e de ajuns. Nimeni nu o să se lase convins de cuvintele unui 
necunoscut aflat în pragul morții. Fără nişte dovezi solide, dovezi 
pe care să le poţi prezenta şi aliaţilor, nu prea văd cum ar putea 
aproba preşedintele un atac asupra facilităţilor lui Nomura din 
Azore. Situaţia de aici este mult mai proastă decât îţi poţi tu 
imagina, Jon, continuă Klein. Alianţele noastre militare şi politice 
se rup una după alta. NATO e împotriva noastră. Adunarea 
generală a ONU se pregăteşte să ne declare drept naţiune 
teroristă. Un număr considerabil de congresmeni se pregăteşte 
în mod serios să-l acuze pe preşedinte. În aceste circumstanţe, 
un atac aparent nemotivat asupra unei firme recunoscute pe 
plan mondial pentru activităţile sale caritabile ar fi picătura care 
umple paharul. N 

Smith ştia că şeful său are dreptate. Insă asta nu făcea cu 
nimic mai acceptabilă situaţia în care se aflau. . 

— S-ar putea într-adevăr să fim acuzaţi dacă o facem. Insă 
dacă nu o facem o să murim cu toţii, spuse el. 

— Ştiu asta, Jon, zise înţelegător Klein. Insă avem absolută 
nevoie de dovezi înainte de a ne trimite bombardierele şi 
rachetele. 

— Există o singură cale prin care se pot obţine astfel de 
dovezi, spuse Smith mohorât. Cineva trebuie să se ducă în Azore 
şi să vadă despre ce e vorba. 

— Da, spuse încet Klein. Când poţi să pleci la aeroport? 

Smith privi pe deasupra telefonului spre Randi şi Peter. 
Prietenii săi păreau la fel de furioşi şi de hotărâți ca şi el. 
Auziseră suficient de mult din ce îi spusese el lui Klein, ca să 
înţeleagă ce se întâmplă. 

— Chiar în clipa asta, spuse el simplu. Plecăm imediat. 

Centrul de comandă din insula Santa Maria 


Soarele tocmai răsărise din apele Atlanticului. Razele sale 
parcă dăduseră foc stâncilor abrupte din golful Sao Laurenco şi 
teraselor acoperite cu viță-de-vie din satul Maia. De acolo, 
lumina zilei se rostogoli impetuos spre vest, peste pădurile şi 
păşunile de un verde aprins, se reflectă în nisipul alb al plajei de 
la Praia Formosa şi, într-un târziu, alungă şi ultimele umbre ale 
nopţii care se întindeau pe platoul de calcar pe care se afla 
terenul de aterizare al firmei Nomura. 

Aflat în interiorul Centrului, Hideo Nomura citea ultimele 
mesaje primite de la agenţii săi din Paris. Conform unor date de 
la informatori plătiţi din interiorul poliţiei, rezulta că Nones şi 
echipa sa pieriseră împreună cu ceilalţi în şirul de explozii ce 
devastase clădirea de pe rue de Vigny. 

Nomura se încruntă, îngrijorat şi uimit în acelaşi timp din 
cauza acestor veşti. Nones şi echipa sa ar fi trebuit să fie demult 
plecaţi din clădire în momentul exploziilor. Ceva nu mersese cum 
trebuie, dar despre ce era vorba oare? 

Câţiva martori raportaseră că văzuseră mai mulţi „bărbaţi în 
negru” părăsind în fugă zona, imediat după declanşarea 
exploziilor. Poliţia franceză, deşi neîncrezătoare la început, trata 
acum cu foarte multă seriozitate aceste rapoarte acuzând 
misterioasele forţe care se pare că se opuneau Mişcării Lazarus 
pentru ceea ce părea a fi un atac terorist major asupra sediului 
acestei organizaţii. 

Nomura clătină din cap. Acest lucru i se părea imposibil. 
Singurii terorişti care acționau împotriva Mişcării erau oamenii 
aflaţi sub comanda sa. 

Brusc, japonezul se opri şi începu să analizeze problema mult 
mai atent. 

Dar dacă altcineva îşi băgase într-adevăr nasul în ceea ce se 
petrecea în interiorul sediului Mişcării Lazarus? Era adevărat că 
punerea în aplicare a planurilor sale perfecte reuşise să creeze 

confuzie în cadrul CIA, FBI sau M16. Însă în lume existau şi alte 
servicii de informaţii şi oricare dintre acestea ar fi dat oricât să 
afle ce se ascunde în spatele activităţilor Mişcării Lazarus. Era 
posibil să fi găsit aceştia ceva în interiorul clădirii care să facă 
legătura dintre el şi operaţiunea de supraveghere a testului din 
La Courneuve? Nomura îşi muşcă nervos buza de jos, 
întrebându-se dacă nu cumva fusese prea sigur pe sine. 

Japonezul căzuse pe gânduri. Deşi era foarte probabil ca 
acoperirea sa să fi rămas în continuare intactă, poate că ar fi fost 
cazul să ia anumite măsuri de precauţie. Planul său iniţial 
prevedea un atac asupra Statelor Unite executat simultan cu cel 
puţin zece aparate Thanatos. Asamblarea unei flotile atât de 
numeroase de avioane fără pilot putea necesita însă cel puţin 
încă trei zile de muncă susţinută din partea tehnicienilor săi. La 
fel de important, hangarele pe care le avea la dispoziţie aici nu 
puteau ascunde un număr atât de mare de aparate. 

Nu, îşi spuse el calm, trebuia să atace acum, cât timp mai era 
sigur că acest lucru e posibil, în loc să aştepte momentul ideal 
care probabil că nu avea să vină niciodată. Imediat după primele 
milioane de morţi, americanii şi aliaţii lor aveau să fie prea 
speriaţi ca să reuşească să riposteze contra inamicilor lor 
nevăzuţi. In lupta pentru soarta lumii, flexibilitatea era o virtute, 
nu o slăbiciune. 

Japonezul apăsă pe una din tastele interfonului. 

— Trimite-l pe Terce la mine. Cât mai repede. 

Ultimul Horațiu îşi făcu apariţia câteva clipe mai târziu. 

Umerii săi masivi umplură cadrul uşii, iar capul părea că 
atinge tavanul. Uriaşul făcu o plecăciune respectuoasă şi apoi 
rămase nemişcat în faţa mesei de lucru a lui Nomura, în 
aşteptarea ordinelor pe care urma să i le dea cel care contribuise 
atât de mult la formarea sa. 

— Ştii că ceilalţi doi m-au dezamăgit? întrebă Nomura. 

Bărbatul cu ochi verzi încuviinţă cu o mişcare a capului. 

— Aşa am auzit, spuse el cu răceală. Eu însă n-am dat 
niciodată greş. 

— E adevărat,  recunoscu Nomura. Drept urmare, 
recompensele pe care le-am promis lor îţi revin acum ţie. Când 
va veni vremea, tu vei fi mâna mea dreaptă şi vei exercita 
dominaţia în numele meu, în numele lui Lazarus. 

Ochii lui Terce străluciră. Nomura plănuia să transforme lumea 
şi să creeze un paradis pentru cei câţiva care, după părerea lui, 

meritau să rămână în viaţă. Cele mai multe naţiuni şi popoare 
aveau să piară, devorate de valuri nevăzute de nanofagi. Cei 
lăsaţi să trăiască urmau să fie forţaţi să asculte ordinele sale şi 
să-şi modifice viaţa, cultura şi credinţa conform viziunii sale 
idilice. Nomura şi cei care îl serveau aveau să dispună de puteri 
nelimitate asupra supravieţuitorilor măcelului. 

— Care sunt ordinele dumneavoastră? întrebă Terce. 

— Vom ataca mai devreme decât prevăzusem iniţial, spuse 
Nomura. Trei avioane Thanatos urmează să fie gata pentru 
lansare în şase până la opt ore. Informează echipele de 
producere a nanofagilor că am nevoie de suficiente recipiente 
pline ca să încarc aceste trei avioane imediat cum se execută 
verificările de dinaintea decolării. Primele ţinte vor fi oraşele 
Washington, D. C., New York şi Boston. 


Aeroportul de pe insula Terceira, Azore 


Printre călătorii ce coborau din cursa tocmai sosită de la 
Lisabona a companiei Air Portugal se afla şi un grup format din 
doi bărbaţi şi o femeie. Neavând prea multe bagaje care să-i 
încurce, cei trei se strecurară rapid printre ceilalţi călători, în 
marea lor majoritate turişti şi se îndreptară spre terminalul 
aeroportului. 

Odată ajunşi înăuntru, Randi Russell se opri brusc în faţa 
panoului pe care erau afişate orele de plecare şi de sosire ale 
avioanelor. 

— Fir-ar să fie, murmură ea furioasă după ce se mai uită o 
dată la ceasul de pe perete şi la panoul de afişaj. Există un 
singur zbor pe zi spre Santa Maria şi avionul tocmai a plecat. 

Ajungând lângă ea, Jon clătină din cap. 

— Nu zburăm cu avionul, spuse el conducându-i spre ieşire. 
Lângă trotuar erau parcate câteva taxiuri şi maşini particulare 
ce-i aşteptau pe pasagerii care tocmai sosiseră. 

Randi ridică dintr-o sprânceană. 

— Santa Maria se află la peste 300 de kilometri depărtare. Ai 
de gând să ne duci înot? 

Smith îi aruncă un zâmbet peste umăr. 

— Asta numai în cazul în care Peter şi-a pierdut de tot 
îndemânarea. 

Randi întoarse capul spre englezul care mergea lângă ea. 

— Tu ştii despre ce vorbeşte individul ăsta? N 

— N-am nici cea mai mică idee, răspunse Peter vioi. Insă am 
remarcat că a dat câteva telefoane de la Paris, în timp ce 
aşteptam avionul spre Lisabona. Aşa că bănuiesc că are totuşi 
ceva ascuns în mânecă. 

Continuând să zâmbească, Smith împinse uşa de sticlă şi 
ieşiră cu toţi afară din clădirea terminalului. Colonelul ridică o 
mână în direcţia unui Humvee vopsit în culori de camuflaj, care 
aştepta puţin mai jos pe stradă. Maşina porni imediat spre ei. 

— Domnul colonel Smith şi însoțitorii săi? întrebă sergentul de 
aviaţie care se afla la volan. 

— Noi suntem, zise Smith, apoi deschise portiera din spate şi 
le făcu semn prietenilor săi să urce. 

După ce Jon sări şi el în maşină, vehiculul militar porni imediat. 
După mai puţin de un kilometru, ajunseră la o poartă mare 
metalică. Acolo, doi gardieni cu feţe impasibile, înarmaţi cu 
carabine M16 le verificară documentele de identitate, comparând 
cu atenţie figurile din fotografie cu cele din realitate. Satisfăcuţi, 
soldaţii îi lăsară pe cei trei să pătrundă în baza Forţelor Aeriene 
de la Lajes. 

Vehiculul lor coti spre stânga şi se îndreptă direct spre pista 
de aterizare. Mai multe avioane de transport C-17, vopsite în 
culori de camuflaj precum şi avioane uriaşe de alimentare în zbor 
KE-10 erau aliniate lângă pistă. Pe una dintre laturile suprafeţei 
betonate terenul se termina brusc, căzând abrupt spre Atlantic. 
De cealaltă parte, baza aeriană era mărginită de dealuri 
înverzite, presărate din loc în loc cu ridicături întunecate la 
culoare de rocă vulcanică. Mirosul proaspăt al oceanului se 
amesteca cu parfumul florilor sălbatice şi cu miasma înţepătoare 
a combustibilului de avion. 

— Pasărea dumneavoastră a sosit din Satele Unite acum o oră, 
le spuse sergentul. Acum se fac ultimele pregătiri. 

Randi se întoarse spre Smith. 

— Pasărea noastră? întrebă ea mirată. 

Jon ridică din umeri. 

— Un elicopter UH-60L Black Hawk, spuse el. Adus aici de un 
C-17 în timp ce noi zburam de la Paris la Lisabona. M-am gândit 
că ne-ar putea fi de folos. 

— Foarte bine te-ai gândit, spuse Randi cu nedisimulată ironie. 
Stai puţin să văd dacă am înţeles corect chestia asta: ai pocnit tu 

din degete şi imediat armata ţi-a pus la dispoziţie un elicopter în 
valoare de multe milioane de dolari? Aşa este? 

— Adevărul e că am rugat câţiva prieteni de la Pentagon să 
tragă nişte sfori pe acolo, spuse cu modestie Smith. Toată lumea 
e atât de îngrijorată din cauza nanofagilor ăstora, încât s-au 
arătat dispuşi să încalce nişte regulamente pentru noi. 

Randi se întoarse spre englez. 

— Şi presupun că tu eşti ăla care ştie să piloteze un Black 
Hawk, nu? 

— Ei, o să aflăm imediat dacă mai ştiu sau nu, răspunse Peter 
vesel. 

Aerodromul companiei Pharmatech de pe 
insula Santa Maria 


Hideo Nomura se plimba agale de-a lungul imensei piste de 
aterizare. Vântul, care bătea dinspre est, îi răvăşea părul negru 
tuns scurt. Briza aducea cu ea mirosul puternic al ierburilor înalte 
ce creşteau pe platoul de dincolo de gard. Japonezul ridică 
privirea. Soarele se afla încă sus pe cer şi se pregătea să-şi 
înceapă alunecarea spre orizont. Departe spre nord, treceau 
încet câţiva nori, pete solitare de alb pe cerul albastru. 

Nomura zâmbi mulţumit. Vremea era perfectă. Se răsuci pe 
călcâie. La câţiva metri depărtare în spate se afla tatăl său, 
încadrat de doi dintre oamenii cu feţe dure ai lui Terce. Bătrânul 
avea mâinile legate la spate. 

— Ce ironie a sorții! zise Hideo zâmbindu-i bătrânului. 

Jinjiro îi aruncă o privire severă, dezgustată. 

— Sunt mai multe aspecte care ar îndreptăţi observaţia ta, 
Lazarus, spuse el batjocoritor, evitând să i se adreseze 
trădătorului său fiu pe nume. La care te referi? 

Fără să ia în seamă tonul ironic al tatălui său, Hideo arătă cu 
capul spre pista de aterizare din faţa lor. 

— Aerodromul acesta, explică el. Americanii l-au construit în 
1944, în timpul războiului împotriva Germaniei şi a iubitei 
noastre patrii. Bombardierele lor foloseau insula asta drept bază 
de realimentare în timpul lungului zbor pe deasupra Atlanticului, 
până în Anglia. Astăzi însă, eforturile depuse de ei se vor întoarce 
împotriva lor. Aerodromul acesta este pe cale să devină punctul 
de plecare în operaţiunea de anihilare a Americii. 

Jinjiro nu zise nimic. A 

Hideo ridică din umeri şi îşi întoarse privirea în altă parte. Il 
ţinuse în viaţă pe tatăl său numai datorită unui sentiment 
exagerat de pietate filială. De îndată ce primele avioane 
Thanatos aveau să se ridice în aer, poate că îşi găsea niţel timp 
să se ocupe şi de sfârşitul bătrânului nebun. Oamenii săi de 
ştiinţă lucrau deja la câteva variante de nanofagi Model IV. Poate 

că ar fi indicat un test efectuat pe un om viu. 

Japonezul se îndreptă cu paşi repezi spre un grup de ingineri 
de zbor şi de controlori de trafic care aşteptau lângă pistă. 

— Aţi pregătit totul? întrebă el cu o voce aspră. 

Cel mai în vârstă controlor de trafic încuviinţă cu o mişcare a 
capului. 

— Echipele din hangarul principal raportează că sunt gata să 
scoată avioanele pe pistă. Toate recipientele au fost montate. 

— Perfect, zise Nomura şi întoarse capul spre şeful inginerilor. 
Şi cele trei avioane? 

— Toate sistemele funcţionează în parametrii stabiliţi, spuse 
inginerul sigur pe el. Celulele solare, rezervoarele de combustibil, 
elementele de control şi programele de atac au fost verificate de 
mai multe ori. 

— Excelent, spuse Nomura şi se adresă din nou controlorului 
de trafic: Vreo aeronavă neidentificată care să ne creeze 
probleme? 

— Nu, spuse controlorul. Radarele nu au reuşit să găsească 
nimic pe o rază de o sută de kilometri. 

Hideo trase adânc aer în piept. Acesta era momentul pe care îl 
aştepta de ani de zile. Momentul pentru care făcuse atâtea 
planuri, cheltuise atâta energie şi ordonase uciderea atâtor 
oameni. Pentru asta îşi înşelase şi trădase propriul tată. Pentru 
această clipă de triumf. Lăsă aerul să-i iasă încet din plămâni, 
savurând pe deplin sentimentul de împlinire. 

— Incepeţi procedurile de decolare a avioanelor Thanatos. 

Ordinul său fu repetat prin radio de controlorul de zbor. 

— Deschideţi porţile hangarului. 

Ca răspuns, uşile imense de metal ale hangarului din capătul 
sudic al aerodromului începură să se dea la o parte, dezvăluind 
interiorul vast, în care se vedeau mai multe aparate de zbor şi 
tehnicieni care trebăluiau în jurul lor. Lumina soarelui pătrundea 
în hangar pe măsură ce se deschideau uşile. Razele puternice 
ajunseră pe suprafaţa celulelor solare ale primului avion 
Thanatos. Aripile aparatului începură să strălucească ca un foc 
de aur. 

— Primul avion a pornit spre pistă, anunţă şeful inginerilor. 

înaintând foarte încet, enormul avion fără pilot, cu o 
anvergură a aripilor mai mare decât cea a unui Boeing 747, ieşi 
din hangar. Aripile aparatului ocupau aproape întreaga 
deschidere a uşii. Avionul era pus în mişcare de paisprezece elice 


335 


care se roteau silențios. În cele cinci puncte de fixare de sub aripi 
se aflau mai mulţi cilindri din plastic. 

— Puneţi-vă măştile şi mănuşile de protecţie, ordonă Nomura. 
Controlorii de zbor şi inginerii se conformară imediat şi-şi puseră 
pe ei echipamentul ce era destinat să ofere o anumită protecţie 
în cazul în care s-ar fi întâmplat ceva neprevăzut în timpul 
decolării. 

Terce veni lângă el şi-i întinse o mască şi o pereche de 
mănuşi. Hideo le luă mulţumindu-i uriaşului cu o scurtă mişcare 
din cap. 

— Cu prizonierul ce facem? întrebă Terce cu o voce înfundată 
din cauza măştii de gaze. 

— Cu tatăl meu? Hideo întoarse capul spre Jinjiro care aştepta 
cu capul descoperit în soare, demn şi greu de încovoiat între cei 
doi gardieni cu măşti de gaze pe faţă. Japonezul zâmbi rece şi 
clătină din cap. Nu-i daţi nici o mască. Lăsaţi-l în voia sorții. 

— Cel de-al doilea avion a pornit spre pistă, raportă şeful 
inginerilor. 

Nomura întoarse capul spre pista de decolare. Primul aparat 
Thanatos parcursese deja două sute de metri şi accelera uşor 
îndreptându-se spre nord pe pista de decolare. Cea de-a doua 
aripă zburătoare tocmai ieşea din uriaşul hangar în timp ce cea 
de-a treia se vedea undeva în spate. Japonezul nu se mai gândi 
la sfârşitul iminent al tatălui său şi îşi îndreptă întreaga atenţie 
asupra aparatelor care se pregăteau să-şi ia zborul. 

Terce se îndepărtă câţiva metri şi luă în mâini carabina de 
asalt Heckler Koch G36 pe care o avusese atârnată de umăr. Se 
uită de jur împrejur, verificând gărzile înarmate pe care le 
postase la intervale regulate de-a lungul pistei de aterizare. Toţi 
erau pe poziţie. 

Uriaşul era puţin îngrijorat. Numărându-i şi pe cei doi care îl 
păzeau pe Jinjiro, avea la dispoziţie zece oameni cu care să 
apere aerodromul. Ar fi trebuit să fie de două ori mai mulţi, însă 
pierderile neaşteptate pe care le suferiseră, mai întâi în New 
Mexico şi apoi în Virginia, nu putuseră fi suplinite în timp util. 
Moartea lui Nones şi a echipei lui la Paris nu făcuse decât să 
accentueze şi mai mult lipsa acută de luptători. 

Terce ridică din umeri, privind spre largul oceanului care se 
întindea spre vest. La urma urmei, nu avea prea multă 
importanţă pe câţi oameni se putea baza. Nomura avea 
dreptate. Faptul că nimeni nu ştia despre existenţa lor aici pe 

insulă era mult mai important decât puterea de foc a oamenilor 
săi. Indiferent câţi soldaţi, avioane, bombe şi rachete ar fi avut la 
dispoziţie, americanii nu puteau ataca o ţintă de a cărei 
existenţă nu aveau habar. 

Uriaşul înlemni. Văzuse ceva mişcându-se deasupra oceanului, 
aproape de limita razei sale vizuale. Işi încordă privirea. Era într- 
adevăr ceva acolo, ceva care se apropia cu repeziciune. Lentilele 
groase ale măştii de gaze îl împiedicau însă să distingă prea bine 
detaliile obiectului de deasupra apei. 

Injurând printre dinţi, Terce îşi scoase furios masca de pe 
figură şi o aruncă în iarbă. Acum putea să vadă într-adevăr mai 
bine. Un punct de culoare verde-închis care zbura la joasă 
înălţime, chiar deasupra valurilor. Aparatul cobori puţin şi îşi 
modifică uşor traiectoria. Venea acum drept spre el. Razele 
soarelui se reflectară pentru o fracțiune de secundă în palele 
unei elice orizontale. 


Şezând pe scaunul copilotului, Smith cerceta aerodromul care 
se vedea în depărtare cu ajutorul unui binoclu puternic. 

— OK, strigă el suficient de tare ca să acopere zgomotul 
puternic al motoarelor elicopterului. Se văd două avioane AN-124 
Condor în apropiere de limita nordică a pistei de aterizare, chiar 
lângă un hangar. Tot acolo se află şi un avion mai mic, probabil 
un Gulfstream. 

— Ce se mişcă acolo, aproape de capătul sudic al pistei? îi 
strigă Randi în ureche. Femeia stătea ghemuită chiar în spatele 
scaunului lui Smith şi se chinuia să-şi păstreze echilibrul. 
Elicopterul sălta şi trepida din toate încheieturile. Asta pentru că 
Peter se străduia să menţină aparatul la o înălţime de numai 15 
metri pe deasupra valurilor în timp ce zbura cu o viteză de 
aproape 200 kilometri pe oră. Zburau atât de jos pentru a nu fi 
detectaţi de radarele aerodromului. 

Smith îşi mută privirea spre dreapta. Zări, pentru prima oară, 
cele trei uriaşe aparate de zbor, aliniate unul în spatele celuilalt 
pe pista de beton. Avionul din faţă se mişca din ce în ce mai 
repede, pregătindu-se de decolare. In prima fracțiune de 
secundă, mintea sa obosită refuză să accepte că un astfel de 
obiect, atât de mare şi, în acelaşi timp, cu un aspect atât de 
fragil, poate reuşi să se ridice în aer. 

Apoi însă, bucăţi disparate de informaţii şi de amintiri începură 
să se lege între ele. Cu câţiva ani în urmă, citise despre 

experimentele pe care le făcea NASA cu un avion fără pilot, 
alimentat cu celule solare, destinat să zboare un timp 
îndelungat, la mare altitudine. Nomura furase fără îndoială 
tehnologia respectivă şi o folosea acum în scopurile sale 
malefice. 

— Dumnezeule! strigă el, zguduit de propria sa revelaţie. 
Acestea sunt avioanele de atac ale lui Nomura! 

Colonelul îi puse rapid la curent pe ceilalţi doi în legătură cu 
detaliile tehnice ale aparatelor de zbor. 

— Şi nu le putem dobori cu avioanele noastre de vânătoare? 
întrebă Randi cu o voce gravă. 

— La o altitudine de 30 000 de metri? Smith clătină din cap. E 
cu mult peste raza de acţiune a oricărui avion de vânătoare din 
dotarea forţelor noastre. Nici F-16, nici F-15 nu pot acţiona la o 
asemenea altitudine! 

— Dar rachetele Patriot? sugeră Peter. 

— 30 000 de metri depăşeşte şi raza lor de acţiune, replică 
supărat Smith. In plus, sunt convins că afurisitele astea de 
avioane fără pilot sunt construite în aşa fel încât să nu poată fi 
detectate de radare. Colonelul scrâşni din dinţi. Odată ajunse la 
mare altitudine, aceste aparate sunt invulnerabile şi aproape 
imposibil de detectat. De îndată ce avioanele sale vor deveni 
operaţionale, Nomura va avea posibilitatea să ne atace după 
bunul lui plac. Va putea să-şi arunce nanofagii asupra oricărui 
oraş din lume! 

Ingrozit de pericolul care ameninţa Statele Unite, Jon îşi 
îndreptă binoclul spre un mic grup de oameni aflat chiar lângă 
pistă. Colonelul trase adânc aer în piept. Toţi purtau măşti de 
gaze. 

Imaginea se înceţoşă brusc şi timpul parcă se opri în loc. De 
ce purtau măşti de gaze? Grozăvia răspunsului, a singurului 
răspuns posibil îl năuci. 

— Cu toată viteza spre avioanele de pe pistă, Peter! strigă el. 
Drept înainte! 

Englezul îl privi surprins. 

— Asta nu e o misiune de atac, Jon. Din câte îmi amintesc eu, 
trebuia doar să aruncăm o privire, nu să ne năpustim spre ei cu 
săbiile ridicate. 

— Misiunea tocmai a fost schimbată, spuse Smith cu o voce 
sugrumată. Avioanele alea sunt încărcate cu nanofagi. Ticălosul 
de Nomura a declanşat deja atacul! 

Peter înclină uşor elicopterul făcându-l să coboare în direcţia 
aerodromului. Conturul țărmului insulei Santa Maria se vedea din 
ce în ce mai bine, pe măsură ce se apropiau, cu o viteză de peste 
200 kilometri pe oră. Englezul întoarse capul spre Randi. 

— Cred că ar trebui să pregăteşti armele. 

Femeia încuviinţă cu o mişcare a capului. Toţi trei aveau pe ei 
veste antiglonţ din Kevlar, iar elicopterul fusese echipat cu trei 
carabine M4, o versiune mai redusă a puştii de asalt M16, 
utilizată de armata americană. Randi se duse în compartimentul 
pentru transportul trupelor, acolo unde se aflau armele, având 
grijă să se ţină cu cel puţin o mână de proeminenţele din 
interiorul aparatului. 

Brusc, Peter înclină din nou elicopterul, de data asta spre 
nord, pentru a zbura paralel cu pista. 

— Hai să ne gândim puţin, zise el. De ce ne aruncăm cu capul 
înainte? De ce să nu doborâm pur şi simplu avioanele astea fără 
pilot deasupra mării? 

Smith căzu pe gânduri. Ideea părea foarte logică. Se înroşi. 

— Ar fi trebuit să mă gândesc şi eu la asta, admise el într-un 
târziu. 

Peter zâmbi. 

— Păi normal, tu studiai medicina când ar fi trebuit să înveţi 
tactică. 

Englezul trase de manetă. Elicopterul începu să ia înălţime, 
ridicându-se mai mult de o sută de metri în câteva secunde. 

— Fii cu ochii pe primul avion fără pilot. Anunţă-mă când a 
ajuns în aer. 

Smith încuviinţă cu o mişcare a capului. Se lăsă pe spate 
pentru a avea vizibilitate peste umărul lui Peter. O scurtă 
străfulgerare urmată de o ridicare a prafului într-un punct de 
lângă pistă îi atrase atenţia. Un obiect mic, în formă de săgeată, 
aflat în vârful unui stâlp de foc, se îndrepta în viteză spre ei. 
Pentru o fracțiune de secundă, privi fără să înţeleagă. Instinctul 
de supravieţuire îl avertiză însă imediat. 

— Rachetă! Rachetă! strigă el. 

— Dumnezeule! exclamă Peter. Englezul trase cu putere de 
manete apăsă pedalele şi acţionă stick-ul pentru a face 


339 


elicopterul să coboare brusc spre racheta care venea înspre ei. În 
acelaşi timp, acţionă şi un buton de pe panoul de control, 
activând aruncătorul de flăcări al elicopterului. 

Mai multe flăcări se împrăştiară într-un arc larg în urma 
elicopterului ce cobora cu repeziciune. Privind în sus, Smith văzu 
cum racheta trece pe lângă ei şi îşi curbează brusc traiectoria 
urmărind una dintre flăcările momeală care se îndrepta spre 
ocean. Colonelul răsuflă uşurat. 

— Probabil că avea cap de ghidare după căldură, zise el 
încercând să-şi ascundă tremurul vocii. 

Peter încuviinţă cu o mişcare a capului. Avea buzele strânse. 

— Cele mai multe rachete portabile au astfel de sisteme de 
ghidaj, zise el oftând. Mi-e teamă că trebuie să renunţăm la 
planul meu. Nu ne putem permite să facem prea multe acrobaţii 
la înălţime cu rachete ca aceea pe urmele noastre. 

— Deci atacăm? 

— Exact! spuse Peter dezvelindu-şi dinţii într-un rânjet feroce. 
Englezul aduse elicopterul atât de jos încât trenul de aterizare 
părea că se freacă de valuri. Aerodromul, aflat acum drept în 
faţă, se apropia cu repeziciune. 

— Trebuie să lovim repede şi cu forţă, Jon. Tu cureţi partea 
stângă. Eu curăţ partea dreaptă. Şi Randi, Dumnezeu s-o 
binecuvânteze, se va ocupa de ce rămâne în urma noastră! 

— Mi se pare un plan grozav! spuse Randi din spatele lui. 
Femeia îi întinse lui Smith una dintre carabinele M4 împreună cu 
trei încărcătoare cu câte treizeci de cartuşe. Având o ţeavă mai 
scurtă şi pat rabatabil, carabina M4 era mai uşoară şi mai comod 
de folosit decât arma după care fusese adaptată, puşca de asalt 
M16. Colonelul băgă unul dintre încărcătoare în armă şi le îndesă 
în buzunare pe celelalte două. Cea de-a treia carabină îi era 
destinată lui Peter, care o aşeză lângă el. 

— Mulţumesc! Acum prinde-ţi centura! strigă Peter peste umăr 
la ea. Aterizarea va fi un pic cam dură! 

Câţiva dintre mercenarii aflaţi lângă pistă începură să tragă 
asupra lor. Mai multe gloanţe calibru 5. 56 mm ricoşară în 
blindajul cabinei sau pătrunseră în părţile neprotejate ale 
fuzelajului. 

Smith văzu cum prima aripă zburătoare se ridică de la sol şi 
începe să urce. Lovi furios cu pumnul în marginea scaunului. 

— La naiba! 

— Mai sunt încă două pe pistă! Ne ocupăm mai târziu de ăla! îl 

linişti Peter. Asta dacă reuşim să supravieţuim, adăugă el printre 
dinţi. 

Elicopterul traversă zăngănind pista, se roti rapid într-un 
semicerc şi se lăsă greoi în iarba deasă de lângă pistă. Alte 
gloanţe loviră cabina şi ricoşară într-o ploaie de scântei. Smith îşi 
desfăcu repede centura de siguranţă, îşi înşfacă arma şi porni 
spre ieşire, trecând prin compartimentul destinat transportului 
trupelor. Peter îl urmă imediat, după ce apucase să acţioneze 
câteva comutatoare pe panoul de control. Palele elicei îşi 
micşorară brusc viteza de rotaţie însă nu se opriră în totalitate. 

Randi deschise deja uşa de pe partea stângă. Femeia se 
ghemuise în golul uşii şi ţinea carabina în poziţie de tragere. 

— Sunteţi gata? întrebă ea privind peste umăr. 

Jon dădu aprobator din cap. 

— Să mergem! 

Cu Randi în spate pentru a-i asigura acoperirea, colonelul sări 
din elicopter şi ţâşni spre sud de-a lungul marginii pistei. Mai 
multe gloanţe trecură pe deasupra capului său, trase de doi 
gardieni care traversau în fugă pista în direcţia lor. Smith se 
aruncă în iarba înaltă şi începu să tragă în rafale scurte, 
mişcându-şi carabina într-un arc de la stânga la dreapta. 

Unul dintre gardieni scoase un țipăt şi se prăbuşi înainte, 
aproape tăiat în jumătate de două gloanţe de mare viteză. 
Celălalt se culcă pe pistă şi continuă să tragă. 

Din poziţia în care se afla, puţin mai la dreapta faţă de Smith, 
Randi ochi cu grijă. Aşteptă până când cătarea carabinei se 
suprapuse perfect peste una dintre lentilele măştii de gaze pe 
care o purta individul şi abia apoi apăsă uşor pe trăgaci. Capul 
bărbatului explodă. 

_ Jon simţi că i se face greață şi se uită repede în altă parte. 
incepu să cerceteze împrejurimile. Se aflau într-un punct situat 
cam la o treime din lungimea pistei de aterizare faţă de capătul 
sudic al acesteia, la câteva sute de metri distanţă de un hangar 
masiv. Un depozit enorm cu acoperiş din tablă era amplasat nu 
departe de ei, spre est. Pe partea unde se aflau ei se vedea o 
singură intrare în depozit, o uşă de oţel foarte solidă, cu 
încuietoare cu tastatură numerică. Nimeni nu instalează o 
asemenea uşă la un depozit obişnuit, îşi zise el privind cu atenţie 
intrarea. Mai mult ca sigur că laboratorul secret al lui Nomura se 
afla undeva în interior. În spaţiul acela uriaş puteai să ascunzi 
foarte bine zece unităţi de producţie biochimice şi încă îţi mai 

rămânea destul loc. 

Cel de-al doilea avion fără pilot îşi începuse drumul pe pista de 
decolare în direcţia lor şi viteza sa devenea din ce în ce mai 
mare, pe măsură ce elicele se învârteau tot mai repede. Jon 
putea vedea canistrele mortale fixate sub corpul uriaşei aripi. Cel 
de-al treilea avion fără pilot se oprise chiar la ieşirea din hangar, 
aşteptând să intre şi el în secvenţa automată de comenzi de 
decolare. 

Spre nord, de cealaltă parte a elicopterului, se auziră alte 
focuri de armă. Un alt gardian gemu şi se prăbuşi pe spate lovit 
de gloanţele trase de Peter. Inainte de a cădea la pământ, 
individul reuşi să amorseze racheta rusească SA-16 pe care se 
chinuise să o trimită spre ei. Racheta o porni drept în sus, lăsând 
în urmă un nor dens de fum cenușiu cu alb, apoi se întoarse spre 
est şi în final se prăbuşi inofensivă pentru a exploda pe câmp, 
dincolo de gard. 

Smith remarcă mai multe siluete în mişcare spre sud, nu 
departe de cel de-al doilea avion. Alţi trei trăgători, conduşi de 
un bărbat mult mai înalt decât ei, avansau de-a lungul marginii 
vestice a pistei de aterizare încercând să păstreze aceeaşi viteză 
cu pasărea mecanică ce îşi începuse drumul. Indivizii se apropiau 
în salturi, doi câte doi, acoperindu-se unul pe celălalt. 

Jon nu-şi putu stăpâni un fior. Grozav, îşi zise el în gând. 
Indivizii erau profesionişti. Şi erau conduşi de către cel de-al 
treilea Horațiu. 

— Ai grijă în faţă, Jon! îi strigă Randi. Aceasta îi făcu semn cu 
capul spre câmpul deschis de pe cealaltă parte a pistei de 
aterizare. Un grup de bărbaţi cu măşti de gaze pe figură se 
apropiau din partea aceea, speriaţi de lupta care se dădea lângă 
pista de aterizare. Cei mai mulţi păreau a fi neînarmaţi. Se vedea 
clar însă că doi aveau atârnate la umăr pistoale mitralieră. 
Aceştia trăgeau după ei un bărbat mai în vârstă, cu părul alb. Un 
bărbat care nu purta mască de gaze. Un bărbat cu cătuşe la 
mâini. 

— Eu mă ocup de avioane, spuse Smith. Îi făcu semn lui Randi 
spre grupul de bărbaţi care se retrăgea. Ocupă-te tu de indivizii 
aceia! 

Randi încuviinţă cu o mişcare a capului şi putu să-l vadă pe Jon 
pornind spre capătul pistei, îndreptându-se spre uriaşa aripă 
zburătoare ce se mişca spre nord. Un nor de fum provenit de la 
racheta prăbuşită trecu pe deasupra pistei, împiedicând-o să-l 

mai vadă pe Smith. 

Rămasă singură, Randi sări în picioare şi începu să alerge de-a 
curmezişul benzii de beton pătată cu ulei a pistei de aterizare. 
Unul dintre bărbaţii care se retrăgeau o văzu. Acesta strigă 
cuprins de panică pentru a-şi avertiza tovarăşii. Indivizii se 
aruncară cu toţii pe burtă. Cei doi bărbaţi înarmaţi îl traseră pe 
bătrân în spatele lor şi apoi se întoarseră spre ea, cu pistoalele 
mitralieră gata de tragere. 

Randi începu să tragă din mişcare, cu serii de câte trei focuri, 
ţinând pistolul mitralieră la şold. Unul dintre bărbaţii înarmaţi se 
răsuci şi se prăbuşi greoi la pământ, sângerând din mai multe 
răni. Celălalt răspunse însă la focul lui Randi, trăgând un 
încărcător întreg cu douăzeci de cartuşe. 

Aerul din jurul lui Randi se umplu imediat de gloanţe şi de 
fragmente de beton desprinse din pista de aterizare. Se aruncă 
într-o parte. Ceva o lovi cu putere în braţul stâng, făcând-o să 
cadă pe spate. Era un glonţ care ricoşase în beton şi care o lovise 
suficient de tare cât să-i rupă mâna din cot. Lovitura parcă o 
paralizase. Reuşi să se rostogolească şi se strădui să-şi vină în 
fire înainte ca trăgătorul să o ţintească din nou. 

Uimit să o vadă că se mai mişcă, trăgătorul îşi aruncă 
încărcătorul gol şi începu să caute altul. 

Strângând din dinţi, Randi duse la ochi carabina şi trase o 
nouă serie de trei gloanţe. Două dintre acestea îşi loviră ţinta şi 
bărbatul se prăbuşi pe spate într-o baltă de sânge. 

Randi se strădui să se ridice în picioare şi o porni din nou 
şontâc-şontâc de-a curmezişul pistei. Bărbaţii neînarmaţi săriră 
în picioare şi începură să fugă speriaţi, în toate direcţiile. Toţi 
arătau la fel cu glugile acelea şi măştile de gaz pe figură. 
Deodată, bărbatul cu cătuşe îi puse piedică celui care îl trăgea 
după el. Acesta căzu şi bătrânul, cu un strigăt victorios, se lăsă 
peste el, forțându-l să rămână cu faţa în iarbă. 

Randi se apropie cu precauţie, ţinând carabina cu mâna 
teafără. 

— Cine naiba mai eşti şi tu? se răsti ea. 

Bătrânul îi zâmbi mulţumit. 

— Eu sunt Jinjiro Nomura, zise el încet. Şi acesta, continuă 
bătrânul, arătând spre cel ce zbătea sub el, este Lazarus, 
trădătorul care a fost cândva fiul meu, Hideo. 

Incântată de norocul ce dăduse peste ea, Randi îi zâmbi la 
rândul ei bătrânului. 

— Îmi pare bine de cunoştinţă, domnule Nomura. În timp ce 
japonezul se ridica nesigur pe picioare, Randi rămase cu 
carabina aţintită spre bărbatul culcat la pământ. 

— Acum ridică-te în picioare şi scoate-ţi masca, ordonă ea. Fă 
asta foarte încet. Altminteri s-ar putea să mă sperii şi să-ţi trag 
un glonţ drept în cap. N 

Individul făcu exact ce i se ordonase. Incet, cu o exagerată 
precauţie, acesta îşi scoase masca şi gluga de pe cap, dând la 
iveală trăsăturile răvăşite şi şocate ale lui Hideo Nomura. 

— Ce ai de gând să faci cu el? întrebă curios Jinjiro. 

Randi ridică din umărul teafăr. 

— Cred că o să-l duc înapoi în Statele Unite ca să fie judecat. 
Se auzi o nouă salvă de focuri de armă, de data asta dinspre 
nord. Fiindcă veni vorba despre plecarea în Statele Unite, vă 
propun s-o pornim imediat spre elicopter. Se pare că zona asta 
devine din ce în ce mai nesănătoasă. 


Peter înainta prin perdeaua de fum, cu patul carabinei sprijinit 
de umăr. Deodată, auzi în apropiere un clic metalic şi se lăsă fără 
zgomot pe un genunchi, încercând să descopere care era sursa 
zgomotului. 

In norul de fum care se disipa încet îşi făcu apariţia silueta 
unui trăgător. Mâna acestuia era pe siguranţa pistolului 
mitralieră de producţie germană, pe care voia să-l treacă de pe 
foc cu foc la serii scurte, de câte trei gloanţe. Individul rămase cu 
gura căscată când îl văzu pe englez cu arma îndreptată spre el. 

— N-ai fost deloc prevăzător, zise Peter încet şi apăsă pe 
trăgaci. 

Lovit în plin de toate cele trei gloanţe, gardianul se prăbuşi în 
iarba plină de sânge. 

Peter mai aşteptă câteva momente ca fumul să se îndepărteze 
în întregime dus de briza uşoară, care bătea spre ocean. Cercetă 
cu atenţie spaţiul deschis din faţa sa. Nici o mişcare. 

Satisfăcut, se răsuci pe călcâie şi începu să alerge spre 
elicopter. 


Albă la faţă din cauza durerii provocată de braţul rupt, Randi 
îşi împingea prizonierul spre elicopter. Nomura se împiedică o 
dată şi întoarse capul spre ea. Pe faţa lui se citea ura. Randi 
clătină din cap şi ridică ţeava carabinei, aţintind arma direct spre 
pieptul lui. 

— N-aş încerca aşa ceva. Astă dacă nu cumva chiar crezi că 
poţi să învii dintre cei morţi. Să ştii că trag foarte bine chiar şi cu 
o singură mână. Hai, hopa sus! 

In spatele ei, Jinjiro chicoti uşor, încântat de modul în care era 
tratat fiul său. 

Bărbatul care îşi spunea Lazarus se întoarse şi se căţără în 
interiorul elicopterului. Rămasă la uşă, Randi îi făcu semn să se 
aşeze pe unul dintre scaunele orientate spre partea din spate a 
aparatului. Individul o privi încruntat, însă se supuse ordinului. 

Peter îşi făcuse apariţia lângă ea. Aruncă o privire în interiorul 
aparatului şi văzu prizonierul. Ridică încântat dintr-o sprânceană. 

— Bine lucrat, Randi. Foarte bine lucrat. Apoi se uită de jur 
împrejur îngrijorat. Dar unde Dumnezeu este Jon? 

Smith alergă în direcţia celor patru trăgători care avansau 
împreună cu aparatul de zbor. Aceştia continuau să se mişte în 
perechi. În orice moment, doi dintre ei erau culcaţi pe burtă gata 
să declanşeze foc de protecţie pentru tovarăşii lor. Atenţia lor era 
în principal atrasă de lupta care se dădea în jurul elicopterului 
aflat la sol, însă era sigur că aveau să-l descopere în curând şi pe 
el. 

Pentru o fracțiune de secundă îi trecu prin minte că atacul 
acela frontal pe care îl încerca el acum nu era nimic altceva 
decât o metodă prostească de sinucidere, însă îndepărtă imediat 
furios această idee. Nu avea alte opţiuni. Trebuia să-i lovească 
pe duşmani rapid, înainte ca aceştia să-l depisteze, să-l 
imobilizeze la pământ cu puterea lor de foc superioară şi să se 
apropie apoi de el ca să-l ucidă. 

Singura lui şansă împotriva acestor indivizi era să preia 
iniţiativa şi să o menţină. Tactica lor demonstra că erau 
profesionişti, probabil, alţi foşti militari recrutaţi ca mercenari să 
facă treaba murdară în operaţiunile dirijate de Nomura. În 
condiţii normale, se putea baza pe capacitatea sa de a scoate 
din luptă unul dintre cei patru luptători, poate chiar doi, însă 
încercarea de a lupta cu toţi patru odată era în mod clar doar o 
metodă prin care îşi grăbea moartea. Era conştient că prezenţa 
celui de-al treilea Horațiu printre inamici reprezenta elementul 
care făcuse să se încline balanţa în favoarea unei asemenea 
soluţii ce ignora pericolul. 

Smith se aflase deja de două ori în faţa unui asemenea ucigaș. 
În ambele ocazii, avusese şansa să rămână în viaţă. De data asta 
nu îşi mai putea permite să se bazeze doar pe noroc. De data 
asta trebuia să-şi facă singur norocul, ceea ce însemna să rişte. 

Continuă să alerge prin iarba înaltă care creştea de-a lungul 
marginii dinspre est a pistei. Distanţa până la avionul fără pilot şi 
cei patru inamici scădea văzând cu ochii, pentru că şi aceştia se 
mişcau din ce în ce mai repede. 

Două sute cincizeci de metri. Două sute. O sută cincizeci. Jon 
simţea că îi ard plămânii din cauza efortului. Işi ridică arma la 
umăr şi continuă să alerge. 

O sută de metri. 

Aripa zburătoare se apropia bâzâind de el. Toate cele 14 elice 
se învârteau acum, descriind prin aer tot atâtea cercuri 
strălucitoare. 

Acum! 

Smith apăsă trăgaciul carabinei, trăgând salve scurte din 
mişcare în direcţia inamicilor luaţi prin surprindere. Bucăţi de 
beton şi apoi fire de iarbă începură să sară în aer. 

Cei patru se aruncară pe burtă şi începură şi ei să tragă. 

Jon sări spre stânga şi se îndepărtă în zigzag de pistă. Mai 
multe gloanţe muşcară din iarba deasă din spatele lui şi altele îi 
trecură şuierând peste cap. Se aruncă în faţă, îşi propti umărul în 
pământ şi se rostogoli înainte, apoi se ridică imediat în picioare şi 
alergă mai departe. Trase din nou o salvă, după care sări spre 
dreapta. 

Gloanţele continuau să şuiere prin apropierea lui. Unul trecu la 
câţiva centimetri de faţa lui. Gazele fierbinţi îi împinseră capul pe 
spate. Un altul îl lovi în vesta de protecţie şi-l trânti în iarbă. 
Disperat, Smith se rostogoli într-o parte, în timp ce gloanţele se 
înfigeau în pământ în urma lui. 

In vacarmul acela reuşi să distingă o voce profundă care striga 
de pe cealaltă parte a pistei. Ultimul Horațiu le dădea noi ordine 
trupelor sale. 

Brusc, surprinzător, împuşcăturile încetară. 

In mijlocul liniştii care se lăsase, Jon ridică precaut capul. 
Răsuflă uşurat. Aşa cum prevăzuse, cel de-al doilea avion fără 
pilot, urmându-şi neabătut programul de decolare, ajunsese pe 
pistă chiar între el şi cei care voiau să-l ucidă. Pentru o clipă, 
aceştia nu mai puteau să tragă în el fiindcă riscau să atingă 
preţiosul aparat de zbor. 

Smith ştia prea bine că această pauză avea să dureze foarte 
puţin. 

Se ridică în picioare şi, rămânând aplecat, alergă înapoi, 
încercând să ţină pasul cu aparatul care începuse încet să 
accelereze pe pistă. In timp ce alerga cu spatele, se uita pe sub 
avion, ca să vadă ce fac inamicii săi. Reuşi să vadă printre roţile 
aparatului şi containerele ataşate de aripi, mişcarea rapidă a 
unor ghete pe pista de beton. Doi dintre trăgători traversau în 
fugă pista, prin spatele avionului, pentru a avea un câmp liber de 
tragere. 

Jon continuă să alerge cu spatele, aşteptând cu pistolul 
mitralieră proptit în umăr şi cu degetul lipit de trăgaci. Işi ţinu 

respiraţia şi simţi cum îi bate pulsul în urechi. Haideţi, se rugă el 
în gând, faceţi o greşeală. 

Şi cei doi îi îndepliniră rugămintea. 

Prea nerăbdători sau mânaţi din spate de ordinele uriaşului cu 
părul roşu, ambii trăgători ieşiră din spatele avionului în aceeaşi 
clipă. 

Smith deschise focul spre cei doi indivizi care rămaseră ţintuiţi 
locului, privindu-l îngroziţi. Reculul pistolului mitralieră îi 
împingea puternic umărul înapoi. Cartuşele goale cădeau cu 
zgomot pe pista de beton. In faţă, la cincizeci de metri distanţă, 
cei doi trăgători urlau de durere şi se prăbuşiră în iarbă, după ce 
traversaseră pista. Mai multe proiectile de 5. 56 mm îi loviseră 
din plin. 

În aceeaşi clipă, Smith primi în piept, din dreapta, o lovitură ca 
de baros. Era prima dintr-o serie rapidă de izbituri năucitoare 
oprite doar de vesta de protecţie din Kevlar. Forţa impactului îl 
făcu pe Smith să se răsucească pe jumătate şi să se prăbuşească 
în genunchi. Reuşi totuşi să rămână cu carabina în mână. 

Ameţit de durere, izbuti să privească în direcţia de unde 
veniseră loviturile. 

La patruzeci de metri depărtare, de cealaltă parte a pistei de 
aterizare, un bărbat înalt, cu ochii verzi, ţinea îndreptată spre el 
o puşcă automată de asalt. Intr-o fracțiune de secundă, Jon 
înţelese ce greşeală făcuse. Ultimul Horaţiu renunţase la doi 
dintre oamenii săi sacrificându-i la fel cum un jucător de şah 
renunţă la pioni pentru a câştiga o poziţie avantajoasă. In timp 
ce Jon era ocupat să tragă asupra lor, uriaşul cu ochi verzi se 
furişase până în faţa avionului fără pilot şi-l atacase din flanc. 

Şi Smith nu putea face nimic ca să-şi salveze viaţa. 

Zâmbind în continuare, bărbatul cu ochi verzi ridică puţin 
țeava puştii, ochind de data asta spre capul neprotejat al lui 
Smith. Privindu-l îngrozit, Jon reuşi să vadă cu coada ochiului 
partea din faţă a aparatului de zbor fără pilot, aripa sub care 
erau înşirate acele containere din plastic din care urma să se 
răspândească moartea. 

Zona creierului lui Jon în care se concentrau instinctele 
primare era paralizată de groaza morţii. Colonelul se strădui din 
răsputeri să ignore semnalele venite din acea parte şi să asculte 
numai ceea ce îi spuneau raţiunea şi antrenamentul. 

Fii atent la vânt. Vântul bate dinspre est. 

Fără să mai stea pe gânduri, Smith se aruncă într-o parte. 

Exact în aceeaşi clipă declanşă focul şi rămase cu degetul apăsat 
pe trăgaci. Puşca automată începu să latre sacadat şi nu se opri 
decât când se terminară toate cele treizeci de cartuşe din 
încărcător. Gloanţele găuriră în mai multe locuri uriaşa aripă 
zburătoare, retezând cablurile de comandă, distrugând mai 
multe computere de bord şi retezând câteva palete ale elicelor. 

Avionul fără pilot începu să se rotească spre vest, 
îndreptându-se spre marginea pistei. 

Terce asistă la încercarea disperată a americanului fără nici o 
urmă de îngrijorare sau de milă. Un colţ al gurii i se ridicase într- 
un rânjet fioros. Il privea pe Smith ca pe un animal prins într-o 
cursă. Era o scenă ce trebuia să fie savurată. Stătea nemişcat şi- 
şi urmărea prada cu ţeava puştii. In scurtă vreme, cătarea armei 
avea să se suprapună peste capul victimei. Uriaşul nu acordă nici 
o atenţie gloanţelor ce şuierau undeva în dreapta sa. De la 
distanţa asta, americanul nu putea spera să-l nimerească cu 
această salvă trasă fără să ochească. 

Roşcatul auzi însă imediat schimbarea de ton din zumzetul 
celor paisprezece motoare ale avionului fără pilot. Era ca şi cum 
şi-ar fi redus brusc puterea. Bucăţi de plastic şi fibră de carbon 
se împrăştiaseră de pistă. 

Terce văzu cum uriaşul avion se roteşte uşor spre el, deviind 
de la traseul programat. Se încruntă. Prin ultima mişcare pe care 
o făcuse, americanul nu reuşise să-şi salveze viaţa însă 
deteriorase unul dintre cele trei preţioase aparate de zbor, ceea 
ce avea să-l înfurie fără îndoială pe Nomura. 

Roşcatul privi nervos spre cilindrii din plastic fixaţi sub aripa 
uriaşă şi remarcă găurile produse de gloanţe. 

Abia atunci simţi şi adierea blândă a vântului care îi mângâia 
faţa. Ochii săi verzi se măriră de groază. 

Inspăimântat, se dădu câţiva paşi înapoi. Puşca de asalt îi 
scăpă din mână şi căzu cu zgomot pe suprafaţa de beton. 

Bărbatul cu părul roşcat scoase un urlet de fiară. Simţea deja 
cum nanofagii au început să lucreze în interiorul organismului 
său. Milioane de dispozitive hămesite îşi croiau drum din adâncul 
plămânilor, răspândindu-şi otrăvurile într-o zonă din ce în ce mai 
extinsă cu fiecare respirație. Carnea de sub mănuşile 
transparente deveni mai întâi roşie, apoi se desfăcu lăsând să 
iasă la iveală tendoanele şi oasele. 

Ceilalţi doi luptători pe care îi mai avea îl priveau îngroziţi din 
spatele măştilor de gaze. Indivizii se ridicară din poziţiile lor de 

tragere şi începură să se retragă mergând cu spatele. 

Disperat, Terce ridică spre ei faţa care i se dezintegra şi 
încercă să strige. 

— Omorâţi-mă! voia el să spună, însă din gura care se topea 
nu ieşi decât un şuierat. Omorâţi-mă! Vă rog! 

In loc de asta, cei doi, cuprinşi de panică, îşi aruncară armele 
şi o luară la fugă spre ocean. 

Ultimul Horațiu se prăbuşi gemând la pământ, sfâşiat în 
interior de o durere insuportabilă produsă de nanofagi care îl 
devorau de viu. 

Smith alerga spre nord de-a lungul pistei, încercând să se 
îndepărteze cât mai repede, în ciuda oboselii şi a loviturilor 
nimicitoare pe care le încasase. Ţinea dinţii strânşi şi încerca să 
nu ia în seamă durerea produsă de cele câteva coaste rupte care 
scrâşneau pe sub vesta de protecţie. Se împiedică gata să cadă, 
trase o înjurătură printre dinţi şi continuă să alerge. 

Nu te lăsa, continuă să alergi, îşi spunea el în gând. Aleargă 
dacă nu vrei să mori. 

Nu se uita deloc în urmă. Ştia ce imagine oribilă ar fi văzut 
acolo. O imagine la care contribuise şi el. Spera din tot sufletul 
ca norul de nanofagi să se fi deplasat deja spre vest, spre ocean. 

In faţa lui apăru elicopterul. Elicele continuau să se rotească 
încet. Brazdele de iarbă răsturnate şi fumul care se risipea încet 
aminteau de lupta în care fusese implicat aparatul. Peter şi Randi 
îl văzură şi ei. Privirile lor îngrijorate fură înlocuite de zâmbete şi 
cei doi începură să alerge spre el. 

— Urcaţi-vă înapoi! urlă Jon, făcându-le semn să se întoarcă la 
elicopter. Porniţi imediat motoarele! 

Peter văzu avionul fără pilot care ieşise de pe pistă şi înţelese. 

— In treizeci de secunde am plecat! răspunse el. 

Englezul se urcă rapid în elicopter şi se strecură pe locul 
pilotului. Mâinile sale începură să danseze de-a lungul panoului 
de control, acţionând rapid elementele de comandă ale 
aparatului. Mai multe indicatoare luminoase se aprinseră 
succesiv şi motoarele se puseră în funcţiune. Elicele începură să 
se învârtă din ce în ce mai repede. 

Smith ajunse lângă aparat şi se opri o secundă ca să-şi tragă 
sufletul. Remarcă imediat modul nefiresc în care atârna braţul 
stâng al lui Randi. Femeia era albă la faţă de durere. 

— Cât de rău este? întrebă el. 

Ea încercă să zâmbească. 

— Doare ca naiba, dar n-o să mor eu din asta. Ai timp s-o faci 
pe doctorul altă dată. Inainte ca el să apuce să zică ceva, Randi îl 
privi drept în ochi şi-i spuse: Şi să nu te prind că faci cine ştie ce 
comentarii din alea idioate. Ai auzit? 

— Am auzit, spuse Smith încet. Ascunzându-şi propria durere, 
o ajută pe Randi să urce înapoi în elicopter. Apoi se sui şi el. 
Privirea îi căzu peste cei doi pasageri aflaţi acolo. li recunoscu 
imediat pe cei doi Nomura, tatăl şi fiul, pe care-i ştia din 
fotografiile pe care i le trimisese Klein în Santa Fe. Avea senzaţia 
că trecuse o veşnicie de atunci. Deşi nu era vorba decât de şase 
zile. Şase zile cât o viaţă. 

Randi se lăsă să cadă pe unul din locurile din spate, de unde 
putea să-l supravegheze pe Hideo Nomura. Tresărind de durere, 
îşi propti carabina în poală, aţintind ţeava spre pieptul 
japonezului. Jon se aşeză lângă ea. 

— Ţineţi-vă bine! le strigă Peter din cabina de control. Plecăm! 

Cu motoarele urlând, elicopterul se înclină puţin în faţă spre 
pista de aterizare şi apoi începu să se ridice şi să se îndepărteze 
de aeroport. 

La 90 de metri înălţime, Peter încetă să mai urce. Ajunseseră 
suficient de sus acum pentru a mai fi afectaţi de norul de 
nanofagi care se răspândise pe deasupra aerodromului şi 
complexului de clădiri ale firmei Nomura Pharmatech. Sau cel 
puţin aşa spera. Englezul se încruntă amintindu-şi că între 
speranţă şi certitudine distanţa era de multe ori foarte mare. 
Acţionă rapid manetele şi elicopterul mai urcă treizeci de metri. 

Oarecum mai liniştit acum, Peter începu să descrie un cerc pe 
deasupra pistei presărate cu cadavre. Englezul aruncă o privire 
în spate, spre compartimentul pentru transportul trupelor. 

— Unde mergem acum, Jon? întrebă el. După primul avion al 
prietenului nostru Lazarus? Cel care a apucat să se ridice în aer? 

Smith clătină din cap. 

— Nu încă. Colonelul îşi scoase încărcătorul gol şi introduse 
unul plin în locaşul carabinei. Mai avem câteva lucruri de rezolvat 
pe aici. 

Smith se ridică de pe scaun şi se aşeză pe burtă pe podeaua 
elicopterului, privind de-a lungul ţevii carabinei pe care o scosese 
pe uşa deschisă. 

— Du-mă până în dreptul celui de-al treilea avion fără pilot, 
Peter, strigă el. Aparatul se pregăteşte să decoleze. 

Drept răspuns la solicitarea lui Smith, Peter înclină uşor 
elicopterul spre sud. Smith se aplecă un pic mai mult în faţă şi se 
concentră asupra aripii zburătoare care devenea din ce în ce mai 
mare în cătarea carabinei sale. Apăsă pe trăgaci trăgând mai 
multe serii de focuri bine ţintite în avionul fără pilot care rula 
inexorabil pe pistă. Reculul armei făcea ca patul să-i lovească 
ritmic umărul. 

Elicopterul trecu huruind peste avionul fără pilot şi apoi începu 
să urce brusc şi să se rotească în aer descriind un cerc complet. 

Jon scoase încărcătorul gol şi introduse altul, ultimul pe care îl 
mai avea la dispoziţie. Trase rapid de pârghia închizătorului. 
Carabina era încărcată şi gata din nou de tragere. 

Elicopterul îşi terminase rotația şi acum se îndrepta din nou 
spre nord, gata să mai treacă încă o dată pe deasupra avionului 
fără pilot. 

Smith cerceta cu atenţie aparatul aflat pe pistă. Nimerit în plin 

de toate cele treizeci de gloanţe calibru 5. 56 mm, cel de-al 
treilea avion fără pilot stătea acum nemişcat pe pista de 
aterizare. Secţiuni întregi din aripă fuseseră retezate. Mai multe 
fragmente de motor şi cilindri plini cu nanofagi se răspândiseră 
pe pistă. 

— Puteţi să-l ştergeţi de pe listă pe ăsta, anunţă calm Jon. 
Două au fost doborâte şi a mai rămas unul. 

Hideo Nomura începu să se foiască pe scaun. 

— Să nu încerci ceva, îl avertiză Randi mişcând ameninţător 
arma pe care o ţinea în poală. 

— Nu ai curajul să tragi în interiorul elicopterului, pufni 
Nomura. Orice urmă din imaginea de gentleman cosmopolit, pe 
care se străduise atâţia ani să şi-o creeze, dispăruse fără urmă. 
Faţa sa era acum rigidă, o mască plină de ură ce dezvăluia 
răutatea şi egoismul care îl caracterizau. Aţi muri şi voi. 
Americanii sunt prea slabi. Nu au curajul unui adevărat luptător. 

Randi zâmbi batjocoritor. 

— Poate că ai dreptate că nu suntem prea curajoşi. Dar să ştii 
că rezervoarele cu combustibil din spatele tău sunt protejate la 
spargere, ceea ce nu cred că e şi cazul tău. Vrei să încercăm, să 
vedem cine are dreptate? 

Hideo nu mai zise nimic, mărginindu-se s-o privească furios. 

Jinjiro Nomura întoarse capul şi privi zâmbind calm pe 
fereastră. Faptul că era martor la prăbuşirea visurilor bolnave ale 
fiului său îi provoca o deosebită plăcere. Pentru toate suferinţele 
sale din cele douăsprezece luni de prizonierat, plătea acum cu 
vârf şi îndesat fiul său. 

indrumat de Jon, Peter conduse elicopterul spre capătul de 
nord al pistei şi trecu la mică înălţime pe deasupra avioanelor de 
transport şi a avionului cu reacţie privat parcate acolo. 

leşind din nou cu capul afară pe uşă, Smith seceră cabinele 
aparatelor de zbor cu o altă serie de rafale, distrugându-le 
geamurile şi tablourile de bord. 

— Nu vreau ca vreun supravieţuitor să părăsească insula 
înainte să ajungă aici Forţele Speciale şi echipele de 
decontaminare, explică el. Randi îi întinse unul dintre 
încărcătoarele sale. 

Peter începuse deja să înalțe elicopterul. Timp de câteva 
minute ce păreau că nu se mai termină, toţi Căutară prin aer 
avionul fără pilot. Randi îl văzu prima, o scânteiere aurie sus, 
deasupra lor. 

— Uite-l acolo! strigă ea, arătând cu mâna prin uşa laterală. În 
dreapta noastră. Şi se îndreaptă spre vest! 

— Spre Statele Unite, completă Smith. 

Hideo zâmbi cu răutate. 

— Spre Washington, D. C. Şi suburbiile sale, ca să fim mai 
precişi. 

Elicopterul fu zgâlţâit uşor din cauza unei manevre a lui Peter 
care aduse aparatul pe un curs paralel cu avionul fără pilot. 
Englezul privea îngrijorat prin parbrizul elicopterului. 

— Afurisitul acela de avion e deja al dracului de sus, spuse el. 
A ajuns probabil la trei mii de metri şi continuă să urce. 

— Care e înălţimea maximă la care e operaţional elicopterul 
nostru? întrebă Smith, fixându-şi centura de siguranţă. 

— Ajunge până undeva în jur de şase mii de metri, răspunse 
Peter încruntat. Insă aerul e foarte rarefiat la altitudinea aia. 
Probabil mult prea rarefiat. 

— Aţi întârziat prea mult, le spuse Hideo jubilând. Ochii 
japonezului străluceau victorioşi. Nu mai puteţi să-mi opriţi 
avionul! Şi la bordul lui se află destui nanofagi pentru a ucide 
milioane de oameni. Chiar dacă m-aţi luat prizonier, tot am reuşit 
să aplic o lovitură teribilă ţării voastre lacome şi interesate numai 
de bani! 

Nimeni nu era însă atent la aberaţiile lui Hideo Nomura. Cel 
mai important lucru acum era să ajungă din urmă avionul 
Thanatos înainte ca acesta să se înalțe prea sus. 

Peter ridica aparatul cât de repede putea, încercând să ajungă 
punctul acela aflat în depărtare. Elicopterul urca acum cu cinci 
sute de metri pe minut. Cei aflaţi în cabină simțeau cum aerul 
devine din ce în ce mai rece şi mai rarefiat. 

La 3700 de metri, clănţăneau cu toţii din dinţi şi respirau cu 
dificultate. Densitatea aerului din jurul lor era doar cu puţin mai 
mare decât jumătate din cea la nivelul mării. Oamenii pot trăi şi 
lucra la această altitudine, însă în mod obişnuit după o 
îndelungată perioadă de aclimatizare. Hipoxia, boala înălțimilor 
reprezenta acum o ameninţare serioasă. 

Avionul fără pilot se afla mult mai aproape acum, însă era tot 
deasupra lor şi continua să urce. Aripa sa uriaşă se înclina uşor 
din când în când, atunci când dispozitivele automate de control 
al zborului făceau mici corecţii în funcţie de modificările vitezei şi 
direcţiei vântului, precum şi ale presiunii barometrice. În afară de 
asta, aparatul de zbor îşi menținea neabătut cursul, îndreptându- 

se spre capitala Statelor Unite. g 

Peter forță elicopterul să urce şi mai sus. Il dureau capul şi 
plămânii şi îi venea din ce în ce mai greu să se concentreze. 
Incepuse să aibă probleme şi cu vederea. Clipi repede de câteva 
ori, ca să-şi revină. 

Altimetrul arăta 4200 de metri. La această altitudine, elicele 
elicopterului asigurau din ce în ce mai puţină forţă ascensională. 
Viteza de urcare scădea. 4500 de metri. Şi uriaşul avion fără pilot 
se afla tot deasupra lor, atât de aproape şi totuşi imposibil de 
atins. 

Mai trecuse un minut, un minut în care frigul şi epuizarea 
ajunseseră din ce în ce mai greu de suportat. 

Peter ridică din nou privirea prin geamul de sticlă securizată 
din faţă. Nimic. Avionul fără pilot dispăruse. 

— Hai drace, mârâi el. Nu te mai juca cu mine! Unde ai 
dispărut acum? Brusc, fu orbit de lumina soarelui, reflectată de 
câteva mii de celule solare aflate undeva sub ei. Am reuşit! 
Suntem deasupra bestiei! strigă Peter. Englezul începu să 
tuşească şi încercă să tragă mai mult aer în plămâni. 

— Dar trebuie să te mişti repede, Jon. Foarte repede. Nu pot 
să menţin aparatul aşa de sus prea multă vreme! 

Smith îşi desfăcu rapid centura de siguranţă şi se aruncă din 
nou pe burtă lângă uşa deschisă. Fiecare piesă de metal pe care 
o atingea era atât de rece încât frigea ca un fier încins. 
Temperatura aerului de afară era cu mult sub zero. 

Jon suflă în mâini, pentru a-şi proteja degetele. Se aplecă în 
faţă cu carabina în mână. Vântul rece îi ardea faţa. 

Reuşi să vadă aparatul fără pilot. Se afla la aproximativ 60 de 
metri sub ei acum. Elicopterul îşi reduse puţin viteza ca să se 
menţină deasupra aripii zburătoare. N 

Ochii lui Smith se umpluseră de lacrimi din cauza frigului. li 
închise de câteva ori şi-şi îndepărtă lacrimile înainte ca să apuce 
să îngheţe. Se uită prin cătarea carabinei. Suprafaţa superioară a 
aripii zburătoare se mişcă puţin, apoi rămase într-o poziţie fixă. 

Colonelul apăsă pe trăgaci. 

Gloanţele loviră din plin aparatul fără pilot, transformând în 
aşchii sute de celule solare. Fragmente de sticlă şi plastic se 
răsuciră în aerul rarefiat şi apoi dispărură imediat. 

Pentru o clipă, aripa zburătoare se înclină periculos şi începu 
să coboare. 

Jon îşi ţinu respiraţia. Imediat însă, calculatoarele de bord 

făcură corecţiile necesare determinate de pierderea bruscă de 
putere şi măriră turaţia motoarelor. Avionul fără pilot se redresă 
şi începu din nou să urce. 

Smith înjură printre dinţi şi băgă mâna în buzunar după un nou 
încărcător. 

Randi se chinuia din răsputeri să rămână conştientă în aerul 
acela atât de rarefiat şi rece. La durerea ascuţită din braţul rupt 
se adăugase acum o stare de greață. Tâmplele îi zvâcneau şi o 
durea capul. Avea senzaţia că vede roşu în faţa ochilor. 

Epuizată, îşi pierdu pentru o clipă cunoştinţa şi capul îi căzu 
înainte. 

In acel moment, Hideo Nomura atacă. 

Cu o mână îi îndepărtă carabina. Cu cealaltă o lovi puternic pe 
Randi peste claviculă. Osul pocni ca un băț uscat. 

Cu un geamăt înfundat, femeia se prăbuşi pe spate şi apoi se 
aplecă din nou în faţă. Numai centura de siguranţă o împiedică 
să se prăbuşească la podea. 

Nomura înşfacă puşca şi o îndreptă spre capul ei. 

Auzind zgomot, Smith aruncă o privire peste umăr. Neputând 
să vadă prea bine ce se întâmplă, colonelul se răsuci şi îşi înălţă 
capul. Inţelese dintr-o privire ce se petrecuse. 

— Aruncă arma pe uşă, ordonă Nomura. Ochii îi scânteiau ca 
două bucăţi de gheaţă. Sau îi zbor creierii femeii. 

Jon înghiţi cu greu, cu privirea fixată pe trupul lui Randi. Nu 
reuşea să-i vadă faţa. 

— E deja moartă, zise el încercând cu disperare să câştige 
ceva timp. 

Nomura începu să râdă. 

— Nu încă, spuse el. Fii atent. Japonezul îşi înfipse mâna în 
părul lui Randi şi îi trase capul înapoi. Femeia gemu încet. Clipi 
uşor din pleoape apoi ochii rămaseră închişi. Hideo îi dădu 
drumul şi capul i se prăbuşi din nou în faţă. Ai văzut? Acum fă ce 
ţi-am ordonat! 

invins, Smith lăsă carabina să-i cadă din mână. Arma se răsuci 
de câteva ori prin aer apoi dispăru. 

— Foarte bine, spuse bine dispus Nomura. Văd că ai învăţat 
foarte repede să te supui. Japonezul se dădu un pas înapoi ţinând 
arma lui Randi aţintită spre pieptul lui Jon. Rânjetul de pe faţa sa 
dispăru brusc. 

— Acum ordonă-i pilotului să se îndepărteze de avionul meu. 

Smith ridică vocea. 

— Ai auzit ce vrea omul ăsta să faci, Peter? 

Englezul aruncă o privire peste umăr. Ochii săi albaştri erau 
lipsiţi de orice expresie. 

— L-am auzit, spuse el cu răceală. Se pare că nu avem altă 
soluţie. Cel puţin după cum stau lucrurile acum. 

— Nu, recunoscu Smith. După cum stau lucrurile, mai adăugă 
el accentuând cuvântul stau şi aplecând uşor capul. 

Englezul făcu un semn aproape imperceptibil din ochiul stâng 
şi se întoarse spre manetele de control. Nomura începu din nou 
să râdă. 

— Vezi, tată, îi spuse el lui Jinjiro. Vezi cât de slabi sunt 
occidentalii ăştia! Vieţile lor sunt întotdeauna pe primul plan! 

Bătrânul nu răspunse. Faţa lui ca de piatră ascundea 
dezamăgirea provocată de brusca răsturnare de situaţie. 

Smith rămăsese aşezat lângă uşa deschisă a elicopterului şi 
aştepta încordat ca Peter să acţioneze. 

Brusc, englezul întoarse elicopterul pe partea dreaptă. 
Nomura îşi pierdu echilibrul şi căzu pe spate. Se izbi de peretele 
din spate al compartimentului pentru trupe şi apoi alunecă pe 
podea. În cădere, apăsă fără să vrea pe trăgaciul armei. Trei 
gloanţe ieşiră prin acoperişul cabinei şi ricoşară de palele elicei. 

De îndată ce elicopterul se înclinase, Smith se aruncase într-o 
parte, îndepărtându-se de uşă. Acum se aruncă spre Nomura cu 
capul înainte. li smulse acestuia carabina din mână şi o aruncă 
pe podeaua aparatului de zbor. Arma ajunse zdrăngănind 
departe de japonez. 

Elicopterul se redresă şi începu să urce din nou. 

Cu un icnet, Nomura îl lovi pe Jon cu piciorul şi-l răsturnă pe 
spate. Cei doi bărbaţi se ridicară în picioare clătinându-se. Hideo 
atacă primul, atât cu braţele, cât şi cu picioarele. 

Jon pară două lovituri ale japonezului cu antebraţele, se îndoi 
din cauza unei a treia primită în plin şi apoi făcu un pas spre 
adversarul său. Îl prinse pe Nomura de o mână, îi trase un pumn 
în figură şi apoi îl trânti peste rândul de scaune. 

Japonezul ateriză chiar lângă uşa deschisă. Deşi ameţit, cu 
sângele şiroindu-i pe faţă din nasul spart, Hideo încerca să se 
ridice din nou în picioare. 

Smith se prinse ferm cu mâinile de scaun şi strigă: 

— Peter! Acum! Pe partea cealaltă! 

Englezul se execută şi înclină din nou elicopterul, de data asta 
spre stânga. Pentru o clipă, aparatul păru agăţat în văzduh 

deasupra oceanului. Avionul fără pilot apăru dedesubt, la mai 
puţin de 15 metri de ei, continuându-şi inexorabil drumul spre 
misiunea sa ucigaşă. 

Hideo Nomura făcu un salt disperat şi reuşi să se prindă cu 
mâna de piciorul unui scaun. Picioarele îi atârnau însă în aer şi 
încercau din răsputeri să găsească un punct de sprijin care nu 
exista. 

Incordându-şi muşchii, japonezul începuse să se ridice încet 
înapoi în elicopter. Inălţă privirea şi-l văzu pe tatăl său care se 
uita de sus la el. 

Jinjiro Nomura privi în adâncul ochilor celui care fusese odată 
fiul său preaiubit. 

— l-ai judecat greşit pe aceşti americani, spuse el încet şi oftă 
trist. La fel de greşit cum m-ai judecat şi pe mine. 

Spunând aceste cuvinte, bătrânul se aplecă înainte şi strivi cu 
piciorul degetele cu care fiul său se ţinea de piciorul scaunului. 

Cu o privire îngrozită pe faţă, Hideo Nomura începu să alunece 
prin uşa deschisă a elicopterului. Degetele sale încercau zadarnic 
să se agaţe de ceva. Apoi, cu un țipăt, japonezul se prăbuşi în gol 
spre avionul fără pilot care plutea chiar sub elicopterul întors pe 
o parte. 

Bărbatul care îşi spunea Lazarus se izbi de suprafaţa fragilă a 
uriaşei aripi zburătoare. Avionul fără pilot se zgudui puternic din 
cauza impactului. Apoi, din cauza greutăţii suplimentare şi a 
stricăciunilor produse de gloanţele trase de Smith, aparatul se 
rupse pur şi simplu în două. Cele două jumătăţi ale aripii 
zburătoare se lipiră ca paginile unei cărţi închise. Bucăţi din 
fuzelaj, elice şi cilindri plini cu nanofagi începură să se desprindă 
şi să cadă în gol. 

Incet, încet, apoi din ce în ce mai repede, uriaşa epavă începu 
să se rotească rostogolindu-se prin aer spre valurile flămânde ale 
mării. 

Epilog 


Începutul lunii noiembrie 
Casa Albă 


Deşi era încă devreme, în primele ore ale după-amiezii, 
preşedintele Samuel Adams Castilia părăsise Biroul Oval şi se 
retrăsese în intimitatea camerei sale de la etajul Aripii de Est. Era 
o încăpere ce îi aparţinea în întregime şi care scăpase de 
transformările la care fuseseră supuse celelalte camere ale Casei 
Albe conform gusturilor soţiei sale. Se găseau aici un corp simplu 
de bibliotecă plin cu cărţi tocite de atâta folosire, un covor mare 
în stil Navajo ce acoperea podeaua din lemn lăcuit, o sofa mare 
din piele neagră, două fotolii comode şi un televizor cu ecran 
mare. Pe pereţi se aflau câteva reproduceri ale unor picturi 
semnate Frederic Remington” şi Georgia O'Keeffe, precum şi 
fotografii cu peisaje din munţii din apropiere de Santa Fe. 

Mâna lui Castilia se întinse spre sticla de pe măsuţă. 

— Ce-ai zice de un pahar de scotch, Fred? întrebă el zâmbind. 

Fred Klein şedea pe sofa şi zâmbi la rândul lui. 

— Ar fi grozav, domnule preşedinte. 

Castilia turnă în două pahare şi îi dădu unul lui Klein. 

— E Caol Ila, băutura favorită a lui Jinjiro. 

— O alegere cum nu se putea mai potrivită, Sam, zise Klein 
încet. Şeful Covert-One făcu un gest cu capul spre ecranul 
televizorului. Trebuie să apară în câteva clipe. 

— Da. Şi n-aş pierde aşa ceva pentru nimic în lume. Castilia 
puse pe măsuţă paharul şi apăsă un buton de pe telecomandă. 
Ecranul se lumină şi apărură imagini din uriaşa sală de şedinţe a 
Adunării Generale a ONU. La tribună se pregătea să vorbească 
Jinjiro Nomura. Era foarte calm, deşi ştia că imaginea şi cuvintele 


” Frederic Remington (1861-1909) -artist şi jurnalist american 
cunoscut în special pentru picturile şi sculpturile sale ce au ca subiect 
Vestul American. 

10 Georgia O'Keeffe (1887-1986) - pictoriţă americancă faimoasă prin 
tablourile sale luxuriante cu flori. 

sale aveau să fie urmărite în direct de mai bine de un miliard de 
oameni din întreaga lume. Faţa sa purta încă urmele adânci 
lăsate de trădarea şi de moartea fiului său. 

— Mă aflu în faţa dumneavoastră în calitate de reprezentant al 
Mişcării Lazarus, începu Nomura. O mişcare ale cărei nobile 
idealuri şi susţinători devotați au fost trădate de reaua voinţă a 
unui singur om. Acest om, propriul meu fiu Hideo, mi-a ucis 
prietenii şi colegii, iar pe mine m-a ţinut închis. l-a eliminat astfel 
pe toţi cei care au fondat Mişcarea şi a preluat el puterea. A 
folosit apoi organizaţia noastră pentru a-şi duce la îndeplinire 
propriile obiective monstruoase, obiective total opuse idealurilor 
pentru care militează Mişcarea Lazarus... 

Castilia şi Klein ascultau în tăcere cum Nomura prezenta toate 
detaliile trădării fiului său, dezvăluind atât producerea în secret a 
nanofagilor, cât şi planurile sale de a îi utiliza pentru distrugerea 
unei părţi importante a omenirii, astfel încât să devină stăpânul 
absolut al supravieţuitorilor înspăimântați. Anunţaţi în prealabil 
de Jinjiro, aliaţii Statelor Unite îşi exprimaseră profunda uşurare 
pentru faptul că suspiciunile lor se dovediseră nefondate şi se 
grăbiseră să restabilească relaţiile cu americanii, asta chiar 
înainte ca adevărul să devină cunoscut de publicul larg. Discursul 
de la ONU era prima acţiune dintr-o campanie menită să 
dezvăluie complotul şi să refacă reputaţia Statelor Unite. 

Cei doi erau conştienţi că pentru a repara răul făcut era nevoie 
de timp şi de multă energie însă erau convinşi că rănile lăsate de 
înşelătoria lui Hideo Nomura aveau să se vindece. Câţiva fanatici 
izolaţi aveau să continue fără îndoială să susţină vinovăția 
Americii, însă marea majoritate vor accepta adevărul datorită 
autorităţii ultimului fondator al Mişcării ce supravieţuise, precum 
şi difuzării documentelor capturate în laboratoarele din Azore. 
Mişcarea Lazarus începuse să se zguduie din temelii, profund 
afectată de primele dezvăluiri ale minciunilor şi planurilor 
monstruoase ale celui ce se instalase la conducerea ei. Dacă 
rezista acestei furtuni, organizaţia avea şanse de supravieţuire 
numai dacă se întorcea la idealurile iniţiale ale lui Jinjiro şi 
redevenea o forţă ce militează paşnic pentru apărarea mediului. 

Pentru prima dată în ultimele săptămâni, preşedintele Castilia 
se simţea relaxat. America şi întreaga lume fuseseră la un pas de 
catastrofă. Oftă şi observă că Fred Klein se uita ţintă la el. 

— S-a terminat, Sam, spuse încet şeful Covert-One. 

Castilia încuviinţă cu o mişcare a capului. 

— Ştiu, zise el şi înălţă paharul. Pentru colonelul Smith şi toţi 
ceilalţi. 
— Pentru ei, zise şi Klein. 


Bulevardul Mall, Washington, D. C. 


Un vânt rece de toamnă însoţit de stropi fini de ploaie mişca 
puţinele frunze ce se încăpăţânau să reziste agăţate de crengile 
copacilor ce mărgineau bulevardul. Razele soarelui îşi făceau din 
când în când apariţia printre ramuri, desenând pete de lumină pe 
iarba acoperită cu frunze ruginii. 

Jon Smith se îndrepta spre o femeie ce aştepta în picioare 
lângă o bancă. Părul ei blond tuns scurt strălucea în lumina 
amiezii. Smith nu se putu abţine să nu admire silueta femeii, 
subţire şi graţioasă în ciuda faptului că avea un corset din gips 
care îi ţinea fixat umărul şi braţul stâng. 

— Aşteptaţi pe cineva? 

Randi Russell se răsuci spre el. Avea un zâmbet uşor pe buze. 

— Dacă tu eşti tipul care mi-a lăsat un mesaj pe robot cu o 
invitaţie la cină, înseamnă că pe tine te aştept, răspunse ea. 
Dacă nu eşti tu, înseamnă că o să mănânc singură. 

Lui Smith îi veni să râdă. Unele lucruri nu se schimbau 
niciodată. 

— Ce-ţi mai face braţul? întrebă el. 

— E mai bine. Doctorii mi-au spus că în câteva săptămâni o 
să-mi scoată ghipsul. După ce mi se vindecă clavicula trebuie să 
fac gimnastică de recuperare pentru a reveni la activitatea de 
teren. Trebuie să-ţi spun că de-abia aştept. Nu sunt deloc făcută 
pentru munca de birou. 

Jon încuviinţă din cap. 

— La Langley care mai e situaţia? 

Randi ridică din umeri. 

— Lucrurile s-au mai liniştit. Pe baza documentelor găsite în 
Azore au fost descoperiţi toţi cei implicaţi în TOCSIN. Ai auzit că 
Hanson îşi dă demisia? 

Smith încuviinţă cu o mişcare a capului. Directorul CIA nu 
fusese direct implicat în operaţiunile ilegale desfăşurate de 
Burke şi Pierson. Din cauza greşelilor pe care le făcuse în 
aprecierea subordonaţilor şi a uşurinţei cu care închisese ochii la 

acţiunile acestora era direct răspunzător pentru cele întâmplate. 
Demisia sa „din motive personale” era menită să anticipeze o 
concediere iminentă. 

— Despre Peter ai mai auzit ceva? întrebă Randi. 

— M-a sunat săptămâna trecută, răspunse Smith. Cică s-a 
retras la căsuţa sa de la ţară. Pentru totdeauna, zice el. 

Randi ridică dintr-o sprânceană. 

— Şi tu îl crezi? 

Smith începu să râdă. 

— Nu prea. Nu mi-l pot imagina pe Peter Howell stând prea 
mult timp în balansoarul de pe verandă. 

Randi îl privi pe Jon drept în ochi. 

— Şi tu? Tot o mai faci pe spionul pentru armată? 

— M-am întors la Fort Detrick, la postul meu de la USAMRIID, 
răspunse Smith. 

— Înapoi la lupta împotriva epidemiilor? 

Jon clătină din cap. 

— Nu chiar. Am iniţiat un program de monitorizare la nivel 
global a cercetărilor în domeniul nanotehnologiilor ce se pot 
dovedi periculoase. 

Randi îl privi mirată. 

— L-am oprit pe Nomura, începu Jon să explice, însă duhul a 
fost eliberat din sticlă. Este posibil ca într-o bună zi şi altcineva 
să încerce ceva asemănător sau chiar mai distructiv. 

Randi nu-şi putu stăpâni un fior. 

— Mi-e teamă să mă gândesc la aşa ceva. 

Privirea lui Smith era foarte serioasă. 

— Cel puţin acum ştim ce să căutăm. Producerea de astfel de 
nanodispozitive necesită mari cantităţi de substanţe biochimice, 
aşa că nu ne rămâne decât să urmărim traseul acestor 
substanţe. 

Randi oftă. 

— Poate ar fi mai bine să facem pur şi simplu ceea ce dorea 
Mişcarea Lazarus. Să interzicem complet nanotehnologiile. 

Smith clătină energic din cap. 

— Şi să renunţăm la toate beneficiile aduse de aceste 
tehnologii? Cum ar fi vindecarea cancerului? Reducerea poluării? 
Este la fel ca orice altă tehnologie avansată. Dacă o folosim în 
scopuri bune sau nu, asta depinde numai de noi. 

— Acum a vorbit omul de ştiinţă din tine, spuse ea ironică. 

— Asta şi sunt, zise încet Smith. În cea mai mare parte a 

timpului, oricum. 

— Da, sigur, replică Randi zâmbind ironic. OK, domnule doctor 
Smith, mi-ai promis o cină. Ai de gând să-ţi onorezi promisiunea 
sau nu? 

Jon făcu o mică plecăciune şi-i oferi braţul. 

— Niciodată să nu permiţi să se spună despre mine cum că n- 
aş fi un om de cuvânt, domnişoară Russell. Eşti invitata mea. 

Cei doi se întoarseră şi o porniră spre maşina lui. Deasupra lor, 
norii se împrăştiară, lăsând în urmă un cer curat şi albastru. 


— Sfârşit — 

In romanul Operaţiunea Lazarus, ROBERT LUDLUM 
ne introduce în lumea secretă a unor organizații cu misiuni 
paralele, unele diabolice, altele benefice. Mişcarea Lazarus este 
o grupare ecologistă internațională ce militează pentru 
renașterea planetei prin revenirea la un mod de viaţă sănătos şi 
renunțarea la tehnologii care afectează natura umană şi mediul 
inconjurător. Gruparea va fi profund afectată de diversiunea 
creată de către Hideo Nomura, un tânăr care a conceput un plan 
diabolic de „curăţire“ a Pământului prin uciderea a milioane de 
oameni cu ajutorul nanofagelor. 

Direcția pentru Știință şi Tehnologie de la Pentagon îl 
trimite la Santa Fe pe locotenent-colonelul Jon Smith, pentru a 
intocmi un raport în legătură cu activitatea din cele trei labora- 
toare ale Institutului Teller, specializate în nanotehnologie. 

Va reuși oare bărbatul să descopere ce se ascunde în 
spatele iceberp-ului, în această schemă a morții care ameninţă 
viețile a milioane de oameni? Cine este de fapt misteriosul 
Lazarus? 

Găsiţi răspunsul după ce veți citi pe nerăsullate acest 
roman captivant care ne demonstrează încă o dată talentul 
incontestabil al autorului de maestru al thriller-ului modern. 

